
			Masihiy bag‘ishlanish va azob chekish haqida gapirilganida, oddiy odam ko‘z oldiga o‘tgan asrlarni keltiradi. «Azob chekkanlar ovozi» ni o‘qib turib, biz hozirgi davrda ham Masihga bo‘lgan imoni uchun azob chekayotganlar borligiga ishonch hosil qilamiz. Har xil jamiyat tuzilishiga ega bo‘lgan har xil mamlakatlarda yashayotgan, har xil madaniyatga va konfessiyaga tegishli bo‘lgan barcha quvg‘inga uchrayotganlarni bitta narsa, haddan ziyod bag‘ishlanish birlashtiradi. Ayniqsa bolalarning hatti-harakati bizni juda hayratga soladi, zero ota-onalar ikkilangan paytda ham, aynan ularning qat’iyatliligi hal qiluvchi rol o‘ynaydi. 

			Yilning har bir kuni uchun bitta hikoya o‘qish mo‘ljallangan. Hikoyada Muqaddas Kitobdan tsitatalar va fikr yuritish zarur bo‘lgan xulosalar keltirilgan. 

			Bu kitob …

			imondan qaytishni emas, balki o‘limni…

			qo‘rquvni emas, imonni tanlagan…

			bir chekkada kuzatib turganlarga emas, balki berishni afzal ko‘rganlarga bag‘ishlangan.

			Dunyo ularga munosib emas edi.

			Ibroniylarga maktub 11:38

		


		
			Minnatdorchilik

			Bu kitob turli mamlakatlardagi ko‘plab insonlarning hamkorlikdagi mehnati bilan yaratildi va biz uning paydo bo‘lishiga o‘z hissasini qo‘shgan barchaga minnatdorchiligimizni bildirmoqchimiz. Ammo avvalo Rabbimizdan O‘zining buyuk sevgisi, buyuk qurbonligi, Uning namunasi va ta’limoti uchun minnatdormiz. Biz Unga xizmat qilamiz va Uning shon-sharafi uchun kitoblar yaratamiz va nashr qilamiz. 

			O‘z imoni va bag‘ishlangan hayoti bilan bizning yuraklarimizga tekkan, o‘tgan va hozirgi davrdagi barcha azob chekkanlarga rahmat aytamiz. Ularsiz hozirgi zamon Jamoatini tasavvur qilish qiyin.

		


		
			Kirish

			Bu kitobda siz bilishingiz mumkin bo‘lgan Xudoning sodiq insonlari — qurbon bo‘lganlar emas, balki g‘alaba qozonganlardir. Ularning ayrimlari — Isoning shogirdlari, ba’zilari esa — hozirgi zamonda azob chekkanlardir. Ularni quvg‘in qilganlar — rimliklar va ruminlar, kommunistlar va musulmonlar. Ammo ularning har biri — biz uchun namuna, Masihga g‘ayritabiiy bag‘ishlanish namunasidir. Bu kitob sahifalarida tarixini o‘qishingiz mumkin bo‘lgan odamlar, o‘zini himoya qilishdek insoniy instinktini yengib o‘tishga musharraf bo‘lib: Masihga xizmat qilishga va U haqida guvohlik berishga intildilar.

			* * * * *

			Bizda bu kitobni yaratish xohishi paydo bo‘lganida, Amerika yangi asr bo‘sag‘asini bosib o‘tdi. 2001 yil 11 sentyabr’ voqealari dunyo qiyofasini o‘zgartirib yubordi va bizni shubhalar asriga, ya’ni ko‘plar Jamoatdan javob qidirishni boshlagan asrga, Jamoat esa Xudodan javoblar qidira boshlagan va Uning kuchi hukmronligini qidira boshlagan asrga olib o‘tdi. 

			Bu kitob hayotimizga haddan ziyod qiyinchiliklar kelgan paytda keng fikrlay olishimizga va to’g’ri yo’l tutishimizga ta’sir ko’rsata olishi uchun harakat qilamiz. Misol uchun, bizga yovuzlik qilganlarga nisbatan qanday munosabatda bo‘lishimiz kerak? Masih qanday yo‘l tutgan? Boshqa masihiylar nima qilgan? Agar boshqa odamlar bizga nisbatan yovuzlarcha munosabatda bo’layotgan bo’lsa, biz ularga qanday muomala qilishimiz kerak? Bizni o‘ldirishi mumkin bo‘lganlar bilan Xudoning sevgisini bo‘lishishga harakat qilib, hayotimizni xavf ostiga qo‘yishimiz shartmi?

			Bu kitob hamma savollarga javob bermaydi, ammo u albatta sizning imoningizni sinovdan o‘tkazadi. Masihning xizmati uchun hatto tasavvur qilish qiyin bo‘lgan tahqirlashlarga duch kelgan masihiylarning hayoti haqidagi hikoyalarni o‘qiganingizda, ularning ahamiyatini ko‘ra olish uchun kulfat va azoblarni chuqurroq anglashga harakat qiling.

			Bu mard birodar va opa-singillarning guvohliklari bilan bezatilgan imonga diqqatingizni qarating. Tan oling, ularda yashagan yoki yashayotgan o‘sha Muqaddas Ruh, sizda ham bor va qiyin sharoitda siz ham xuddi shunday chuqur imonga ega bo‘la olishingiz mumkin. Bu hikoyalarni o‘qiyotib, siz imonning tub qirralarini haqiqiy baholay olasiz va azob chekish ta’limotini chuqurroq tushunasiz. Uni tushunish uchun esa, dastlab bu guvohliklar qiynoqlar haqidagi umidsiz hikoyalar emasligini anglash kerak. Shuningdek, siz o‘qishingiz mumkin bo‘lgan bu Xudoning farzandlari „g‘ayritabiiy masihiylar“ ham hisoblanmaydi. Albatta, ularning jasorati — boshqalardan farq qiladi, ularning chidamliligini inson aqli bilan tushunish imkonsiz. Ular shunchalik Masihga sadoqatliki, buni ayrim paytda tushunish qiyin. 

			Ammo aslida ular ham bizdan bo‘lakcha sharoitga tushib qolgan, xuddi biz kabi oddiy masihiylardir. 

			Demak, qanday yashirin kuch ularni bunday g‘ayritabiiy bag‘ishlanishga chorlaydi? Ularning Rabbimiz Iso Masihga bo‘lgan imoni o’zini shunday bag’ishlashga chorlaydi!

			Imonning o‘zi yetarli. Azoblar inson uchun chidab bo‘lmaydigan darajada bo‘lishi mumkin. Masihga nisbatan imoni bo‘lgan va Uning shohligini kengaytirish xohishini o‘zida mujassam qilgan azob-uqubat masihiyning yuragini mustahkamlaydi, chirimas mukofotni olish uchun o‘zini xursandchilik bilan va ixtiyoriy ravishda qurbonlik qilishga chorlaydi. 

			Bu kitobdagi barcha azob chekkanlarni Xudoga bo‘lgan intilish birlashtiradi. Aynan mana shu narsa, ular Xudoning sevgisini boshqalar bilan bo‘lishganda va buning evaziga dahshatli qiynoqlarni boshdan kechirishga to‘g‘ri kelganda, qo‘lga tushish qo‘rquvini yengishga yordam bergan. 

			Ehtimol, ularning og‘riqlarini qisman shu bilan tushuntirish mumkinki, ular o‘zlari ega bo‘lgan narsa uchun qanday qimmatbaho to‘lov to‘lash kerakligini bilishgan. Agar imon biz uchun muhim ahamiyatga ega b’lsa, uning qadri baland bo‘ladi. Inson tabiatining aynan mana shu qirrasi, diniy erkinlikni taqiqlovchi, qiynoqlarga asoslangan tuzum ostida yashayotgan masihiylarga kuch baxshida etadi. 

			Bir marta Avgustin shunday degan: „Azob-uqubatlar emas, balki maqsad insonni haqiqiy shahidga aylantiradi“. Dastlab yunon tilida „shahid“ so‘zi „guvoh“ ma’nosini anglatgan. 

			Bu kitobda shahidlar o‘z guvohliklarini har qanday baho evaziga boshqalarga yetkazish imoni bilan, Masihning kuchi va haqiqati haqida qanday qilib shaxsan guvohlik bera olgani haqida hikoya qilinadi. Tomas Sternz Eliot o‘zining „Sobordagi qotillik“ nomli asarida shahidni xuddi Xudoning quroli bo‘lgan, o‘z irodasini Xudo irodasiga bo‘ysuntirgan, yo‘qotgan emas, balki uni topgan, Xudoga bo‘ysunishda erkinlikni ko‘ra olgan kishi sifatida ta’riflaydi. Shahid o‘zi uchun hech narsaga, hatto „shahidlik shon-shuhratiga“ ham muhtoj emas.

			Guvohlik bera boshlashingiz bilan siz to‘xtovsiz o‘qqa tutilasiz. Cho‘pon E.V.Xill bir marta uning yoniga kelib: „Cho‘pon Xill, men uchun ibodat qiling. Meni shayton quvlab yuribdi“ — deb aytgan bitta ayol haqida hikoya qilgan. Cho‘pon Xill unga: „Shayton sizni quvlamayapti. Hali shayton sizni quvlashi uchun juda ham kam narsa qilgansiz“ — deb javob qilgan. Barcha masihiylarning maqsadi — Masihning shohligi uchun shunchalik ko‘p narsa qilishki, oqibatda shayton buni payqasin. 

			Siz o‘zingizning masihiy guvohligingiz uchun qanday shaklda bo‘lishidan qat’iy nazar, azob chekayotganingizda g‘ayritabiiy bag‘ishlovning nurini va ajoyibligini his qiling. 

		


		
			kun 1

			G‘ayritabiiy savol

			Turkiya: Erkan Sengyul

			Musulmon davlati bo‘lgan Turkiyada Erkan Sengyul o‘z hayotini Masihga bag‘ishlaganida, ko‘plar buni o‘z xalqidan va diniy me’rosidan voz kechish deb hisobladi. U Xudo uchun hamma narsaga tayyor ekanligini aytganida, u hatto bu nimani anglatishini ham tushunmas edi. Nima sodir bo‘ldi?

			Erkan boshqa maxbuslarning qurshovida, qorong‘u va zah qamoqxona kamerasida o‘tirardi. U mahalliy politsiya tomonidan masihiy nashriyotning kitoblarini tarqatgani uchun, „islomni tahqirlash“ aybi bo‘yicha qamoqqa olingan edi. 

			Erkan Xudodan yordam so‘rab, Unga murojaat qildi. U hech qanday yomon ish qilmaganini va boshqa jinoyatchilar bilan birga qamoqda o‘tirishga loyiq emasligini bilardi. „Sen Men uchun hamma narsaga tayyor ekaningni aytganding“ — deya Xudo uning yuragiga shivirladi. „Sen haqiqatdan hamma narsaga tayyormisan?“

			Xudoning oldida tavba qilib, Erkan ibodat qildi va baqirib yig‘ladi. O‘z yuragida u Xudoga: „Men haqiqatdan hamma narsaga tayyorman“ — deb javob qildi. Qamoqxonada Erkan har kuni uch soat o‘z kameradoshlariga va’z qila boshladi. Xudo unga xushxabar elchiligi „dalasini“ berishi uchun, qamoqqa tushishiga yo‘l qo‘yganini anglab yetdi! Guvohlar o‘z ko‘rsatmalarini politsiya bosimi ostida yozganligini tan olmagunicha Erkan 30 kun mobaynida qamoqxonada bo‘ldi, sud hakamlari esa boshqa hech qanday jinoyat tarkibini topa olmadilar. 

			Qamoqqa olinish Erkanning guvohlik berishini kengaytirdi. Kameradoshlarining ko‘pchiligi ozod bo‘lganidan so‘ng, ularga qamoqda bo‘lganida dalda bergan Xudoni izlab, jamoatga tashrif buyurdilar. Erkan yana qamoqqa olinishi mumkinligini bilgan holda, hozirgacha xursandchilik bilan masihiy kitoblarni tarqatmoqda. 

			Ko‘pchilik masihiylar ehtimol Xudoning quroli bo‘lishni xohlashini aytishlariga qaramasdan, azob chekish — bu ular xohlaydigan narsa emasligini tushunadilar. Albatta, biz tirik imonga ega bo‘lishni xohlaymiz, ammo ayrim paytda hatto azob chekish haqida o‘ylamaymiz ham. Kattaroq mansabga ega bo‘lishni yoki yuqori darajadagi uchrashuvlarga taklif qilishlarini xohlaganimizda, bizni inkor qilsalar xafa bo‘lamiz. Biz o‘zimizni rad etilgan, aldangan, nimadir yo‘qotgandek his qilamiz. Ammo umidsizlik paytida ibodatda Xudoni izlashga tayyor bo‘lishimiz kerak. Biz shunday qilgan paytimizda, ibodat bizni o‘zgartiradi. O‘zimizni mukammal qilishi mumkin bo‘lgan imkoniyatlarni ko‘ra boshlaymiz va bizda umid paydo bo‘ladi. Azob-uqubatlar ichida biz Xudoning va’dalariga ega bo‘lamiz. Va nihoyat, bizning hozirgi vaziyatimiz qanchalik adolatsiz va nohaq ko‘rinmasin, bu Xudoning rejasining bir qismi ekanini tushuna boshlaymiz. Azob-uqubatlarga Xudoning ko‘zi bilan qarash uchun ibodat qilganimizda, buning bahosi qanchalik qimmatbaho bo‘lmasin, biz o‘zimizda bo‘ysunish uchun jasorat topamiz. 

			„Har turli duo va yolvorishlar bilan… ibodat qilinglar. …Men uchun ham ibodat qilinglar. Men og‘zimni har ochganimda, zarur bo‘lgan so‘z menga berilsin, Injil sirini qo‘rqmasdan bayon eta olayin. Men Injil uchun mahbus bo‘lsam-da, bu elchiligimni tegishlicha og‘zi botirlik bilan ijro etayin“.

			Efesliklarga maktubi 6:18–20

			kun 2

			G‘ayritabiiy birdamlik

			Mavritaniya: Timofey

			„Unga ayt, Timofey, sendan o‘tinaman“ — deya yig‘lardi Mavra, — „Ularga Muqaddas Kitob qayerda yashirilganini ayt va seni ozod qiladilar! Men bunga boshqa qarab tura olmayman!“ Timofey va Mavra Mavritaniyaning rimga qarashli viloyatida yashardilar, qamoqqa tushganida turmush qurishganiga atigi bir necha hafta bo‘lgandi. 

			Mavra dahshat bilan qanday qilib askarlar erining irodasini sindirish uchun, qizdirilgan temirni erining ko‘ziga tiqishlarini kuzatib turardi. Keyin esa u rim hukmdori Arianning buyrug‘iga ko‘ra, og‘zida baqirmasligi uchun tiqilgan latta chiqib ketmagunicha, bo‘yniga yuk ilib, oyog‘ini osmondan qilib osib qo‘yildi. Qamoqda paytida u his qilgan qo‘rquvning o‘rnini, g‘ayritabiiy bir tinchlik egalladi. 

			Askarlar Timofey o‘z imonidan qaytadi va uning jamoatiga tegishli bo‘lgan Muqaddas Kitob qayerda ekanligini aytadi, deya umid qilishardi. Ammo u faqatgina o‘zining yosh xotini haqida xavotir olardi. „Sening Menga bo‘lgan sevging, Masihga bo‘lgan sevgingdan ustun bo‘lmasin“ — deya Mavraga nasihat qilib, o‘zining Qutqaruvchisi uchun o‘lish niyatini unga bildirdi. Erining mardligini ko‘rgan Mavra ham o‘z imonida mustahkamlanib borardi. 

			Timofeyning rad javobini eshitishdan g‘azablangan Arian endi Mavrada paydo bo‘lgan jasoratni sindirishga qaror qildi. U rim dunyosida sinab ko‘rilgan hamma qiynoqlar ichidan eng dahshatlilari bilan uni qiynoqqa soldi. Ammo u sinmadi va Masihdan voz kechishdan bosh tortdi. 

			Timofey va Mavra ta’riflab bo‘lmas azoblarni boshdan kechirishdi va yonma-yon xochga mixlandilar. 

			Iso O‘zining vazifasini alohida Unga sodiq bo‘lgan odamlarga ishonib topshirmadi, balki ruhiy oila tashkil qildi. U shogirdlari bir xil bo‘lmasliklari kerak deb hisoblab, „birodar“ va „opa-singil“ kabi tushunchalardan foydalangan. Pavlus yangi imonga kelganlarni muloqotda bo‘lish va birgalikda Xudoga topinishga chaqirgan holda, Masihning xizmatini davom ettirdi. Masihiylar bir-birlariga muhtojdirlar, ayniqsa quvg‘inga uchraganlarida. Agar bittasi qoqinsa, qolganlari qo‘llab-quvvatlab va dalda bergan holda yanada birlashadilar. Aynan mana shuning uchun Yangi Ahd namuna bo‘yicha yashashga xuddi masihiylik e’tiqodidagi juda zarur majburiyat deya qaraydi. Bitta odamning imoni va mardligi boshqa odamlarni birlashtirishi va xuddi shunday hatti-harakat qilishga undashi mumkin. Va aksincha, qachonki bitta imonli quvg‘inlarga chiday olmasdan yiqilsa, boshqalarning ham yiqilishi oson bo‘ladi. Tarix masihiy jamoatlarning birodar-hamjihatligini yuqori baholaydi, ayniqsa quvg‘inlarni boshidan kechirayotganida. 

			„…maqsadim shuki, sizlar dadil bo‘ling, muhabbat ruhida birlashing…“

			Kolosiyaliklarga maktubi 2:2

			kun 3

			G‘ayritabiiy tarzdagi tayyor turishlik

			Xitoy: cho‘pon Li Desyan

			Cho‘pon Li Desyan o‘zining va’zini boshlashi bilanoq, jamoat binosining eshiklari lang ochildi. Xitoy Milliy xavfsizlik bo‘limining qurollangan zobitlari u yerdagi barcha ishtirokchilarga do‘q-po‘pisa qilib, xonaga bostirib kirdilar va Lini qamash uchun qo‘lga oldilar. 

			— To‘xtanglar, sumkamni olishga ruxsat beringlar, — dedi, zobitlarga qarab har doimgidek yumshoq, ammo qat’iy ohangda cho‘pon. 

			Zobitlar uchun bu iltimos kutilmagan hol bo‘ldi. 

			— Unda nima bor? — deya baqirdilar, sumkani yulib olib va yirtib ochdi. Sumkada choyshab va ehtiyotdan olib yurgan kiyimi bor edi. Li uni har doim o‘zi bilan olib yurardi, chunki u har kuni Xudoning Kalomini va’z qilgani uchun qamoqqa tushishga tayyor edi. 

			Cho‘pon Lini ko‘p marta qo‘lga olishgan edilar. Ikki marta politsiya uni shunchalik qattiq do‘pposlaganidan, u qonga belangan edi. Bir marta Lini o‘zining Muqaddas Kitobi bilan yuziga urishgan edi. U seshanba kunlari yig‘ilishlar tashkil qilgan qishloqni politsiya xodimlari kuzatayotgani haqida cho‘ponni ogohlantirishgan edilar. Agar uning va’z qilayotganini bilib qolsalar, Lini qamoqqa tashlashlarini bilardi, zero endilikda xitoy fuqarolarini rasman sud qilmasdan uch yilga ahloq tuzatish mehnat lagerlariga jo‘natishlari mumkin edi. 

			Xavf-xatar shunchalik kuchli edi, shuning uchun Li nafaqat sumkasini, balki o‘z yuragi va aqlini ham tayyorlagan edi. U Xushxabarni va’z qilish uchun har qanday bahoni to‘lashga tayyor edi. Xudo hatto qamoqxonada ham u haqida g‘amxo‘rlik qilishiga Lining ishonchi komil edi. 

			Tayyor bo‘lishlik — bu bag‘ishlanganlik belgisidir. O‘zini qurbon qilishga tayyor bo‘lmasdan bag‘ishlanish — bu yashirin murosaga borishdir. Misol uchun nikohdagi bag‘ishlanishni qaraylik. U xudbinlikdan voz kechishni talab qiladi va insonning mustaqil bo‘lishga intilishiga qarshi kuchli to‘sqinlik hisoblanadi. Ammo aynan bag‘ishlanish tufayligina nikoh mustahkamlanadi. Bag‘ishlanish uchun har qanday qurbonlikka tayyor bo‘lmagan munosabat — uzoq davom etmaydi. Murosaga borish ularning tinkasini quritadi va bir-biriga nisbatan sadoqatli bo‘lish xohishini va qobiliyatini susaytiradi. Masihga bag‘ishlanish ham xuddi shunday, kishi qadr-qimmatini saqlash uchun, buning bahosini ham to‘lashi kerak. Biz har doim Xudoga bo‘lgan bag‘ishlanishimizni sinashga tayyor bo‘lishimiz kerak. Buning uchun esa Masihga ergashishda ko‘p narsalardan voz kechishga to‘g‘ri kelishini bilib, buni har kungi hayotimizda isbotlashimiz kerak. Bu esa har kuni ibodatda vaqt o‘tkazishga, shuningdek jamoatda yig‘ilib turishga ham arziydi. Masihga bag‘ishlangan holda qolish sharafiga muyassar bo‘lish, ochlik va azoblarga, tahqirlanishlarga va hatto qamalishga arziydi. 

			„Ey sevganlarim, sizlarni sinash uchun boshingizga kelayotgan otashli imtihonni ajib voqea deb, hayron bo‘lmanglar“.

			1 Butrus 4:12

			kun 4

			G‘ayritabiiy yorug‘lik

			Kolorado: Reychel Skott

			„Men maktabdagi barcha do‘stlarimdan ajraldim. Endi men o‘ylagan narsamni gapirishni boshlashim bilanoq, ular ustimdan kulishni boshlaydilar“ Reychelning kundalik yozuvlaridan uning xafsalasi pir bo‘lganini osongina ko‘rish mumkin, chunki u Masihning sevgisini namoyon qilishni xohlagan odamlarning barchasi undan yuz o‘girgan edilar. Ammo u mag‘lub bo’lmadi. 

			„Men Isoning nomini tilga olganim uchun kechirim so‘ramayman. Men sabr qilaman. Agar menga eng yaxshi do‘stim Iso bilan birga bo‘lish uchun, do‘stlarim dushmanga aylanishi kerak bo‘lsa, demak hammasi joyida. Masihiy bo‘lish — dushmanga ega bo‘lish ekanligini men har doim bilganman, ammo hech qachon bu dushmanlar mening „do‘stlarim“ bo‘lishi mumkinligi haqida o‘ylamaganman“. 

			Reychel „Kolumbayn“ maktabining o‘quvchisi edi. Bir kuni uning maktabidagi ikkita o‘quvchi maktabga qurol olib kelishdi va o‘quvchi-o‘qituvchilarga qarata o‘q ota boshladilar. Hujum qilganlardan bittasi Reycheldan, hali ham Xudoga ishonasanmi, — deya so‘radi. Qizcha uning ko‘ziga qaradi va qat’iyatlik bilan: „Ha“ — deya javob qildi. U Reycheldan nima uchunligini so‘radi, ammo javob berishga ulgurmasdanoq uni o‘ldirdi. 

			Reychel Skott o‘z imtihonini topshirdi, shuning uchun uning nuri butun dunyoga, uning maktabi chegarasidan ancha uzoqlargacha porlamoqda. Bu imtihondan ancha oldinroq Reychel o‘zini to‘la Masihga bag‘ishlash xohishini bildirgan edi. Uning kundaligidagi o‘limidan bir yil oldingi yozuv, uning Xudoga bag‘ishlanganligidan dalolat beradi: „Xudo menga bergan nurni yashirib yurishni xohlamayman. Va agar buning uchun hamma narsadan voz kechish kerak bo‘lsa, buni qilaman“. 

			Imon — bu Masih bilan bo‘lgan shaxsiy aloqamizning ko‘rinmas ifodasi. Muqaddas Kitob insonni nur bilan, ya’ni atrofdagilarga ta’sir ko‘rsatuvchi umid nurlari bilan qiyoslaydi. Iso nur misolini keltirgan, chunki nurni chegaralab qo‘yishning iloji yo‘q. Misol uchun, ko‘rpa tagida chiroq yoqib kitob o‘qish — bu tungi bedorlikni yashirish uchun samarali usul bo‘lishi dargumon! Bizning yashirishga yoki chegaralab qo‘yishga urinishlarimizga qaramasdan, nurning tabiati shunday — yoritishdan iborat. Aynan mana shuning uchun imonlilar tanlashga majbur bo‘lishadi: ya’ni o‘z imoniga xos tarzda harakat qilishadi yoki uni yashirishadi. O‘z qarorida mustahkam bo‘lib olganlar biladiki, porlash — bu ularning hayotidagi ikkinchi „meni“. 

			„Ayni ravishda sizning nuringiz ham insonlar oldida shunday porlasinki, ular yaxshi ishlaringizni ko‘rib, osmondagi Otangizni ulug‘lasinlar“.

			Matto Xushxabari 5:16

			kun 5

			G‘ayritabiiy ibodat

			Xitoy: birodar opamiz Vong

			Milliy xavfsizlik bo‘limining zobiti qamoqxona kamerasiga kirganida, birodar opamiz Vong chetga qochdi. Bu ayovsiz kishi ko‘pchilik masihiylarni quvg‘in qilgan va qo‘lga olgan. Bir necha kun oldingi so‘roq jarayonida u Vongni do‘pposladi. 

			„Vong, iltimos qilaman, mening singlim juda kasal. U umuman oyog‘ini his qilmayapti. Siz u uchun ibodat qilish uchun biznikiga kela olmaysizmi?“ Bu o‘sha undan yuzlab Muqaddas Kitoblarni va masihiycha kitoblarni musodara qilgan odam emasmi? Endi esa u ibodat qilishni so‘rayaptimi? Xudo haqiqatdan uning diqqatini tortgan edi. 

			Bir necha kun oldin, bu zobit Vongni so‘roq qilayotgan va uni tahqirlayotgan paytda, u onasining ustiga mashina chiqib ketgani to‘g‘risidagi xabarni oldi. Zobit onasiga nima bilan shug‘ullanayotganini ochiq aytganida, onasi aynan mana shu narsa kulfat yuz berishiga olib kelganini aytdi. 

			Keyingi kuni u Vongni so‘roq qilishni davom ettirdi va yana bitta xabar keldi: avto halokat vaqtida uning ukasi og‘ir jarohat olgandi. Ukasi ham oilaviy baxtsizliklarga sababni zobitning masihiylarga qarshi faoliyatidan ko‘rdi. Zobitning singlisi ham kasal bo‘lib qolganida esa, masihiylarni quvg‘in qilib yurgan zobit birodar opamizning oldiga ibodat qilish uchun iltimos bilan keldi.

			Birodar opamiz Vong, bu o‘zi uzoq ibodat qilgan imkoniyat, ya’ni uni quvg‘in qilayotganlarga va’z qilish imkoniyati ekanini tushunib yetdi. Xudo kasalga shifo berdi va birodar opamiz Vong tufayli, uning birodarining qarashlarini ham o‘zgartirdi. U barcha musodara qilingan Muqaddas Kitoblarni qaytardi va endilikda Jamoatni qo‘llab-quvvatlayapti.

			Ko‘pchilik odamlarni ibodat ajoyib tarzda o‘ziga jalb qiladi, ayniqsa qiyinchiliklar va og‘riqlar paytida. Hamma narsaga nisbatan to‘siqlar, hatto ruhiy narsalarga bog‘liq bo‘lmaganlari ham, aynan ibodat tufayli asta-sekinlik bilan qulaydi. Kimdir uchun ibodat qilish taklif qilinganida rad qiladigan inson kamdan-kam uchraydi. Imonlining ateistga qarata: „Men siz uchun ibodat qilaman“ — degan so‘zining o‘zi eng yaxshi ta’sir qiladigan gap bo‘lishi mumkin. Nima uchun? Ibodat — bu Xudoning o‘zgartiruvchi qurolidir. U har doim samara beradi. Ba’zida ibodat vaziyatni o‘zgartiradi. Ba’zida qarorni butunlay o‘zgartirib yuboradi. O‘sha ibodat kimga tegishli bo‘lsa, ko‘proq o‘sha odamning o‘zini o‘zgartiradi. Muqaddas Kitob sobiq masihiylarni quvg‘in qiluvchi Tarslik Shoulning birinchi bizga ma’lum bo‘lgan harakati ibodat bo‘lganini aytadi. Ongli ravishda va bir maqsadni ko‘zlab masihiylarni yo‘q qilayotgan, Shoulga o‘xshash boshqa odamlarni ibodat qay ko’yga solishi mumkinligini qayerdan bilamiz? 

			„Rab unga dedi: — O‘rningdan tur va To‘g‘ri degan ko‘chaga borib, Yahudoning uyidagi Tars shaharlik Shoul ismli odamni so‘ragin. Shu mahalda u ibodat qilyapti…“

			Havoriylar faoliyati maktubi 9:11

			kun 6

			G‘ayritabiiy „ayb“ 

			Madagaskar: Ranavalona I

			Ranavalona I, Madagaskar qirolichasi o‘zining qirolligida yashaydigan masihiylarni juda ham yomon ko‘rgan. Uning masihiylarga nisbatan arzlari juda ko‘p bo‘lgan: masihiylar uning butlaridan nafratlanardilar, har doim ibodat qilardilar, doimiy ravishda jamoatga qatnardilar, ularning ayollari dono edilar. U ayol zobitlarni masihiylikka aloqadorlikda gumon qilinganlarning barchasini to‘plash va sud qilish uchun jo‘natdi. 

			Hukm o‘qilganida, Xudoga sodiq bo‘lgan bir ming olti yuzta odam ishonch bilan „Aybdor“, — deya e’lon qilindi. Ular hukmni rad qilmadilar, chunki buni qilish — Masihdan voz kechishni bildirardi. Qirolicha ularga yana bir marta Masihdan voz kechish va butlarga topinish imkoniyatini berdi, ammo ularning hammasi rad qilishdi. Ayrimlarini qorong‘u va zah bo‘lgan yer osti joylariga tashladilar, qolganlarini esa qatl qilishdilar. Qirolichaning yanada ko‘proq jahli chiqdi, chunki har bitta o‘ldirilgan masihiyning o‘rniga tez orada yigirmatasi paydo bo‘lardi. 

			Vaqt o‘tishi bilan Ranavolan I yana o‘n beshta masihiyni qatl qilishga buyruq berdi. Ularni 50 metrlik qoyadan tashlashlari kerak edi. Qirolichaning butlarini qoyaning qoq ustiga chiqarishdi va har bitta masihiyni arqonga bog‘lab jarlikka tushirishdi. 

			„Masihga topinasanmi yoki qirolichaning butlarigami?“ — deya jangchilar jarlik ustida osilib turgan har bitta masihiydan so‘radilar.

			Va har bittasi: „Masihga“ — deya javob qildi. Arqonni chopdilar va ular birin-ketin katta tezlik bilan jarlikka qulay boshladilar. Ayrimlari, o‘lim tomon uchayotib, qo‘shiqlar aytardilar. Yosh qizchani jinni hisoblab, avf qilishdi. Tez orada u katta jamoat tashkil qildi. 

			Ko‘pchilik mamlakatlarda aybsizlik prezumptsiyasi mavjud, ya’ni ayblanuvchi aybi isbotlanmaguniga qadar aybsiz, deb hisoblanadi. Insonni aybdor deb tan olish uchun, yetarlicha miqdordagi isbotlar bo‘lishi kerak. Huquqsizlik hukm surayotgan mamlakatlarda, Masihga bo‘lgan imon haqidagi va’z hukumatga qarshi jinoyat hisoblanadi. Imonlilar esa ayblari isbotlanmasdan turib ham aybdor hisoblanadilar. Ular insoniy dunyoga xos sudda aybsiz bo‘lishlari uchun Masihdan voz kechishlari kerak bo‘ladi. Ammo samodagi sudda bunday ayblovchi hukmning o‘zi g‘alaba hisoblanadi. Tan olingan „aybdor“ — degani Masihga bo‘lgan imoningiz haqida shunchalik ko‘p isbotlarni taqdim etishki, toki sizni oqlashning imkoni qolmasin! Bu aql bovar qilmas narsa, ammo bir o‘ylab ko‘ring, agar bugun sizni masihiy bo‘lganingiz uchun sud qilsalar, sizni aybdor deb topishlari uchun yetarlicha isbotlar topa olarmidilar?

			„Rabbingiz Masihga yuraklaringizdan muqaddas joy beringlar. Dilingizdagi umid haqida sizdan har bir so‘ragan kishiga javob berishga doimo tayyor bo‘linglar“.

			1 Butrus maktubi 3:15

			kun 7

			„Biz azob chekish bu hali dunyoda bo‘lgan imkoniyatlar ichida eng yomoni emasligini bilib oldik. Eng yomoni — bu Xudoga bo‘ysunmaslikdir“. 

			Imoni uchun qamalgan V’etnamlik cho‘pon. 

			kun 8

			G‘ayritabiiy yaralar 

			Quddus: To‘ma

			Bu haqida mish-mishlar yurardi. To‘ma Ustozning tirilishi haqida Uning qayta tirilishini ko‘rgan boshqa shogirdlardan eshitdi. Hech bo‘lmaganda, ular shunday ta’kidlashar edilar. „Men Uning qo‘llarini ko‘rganimda va Uning mix chandiqlariga o‘z barmog‘imni tegizganimda, qo‘limni Uning biqinidagi rim sanchqisidan qolgan yaralarga qo‘yganimda ishonaman“ — dedi To‘ma. 

			To‘ma mo‘‘jizaga yoki qandaydir g‘ayritabiiy belgiga muhtoj emas edi. U faqatgina Isoning tanasidagi yaralarni, ya’ni Uning chekkan azoblari belgisini ko‘rishni xohlardi xolos. Iso o‘limni yenggan bo‘lishiga va qayta tirilgan tanasida yashayotganiga qaramasdan, Uning tanasida hali ham yaralar — U to‘lagan to’lov belgilari bor edi. 

			Sakkiz kundan so‘ng Iso yana shogirdlariga namoyon bo‘ldi. To‘ma Ustozi bilan yuzma-yuz uchrashganida, o‘zini naqadar noqulay sezgan bo‘lsa kerak. Boshqa shogirdlar unga eslatgan, o‘zining aytgan shaxsiy so‘zlari, qanchalar be’mani bo‘lib ko‘ringandir. Ammo Iso buni To‘maning yuziga solmadi. Uning ko‘zlariga boqib, Najotkorning yaralariga tegib ko‘rishi va tekshirishi uchun, qo‘llarini unga uzatdi.

			Masih qayta tirilganidan so‘ng, Uning yaralari U chekkan azoblardan belgi bo‘lib qoldi, chunki Iso o‘lim ustidan g‘alab qozonganiga qaramasdan, Uning yerdagi tanasi azob chekishda davom etdi. Va U O‘zini har xil mamlakatdagi tanasida yaralari, ya’ni Masihga bo‘lgan imon va sadoqat belgisi bor bo‘lgan odamlar bilan qiyoslaydi. 

			Yaralar — bu bizning o‘qituvchilarimiz, ular bizga o‘tgan og‘riqli darslarimizni tiriklayin eslatib turadi. Ularga qarash ko‘pincha qiyin va hech kim ularni ko‘rsatishni xohlamaydi. Ko‘pchilik masihiy yig‘inlarida quvg‘in qilinayotgan Jamoatning yaralari haqida kamdan-kam gapiriladi. Bu mavzu odamlarni hayratga soladi. Bu — sir. Biroq uning maqsadi — bizlarni tayyorlaydi. Quvg‘in Xudoning butun dunyo uchun bo‘lgan ajoyib rejasida muhim rol o‘ynaydi: u sababli biz Xushxabarni eshitishimiz va unga javob berishimiz mumkin. Iso O‘zining yaralarini yashirmadi. Aksincha, To‘mani tayyorlash uchun, Iso O‘ziga tegib ko‘rishni taklif qildi. Masihning yaralari — bu bizning o‘qituvchilarimiz. Ular bizga najotning bahosini eslatib turadi. Biz quvg‘inga uchragan jamoatning boshidan kechirganlariga loqayd bo‘lmasligimiz, balki undan o‘rganishimiz kerak. 

			„Sen esa menga ergashding, ta’limotim, turmush tarzim, murod-maqsadim, imon, sevgi va sabr-toqatimdan namuna olding… Qanday quvg‘inlarga sabr-toqat qildim! Rabbim meni hammasidan qutqardi“.

			2 Timo‘tiyga maktubi 3:10–11

			kun 9

			G‘ayritabiiy tanlov

			Angliya: Jon Lambert

			„Nimani tanlaysan: hayotni yoki o‘limnimi? Gapir!“

			Mamlakatda cheksiz hokimiyatga ega bo‘lgan Angliya qiroli Genrix VIII „Nimani tanlaysan: hayotni yoki o‘limnimi? Gapir!“ — deya so‘roq qilayotgandi. Uning oldida turgan „jinoyatchi“ soxta ta’limotda ayblangan, grek va lotin tillari o‘qituvchisi Jon Lambert edi. Lambert ruhoniyga uning aytgan va’zi Kalomga mos kelmasligini qo‘rqmasdan aytdi. Lambertni oldiniga Kenterberiyalik oliy nozirning oldiga, keyin esa qirol Genrixning oldiga sud qilish uchun jo‘natishdilar. Kalomdan dalillar keltirib va grek tilidagi asl nusxani tushuntirib, Lambert nozirlar, himoyachilar, sud hakamlari va lordlar kengashi oldida o‘zi ustidan ko‘rilayotgan ishning mohiyatini tushuntirib berdi. Bu qizg‘in bahsda goh u, goh bu tomonning qo‘li baland kelardi. Nihoyat bularning barchasi Genrixning joniga tekkach, u Lambertga oxirgi tanlash imkoniyatini berdi: „Bu o‘qimishli odamlarning barcha dalillari va ta’limotlari seni qoniqtirdimi? Sen nimani tanlaysan: hayotnimi yoki o‘limnimi? Gapir!“

			Lambert chuqur nafas oldi va ishonch bilan javob berdi: „Men jonimni Xudoning qo‘llariga topshiraman, tanam bilan nima bo‘lishi esa sizning mehr-shafqatingizga bog‘liq“.

			„Sen o‘lishing kerak, — deya nafrat bilan javob qildi Genrix, — men soxta ta’limotchilarning himoyachisi bo‘lishni xohlamayman“. Soxta ta’limotda aybdor deb topilgan Lambertni tiriklayin yoqishga hukm qilishdilar. O‘zining sekin va azobli o‘limida u matonat bilan chidadi. U qo‘llarini ibodatga ochdi va har doim: „Masihdan o‘zga hech kim! Masihdan o‘zga hech kim!“ — deya takrorlab turdi.

			Hozirgi dunyoda bizning har turli tanlash huquqimiz va imkoniyatlarimizni deyarli to‘ydirib bo‘lmaydigan bo‘lib qoldi. Ikki yuzta televizor kanallari erkinligimizning „ajralmas“ qismi hisoblanadi. Bizga tanlash imkoni kerak. Hatto kundalik tashvishlarimiz ham har kunlik qarorni talab qiladigan bo‘ldi: nima kiyamiz, nima eymiz, nima o‘qiymiz yoki nima qilamiz. Bizning tanlash imkoniyatlarimiz, qisqacha aytganda cheksizdir. Biroq, bunga qaramasdan, agar biz hayotda haqiqatdan muhim bo‘lgan qarorga duch kelsak, to‘g‘ri javob faqatgina bitta bo‘lishi mumkin: „Masihdan o‘zga hech kim!“. Bundan boshqa osmonga yo‘l bormi? Masihdan o‘zga hech kim! U — yagona Yo‘l. Biz o‘zimizni to‘la bag‘ishlashimiz kerak bo‘ladigan boshqa hayotiy muhim narsalarga ega bo‘lishimiz mumkinmi? Masihdan o‘zga hech kim! Ehtimol inson yuragining intilishlarini yana nimadir qondirar? Masihdan o‘zga hech kim qondira olmaydi! Shunday qilib, haqiqatning boshqa tanlash imkonlari mavjud emas. Hayotda juda muhim tanlov oldida turib qolganingizda, bunday vaziyat esa albatta bo‘ladi, siz hayotiy muhtojliklarni Masihdan o‘zga hech kim qondira olmasligi haqida guvohlik berishga tayyormisiz? 

			„kimga xizmat qilishingizni bugun tanlang… Men va oilam esa Egamizga xizmat qilamiz“.

			Nabi Yasu kitobi 24:15

			kun 10

			G‘ayritabiiy sotqinlik 

			Rumыniya: brat Vasile

			Kommunistik Ruminiyada jamoatlar yopilishi va ruhiy xizmatchilarning qo‘lga olinishi „xalqning ichidagi har qanday aqidaparastlikni yo‘q qilish“ ga qaratilgan yetti yillik tashviqotning bir qismi edi. 

			Shuning uchun, birodarimiz Vasile va uning rafiqasi o‘zlarining kichkina xonadonida ko‘p sonli odamlar uchun yig‘ilish o‘tkaza boshlaganlarida, ular hukumatning ko‘zidan uzoq vaqt qochib yura olmasliklarini yaxshi tushunishar edilar. Har kuni kechqurun Vasile: „Xudoyim, agar Sen mening yordamimga muhtoj bo‘lgan qamoqxonadagi odamni bilsang, meni orqaga qamoqxonaga jo‘natgin“ — deya ibodat qila boshladi. Bu so‘zlarni eshitgan rafiqasi ixtiyorsiz ravishda titrab ketdi, ammo baribir ma’yus holda shivirlab „Omin“ — deb qo‘shib qo‘ydi.

			Ular jamoat a’zolaridan birining uyida mansabdor shaxslar tintuv o‘tkazishganini va Vasilening va’zlari yozilgan nusxalarni musodara qilishganini bilar edilar. Ammo bu hali qo‘rqinchlisi emas edi. Eng yomoni cho‘ponning yordamchisi, uning do‘sti va maslakdoshi sotqinlik qila boshladi va Vasile haqida ma’lumot berib turardi. 

			Bir kuni kechasi soat birda, politsiya xodimlari ularning xonadoniga bostirib kirdi va Vasileni qo‘lga oldi. Uning qo‘liga kishan solishganda, Vasile: „Agar menga rafiqamni quchoqlash uchun bir necha daqiqa bermasangizlar, men o‘z ixtiyorim bilan bu yerdan hech qaerga bormayman“ — dedi. Politsiya xodimlari unchalik istamasdan rozi bo‘lishdilar va ular uzoq kutib turmasliklarini aytib, uni ogohlantirdilar. 

			Er-xotinlar quchoqlashib, birga shunday ilhomlanib ibodat qilib, qo‘shiq kuylashdilarki, bu hatto kapitanni ham befarq qoldirmadi. Oxir-oqibatda Vasileni politsiya mashinasi orqa furgoniga olib bordilar, orqasidan ko‘z yoshlar bilan uning rafiqasi yugurib borardi. Vasile yana ko‘p yillarga g‘oyib bo‘lishdan oldin, orqasiga o‘girilib, o‘zining oxirgi so‘zlarini aytib qichqirdi: „O‘g‘limizni va meni sotgan odamni yaxshi ko‘rishimni aytib qo‘y“.

			G‘ayritabiiy sotqinlik, g‘ayritabiiy kechirimni talab qiladi. Agar dushmanlar bizga nisbatan shunchalik qarshilik ko‘rsatsa, biz ham ularga nisbatan shunchalik sahiy bo‘lishimiz va g‘ayrat bilan ularni kechirishimiz kerak emasmi? Agar dushmanimiz bizga nisbatan sotqinlik qilib, shunchalik past ketgan bo‘lsa, biz eng balandga chiqib, ularni samimiy kechirishimiz kerak emasmi? Iso yovuzlikka nisbatan o‘z manfaatimiz yo‘lida kechirim berishimiz zarurligini o‘rgatgan. Og‘ir sotqinlik yuragimizni kechirim berish hissidan bog‘lab qo‘yishi mumkin. Agar siz kechirim bera olmasdan, qattiq xasislik qilsangiz, u holda o‘zingiz ham shaxsiy gunohlaringizdan arzimagan kechirim topasiz. Sotqin bo‘lish yaxshi emas. Ammo xafagarchilik — bu siz o‘zingiz yo‘l qo‘yishingiz kerak bo‘lmagan mag‘lubiyatdir. Bugun siz kimga g‘ayritabiiy kechirim berishingiz kerakligi haqida o‘ylab ko‘ring?

			„Bizga qarshi gunoh qilganlarni biz kechirgandek, Sen ham gunohlarimizni kechirgin“.

			Matto Xushxabari 6:12

			kun 11

			G‘ayritabiiy sovg‘a

			SSSR: Kapitan Markov

			„Bu nimasi?“ — deya qichqirdi yosh yigitga kapitan Markov. — Senga nima kerak?

			Yigirma yoshli yigitcha, qo‘rquvi bilan kurashib, kommunist-zobitning oldida turardi. „Kapitan, siz — o‘sha mening ota-onamni qamoqqa tashlagan odamsiz. Bugun onamning tug‘ilgan kuni, men har safar uning tug‘ilgan kunida unga gul sovg‘a qilardim. Onam menga dushmanlarimizni sevishni va yovuzlikni yaxshilik bilan yengishni o‘rgatgani uchun, men bu gullarni sizning farzandlaringizning onasiga olib keldim. Iltimos qilaman, ishdan qaytayotganingizda ularni rafiqangiz uchun olib keting va unga mening sevgim va Masihning sevgisi haqida ayting“.

			Necha marta masihiylarni shafqatsiz do‘pposlashganini va azob berishganini befarqlik bilan kuzatib turgan kapitan Markov, bu bolaning qilgan ishidan hayratga tushgan edi. Uning ko‘zlariga yosh keldi va u sekin xontaxtani aylanib o‘tib, bolani otalarcha bag‘riga bosib quchoqladi. Markovning yuragi Masihning sevgi in’omi tufayli o‘zgardi. U boshqa masihiylarni qo‘lga ololmaydigan va azob berolmaydigan bo‘ldi. Tez orada uning o‘zi ham qamoqqa tushdi. 

			Yigitchaning Markov xonasiga kelib ketishidan bir necha oy o‘tib, sobiq zobitning o‘zi ham, ilgari o‘zi qamoqqa tashlagan va azob bergan masihiylarning qurshovida, iflos qamoqxona kamerasida o‘tirardi. Ko‘zida yosh bilan u o‘z kameradoshlariga bolakayning oddiy, ammo samimiy sovg‘asi haqida gapirib berardi. U ilgari ta’qib qilgan odamlar bilan bir kamerada o‘tirishni o‘zi uchun hurmat hisobladi. 

			Bag‘rikenglik — bu haqiqiy masihiyning ikkinchi tabiati. Iso atrofimizdagilar, haqiqiy imonlilarni ular namoyon qiladigan sevgisiga qarab bilib olishlari haqida o‘rgatgan. Va nafaqat bizlarni sevganlarni sevishimiz kerak. Ko‘pincha notanish odamlarga, ayniqsa dushmanlarga bag‘ri kenglik ko‘rsatishi — Isoning ta’limoti bo‘yicha eng yaxshi usul hisoblanadi. Bizning hatti-harakatlarimizga guvoh bo‘lganlarning yuragi, hatto bu sevgi shaxsan ularga qaratilgan bo‘lmasada, Masihning sevgisi bilan to‘lib-toshadi. Nohaq haydalgan xizmatchi — masihiyning o‘z xo‘jayini uchun ibodat qilishini bir tasavvur qilib ko‘ring. Mast bo‘lib mashina haydagan haydovchi tufayli, o‘z farzandidan ajralgan ota-onaning haydovchiga kechirim berganini bir tasavvur qiling-a. Bu dunyo bag‘ri kenglikni tushunmaydi. Shunday bo‘lishiga qaramasdan, u dunyoni o‘zgartirishga qodir. Biz bag‘ri kenglik ko‘rsatgan va kechirim bergan paytimizda ko‘proq Xudoga o‘xshaymiz. Xudo dunyoga o‘z sevgisini ko‘rsatish va bizga najot berish uchun, O‘zining Yagona O‘g‘lini berdi. Bugun siz kimningdir yuragi Xudoning Shohligi uchun ochilishida, qanday sovg‘a bera olgan bo‘lardingiz?

			„Lekin siz dushmanlaringizni seving, yaxshilik qiling…“

			Luqo Xushxabari 6:35

			kun 12

			G‘ayritabiiy xushxabar elchisi

			Pokiston: Salima va Roxila

			„Agar sen o‘z xochingni ko‘tarib yurishga va’da bersang, sening hayoting tikanlar, qayg‘ular va qiyinchiliklarga to‘la bo‘ladi“ — deya mardlik bilan e’lon qildi, o‘z imoni haqida sinfdoshi Roxila bilan bo‘lishayotgan va Pokistonda yashovchi masihiy qiz Salima. U yerda islom dini hukmronlik qiladi. Roxila ham keyinchalik Masihni qabul qildi. 

			Jahli chiqqan Roxilaning oila a’zolari Salimani „musulmon qizni da’vat qilishda“ aybladilar. Pokistonda bunday ayblov oliy jazo bilan yakun topishi mumkin. Salimani va uning jamoati cho‘ponini qo‘lga olishdi, qizning ota-onasini esa politsiya xodimlari so‘roq qilar va do‘pposlashar edi. Salima qamoqxonada bo‘lganida, uni tahqirlashar edilar, ammo bu ham uni o‘z imonidan qaytishga majbur qila olmadi. Qamoqxonada u boshqa maxbuslarni ham Masihga olib kelish uchun, sekin masihiy ashulalarni aytar edi.

			Roxila o‘z uyidan qochib ketdi, ammo oilasi uni topib oldi. Qizga oxirgi marta o‘zining Masihga bo‘lgan imonidan voz kechishni va Muxammadga qaytishni taklif qilishganida, u buni rad etdi. Bu „jinoyati“ uchun Roxilani o‘z oila a’zolari hayotdan mahrum qildilar. Salima uzoq sud jarayonlarini boshdan kechirdi. Roxilaning oila a’zolari uni o‘z qizining o‘limida aybladilar. Oxir-oqibatda, ayblov olib tashlandi. Ammo Salimaning hayoti butunlay o‘zgardi. Ashaddiy musulmonlar tomonidan o‘ldirilishidan qo‘rqib, qiz Pokistonning boshqa qismiga ko‘chib ketishga majbur bo‘ldi. Ammo na tikanlar, na qayg‘ular va na qiyinchiliklar uning imonini sindira oldi. Endilikda u voizxon bo‘lishga tayyorgarlik ko‘rmoqda. U: „Tog‘ning qanchalik balandligi ahamiyatga ega emas, Iso uni ham yengib o‘tishda yordam berishga qodir!“ — deydi.

			Ko‘pincha xushxabar elchilari haqida noto‘g‘ri tasavvur qilinadi — bu bizning nomimizdan harakat qiluvchi, Xudoning ruhiy armiyasining maxsus bo‘limi deb hisoblashadilar. Haqiqat esa shundan iboratki, har bitta masihiy xushxabar elchisi bo‘lishga chaqirilgan. Ayrim paytda Xudoning nazaridagi eng muhim ish oshxona taxtasi oldida, yoki qo‘shnining uyida bir piyola choy ustida yuz beradi. Vazifamiz bizni qayerga olib bormasin, biz olgan topshiriqning mohiyati o‘zgarmay qolaveradi. Biz Masihning sevgisini hamma bilan bo‘lishishimiz kerak. Ayrimlar uchun o‘z imonini eng yaqin do‘stlari bilan bo‘lishish — katta ish, haqiqiy qahramonlik. Boshqalar uchun esa xizmat qilish dalasi har xil xalq madaniyatlari doirasidan iborat. Topshiriqni qanday bajarish darajasi muhim emas. Bizning hohish-istagimiz katta ahamiyatga ega. Iso Masih haqidagi Xushxabarni aytish uchun nima qilishga tayyorsiz?

			„Sening imon yo‘lida qilayotgan faoliyating ta’sirchan bo‘lgay, Masihdan bizga nasib bo‘ladigan butun xayr-barakani bilib olgaysan, — deya ibodat qilaman“.

			Filimo’nga maktubi 1:6

			kun 13

			G‘ayritabiiy to‘lov

			Hindiston: janob P.P.Job.

			„Men o‘zimni xuddi bitta qo‘limni chopib tashlagandek his qilayapman, — deya gapirdi janob Job. Bu uning hayotidagi eng qiyin va’z bo‘ldi: o‘g‘lining dafn marosimida. Uning ovozi his-tuyg‘ularga to‘la edi. — Ammo menda qolgan narsa bilan Masih shohligi uchun xizmat qilishni davom ettiraman“. 

			Janob P.P.Job Hindistondagi „Azob chekkanlar ovozi“ xizmatini boshqaradi va ko‘pincha quvg‘inga uchrayotgan masihiylarni qo‘llab-quvvatlash uchun, nodemokratik mamlakatlarga sayohat qilib, o‘z hayotini xavf ostiga qo‘yadi. Bundan tashqari u Hindistondagi katta sonli xushxabar yetkazish marosimlarida va’zlar o‘qiydi va minglab insonlarning Masihga kelishini ko‘radi.

			Uning xizmati mamlakatdagi ashaddiy induslarning jahlini chiqaradi. 1999 yil iyun’ oyida, uning mashinasi oynasiga tosh kelib tegdi va doktor Jobning peshonasini yordi va boshida qonli yara paydo qildi. Bir hafta o‘tib doktor Jobning kichkina o‘g‘li Maykl, o‘zi o‘qiyotgan tibbiyot kollejining yonidan o‘tayotgan edi. Katta tezlikda kelayotgan „Fiat“ mashinasi Mayklni urib yubordi, keyin esa g‘oyib bo‘ldi. Keltirilgan jarohatlardan Maykl xushsiz holatga tushib qoldi va bir necha kundan so‘ng vafot etdi. Qotillikni ijro etgan shaxs haligacha topilmadi.

			Doktor Job va’da qilganidek, o‘g‘lining o‘limi uni xizmatdan to‘xtata olmadi. Mayklning o‘limidan so‘ng, doktor yanada ko‘proq sonli xushxabar yetkazuvchi marosimlarda va’z qildi va yanada ko‘proq sonli odamlarni Masihga olib keldi. Doktor Job xizmati uchun to‘lagan to‘lov juda qimmatga tushdi: o‘z o‘g‘lining hayoti. Ammo u yolg‘iz emas. Xudo boshqalarni qutqarish uchun, o‘z o‘g‘lidan ayrilish nima ekanini yaxshi biladi.

			Quvg‘inga uchrayotgan jamoat uchun oldinga qarab yurish yo‘li juda ham tikka, egri va holdan toydiradigan bo‘lishi mumkin. Ikki ming yildan ko‘proq davr mobaynida yovuzlik kuchlari juda ko‘p odamlarni Iso Masihning Xushxabari tarqalishiga to‘sqinlik qilishga chorlab kelayapti. Masihiy sifatida biz har doim, hatto hozir bizdan bu talab qilinmayotgan bo‘lsa ham, buning uchun to‘lov to‘lashga tayyor turishimiz zarur. Bu — Ibrohimning hayotidan darsdir. U Ishoqni qurbonlikka keltirishga tayyor bo‘lgan va shu orqali marhamat kelishi kerak edi. Masihga sodiq qolish uchun qurbonlik qilishga tayyor bo‘lish bizni yanada kuchliroq qiladi. Qurbonlik g‘oyasi bizning maqsadlarimizni belgilab beradi. Qurbonlik bizning harakterlarimizni mustahkamlaydi. Biz uchun qandaydir qimmatga ega bo‘lgan bag‘ishlanish, bizning oilalarimizni, qo‘shnilarimizni va bizning dunyomizni Masih uchun o‘zgartirishi mumkin. U bizga qanchalik kuchli bo‘lishimiz mumkinligini ko‘rsatadi. Biz uchun qadrli bo‘lgan narsani yo‘qotishni xohlamasakda, biz baribir har qanday sharoitga qaramasdan, bizning sadoqatimizni hech narsa buza olmasligi uchun intilamiz. 

			„Men endi bilamanki, sen Xudodan qo‘rqasan, yakkayu yagona o‘g‘lingni ham Mendan ayamading“.

			Ibtido 22:12

			kun 14

			„Ey Xudovand, meni O‘z dunyoingning quroli qilib ishlatgin.

			Qayerda nafrat bo‘lsa, sevgi;

			Qayerda xafagarchilik bo‘lsa, kechirim;

			Qayerda shubha bo‘lsa, imon;

			Qayerda umidsizlik bo‘lsa, umid;

			Qayerda qorong‘ulik bo‘lsa, nur;

			Qayerda qayg‘u bo‘lsa, xursandchilik eka olay.

			Ey Osmon Hukmdori, menga yordam bergin

			O‘zim uchun dalda olishga emas, balki boshqalarga dalda beray;

			O‘zim uchun qayg‘urish emas, balki boshqalar haqida qayg‘uray;

			Sevgi olish uchun emas, balki seva olay;

			Zero biz bersakkina, ega bo‘lamiz.

			Kechirsakkina, kechirim olamiz.

			O‘zimizdan voz kechsakkina, 

			abadiy hayotga ega bo‘lamiz“.

			Frantsisk Assizskiy

			kun 15

			G‘ayritabiiy kulgi

			SSSR: Pavlus

			Tun kirdi. KGB ning zobiti ko‘p soatlar mobaynida Pavlusni do‘pposlar va qiynar edi. „Seni boshqa so‘roq qilmaymiz, — deya tahdid bilan gapirdi u. Masihiy boshini ko‘tardi. — Buning o‘rniga seni hech qachon qori erimaydigan Sibirga jo‘natamiz. Bu — katta azoblar ko‘radigan joy. Sening joying aynan o‘sha yoqda“.

			Qo‘rqishning o‘rniga, Pavlus kuldi: „Butun dunyo Otamizga tegishli, o‘rtoq kapitan. Meni qayoqqa jo‘natsangiz ham, men O‘z Otamning yerida bo‘laman“.

			Kapitan unga g‘azab bilan boqdi: „Biz seni bor budingdan judo qilamiz“.

			„Sizga juda baland zinapoya kerak bo‘ladi, o‘rtoq kapitan, chunki mening boyligim osmonda joylashgan“ — deya javob berdi Pavlus. Uning javobi kapitanni yanada g’azablantirdi.

			„Men hozir o‘q bilan ko‘zlaring orasidan darcha ochaman“ — deya qichqirdi u.

			„Agar siz meni bu dunyodagi hayotdan mahrum qilsangiz, men Xudovand bilan xursandchilikda hayot kechirishni boshlayman, — deya xotirjam javob qildi Pavlus. — Men o‘limdan qo‘rqmayman“.

			Kapitan Pavlusni yirtilgan qamoqxona kiyimidan ushladi va uning yuziga tikilib, baland ovozda: „Yo‘q, men seni o‘ldirmayman! Va hatto osongina qutulish haqida umid ham qilma! Men seni uzoq yilga bittalik kameraga tashlayman va sen hech qachon o‘z do‘stlaringni ko‘rmaysan?“

			„Siz buni qila olmaysiz, o‘rtoq kapitan — dedi Pavlus. — Menda qulfli eshiklar va temir panjaralar orqali kira oladigan Do‘stim bor. Meni Iso Masihdan hech kim ajrata olmaydi“. 

			Kelajagimiz noaniq bo‘lishiga qaramasdan, bitta narsada ishonchimiz komil bo‘lishi mumkin: Masih barcha qiyinchiliklarda biz bilan birga bo‘ladi. Shaxsiy qiyinchiliklar ichida ham, butun xalq orasidagi qiyinchiliklarda biz yolg‘iz bo‘lib qolmaymiz. Yoki aksincha, insonlardan kimdir albatta bizga pand berib qo‘yadi. Hayot yo‘lida shunday to‘siqlar bo‘ladiki, hamrohlaringiz bundan siz bilan birgalikda yengib o‘ta olishmaydi. Faqatgina Iso bizning azob chekayotgan yuragimizga „temir to‘siqlar“ orqali o‘ta oladi, faqatgina U biz bilan birga qiyinchiliklarni bo‘lisha oladi. U O‘z donoligi bo‘yicha bizni sinovlardan qutqarmasada, Uning o‘zgarmas ravishda biz bilan birga bo‘lishi, bizni bu sinovlardan olib o‘tadi. Sizni Undan hech kim ajrata olmaydigan Do‘stingiz borligini bilgan holda tabassum qiling. 

			„Xudoning sevgisidan bizni kim judo qilar ekan: qayg‘umi, siqilishmi, quvg‘inmi, ochlikmi, yalang‘ochlikmi, xavf-xatarmi yoki qilichmi?“

			Rimliklarga maktubi 8:35

			kun 16

			G‘ayritabiiy qurbonlik

			Indoneziya: cho‘pon Gendrik Pattivel

			Ular tashqarida azob berilayotgan masihiy birodarlarining baqir-chaqirlarini eshitib, bir-birlariga yopishib oldilar. Cho‘pon Gendrik Pattivel va uning rafiqasi Indoneziyada yoshlar lageri o‘tkazishga yordam berardilar va o‘zlariga ishonib topshirilgan yosh yigit-qizlar uchun javobgarlikni his qila boshladilar. 

			Lager ruhiy o‘sish va imonda mustahkamlanishdagi xursandchilikka to‘la vaqt bo‘ldi. Keyin esa ularga hujum qildilar. 

			Ashaddiy musulmonlar olomoni cho‘pon Pattivel, uning rafiqasi va shogirdlari joylashgan binoni qurshab olishdilar va qo‘llariga ilingan odamni qiynashni boshladilar. Cho‘pon tashqariga chiqdi. Qonho‘r olomon cho‘ponga tashlanganida, musulmonlarning diqqati rafiqasi va yosh yigit-qizlardan cho‘ponga qaratildi, ular esa qochib qolishga ulgurdilar.

			„Iso, menga yordam bergin“ — degan so‘zlar rafiqasi uchun erining og‘zidan eshitgan oxirgi so‘zlar bo‘ldi. Keyingi safar u erini qabrda ko‘rdi. Gavdasidan tortib, qo‘llarigacha hamma joyi dahshatli yaralarga to‘la edi. G‘azab va iztirobdan u Xudoga nola qildi: „Nima uchun Sen erimni himoya qilmading?!!“

			Ammo Muqaddas Ruh unga erining hujum qilishlaridan bir necha kun oldin aytgan so‘zlarini eslatdi: „Agar menga bo‘lgan sevging Isoga qaraganda kuchliroq bo‘lsa, u holda sen Masihning shohligiga loyiq emassan“. U Masihning shohligi uchun o‘limga tayyorligi haqida aytgan edi. Bu so‘zlarni eslab, beva ayol o‘z hissiyotlarini jilovlay oldi. U hali ham Indoneziyadagi o‘sha jamoatda xizmat qiladi. Uning erkin mamlakatlardagi masihiylarga beradigan maslahati oddiygina: „Katta baxtsizliklar orasida tura olishingiz uchun Xudoni g‘ayrat bilan qidiringlar“. 

			Biz ko‘ngilsizliklarni izlashimiz kerak emas. Ko‘ngilsizliklar o‘zi bizni topadi. Iso ko‘pincha o‘z shogirdlariga sinov — bu har kunlik hayotimizning uzviy bir qismi deya eslatar edi. G‘ayrat bilan Xudoni qidirish, bu hayotda katta ko‘ngilsizliklarni qidirish degani emas. Aslo, Xudo bilan chuqurroq munosabatni qidirganlik uchun mukofot shundan iboratki, Uning O‘zi bizni ko‘ngilsizliklarga yaxshiroq tayyorlaydi. Biz hayotimizda duch keladigan kulfatlarni tanlamaymiz. Shunday bo‘lishiga qaramasdan, bizni barcha ko‘ngilsizliklarga tayyor qilishga qodir bo‘lgan Xudo bilan munosabatni tanlashimiz mumkin. Ayrim sinovlar Masih uchun hayotimizni berishdan iborat bo‘lishi mumkin. Lekin baribir haqiqiy qurbonlik bundan iborat emas. G‘ayritabiiy qurbonlik bundan ancha oldin keltirilgan bo‘lishi kerak. Bizning hayotimizga hali sinovlar kelmasdan turib, Xudo bilan yaqin munosabatda bo‘la olishimiz uchun, hayotimizning barcha darajalaridagi manmanliklarni qurbonlikka keltirishimiz kerak. Agar biz Masih bilan bo‘ladigan munosabatimizni birinchi o‘ringa qo‘yish yo‘lida hamma narsani qurbonlikka keltira olsak, u holda eng qiyini allaqachon orqada qolgan bo‘ladi. 

			„Shunday qilib, ey birodarlarim, Xudoning marhamati haqi sizlarga yolvoraman: Xudoga oqilona xizmat qila olishingiz uchun vujudingizni tirik, muqaddas, Xudoga manzur bo‘ladigan qurbon qilib bag‘ishlanglar“.

			Rimliklarga maktubi 12:1

			kun 17

			G‘ayritabiiy og‘riq

			Sudan: sudanlik bolalar

			„Orqamdan qaytar, — deya baqirishar edi askarlar, to‘rtta bolakayni do‘pposlagan holda. — Olloh — Xudo va Muhammad uning rasulidir! Qani qaytar-chi!“

			To‘rtta sudanlik bolakay yig‘lar va onalarini chaqirar edilar, ammo o‘z hayoti uchun najotni va Masihdan voz kechishni anglatadigan bu so‘zlarni qaytarishdan bosh tortar edilar. 

			Kattaroq yoshdagi bolalar buni kuzatib turishar edi. Ularning ko‘z o‘ngida qilich bilan qurollangan islom askarlari hayvonlarcha ularning ota-onalarini o‘ldirdilar. Endi esa ularning to‘rtta kichkina do‘stlarini (eng kichigi atigi besh yoshda edi) o‘lguncha do‘pposlashayotganiga guvoh bo‘layotgan edilar. 

			Askarlar bolakaylardan islomni qabul qilishni talab qilgan holda, yonib turgan ko‘mirga yotishga majbur qildilar. Masihiylarga hujum qilish oqibatida o‘g‘irlab ketilgan o‘n to‘rtta o‘g‘il va o‘n uchta qiz bola og‘riqdan qichqirar, ammo voz kechish so‘zlarini aytmas edilar. Qizlar izsiz yo‘qoldilar. Taxmin qilishlaricha, ularni Shimoliy Sudanga qul yoki xizmatkor sifatida sotib yuborishgan edi. O‘g‘il bolalarga uzoq vaqt azob berishdi, lekin ulardan hech biri mag‘lub bo‘lmadi. Tunda bir nechta katta yoshli bolalar qochishga muyassar bo‘lishdi va aynan ular o‘zlarining hamqishloqlarining azobli o‘limi haqida aytib berishdi. 

			Og‘riq ko‘pincha Xudoning rejasida katta ahamiyatga ega. Afsuski, boshqa hech bir kechinma, bizning diqqatimizni bir joyga jamlay olmaydi. Uzoq davom etgan kasallik yoki og‘ir jarohat tufayli bo‘ladigan jismoniy og‘riq insonni butunlay badnom qiladi. Ruhiy ezilishni ham boshdan kechirish og‘ir. Biz uchun aziz va qadrli bo‘lgan insonlarni yo‘qotish tufayli ko‘riladigan azob ham juda og‘ir. Qanday vaziyat og‘riqqa sabab bo‘lmasin, undan ozod bo‘lish uchun ikkita yo‘l bor. Biz taqdirga tan berishimiz mumkin. Yoki imonda o‘sib borishimiz mumkin. Og‘riqni boshdan kechirayotganlar Xudoning inoyati tufayli ajoyib xizmatkorlar bo‘lishi mumkin. Xuddi mashg‘ulotlar paytida kuchli bo‘lish uchun sportchi mashqlar yordamida o‘z muskullarini mustahkamlaganiga o‘xshab, og‘riq ham bizning ruhiy o‘sishimiz uchun yo‘l ochib beradi.

			„…Lekin agar biror kishi Masihiy bo‘lgani uchun azob cheksa, uyalmasin, aksincha, bu nom bilan Xudoni ulug‘lasin“.

			Birinchi Butrus maktubi 4:16

			kun 18

			G‘ayritabiiy munosabat

			Ruminiya: Richard Vurmbrand

			„Men kommunistlar bilan faxrlanaman“, — kommunistik qamoqxonalarda o‘n to‘rt yil o‘tirgan cho‘ponning og‘zidan bunday so‘zlarni eshitish g‘alatidek tuyuladi, ammo Richard Vurmbrand bu so‘zlarni samimiylik bilan aytgan.

			„Ko‘pchilik kommunistlar o‘zlarining hayoliy ta’limotini himoya qilish uchun o‘z hayotlarini berishga tayyor edilar. O‘z xizmati yo‘lida ular, men jamoatda uchratgan ayrim masihiylardan kam ish qilmadilar“.

			Cho‘pon Vurmbrand har bitta dushmanida bo‘lajak do‘stini va bo‘lajak masihiyni ko‘rardi. Uning dushmanlariga nisbatan bo‘lgan sevgisi tufayli, ulardan ko‘pchiligi Masihni tanib bilar, uning o‘zi esa guvohlik berish uchun ajoyib imkoniyatga ega bo‘lar edi.

			„Meni „iflos yahudiy“ deb atashganida va kitoblarimni o‘qishni taqiqlashganlarida, odamlar uchun bu „iflos yahudiyning“ nima haqida yozgani qiziq bo‘lar edi“, — deya kulardi u. — „Mendan xafa bo‘lgan har qanday odamni men olqishlayman. Chunki ko‘pchilikni sening nima aytmoqchiliging qiziqtirmaydi. Odamlar bilan o‘z imoning haqida bo‘lishishdan oldin, ularning diqqatini haqiqatga qaratish kerak. Buni qilish uchun esa, ularning hayolida nima borligini bilish va donolik bilan gapirish kerak. Bundan tashqari biz har doim sevgi bilan gapirishimiz kerak“. 

			Cho‘pon Vurmbrandning so‘zlari — qandaydir hayoliy orzu emas, bu so‘zlar o‘z shaxsiy namunasi bilan isbotlangan so‘zlar. U rafiqasi Sabina bilan uyiga, kontsentratsion lagerda xizmat qiluvchi natsist zobitini taklif qilishdi. O‘sha lagerda Sabinaning butun oila a’zolari yo‘q qilingan edi. Zobit ularning kechirimini va sevgisini tushunib yetganida, u Xudoning Shohligini qabul qildi.

			Eslatma: bu gaplar 2001 yil fevral oyidagi cho‘pon Vurmbrandning o‘limidan ozgina oldinroq bo‘lib o‘tgan eng oxirgi suhbatlarining biridan olingan. 

			Boshqalar imonimizni bizning sevgimiz orqali, ayniqsa bu sevgi bizni yoqtirmaydiganlarga qaratilishi orqali tanib biladilar, deb Iso o‘rgatgan edi. Dushmanlarimizga nisbatan qanday munosabatda bo‘lishimiz, xuddi bizning shaxsiy masihiy oilamizdagi jamoat a’zolariga nisbatan munosabatda bo‘lishdek muhim ahamiyatga ega. Tanqidga nisbatan bizning javobimiz, ko‘pincha boshqa hatti-harakatlarimizga qaraganda ko‘proq masihiylikka foyda keltiradi. Bu imonimizning ta’sirchan printsipini amalda qo‘llagan holda imonlilar o‘zi va boshqa dunyo orasidagi farqni namoyon qila oladilar. Kelishmovchilikka nisbatan tabiiy javob — bu bahslashish yoki yovuzlikka yovuzlik bilan javob berishdir. Imonlilar esa o‘z dushmanlari bilan kurashish o‘rniga, ularni tushunishga va kechirishga harakat qiladilar. Shuning uchun quvg‘inlarni xuddi o‘z imonimiz haqida guvohlik berish va Masihning amrlarini bajarish imkoniyati sifatida, xursandchilik bilan qabul qilish kerak.

			„Yana: „Qardoshingni sevgin, dushmaningdan nafratlan“, — deb aytilganini eshitgansizlar. Lekin Men sizga aytaman: dushmanlaringizni sevinglar. Sizga jabr-zulm o‘tkazganlar uchun ibodat qilinglar“.

			Matto Xushxabari 5:43–44.

			kun 19

			G‘ayritabiiy dengiz sayohati

			„Titanik: doktor Robert Beytman“

			Doktor Robert Beytman o‘z ukasining rafiqasiga qutqarish qayig‘iga o‘tirishga yordam berdi. „Enni, hayajonlanma. Bu imonimiz uchun sinov bo‘ladi. Men qolishim va boshqalarga yordam berishim kerak. Agar biz yerda hech qachon ko‘rishmasak, u holda albatta osmonda uchrashamiz, — bu so‘zlarni aytib bo‘lib Beytman, qayiq pastga qorong‘ulikka va muzdek dengiz suviga tushiralayotganda, u ayolga o‘zining dastro‘molini tashladi. — Bu bilan bo‘yningni o‘rab ol, Enni. Shamollab qolasan“.

			Keyin doktor Beytman cho‘kayotgan kemaning dum qismida elliktacha odamni yig‘di va ularga o‘limga tayyorgarlik ko‘rish kerakligini aytdi. Oldinroq, kemaning cho‘kishi aniq ekanligi ma’lum bo‘lganida, u kechlik marosimini o‘tkazdi va u shunday shiorli qo‘shiq so‘zlari bilan tugadi: „Xudoyim, Senga yaqinroqmiz“.

			Robert Beytman har doim mast bo‘lgan matroslarga to‘la Floridadagi, Jeksonvilla shahrida, ruhiy mash’al bo‘lgan tashkilotga asos solgan. Odamlar u haqida Jeksonvilladagi har qanday odamdan ko‘ra ko‘proq odamlarga mehr ulashadi, deya gapirishar edi. Beytman Angliyaga ilohiyotshunoslik bo‘yicha ta’lim olish uchun borgan edi va endi o‘rgangan narsasini amalda qo‘llash uchun Amerika Qo‘shma Shtatlariga qaytayotgan edi. 

			Biroq 1912 yil 14 aprel yarim kechasida, u suzib kelayotgan kema muz bo‘lagi bilan to‘qnashib ketdi. Beytman kemaning dumida turib „Osmondagi Otamiz“ ibodatini o‘qir, odamlar esa uning atrofida turib, uni qaytarar edilar. Orkestr „Xudoyim, Senga yaqinroqmiz“ ashulasini chalar edi va „Titanik“ asta-sekinlik bilan dengiz qa’riga cho‘kib ketdi.

			Xudoni kuldirishning yagona usuli — bu Unga o‘z rejalaring haqida aytish, degan ibora mavjud! Masihni qabul qilib, biz o‘z hayotimizdagi buyuk sayohatga jo‘naymiz. Bu sayohat qandaydir natijaga ega bo‘lishi uchun esa, biz kema kapitanining buyruqlariga, ya’ni Xudoning buyruqlariga bo‘ysunishimiz kerak. U bizning hayot yo‘lidagi sayohatimizni o‘z tana xohishlarimiz va hirslarimiz yonidan olib o‘tib, loyiq bo‘lgan maqsadlar tomon, O‘zi xohlagandek yetaklaydi. Ayrim paytlarda, ayniqsa eng og‘ir vaziyatlarda, Uning xaritasi eskirgandek tuyuladi va biz U yo‘ldan adashdi, deb o‘ylaymiz. Qorong‘u chuqurliklardan juda ham tikka qoyalar chiqib keladi. Zulmat bilan qoplangan tun bizni g‘ubor bilan o‘rab oladi. Shu paytda kema boshqaruvini o‘z qo‘limizga olish va o‘z hayotimiz rejalarini o‘zimiz boshqarishga intilish vasvasasi kuchayadi. Dengiz sayohati — bu hatto hammasi yaxshi bo‘lib ko‘rinsa ham, baribir imonimiz uchun juda xavfli sayohat. Bizning hayotimiz uchun tuzgan Xudoning rejasi, ehtimol o‘zimiz hech qachon tanlamagan yo‘nalish tomon yetaklashi mumkin. Chunki, Xudo yaxshiroq biladi.

			„Insonning yuragida niyat ko‘p, lekin faqat Egamizning aytgani amalga oshadi“.

			Sulaymon Hikmatlari 19:21

		


		
			kun 20

			G‘ayritabiiy imon qadami

			Misr: masihiy yoshlar yetakchisi

			„Reja shunday, — dedi yoshlar guruhining yosh yetakchisi. 8.30 da sizlar universitetda yig‘ilishga taklifnomalar tarqatishni boshlaysizlar. Ularni tezda, maxfiy politsiya xodimlari paydo bo‘lishidan va sizlardan nima qilayotganingizni so‘rab boshlashidan oldin tarqatib bo‘lish kerak. Agar tarqatib bo‘lolmasangiz, qayergadir yashiringlar. Xudo ularni ishonchli qo‘llarga topshiradi“.

			„Sen taklifnomalarni ruxsat olishimizdan oldin tarqatishimizni xohlayapsanmi?“ — degan fikr paydo bo‘ldi, yosh yetakchining atrofiga to‘plangan yosh yigit va qizlarda. 

			„Aynan shunday! Biz imonimizni namoyon qilishimiz kerak. Biz birinchi qadamni tashlaymiz, qolgani esa Xudovandning qo‘lida“.

			Misrda masihiylarning yig‘ilishini diqqat bilan politsiya kuzatib turadi, uni hukumatning ruxsatisiz o‘tkazish mumkin emas. Tez orada 8.30 dan keyin yosh yetakchini politsiya chaqirdi va masihiy yig‘ilish o‘tkazish uchun ruxsatnoma talab qilishdi. 

			„Kechirasiz-u, ammo biz allaqachon taklifnoma tarqatishni boshladik“ — deya xavotir bilan javob berdi masihiy.

			„Nima uchun sizlar ruxsat olmasdan turib, taklifnoma tarqatayapsizlar? Bilasizlarku, oldin bizdan ruxsatnoma olishlaringiz kerak. Taklifnomalarni tarqatibsizlar, mayli yig‘ilish o‘tkazishga ruxsat beraman, lekin bu oxirgi marta bo‘lsin“.

			Imon bo‘yicha ish tutish xuddi xavfli sayohatga chiqishdagi birinchi qadamni eslatadi. Bunday sayohatda allaqachon bo‘lganlar aytishlari mumkinki, eng qiyini bu maqsad tomon intilish emas. Ko‘plarni yo‘lning „noaniqligi“ qo‘rqitadi. Imon yo‘lida xarita yo‘q. Biz yo‘lni Xudoning ochiqlik beruvchi yulduzlari sochadigan nur orqali topamiz. Bu sayohatda — asosiy katta yo‘ldan ko‘rib bo‘lmaydigan, yo’lsiz kichkina joylar orqali yuriladi. Imonlilar yig‘ilish qilishga ruxsat berishlariga shubha bilan qarashar edi, chunki u uchun taklifnoma tarqatish katta imonni talab qilardi. Xudo ularning bu imon qadamini yaxshi baholab, o‘sha kechasi tavba qilgan uch yuzta yangi imonli bilan marhamatladi. Siz ham imon bilan birinchi qadamni qo‘yishga tayyormisiz?

			„Imon — umidvor bo‘lgan narsalarning mujassamlanishidir, imon bilan biz ko‘rinmaydigan mavjudotga amin bo‘lamiz“.

			Ibroniylarga maktubi 11:1

			kun 21

			„Oxirgi jahon urushi paytida biz ko‘rdikki, maqsadga erishish uchun o‘zimizni qurbon qilishimizga tayyor bo‘lishimiz kerak ekan…Biz bilamizki, qachon mamlakatimiz mustaqillik uchun o‘z bahosini to‘lashi kerak bo‘lsa, javob faqat bitta bo‘lishi mumkin xolos, ammo Xudovand bizdan butun dunyoda xushxabar aytish uchun baho talab qilganida esa, biz ko‘pincha jim turib: „Biz buni qilolmaymiz. Bahosi juda baland“ — deb aytamiz. Biz bilamizki, xushxabar elchilari doimo o‘zlarini qurbon qilishga duch keladilar…“.

			Neyt Seynt, 1956 yilda Ekvador o‘rmonzorlarida azobli o‘lim ko‘rgan xushxabar elchisi.

			kun 22

			G‘ayritabiiy buyruq

			Laos: masihiylar

			Sahifaning pastki qismida qo‘rqinchli qizil muhrli Laos kommunistik partiyasining emblemasi ko‘rindi. Unda yozilgan so‘zlar mahalliy masihiylar uchun yanada qo‘rqinchliroq jarangladi. 

			„Agar qandaydir shaxs, qabila yoki oila aldov yo‘li bilan masihiylik yoki boshqa bir dinlarga o‘tib qolgan bo‘lsa, ular oldin e’tiqod qilgan o‘z dinlariga qaytishlari zarur, — deb yozilgan edi hujjatda. — Boshqa dinlarni targ‘ib qilish mutlaqo taqiqlanadi. Buyruqqa itoat qilmagan qonunbuzarlar yashash uchun sharoiti og‘ir bo‘lgan hududlarga ko‘chirib yuboriladi. Agar qandaydir qishloq yoki oila boshqa dinga e’tiqod qilayotgani ma’lum bo‘lib qolsa…Kommunistik partiyaning mahalliy a’zolari ular haqida ma’lumot to‘plashlari zarur… va Laos Milliy qurilish fronti bo‘limiga jo‘natiladiganlarning ro‘yxatini tuzishlari kerak. Ayniqsa, bu joyda qanchalik aholi Masihga ishonishini va masihiy bo‘lganini bilishlari muhim“. Hujjat 1996 yil 18 iyul’ oyida chiqarilgan va Milliy qurilish frontining doimiy kengashi tomonidan imzo chekilgan edi.

			Oxirgi paytlarda laoslik masihiylar ko‘pincha to‘pponcha tirash orqali, masihiylik e’tiqodidan voz kechishga majbur qilinayotgan edilar. Ateistik hukumat Laosda Iso Masihga e’tiqod qilishdan boshqa hamma dinlar ma’qulroq, deb hisoblashar edilar. 

			Hukumatning barcha hatti-harakatlariga qaramasdan, Laosdagi masihiy jamoat o‘sayapti, chunki masihiylar atrofdagilar bilan o‘z imonlari haqida bo‘lishayaptilar. 

			Hukumatning talabi Xudoning amrlariga qarama-qarshi chiqqanida, tanlashga to’gri keladi: yoki insoniy hukumatga bo‘ysunish, yoki dahshatli oqibatlarga olib kelishiga qaramasdan tavakkal qilib, Xudoning amrlariga amal qilish. Biz atrofdagilar bilan tinchlikda yashashga intilishimizga qaramasdan, o‘z imonimiz printsiplarini insoniy talablarga bo‘ysundira olmaymiz. Misol uchun, Qo‘shma Shtatlar hukumati maktab territoriyasida ibodat qilishni qonunga zid deb e’lon qildi. Shunday bo‘lishiga qaramasdan, Xudo bilan munosabatda bo‘lishni xohlaydigan talaba va o‘qituvchilarga buni amalda taqiqlay olmaydi. Boshqa hukumatlar ham bunga o‘xshash yoki bundan ham qattiqroq diniy talablarni qo‘yishlari mumkin. Ammo Xudo ularning hukumatidan yuqori, chunki U — inson jonining yagona hukmdori. Erkin tanlash huquqidan foydalanib, biz insoniy hukumatga emas, balki ishonch bilan Xudoga itoat etishni tanlashimiz mumkin.

			„Butrus va boshqa havoriylar bunga javoban: Odamlardan ko‘ra Xudoga ko‘proq itoat qilish kerak“.

			Havoriylar maktubi 5:29

			kun 23

			G‘ayritabiiy kontrabandist

			Xitoy: Vochmen Ni

			Masihiy jamoatning xizmatkori Vochmen Ni ixtiyorida atigi olti soat vaqt bor edi. U qamoqxona kamerasida navbatchilik qilayotgan soqchini, Masih mamlakat dushmani emasligiga, keyin esa erkinlikdagi masihiylarni qo‘llab-quvvatlovchi xatni yetkazishga ko‘ndirishi kerak edi.

			Xitoyda masihiylikni targ‘ib qilish Mao hukumati tomonidan ta’qiblarga olib keldi. Bu „chet el illati“ targ‘ib qilinishini to‘xtatish maqsadida, hamma xushxabar elchilari mamlakatdan haydaldi, ayrimlari esa o‘ldirildi. Xitoydagi masihiy jamoatning minglab xizmatkorlari qamoqxonalarga va mehnat tuzatish lagerlariga jo‘natildi. Biroq, bu barcha dahshatli choralarga qaramasdan, jamoat hozirgacha o‘sishda davom etayapti. 

			Nining jamoatni qo‘llab-quvvatlab yozgan xati qamoqxonadan masihiylar qo‘liga yetib borganini politsiya xodimlari bilishganida, kamera soqchilarini ikki barobarga ko‘paytirishdi va uning kamerasi oldidagi soqchiga bir martadan ko‘p navbatchilik qilish taqiqlandi. Soqchini Masihga olib kela olmasligi uchun, navbatchilik vaqti olti soatga qisqartirildi.

			Ni soqchiga Ota Xudoning sevgisi haqida va soqchining osmonda abadiy yashashi uchun, Masih o‘z qonini qurbon to’kishga tayyorligi haqida hikoya qilib berdi. 

			„Kommunizm senga ish va non berishi mumkin, ammo u abadiy hayotni senga bera olmaydi, — dedi Ni. — Buni faqatgina Iso Masihning qoni qilishi mumkin“

			Besh soatlik va’zdan keyin soqchi, ko‘zlarida yosh bilan Masihni qabul qildi. Yana bitta jon Osmon Shohligi uchun qutqarilgan, Vochmen Nining xati esa muvaffaqiyatli ravishda erkinlikdagilarga etkazilgan edi.

			Azob chekayotgan masihiylarning qahramonliklari bizning yaratishga qodir kuchimizni Xushxabar tarqatish uchun ishlatishimiz kerakligiga o‘rgatadi. Ularning topqirligi, mardligi va bag‘ishlovi bizda Xushxabarni targ‘ib qilish xohishini uyg‘otishi kerak. Har kim ham Muqaddas Kitobni yashirin tarzda Xushxabarga qarshi bo‘lgan mamlakatlarga yetkaza olmasligi mumkin, ammo har bitta odam Osmon Shohligining g‘ayratli xizmatkori bo‘lishi mumkin. Har bitta odam guvohlik berish uchun, qo‘shnisi bilan o‘z ovqatini bo‘lishishi, imonsizlar bilan tanishish maqsadida sport bo‘yicha yoki qandaydir mashg‘ulotlarga qatnashishi mumkin. Guvohlik berishning har bitta usuli ko‘pchilik vaziyatlarda yaxshi oqibatlarga olib kelmaydi. Biroq biz kundalik tashvishlar bilan ovora bo‘lib qolmasdan, har doim tavakkal qilishga tayyor bo‘lishimiz kerak. Sizning bugungi xushxabar tarqatish hayotingiz qanday ketayapti? Dunyoviy va oddiymi? Yoki Iso Masih nomi uchun ijodiy va faol ravishda ketayaptimi?

			„Men ham ana shu maqsadda jon-jahdim bilan xizmat qilar ekanman, menga kuchli ta’sir qilayotgan Masihning qudratiga suyanaman“.

			Kolossaliklarga maktubi 1:29

			kun 24

			G‘ayritabiiy boylik

			Peru: cho‘pon Sapata

			„Perulik masihiylar Isoga qilgan xizmatlari uchun mukofot kutmaydilar, — deya hikoya qiladi cho‘pon Sapata. — Ular bor bo‘lgan narsasini berishga tayyorlar“. Cho‘pon Sapata o‘z mehmonlariga, tinchgina tog‘ orti qishloqlarida, qo‘lda qilingan oq xochlarni ko‘rsatdi. Bu xochlar qo‘zg‘olon ko‘targan kommunistlar tomonidan o‘ldirilgan masihiylar sharafiga tikilgan edi.

			Unchalik katta bo‘lmagan qishloqdagi uyda, cho‘pon Sapataning oldida o‘tgan kechasi partizanlar tomonidan o‘ldirilgan cho‘pon yotardi. Uning atrofida qarindoshlari nola qilayotgan edilar.

			Ko‘chada o‘ldirilgan cho‘ponning jamoat a’zolari hamdu-sano aytishar edi. Yomg‘ir yog‘ardi. Hamma ishtirok etayotganlarning oyoq kiyimi loyga botgandi. Partizanlar jamoat binosini vayron qilib, ko‘plab imonlilarning uylarini yoqib yuborishgan. Bunga qaramasdan dehqonlar xursandchilik bilan zabur sanolarini aytishardi. Masihiylar xavf-xatardan himoya qilinmagan edi, chunki partizanlar istagan vaqtda qaytib kelishlari mumkin edi. Partizanlar ko‘pincha cho‘ponlarga g‘azabini sochishardi, chunki aynan ular qishloqni kommunistlarga qarshi gij-gijlaydi, deb hisoblashardi. 

			Cho‘pon Sapata tinglovchilarga Muqaddas Kitob moddiy boyliklarni emas, balki Xudoni izlashga chorlashini eslatdi. „Siz nima uchun ko‘ylak sotib olasizlar? — deya so‘radi u qatnashchilardan. — Undan foydalanish uchun. Iso nima uchun sizlarni qutqardi va insoniyatning gunohi uchun O‘z shaxsiy qoni bilan to‘lov to‘ladi?“.

			Bizni imonimiz uchun quvg‘in qilayotganlarida, o‘z diqqatimizni yo‘qotishlarga qaratishimiz mumkin. Imonimiz tufayli bizdan yuz o‘girgan do‘stlarimiz uchun qayg‘urishimiz mumkin. Biz yo‘qotgan biznesdagi imkoniyatlar haqida afsus chekishimiz mumkin. Hurmatga sazovor bo‘lgan jamoat doiralarida qabul qilishmaganida, o‘zimizga nisbatan achinish his qilamiz. Shunga qaramasdan, ko‘pchilik odamlar moddiy narsalar yoki yuzaki munosabatlardan ko‘ra ko‘proq narsa yo‘qotishga tayyorlar. Bu mardlik imonlilar o‘zlarining butun diqqatini yo‘qotgan narsalarga emas, balki Masihning xizmati uchun nima qilishlari mumkinligiga qaratishgan. Ulardan ko‘pchiligi o‘z jamoatlarini, uylarini, ishlarini va oilalarini yo‘qotishgan. Ular o‘zlarining yerdagi yo‘qotishlarini, boshqa odamlarning najot topishi uchun imkoniyat, deya bilishadi. 

			„… Zero inson umri uning mol-mulki ko‘pligiga bog‘liq emas“.

			Luqo Xushxabari 12:15

			kun 25

			G‘ayritabiiy „qo‘rquv“

			Laos: Lu

			Politsiyaning oshkor qilinmasdan berilgan buyrug‘i aniq edi: agar kxmu qabilasi yoki boshqa qabilalar Laos fuqarolarini masihiylikka tortish paytida qo‘lga tushsa, u o‘sha zahotiyoq qo‘lga olinishi kerak. Agar o‘z qabiladoshiga Xushxabarni va’z qilish paytida ushlansa, u o‘limga mahkum qilinishi kerak. 

			Voizxon Luni politsiyachilar oyoq-qo’lini kishanlangan holda qishloq bo‘ylab sharmandalarcha sudrashdilar, keyin esa chuqurlikka tashladilar. „Agar qishlog‘ingdan yuzta masihiy o‘zining diniy qarashlaridan voz kechsa, — dedi ular — biz seni qo‘yib yuboramiz“. Biroq qishloqda kommunistlar foydasiga Masihdan voz kechishga tayyor bo‘lgan imonli topilmadi. Ammo mahalliy politsiyaga baxtsizlik yog‘ildi. Politsiya mahkamasi boshlig‘ining katta o‘g‘li avto halokatga uchradi va ikkita oyog‘i ham sindi. Kichkina o‘g‘li jiddiy kasal bo‘ldi. Voizxon Luni do‘pposlagan politsiya xodimi to‘satdan yurak xurujidan vafot etdi. Irim-sirimlarga ishonadigan politsiya xodimlari Luni chuqurlikdan chiqarishdi va unga uyiga ketishga ruxsat berdilar. Endi ular bu qishloqdagi boshqa masihiylarga nisbatan tajovuzlik qilishga qo‘rqib qolishdi. 

			Xudoning bunday qudratli ishini ko‘rib, kxmu qabilasidan yanada ko‘proq odamlar Masihni qabul qildilar. Ilgari jamoatda yuzta masihiy bor edi, endi esa ular yetti yuzta bo‘lishdi. Odamlar qo‘shni qishloqlarga Iso haqida aytish uchun borishardi. Laos hukumati Xudo tomonidan berilgan jazodan qo‘rqib jim turgan bir paytda, Janubi-Sharqiy Osiyodagi masihiylar hukumat tomonidan berilayotgan dahshatli jazolar oldida o‘z qo‘rquvlarini yengishdi. 

			Qo‘rquv — insonni harakatlantiruvchi kuchlardan bittasi. Qo‘rquv birja fondlarini boshqarayapti va neft uchun urushlarga olib borayapti. Qo‘rquv tufayli paydo bo‘lgan kuch yoki yovuzlik foydasiga, yoki ezgulik yo‘lidagi buyuk ishlarga yo‘naltirilishi mumkin. Mutaxassis bokschilar ko‘pincha qo‘rquvni o‘zlariga do‘st deb biladilar. Qo‘rquv ularni eng yaxshi jangchi qilishi mumkin. U bokschilarni har doim tayyor holatda ushlab turadi. U ularning qat’iyatliligini kuchaytiradi. Xuddi shunday tarzda Xudo ham bizni O‘z ishining eng yaxshi jangchilari qilish yo‘lida, qo‘rquvimizni ishlatishi mumkin. Har safar qo‘rquvni his qilganimizda, biz amalga oshirib bo‘lmaydigan narsalarni qilishga qodir bo‘lamiz. Nima uchun? Chunki bizning shaxsiy kuchimiz uchun imkonsiz bo‘lgan narsalarni, Xudoning kuchi yordamida amalga oshirish mumkin bo‘ladi. Qo‘rquv shaxsiy imkoniyatlarimizdan voz kechishga va buning o‘rniga Xudoga suyanishga majbur qiladi. Shunday qilib, g‘ayritabiiy qo‘rquv, g‘ayritabiiy imonga olib kelishi mumkin.

			„Nurim va najotkorim Xudovanddir, kimdan men qo‘rqaman?“

			Zabur 26:1

			kun 26

			G‘ayritabiiy qadr-qimmat

			Sudan: Piter

			Misdan bo‘lgan kishanlar arab tilida „bakle“ deb ataladi. Piter ularni xuddi muqaddas narsa sifatida saqlardi. Ular uning oilasi uchun o‘tmishni va buyuk marhamatni eslatib turadi. 

			Bu uning kasbi bo‘lmasada, bakleni uning bobosi tayyorlagan edi. Kishan taqib yurishga uni musulmon xo‘jayinlari majbur qilishgandi. Piterning bobosi Janubiy Sudandan o‘g‘irlanib, Shimoliy Sudanga qullikka sotib yuborilgan edi. 

			Xo‘jayinlari uning bobosini qiynashlariga va azob berishlariga qaramasdan, u Masihdan voz kechmagan va musulmonchilikka o‘tmagan. U o‘z imonida mustahkam turgan va o‘z tanasida Xudoga bo‘lgan sadoqatining yaralarini ko‘tarib yurgan. U musulmon bo‘lmagani uchun, unga xuddi hayvon singari munosabatda bo‘lishganlar.

			O‘limidan sal oldin, bobosi bakleni yechgan va uni Piterning otasiga bergan. „Bizning oilamiz har doim qullikda bo‘lmaydi, — dedi u, — ammo biz hech qachon u haqida esdan chiqarmasligimiz kerak“.

			Keyinroq Piterning otasi, u musulmon xo‘jayinidan qochib ketganida bakleni o‘g‘liga berdi. Hozir ular kimningdir mulki belgisi sifatida xizmat qilmaydi, balki Xudovand qudratining hamma narsadan ustunligi belgisidir. Bu — ularning oilasini uch avloddan buyon saqlab kelgan va ozodlikka chiqargan Xudovandning o‘ng qo‘li timsolidir.

			„Mening xalqimni hech qachon esdan chiqarmanglar, — deb so‘radi Piter. — Hech qachon quvg‘indagi Sudan masihiylari uchun ibodat qilishdan to‘xtamanglar“.

			Esdan chiqarish — bu bizning ibodatimizdagi asosiy dushman. Biz shafoat ibodatini osonlikcha taklif qilamiz, ammo ming afsuslar bo‘lsinki, bizning ezgu maqsadimiz haqiqatdan bu maqsadni amalga oshirish uchun va bunga muhtoj bo‘lganlarga to‘xtovsiz ibodat qilish uchun yetarlicha kuchli emas. Butun dunyoda quvg‘in bo‘layotganlar uchun ibodat qilishni sizga nima eslatib turishi mumkin? Ehtimol, soatingizning sonlarni ko‘rsatuvchi strelkasiga yopishtirilgan kichkina nakleyka. Har safar kun davomida soatga qaraganingizda, diniy ta’qiblar ostida yashayotgan odamlar esingizga tushadi. Ibodat qilishni esingizga solishning qanday usulini tanlashingizdan qat’iy nazar, ulardan albatta foydalaning. Quvg‘inga uchrayotganlarning g‘ayritabiiy imoni haqida o‘qish hech narsani o‘zgartirmaydi. Ular uchun ibodat qilish esa ko‘p narsani o‘zgartirishi mumkin, hatto bugun ham. 

			„Tinmay ibodat qilinglar“.

			Birinchi Salonikaliklarga maktubi 5:17

			kun 27

			G‘ayritabiiy mardlik

			Ruminiya: yosh ayol

			Maxbus ayollar motor ovozini eshitganlarida yarim kechasi edi — boshqa joyga olib ketadigan soqchilar kelgandi. Ayollar tezda Masihga bo‘lgan imoni uchun o‘limga hukm qilingan, yigirma ikki yoshli yosh qizning atrofiga to‘planishdilar. Ular shoshilinch shivirlab xayrlashdilar. Yosh rumin ayoli yig‘lamadi va hatto shavqat qilishlarini ham so‘ramadi.

			Kechasi maxbuslar yosh ayol bilan suhbatlashganlarida, uning yuzi sevgidan porlab turardi. „Bu o‘lim men uchun — osmon shohligiga tomon yo‘l, — dedi ayol ularga. — Bu shaharning chiroyini kim ta’riflab bera olar ekan? U yerda qayg‘u yo‘q. U yerda faqatgina xursandchilik va o’yin-kulgi bo‘ladi. Hamma oq kiyim kiygan bo‘ladi. U yerda biz Xudo bilan yuzma-yuz ko‘risha olamiz. U yerda shunchalik baxtli bo‘lasanki, hatto ta’riflash uchun insoniy til ojizlik qiladi. Nima uchun yig‘lashim kerak? Nima uchun qayg‘uga botishim kerak?“ U fotiha qilingan va turmushga chiqishi kerak edi, ammo oxirgi kechada u o‘z kameradoshlariga Samoviy Kuyov bilan uchrashishi haqida gapirdi. 

			Olib ketadigan soqchilar kameraga kelishdi va hukm qilingan maxbus ularga qarab qadam tashladi, u o‘zining oxirgi yo‘liga tayyor. Soqchilar qurshovida kamerani tark etib, u havoriylik imon ramzini ayta boshladi. Qamoqxonada hech qanday o‘q ovozi eshitilmadi. Jallodlar yosh qizni hayotdan mahrum qildik, deb o‘ylashdi, aslida esa ular uni yaxshiroq joyga, abadiy hayotga jo‘natgan edilar. 

			Qo‘rqmaslik — bu bizni yerda vaqtinchalik mavjud bo‘lishdan, tushuntirib bo‘lmas, orziqib kutilgan kelajakdagi osmonga o‘tkazib qo‘yuvchi ko‘prikdir. Osmon Shohligining mavjudligini to‘la tushunganlar uchun, yerdagi hayot qiyinchiliklarini osmon Shohligining abadiy fuqaroligiga almashish ancha oson kechadi. Qo‘rqmaslik yerda bizni ushlab turgan, ko‘proq bu yerda qolishni xohlashga majbur qiladigan hamma narsadan ozod bo‘lishga yordam beradi. O‘limdan keyingi hayotga ishonish uchun, mustahkam imon va mardlik zarur. Qanday qilmaylik, yerdagi hayot o‘lim kelgunicha biz biladigan hayotdan iborat. Masih O‘zi bilan abadiyatga olib o‘tishda yordam berishini bilgan holda, imon bilan yo‘lga otlansak qo‘rqmas bo‘lamiz. Bir marta qat’iy ravishda qaror qilib, biz hayotning ma’nosini ko‘rishimiz va o‘limni qo‘rqmasdan kutib olishimiz mumkin.

			„Zotan, men uchun hayot Masihdir, o‘lim esa yutuqdir“.

			Filippiliklarga maktubi 1:21

			kun 28

			„Biz chegaralar ochilishi uchun ibodat qilmaymiz. Biz osmon ochilishi uchun ibodat qilamiz“.

			V’etnamdagi quvg‘in qilinayotgan jamoat uchun ibodat

			kun 29

			G‘ayritabiiy topshiriq

			Butan: cho‘pon Norbu Promila

			Cho‘pon Norbu Promila Butan tog‘larida o‘tkazgan yig‘ilishidan mamnun edi. Yig‘ilganlar juda e’tiborli va Xushxabar uchun ochiq edilar. Biroq va’zning o‘rtasida eshikdan bostirib kirdilar va minbarga chiqib, Norbuni ushlab oldilar.

			Cho‘pon Promiluni qamoqxonaga tashladilar va Xushxabarni va’z qilishdan voz kechishga majburlab, azob berishdilar. U boshidan jiddiy jarohat oldi. U uyiga nogiron bo‘lib qaytib keldi va o‘n kun o‘tib vafot etdi. 

			Cho‘pon Promilaning jamoati a’zolari, urushqoq induislar mamlakatida uning ishini qilishda davom etdilar. Cho‘ponning o‘limidan ozgina o‘tib, tog‘li qabilalar orasida Norbuning ishini davom ettirishni xohlaydiganlarni chorlash uchun yig‘ildilar. Beshta qo‘l ko‘tarildi, ularning orasida cho‘ponning rafiqasining ham qo‘li bor edi. U Xudoning xushxabar elchiligi ishini davom ettirish chaqirig‘iga „labbay“ deb javob berdi va shu bilan bir vaqtda beshta farzandi haqida ham g‘amho‘rlik qilardi. 

			U sadoqat bilan xizmat qildi va boshqa xizmatkorlar bilan birga tog‘li qabilalar orasida juda ko‘plar Masihni qabul qilayotganini ko‘rdi. O‘z navbatida Xudo sodiqlik bilan u va uning bolalarini kundalik rizq-ro‘z bilan ta’minlab turdi. Promilaning bevasi bir kun kelib ular eri bilan uchrashishiga va Masihga bo‘lgan sadoqati uchun mukofotlanishiga ishonadi. 

			Bizning Xudo uchun qilayotgan xizmatimiz, bu oddiy ish emas — bu topshiriq. Xushxabar elchiligi xizmati — bu nafaqat bitta kishining majburiyati. U butunlay va to‘la Masih va Uning Shohligi kengayishiga qaratilgan. Xudo uchun xizmat qilayotgan xushxabar elchisi yo‘q bo‘lib qolishi mumkin, ammo Uning topshirig‘i hech qachon o‘lmaydi. Xudoning ishi hech qachon to‘xtamaydi va tugatilmasdan qolmaydi. U tugamaguncha davom etaveradi. O‘z imoni uchun quvg‘inlarga uchrashga tayyor bo‘lganlar, bizlarni topshiriqning ahamiyatini tushunishga o‘rgatadi. Ular Xudoning topshirig‘i va insonning joni abadiy yashashini yaxshi tushunadilar. Agar biz xizmatga o‘z hayotimizni bag‘ishlashga tayyor bo‘lsak, u holda natija abadiy qadr-qimmatga ega bo‘ladi.

			„Xudo sizlarning hayotingizda boshlagan ezgu ishini Iso Masih keladigan kungacha bitirishiga aminman“.

			Filippiliklarga maktubi 1:6

			kun 30

			G‘ayritabiiy qotil — 1-qism

			Bangladesh: Endryu

			Xushxabarchi Endryu nima uchun u o‘q uzmaganidan hayron bo‘lib, uloqtirilgan to‘pponchaga qaradi. Qotil xuddi matonatini yo‘qotgandek tuyuldi, keyin esa qo‘rqib ketdi va oxir-oqibat butunlay qochib ketdi.

			Telefon jiringladi va Endryu telefon go‘shagini ko‘tarib, uni o‘ldirish uchun bir necha daqiqa oldin kelgan odam ekanini payqadi. 

			„Men seni o‘ldirishim uchun islom dini rahbarlari katta mukofot taklif qilishdi, — deya tushuntirdi qotil. — Men butun Bangladeshni kezib seni o‘ldirish uchun borgandim. Mukofot allaqachon cho’ntagimda bo‘lar edi. Seni otishga tayyor edim, ammo birdaniga barmoqlarimni qimirlata olmay qoldim. Men to‘pponcha tugmasini bosa olmadim“.

			Voizxon fikrida himoya qilgani uchun Xudovandni olqishladi, keyin ovoz chiqarib so‘radi: „Endi men siz uchun nima qila olishim mumkin?“

			„Sen tufayli men haliyam barmoqlarimni qimirlata olmayapman! Menga yordam ber!“

			Telefondan uzoqlashmasdan turib, Endryu o‘zining amalga oshmay qolgan qotili uchun ibodat qildi va Xudo uni shifolaganini eshitdi. Bu mo‘‘jizadan hayratga tushib, u voizxonning uyiga qaytib keldi va musulmon rahbarlari qo‘rqqan Iso haqida gapirib berishini so‘radi. Voizxon sabr bilan Isoning sevgisi haqidagi Xushxabarni tushuntirdi. U o‘zini o‘ldirish uchun kelgan odamga choy taklif qildi. Qirq besh daqiqa o‘tganidan so‘ng esa bu kishi ibodatda Masihni o‘z yuragiga qabul qildi. Sobiq yollanma qotilning xizmati shaytonning ishlaridan ustun keldi. Bugungi kunda u Bangladeshda xushxabar elchiligi xizmatini bajaryapti.

			Xushxabar elchisini o‘ldirishga urunish, bitta kulgili fil’m sahnasi bo‘lishi mumkin edi. Uning asosiy qahramoni Endryu nafaqat o‘z dushmanining rejalarini barbod qildi. U ularni chalg‘itdi, qotilni yo‘ldan urdi va yollanma qotilni imonga kelish bilan yakun topgan choy ichishga taklif qildi. Ammo bu bir fil’m sahnasi emas edi. Xudovandning aralashishi shaytonning rejasiga kirmagan edi. Endryu uning qurboniga aylanmadi, siz ham xuddi shunday. Biroq xushxabar elchisi o‘ldirilganida edi, uning o‘limi ham guvohlik bo‘lishi mumkin edi. Shaytonning hiyla-nayranglaridan farqli ravishda, Xudoni sizning hayotingizga nisbatan bo‘lgan rejasi buzilmaydi. 

			„Ha, bilaman, Sen hamma narsani qila olasan. Sening rejalaringni hech kim buza olmaydi“.

			Ayub kitobi 42:2

			kun 31

			G‘ayritabiiy xushxabar

			Ruminiya: Sabina Vurmbrand

			Sabina Vurmbrand eriga engashib: „Richar, o‘rningdan tur, Masihning yuzidan bu sharmandagarchilikni yuvib tashla. Ular to‘g‘ridan-to‘g‘ri Masihning yuziga tupurayaptilar!“

			„Agar men buni qilsam, — dedi rafiqasiga diqqat bilan boqib Richard Vurmbrand, — sen eringdan ajralib qolasan“.

			„Menga qo‘rqoq er kerak emas“ — dedi Sabina.

			Ular nemislar hukmronligi tugab, mamlakatga sovet qo‘shinlari kirgandan ozgina o‘tib tashkil qilingan, Ruminiya Milliy diniy kongressida o‘tirgan edilar. Masihiy cho‘ponlar, ruhoniylar, barcha diniy firqalarning xizmatkorlari birin-ketin turib, Iosif Stalinga va allaqachon minglab masihiylarni qamoqqa tashlashga ulgurgan, yangi kommunistik rahbarlarga olqishlar ayta boshladilar. 

			Richard nutq so‘zlash uchun o‘rnidan turganida, mashhur cho‘pon ham kommunistlar va ularning yetakchisini olqishlovchi to‘daga qo‘shilibdi, degan xavotirga tushgan edilar. Biroq u najot topish uchun yagona yo‘l hisoblangan Iso Masihni ulug‘lashni boshladi. „Eng avvalo biz Xudoga sodiq bo‘lishimiz kerak, — dedu u yig‘ilganlarga qarata, — kommunistik yetakchilarga emas“. Qatnashchilarning nutqi butun Ruminiya bo‘ylab radioda eshittirilayotgan edi va mamlakat bo‘ylab minglab odamlar Richard Vurmbrandning chorlovini eshitdilar. Nima haqida gapirayotganini tushungan maxfiy politsiya xodimlari sahnaga otildilar. Biroq Richard sahnadan eson-omon ketishga va qochishga muyassar bo‘ldi. Keyinroq u baribir qo‘lga olindi va o‘n to‘rt yil qamoqda o‘tirdi. 

			Ehtimol hech qachon, bizlardan ko‘pchiligimizga Masihni butun mamlakat oldida himoya qilishga to‘g‘ri kelmas. Ammo har birimiz, har kuni qayerda bo‘lishimizdan qat’iy nazar Uning nomini himoya qilishimiz kerak. Bunda asosiysi nechta odam qatnashishi emas, balki bizning samimiy qarashimiz muhim. Ehtimol bizning hayotimiz, so‘zlagan so‘zlarimizga bog‘liq bo‘lmas. Ehtimol, agar biz ovoz chiqarib o‘z imonimiz haqida aytsak, ishimizdan ayrilishimiz mumkin. Ehtimol, yaqinlarimiz va do‘stlarimiz bilan o‘zaro munosabatni yo‘qotishimiz, oilamiz bizdan yuz o‘girishlari mumkin. Nima bo‘lganda ham, imonsizligimiz tufayli bir umr afsuslanib o‘tgandan ko‘ra, imonimizning achchiq oqibatlarini boshdan kechirganimiz ming marta afzal. Bugungi kunda siz Masihni himoya qilish uchun qanday va qayerdagi vaziyatlardan foydalanayapsiz?

			„men … (hamma joyda) Masihning Xushxabarini tamoman yoyib chiqdim“.

			Rimliklarga maktubi 15:19

			kun 32

			G‘ayritabiiy yetuklik

			Yaponiya: Ibaragi Kun

			Yigirma oltita masihiyning hammasini sud qilishdi, aybdor deb topishdi va o‘limga hukm qilishdi. Tez orada ularni qatl qilinadigan joyga olib keldilar. Qo‘pol qilib birlashtirilgan xochlar qayg‘uli ko‘rinishda osilib turardi. Uch oy oldin ular Kioto shahrida qo‘lga olingan va Masihni va’z qilishda ayblangan edilar. Hukm qilinganlardan bittasini Ibaragi Kun deb chaqirishardi.

			Yosh Kunni ko‘rib, mansabdor shaxs uni chekkaga sudradi va o‘z hayotini saqlab qolish uchun imonidan voz kechishini so‘radi. Mansabdor shaxsning ko‘zlariga qarab, yigit ishonch bilan shunday dedi: „Agar siz ham men bilan birga masihiy bo‘lganingizda juda yaxshi bo‘lardi. O‘shanda siz ham men bilan osmonga bora olardingiz“.

			Mansabdor shaxs yigitning mustahkam imonidan hayratda qoldi. Ibaragi: „Xochlardan qaysi biri meniki?“ — deya so‘radi

			Mansabdor shoshib qolib, yigirmata xochning ichidan eng kichigini unga ko‘rsatdi. Yosh Kun soqchilarga ham e’tibor bermasdan, xochning oldiga yugurib bordi, tizza cho‘kdi va uni quchoqladi. Askarlar yigitni ushladilar va mixlar bilan uning qo‘l-oyoqlarini xochga qoqa boshladilar. U og‘riqdan qichqirmadi. Unga Xudo tomonidan tayyorlangan taqdirni mardlik bilan qabul qildi. 1596 yil 23 noyabrdagi yigirma oltita masihiyning xochga mixlanishi, Yaponiyadagi masihiylarni quvg‘in qilishning faol ravishda boshlanishi edi. Keyingi yetmish yil mobaynida imoni uchun milliondan ko‘proq yaponlar o‘ldirilgan edi. Ularning ko‘pchiligi ruhiy yetuk bo‘lgan, yigirma yashar bola Ibaragi Kunning namunasiga ergashib, o‘z xochlarini quchoqlagan edilar. 

			Ruhiy yetuklik, tug‘ilganlik haqidagi guvohnoma bilan aniqlanmaydi. Yosh hecham imon bilan bog‘liq emas. Ruhiy yetuklik bizning har kunlik Masih bilan bo‘lgan munosabatimizga qarab aniqlanadi. O‘z yetukligimizni har kuni imonimizni qanday namoyon etayotganimizga qarab aniqlashimiz mumkin. Keng tarqalgan fikrga qaramasdan, ruhiy yetuklik — bu Muqaddas Kitobni qanchalik yaxshi bilishimiz emas. Ko‘pchilik odamlar Muqaddas Kitob bilan yaxshi tanish va shunday bo‘lishiga qaramasdan, ular ruhiy yetuklikdan ancha yiroqdalar. Yetuklik o‘lchovi bu Xudoning amrlariga ergashish hisoblanadi. Bitta savol bizga qanchalik ruhiy o‘sayotganimizni ko‘rishda yordam beradi. Biz har kuni o‘zimizdan: „Men bugun, kechagiga qaraganda qanchalik ko‘proq Isoga o‘xshadim?“ — deb so‘rashimiz kerak. Javob bizning ruhiy o‘sishimizni aks ettiradi.

			„Sening yoshligingni hech kim xor qilmasin. Sen so‘zda, yurish-turishda, muhabbatda, imonda, pok ruhda imonlilarga o‘rnak bo‘l“.

			Birinchi Timo‘tiyga maktubi 4:12

			kun 33

			G‘ayritabiiy „xohish“

			Filippin: 10 yoshli qizaloq

			„Mening ko‘ylagim, — deb shivirladi qizaloq, ammo shishib ketgan lablari tufayli uning gaplari yaxshi eshitilmas edi. — Iltimos, ko‘ylagimni beringlar. Uni ushlab turishga ruxsat beringlar“.

			Qizaloqning karovotini qurshab olgan masihiylar qayg‘uga botgan edilar. Juda ko‘p ichki talofatlar tufayli vrach endi uning hayotini qutqarib qololmasdi. Bir necha hafta oldin imonlilar, yangi hayotga qadam qo‘yganini va Iso Masihdagi toza yurakka ega bo‘lganini nishonlash uchun unga oq ko‘ylak sotib olib berdilar. 

			Qizaloqning Masihga ergashish qarori otasining jahlini chiqardi. Bir kuni tunda, mast holda g‘azabdan qizalog‘iga tashlanib, uni oyoqlari bilan tepishni boshladi. Uni ko‘chadagi loyda o‘lish uchun qoldirdi. Ertalab qizaloq jamoatga kelmagani uchun imonlilar xavotir olib, uni izlash uchun jo‘nadilar. Ular qizaloqni xushsiz holatda topdilar, uning ilgarigi qorday oppoq ko‘ylagi qonga va loyga botgan edi. Qizaloqni shifokorga olib borishdi, ammo keltirilgan talofat juda og‘ir edi. 

			Birdaniga qizaloq o‘z ko‘ylagi haqida so‘rab qoldi.

			„Ko‘ylak yirtilgan“ — dedi xavotir bilan uning do‘stlari, chunki yirtilgan ko‘ylakning ko‘rinishi qizaloqning ruhini butunlay sindirishi mumkinligidan xavotir olishardi. O‘sha zahoti o‘n yoshli qizaloq shivirlab: „Iltimos, mening ko‘ylagimni beringlar, men uni Isoga ko‘rsatmoqchiman. U men uchun qonini to‘kishga tayyor edi. Men ham U uchun qonimni to‘kishga tayyor ekanimni u bilishini xohlayman“ — dedi. Bu so‘zlarni aytib bo‘lishi bilanoq qizaloq vafot etdi. 

			Xudoni bizning qobiliyatlarimiz qiziqtirmaydi. Biz qobiliyatli, topqir, boy, mutaxassis, mashhur, tartibli bo‘lishimiz mumkin. Xudo uchun o‘z qobiliyatlarimizni taklif qilish, unga butunlay o‘zimizni bag‘ishlash oldida hech narsa emas. Qobiliyatlarimiz haqida o‘zimiz ham baho berishimiz mumkin — o‘zimiz Xudo uchun bu yoki u narsani qanday qilayotganimizni ko‘rishimiz mumkin. Bizning tayyorligimiz esa faqatgina Xudoga ayon — biz faqat Xudo O‘z xizmati uchun bizdan qanday foydalanishi mumkinligi haqida faqatgina taxmin qilishimiz mumkin. Xudo uchun tayyor bo‘lish degani, sharoitdan qat’iy nazar unga bo‘ysunishga tayyor bo‘lishni anglatadi. Xudo o‘z qobiliyatlarimizdan qat’iy nazar Unga xizmat qilishga tayyor bo‘lishimizni xohlaydi. Shunchalik kuchli xohishni qayerdan olamiz? Bu ham Xudoning in’omi. U „xohishni“, ya’ni Unga loyiq bo‘lish uchun iroda yoki kuchli xohishni O‘zi bizga beradi. 

			„Zotan Xudoning O‘zi sizlarning vujudingizda amal qiladi, U O‘z murod-maqsadini ado etishingiz uchun sizlarda xohishni ham, harakatni ham tug‘diradi“.

			Filippiliklarga maktubi 2:13

			kun 34

			G‘ayritabiiy eslatma

			Sudan: Jeyms Jeda

			„Olov uchun o‘tin yig‘inglar!“ — deya buyruq berdi askarlar. Yosh Jeyms Jeda askarlar o‘zlari uchun tushlik tayyorlamoqchi deb o‘yladi. O‘sha kuni u musulmonlar uning ota-onasini, to‘rtta aka-singillarini o‘ldirganini dahshat ichida kuzatib turgan edi. Jeymsga esa faqatgina ishchi kuchi sifatida foydalanish uchun shavqat qilishgan edilar. 

			Olov yaxshilab yona boshlaganda, Jeymsni askarlarning uni ushlashga harakat qilgani qo‘rquvga soldi. U qochishga urindi. Ammo askarlar kuchliroq edilar va tezda uni ushlab olib, qo‘l-oyog‘ini bog‘ladilar. 

			„Sen uchun yaxshi xabar bor, bolakay, — deya askarlardan bittasi kulib gapirdi. — Sen tirik qolasan. Biroq buning uchun sen musulmon bo‘lib, bizning safimizga qo‘shilishing kerak“.

			„Men musulmon bo‘la olmayman, — deb qarshilik ko‘rsatdi Jeyms. — Men allaqachon masihiy bo‘lganman“.

			Vajohatga to’lgan askarlar imonida mustahkam yosh yigitni olovga tashladilar. Birozdan keyin ular Jeymsning o‘lishi shubhasiz deb o‘ylab ketishdi. Ammo Jeyms tirik qoldi. U olovdan sudralib chiqishga va yordamga chaqirishga muyassar bo‘ldi. 

			Jeymsning hayoti saqlanib qoldi, ammo u o‘z tanasida bu kun haqidagi xotirani butun umrga olib yuradi. Uning terisida kuygan joylar va chandiqlar bor, bitta qo‘li esa kuyishdan nogiron bo‘lib qoldi. Osmonda bu chandiqlar Jeymsning Masihdan voz kechishni rad qilgan kuni haqida eslatma belgisi sifatida, hurmatga sazovor bo‘ladi. 

			Ko‘pchilik odamlar esdalik sovg‘alarning yonidan o‘tib ketolmaydilar. Ularga aeroport yoki temir yo‘l bekatlaridagi sovg‘a do‘konlari yonidan o‘tib ketish va sayohatini eslatib turuvchi esdalik sovg‘asini olish vasvasasidan qutulishlari qiyin. Ammo bizning hayotimizdagi eng ahamiyatli narsani, ya’ni Masihga bo‘lgan majburiyatimizni bizga nima eslatib turadi? Bir xillar o‘z imoniga qarshi bormaslik uchun, o‘zining oyligi yoki mansabida ko‘tarilishidan voz kechganini eslaydilar. Boshqalar o‘rta maktabdagi sinfxonasiga qarab, birinchi marta tahqirlanish nima ekanligini tushunib yetganini eslaydilar. Yana kimdir imondagi birodarining qabr taxtasiga qaraydi va taxta uning majburiyati ma’nosini eslatadi. Bu „esdalik sovg‘alar“ — Iso Masihga bo‘lgan imoningiz bahosi haqidagi abadiy va muhim eslatmalar. 

			„Sizlarni har safar xotirlaganimda, Xudoyimga shukronalar deyman“.

			Filippiliklarga maktubi 1:3

			kun 35

			„Men uchun ibodat qilishayotganliklarini jismoniy his qildim. Hatto men hech narsa bilmagan va hech qanday xat olmagan paytimda ham, xuddi mash’al yonida o‘tirgandek iliqlik sezardim. Bu ayrim paytda juda sovuq jazo kamerasida yuz berardi. Kimdir men uchun ibodat qilayotgandek va men haqimda o‘ylayotgandek tuyular edi. Bu meni qo‘llab-quvvatlab turardi. Buni tushuntirish qiyin… Meni unutmaganliklarini bilardim va his qilardim. Eng qiyin onlarni yengib o‘tish uchun shuning o‘zi yetarli edi“. 

			Irina Ratushinskaya, masihiy yozuvchi — 1987 yilgacha sovet qamoqxonasida uzoq yillar o‘tirgan maxbus.

			kun 36

			G‘ayritabiiy adolatsizlik

			Ruminiya: cho‘pon Floresku

			Cho‘pon Floresku o‘z o‘g‘lini kommunistlar urayotganini ko‘ra olmasdi. Uning o‘zini ikki haftadan buyon do‘pposlashar va uxlashga bermasdilar. Unga kamerada juda ko‘p och kalamushlar hujum qilardi. Rumin politsiyasi Floreskudan yashirin jamoatning boshqa a’zolarini ham tutib berishini xohlardilar. Ular qolganlarni ham qo‘lga olmoqchi edilar.

			Do‘pposlash va azob berishlar ta’sir qilmayotganini ko‘rgan jallodlar Floreskuning o‘g‘li — Aleksandruni ushlab olishdi. Uning yoshi atigi o‘n to‘rtda edi. Ular bolakayni urishni boshladilar, cho‘ponga esa imonlilarning ismini aytmasa, bolakayni urib o‘ldirishlarini aytishdi. Nihoyat, o‘zini bilmagan holda, Floresku to‘xtatishlarini so‘rab qichqirdi. 

			„Aleksandru, men ularga nima xohlasa o‘shani aytishim kerak! — deya o‘g‘liga baqirdi. — Ular seni qanday do‘pposlayotganlariga boshqa qarab tura olmayman“.

			Aleksandrning tanasi butunlay ko‘karib ketgan va shilinib qonga belangan edi, burni va og‘zidan daryo bo‘lib qon oqardi. U otasiga qarab: „Agar mening otam sotqinlik qilsa, men buni ko‘tara olmayman. O‘zingni qo‘lga ol! Agar o‘lsam, Isoning nomi bilan o‘laman“.

			Bolakayning mardligi kommunist soqchilarning yanada jahlini chiqardi. Ular uni otasining ko‘z o‘ngida urib o‘ldirdilar. O‘g‘il nafaqat o‘z imonidan voz kechmadi, balki otasiga ham imonda mustahkam bo‘lishiga yordam berdi. 

			Nahotki dunyoda adolat yo‘q bo‘lsa? — Aybsiz insonlarga nisbatan qilingan bunday vahshiyliklarni o‘qigan holda o‘zimizga bunday savolni bermasdan tura olmaymiz. Insonlarga yetkazilayotgan bundan dahshatli azoblar haqida eshitganimizda, bizning imonimiz susayishi mumkin. Qutqaruvchi „mehr-shavqat“ kechikayotganini ko‘rib, qayg‘uga botishimiz mumkin. Nahotki bu dunyoda adolat yo‘q bo‘lsa? Bizning savolimizga Muqaddas Kitob shunday javob beradi: „Ha va yo‘q“. Ha, ayrim yovuz odamlarga jazo o‘sha zahotiyoq beriladi. Shunday bo‘lishiga qaramasdan, Xudoning qudratli o‘ng qo‘li yerga tushmadi. Bu oxirgi zamonda yuz beradi. Biz kutishdan charchaymiz, ammo hukm kelishi aniq. Undan qochib qutulib bo‘lmaydi. 

			„…yer yuzida adolat o‘rnatmaguncha U holdan toymaydi, Uning jasorati so‘nmaydi“.

			Ishayyo payg‘ambar kitobi 42:4

			kun 37

			G‘ayritabiiy javob

			Kuba: Tom Uayt

			Tom Uaytning boshiga qora qop kiydirishganida, u yana kunning yorug‘ini ko‘rish-ko‘rmasligi haqida bilmasdi. „Meni qayerga olib ketayapsizlar?“ — deya so‘radi u kubalik soqchilardan. Soqchilar javob berishmadi. 

			O‘tgan yetti yil davomida Tom yashirin ravishda Kubaga masihiy adabiyotlar tashidi. Boshqalar bilan birga u samolyotdan turib, kommunistik orolning qirg‘oqlariga xushxabar yozilgan qog‘ozlarni tashlar edi. Ammo bu materiallar kerakli joylarga yetib borgan-bormaganini bilmas edi. 

			„Xudoyim! — deya ibodat qildi Tom, — bizning mehnatimiz zoya ketmayotgani haqida bizga dalil ber“.

			Obi-havo yomonlashgani tufayli uning samolyoti Kubadagi shossega qo‘ndi. Tomni uchuvchi Mel bilan birga ushlab olishdi. Olti hafta bittalik kamerada o‘tirganlaridan so‘ng, ularni kubalik ayg‘oqchi zobit, kapitan Santosning oldiga olib keldilar. Ularga Kuba davlatining xavfsizligini buzish bo‘yicha ayb qo‘yishdi. 

			„Bizning odamlarimiz qirg‘oq bo‘yidagi dam oladigan joylarda va dalalarda mana shunday minglab qopchalarni topishdi!“ — deya bir necha oy oldin tashlangan qopchalardan bittasini qo‘lida ushlagancha baqirdi. Tom o‘zini zo‘rg‘a kulgudan ushlab turardi. „Xudoyim Senga shukur, — deya fikrida minnatdorchilik bildirdi, — mening ibodatimga javob berding. Bizning ishimiz zoye ketmagani uchun minnatdorman“. 

			Xudovandning uning ibodatiga javob berishini bilish unga juda qimmatga tushdi. U ko‘p yillik qamoqqa hukm qilindi va kuba qamoqxonasida 21 oy bo‘ldi. Aynan o‘sha yerda u yashirin jamoatning ko‘plab a’zolari bilan tanishdi va hatto Fidel Kastroning tuzimi sharoitida ham jamoat o‘sayotganiga guvoh bo‘ldi. Mana shunday tarzda Xudo Tom Uaytning ibodatiga javob berdi. 

			Imonlilar ibodatga qanday to‘lov evaziga javob olishni biladilarmi? Agar Xudo bizning ibodatimizga javob berishini xohlasak, u holda Uning javobini har qanday vaziyatda qabul qilishga ham tayyor bo‘lishimiz kerak. Qabul qilish jarayonida o‘zimiz ham ishtirok etgan javob, eng qimmatbaho ibodat javobi hisoblanadi. Biz ibodatlarimizni Xudoga topshiramiz, ammo Unga hayotimizni ham topshiramizmi? Biz ko‘pincha quvg‘inda va azobda bo‘lganlar uchun ibodat qilamiz. Agar oziq-ovqat yoki boshqa biron narsa bilan yordam berishga chaqirsa-chi? Agar Xudodan qiyin paytlarda yordam berishini so‘rasak, u holda kimningdir hayotidagi javobda bir qismi bo‘lishga ham tayyor bo‘lishimiz kerak. Sizda ibodat qilayotgan, ammo hali aniq javob olmagan muammo bormi? Ehtimol Xudo sizdan kimningdir ibodatiga javobning bir qismi bo‘lishni kutayotgandir?

			„Sizlarga juda qattiq ko‘ngil bog‘lagan edik. Shuning uchun sizlarga Xudoning xushxabarini aytibgina qolmadik, balki yuragimizdan ham joy berdik. Chunki sizlar bizga juda aziz bo‘lib qolgandingiz“.

			Birinchi Salonikaliklarga maktubi 2:8

			kun 38

			G‘ayritabiiy guvohlik

			Ammoriya: yettita maxbus

			Yetti yil mobaynida musulmonlar „kofirlarni“ islomga olib kelishga harakat qildilar. Biroq zimiston qamoqxonaga tashlangan masihiylar bundan butunlay bosh tortdilar. 

			„Muhammad — Ollohning buyuk payg‘ambari, — derdi imomlar masihiylarga. — U Ollohning yagona va oxirgi payg‘ambari bo‘lgan“.

			Masihiylar diqqat bilan eshitdilar va shunday javob berdilar: „Sizlarning sud tizimingizda sud jarayoni mohiyati guvohlarning soni bilan aniqlanadi. Iso Masihning kelishi haqida gapirishni Muso payg’ambar boshlab, Yahyo Cho‘mdiruvchi to’xtatgan. Muhammad haqida faqatgina uning o‘zi guvohlik bergan“.

			Imomlar boshqa tomondan gapirishga harakat qildilar.

			„Islom — bu Xudo tomonidan tayinlangan din, zero Uning ta’sir doirasi masihiylarning yeridan ancha katta“ — dedi ular.

			„Agar bu to‘g‘ri bo‘lsa, — javob qildi masihiylar, — u holda Misrdagi, Yunonistondagi va Rimdagi butparastliklar haqiqiy imon bo‘lgan ekanda. Axir ular juda katta imperiyani boshqarganlarku. Ko‘rinib turibdiki, hokimiyat va boylik sizning imoningizning haqiqiy ekanligini tasdiqlay olmaydi. Biz bilamizki, Xudo masihiylarga ayrim paytda g‘alaba beradi, ayrim paytda esa ularni azob va qiyinchiliklarda qoldiradi“.

			845 yilda yaqin sharq shahri Ammoriyadagi musulmonlar masihiylarni Muhammadga ergashtirish harakatini to‘xtatdilar. Yettitasini ham boshidan judo qilib, tanalarini Efrat daryosiga tashlab yuborishdi.

			Iso bizlardan har qanday savolga javobni bilishni emas, balki Uning guvohlari bo‘lishga amr qilgan. Imonsizga biz aytishimiz mumkin bo‘lgan eng kuchli so‘z bu „Men bilmayman“ — deb aytishdir. Albatta sizda javoblar bo‘lishi mumkin, hatto imonsiz odamning savollariga va shubhalariga eng zarur javobingiz bo‘lishi ham mumkin. Ammo siz o‘z tajribangizda shunga ishonch hosil qilasizki, siz gapirasiz, ular esa buni ko‘pincha rad qilishadi. Ammo guvohlik bera turib, raqibingizning savollariga javob bera olmasangiz — unga buni ochiq ayting. Keyin esa o‘sha inkor qilib bo‘lmaydigan narsaga, ya’ni o‘zingizning shaxsiy guvohligingizga diqqatni qarating. Sizning Iso Masih bilan munosabatdagi tajribangiz va U sizning hayotingizda qilgan ishini inkor qilib bo‘lmaydi. Siz — bu masaladagi asosiy mutaxassissiz. Ta’sir qiluvchi guvohlik shundan iboratki, siz boshqalarga oddiygina qilib o‘zingiz haqingizda hikoya qilib berasiz.

			„…Quddusda, Yahudiyada va Samariyada, yer yuzining hamma burchaklarida sizlar Mening shohidlarim bo‘lasizlar“.

			Havoriylar faoliyati maktubi 1:8

			kun 39

			G‘ayritabiiy e’tiqod

			Indoneziya: Petrus

			Yaqinda gazetalardan biri bilan bo‘lgan suhbatda indoneziyalik Petrus shunday dedi: „Bizda Masih bor ekan, masihiy bo‘lish qiyin emas, shunga qaramasdan quvg‘inlar ham oz emas“. Uning aytgan gapi ko‘pchiligimizga oddiydek tuyulishi mumkin. Biroq Petrus Masihning orqasidan ergashish uchun katta qurbonlik keltirishiga to‘g‘ri kelgan.

			Radikal musulmonlarning vahshiy to‘dasi jamoatni qurshab oldi, oynalarni sindirishdi va masihiylarga la’nat o‘qidilar. Petrusning otasi, uning cho‘poni, o‘z rafiqasi, qizi, jiyani va yana bitta xizmatkor bilan jamoat binosi ichida edilar. Cho‘pon olomonni tinchlantirishga harakat qildi, biroq odamlar tarqalishmadi. U Xudodan himoya va yordam so‘rab, ibodat qilish uchun jamoatga qaytib keldi.

			Qonga chanqoq olomon la’nat o‘qib va undan chiqqan har bitta odamga tashlanishga tayyor turgan holda binoni yoqib yuborishdi. Indoneziyalik politsiyachilar nimadir qilishga qo‘rqar edilar. Harbiylar ham yo‘q edi. Bir onda diniy fanatlar hujumga o‘tdilar. Shunday qilib mamlakatdagi yana bitta jamoat yoqib yuborildi. Oxirgi o‘n yil ichida besh yuzdan ortiq jamoatlar yo‘q qilingan edi. 

			Bir necha soatdan keyin voqea joyiga Petrus yetib kelganida, jamoatdan va cho‘ponning uyidan faqatgina kul qolgan edi. Yaqinlarining tanalari shunchalik kuyib ketgan ediki, ularni tanib bo‘lmas edi. Keyinroq hukumatdagi mansabdor shaxs Petrusdan kechirim so‘radi va undan qasos olmaslikni so‘radi. Biroq Petrus qasos olmoqchimasdi, balki sevishni xohlardi. Uning mamlakatidagi musulmonlar Osmon Shohligini qabul qilishlarini xohlardi. 

			Quvg‘inlar ko‘pincha o‘zini himoya qilishdek tabiiy instinkti bilan ruhiy e’tiqod orasidagi oxirgi jang maydoniga aylanadi. E’tiqod o‘z shaxsiy qiziqishlarimizdan ustun narsa. Instinkt bizga yomonlik qilganlardan qasos olishga majbur qiladi. E’tiqod esa quvg‘in qilayotganlarga nisbatan ruhiy majburiyatlarimiz haqida eslatadi. Biroq Masihning orqasidan bormaslik Petrus uchun yanada qabul qilib bo‘lmas narsa edi. Qanday qilib u Masihning orqasidan bormasligi mumkin? Uning hikoyasi bizga e’tiqod instinktlarimizdan ustun kelishi mumkinligini yana bir marta isbotlaydi. Ammo bunga biz, qachonki quvg‘in dalasida o‘tkinchi narsalar ustidan g‘alaba qozongan Masihning hamma narsani o‘ziga bo‘ysundiruvchi sevgisi tufayli, bizning tanaviy xohish-ishtiyoqlarimiz so‘na boshlagandagina erishishimiz mumkin. 

			„Axir, biz xushxabarni sizlarga quruq so‘zlar bilan emas, balki Muqaddas Ruhning qudrati va to‘liq ishonch bilan keltirdik“.

			Birinchi Salonikaliklarga maktubi 1:5

		


		
			kun 40

			G‘ayritabiiy qotillik — 2-qism

			Bangladesh: Endryu

			Hurmatga sazovor islom dini arbobi, masihiy xushxabarchi Endryuni, o‘z uyining mehmonxonasida, oilasi bilan kechki ovqatni yeyayotganini ko‘rib g‘azabi qaynadi!

			Uning jahli chiqdi, chunki yaqindagina bu masihiyni o‘ldirgan odamga katta mukofot va’da qilingan edi. Endi esa Endryu uning uyida, oilasi bilan o‘tirar va Iso haqida hikoya qilib berar edi. „Bu yerda nima bo‘layapti?“ — dedi baqirib musulmonlarning yetakchisi. — Bu kofir, Ollohning dushmani mening uyimda nima qilayapti?“

			Uning kelini javob berishga jur’at qildi: „Uni bu yerga men taklif qildim, chunki u va Uning Xudosi sizning o‘g‘lingizni, mening erimni shifoladi. Va u qaynotasiga hamma narsani aytib berishga shoshdi: „Bilasizku, o‘n sakkiz yildan buyon o‘g‘lingiz kasal, ammo bugun bu masihiy Endryu keldi va u uchun ibodat qildi. U o‘g‘lingizga qo‘lini qo‘ydi va endi o‘g‘lingiz, mening erim soppa-sog‘! Iso unga shifo berdi!“

			Katta zafq bilan o‘g‘li, kasallik uni qanday tark etgani haqida hikoya qila boshladi. O‘n sakkiz yil ichida birinchi marta og‘riqni his qilmadi. Musulmonning g‘azabi yengil hisga aylandi. U Masihni qabul qila olmasdi, ammo u masihiylarning yordamchisiga aylandi. U ko‘pchilik masihiylarga qamoqdan va quvg‘indan qutulib qolishga yordam berdi. Bir marta Endryuning boshi uchun baho tayinlagan kishi, endi uni quchoq ochib kutib olardi. 

			Masihiylik — bu shaxsiy tajriba. Musulmon ota o‘z uyiga kirganida, Endryu va’z o‘qimadi. U musulmonning rafiqasi va bolalarini Ollohga ishonganlari uchun koyimadi. U ibodat qilgan holda, ular bilan ovqat yedi. Tirik Xudoning qudratiga dalil sifatida ilgari kasal yotgan, endilikda esa bo‘m-bo‘sh karovot isbot bo‘ldi. Xuddi shunday biz ham Xudo haqiqatlari ravshan ekanligini esdan chiqarmasligimiz kerak. Biz, uning elchilari to‘g‘ri yashab, to‘g‘ri hatti-harakat qilsak javobgar bo‘lmaymiz. Biz qachon to‘g‘ri yo‘l tutamiz, qachonki Xushxabarni boshqa odamlarga va’z qilsak. Isoning O‘zi ularning yuragini O‘ziga jalb qiladi. Biz esa Xudovandning kuch-qudratining isbotlari o‘z-o‘zicha guvohlik qilishiga yo‘l qo‘yib berishimiz kerak, xolos. 

			„Men yerdan yuqoriga ko‘tarilganimda, hammani O‘zimga jalb qilaman“.

			Yuhanno Xushxabari 12:32

			kun 41

			G‘ayritabiiy haqiqat

			Ruminiya: Cho‘pon Kochanga

			„Nima, seni nima qilishimiz mumkinligidan qo‘rqmaysanmi?“ — deya kulgu aralash balanparvoz ohangda so‘radi polkovnik-kommunist.

			O‘z hayotida bir marta va’z o‘qigan yosh cho‘pon Kochanga, bu odamda uni tirik qoldirish yoki o‘limga hukm qilish hokimiyati borligini bilgan holda, polkovnikning oldida turar edi. U hurmat bilan, ammo mardlarcha:

			„O‘rtoq polkovnik, haqiqat hech qachon qo‘rqmaydi. Tasavvur qiling-a, sizning hukumatingiz hamma matematiklarni dorga osishga qaror qilsa. O‘shanda ikki plyus ikki nechchi bo‘ladi? Ikki plyus ikki baribir to‘rt bo‘ladi. Bizning haqiqatimiz ham xuddi shu matematik tenglamaga o‘xshagan haqiqat. Bizning haqiqatimiz shundan iboratki, Xudo mavjud va U — bizning sevimli Otamiz. Iso — dunyoning Qutqaruvchisi va U hammaning, hatto sizning ham najot topishingizni xohlaydi. Bizning haqiqatimiz yana shundan iboratki, odamlarga kuch va nur ulashuvchi Muqaddas Ruh mavjud va samodagi ajoyib jannat ham mavjud. Sizning barcha qamchi va boshqa azob beruvchi qurollaringizga qaramasdan, har doim shunday bo‘lgan va bo‘ladi. Ikki plyus ikki — baribir to‘rtga teng“.

			Kochanguni yana do‘pposlashni boshladilar. Uni boshqa hech kim ko‘rmadi. Osmonda uni tan oldilar va xursandchilik qabul qildilar.

			„Haqiqatni ayting!“ — deya bolalarni yoshlik paytidan o‘rgatishadi va bu gapning tagidagi ma’no juda chuqur. Masih haqida guvohlik berayotganimizda, har doim gapirishga tayyor bo‘lishimiz uchun, bizga allaqachon ma’lum bo‘lgan haqiqatnigina e’tirof etishimiz kerak. Ko‘p odamlar Masih haqida guvohlik berishda, go‘yoki „tayyorgarlik“ yetishmasligini bahona qilib, o‘zlarini bunga tayyor emas, deb hisoblaydilar. Ayrim paytda bizga ilohiyotshunoslik bo‘yicha biz javob bera olmaydigan savol berib qo‘yishidan qo‘rqamiz. Biroq Masihni e’tirof etish uchun ilohiyotshunoslik bo‘yicha unvon kerak emas. Xuddi imoni uchun quvg‘inga duchor bo‘lganlarning gapirganiga o‘xshab, oddiygina o‘zingiz bilgan haqiqatni gapiring. Masih haqida guvohlik berish biz o‘ylagandan ko‘ra osonroq. Biz bolalikda o‘rgangan printsipga amal qilishimiz kerak. Bizga Iso Masihni e’tirof etish, ya’ni atigi Haqiqat haqida guvohlik berish topshirilgan, xolos.

			„Kim Meni insonlar oldida tan olsa, Men ham osmondagi Otamning oldida uni tan olaman“.

			Matto Xushxabari 10:32

			kun 42

			„Insonda raqib va ta’qib qiluvchilar paydo bo‘lganidagina, u o‘z imonining mag‘zi haqida o‘ylashni boshlaydi. Qandaydir xavfli soxta ta’limot bilan duch kelgandagina, jamoat o‘z e’tiqodining boyligi va ajoyibligini tushuna boshlaydi. Masihiylikning boyligi bitmas-tuganmasdir va u qanday sharoitda bo‘lmasin, o‘sha sharoitga moslashish uchun yangi boyliklarni yarata olishi mumkin“.

			Uil’yam Barkli „Har kuni o‘rganish uchun, qo‘llanmali Muqaddas Kitob“

			kun 43

			G‘ayritabiiy xushxabar elchilari

			Ruminiya: cho‘pon Richard Vurmbrand

			Uzoqdan poezd paydo bo‘lganida va bekatga yaqinlasha boshlaganida, tezligini pasaytira boshladi, bekatda turgan odamlar pal’tolarini ildirib, qo‘llariga yuzlab masihiy broshyularni oldilar. Ular broshyularni kichikroq dasta qilib, sovet harbiylari o‘tirgan vagonlarning ochiq derazalari tomon tashlay boshladilar. 

			Yosh sovet askarlari derazadan bog‘lamlarni tashlayotgan yosh qizlarga qarab, kular, hushtak chalar va nimadir deb baqirishar edilar. Askarlar bu chiroyli rumin qizlari harbiy poezdga nima tashlayotganini bilish uchun broshyularni ushlab oldilar. Vagonga starshina kirganida, askarlar broshyularni o‘rindiqlarning tagiga yashirdilar. Keyinroq ular bu varaqlarni o‘qiydilar va Iso Masih haqida bilib olishadilar. Poezd yana tezlikni oshirdi va temir yo‘l chiroqli belgilar orqasiga g‘oyib bo‘ldi, masihiylar esa hayajonli hissiyot bilan shahar tomon yo‘l oldilar. Politsiya xodimi ulardan bittasini to‘xtatdi va pal’tosini qoqishni so‘radi. Erkak bajonidil bo‘ysundi, chunki unda hech narsa yo‘q edi. Vokzalga olib kelgan uning barcha broshyulari, allaqachon kommunistik Rossiya tomon ketayotgan poezdda edi.

			Poezdlarda xushxabar aytishning bunday usuli, Richard Vurmbrandning Masih haqida sovet kishilariga va’z qilishni yoshlarga o‘rgatgan usullaridan bittasi edi xolos. O‘zlarini ozod qiluvchilar deya ataydigan bu kishilar, uning mamlakatida talon-tarojlar, o‘zboshimchaliklar qilishar va odamlarni o‘ldirishar edilar, ammo shunga qaramasdan Richard bu askarlarni ko‘rishdan xursand edi. Ularning har bittasida xushxabar elchiligini qilish dalasini ko‘rar va ezgu urug‘ ekish usulini qidirar edi.

			Topshiriq — bu nafaqat ish, balki munosabatdir, ya’ni insonning hayotga munosabatidir. Xushxabar elchisi — bu bor diqqatini va hatti-harakatini bitta maqsadga qaratgan va buni har kunlik hayotida nomoyon qiluvchi kishidir. Richard Vurmbrand yuragi xushxabar elchiligi bilan yongan va undan maqsad tomon harakat qilishni o‘rgangan, ko‘plab boshqa yosh yigit-qizlarga bu olovni yetkazgan kishi edi. Mana shu ma’noda biz qayerda xizmat qilishimizdan qat’iy nazar, hammamiz Iso Masihning xushxabar elchilarimiz. Topshiriq har bir yangi imkoniyatni Xudo Shohligini kengaytirish uchun ishlatishga doimo tayyor bo‘lishni anglatadi. Gazli suv oladigan avtomatlar yonida. Ishda. Do‘konda. Elektr poezdda yoki avtobusda. Maktabda. Agar siz Osmon Shohligini targ‘ib qilishga qaror qilgan bo‘lsangiz, sizning xushxabar tarqatish maydoningiz — bu sizning har kunlik hayotingizdir.

			„…Xudo kalomini va’z qil, hozir buning vaqtimi, vaqti emasmi, demay, doim gapirishga tayyor bo‘l. Butun sabr-toqat bilan ta’lim berib, odamlarni mulzam qil, ularga ta’nayu nasihat qil“.

			Ikkinchi Timo‘tiyga maktubi 4:2

			kun 44

			G‘ayritabiiy meros

			Indoneziya: Stenli

			Stenli uzoq indoneziya orolida qayiqdan tushdi va ruhiy qorong‘ulikni his qildi. Mahalliy aholi qandaydir islom va jodugarlikning aralashmasini hayotda ishlatar edilar. Stenli endigina Muqaddas Kitob maktabini tugatdi va bu orolni Masihga olib kelish uchun, Xudo uni chaqirgan xizmatga tayyor edi. 

			Stenli odamlarni Masihga olib kelish uchun va eski hayotdan voz kechganliklarining belgisi sifatida butlarini yoqishni qo‘rqmasdan va’z qilardi. Musulmonlardan bittasi o‘z butini yoqdi, ammo butning ichida muqaddas narsa bor ekan. Qabilaning yetakchilari butning yoqilgani haqida eshitganlarida, Stenli haqida mahalliy rahbarlarga shikoyat qildilar. Stenlini tezda qo‘lga olishdi. Uni qattiq do‘pposlashdi va uning oldiga ruhiy ustozi, cho‘pon Sivi kelganida xushsiz holatda yotardi. Cho‘pon Stenlining ko‘zlaridan yosh oqayotganiga guvoh bo‘ldi. Tez orada jasur voizxon do‘pposlashlar tufayli vafot etdi. Ammo xushxabar elchisining o‘limi ham uning xizmatini to‘xtata olmadi. Uning o‘limi haqida tug‘ilgan qishlog‘idagilar bilishganda, o‘n bitta musulmon Iso Masihni o‘zlarining Rabbiysi sifatida qabul qildi, ellik uchta hamqishlog‘i Muqaddas Kitob o‘rganish maktabiga qatnashga qaror qildi, ulardan yettitasi esa Stenli vafot etgan o‘sha qishloqqa xushxabar elchisi sifatida yuborishlarini so‘radilar. 

			Xushxabar olovini o‘chirishga umid qilgan qabila yetakchilari Stenlining hayotini so‘ndirdilar. Ammo zo‘ravonliklar orasida ham Xudoning o‘ng qo‘li O‘z ishini qilishda davom etdi. Bugungi kunda bu qishloqda Xushxabar nuri charaqlab turibdi. 

			„Nurni so‘ndirmaslik“ — Masihning orqasidan ergashayotganlar, bu dunyoni tark etayotganlarida mana shunga intilishlari kerak. Qorong‘ulikda adashgan bu dunyo uchun sodiq masihiy o‘zidan keyin nur qoldiradi. Bu meros qoldirish deyiladi. Biz ko‘pincha buyuk odamlar o‘zidan keyin kinochilikda, sportda, va turli xil jamoat ishlarida meros qoldirgani haqida eshitamiz. Biroq ko‘pchilik masihiy azob chekib o‘lganlarning hayoti erta so‘nishiga qaramasdan, ularning nuri butun dunyo bo‘ylab charaqlab turibdi. Ularning imon, halollik, umid va sevgidagi merosini hatto o‘lim ham o‘chira olmaydi. Aslida o‘lim imon uchqunini yanada alangalatishi mumkin, chunki azob chekkanlarning merosi tirik qolganlar uchun namunaga aylanadi. 

			„Siz — dunyoning nurisizlar. Tog‘ning tepasida qurilgan shahar yashirin qololmaydi“.

			Matto Xushxabari 5:14

			kun 45

			G‘ayritabiiy oila

			Indoneziya: Stenlining onasi

			Uning qizi kabi, onasiga ham Muqaddas Kitobni o‘rganish maktabini tugatishiga bir oy qolgan edi. Uzoq orolga xushxabar elchisi bo‘lib jo‘nashdan oldin, uning o‘g‘li Stenli ham mana shu maktabda o‘qigan edi. Stenlini Xushxabarni targ‘ib qilgani uchun o‘ldirdilar, ammo uning guvohligi ko‘plarni Muqaddas Kitobni o‘rganish maktabiga borishga va Masihning sevgisi haqida bo‘lishish uchun, Uning chorlovini qabul qilishga undadi.

			O‘qishni bitirib, bu ayol qizi bilan o‘g‘li vafot etgan qishloqqa borishga qaror qildi. Ularning o‘g‘li va akasini o‘ldirgan odamlarga Masihning sevgisi haqida aytishni xohlar edilar. Muqaddas Kitob maktabining rahbarlari, ularning niyatini bilganida, hayron qolishdi. „Siz o‘lishdan qo‘rqmaysizmi?“ — deya so‘radi onasidan u. 

			Bu savol ayolni biroz hijolatga solganga o‘xshadi. „Nima uchun o‘limdan qo‘rqishim kerak?“ — deya savolga savol bilan javob qildi. 

			Uning Xudoning mehr-shavqatiga bo’lgan imoni juda kuchli edi. Agar Xudo bu ayolni, o‘g‘li vafot etgan qishloqdagi xizmat uchun tanlagan bo‘lsa, demak shunday bo’ladi. Agar Xudo u ayolning o‘sha yerda o‘lishiga yo‘l qo‘ysa, u bu chorlovga labbay deb javob beradi. Zero o‘lim uni, o‘zi shunchalik sevadigan Masihning qoshiga olib boradi. O‘lim — yo‘ldagi to‘siq yoki jazo emas, bu — Xudo bilan abadiy muloqotda bo‘lish eshigidir. 

			O‘lim bilan yuzlashish, xuddi hovuz oldiga kelib turgan bolakayning hissiyotini esga soladi. Noma’lumlik hissidan siqilamiz. Og‘riydimi? Bundan o‘ta olarmikanman? Biz birinchi bo‘lib sakrashni xohlamaymiz — zero oldinda qancha noaniqlik turibdi. Oxir-oqibatda biz buni qilishga majbur emasmiz. Biroq biz tarixdan ko‘plab guvohliklarni bilamizki, Xudo oilasi a’zolari hayot va o‘lim orasidagi jarlikni jasorat bilan sakrab o‘tishganlar. Bular o‘z maqsadlariga to‘la ishonch bilan yetgan muqaddaslardir. Iso Masihning O‘zi Ungacha hech bir insonning qadami tegmagan joyni, ya’ni o‘limgacha va keyin orqaga qaytish yo’lini bosib o‘tdi. Masihning o‘zi ya’ni masihiy oilamizning Boshi, o‘limdan qo‘rquvni tortib oldi va uni ishonchga almashtirdi. Chorlovga quloq soling va hecham to‘xtamang. Hovuzdagi suv sovuq emas. 

			„Ey o‘lim, sening nishing qayerda? Ey do‘zax, sening zafaring qayerda?“

			Birinchi Korinfliklarga maktubi 15:55

			kun 46

			G‘ayritabiiy qirralar

			Sovet Ittifoqi: ikkiyuzlamachilar

			Qamoqxona lagerining boshlig‘i Shibanov barakka kirganida, maxbuslar va ular bilan birga qo‘llarida quroli bor ikkita soqchi ham bir ovozda qo‘shiq kuylashayotgan edilar. Yig‘ilish to‘xtadi…

			„Sizlar nimani boshladinglar? — dedi baqirib Shibanov, gaplariga so‘kinchli so‘zlarni aralashtirgan holda. Dindorlikni boshlab yuboribsizlar! O‘ylab topilgan Xudoyingizga topinayapsizlarmi?“ Barakdagi imonlilar, hozir bu yerga qurollangan soqchilar bostirib kiradi va bizlarni jazolashni boshlaydi degan fikrda bujmayib turar edilar. „Boshlab beruvchi buyoqqa chiqsin!“ — deya baqirishda davom etdi boshliq. Bir mahal bir to‘da odamlar ichidan Pravoslav jamoatining Kiev monastiri arximandriti Losevich chiqdi. U: „Bu men Fisih bayrami tufayli kechki ibodat o‘tkazayotgan edim“ — dedi. Shibanov baqirib: „Bu dindor zotni kartserga tashlang! Qattiq sovuqqa! Sen xizmat qilding, qolganlar esa qo‘shiq kuylashdimi? O‘z Xudosiga sodiq bo‘lganlarning hammasi barakning o‘ng tomoniga o‘tsin! Imoningiz uchun otilasizlar. Kim tirik qolishni xohlasa, chap tomonga o‘tsin. Tirik qolish yoki o‘lishni har kim o‘zi hal qilsin. Bulbulchalar — bu sizlarga dam olish joyi emas, bu arosat!“

			O‘n daqiqa oldin barakdagi barcha bir ovozdan olqishlash qo‘shiqlarini aytishar edi. Endi esa masihiylar oldida o‘lim yoki hayot tanlovi turibdi. Bir xillar xuddi o‘ng tomonni tanlaganlardan kechirim so‘ragandek, o‘zlarini aybdor his qilgancha chap tomonga qarab yurdilar. O‘ng tomonda turganlar esa, boshlarini egib, oxirgi ibodatni qildilar. 

			„Ey siz chapdagilar joylaringizga boringlar! — dedi Shibanov. — Qolganlar — qahraton sovuqqa!“ Odamlar birin ketin barakdan chiqa boshladilar. Bir mahal qolayotganlardan bittasi o‘zini eshikka otdi. „Men bu yerda ikkiyuzlamachilar bilan qola olmayman!“ — deya qichqirdi u. 

			Imonimizdagi burulishlar kutmagan paytimizda yuz beradi, chunki ularga tayyorgarlik ko‘rishning deyarli iloji yo‘q. Ularni boshdan kechirish va ulardan kelajak uchun dars olish kerak. Burilish onlari — bu imonimizda mahkam turishni talab qiluvchi, ixtiyoriy voqea bo‘lishi mumkin. Ehtimol, u xuddi barakdagi kabi Xudoga sadoqatni namoyon etishni talab qiluvchi, yashash yoki o‘limni aniqlab beruvchi onlar bo‘lishi mumkin. Ehtimol, u atigi nomaqbul fil’mni ko‘rsatayotgan xonadan chiqib ketishni talab qiluvchi, arzimagan ish bo‘lishi mumkin. Biz qabul qilayotgan qaror, bizni yoki o‘ng, yoki chap tomonga qo‘yib qo‘yishi mumkin. Biz bunga tayyormizmi yoki yo‘qmi, bundan qat’iy nazar bunday onlar bizning imonimizning qanchalik mustahkam ekanligini aniqlab beradi.

			„Kim Men bilan birga bo‘lmasa, Menga qarshidir. Kim Men bilan birga yig‘masa, sochadi“.

			Matto Xushxabari 12:30

			kun 47

			Yana bitta g‘ayritabiiy ibodat

			Chexiya: Yan Gus

			„Ey hammadan ko‘ra mehribon Iso, — deb yozdi o‘limini kutayotgan Yan Gus, Konstansa shahrida, — tayyor bo‘lishimiz uchun bizga mardlik ruhini bergin, bergin. Agar tanamiz zaif bo‘lsa, Sening inoyating bizni kuchga to‘ldirsin, zero biz Sensiz hech narsaga qodir emasmiz. Ayniqsa, Sensiz biz dahshatli o‘limni kutib olishga qodir emasmiz. O‘z hayotimizni to‘la itoatkorlik va to‘la xursandchilik bilan Senga topshira olishimiz uchun, bizga jasoratga to‘la mardlikni va haqiqiy imonni, mustahkam umidni va to‘la sevgini bergin. Omin“.

			Pragadagi Karlov universitetining rektori Yan Gus (1371–1415), XV asrda gunoh kechirilishining pulga sotilishini hukm qilib, ilk masihiylik printsiplariga qaytishni va jamoat a’zolarining huquqlarini ruhoniylar bilan tenglashtirishni talab qilib, jamoatni yangilashga chaqirgan. Yan Gus o‘zini himoya qilib, nutq so‘zlay olishi uchun, unga qirollik iltifoti va’da qilingan edi. U o‘zining qarashlarini jamoatlarning katta yig‘inida bayon qildi, ammo u gulxanda yoqishga hukm qilindi. 

			1415 yil 6 iyulda Gusni olov ustidagi ustunga mixlashdilar. Uning oyoqlari ostida olov yoqishganda, Yan Gus shunday ibodat qildi: „Rabbim Iso Masih, Xushxabaring va Kaloming haqqi, men itoatkorlik bilan bu dahshatli, sharmandali va vahshiyona o‘limga mahkum bo‘layapman“. Olov bilan o‘ralgan Gus oxirgi nafasi qolganida shunday qichqirdi: „Tirik Xudoning O‘g‘li, Masih menga shafqat qil!“

			Yan Gusning gulxanda yoqilishi, nemis bosqinchilariga va katolik jamoatiga qarshi Chexiyada ommaviy qo‘zg‘olonlar keltirib chiqardi. Chex masihiylarining Muqaddas Kitob ta’limotiga qaytishlarida juda katta ta’sir ko‘rsatdi. 1434 yilda gusitlarning ko‘p yillik qo‘zg‘oloni kuch bilan bostirildi. 

			Ibodat — bu eng samarali, ammo biz tomonimizdan eng kam ishlatiladigan narsa. Ibodat — bu ruhiy jangimizdagi birinchi himoya, ammo shunga qaramasdan uni oxirgi o‘rinda ishlatamiz. Imoni uchun quvg‘in bo‘lganlar, ibodatning birinchi o‘rinda bo‘lishi kerakligini o‘rgatadi. Ularning yerdagi oxirgi so‘zi odamlarga qarshi chiqish emas. Ularning oxirgi hatti-harakati qarshilik ko‘rsatish emas. Aksincha, ibodat — bu ularning o‘lim oldi nafasi hisoblanadi. Aynan shu narsa ularning ayblovchilarini sarosimaga soladi va atrofdagilarni ularning imoni mustahkam ekanligiga ishontiradi. Tarix shuni ko‘rsatadiki, muqaddas odamning o‘lim oldi ibodati, Xushxabarning odamlar orasida, tirik qolganidan ko‘ra ko‘proq tarqalishiga imkon yaratadi. Hayot sizni og‘ir sinovlardan o‘tishga majbur qilsa va sizni qurshab olgan „olov“ yanada kuchliroq kuydirayotgan bo‘lsa, siz ibodat qilgan bo‘larmidingiz? Boshqalar sizning birinchi va oxirgi qurolingiz — bu Samoviy Ota bilan munosabat ekanini ko‘ra oladilarmi?

			„Solih odamning zo‘r berib qilgan iltijosi kuchli ta’sirga egadir“.

			Yoqubning maktubi 5:16

			kun 48

			G‘ayritabiiy qo‘llab-quvvatlash

			Vetnam: cho‘pon Nguen Lap Ma

			Kommunistlar V’etnamda hokimiyat tepasiga kelganlarida, cho‘pon Nguen Lap Ma Masihiylar Xushxabar elchiligi al’yansining Kanto shahridagi jamoatini tashlashdan bosh tortdi. Bu „jinoyati“ uchun esa u va uning butun oilasini o‘n ikki yilga, kichkina bir qishloqda uy qamog‘iga o‘tqazdilar. Ularga chiqish va xat yozish-olish man qilingan edi. 

			12 yildan keyin, cho‘pon Lap Maga xat olishga ruxsat berib, hukumat taqiqni biroz yumshatganida, u uyiga kelayotgan xatlar ko‘pligidan juda quvonib ketgan edi. „Azob chekkanlar ovozi“ tashkiloti Lap Maning tarixini va butun dunyoga murojatini nashr qildi. Talabalar, uy bekalari, cho‘ponlar va tadbirkorlar birodar Maga va uning oilasiga qo‘llab-quvvatlab xat yozishdilar. V’etnam maxfiy politsiyasi, cho‘pon Lap Ma dunyoning turli burchaklaridan uch mingdan ko‘proq xat olganini eshitib, hayratga tushgan edi. 

			„Men har bitta xatni ibodat va ko‘zimdagi yosh bilan o‘qiyman, — deya hikoya qildi cho‘pon Lap Ma. — Har bitta xatni xasislarcha qayta-qayta o‘qiyman va ularda Kalomdan keltirilgan parchalar haqida fikr yuritaman, keyin bu qo‘llab-quvvatlov so‘zlari va Kalomdan keltirilgan joylarni oilam bilan bo‘lishaman. Biz bu xatlardan xursandmiz va qo‘llab-quvvatlovingizni his qilayapmiz. Xudo bizni mustahkamladi va yordam berdi. Shuning uchun biz Unga umid qilishda davom etyapmiz va nigohimizni Isoga tikyapmiz. Biz Uning orqasidan xochimizni ko‘tarib ketyapmiz va o‘limga ham tayyormiz, ammo Undan yuz o‘girmaymiz. Biz tirik ekanmiz, Rabbimiz bizni boshqa azob chekayotgan masihiylarga dalda berish uchun ishlatadi. Xat bizlarni qo‘llab-quvvatlab turibdi, biz esa boshqa masihiylarni qo‘llab-quvvatlayapmiz“.

			Masihiylar uchun qo‘llab-quvvatlash juda zarur. Qo‘llab-quvvatlovsiz, xuddi suvsiz yuguruvchiga o‘xshab, hech kim insonning tinkasini quritadigan yugurishda uzoq bardosh bera olmaydi. Bu yo‘lni bosa turib, biz qo‘llab-quvvatlov — bu ikki tomonlama yo‘l ekanini bilib olamiz. Biz boshqalarni qo‘llab-quvvatlaymiz va shuning uchun o‘zimiz ham uni boshqalardan va hatto Xudodan olamiz. Arzimagan dalda, yo‘ldan charchagan odamga kuch beradi va zaiflashgan imonni qo‘llab-quvvatlaydi. Ko‘pincha shunga guvoh bo‘lamizki, ibodat orqali oladigan kuch-quvvat, bizda „ikkinchi nafasni“ ochib yuboradi. Ayrim paytda bu „ikkinchi nafas“, yana o’n ikki yil imon uchun qamoqxonada o‘tirishda zarur bo‘ladi. Ayrim paytda esa, u yana bir kun yashash imkoniyatini beradi. 

			„Mustahkamlanishingiz uchun sizlarga biron ruhiy in’om baxsh etay, deb sizlarni ko‘rishni ko‘p orzu qilaman. Yana to‘g‘risi, ko‘rishganimizda sizning ham, mening ham imonimiz bir ekanidan o‘zaro jasorat topamiz, demoqchiman“.

			Rimliklarga maktub 1:11–12

			kun 49

			„Agar siz Muqaddas Kitobda yozilgan narsa uchun o‘lishga tayyor bo‘lmasangiz, Muqaddas Kitob uchun pul bermang. Chunki agar siz pul bersangiz, biz yanada ko‘proq Muqaddas Kitoblarni yashirin tarzda olib kiramiz. Agar biz ko‘proq Muqaddas Kitoblarni yashirin tarzda olib kirsak, u holda yanada ko‘proq odamlar azob chekadilar“.

			Cho‘pon Richard Vurmbrand 

			kun 50

			G‘ayritabiiy ona

			Angliya: Syuzanna Uesli

			Syuzannaning o‘n ikkita farzandidan o‘ntasi, ikki yoshga yetmasdan vafot etdi, qizlaridan bittasi esa nogiron bo‘lib qoldi. Shunga qaramasdan Syuzanna o‘zining kundalik daftarida, uning barcha qiyinchiliklari „ruhiy va abadiy marhamatlar ko‘payishiga xizmat qildi. Senga shukurlar bo‘lsin, ey Rabbim“ — deb yozadi. 

			Uning otasi 1662 yilda qabul qilingan, barcha ruhoniylardan „Jamoat yig‘ilishi kitobi“ qo‘llanmasiga amal qilishni talab qiluvchi, qonunga bo‘ysunishdan bosh tortdi. Nonkonformistlar deb atalgan besh mingta masihiy, angliya qamoqxonalarida o‘z imoni uchun vafot etdi. 

			Nonkonformist bo‘lgan, Syuzannaning eri Anglikan jamoatida qoldi. Bu itoatsizligi tufayli uning uy-joyi yoqib yuborildi, uning jamoati esa hukumatdan uni qo‘lga olishlarini va qamoqqa tashlashlarini talab qilib chiqishdi. Syuzanna juda ham dahshatli kambag‘alchilikni boshdan kechirdi. Yovuz niyatli odamlar, uning bolalarini sutdan mahrum qilish maqsadida, sigirining yelinini kesib ketishdi. G‘azablangan jamoat a’zolari uyining tomini yoqib yuborishdilar. Oila qutulib qoldi, ammo olti yashar Jon baland derazadan sakrashiga to‘g‘ri keldi. Jon Uesli tirik qoldi, o‘sib-ulg‘aydi va metodist jamoatiga asos soldi. Uning o‘g‘illaridan yana bittasi, Charl’z Uesli, boshqa mashhur gimnlari qatori, o‘zining mashhur „Farishtalar xabarini tingla“ („Hark the Herald Angels Sing“) nomli mavlud bayrami gimnini yozdi. 

			Syuzanna Uesli bu haqida oddiygina qilib, shunday dedi: „E’tiqod — bu o‘z irodang o‘rniga Xudoning irodasini bajarish xolos. Jannat yoki do‘zax — faqatgina mana shunga bog‘liq“.

			„Uning iyagi xuddi otasinikiga o’xshaydi“. „U xuddi ikki tomchi suvdek buvisiga o‘xshaydi“. Ko‘zlar, quloqlar, sochlar, qo‘llar va yuz tuzilish sizni oila a’zolaringizga bog‘liqligini ko‘rsatishi mumkin, ayrim paytda esa bu hatto bir necha avlod davomida ko‘rinishi mumkin. Xudo oilasining a’zolari ham xuddi shunday bir-birlariga bog‘langan. Biz masihiylar ham sevgi, umid, xursandchilik va tinchlik kabi xususiyatlar bo‘yicha bir-birimizga o‘xshaymiz va bularning hammasiga samoviy meros tufayli ega bo‘lamiz. Hatto bizda xuddi Ueslining oilasi kabi, biologik ota-onamiz yoki buvamiz bilan buvimiz bo‘lmasada, masihiy imonni meros qilib qoldirish uchun, Xudo bizga ruhiy oilani beradi. U bizni boqadi va sevgisi bilan qurshaydi. Sening ruhiy otang yoki onang kim — Masih haqida senga gapirgan odammi? Sen kim uchun ruhiy aka yoki opa bo‘lishing mumkin?

			„Men senda ko‘rgan samimiy imon hali ham esimda. Avvaldan buving Loida hamda onang Evnika qalblariga jo etgan o‘sha imon endi senda ham ravnaq topayotganiga aminman“.

			Ikkinchi Timo‘tiyga maktub 1:5

			kun 51

			G‘ayritabiiy iliqlik

			Sovet Ittifoqi: Nadejda Sloboda

			Qishloqda yashovchi Nadejda Sloboda, Masih haqida G‘arbiy Evropadan olib beriladigan, qisqa to‘lqinlardagi eshittirishlardan bilib oldi. U barcha do‘stlariga o‘zining yuragini ajoyib tarzda o‘zgartirgan Xudo haqida aytishga shoshildi. Xudo yoki masihiylik haqidagi suhbat uchun, mahalliy hukumat odamlarni quvg‘in qilayotganini bilardi. Imonlilar zamondan orqada qolgan, nomukammal odamlar hisoblanar edi. 

			Biroq Nadejda yuragida yonayotgan olovni ushlab tura olmasdi va tez orada u bitta guruhga asos soldi, keyinchalik bu guruh baptist jamoatiga aylandi. Tez orada Nadejdani qo‘lga olishdi va uni sovet hukumatiga qarshi targ‘ibot qilganlikda, aynan, chet el eshittirishlarini tinglash va boshqalarga aytib berishda ayblab, sud uni to‘rt yil qamoq jazosiga hukm etdi. Uning beshta farzandini, ateistik ruhda tarbiya beruvchi bolalar uyiga olib ketishdi. Ammo Nadejda har qachongidan ko‘ra Xudoning yaqinligini his qilardi va Masih haqida maxbus o‘rtoqlariga hikoya qilishda davom etdi. Lagerda Masih haqida aytish mumkin emasligi to‘g‘risida uni ogohlantirdilar, ammo u bunga quloq solmadi, shuning uchun rahbariyat itoatsizni ikki oyga sovuq bittalik kameraga qamab qo‘ydi. Qahraton qish vaqti edi, Nadejda sovuq beton polda yotishiga to‘g‘ri keldi. Uni umumiy kameraga olib kelishganidan so‘ng, kameradoshlari undan bunday dahshatli sinovga qanday bardosh berganliklari haqida so‘radilar. U: „Men Xudoga ishonib, sovuq beton polda uxladim va atrofim sekin isir edi. Men Xudoning qo‘llarida uxladim“, — dedi.

			Ko‘pchilik masihiylar o‘z ruhiy hayotida, ularga xuddi Xudo va Xudo Kalomi yetishmayotgandek tuyulgan paytlarni yaxshi eslashsa kerak. Bu paytda ruhiy jonbozlik ularning ikkinchi tabiatiga aylangan vaqt edi. Intilish ularga har doim hamroh edi. Shunga qaramasdan bizning imonimiz vaqt o‘tishi bilan soviydi. Ehtimol, bizning xohish-ishtiyoqlarimizni quvg‘inlar sovutdi. Ehtimol, qandaydir shaxsiy kulfat bo‘lgandir. Balkim aytarli hech narsa yuz bermagandir ham — kundalik narsalar ruhimizni so‘ndirib, diqqatimizni o‘ziga qaratib olgandir. Intilishingizdagi olov, tutayotgan ko‘mirga aylandimi? Intilishingiz sovidimi? Xudo bilan yangidan aloqa o‘rnatish va yuragingizda yangi olov yoqish imkoniyati bor. Xudodan sizni O‘zining tafti bilan isitishini so‘rang? 

			„Bordi-yu, men: „Bo‘ldi, Egam haqida so‘zlamayman, Uning nomidan gapirmayman“ desam, Sening so‘zing olov kabi ichimni yondiradi, o‘t qo‘yganday suyaklarimni zirqiratadi. So‘zingni ichimda saqlab turishdan charchadim, ha, uni boshqa ushlab tura olmayman“.

			Eremiyo payg‘ambarning kitobi 20:9

			kun 52

			G‘ayritabiiy ko‘rish qobiliyati

			Fil Suyagi qirg‘og‘i: Xloya

			Zarbalar har tomondan kelayotgandek tuyulardi. Xloya boshini himoya qilish uchun, qo‘llari bilan quchoqlab olgan edi. U hujum qilayotganlarning sonini bilmasdi, ammo ko‘pchilikdek tuyulardi. Hujum qilganlar Masihga bo‘lgan imoni ustidan kulib, baqirishar edi. Xudo unga kuch berishi uchun, Xloya Xudoni chaqirib, ibodat qildi. 

			Har hafta Xloya Sepikaxa nomli qishloqda Xushxabar aytish uchun, Fil Suyagi Qirg‘oqlari bo‘ylab o‘ttiz kilometrdan ko‘proq yo‘l yurardi. Xloyani uncha ko‘p bo‘lmagan masihiylar guruhi kutib olardi, chunki u yerdagi aholining katta qismi musulmonlar edi. O‘shalarning ichidan radikal musulmonlarga tegishli bo‘lganlar, hozir uni do‘pposlashayotgan edi. 

			Xloyaning olgan kuchli jarohatlarini tozalash va bog‘lash uchun shifoxonaga olib borishdi. Politsiya xodimi undan kim urgani haqida so‘raganida, u bilmasligini, chunki ko‘p yillardan buyon uning ko‘zi ko‘rmasligini aytdi. 

			Shifoxonadan chiqqanidan bir hafta o‘tib, Xloya yana Sepikaxaga bordi. Hayotini xavf ostiga qo‘yib, u o‘zi ko‘rmagan odamlarga va’z qilishni xohlardi. Xloyaning ko‘zlari ko‘r bo‘lishiga qaramasdan, yuragi hamma narsani aniq ko‘rardi. Yuragi bu kichkina qishloqcha aholisining Iso Masihga muhtoj ekanini, imonda o‘sishga chanqoq bo‘lgan yosh masihiylarni ko‘rardi. Har hafta u Sepikaxaga qaytardi. Bir kun kelib yerda ko‘ra olmagan chehralarni, samoda ko‘radi. 

			Ruhiy adashgan insonning yuragini ko‘rish uchun burgutdek ko‘rish qobiliyatiga ega bo‘lish zarur emas. Noto‘g‘ri qaror qilingan umr odatda tezda ko‘rinadi — ular horg‘in chehralarda yozilgan bo‘ladi. Ruhiy ko‘rish bu boshqa odamlarning muhtojligini ko‘rish uchun, yuragimizdagi „ko‘zlar“ bilan qarashni bildiradi. Mana shu xolos. E’tibor berish qobiliyati — bu narsalarning holatini o‘zgartirishdagi birinchi qadamdir. Atrofingizdagi odamlarga qaraganingizda nimani ko‘rasiz? Siz ularga umuman e’tibor qaratasizmi? Hozirgi vaqtda liftdagi, aeroportdagi, do‘kondagi odamlar to‘dasida bo‘lishingiz, ammo hech bir odamga nigoh tashlamasligingiz mumkin. Siz Masihga muhtoj bo‘lgan odamlarni ko‘rasizmi? Sizning ruhiy ko‘zlaringiz, atrofdagi odamlarning muhtojliklarini ko‘rishga o‘rgatilganmi? Ko‘rish va amalda bajarish uchun, Xudodan ruhiy ko‘rish qobiliyatingizni rivojlantirishi uchun yordam so‘raysizmi? 

			„…Uning O‘zi sizlarning ko‘ngil ko‘zlaringizni yorug‘ qilsin“.

			Efesliklarga maktubi 1:18

			kun 53

			G‘ayritabiiy masal

			Yaqin Sharq: uchta daraxt haqida masal

			Bir kuni o‘rmonda uchta daraxt qarichilikdan o‘lishni xohlamasdan, qandaydir ezgu maqsadlar yo‘lida foydali bo‘lishlari uchun ibodat qilishibdi. 

			Birinchi daraxt, charchagan hayvonlar uzoq ish kunidan keyin, ovqat topa olishlari uchun oxur bo‘lib xizmat qilishni xohlabdi. Xudo daraxtni bunday kamtarligi uchun mukofotlabdi. U muhim ohurga aylanibdi: yangi tug‘ilgan chaqaloq, Xudoning O‘g‘lini unga yotqizishibdi. 

			Ikkinchi daraxt qayiq bo‘lishni xohlabdi. Uning ibodati qabul qilinib, tez orada ajoyib daraxtdan bo‘lgan qayiq o‘z yo‘ldoshi — Xudoning O‘g‘lini olib suza ketibdi. Bu qayiq Isoning ushbu so‘zlar bilan bo‘ronni tinchitganini eshitibdi: „Jim bo‘l, bas qil!“. Bunday voqeaning guvohi bo‘lgan daraxt umrim bekorga ketmadi deb o‘ylabdi. 

			Uchinchi daraxtdan esa katta xoch, ya’ni azoblash quroli yasashibdi. Boshida daraxt bunday taqdirdan xafsalasi pir bo‘libdi. Ammo bir kuni bu xochga Nasrolik Isoni mixlashibdi. Va bu xoch, boshqa xochlarga o‘xshab, la’nat va yig‘i-sig‘ini eshitmabdi. Buning o‘rniga u Xudoning O‘g‘li tilidan sevgi va ilohiy kechirim so‘zlarini, ya’ni tavba qilgan qaroqchi uchun jannatga yo‘l ochuvchi so‘zlarni eshitibdi. 

			O‘shanda daraxt uning Isoni xochga mixlashdagi vazifasi, insoniyat uchun najot berganini tushunib yetibdi. 

			Sharqiy Evropadagi quvg‘in qilinayotgan jamoatlarda, imoni uchun azob chekayotganlarni qo‘llab-quvvatlash maqsadida ko‘pincha uchta daraxt haqidagi bu hikoyani aytishadi. Bu imonlilarning nima uchun azoblarni boshidan kechirayotganliklaridan maqsad nimaligini ko‘ra olishlari uchun kerak edi. Imonlilar Xudo O‘zining shon-shuhrati uchun ulardan foydalanishga tayyor ekanliklarini birinchi marta aytishganlarida, ularda katta umid paydo bo‘lgan bo‘lsa kerak. Biroq vaqt o‘tishi bilan quvg‘inlar ularni Xudoning rejasidan uzib qo‘ygandek tuyulishi mumkin edi. Qanday qilib nohaq azob chekishlar Xudoning rejasiga kirishi mumkin? Ammo xuddi xoch yasalgan daraxtga o‘xshab, ular ham o‘z hayotlarida Xudoning rejasi amalga oshishi uchun, Xudo ularni tarbiyalayotganini tushundilar. Mana shu nuqtai-nazardan qaraganda, azob chekishlar Xudo rejasining buzilishi emas, balki o‘z hayotining ajralmas qismi ekani ko‘rinadi. 

			„Buning ustiga, qayg‘ular bilan ham faxrlanmoqdamiz, chunki qayg‘u sabr-qanoatni hosil qilishini bilamiz. Sabr-qanoat esa tajribakorlikni, tajribakorlik esa umidni hosil qiladi. Umidimiz bo‘lsa, bizni uyatga qoldirmaydi. Chunki bizga berilgan Muqaddas Ruh orqali yuraklarimiz Xudo sevgisiga to‘lib-toshadi“.

			Rimliklarga maktub 5:3–5

			kun 54

			G‘ayritabiiy zaiflik

			Rossiya: Mixail ota

			„Agar sen o‘z imoningdan voz kechsang va xochni tepkilasang, biz seni qo‘yib yuboramiz, — deyishdi sho‘rolar. — Agarda buni qilmasang, — biz seni o‘ldiramiz“.

			Ota Mixail sho‘rolar hukumati allaqachon unga o‘xshagan sakkiz ming rus pravoslav ruhoniylarini o‘ldirgani haqida bilardi. Bu barcha qiyinchiliklarni va azoblarni ko‘ra turib, agar Xudo bor bo‘lganida, bunday kulfatlarga duchor qilmasdi, — deya o‘yladi.

			„Men ishonmayman — deb o‘yladi u. — Men uchun xoch nimani anglatadi? — Yaxshisi hayotimni qutqaraman“. 

			Ammo voz kechish uchun og‘zini ochganida, aytgan so‘zlari uning o‘zini ham hayratga soldi: „Men faqat yagona Xudoga ishonaman. Men xochni tepkilashdan bosh tortaman!“

			Unga ruhoniylar kiyimi o‘rniga, egniga qop kiydirishdi, Isoning tikanli toji o‘rniga esa — uning mo‘ynadan bo‘lgan telpagini kiygizdilar. Sho‘rolardan bittasi, Mixail ruhoniy bo‘lgan jamoatning sobiq a’zosi: „Yahudiylar shohi, xursand bo‘l“ — deya qichqirganicha uning tizzalariga kelib yiqildi. Goh uni do‘pposlashar, goh uning Xudosini haqorat qilishar edilar.

			Ruhoniy xayolan ibodat qildi: „Agar Sen mavjud bo‘lsang, hayotimni qutqargin“. Ota Mixailni do‘pposlashayotgan vaqt davomida, u ushbu so‘zlarni qaytarardi: „Yagona Xudoga ishonaman“.

			Uning chidami, jallodlarni shunchalik hayratda qoldirdiki, ular uni qo‘yib yuborishdi. Uyiga qaytib kelib, Mixail yuzlari bilan yerga yiqildi va qichqirib yig‘lab: „Ishonaman!“ — dedi.

			Masihiylik imonida juda ko‘plab, biz tushunish qiyin narsalar bor: yashash uchun o‘lish, topish uchun yo‘qotish, kuchli bo‘lish uchun zaif bo‘lish. Agar biz o‘zimizning shaxsiy muvaffaqiyatsizliklarimizdan voz kechsak, o‘shandagina Xudoning kuchini tanib bilishimiz mumkin. Kulfat yoki qiyinchiliklarni his qilib, yoki atrofimizdagilarning nohaq azob chekishini chetdan kuzatib, biz Xudoning ezgu ekanligiga shubha qilishni boshlaymiz. Bu — tabiiy insonaviy qarash. Ammo Xudo biz zaiflardan yuz o‘girmaydi. U bizni O‘zining kuchi bilan shifolaydi. Biz azoblarda xursand bo‘lishimiz mumkin, zero ular bizga insonning kuchi Xudoning qudrati o‘rnini bosa olmasligini ko‘rsatadi. Biz muvaffaqiyatsizlikka uchrashimiz mumkin, ammo Xudo kuchli-qudratli bo‘lib qolaveradi. Endi siz o‘z zaifligingizga qanday qaraysiz? U qanday qilib sizga Xudoning qudratini tanib bilishda yordam beradi? 

			„Ammo Rabbim menga shunday dedi: „Senga bergan inoyatim yetar, Mening qudratim zaiflikda tugal bo‘ladi““.

			Ikkinchi Korinfliklarga maktubi 12:9

			G‘ayritabiiy donolik

			Quddus: birinchi bo‘lib azobli o‘lim ko‘rgan Stefan

			Guvohlar unga qarshi soxta guvohlik berayotgan edi: „Buning Muso va Xudoga qarshi kufr so‘zlari aytganini eshitdik“. „Bu odam hadeb shu muqaddas ma’bad va Tavrotni yomonlab yuribdi-ku“. „Nosiralik Iso bu joyni buzib tashlayman va Musoning bizlarga bergan urf-odatlarni o‘zgartiraman, deb aytganini eshitdik“.

			Oliy Kengashning Oliy ruhoniysi ayblanuvchiga qarab: „O‘zingni himoya qilish uchun nima ayta olasan?“

			Stefan xotirjam o‘rnidan turdi. Uning ovozidagi yumshoqlik o‘zgardi: „Ey ensasi qotganlar! Yuragi va quloqlari sunnat bo‘lmaganlar! Otalaringiz kabi sizlar ham doimo Muqaddas Ruhga qarshi turasizlar. Otalaringiz payg‘ambarlardan qaysi birini quvg‘in qilishmagan? Solih Kishining kelishini bashorat qilib aytganlarni ham o‘ldirishgan-ku. Sizlar ham endi O‘shaning xoinlari va qotillari bo‘lib qoldingizlar. Sizlar Ilohiy Qonunni farishtalar buyrug‘i bilan olib, o‘sha Qonunga rioya qilganingiz yo‘q!“

			Kengash a’zolari bu so‘zlarni eshitgach, quturib jo‘shib, Stefanga qarshi tishlarini g‘ijirlatdilar. Muqaddas Ruhga to‘lgan Stefan esa osmonga tikilib qarab, Xudoning ulug‘vorligini va Xudoning o‘ng tomonida turgan Isoni ko‘rdi. „Mana, men osmonning ochilib ketganini va Xudoning o‘ng tomonida turgan Inson O‘g‘lini ko‘ryapman!” — dedi.

			Ular bo‘lsa quloqlarini bekitib, ovozlari boricha qichqirib, hammalari Stefanning ustiga yopirildi. Uni shahardan tashqariga sudrab chiqib, toshbo‘ron qilishdi. Unga qarshi guvohlik berganlar esa kiyimlarini Shoul degan bir yigitning poyiga qo‘yishdi. Stefanni toshbo‘ron qilayotganlarida, u ibodat qilib: „Yo Rabbim Iso, ruhimni qabul qilgin!“ — dedi. Oxiri tiz cho‘kib, baland ovoz bilan xitob qildi: „Yo Rabbiy, bu gunohni ularga qo‘yma!“ Bu uning oxirgi so‘zlari edi. Keyin esa u o‘ldi.

			(Havoriylarning faoliyati, 6:11–7:60)

			Eng qiyin vaziyatda xotirjamlikni saqlash — bu eng dono yo‘l. Jahlimizni chiqarishlari juda ham oson: kimdir tez yurar avtostradada mashinamizning oldini „kesishi“, maktabda yomon baho qo‘yishi yoki ishxonada ogohlantirilishning o‘zi yetarli. Biroq, juda qiyin vaziyatdan chiqish uchun sog‘lom fikrning o‘zi yetarli bo‘lmaydi, undan ko‘prog‘i talab qilinadi. Xudoning donoligiga muhtoj bo‘lamiz. Soxta guvohlar va o‘lim tahdidi bilan uchrashgan, birinchi jamoatning xizmatkori Stefan haqiqiy donolikni namoyon qildi. U la’natlar bilan javob qilmadi. O‘zini ayblovchilarni haqorat qilishni boshlamadi. U o‘zi bilgan va farziylar inkor qilgan haqiqatni, ya’ni Iso — Xudoning O‘g‘li ekani to‘g‘risidagi haqiqatni mahkam ushladi. Xudodan donolik kerak bo‘lgan paytda, o‘limidan keyin Stefanni qabul qilgan o‘sha Iso, sizni ham qabul qiladi.

			„Agar sizlardan biror kishining hikmati kamlik qilsa, hammaga samimiyat bilan, ta’na qilmasdan beruvchi Xudodan so‘rasin, Xudo unga beradi“.

			Yoqub maktubi 1:5

			kun 56

			„To o‘lgunimcha va’z qilaman“.

			Cho‘pon Li Desyan’ — hukumatning ruxsatisiz Xushxabarni va’z qilgani uchun yigirma martadan ko‘proq qo‘lga olingan, xitoydagi uy jamoati cho‘poni.

			kun 57

			G‘ayritabiiy xat — birinchi qism

			Rossiya: Mariya

			„Azizlarim mening!

			Iso Masihning sevgisi bilan sizlarga salom yo‘llayapman. Menda hammasi yaxshi va ulkan marhamatni his qilyapman. Men xuddi oldingidek, shu yerda yashayapman. Meni juda yaxshi ko‘radilar. Mahalliy komsomol guruhidagi [kommunistik yoshlar tashkilot] bitta qiz bilan do‘stlashdim. U menga: „Sizning qanday odam ekanligingizni tushuna olmayapman. Bu yerda sizni ko‘plar tahqirlashadi va sizga yomonlik qilishadi, siz esa ularni baribir sevasiz“. Men unga Xudo nafaqat do‘stlaringizni, balki dushmanlarni ham sevishni o‘rgatishi haqida aytdim. Ilgari bu qiz menga juda ko‘p kulfatlar keltirgan, ammo men u uchun juda qattiq ibodat qildim. U mendan uni seva olishim yoki yo‘qligi haqida so‘raganida, men uni quchoqladim va ikkalamiz yig‘lashni boshladik. Endi biz ikkalamiz birgalikda ibodat qilayapmiz. U Masihni qabul qilish uchun juda ham yaqin turibdi. U uchun ibodat qilinglar. Uning ismi Varya.

			Xudoning mavjudligiga qarshi balandparvoz so‘zlarni aytadiganlarni eshitganimizda, ular haqiqatdan bunga ishonadigandek tuyuladi. Ammo hayot shuni ko‘rsatadiki, tili bilan Xudoni haqorat qiladiganlardan ko‘pchiligining yuragi Xudoga tomon intiladi. Ularning yuraklari ohu-nola chekayapti… Ular o‘zlarining ichki, xudosiz bo‘m-bo‘shlig‘ini to‘ldirishga harakat qilayaptilar.

			Tez orada yana xat yozaman. Uydagi hammani yaxshi ko‘rishimni ayting.

			Masihdagi singlingiz, Mariya“

			Xudo insonlarni ichki ruhiy bo‘shliq bilan yaratgan va faqatgina U bu bo‘shliqni to‘ldirishi mumkin. Maihiylikka dushmanlarcha munosabatda bo‘luvchi kishini uchratganimizda, uning hayotida katta muhtojlik borligini o‘zimizga eslatishimiz kerak. Dushmanlarimizning bag‘ridagi chuqur bo‘shliqni bir tasavvur qiling-a — yuraksiz tana. Bu ichki bo‘shliq ko‘pchilik odamlarni ruhiy izlanishga majbur qiladi. Ular bu bo‘shliqni to‘ldirish uchun yoki Masih taklif qilgan imonni qabul qiladilar, yoki Masihni inkor qilib, qayg‘uga botadilar. Ko‘pincha masihiylarning huzuri, Masihni inkor qilayotganlar uchun o‘z hayotlaridan ajralayotganini eslatib turadi. Ular sizdan xafa emaslar. Ular siz ko‘klarga ko‘tarayotgan Zotdan xafa.

			„Men sizlarga tez-tez gapirar edim-ku, Masih xochining dushmanlari kabi ish tutayotgan kishilar ko‘p deb. Endi ular haqida ko‘z yoshim bilan so‘zlayapman“

			Filippiliklarga maktubi 3:18

			G‘ayritabiiy xat — ikkinchi qism

			Rossiya: Mariya

			„Azizlarim mening!

			O‘tgan safargi xatimda men ateist qiz haqida yozgan edim. Endi esa katta xursandchiligimni siz azizlarimga yetkazishga shoshayapman: Varya Isoni o‘zining shaxsiy Qutqaruvchisi sifatida qabul qildi va bu haqida ochiq guvohlik beryapti!

			Masihga imon keltirishi va najotning xursandchiligini tanib bilishi bilan birga, o‘zini baxtsiz his qilayapti. U qachonlardir ateizmni targ‘ib qilganidan afsuslanayapti. Endi u o‘z gunohini yuvishga qaror qilgan. 

			Biz birgalikda xudosizlarning katta yig‘iniga bordik. Men undan ehtiyot bo‘lishini so‘rashimga qaramasdan, buning foydasi yo‘q edi. Varya hech ikkilanmasdan oldinga yugurib ketdi, men esa nima bo‘lishini kuzatgan holda, uning orqasidan bordim. Kommunistik partiyaning gimni yangraganidan so‘ng (unda Varya ishtirok etmadi), u yig‘ilganlarning oldida nutq so‘zladi. Mardlarcha va hayajon bilan, u ishtirokchilarga o‘zining shaxsiy Qutqaruvchisi Masih haqida hikoya qildi va sobiq safdoshlaridan shu paytgacha ruhiy ko‘zlari ko‘r bo‘lgani uchun kechirim so‘radi. Uning o‘zi do‘zaxga ketayotganini ko‘rmasdan, boshqalarni ham orqasidan ergashtirayotganini aytdi. 

			U ishtirokchilarni bu gunohli yo‘ldan qaytishga va Masihga kelishga chaqirdi. Hamma jim bo‘ldi, hech kim uning so‘zini bo‘lmadi. Gapirib bo‘lganidan so‘ng, u: „Men Masihni e’lon qilishdan uyalmayman…“ — degan masihiycha qo‘shiqni kuyladi.

			Keyin esa… keyin bizning Varyamizni olib ketishdi.

			Bugun to‘qqizinchi may, biz esa haliyam u haqida hech narsa bilmaymiz. Ammo Xudo — qudratli, U Varyani qutqarishga qodir. Ibodat qilinglar!

			Sizning Mariyangiz“.

			Birinchi navbatda masihiylikning eng katta dushmanlari haqida ibodat qilishimiz kerak. Tarslik Shoulning misoli, har qanday sobiq dushman Masihning eng buyuk himoyachisiga aylanishi mumkinligini tasdiqlaydi. Biroq, ibodatsiz bu imkoniyat taxminligicha qolaveradi. O‘z raqiblarimizdan qo‘rqish yoki ularni yomon ko‘rish o‘rniga, biz mamlakatimizdagi va butun dunyodagi Masihga qarshilik qilayotgan jamiyatdagi insonlar uchun ibodat qilishimiz kerak. Har doim imonsizlar haqida, hatto Xudoni inkor qiladigan ateistlar haqida ham ibodat qilganimizda, biz agar ularning kuchini Masihga qarshi emas, balki Masih uchun ishlatsak, nimalar yuz berishi mumkinligi haqida o‘ylashimiz kerak. Ular Xudo inoyatining kuchli guvohlarliklari bo‘lgan, yangi xushxabarchilar va voizxonlar bo‘lishlari mumkin. Dushmanlarimizdan hech biri Masihdan kuchli emas, ibodat esa ularni o‘zgartirishga qodir.

			„Binobarin, kim Masihga tegishli bo‘lsa, u yangi ijoddir. Qadimgi holat o‘tib ketdi, endi [hammasi] yangi bo‘ldi“.

			Ikkinchi Korinfliklarga maktubi 5:17

			G‘ayritabiiy xat — uchinchi qism

			Rossiya: Mariya

			„Azizlarim!

			Kecha, ikkinchi avgust kuni men qamoqxonada bizning sevimli Varyamiz bilan gaplashdim. Uni kecha ko‘rganimda, u ozg‘in, oqarib ketgan va hamma joyi kaltaklangan holda ko‘rdim. Faqatgina ko‘zlari Xudoning tinchligi va o‘zgarmas xursandchiligiga to‘la edi. 

			U haqida o‘ylaganimda yuragim qonga to‘ladi. U hali yosh bola-ku. U hali o‘n to‘qqiz yoshda. Rabbimizga bo‘lgan ishonchda ham, u hali ruhiy chaqaloq. Ammo Xudoni butun qalbi bilan sevadi va o‘sha zahotiyoq qiyin yo‘lni tanladi.

			Bechora qizcha och qolayapti. Uning qamoqda ekanini bilganimizda, biz unga posilka jo‘nata boshladik. Ammo jo‘natgan narsalarimizdan ozgina qismigina unga yetib boradi. 

			Ha, azizlarim Xudoning ajoyib tinchligini bilmaydiganlar, buni tushunmaydilar… Ammo bu tinchlikka ega bo‘lganlar, qanchalik baxtli… Biz, Masihdagilarni hech qanchay azoblar va qiyinchiliklar to‘xtata olmasligi kerak.

			Men panjara orqasidan turib so‘radim: „Varya, bo‘lib o‘tgan narsalardan afsusda emasmisan?“

			„Yo‘q, — dedi u. — Agar meni ozod qilsalar, men yana Masihning buyuk sevgisi haqida guvohlik beraman. Meni azob chekayapti, deb o‘ylamanglar. Xudovand meni shunchalik sevib, Uning nomi uchun azob chekish sharafini berganidan xursandman“.

			U uchun ibodat qilinglar, o‘tinib so‘rayman. Uni yaqin o‘rtada Sibirga jo‘natadilar. Uning kiyimlari va boshqa narsalarini undan tortib olishgan. Ustidagi kiyimidan boshqa hech vaqosi yo‘q. Uning qarindoshlari ham yo‘q va biz u uchun zarur bo‘lgan narsalarni yig‘ishimiz kerak. Sizlar o‘tgan safar yuborgan narsalarni men yig‘ib qo‘ydim. Varyani jo‘natishganida, bu pullarni unga beraman. Xudo uni qo‘llab-quvvatlashiga va u kelajakdagi barcha qiyinchiliklarini yengib o‘tishiga ishonaman. Xudoim, uni O‘zing asra!

			Sizning Mariyangiz“.

			Masihiylik — bu maydondan yuz metrga yugurish emas. Bu chidamlilikni talab qiluvchi uzoq masofadir. Kalom bizga o‘rgatadiki, ayrim paytda biz xuddi burgutga o‘xshab uchamiz, va qiyinchiliklarga uchramaymiz. Ammo hayotda shunday vaqtlar ham bo‘ladiki, yo‘limiz uzun va qayg‘uli bo‘ladi. Bunday onlarda oldinga qarab yursak va yangitdan kuchga to‘lishdan charchamasak juda yaxshi bo’ladi. Bu timsol quvg‘inni yaxshi ta’riflaydi. Quvg‘inlar paytida biz keyingi qadamni qo‘yishni va taslim bo‘lmaslikni o‘rganamiz. Bularning barchasiga bardosh berish — bu Xudo ulug‘vorligi yo‘lida katta g‘alaba. Agar siz o‘zingiz tushunmaydigan sinovlarni boshdan kechirayotgan bo‘lsangiz — mahkam turing va taslim bo‘lmang. Ayrim paytda buni tushunmasangiz ham, kundan-kunga kuchliroq bo‘lib borasiz. Tez orada siz yana burgutdek uchishni boshlaysiz.

			„…Xudodan umid qilganlar esa yangidan kuch oladi, burgut singari qanot qoqadi. Ular yugurib, charchamaydi, yurib ham hech toliqmaydi“.

			Ishayyo payg‘ambarning kitobi 40:31

			G‘ayritabiiy xat — to‘rtinchi qism.

			Rossiya: Varya

			„Azizim Mariya!

			Nihoyat, sizga xat yozishim mumkin. Biz lagerga yaxshi yetib keldik. Bizning lagerimiz — shahardan o‘n besh kilometr uzoqlikda. Men bu yerdagi hayotimizni tasvirlab bera olmayman. Hammasini o‘zingiz tushunasiz. Yaxshisi o‘zim haqimda ozgina yozaman. U menga sog‘liq berayotganidan va jismoniy ishlarni qila olishim mumkinligidan xursandman.

			Bu haqiqatdan shunday. Bu erda Masihni o‘zining shaxsiy Najotkori sifatida qabul qilganlar ko‘p. Maxbuslarning yarmidan ko‘pi — imonlilar. Oramizda yaxshi qo‘shiq aytadiganlar va Xushxabar voizxonlari ham oz emas. Og‘ir ish kunidan keyin, kechqurun hammamiz yig‘ilganimizda, Qutqaruvchining oyoqlari ostida hech bo‘lmaganda ozgina vaqtni ibodatda o‘tqazish juda ham ajoyib. Sen qaerda bo‘lishingdan qat’iy nazar, Masih bilan hamma joyda ozodlik. Men bu erda juda ko‘plab ajoyib qo‘shiqlarni o‘rganib oldim va Xudovand kundan-kunga meni O‘zining Kalomi bilan boyitayapti. O‘n to‘qqiz yoshimda men birinchi marta Masihning tug‘ilgan kunini nishonladim. Men bu ajoyib kunni hech qachon esimdan chiqarmayman! Biz kun bo‘yi ishlashimizga to‘g‘ri keldi. Ammo ayrim birodarlarimiz, uncha uzoq bo‘lmagan daryoga borib kelishlari uchun imkon bo‘ldi. Ular u erda muzni yorib, joy tayyorladilar va o‘sha erda kechqurun ettita birodarimiz Xudo Kalomiga asosan suvga cho‘mdirildi. Men qanday baxtliman va siz ham Mariya yonimda bo‘lishingizni juda ham xohlardim. Zero shu orqali sizga ilgari keltirgan yomonliklarimni, o‘zimning sevgim orqali ozgina bo‘lsa ham yuva olardim. Ammo Xudo har birimizni kerakli joyga qo‘yadi va Xudo bizni qo‘ygan joyida mahkam turishimiz kerak. 

			Iltimos, men haqimda qayg‘urib yig‘lamang. Mening bu erdagi maqsadim aniq va imonim mustahkamligicha qoladi.

			Hurmat bilan Varya“.

			Kimdir buni taqdir deb, kimdir — peshanaga yozilgan achchiq haqiqat deb ataydi. Nima bo‘lmasin, ko‘pchilik odamlar o‘zini qandaydir maqsadga bag‘ishlashni xohlaydilar. Masihiylar uchun bu „chorlov“ — ularning hayoti uchun Xudoning maqsadi. Biz Xudoning maqsadini amalga oshirganimizda, yanada kattaroq jamiyatning qismiga aylanamiz. Biz nima qilishimizdan, biz bilan nima yuz berishidan qat’iy nazar, bizning harakatlarimiz Iso Masih haqidagi xushxabarning muvaffaqiyat bilan tarqalishiga xizmat qilayotganini bilishning o‘zi kifoya. Biz bog‘langanmiz. Foydalimiz. Sharoit qanday bo‘lishidan qat’iy nazar, hayotimizda birinchi marta qandaydir buyuk ish uchun foyda keltirayotganimizni his qilamiz. Chuqur maqsadga ega bo‘lgan insonni hech narsa mag‘lub qila olmaydi. Nima deb o‘ylaysiz, hayotingizdagi buyuk maqsad nima?

			„Ey birodarlar, shuni bilishingizni istaymanki, boshimga tushganlarning hammasi xushxabarning yanada ko‘proq yoyilishiga turtki bo‘ldi“.

			Filippiliklarga maktubi 1:12

			kun 61

			G‘ayritabiiy xat — beshinchi qism

			Rossiya: Varya

			„Azizim Mariya!

			Men nihoyat bir necha qator yozish uchun imkon topdim. Sizga shuni aytishim mumkinki, azizim, Xudoning inoyati bilan X opamiz va men sog‘miz, o‘zimizni yaxshi his qilayapmiz. Hozir biz [joyning nomi bo‘yalgan] degan joydamiz.

			Sizning menga nisbatan onalik munosabatingiz uchun minnatdorman. Siz bizga jo‘natgan hamma narsani oldik. Sizga eng qimmatbaho narsa — Muqaddas Kitob uchun minnatdorchilik bildirmoqchiman. Hammaga rahmat. Boshqalarga xat yozganingizda, ularga salom ayting va ular bizga qilgan narsalari uchun minnatdorchilik bildiring. 

			Xudovand menga O‘zining muqaddas sevgisi sirini ochib berganidan buyon, men o‘zimni dunyodagi eng baxtli odam deb bilaman. Mening chidashimga to‘g‘ri kelayotgan quvg‘inni, men alohida inoyat deb bilaman. Xudovand mening imonimning birinchi kunlaridan boshlab, U uchun azob chekish baxtini berganidan xursandman. Men Xudovandga oxirigacha sodiq qolishim uchun ibodat qilinglar. 

			Uning O‘zi sizlarni saqlasin va muqaddas kurash uchun mustahkamlasin!

			X opamiz va men Sizni o‘pib qolamiz. Bizni [joyning nomi bo‘yalgan] ga jo‘natganida, ehtimol, Sizga yana xat yozishga imkon bo‘lar. Biz uchun xavotir olmang. Bizning osmondagi mukofotimiz buyukligidan baxtlimiz va xursandmiz (Matto 5:11–12).

			Sizning Varyangiz“.

			Varya haqida boshqa hech kim hech narsa eshitmadi, ammo uning sevgisi va Masih haqidagi guvohligi hech qachon unutilmaydi. Bu qizni imoni uchun qamoqqa tashlagan hukumat, bu yoshgina ijodning hayot chirog‘ini o‘chirgan bo‘lsa ajab emas. Ammo u qoldirgan meros, uning hikoyasini eshitgan odamlarning yuragida charaqlab turibdi. Uning hayoti qanday qilib azoblar ichida do‘stlik kuchi tug‘ilishi mumkinligining yana bitta isbotidir. Masih uchun chekilgan azob, bizni boshqa har qanday narsadan ko‘ra ko‘proq Masihga yaqinlashtiradi. Muqaddas Kitob buni Masihning azoblarida g‘ayritabiiy ravishdagi insoniy kechinmalar bilan ishtirok etish deb ataydi. Masihga yaqinlashishni, o‘z shaxsiy tajribangdagi azob chekishlar orqali yaxshi tushunasan. Siz o‘z shaxsiy tajribangiz orqali, azoblar sizni Masihga yaqinlashtirganiga ishonch hosil qilganmisiz? Bu qanday sodir bo‘lgan?

			„Maqsadim shuki, Iso Masihni bilay, Uni tiriltirgan qudrat mening hayotimda ham o‘z kuchini ko‘rsatsin, Masihning azoblariga sherik bo‘lay. Uning o‘lim paytidagi fikr-zikri mening hayot tarzim namunasi bo‘lsin“.

			Filippiliklarga maktubi 3:10

			kun 62

			G‘ayritabiiy izlar

			Sudan: cho‘pon Eremiyo Logara

			Eremiyo Logara hech qachon ortga qaytgan emas, u har doim ishonch bilan oldinga yurgan. Musulmon askarlar uning jamoatidagi oltita bolani qo‘lga olishib, ularni sotqinlik qilishda ayblashgan. Ularning cho‘poni Eremiyo ularga bolalar sotqin emas, balki masihiylar ekanini tushuntirishga harakat qilganida, uni qo‘lga olishdi. 

			Islom askarlari cho‘pon Logaraning qo‘l va oyoqlarini bog‘ladilar va yerdan baland qilib, arqonga osib qo‘ydilar. Uni qamchi bilan ko‘kragiga urishdi va qaynab turgan, eritilgan mumiyoni quyishdi. U Isoning bog‘dagi ibodatini esladi. U: „Ey Xudoyim, agar bugun mening o‘lishim Sening irodang bo‘lsa, bajo bo‘lsin“ — deya ibodat qildi. Agar u shogirdlari oldida sinsa, u o‘zini hech qachon kechira olmasdi. 

			Ammo Xudoning irodasi shundan iborat ediki, u bu bolalar uchun mardlik va imon guvohi sifatida tirik qolishi kerak edi. Uni qo‘yib yubordilar, bolalarni esa qamoqqa tashladilar. Cho‘pon Logaraning taxmin qilishicha, bolalarni askarlikka topshirib yuborishganlar. 

			Bu haqida hikoya qila turib, cho‘pon: „Men Isoning o‘limi haqida esladim. U butun dunyo uchun o‘lgan. Mening o‘limim bu bolakaylar najot topishlarida yordam bo‘lishi mumkin deb o‘yladim, chunki men Rabbimning namunasiga ergashdim. Mening ular uchun chekkan azob namunam, ularning Xudoga sodiq qolishida yordam berishi uchun ibodat qilayapman“.

			Bolalar o‘z ota-onalaridan o’rnak olishni, ularning izidan yurishni xohlaydilar. Ular otasi va onasining qadam izlariga, o‘zlarining kichkina oyoqlarini qo‘yish uchun, qadamlarini keng ochishga harakat qiladilar. Ularning yo‘li qayoqqa olib borishidan qat’iy nazar baribir takrorlaydilar. Xuddi shunga o‘xshab Masihning izlari bizni qiyinchiliklarga uchratishi mumkin. Qiyinchilikdan va sinov yo‘lidan yurib, Uning orqasidan ergashishimiz mumkin, garchi o‘zimizga qolsa hech qachon bu yo‘lni tanlamagan bo‘lardik. Isoning orqasidan ergashib, biz bolalarimizga va atrofdagilarga aniq va tushunarli namuna ko‘rsatishimiz mumkin. Biz tanlaydigan yo‘l katta ahamiyatga ega. Sizni qurshab olganlarning hayotida va fikrlarida qanday iz qoldirayapsizlar?

			„„Men Xudo bilan birgaman“ degan odam Iso Masih yashaganday yashashi kerak“.

			Birinchi Yuhanno maktubi 2:6

			kun 63

			„Xudoyim, mening hayotimni yengil qilishingni so‘ramayapman. Meni kuchli qilishingni so‘rayman“.

			Polshadagi nemislar tomonidan vayron qilingan yahudiylar kvartalidan topilgan yahudiy bolasi.

			kun 64

			G‘ayritabiiy joy.

			Ruminiya: cho‘pon Richard Vurmbrand

			O‘n to‘rt yil mobaynida kommunistik qamoqxonalarda azob chekkan rumin cho‘poni Richard Vurmbrand, bir kuni qamoqxonadagi do‘stidan eshitgan hikoyani aytib berdi. Bu hikoya unga eng qiyin sinovlardan o‘tishga yordam bergan. Birodar hikoya qildi:

			„Bir kuni men tsirkka bordim va g‘aroyib voqeaning guvohi bo‘ldim. Kamon otuvchi yonib turgan shamni rafiqasining boshiga qo‘ydi. Keyin u sahnaning markazidan chetga chiqdi va yetarlicha uzoq masofadan turib, uning boshidagi shamni kamondan uzilgan o‘q bilan o‘chirdi“. 

			Namoyish tugagandan so‘ng, men rafiqasining yoniga bordim va kamon o‘qi sizga kelib tegishidan qo‘rqmadingizmi deb so‘radim. U: „Nima uchun qo‘rqishim kerak? U meni emas, shamni nishonga oldi“ — dedi. 

			Cho‘pon Vurmbrand bu voqeani eshitganida, u: „Men nima uchun azoblardan qo‘rqishim kerak? — deya o‘yladi. Ular meni nishonga olmayaptiku. Ular mening tanamni yaralantirishi mumkin, ammo mening haqiqiy borlig‘im — bu mening ichimdagi Masih. Men samoda Uning yoniga o‘tqazilganman, shuning uchun ular mening haqiqiy borlig‘imga qo‘l tekkiza olmaydi. Bu ajoyib joydan turib, men ularga qarashim va ularning bekor urinishlarini kuzatishim mumkin“.

			Cho‘pon Vurmbrand ko‘p azoblarni boshidan kechirgan va ko‘p marta o‘lim bilan yuzma-yuz kelgan. Ammo u o‘rgangan bu oddiy dars unga ko‘p marta yordam bergan. U hatto ruhan o‘sgan, chunki uning tanasi bilan nima yuz berishiga qaramasdan, u uchun Isoning yonidan joy tayyorlanganiga ishonchi komil edi. 

			Hatto eng og‘riqli quvg‘inlar ham o‘z chegarasiga ega. Na jismoniy azoblar, na ruhiy ezilishlar bizning Xudoda bekitilgan borlig‘imizni yo‘q qila olmaydi. Ichimizda saqlab yurgan — eng aziz qismimiz — bu bizning jonimiz. Masihning ruhi ichimizda yashamoqda va bizni jismoniy va ruhiy yaralardan himoya qiladi. Bizning dushmanlarimiz haqiqatdan bizga azob berishlari va hatto o‘ldirishlari mumkin. Ammo ular bizga hujum qilishganda bizga emas, balki aslida ichimizda yashayotgan Masihga qo‘l ko‘targan bo‘ladilar. U esa yana o‘lishi mumkin emas. Nima bo‘lganda ham, quvg‘inlar qanchalik shasxan sizning o‘zingizga tegishlidek ko‘rinmasin — bu faqat katta rasmning kichkina bir bo‘lagi xolos. Biz jangga aralashishimiz mumkin, ammo bu aslida ezgulik va yovuzlik o‘rtasidagi buyuk jangdir.

			„Odamlar Men tufayli sizlarni haqoratlab quvg‘in qilganlarida, sizlar haqingizda yolg‘on gapirib tuhmat qilganlarida, baxtlisizlar!…“

			Matto Xushxabari 5:11

			kun 65

			G‘ayritabiiy qanot

			SSSR: bukri odam

			„Men ko‘p yillarimni sovet qamoqxonalarida o‘tkazdim“, — deya boshlanar edi uning xati. Matn juda tartib va ehtiyotlik bilan yozilgan edi, ammo qo‘llarining titragani baribir sezilardi. Bu esa uning keksa ekanligidan va ko‘p yillar qamoqxonada bo‘lganidan dalolat berardi.

			„Lagerda men yer ostida, shaxtada ishlashga majbur bo‘lganman. Mehnat juda og‘ir edi, soqchilarda esa na mehr-shavqat, na vijdon bor edi. Mening belim yaroqsiz bo’lib qoldi va o‘shandan buyon bukri bo‘lib qoldim. Bir kuni, — deya davom etdi u, — har doim menga qarayotgan bitta bolakayni uchratdim. „Amaki, — deya so‘radi bir kuni u, — orqangizdagi nima?““

			U mening ustimdan kulishini bilardim, ammo shunga qaramasdan javob berdim: „bukur“ — dedim. Bolakay mayin kulib qo‘ydi. „Yo‘q, — dedi u, — Xudo sevgidir. U hech qachon majruh qilmaydi. Sizdagi bukur emas, balki farishtalarning qanoti yashirilgan xalta. Bir kun kelib u ochiladi va siz o‘z farishta qanotingiz bilan osmonga uchib ketasiz“.

			Men quvonchdan yig‘lab yubordim. Hatto hozir ham bu xatni yozayotib, yig‘lab o‘tiribman, — deya xatini tugatdi. Ko‘plab quvg‘in bo‘lgan masihiylar o‘z tanalarida chekkan azob izlarini ko‘tarib yuribdilar. Ayrim paytda Xudo hatto mana shunday yosh bolaning ovozi orqali ham, bu yaralar ortida yashiringan marhamatlarni eslatishiga to‘g‘ri keladi. 

			Yerda osmon haqida faqat bittagina eslatma bor. Isoning hatto O‘z ulug‘vorligida qayta tirilgan tanasida ham quvg‘in izlari bor. Qayta tirilganidan ozgina o‘tib, Iso o‘z shogirdlariga orqasidagi yaralarini ko‘rsatdi. To‘ma Uning biqini va qo‘llaridagi yara izlarini ushlab ko‘rdi. Bir kun kelib osmonga borganimizda, U mixdan qolgan chandiqlari bor qo‘llari bilan bizni quchoqlaydi. Bu chandiqlar Masihni sevuvchilarga Uning azoblari evaziga erishilgan marhamati haqida eslatib turadi. Ammo bizning qiyin hayot orqali olingan yara izlarimiz, yangi va samoviy tanaga ega bo‘lganimizda o‘chiriladi. U uchun azoblarni, tahqirlashlarni va adolatsizliklarni boshdan kechirgan kishilar, har bir olgan yara izlarini Xudoning ajoyib boy marhamatiga almashishadi.

			„O‘liklarning tirilishi ham bunga o‘xshaydi: tana o‘tkinchi bo‘lib ekiladi-yu, o‘lmaydigan bo‘lib tiriladi“.

			Birinchi Korinfliklarga maktubi 15:42

			kun 66

			G‘ayritabiiy qaytish

			Xitoy: cho‘pon Vang Min Tao

			„Men bunga yo‘l qo‘ymayman, — dedi cho‘pon Vang Min Tao yapon askarlariga. — Jamoatimizda imperatorning rasmini osishga ruxsat bermayman“.

			Yaponlar uni majburlab o‘tirishmadi, ammo bir necha yil o‘tib hukumatga kommunistlar kelishdi va cho‘pon Vandan rais Maoning rasmini jamoatga osishni talab qildilar. 

			„Mening jamoatimda hatto Isoning ham rasmi yo‘q, — deya javob berdi cho‘pon. — Men imperatorning rasmini osishdan bosh tortdim va Maoning ham rasmini osishdan bosh tortaman“.

			1955 yilda Van qo‘lga olindi va ikki yil mobaynida qattiq qiynashlarga va „firkni tozalashga“ duchor bo‘ldi. Qiyinchiliklarga bardosh berolmasdan, u nihoyat Xitoy Xalq Respublikasiga qarshi „jinoyatlarini“ tan olib „iqrornoma“ ga qo‘l qo‘ydi.

			Ammo u erkinlikka chiqib, tinchlik topa olmadi. U o‘z-o‘ziga: „Men — Yahudoman, men — Masihdan voz kechgan Butrusman“ — deya takrorlar edi. Nihoyat u yana maxfiy politsiya tomon yo‘l oldi. 

			„Men o‘z iqrornomamdan bosh tortaman, — dedi u politsiya xodimiga. — Nima qilsangizlar qilinglar“. 

			Nafaqat uni, balki rafiqasini ham qamoqqa tashladilar. Van Ming Tao faqatgina o‘z Qutqaruvchisini sevgani uchun aybdor bo‘lib, qamoqxonada vafot etdi. 

			Kim Butrusga o‘xshab mard bo‘lishni va Isoni qamoqqa olish uchun kelganlarga qilich bilan tashlanishni xohlamaydi deysiz? Shunga qaramasdan, qaysi birimiz azoblardan qo‘rqib, Masihdan voz kechgan Butrusga o‘xshab zaif emasmiz? Xudo bizlarni insonaviy zaifliklarimiz uchun hukm qilmaydi. Biz to kuchli bo‘lmagunimizcha, U bizning zaifliklarimizni qabul qiladi va o‘zimizni o‘zgartiraveradi. Xuddi Xudo Butrusni va Min Taoga o‘xshagan imonlilarni imonga qaytarganiga o‘xshab, bizga ham jasurlikni qayta berishi mumkin. Ehtimol sizga Masihning himoyasida qolmagan vaziyatingiz tinchlik bermayotgandir? Xudodan sizni bugunoq tiklashini so‘rab ibodat qiling. U bugunoq sizni keyingi jasurlik talab qiladigan vaziyat uchun tayyorlashni boshlaydi. 

			„…Egangiz Xudoga qaytinglar, U inoyatli, rahmdil, jaxli tez chiqmaydi, sodiq sevgisi mo‘ldir, g‘azabidan tushib kechiradigan Xudodir“.

			Yo‘el payg‘ambarning kitobi 2:13

			kun 67

			G‘ayritabiiy dunyoqarash

			Ruminiya: Floriya

			„Rabbimiz shanba kunini eslashni va muqaddas sanashni buyurgan, — dedi xotirjamlik bilan soqchilarga Floriya. — Men bu kun ishlay olmayman“.

			Maxbuslarni har kuni ishlashga majbur qilardilar, ammo Floriya shanba kuni ishlashdan bosh tortar edi. Bosh tortgani uchun soqchilar uni kaltaklardilar. Floriyaning qo‘l va oyoqlari ishlamay qoldi. U faqatgina boshini chayqatishi mumkin edi. Shunga qaramasdan, uni qamoqxonada sog‘lom maxbuslar qatori saqlashardi.

			Boshqa maxbuslar hayot qiyinchiliklaridan noligan paytida, Floriya ularga dalda berar edi. U ko‘pincha: „Dunyoqarash — bu yomon. „Samoviy qarashga“ harakat qiling derdi. Zero bunday hisoblaydiganlarning birinchisi men emasman. Birinchi azob chekib o‘lgan Stefanni toshbo‘ron qilishganlarida, u osmonga qaradi va Xudoning o‘ng tomonida o‘tirgan Isoni ko‘rdi. Bu uning yuragini tinchlantirdi, Osmon sizni ham tinchlantiradi“. Floriya ayanchli sharoitda bo‘lganb oshqa maxbuslarni ham, „bu dunyoga qaramaslikka“, balki Isoga, „samoga qarashga“ chaqirar edi.

			Floriya bilan birga qamoqxonada bo‘lgan maxbuslardan bittasi, qamoqdan chiqib, uning to‘qqiz yoshli bolasini qidirib topgan Richard Vurmbrand edi. Uning otasi boshqa maxbuslar uchun qanday marhamatli inson bo‘lgani haqida bolaga aytib berdi. 

			Bolakay kuldi va shunday javob berdi: „Men ham xuddi otamga o‘xshab, odamlarni Masihda qo‘llab-quvvatlashni xohlayman“.

			Masihiy hayotda qandaydir alohida holatga yoki qandaydir imtiyozga ega emas. Unda yaxshi uy, ajoyib oila, mustahkam sog‘ligi bo‘lishi mumkin. Ammo juda ham qiyin sharoitda bo‘lishi ham mumkin. Biroq masihiy — bu har qanday vaziyatga nisbatan ma’lum bir munosabatda bo‘luvchi kishi. Sharoit qanday bo‘lishidan qat’iy nazar, barchasi insonning egallagan qarashiga bog‘liq. Samoviy qarash — bu barcha sinovlar ichida turib, insonning Xudoga diqqatini qarata olishidir. Agar biz faqatgina yerdagi muammolarimizga diqqatimizni qaratadigan bo‘lsak, bu bizning samoviy qarashimizga halaqit qiladi. Biz o‘zimizni og‘ir yuk ostida qolgandek va ezilgandek his qilamiz. Umidimizni yo‘qotamiz. Aksincha, muammolarimizga nisbatan ilohiy nuqtai nazar bilan qarash, bizga bularning hammasi — Xudoning ishlari degan ishonch olib keladi. Biz Xudoning huzurida tinchlanamiz va U qanday tarzda bizning muhtojliklarimizga javob berishini ko‘ramiz. Hozirda sizning hayotingizda qandaydir sinovlar mavjudmi? Diqqatingiz ko‘proq nimaga qaratilgan? O‘z nigohingizni muammolardan tepaga qarata olishingiz va Xudoning huzurini seza olishingiz uchun, bor kuchingizni bunga sarflash uchun Xudodan yordam so‘rang. 

			„Fikr-zikringiz Iso Masihnikiday bo‘lsin“.

			Filippiliklarga maktubi 2:5

			kun 68

			G‘ayritabiiy zanjirlar

			Kuba: masihiy maxbus

			„Arizaga qo‘l qo‘y! — deya baqirdi zobit, ruchkani masihiy maxbusning qo‘liga suqqanicha. — Arizaga qo‘l qo‘y!“

			Maxbusning oldida turgan ariza, boshqa masihiylarga nisbatan ayblov edi. Boshqalarni qo‘lga olish uchun, hukumatga faqatgina uning imzosi kerak edi xolos. 

			„Men qo‘l qo‘ymayman bunga“, — deya rad qildi masihiy.

			„Nima uchun? — deya so‘radi kapitan va so‘ka boshladi. — Sen ismingning yozilishini bilmaysanmi?“

			„Zanjirlar qo‘l qo‘yishimga to‘sqinlik qilayapti“. — tushuntirdi maxbus.

			Maxbusning qo‘lidan qo‘pol ushlab, zobit ularni ko‘zi tomon itardi. „Sen zanjirda emassanku, ahmoq!“ — deya qichqirdi u.

			„Men zanjirbandman, — dedi masihiy. — Men asrlar mobaynida Masih uchun jonlarini fido qilgan guvohlarning zanjiri bilan bog‘langanman. Men bu zanjirning bir qismiman xolos va uni buzmayman“.

			Tahdidlar va kaltaklashlarga qaramasdan, maxbus arizaga imzo chekishdan bosh tortdi. 

			Azob chekkan masihiylar dahshatli qiyinchiliklarga qaramasdan, o‘zlaridan so‘ng ko‘plab jasurlik namunalarini qoldirganlar. Ularning kuchi qahramonlik. Ularning so‘zlari donolik. Ularning xotirjamligi tebratib bo‘lmas. Foma Akvinskiy shunday yozgan: „Hukumat oldida shahidlarning aytgan so‘zlari — bu insonaviy so‘zlar yoki oddiy insonni ishontirish so‘zlari emas, balki Isoning guvohlari tomonidan Muqaddas Ruh kuchida aytilgan so‘zlardir“. Hayot ketidan hayot, zanjir orqasidan zanjir bo‘lib, quvg‘inlar ichida Muqaddas Ruh orqali aytilgan so‘zlar, bitta zanjirga biriktirilgan kuchli guvohliklar hisoblanadi. Siz ham bu qo‘lyozmalarga o‘z bobingizni qo‘shishingiz mumkin. Siz ham — bu imonlilar zanjirining bir qismisiz. Bu zanjirdagi butunlikni saqlay olasizmi?

			„Mana, bizning atrofimizni o‘rab olayotgan naqadar yirik shohidlar olomoni bor ekan … taqdirimizdagi musobaqada sabr-toqat bilan chopaylik“.

			Ibroniylarga maktubi 12:1

			kun 69

			G‘ayritabiiy maktab

			Litva: Niyole Sadunayte

			Sud jarayonida Niyole Sadunaytega qarshi ayblov tinglandi va hukm chiqarish qolgan edi xolos. Uning „jinoyati“, xuddi boshqa ko‘plab odamlarning „jinoyati“ kabi, kommunistik mamlakatda masihiy bo‘lganligida edi. Ammo tergov uni o‘ylab topilgan har xil jinoyatlarda ayblar edi — boshqa davlat foydasiga ayg‘oqchilik qilishdan tortib, terrorizmgacha ayblar edi. 

			Sudlanuvchiga oxirgi so‘zni berib, sud hakami bu yosh ayol ko‘zlarida yosh bilan rahm-shafqat qilishni boshlaydi deb kutgan edi. Ehtimol u o‘zining irim-sirimlarga asoslangan, Xudoga bo‘lgan imonidan ham voz kechar. Ammo uni kutilmagan holat oldinda poylab turardi. 

			Niyole bir tomchi ham ko‘z yoshi qilmadi. Uning yuzlari yorishdi, uning yuzida ajoyib kulgi paydo bo‘ldi. Uning ko‘zlarida esa, hatto ayblovchilar ham his qilgan iliqlik bor edi. 

			„Bu mening hayotimdagi eng baxtli kun, — dedi hukm qilinayotgan ayol. — Men haqiqat va odamlarga nisbatan sevgi uchun hukm kursisi oldida turibman“.

			Zalda o‘tirgan barchaning nigohi unga tikildi. „Bu ajoyib taqdirning bir kichkina bo‘lagi. Sud zalidagi mening ustimdan o‘qiladigan hukm, mening yutug‘imdir, — deya davom etdi u. — Men faqat odamlar uchun shunchalik kam ish qilganimdan afsusdaman. Bir-birimizni sevgan holdagina baxtli bo‘lamiz. Sevmaydigan odamgina baxtsizdir“. 

			U o‘z nigohini sud hakamidan olib, zalda ishtirok etayotgan imonlilar tomon qaratdi: „Biz yovuzlikka qarshi turishimiz, ammo insonni, hatto adashganni ham sevishimiz kerak. Bunga faqat Iso Masihning maktabidagina o‘rganish mumkin“.

			Masih uchun quvg‘in bo‘lganlar haqida gap ketganida, daftaringizni oching va qo‘lga ruchkangizni oling. Dars boshlandi. O‘z uylaringiz va shahringiz xavfsizligi haqida biz masihiy azob chekkanlarning tarixidan o‘qishimiz mumkin. Tarix sahifalarini varaqlaganimizda bizni titroq qamrab oladi. Shunga qaramasdan, Iso Masihning maktabiga kirishga tayyormisiz? Yolg‘izlikdagi quvg‘in yo‘lini bosib o‘tganlardan, yonma-yon turib, o‘rganishga tayyormizmi? Biz ulardan olgan imon, sevgi, muqaddaslik va uzoq sabr qilish haqidagi bilimlarimizni amalda qo‘llashimiz kerak. Faqat o‘shanda, ya’ni boshqa odamlarning tajribasi orqali Masihning azoblarini bo‘lishganimizdagina, biz haqiqatdan masihiy deb, ya’ni „kichkina Masihlar“ deb atalishga arziymiz. O‘shandagina biz imtihonni topshira olamiz.

			„…Mening bo‘yinturug‘imga o‘zingizni qo‘shing va Mendan o‘rganinglar“.

			Matto Xushxabari 11:29

			„Azoblar gunohning oldini olishi mumkin, ammo gunoh hech qachon azoblarning oldini ololmaydi“.

			1800 yilgi Foksning „Azob chekkanlar kitobi“ dan ko‘chirma

			kun 71

			G‘ayritabiiy ariza

			Ruminiya: cho‘pon Richard Vurmbrand

			„Sen aldayapsan!“ — deya qichqirdi leytenant Greku maxbus cho‘pon Richard Vurmbrandga qarab. — „Yashirin faoliyating va jamoatingda yashirinib yurganlar haqida to‘g‘risini ayt! Sen mana shu yerga, mana bu qog‘ozga qamoqxonada buzgan hamma qoidalaringni sanab yozib chiq!“

			Vurmbrand o‘tirdi va xotirjamlik bilan qamoqxonada buzgan hamma qoidalarni yozdi. Tugatayotib, bitta abzatsni qo‘shib qo‘ydi: „Men hech qachon kommunistlar haqida yomon gapirgan emasman. Men — dushmanlarimizga nisbatan sevgi bergan Masihning shogirdiman. Men ularni tushunaman va ular ham mening imondagi birodarlarim bo‘lishi uchun ibodat qilayapman“. Va u hech ikkilanmasdan hujjatga qo‘l qo‘ydi. 

			Greku „arizani“ o‘qidi. U oxirigacha o‘qib bo‘lganida, yuz qiyofasi o‘zgardi. U maxbus Richard Vurmbrand hukumatga nisbatan sevgi haqida yozganidan hayratga tushgandi. Chunki bu hukumat uni qamoqqa tashlagan va qiynagan edi. „Bu g‘ayritabiiy sevgi ekanligi ko‘rinib turibdi, — deya hayol surgan holda shivirladi Greku. — Bu bizning odamlarimizdan hech kim rioya qilmaydigan uchta amrdan bittasi“.

			„Bu yerda gap amrlarga rioya qilish haqida emas, — deb javob qildi Richard. — Men masihiy bo‘lganimda, xuddi yangi harakterlar va sevgiga to‘la, yangitdan tug‘ilgan insondek bo‘ldim. Xuddi suv faqatgina buloqdan chiqishi mumkinligiga o‘xshab, sevgi faqatgina sevuvchi yurakdan chiqishi mumkin“. 

			Keyingi oylar mobaynida Vurmbrand dehqon o‘g‘li — leytenant Grekuga sevgi haqida ko‘p gapirdi va nihoyat u o‘zgarib, Masihni qabul qildi.

			O‘z imoning haqida gapirish — bu boshqalar u haqida eshita olishi va qabul qilishi uchun, yetarlicha baland ovoz bilan aytish degani. Bu pashshadek yopishib olishni anglatmaydi. Bu haddan ziyod kirishimli bo‘lish kerak degani emas. Boshqalar Iso Masih haqida o‘qiy olishlari uchun, oddiygina ochiq kitob bo‘lish kerakligini bildiradi. Va kerakli paytda bu kitobni ovoz chiqarib o‘qishga tayyor bo‘lishingiz kerak. Ko‘pincha biz Iso Masih haqida guvohlik berishga botina olmaymiz. Hech kimni xafa qilgimiz kelmaydi. Biz noto‘g‘ri tushunishlarini xohlamaymiz. Bizning shunday jim turib guvohlik berishimiz tufayli, kimningdir Masihga kelish imkoniyatini qo‘ldan boy berishimiz mumkin. Bugun siz uchun Masihga bo‘lgan imoningiz haqida bo‘lishish nimani anglatadi? Bugun siz kimga Xudoning sevgisi haqidagi xabarni yetkazishingiz va tushuntirishingiz kerak?

			„Endi, yo Rabbiy, ularning do‘q-po‘pisalariga qara, Sening so‘zingni to‘la jasorat bilan aytish quvvatini shu qullaringga ehson ayla“.

			Havoriylar faoliti 4:29

			G‘ayritabiiy birlashish

			Ispaniya: Antonio Xerrezuelo

			Ispan inkvizitsiyasi hukm bo‘yicha Antonio Xerrezuelo gulxanda yoqib o‘ldirilishi kerak edi. Biroq uning joni o‘limdan qo‘rqmasdi. U boshqa sababdan tushkun edi. Antonio rafiqasining eri mahkum bo‘lgan taqdirdan qochish maqsadida, Masihga bo‘lgan imonidan voz kechgani haqida bilib qoldi. 

			Antonio ham rafiqasi singari, o‘z hayotini qutqarishi va butun umrlik qamoqqa hukm etishilishi mumkin edi. Ehtimol, bir kun kelib uni avf etishar va yana rafiqasi bilan birga bo‘lishi mumkin edi. Ammo u imondan qaytmadi. Jallod uning og‘zini latta bilan yopishidan oldingi, Antonioning aytgan oxirgi so‘zlari rafiqasiga aytilgan so‘zlar bo‘ldi: „Masihga qayt va kechirimga ega bo‘l. O‘shanda biz osmonda uchrasha olamiz. Sendan o‘tinaman, qayt!“ U bilan yana yerda ko‘rishishga umid qilmagan edi, ammo jannatda birga bo‘lishni xohlardi. 

			Erining butun omma oldida qatl etilganidan so‘ng, Xerrezuelo xonimni butun umrlik qamoq o‘tashida yonishi uchun qamoqxonaga qaytarishdi. U sakkiz yil o‘z joni bilan kurashdi va o‘zining qilgan ishidan pushaymon edi.

			Nihoyat, u ommaviy tarzda o‘zining oldingi safar qilgan bayonotidan voz kechdi va adashgan jamoat nomiga aytilgan erining tanqidlarini qo‘llab-quvvatlashini bildirdi. Uni inkvizitorlarning qilgan tahdidlari qo‘rqita olmadi. Sud hakami mard ayolni gulxanda yoqishga hukm qildi. U o‘lishga va o‘z eri bilan uchrashishga tayyor edi. O‘limga yaqin turishiga qaramasdan, Xerrezuelo xonim yana tinchlik topdi. Erini osmonda ko‘rganida, u aytadigan birinchi so‘zlar, uning imonga yana qaytganini aytish bo‘ladi. 

			Ularning osmonda uchrashishi qanchalik ajoyib bo‘ladi! Masihga bo‘lgan imoni tufayli o‘lganlarning barchasi, Uning inoyati va mehr-shavqatining uchqunlari kabi porlab turadilar. Yovuz tuzumlar tufayli ajralgan oilalar birlashadilar. Erlar va xotinlar. Onalar va bolalar. Dunyoning turli burchagidagi do‘stlar va qo‘shnilar. Turli mamlakatlardagi, har xil oqimlarga tegishli quvg’in bo’lgan jamoatlar, yashirin jamoat a’zolari farishtalar ularni qanday himoya qilganliklari haqida guvohlik beradilar. Azob chekkanlar avlodining Xudoga bo’lgan sadoqati haqidagi guvohliklari — bunday hikoyalarni eshitish butun abadiyatga yetadi. Ularni eshitish uchun siz ham o’sha yerda bo’lasizmi? Ehtimol sizda ham aytish uchun nimadir bo‘lar? 

			„Shundan keyin qarasam, har xil millatdan, barcha qabilalar, xalqlar va tillardan bo‘lgan, uning hisobiga yetib bo‘lmaydigan darajada ulkan bir olomon Arshi A’lo oldida, Qo‘zining huzurida turardi. Hammasi oq libos kiyib, qo‘llarida xurmo novdasini tutar edilar“.

			Yuhanno bayon qilgan Vahiy kitobi 7:9

			G‘ayritabiiy mehr-shavqat

			Keniya: beva ayol

			„Bu dafn marosimini tugatishdan oldin, — deya mingdan ortiq ishtirokchilarga murojaat qildi beva ayol, — o‘limidan oldin erimning menga aytgan so‘zlarini qaytarmoqchiman. Uning qotillariga, u osmonga ketayotganini va hamma odamlarni, jumladan uni o‘ldirganlarni ham u sevishini ularga yetkazib qo‘yishimni mendan so‘ragan edi. U barcha odamlarni qilgan ishi uchun kechirdi, chunki Iso hammani sevgan va kechirgan“.

			Ayol erining tobuti oldida boshini egdi. Uning ko‘zlaridan yosh oqdi, ammo ovozida qat’iylik bor edi. Uning tanasidagi ko‘kargan joylar, ishtirok etuvchilarga uni naqadar dahshatli kaltaklashgani haqida guvohlik berib turar edi. 

			Er-xotinlar masihiy edilar va kikuyyu ma’jusiy qabilasiga masihiylik imoniga qarama-qarshi bo‘lgan va’dani berishdan bosh tortdilar. Shu tufayli erini o‘lguncha kaltaklashganlar, uning o‘zi esa do‘pposlashlardan keyin shifoxonaga tushdi. 

			Beva ayolning aytgan so‘zlari, uning irodasidan hayratda qolgan olomonni jim-jitlikka solib qo‘ydi. 1969 yilda Keniyaning ko‘pchilik aholisi qabiladagi odatlar uchun emas, aynan Masihga bo‘lgan sadoqati tufayli quvg‘inga uchradilar. 

			„Men ham, uning bevasi sifatida, vafot etgan erimning huzurida barchangizga aytamanki, erimni o‘ldirganlarning hech biriga nisbatan nafratim yo‘q. Men bu qotillarni yaxshi ko‘raman. Masih ular uchun ham o‘lganini bilgan holda, ularni kechiraman“.

			Ishtirok etganlardan hech kim, bu beva ayolning aytgan so‘zlarini va uning g‘ayritabiiy kechirimi va mehr-shavqatini hech qachon unutmaydi.

			Kechirish — bu Masihga o‘xshash bo‘lish va boshqa odamlarga nisbatan mehrli bo‘lish demakdir. Hech kim hech qachon Iso Masih kabi ko‘p kechirgan emas. Go‘lgotada xochga mixlangan paytida, Uning bo‘yniga yuklangan butun dunyoning gunohining og’irligiga hech narsa teng kela olmaydi. Shuning uchun biz mantiq bo‘yicha nafratlanishimiz kerak bo‘lgan odamlarni kechirgan paytimizda, ko‘proq Isoga o‘xshash bo‘lamiz. Kechirim bizga keltirilgan yovuzlikni inkor qilmaydi. Kechirim bizni tuzatadi. Kechirim jinoyatchilarni javobgarlikdan ozod qilmaydi. Kechirim qasos olish haqidagi fikrlar keltirgan azoblardan va javobgarlikdan ozod qiladi. Boshqalarni yovuzliklari uchun kechirish qobiliyati, har doimgidan ko‘ra ko‘proq Masih uchun porlash imkonini beradi. Sizning ilohiy kechirimingiz bugun qayerda porlayapti?

			„…bir-biringizga nisbatan chidamli va kechirimli bo‘linglar. Agar bir kishi ikkinchisidan xafa bo‘lsa, Masih sizlarni kechirgani kabi, sizlar ham bir-biringizni kechiringlar“.

			Kolosaliklarga maktubi 3:13

			G‘ayritabiiy ezgulik

			Ruminiya: Barto

			Barto ochlikdan o‘layotgan edi. Qachonlardir u partiya a’zosi, prokuror bo‘lgan edi, endi esa kommunistik partiya uni dushman deb hisobladi. Uni ahloq tuzatish koloniyasiga mahkum etdilar. U haddan ziyod ezilgan va yana qancha chiday olishi haqida o‘ylar edi xolos. 

			Bartoning ozib ketganini ko‘rgan, boshqa bir maxbus uning yoniga keldi va o‘z ovqati bilan bo‘lishdi.

			„Rahmat do‘stim“, — deya javob qildi Barto. Shoshib ovqatini yutib, u qiziqdi: 

			„Senga qancha berishgan?“

			„Yigirma yil“, — deya javob qildi.

			„Nima uchun?“

			„Politsiya qidirib yurgan ruhoniyga ovqat berganim uchun“, — deb javob qildi. Barto uning ovozida afsus qilish yo‘qligini sezdi. 

			„Kim seni bunday ezgu ish uchun qattiq jazoladi?“ — hayron bo‘ldi Barto.

			Maxbus kamtarlik bilan:

			„Siz mening sud ishimda prokuror edingiz. Meni tanimadingizmi, ammo men sizni yaxshi taniyman. Men — masihiyman. Masih bizlarni yovuzlik evaziga yaxshilik qilishni o‘rgatgan. O‘sha vaqtdayoq, hatto u sening dushmaning bo‘lsa ham, och odamga ovqat berish — bu yaxshi va to‘g‘ri ekanini tushunishingizni xohlagan edim. Endi esa buni isbotlashim mumkin“.

			O‘sha kuni Barto, uning ruhiy muhtojliklari jismoniy muhtojliklaridan ancha ustun ekanini tushunib yetdi.

			Ezgulik bizning dushmanlarimiz yuragiga yo‘l ochadi. U insonlarning yuragida nimanidir o‘zgartirishi mumkin. Xudo ezgulikni O‘z rejasi sifatadi ishlatadi, ammo Xudo bizlarga undan foydalanish yoki foydalanmaslik tanlovini beradi. Unga qarshi qilgan gunohlarimiz uchun, bizning ustimizga qandaydir balo yog‘dirish o‘rniga, U bizga ezgulik ko‘rsatadi. Uning mehr-shavqati — bizning dilimizni og‘ritganlarga nisbatan qanday munosabatda bo‘lishimiz kerakligini ko‘rsatuvchi namunadir. U kutilmagan narsa, chunki bunga sazovor emasmiz. Xuddi Bartoning vaziyatidek, bizning dushmanlarimizga nisbatan yaxshilik qilishimiz, ularda ruhiy chanqoqlik uyg‘otishi mumkin. Biroq, bizning ko‘rsatgan yaxshiligimizga qanday javob qilishlaridan qat’iy nazar, dushmanlarimizga nisbatan Rabbimizning namunasiga ergashgan holda yo‘l tutishimiz kerak. Kim bugun sizning yaxshiligingizga muhtoj?

			„Yoki Xudoning muruvvati seni tavbaga keltirishini bilmay, Uning iltifoti, muloyimligi va sabrining cheksizligiga beparvo qaraysanmi?“

			Rimliklarga maktubi 2:4

			kun 75

			G‘ayritabiiy bolalar

			Rossiya: Qamalgan ota-onalar

			Nodemokratik davlatlarda masihiylarning bolalari ota-onalari bilan birga qiynalishadilar. Onalarini yoki otalarini diniy faoliyati uchun qo‘lga olishganlarida, bolalar ko‘pincha yetim bo‘lib qoladilar. Agar ularga baxt kulib boqsa, ular haqida qarindoshlari yoki do‘stlari g‘amho‘rlik qilishadi. Ammo ko‘pincha ularni bolalar uyiga yoki boshqa davlat tashkilotlariga jo‘natishadi. U yerda uxlashdan oldin Muqaddas Kitobdan hikoyalar o‘qishmaydi, ovqatdan oldin esa oilaviy ibodat qilishmaydilar. 

			Bolalarning qamalgan ota-onalariga yozilgan xatlari, ularning bu qiyin ajralish damlaridagi g‘ayritabiiy matonati va sabrini namoyon qiladi. Ularning so‘zlarida qaytadan birlashish umidlari yangraydi. 

			„Xudo sizni marhamatlasin, aziz onajonim. Vaqtinchalik ajralishimiz tufayli qayg‘uga botmang, zero u abadiy davom etmaydi. Xursandchiligimiz yana qaytib keladi. Bu fikrlar sizga dalda bersin. Onajonim, siz qaytib kelgan kun, qanday bayram bo‘lishini hatto tasavvur ham qila olmayman. Men uy vazifalarini yaxshi bajarayapman. Endi kech bo‘ldi, ertaga yangi kun boshlanadi. Har kun juda sekin o‘tayapti, ammo tez orada birga bo‘lishimizni bilaman. Sizni quchoqlab qoluvchi, sevimli qizingiz“. 

			„Aziz onajonim, siz qaytib kelganingizda men boshqa yolg‘izlik va og‘riqlar haqida o‘ylamayman. Iltimos qilaman onajon, yig‘lamang. Sizni yaxshi ko‘raman. Men siz uchun kichkina she’r yozdim:

			Yuragingiz oltindek,

			Har doim yoppa yoshdir

			Rabbimiz sizni chiqarmas esdan

			Birgalikda bo‘lamiz — siz va men“

			Gap quvg‘in oqibatlari haqida ketganida, bolalar haqida umuman hisoblashmaydilar. Har bitta qamalgan ota-ona o‘z farzandini qoldiradi. Biroq, xuddi Iso ko‘p marta takrorlab aytganidek, ularning imoni juda muhim. Agar bola g‘ayritabiiy vaziyatlarda, g‘ayritabiiy jasorat ko‘rsatishga qodir bo‘lsa, u holda biz kattalar o‘zimizni qanday oqlashimiz mumkin? O‘zlariga bog‘liq bo‘lmagan vaziyatlar tufayli tushkunlikka tushish o‘rniga, quvg‘inga uchragan masihiylarning bolalari mehr-shavqatda o‘sayapti. Biz ham o‘z hayotimiz haqida shunday ayta olamizmi? Biz kattalar ko‘pincha hayotning bizga beradigan zarbalari va tepkilariga diqqatimizni qaratamiz. Biroq, imonga ega bo‘lgan holda, xuddi bolalarga o‘xshab ko‘proq xursandchilik ko‘rishimiz mumkin. Aynan siz bolalarga xos bo‘lgan samimiy imonda qanday o‘sayapsiz? Bugunoq bolalarga o‘xshab ishoning.

			„Sizlarga chinini aytayin: kim Xudoning Shohligini bola kabi qabul qilmasa, unga hech kirolmaydi“.

			Mark Xushxabari 10:15 

			G‘ayritabiiy norozilik

			Rossiya: baptist masihiylar

			Bu g‘ayritabiiy norozilik namoyishi edi. Dunyodagi ko‘pchilik namoyishlar shiorlarni baqirib aytish, tosh otishlar bilan o‘tadi. 1966 yil 16 fevralda besh yuzta sovet baptistlari Moskvada, Kommunistik Partiyaning Markaziy Qo‘mitasi oldida yig‘ildilar. Boshqa namoyishlardan farqli o‘laroq, ular na shiorlar, na talablarni aytib qichqirdilar. 

			Ular birga turishar, ibodat qilishar va qo‘shiq aytishardilar. Georgiy Vins va Gennadiy Kryuchkov ularning nomidan sovet hukumatiga, o‘z jamoatlarini rasman tan olinishini va hukumat uning hayotiga aralashishni to‘xtatishini, qamoqxonalardan imoni uchun qamalganlarni ozod qilishni va sovet fuqarolariga erkin o‘qitish va diniy ta’lim olish huquqini berishlarini talab qilishdilar. 

			17 may kuni ertalab askarlar va KGB ning xodimlari tinch namoyishni qurshab oldilar. Soat birlarda bir nechta avtobuslar keldi va askarlar ularni kaltaklab, avtobusga itarishni boshladilar. Hech kim qarshilik ko‘rsatmadi. Buning o‘rniga, namoyishchilar bir-birlarining qo‘lidan ushlab, yanada qattiqroq, hujum qilayotgan askarlarning baqirig‘idan ham balandroq ashula ayta boshladilar. Bularning barchasi odamlarning ko‘z oldida yuz berardi va ko‘pchilik atrofdagilar, masihiylarning mustahkam imonini ko‘rish uchun to‘xtashar edilar. Qo‘lga olinganlarni qamoqxonaga jo‘natdilar. Hatto qamoqxonada ham ular ibodat qilishni va qo‘shiq aytishni davom ettirdilar. Kommunistlar bu tinch namoyishchilarning talablarini qondirishmadi, ammo ularning ruhini ham sindira olmadilar.

			Masihiylikni shiorlarga aylantirib yuborgan odamlarda, itoatni zo‘ravonlik bilan almashtirib yuborish xavfi mavjud. Ammo haqiqatdan bu sahna buning aksidir. To‘la itoat, Masihning ta’limotiga qarshi bo‘lgan har qanday narsaga qarshilik qilishni anglatadi. Shunday bo‘lishiga qaramasdan, xuddi sovet baptistlariga o‘xshab, biz zo‘ravonlikka emas, tinchlikka intilamiz. Imoni uchun quvg‘in bo‘lganlar, o‘z huquqlarini va intilishlarini himoya qilishning tinch yo‘l bilan hal qilish namunasini ko‘rsatadilar. Ular yovuzlik evaziga yovuzlik bilan javob qilmaydilar, aksincha Masihning amrlariga ergashishning oqibatlarini xotirjamlik bilan qabul qiladilar. Agar siz radikal masihiy bo‘lmoqchi bo‘lsangiz, u holda siz Iso Masihning amrlariga to‘liq amal qilishingiz kerak. Hayotingizning qaysi qismida Xudo sizlarni to‘la itoatkor bo‘lishga chaqirayapti? Siz uchun radikal masihiy bo‘lish nimani bildiradi?

			„Har bir xayrli ishda ularga o‘rnak bo‘l… toki raqiblaring biz haqimizda yomon so‘z aytolmay, uyatga qolsinlar“.

			Titus maktubi 2:7–8

			„Azob emas, maqsad insonni haqiqiy Masihning shahidiga aylantiradi“.

			Muqaddas Avgustin

			kun 78

			G‘ayritabiiy qurol-aslahalar

			Kommunistik qamoqxona: masihiy cho‘pon

			„Nima uchun shunchalik ko‘p masihiylar haftada bir martagina qo‘shiq kuylashadilar? Nima uchun bir marta? Agar to‘g‘ri aytishni bilsangiz, har kuni ayting. Agar aytishni bilmasangiz, yakshanba kuni ham aytmang“.

			Cho‘pon bir necha dahshatli yillarni qamoqda o‘tkazdi. U yerga imoni uchun kommunistik hukumat tomonidan tashlangan edi. U o‘zining Masihga bo‘lgan imoni uchun qamoqqa tushdi, ammo u qiynoqlar haqida kamdan-kam gapirar edi, ularning ko‘pchiligini aytmasdi. Buning o‘rniga Xudoning huzuridagi quvonchli onlar haqida gapirar edi. U birodarlari bilan, qamoqxonaning o‘zida Xudoni ulug‘lash uchun guruh tuzdilar.

			Keyinroq cho‘pon shunday aytardi: „Qamoqda bo‘lganimizda, biz har kuni qo‘shiq aytardik, chunki Iso bizning oramizda edi. Kommunistlar bizga nisbatan yaxshi munosabatda edilar. Ular bizning musiqiy asboblar yordamida Xudoni ulug‘lashni yaxshi ko‘rishimizni bilishar edilar, shuning uchun har bitta maxbusga bittadan musiqa asbobi berishdi. Ammo ular bizga madolina yoki skripka berishmadi, chunki ular juda qimmat edi. Buning o‘rniga ular bizning qo‘l va oyog‘imizga zanjir taqishdilar. Ular bizga yanada qiyin bo‘lishi uchun zanjirband qilishardi. Ammo biz zanjirlarning ham ajoyib musiqiy asbob ekanligini bilib oldik! Ularni hammamiz birgalikda jiringlatganimizda, biz qo‘shiq aytishimiz mumkin edi: „Bu kunni (jiring, jiring), bu kunni (jiring, jiring), Xudo yaratgan, Xudo yaratgan“…“

			Xudoni ulug‘lash uchun qanday ajoyib ohang!

			Hali quvg‘inga uchramagan odamlar uchun bular to‘xtovsiz yo‘qotishlar bo‘lib ko‘rinadi. Erkinlikni yo‘qotish. Hatto hayotni yo‘qotish. Biroq Masihda imoni uchun azob chekkanlar, nima yo‘qligiga e’tibor ham qilmaydilar, faqatgina yangi topilgan narsalarga qaraydilar. Ularda bo‘lmagan katta erkinlik uchun afsus chekish o‘rniga, ular o‘zlarida bo‘lgan kichkina erkinlikdan xursand bo‘lar edilar. Kommunist-qamoqxonachilar masihiylardan erkinlik va hurmatga sazovor bo‘lgan ko’p narsalarini tortib oldilar. Shunga qaramasdan, bu mustahkam imonlilar o‘zlarida qolgan narsalarga qarar edilar — ularning xursandchiligi Xudovand edi. Agar hamma narsa bor paytida Xudoni kuylab qo‘shiq aytsak, nima uchun hech narsa yo‘q paytida aytmasligimiz kerak. Siz masihiy xursandchilikni yo‘qotmaganingizga ishonch hosil qilish uchun, bugun nima qilasiz? 

			„Kelinglar, Xudovandni kuylaylik, Najotimiz Qoyasini olqishlab xitob qilaylik!“

			Zabur 94:1

			kun 79

			G‘ayritabiiy namuna

			Kolumbiya: Chet Bitterman

			Kapyushonlarda qurollangan isyonchilar, „M-19“ marksistchi inqilob guruhi a’zolari, Kolumbiyaning Bogota shahridagi „Uiklif“ Muqaddas Kitobni tarjima qilish tashkilotining ofisidagi, o‘n ikkita katta va beshta yosh bolalarni bog‘ladilar. „Rahbaringiz qayerda? El Viler qayerda? — deya qichqirdi kotibalardan biriga ularning yetakchisi. — Bizga Viler kerak!“ 

			„Unga tegmang, — degan javob eshitildi. — Viler bu yerda yo‘q“.

			Marksistning jahli chiqdi va uni xuddi urishga shaylangandek bo‘ldi, ammo bu fikridan qaytib: „Yaxshi, u holda seni olib ketamiz. Yur ketdik!“ — dedi.

			Bir necha kundan keyin ular talab qo‘yishdi. „Agar tashkilotingiz 19 fevralgacha Kolumbiyani tark etmasa, biz asirni otib tashlaymiz“. Isyonchilar hatto AQSh prezidenti R. Reygenga ham telefon qilib, ularning talabini „N’yu-York Tayms“ va „Vashington Post“ gazetalarida bosib chiqarishlarini talab qildilar, aks holda janob Chet Bitterman o‘ladi, dedilar.

			Belgilangan muddat yaqinlashar edi va mamlakatdagi odamlar zanjir ibodatini tashkil qildilar. Mahalliy radiostantsiyalar Chetning isyonchilarga guvohlik berayotgan yozuv tasmasini qo‘lga kiritishga muyassar bo‘lishgan. Bir qancha vaqtdan so‘ng Chetning rafiqasi Brenda, ispan tilidagi Muqaddas Kitob so‘ralgan xatni oldi.

			Chet o‘zining hayotidagi maqsadiga erishdi — Xushxabarni zarur bo‘lgan joyda e’lon qildi. Chetning tanasini tashlandiq avtobusdan topdilar. Kolumbiyaliklar amerikalik masihiylar bilan birga Chetni qoldirgan bo’shliqni to’ldirdilar. Keyingi yili „Uiklif“ Muqaddas Kitobni tarjima qilish tashkilotida xizmat qilishni xohlovchilardan arizalar ikki barobarga ko‘paydi. 

			Tadbirkorlikda rahbarlik usuli sifatida shaxsiy namuna juda ham mashhur. Yuqori mansabli xodimlar o‘z namunalari bilan tashkilotning eng muhim printsiplariga qanday amal qilishlari kerakligini ko‘rsatishlari lozim. Aynan shu narsani Iso amr qilgan. Masihiy rahbarlar o‘z imon namunalari bilan boshqa imonlilarga o‘rnak bo‘lishi kerakligini U bizga ko‘rsatgan. Iso nafaqat O‘zining ta’limotini bizga bergan, balki U bilan yashagan. Bizlardan qanchamiz, Masihga nisbatan mana shunday g‘ayritabiiy itoatkorlikda yashashni xohlaydi? Agar buni xohlasak, u holda o‘z taqdirimizni boshqarishdan voz kechishimiz kerak. Buning o‘rniga boshqalar uchun namuna bo‘lishimiz kerak, o‘zimiz esa Masihning namunasiga ergashishimiz kerak. Odamlar sizning qanday yashayotganingizni ko‘rayaptimi? Masihga ergashishda ular sizdan qanday namuna olishlari mumkin?

			„Men Masihga qanday ergashsam, sizlar ham menga shunday ergashinglar“.

			Birinchi Korinfliklarga maktubi 11:1

		


		
			kun 80

			G‘ayritabiiy tayyorgarlik 

			Sudan: sudanlik bolalar

			Sudan maktab hovlilaridagi okoplar — oddiy holat. Bolalar o‘ynab kuladigan maktab maydonchasining o‘rtasida, yarmi yerga ko‘milgan, moslashtirgichli temir tsilindr turibdi. Portlamay qolgan bombaning yonida, bolalarni undan uzoqroq bo‘lishini ogohlantiruvchi bayroqcha osig‘liq turibdi.

			Bir guruh xushxabar elchilarini, Yey oblastidagi bu maktabga yordam berish maqsadida olib kelishdilar. Sudanning boshqa ko‘plab oblastlaridagi maktablar singari, bu maktab ham o‘quv qurollari va malakali o‘qituvchilar yetishmasligi tufayli zo‘rg‘a kun ko‘rib keladi. Bu maktab boshqa muammolar bilan bir qatorda, Sudanning islom hukumati tomonidan doimiy ravishda bombardimon qilinadigan zonasida joylashgan.

			Maktab hovlisining atrofidagi yigirmadan ortiq chuqurliklarni, bolalar o‘z qo‘lari bilan qazishgan. Shu tariqa ular bombardimon qiluvchilarning yangi hujumlariga tayyorgarlik ko‘rishganlar. Uchqichlarning motor ovozini eshitishlari bilanoq, bolalar snaryad o‘qlaridan epchillik bilan qochib, okoplarga bekinishadilar. 

			Ayrimlari sog‘ omon okoplarga bekinishga ulgiradilar. Ayrimlari esa ulgurmay qolishadi. Xushxabar elchilari bu bolalar uchun nima qilishlari mumkinligi haqida so‘raganlarida, ular oddiy javob berishdi: „Ularning himoyasi haqida ibodat qilinglar“.

			Muqaddas Kitobda ko‘plab imonlilar qiyin sharoitlarda yashagani haqida aytiladi, ammo Masihga bo‘lgan imonini saqlab qolishganlar. Bu bolakaylarning imoni uchun qiynalishi va hatto o‘lim topishi — bu oddiy haqiqat. Biz uchun esa ular Masihning mard jangchi askarlari.

			Sudanlik bolalar yerdagi ruhiy jangga kirishishga tayyorlar. Undan ham muhimi, ular bir kun kelib Osmon Shohligi darvozalaridan kirishga ham tayyorlar. Ular yerda dushmanning havo hujumlaridan yashirinish uchun, bekinish joylari qilganlar. Masihga bo‘lgan imoni esa, ularga Xudoning o‘ng tomonidan abadiy himoyani ta’minlagan. Ehtimol xuddi portlamay qolgan bombaning yonida o‘ynab yurgan bolalar kabi siz ham, hayot bilan o‘limning orasi bir qadam ekanligini yaxshi tushunsangiz kerak. Ehtimol, siz noaniqlikka qaramasdan, yaxshi kunlarga umid qilib, allaqachon o‘zingizning bu yerdagi hayotingizni himoyalab qo‘ygandirsiz. Siz ularning o‘limdan keyingi hayotga tayyorgarlik ko‘rish namunasiga ham ergashganmisiz? Masih bilan shaxsiy munosabat orqali berilgan abadiy hayotga tayyormisiz?

			„Kim Xudoning O‘g‘liga ega bo‘lsa, hayotga egadir. Kim Xudoning O‘g‘liga ega bo‘lmasa, hayotga ega emas“.

			Birinchi Yuhanno maktubi 5:12

			kun 81

			G‘ayritabiiy inqilob — birinchi qism

			Ruminiya: Timishoaredagi masihiylar

			Rumin shoiri Konstantin Ioanid „Xudo mavjud“ nomli she’rini yozganida, uning so‘zlari Ruminiya tarixida qanday muhim o‘rinni egallashini bilmagan ham bo‘lsa kerak.

			1989 yil masihiylar Timishoare shahrida namoyish o‘tkazdilar. Kommunistlarning qo‘lida qo‘g‘irchoqqa aylangan Nozir, reformatsiya qilingan jamoatning cho‘poni Tokeshani, Xudo Kalomini sodiqlik bilan va’z qilgani uchun rahbarlikdan chetlatdi.

			Cho‘pon Tokesh o‘z uyini va o‘z jamoatini tark etishi kerak bo‘lgan kunda, politsiya xodimlari uni uydan haydab chiqara olmasliklari uchun, masihiylar Tokeshaning uyini qurshab oldilar. Odamlar ko‘payavergach, qo‘zg‘olonni bostirish uchun armiya chaqirtirildi. 

			Askarlar o‘t ochdilar, o‘lganlar va yaradorlar juda ko‘p bo‘ldi. Keyin bitta ajoyib narsa yuz berdi. Butun olomon askarlarga qarshilik ko‘rsatish o‘rniga, bir paytda tizzaga cho‘kishdilar va ibodatda Xudoga murojaat qilishdilar. Hayratga tushgan askarlar o‘q otishdan bosh tortdilar.

			Shu paytda butun shahar to‘plandi va mahalliy cho‘pon to‘planganlarga opera teatrining balkonidan turib murojat qildi. U birodar Ioanidning „Xudo mavjud!“ degan she’rini o‘qib berdi. To‘planganlar orasida tezda she’r yozilgan qog‘oz tarqala boshladi va bu so‘zlarga to‘qilgan musiqani bilganlar, uni kuylasha boshladilar. Tez orada minglab odamlar „Xudo mavjud!“ qo‘shig‘ini ayta boshladilar va uni qayta-qayta aytishda davom etdilar. 

			Bu voqea Nikolae Chausheskning kommunistik diktaturasi qulashiga olib kelgan, rumin inqilobining boshlanishiga sababchi bo‘ldi.

			Inqilob — bu juda eski g‘oya o‘rniga, erkinlik, shaxsiy qadr-qimmat yoki hatto Xudoning mavjudligiga tegishli bo‘lgan imonning uyg‘onishidir. Bu yaqqol ko‘rinib turgan printsiplar, butun ezilish davri mobaynida haqiqat bo‘lib qolmoqda. Ular ayrim paytda „yashirin ko‘rinishga“ aylansada, ularning mavjudligini inkor qilib bo‘lmaydi. Ruhiy inqilob, Xudo hech qachon mavjud bo‘lishdan to‘xtamagan bo‘lsada, Xudoning mavjudligiga nisbatan imonning qaytadan uyg‘onishidir. Inqilob Xudoning haqiqatini ochib berishidan boshlanadi. Xudoning mavjudligi haqidagi imonimizning asosini tashkil qiluvchi tasdiqni qaytadan tiklash uchun, biz hammamizga jasorat zarur bo‘ladi. U hayotni o‘zgartirishga qodir. O‘z imoni bo‘yicha yashayotgan boshqa masihiylarga qo‘shilib, biz hamma narsani o‘z ichiga oluvchi, ruhiy inqilobning bir qismiga aylanamiz. Sizning shaxsiy hayotingizda ruhiy inqilob qanday ko‘ringan bo‘lardi?

			„…sizlar haqiqatni bilib olasizlar, haqiqat esa sizlarni ozod qiladi“.

			Yuhannoning Xushxabari 8:32

			kun 82

			G‘ayritabiiy inqilob — ikkinchi qism

			Ruminiya: o‘n uchta bola

			1989 yilda Timishoare shahrida yuzlab gunohsiz odamlar vafot etganidan so‘ng, butun Ruminiya bo‘ylab ommaviy namoyishlar boshlandi. Namoyishlardan bittasida, o‘n uchta boladan iborat guruh, askarlarni namoyishchilar tomon o‘tkazmaslik uchun tirik to‘siq qurishdilar. Askarlar bunga qaramasdan hujum qilishni boshlaganlarida, bolalar tizza cho‘kdilar va shunday qichqirdilar: „Iltimos, otmanglar!“

			Askarlar bolalarning nolasiga befarq qaradilar va o‘t ochdilar. Shunga qaramasdan bolalar orqaga chekinmadilar. Ular faqatgina yolvorishda davom etdilar: „Iltimos, otmanglar!“. Bu mard bolakaylar turgan joyda, hozir kunda yodgorlik o‘rnatilgan.

			Ruminiyada shunday afsona mavjud, unga ko‘ra inqilobni aslida bolakaylarni o‘rab turgan farishtalar boshlagan va yovuzlik oldida tik tura olishlari uchun ularga muqaddas mardlikni berishgan.

			Ruminiya shaharlarida qo‘zg‘olonlarni bostirish uchun, birin-ketin tanklar kiritila boshlandi. Biroq, oxir-oqibat askarlar tinch namoyishchilarga bo‘ysundilar. Sibiu shahrida ikkita voizxon tankda turib, hammadan tizza cho‘kishlarini va ibodat qilishlarini so‘raganlarida, askarlar va zobitlar ko‘p minglik olomonga qo‘shildilar. Hamma qatori bu hukumat ularning ham joniga tekkan edi. Qo‘zg‘olonni bostirish imkonsiz bo‘lib qoldi. 

			Kichkina bolakaylar guruhining azobli o‘limi, mamlakatga butun bir odamlarni ezgan kommunistik avlod ustidan g‘alabani sovg‘a qilgan, deb hisoblanadi. 

			Biz o‘z imonimizda bolalar kabi bo‘lsak, bizda Iso buyurgan narsani bajarish xohishi uyg‘onadi. Xuddi bolalarga o‘xshab, biz ham qo‘limizdan kelgan hamma narsani qilishimiz kerak. Rumin bolalarining namoyishchilar hayotini saqlab qolishlarini so‘rashi bekor ketdi, ammo ular o‘zlari olgan javobgarlikda oxirigacha turdilar. Ehtimol sizning hayotingizda ham, o‘z bo‘yningizga olgan topshiriqni bajarishga to‘sqinlik qiluvchi, mana shunday vaziyatlar yoki hatti-haraktingiz oqibatlari bordir? O‘zingizni Masihning ishiga bag‘ishlash uchun siz nimalarga tayyorsiz?

			„…Sizlarga chinini aytayin, — dedi. — Agar siz yo‘lingizdan qaytib, bolalarday bo‘lmasangiz, Osmon Shohligiga sira kirolmaysizlar“.

			Matto Xushxabari 18:3 

			kun 83

			G‘ayritabiiy qadam

			Nemislarning kontsetratsion lageri: Mariya Skotsobaux

			„… Yetti, sakkiz, to‘qqiz… Sen! Safdan chiq!“ — deya qichqirdi nemis soqchisi ayolga. Lager boshlig‘i o‘tgan kechasi ikkita ayol qochgani uchun, jazo sifatida har o‘ninchi maxbusni o‘ldirishni buyurdi.

			„O‘tinaman, menga rahmingiz kelsin! Mening farzandim bor“, — deya yolvordi ayol.

			Mariya Skotobaux safda keyingi bo‘lib turgan edi. Mariya o‘z yuragida o‘ziga aytilgan shunday so‘zlarni eshitdi: „Oldinga chiq va uning o‘rniga o‘lishni xohlashingni ayt“. U ichki ovoziga shunday javob qildi: „Nima uchun? U — masihiy emasku. U yahudiy kommunist ayolku. Kommunistlar nemislar ustidan g‘alaba qozonib, hukumat tepasiga kelishsa, ular nemislardan ko‘ra aslo yaxshiroq bo‘lmaydi“.

			Mariya o‘sha kun Masihning Azobli Juma kuni ekanini esladi. Ovoz unga: „Bu kun Men yaxshi odamlar uchun emas, yomon va gunohkorlar uchun o‘ldim…“ — dedi.

			Mariya oldinga chiqdi va dedi: „Men uning o‘rniga o‘lishni xohlayman“.

			Zobit kuldi: „Agar uning o‘rniga o‘lish uchun sen ahmoq bo‘lsang, marhamat oldinga chiq. Baribir uning ham navbati keladi“.

			Mariyani otish uchun olib ketishayotganida, u mahkum etilgan ayollarga qarab shunday dedi: „Muqaddas Kitobda shunday yozilganki, Xudo o‘z xalqini misr qulligidan olib chiqqanida, U ularning oldida olovli ustun kabi yetaklab borgan. Mening tanam krematoriya o‘chog‘ida yongan paytda, u sizlarga Xudo tomon yo‘lni ko‘rsatuvchi olovli ustun bo‘lishi uchun ibodat qilaman“.

			Ayrim paytda oldinga bosilgan bitta qadam butun kelajakni o‘zgartirib yuborishi mumkin. Masihiylarning hayoti ko‘pincha xavfsizlik va noaniqlik orasidan oqib o‘tadi. Noaniqlik tomon kichkina qadam qo‘yganlar uchun, har doim Xudoning yordami va huzuri in’om etiladi. Nuh, Muso, Ibrohim, Debora, Rut, Mariyam, Pavlus. Muqaddas Kitob namunalarini uzoq davom ettirish mumkin. Ularning imon bilan qo‘ygan bitta qadami, oddiy hayotni, g‘ayritabiiy hayotga aylantirdi. Xudo bugun sizdan imon qadamini bosishni so‘ramayaptimi? Siz Uning ovozini o‘z yuragingizda eshitmayapsizmi? Unga quloq soling. Qadam bosishga tayyorlaning. Sizning itoatkorlikdagi kichkina qadamingiz, boshqalarga Xudo tomon yo‘lni ko‘rsatishi mumkin.

			„Insonning qadami — Egamizdan, shunday ekan, u o‘z yo‘lini qanday tushunsin?!“

			Sulaymonning hikmatlar kitobi 20:24

			kun 84

			„Shahid — bu Xudoning qo‘lida qurol bo‘lgan, irodasi Xudoning irodasiga qo‘shilib ketgan va shu orqali yo‘qotgan emas, balki topgan kishidir. Chunki u Xudoga itoat qilib, erkinlikka ega bo‘ldi. Shahid endi o‘zi uchun hech narsa xohlamaydi, hatto shahidlik shon-shuhratini ham“.

			T.S. Eliot „Sobordagi qotillik“

			kun 85

			G‘ayritabiiy maxfiylik

			Rim katakombalari: ilk masihiylar 

			Ilk masihiylar yer ostidagi ibodatlar va yerdagi quvg‘inlar bilan mashhur bo‘lishgan. Rim imperiyasidagi butun jamiyat masihiylarga qarshi bo‘lgan. Eramizdan avvalgi 162 yilda tsezar’ Mark Avreliy Antoniy quyidagi buyruqqa imzo chekkan: „Har bitta o‘zini masihiy deb ataydigan kishi, eng azobli o‘limga sazovor!“ Jamoat uchun deyarli to‘rt asrlik g‘ayritabiiy maxfiylik davri boshlandi. Jamoat to‘g‘ri ma’noda rim katakombalarini qurib, yer ostiga ketdi. 

			Rimning yer ostida katta xonalar va koridorlar zanjiri paydo bo‘ldi va o‘lganlarni ko‘mish uchun xizmat qildi. Bu yer osti joylari — katakombalar — ilk Jamoatning yashirin yig‘ilishlari bo‘ladigan joyga aylandi. Imonlilar xotirjam va shovqinsiz ibodat qiladigan, Xudoni ulug‘laydigan joylarni topardilar.

			Bu — shundan guvohlik beradiki, ilk imonlilar Masihni ulug‘lash mumkin bo‘lgan joylarni qanday intilish bilan qidirganliklarini ko‘rsatadi. Ularning tobutlardagi singan va kuyib kul bo‘lgan suyaklari, ularning boshiga tushgan quvg‘inning naqadar kuchli bo‘lganidan guvohlik beradi. Devorlardagi sirli yozuvlar esa — ularning g‘alabasi va tinchligidan guvohlik beradi. Yerda, yer ostida masihiylarning boshdan kechirganlari juda dahshatli bo‘lganiga qaramasdan, ular xoch orqali ega bo‘lgan imonlari va tinchligi timsollari bilan devorlarni bezatganlar. Ko‘pincha qabrlarda shunday maxfiy yozuvlarni uchratish mumkin: „Tinchlikda va Masihda g‘alaba qozonganlar“ yoki „Tinchlikka chaqirilgan, u dunyoga ketdi“ yoki „Bu yerda tinchlikdagi uyquga ketgan Mariyam yotibdi“. Ularning g‘alaba kaliti — bu sir emas: bu Iso Masihdagi to‘la tinchlik.

			Ko‘p odamlar butun umri davomida o‘z imonini sir saqlaydilar. Ular aytadilarki, din bu har bir odamning shaxsiy ishi — Xudo va ma’lum bir inson o‘rtasidagi nimadir sirli narsa. Biroq ilk jamoatdagi imonlilar bunday hisoblashmagan. Ular o‘z imonlarida shunchalik ochiq bo‘lishganlarki, ularni aniqlash va quvg‘in qilish oson bo‘lgan. Rim katakombalari ulug‘lash uchun xilvat joy bo‘lgan; ammo tepada ularning Xudoga bo‘lgan sadoqati sir bo‘lmagan. Mana nima uchun ulardan ko‘pchiligi o‘z imoni uchun azob chekib o‘lgan. Yer ostidagi doimiy va ochiq ibodat, yer ustidagi quvg‘inlarni boshdan kechirish paytida ularga tinchlik bergan. Ehtimol, sizning butun masihiy hayotingiz mobaynida imoningiz „yashirin“ligicha qolgandir? U haqida gapirish vaqti keldi. Oqibatiga qaramasdan, o‘z imoningizni sir saqlamang.

			„Shu singari, yashirin har qanday narsa oshkora bo‘ladi, sirli bo‘lgan har qanday narsa ochiladi“.

			Mark Xushxabari 4:22

			kun 86

			G‘ayritabiiy ishonch

			N’yu-YORK

			„Ey birodarlar, shuni bilishingizni istaymanki, mening boshimga tushgan sharoitlar Injil Xushxabari yanada ko‘proq muvaffaqiyat qozonishiga xizmat qildi… Shuningdek, Rabbimiz Isoga qarashli bo‘lgan birodarlarimizning ko‘pchilik qismi ham mening kishanbandligimdan ruhlanib, Rabbimiz kalomini yanada botirlik bilan targ‘ib qila boshladilar… Xudo sizlarga Masihga ishonishnigina emas, balki Masih uchun azob chekish taqdirini ham nasib etgan“. (Filippiliklarga maktubi 1:12, 14, 29).

			Agar amerikalik masihiylar Xushxabarni va’z qilishda faolroq bo‘lganlarida edi, Amerikada quvg‘inlar kuchaygan bo‘larmidi? N’yu-Yorkning eng qiyin joylarida ishlayotgan „Metro ministris“ xushxabar yetkazuvchi xizmatining qatnashchilari, buni o‘zlarining shaxsiy tajribasida sinab ko‘rishgan. Ular xushxabar yetkazgan holda, shaharning qanchalik ichkarisiga kirsalar, shunchalik ko‘p qarshilikka duchor bo‘lishgan. Bu xizmatning ayrim ishtirokchilari kaltaklanishgan ham, ayrimlari pichoqdan yaralangan, boshqalari esa o‘z xizmatini bajarish vaqtida zo‘rlangan. Bitta ishchisi o‘ldirilgan. Tashkilot rahbari, cho‘pon Bill Uilson bir necha marotaba hujumlarga uchragan, kaltaklangan va pichoqdan yaralangan. Biroq tahdidlar uni o‘zi sevgan odamlardan uzoqlashtirmadi. Uysizlarga xizmat qilish paytida sil kasalini yuqtirib olgan. 

			N’yu York shtatining, Bruklin shahridagi eng kambag‘al rayonlaridan bittasida yashovchi, o‘n besh yashar Debi, turli xil shtatlarda quvg‘inga uchragan yosh yigit-qizlar nomidan shunday guvohlik beradi: „Mening maktabimda ochiq masihiy bo‘lish juda qiyin. Meni doimo quvg‘in qilishadi va jinoyatchi to‘dalardan bittasiga qo‘shilishimni talab qilishadi“.

			Ko‘pchilik nodemokratik mamlakatlarda masihiylarni Isoga ishongani uchun emas, balki U haqida boshqalarga aytishgani uchun quvg‘in qiladilar. Bu mamlakatlarda quvg‘in bo‘lishga sabab xushxabar hisoblanadi. Ko‘pincha quvg‘inlar shunga olib keladiki, Masihning guvohlari yanada jasur bo‘ladilar. Ularni to‘xtatishi kerak bo‘lgan narsa, aksincha ularni yanada kuchliroq qiladi. Boshqa mamlakatlar singari Amerikada ham xushxabarni va’z qilish, har doim ham xavfsiz emas. Biroq bu bizning xohishimizni so‘ndirishi kerakmi? Din erkinligi amal qiladigan, Qo‘shma Shtatlarga o‘xshash mamlakatlarning aholisi, azob chekishlarga va quvg‘inlarga umuman tayyor emaslar. Bu narsa sababli biz to‘xtashimiz o‘rniga, yanada kuchliroq bo‘lishga intilishimiz va Xudovandga suyanishimiz kerak. Erkin demokratik mamlakatning fuqarolari sifatida, sizlar o‘z imoningiz bilan yanada kuchliroq va ochiqroq bo‘lishishlaringiz kerak. Bugunoq u haqida atrofdagilar bilan bo‘lishishni boshlaysizmi? 

			„…biz Masih tufayli Xudo huzurida shunday ishonchga sazovormiz“.

			Ikkinchi Korinfliklarga maktubi 3:4

			kun 87

			G‘ayritabiiy sadoqat

			Hindiston: Gledis Steynz

			Gledis Steynzda qayg‘uga botish va jahli chiqishi uchun hamma asos bor edi. Agar u Hindistondan ketsa, hech kim uni ayblamagan bo‘lardi. Biroq Hindistondagi Manoxarpure shahrida induizm fidoyilari uning erini va ikkita o‘g‘lini o‘ldirishganida, Gledis va uning o‘n uch yoshli qizi Ester qolishga qaror qiladilar. U bu joydagi moxovlarga xizmatni davom ettirishga qat’iy qaror qilgan edi. 

			Gledisning eri Grem va ikkita o‘g‘li Filipp va Timo‘tiylar, uzoqroq qishloqlardan bittasidagi ko‘chada, „jip“ mashinasida uxlab yotgan paytida o‘ldirib ketildi. Ular mahalliy masihiylarga guvohlik berish va o‘qitish uchun kelishgan edilar. Biroq, o‘sha dahshatli tunda, quyosh chiqib ulgurmasdan, yuzlab kishidan iborat induslar guruhi mashinaga benzin quyib, uni yoqib yuborishdilar. Keyin ular kamon va o‘qlar bilan qurollanib, mashinani qurshab oldilar va asirlarning mashinadan chiqishiga yo‘l qo‘ymadilar. 

			Gledisning aytishicha, Grem induslarga va’z qilmoqchi emas edi. U shu yerga Masihning sevgisini mahalliy masihiylarga ko‘rsatish uchun borgan edi. Bu kulfat oqibatida Avstraliyalik xushxabarchi ayol va uning qizi ko‘plab odamlarning Masihga kelganiga va o‘z butlarini yoqib yuborganiga guvoh bo‘lishdi. Xavf-xatar hech qachon o‘z vazifasini, ya’ni atrofdagilarga Iso Masihning sevgisini namoyon qilishga to‘siq bo‘lolmagan. Grem, Fillip va Timo‘tiylarning dafn marosimida, Gledis va Ester ularning yaxshi ko‘rgan qo‘shig‘ini aytishdi: 

			„Chunki U tirik, men esa kelajakka qaray olaman,

			Chunki U tirik, men hech qachon qo‘rqmayman,

			Chunki U tirik, bilamanki kelajagim — Uning qo‘lida

			U tirik bo‘lgani uchun ham, yashashim kerak“.

			Hatto xavf-xatar ham g‘ayritabiiy sadoqatni tiz cho‘ktira olmaydi. Uni tashvishlar ham zaiflashtira olmaydi. Ishga bo‘lgan sadoqat bitta narsani biladi — u ham bo‘lsa, hozir sening oldingda turgan vazifadir. Ko‘pchilik odam uchun yaqinlarining ajnabiylar tomonidan o‘ldirilishi, bunday xushxabar elchiligidan voz kechishdagi mantiqiy sabab hisoblangan bo‘lardi. G‘ayritabiiy sadoqatga to‘la bo‘lgan kishilar uchun esa, bunday emas. Sinovlar ularni holdan toydirishi mumkin, ammo ularning oldinga qarab yurish xohishi o‘zgarmasdan qolaveradi. Topshiriqni qayg‘ularga qaramasdan davom ettirishdagi zarur ruhiy kuchni faqatgina Xudo bera oladi. Ehtimol, siz hozir Xudoning ishini davom ettirish yoki ettirmaslik haqida o‘ylayotgandirsiz. Ehtimol, sizni chekinishga majbur qilayotgan qandaydir hodisa yuz bergandir. Undan uzoqlashmasligingiz uchun, hoziroq Uning ishiga nisbatan sadoqatli qilishini Undan so‘rang. 

			„Bashariy tabiat amri bilan yashaydiganlar bashariy fikr qiladilar. Ilohiy Ruh amri bilan yashaydiganlar ilohiy fikr qiladilar“.

			Rimliklarga maktubi 8:5

			kun 88

			G‘ayritabiiy o‘spirin 

			Kuba: Roza

			„Men „Xudo“ degan so‘zni hatto ishlatish mumkin bo‘lmagan, kommunistlar oilasida o‘sib-ulg‘aydim. Ota-onam — ateist edilar. Otam — Kubaning kommunistik rahbariyati a’zosi. Onam esa — Inqilobning mudofaa komiteti kotibasi edi. Mening uyimni — kommunizmning o‘chog‘i deb aytsa ham bo‘laveradi. Ammo mening buvim menga Xudo Kalomi urug‘ini ekkan. Bir necha marta men u bilan jamoatga borishga harakat qildim, ammo ota-onam ruxsat berishmadi“.

			Bir kuni men Iso Masihni Najotkorim sifatida qabul qildim. Hayotim o‘zgarishni boshladi. Xatto kiyinishim ham o‘zgardi. Onam buni qabul qilmadi. Ilgari u meni hech qachon urmagan, endi esa buni tez-tez qilayapti. Otam mening masihiy bo‘lganimni bilganida, u menga — yoki Xudoni, yoki uni tanlashim kerakligini aytdi. Men Xudoni tanladim, chunki faqat U uchun yashashga arziydi.

			Endi yoshim o‘n to‘rtga to‘lishiga qaramasdan, uyimdan uzoqda o‘qishimga to‘g‘ri keldi. Men bu yerga birinchi marta kelganimda, yagona masihiy qiz edim, ammo Xudo Kalomini ekdim va biz to‘rtta bo‘ldik. Biz yashirin tarzda, Muqaddas Kitobni o‘rganish uchun daraxt tagida uchrashamiz. Tez orada yanada ko‘payishga umid qilib, biz urug‘ sepishda va kutishda davom etayapmiz. 

			Agar buvisining ta’siri bo‘lmaganida, Roza kommunistik, ateistik ruhda tarbiya olishda davom etgan bo‘lardi. U — g‘ayritabiiy o‘spirin qiz, chunki unga Masih haqida aytishdan qo‘rqmagan buvisining ortidan ergashdi. Endi esa Roza o‘zining internatida xuddi buvisi kabi tavakkal qilayapti — Xudo Kalomini va’z qilayapti va ekayapti. Birin-ketin, sharoitga qaramasdan, imonlilarni o‘stirayapti. Xuddi Fidel Kastro tuzumi ostida yashagan, boshqa kubalik masihiylarga o‘xshab, Roza ham imoni og‘ir oqibatlarga olib kelishi haqida bilib oldi. Biroq, hech narsaga qaramasdan, u ishonadiki: u tomonidan ekilgan ayrim urug‘lar yaxshi yerga tushadi. Siz ham odamlarga Xudo Kalomi urug‘ini ekayapsizmi? Agar shunday bo‘lsa, ibodat qiling va kuting.

			„Yaxshi yerga sepilgan urug‘lar esa, kalomni eshitib uni uqib oladigan odamni bildiradi. Bunday kishi, albatta, samarali bo‘ladi; kimi yuz, kimi oltmish, kimi o‘ttiz qat hosil beradi“.

			Matto Xushxabari 13:23

			kun 89

			G‘ayritabiiy g‘olib

			Ruminiya: cho‘pon Richard Vurmbrand

			„Rafiqam kasal bo‘lib qoldi, u qo‘shni xonada uxlayapti, — deya gapni boshladi Richard Vurmbrand. — Biz ikkalamiz ham — yahudiymiz. Hozirgina sen qo‘llarida chaqolog‘i bor yahudiylarni o‘ldirdim deb maqtangan, o‘sha nemislarning kontslagerida uning oilasi vafot etgan. Ehtimol, sen rafiqamning oilasini ham o‘ldirgandirsan“.

			Bu so‘zlarni eshitib, cho‘ponning mehmoni, askarning, juda jahli chiqdi va ketish uchun o‘rnidan turdi. Biroq Richard uni to‘xtatdi. „Shoshma, yur bitta tajriba o‘tkazamiz. Men rafiqamga sening kimliging va nima qilganing haqida aytaman. Aminmanki, rafiqam seni so‘kishni boshlamaydi va hatto senga jahl bilan qaramaydi ham. U seni qabul qiladi“.

			Hayratga tushgan mehmon yana kresloga o‘tirdi.

			Cho‘pon davom etib: „Shunday qilib, rafiqam oddiy bir inson, ammo u senga kechirim berishi mumkin — endi Iso seni qanchalik ko‘proq sevishi va kechirim berishi haqida bir o‘ylab ko‘r?“

			Askar yuzlarini qo‘llari bilan yopdi: „Men nima qilib qo‘ydim? Agar qo‘lim shunchalik qonga botgan bo‘lsa, qanday qilib yashashim mumkin? Iso, meni kechir“. Cho‘pon bilan bu suhbatdan keyin, mehmon hayotini Isoga topshirdi. 

			Richard o‘rnidan turdi va rafiqasi Sabinani uyg‘otdi. „Bu — sening opa-singillaring, aka-ukalaring va ota-onangning qotili — deya tanishtirdi u mehmonni. — U hozirgina tavba qildi“. Sabina uni xuddi ukasi kabi quchoqladi va yuzidan o‘pdi.

			„Sevgi hamma narsani yengadi“ degan ibora juda mashhur. Masihiylar bu gapning haqiqat ekanligini o‘z tajribalaridan yaxshi bilishadi. Biz o‘zimizni yovuzlik hokimiyati ostiga topshirganimizda, nafrat bizni o‘z qariga tortib ketadi. Ammo biz o‘z hayotimizni boshqarish jilovlarini Xudoga (Sevgi Xudosiga) topshirganimizda, bizning jahlga o‘xshash, tabiiy his-tuyg‘ularimiz ham Unga bo‘ysunadi. Endi esa ilgari bizning jahlimizni chiqqargan vaziyatlardan xafa ham bo‘lishni xohlamaymiz. Sevgi ichimizdagi Masihning xarakteriga qarama-qarshi bo‘lgan barcha narsalar ustidan g‘alaba qozonishi kerak. Oxir-oqibatda, sevgi bizda shunchalik to‘lib-toshadiki, bu ichki o‘zgarishimizdan hatto eng katta dushmanlarimiz ham mag’lub bo’ladi. Siz o‘z hayotingizdagi qayg‘u va o‘ch olishga chanqoqlik ustidan g‘alaba qozondingizmi? Bugunoq, jahl ustidan g‘alaba qila olishingiz uchun Xudodan sevgi so‘rang.

			„Endilikda bu uch narsa qoladi: ishonch, umid, sevgi. Sevgi esa eng a’losidir“.

			Birinchi Korinfliklarga maktubi 13:13

			kun 90

			G‘ayritabiiy muloyimlik

			Kambodja: o‘spirin qiz 

			Xonaga bostirib kirgan askarlar, qurollarini o‘ynatar, tahdid va tahqirlash so‘zlarni aytib baqirishar edi. 1975 yilda Kambodjada davlat tepasiga qizil kxmerlar kelganida, minglab masihiylar o‘ldirildi. „O‘qni tejash“ maqsadida, bolalarni hatto timsohlarga tashladilar. 

			Kichkina jamoat a’zolaridan hech biri o‘rnidan qo‘zg‘almadi. Zobit cho‘ponning oldiga kelib, u o‘qiyotgan Muqaddas Kitobni oldi va polga otib yubordi. „Biz seni qo‘yib yuboramiz, — deya qichqirdi u, agarda mana shu soxta kitobga tuflasang“. Keyin esa, boshqa ishtirokchilarga qarab: „Sizlar ham xuddi shunday. Agar kimdir bosh tortsa — otib tashlaymiz“.

			Boshqa bir askar erkaklardan bittasini qo‘lidan tortib, oldinga itardi. „Ota, meni kechir“ — dedi Muqaddas Kitob tushgan joyga tiz cho‘kib va sekin tuflab qo‘ydi. „Yaxshi!“ — deya hayqirdi zobit va ayolni ko‘rsatdi. U ham Muqaddas Kitobning oldiga tiz cho‘kdi va zobitni qoniqtiradigan darajada unga tufladi. 

			Bir payt o‘spirin qiz o‘rnidan turdi va Muqaddas Kitobning oldiga keldi. Ko‘zlarida yosh bilan u tiz cho‘kdi, Muqaddas Kitobni oldi va ko‘ylagining cheti bilan mayin uni artdi. „Ular Sening Kaloming bilan nima qilishayaptilar? — deya gapirdi u. — Ota ularni kechir“. Askar uning ensasiga to‘pponcha uchini tiradi va uni otib tashladi.

			Qo‘yib yuborishga va’da bergan masihiylarni ham otib tashladilar. Ular qilgan ish, ularning hayotini saqlab qololmadi. 

			Bu qiz tomonidan namoyon etilgan mayinlik va qat’iyatlilik, har qancha sotqinlikdan ko‘ra ko‘proq atrofdagilarga ta’sir ko‘rsatadi. Bu hikoyadagi o‘spirin qizning namunasi Masihga bo‘lgan shartsiz sadoqat namunasini ko‘rsatadi. O‘zining zaif birodar aka-uka va opa-singillarini urushish o‘rniga, u Muqaddas Kitobga nisbatan nozik munosabatda bo‘lishi orqali qolganlarni ham ruhlantirdi. Bir tasavvur qiling-a, agar mana shu jamoatning barcha a’zolari Xudoni kufrlashdan bosh tortib, hamma narsada birdamlikni ko‘rsatishganida edi. Qanday kuchli guvohlik bo‘lar edi! Har safar birgalikda ish qilsak, biz kuchli bo‘lamiz. Mustahkamlik bilan birga noziklik va hamdardlik, zaiflarning yanada ko‘proq sadoqat bilan sizga qo‘shilishga xizmat qiladi. Agar siz sodiqligi zaif bo‘lgan odamlardan norozi bo‘lsangiz, Xudo sizni zaiflar bilan birlashishga, hamda ularga yordam berishga chaqirayapti. 

			„Agar sizlarda Masihdan kelgan… biron tasalli… bor bo‘lsa, u holda mening sevinchimni mukammal qilib, fikr-zikringizda yakdil, mehr-muhabbatingizda aynimaydigan bo‘linglar, o‘zaro hamdard va hamfikr bo‘lib yuringlar“.

			Filippiliklarga maktubi 2:1–2

			kun 91

			„Masihiylarning quvg‘in qilinishiga kelsak, bu yerda gap inson huquqlarida emas. Bu shunday bag‘ishlanish marosimi“.

			Stiv Kliri

			kun 92

			G‘ayritabiiy sabr-toqat

			Shimoliy Koreya

			„Bu senga — sovg‘a“

			„Bu nima?“ — deya so‘radi, Shimoliy Koreyaga sayohatga otlanayotgan xushxabar elchisi, o‘zining bir o‘ram uzatayotgan do‘stidan. 

			„Uni olgin. Uni qachon ochish kerakligini his qilasan“.

			Shimoliy Koreyaga tadbirkor sifatida kelgan, xushxabar elchisi „qorovul“ uxlab yotganida, sekin mehmonxonadan chiqdi. U yaqin atrofdagi qishloqlardan biriga, uncha katta bo‘lmagan imonlilar guruhi bilan uchrashish uchun jo‘nadi. Yosh xushxabar elchisi, qo‘l qo‘yib duo qilingan xizmatchi ekanini bilib, ular xayqirib: „Bizni suvga cho‘mdirishing kerak! Bizni kimdir suvga cho‘mdirishini kutgan edik“ — dedi.

			Muqaddas Kitobni saqlagani uchun 15 yil qamoq jazosi olish mumkin bo‘lgan mamlakatda, hatto eng oddiy suvga cho‘mdirish marosimi ham o‘limga olib kelishi mumkin.

			Yonlarida na daryo, na ko‘l bor edi, shuning uchun xushxabar elchisi ularning imon belgisi sifatida, ular uchun faqatgina ibodat qildi. Ammo u qarasaki, ular bunga ham rozi bo‘ldilar. „Biz qirq yil non sindirish marosimini kutgan edik“ — dedi ulardan kattasi. 

			Imonlilardan bittasi o‘sha zahotiyoq guruchdan bo‘lgan nonni olib keldi. Xushxabar elchisi: „Ular hozirgina suvsiz, suvga cho‘mdirildilar, ehtimol Qutlug‘ Kechani ham sharobsiz o‘tkazaverarmiz“ — deya o‘yladi. O‘shanda u kerakli paytda zarur bo‘lishini aytgan do‘stining „sovg‘asi“ haqida esladi. U sumkasini ochdi va o‘ramni chiqardi. Unda bir shisha sharob bor edi. Butun qishloq, kerakli paytdagi sovg‘a uchun Xudoni ulug‘lab yig‘ladilar. 

			Bizning davrimizdagi ko‘pchilik odamlar hayotini kalendarsiz va soatsiz tasavvur qila olmasalarda, Xudoda — O‘zi belgilagan vaqt bor. U tezlashish „hukmi“ bilan chegaralanmagan. Ammo Uning belgilagan vaqti bo‘yicha baxtli yashashimiz uchun, biz sabr-toqat qilishni o‘rganishimiz kerak. Sabr-toqat Xudo o‘z vaqtida O‘z ishini bajarishiga ishonishni anglatadi. Ehtimol biz buning tasdig‘ini ko‘ra olmasliklarimiz ham mumkin. Sabr-toqat keyinga qoldirilgan xursandchilik printsipidan iborat. Biz Xudoning marhamatlarini kutganimizda, ularni ko‘proq qadrlaymiz. Biz kutgan narsamizni, ko‘proq qadriga yetamiz. Bu guruchli non bilan Qutlug‘ Kecha o‘tkazish yoki yana qanday muhtojlik bo‘lishidan qat’iy nazar, Xudoning vaqt-soati bor. Siz o‘z hayotingizdagi Xudoning vaqti-soatiga qanday qaraysiz? Ehtimol Unga butunlay ishonib-topshirish vaqti kelgandir?

			„Ey xalqim, umid qil Xudodan.. har doim“.

			Zabur 61:9

			kun 93

			G‘ayritabiiy xushxabar yetkazish

			Uganda: nozir Xannington

			„Jallod uchun najot haqida eshitishning yagona imkoniyati — bu maxbusning guvohligidir. Jallodlar hech qachon jamoatga bormaydi va Muqaddas Kitobni o‘qimaydilar. Qamalgan masihiy esa, hatto uni kaltaklayotgan paytda ham sevgi haqida gapirishi mumkin“. Yashirin jamoat a’zosining e’tiqodi shunday.

			Azob chekishlar tahdidi ostida Masihga xizmat qilgan ayol shunday dedi: „Jamoatning butun tarixi mobaynida, ko‘plab qamalgan masihiylar o‘zlarining azob beruvchilarini Osmon Shohligiga olib kelishganlar. Rim qamoqxonasida, Pavlus qamoqda o‘tirganida, imonga olib kelganlarning ro‘yxati yozilgan taxtacha bor. Agar Pavlus ularga imkon bermaganda, ular allaqachon do‘zaxda bo‘lardilar“. U jim bo‘ldi. „Agar oqibatida azob beruvchilar najot topadigan bo‘lsa, men azob chekishga qarshi emasman“.

			Nozir Xannington Ugandadagi kanniballarga Masihning xabarini yetkazishga otlanganida, bu xavfli ekanini bilardi. Nozir kelganidan bir nechta hafta o‘tib, kanniballar najot xabarini inkor qildilar va xushxabar elchisini o‘ldirdilar. Xannington o‘lishidan oldin, kanniballar undan quyidagi so‘zlarni eshitdilar: „dushmanlaringizni sevinglar… sizga jabr-zulm o‘tkazganlar uchun ibodat qilinglar“.

			Xuddi shunday xabar bilan, xuddi o‘sha otasi o‘lgan qishloqqa nozirning ikkita o‘g‘li keldi. Ularning otasini o‘ldirgan qabilaga xushxabar aytishni davom ettirishga qat’iy qaror qildilar. 

			Ayrimlar Masihning o‘limi va qayta tirilishi, ularning O‘qituvchisi abadiy yashashda davom etishi uchun, o‘ylab topilgan deb hisoblaydilar. Biroq bu uchun Uning ko‘pchilik shogirdlari azobli o‘lim ko‘rishga tayyorligini va Uning orqasidan ergashayotgan avlodlar borligini qanday tushuntirish mumkin? Agar shunday bo‘lganida edi, ular o‘zlarining adashgan fikrlaridan qo‘lga olingan yoki muqarrar o‘lim bilan yuzma-yuz uchrashgan paytdayoq voz kechgan bo‘lardilar. Ular o‘zlarining xayolparastligida shunchalik kirishishning nima keragi bor edi? Aslida ular eng oxirgi nafasi qolguncha, o‘z jallodlarini imonga olib kelishga harakat qilganliklaridan guvohlik beruvchi, juda ko‘plab tarixiy faktlar mavjud. Ularning g‘ayritabiiy ravishda xushxabar aytishlari, ularning mustahkam imonidan dalolat bergan: aynan shu Xudoning Xushxabari hisoblanadi. Siz Xushxabarning haqiqat ekanligiga qanchalik imoningiz komil? Uni siz oxirgi nafasingiz qolguncha yetkazishga tayyormisiz? 

			„Men Xushxabardan or qilmayman, chunki Xudoning kuch-qudrati bo‘lgan bu Xushxabar orqali unga ishonganlarning hammasi qutqariladi“.

			Rimliklarga maktubi 1:16

			kun 94

			G‘ayritabiiy xushxabar yetkazish maydoni

			Yaponiya: Fransisko Xav’er

			Ajoyib tog‘lar bilan o‘ralgan mamlakat Yaponiya, jasur birodar aka-uka va opa-singillarning imoni bilan marhamatlangan mamlakat. Ular Masihning sevgi xabari va kechirimi butun Yaponiyaga yetib borishi uchun, hamma narsani qurbonlikka keltirishga tayyor bo‘lishgan. 

			1549 yili, Fransisko Xav’er Yaponiyaga kelganida, u yerga kelgan birinchi xushxabar elchisi bo‘ldi. Uning xizmati mobaynida ko‘plar Masihga imon keltirdilar, jamoat esa tez o‘sib borar edi. Biroq yaponiya hukumati masihiylikni xuddi tahdid kabi qabul qildi va qattiq quvg‘inlar boshlandi. Masihiylikka qarshi bo‘lganlar, xuddi osmonga yuksalgan va o‘z soyasi bilan imonlilarni qoplab olgan, tishli tepaliklarga ega bo‘lgan tog‘larga o‘xshab ko‘payib borardi. Unzen shahrida masihiylarni vulqon lavasida yoqishgan. Nagasakida imonlilarni yog‘ochdan yasalgan xochlarga osishgan. 1637 yilda yapon askarlari 30 ming masihiylarni yig‘ishgan va hammasini o‘ldirishgan. 

			Bundan so‘ng jamoat tirik qolganlarni himoya qilish maqsadida yashirin ravishda ishlashga o‘tgan. Bir necha yil mobaynida jamoat tirik qolish uchun kurashgan. Xudoning inoyati tufayli ular tirik qolishga muyassar bo‘lganlar. O‘z ishiga sodiq bo‘lgan xushxabar elchilari kelishdan hecham to‘xtamadi. Ular juda kuchli quvg‘inlar haqida eshitar va Xudoning chorlovi bo‘yicha tirik qolgan oz sonli masihiylarga xizmat qilish uchun boraverardilar. 

			Hozir Yaponiyada 1,7 million faol masihiylar bor va har kuni jamoatga yangi imonlilar kelib qo‘shilmoqda. Xav’er va zamonaviy xushxabar elchilari, xuddi xantal urug‘idek mamlakatni o‘zgartirish uchun, bir talay qarshiliklarni chetga surgan imon vakillari hisoblanadi. 

			Hayotda ko‘p narsalar, ajoyib manzaralardan zavq olishga to‘sqinlik qiladi. Imonlilar, ko‘pincha ularning imonini qabul qilishni xohlamaydigan oila a’zolari tomonidan katta qarshiliklarga duch keladilar. Ko‘pchilik masihiylar ateizm tog‘ini ish joylarida yengib o‘tadilar. Yopiq mamlakatlarda mamlakat tomonidan, masihiylarning ustida tog‘dek yuksalib turgan quvg‘inlar, o‘z soyasi bilan imonlilarni bosib qo‘yadi. Ammo aynan shu, bugun Jamoat to‘qnash kelayotgan raqib tog‘ining orqasida, ajoyib manzara yashiringan. Xushxabarga chanqoq bo‘lgan minglab erkaklar, ayollar va bolalarning manzarasi. Imon najotga muhtoj bo‘lgan boshqa odamlar uchun yo‘lni ochib berishi mumkin. Ko‘pchilik masihiylar haqiqatni isbotlash maqsadida, sizgacha allaqachon quvg‘inlarga duchor bo‘lganlar. Siz ham bu tog‘ni ko‘chirish uchun, ularning ishini imon bilan davom ettirasizmi? 

			„…chindan, sizlarga aytamanki: agar bir xantal doniday ishonchingiz bo‘lsa-yu, bu toqqa: „Bu yerdan u yerga ko‘ch“, — deb aytsangizlar, u ko‘chadi“.

			Matto Xushxabari 17:20

			kun 95

			G‘ayritabiiy joy

			Rossiya: Zoya Kraxmalnikova

			Qamalganlardan bittasi, sobiq ruhoniy Zoyani sotib berdi. O‘zi ozodlikka chiqish va qiynoqlardan qochish uchun, Zoyaga tuhmat qildi. Sud jarayonida Zoya sotqinning sha’niga qarata hech narsa aytmadi. U faqatgina: „Yahudo Masihni sotganida, u sotqin bo‘ldi. Biroq Getsemaniya bog‘ida Iso uni „do‘stim“ deb atadi. Biz ham Isodan o‘rganishimiz va bizga nisbatan sotqinlik qilayotganlar bilan xuddi shunday ish tutishimiz kerak emasmi?“

			Zoya Kraxmalnikova odamlarga Iso haqida aytgani uchun olti yilni qamoqda o‘tkazdi. Qamoqda o‘tgan vaqt, unga Kalomning ajoyibligini va uni hayotimizda mavjud bo‘lgan og‘ir damlarda qanday qo‘llash kerakligini tushunishiga yordam berdi.

			„Qamoqxonadagi har bitta kamerada, „yahudoning ko‘zi“ deb ataluvchi deraza bor. U orqali soqchilar har besh daqiqada sening ortingdan kuzatib turishlari mumkin edi. Ular juda sinchkovlik bilan tekshiradi va nasihat qiladi. Bu agar kommunistlar shunchalik sinchkovlik bilan sening orqangdan kuzatsa, u holda Xudo va farishtalar buni qanday sinchkovlik bilan qilishini tushunishimga yordam berdi“.

			Zoya osongina qayg‘uga botishi mumkin edi. Ammo u Kalomdan dars oldi va uni hayotiga qo‘lladi. Bu juda og‘ir darslar edi. Ammo ular uning hayotini va u bilan birga bo‘lganlarning hayotini yanada yorqinroq qilishga xizmat qilar edi. 

			Narsalarni yig‘ishtirmasdan turib, uzoq sayohatga jo‘nash taklifi, bizga kulguli ko‘rinadi. Kim tayyorgarlik ko‘rmasdan sayohatga chiqadi? Ammo masihiylar har kuni kerakli ruhiy tayyorgarliksiz, ruhiy sayohatga chiqadilar. Biz oldindan tayyorgarlik ko‘rishimiz va keyin Uni zarur paytda amalda qo‘llash uchun, Xudo Kalomini o‘z yuragimizga joylashimiz kerak. Bizlardan ko‘pchiligimiz ruhiy sinovlardan katta qiyinchilik bilan o‘tamiz, chunki Xudoning printsiplarini oldindan o‘rganmadik. Oxir oqibatda, biz muvaffaqiyatsizlik alamini tortamiz, zero Xudo Kalomini Zoyaga o‘xshab, o‘z sharoitimizga qo‘llaganimizda edi, biz g‘olib bo‘lib chiqqan bo‘lardik. Sizning Masihga bo‘lgan imoningiz sizni xavfli yoki qiyin joylardan olib o‘tishi mumkin. Siz sayohatga tayyormisiz? O‘zingiz bilan Xudo Kalomidan ko‘proq olib oling — u sizga kerak bo‘ladi.

			„Sen esa haqiqat kalomini adashtirmay, to‘g‘rilik bilan o‘qit, o‘zingni Xudoga maqbul, halol bir ishchi sifatida ko‘rsatishga g‘ayrat qil“.

			Ikkinchi Timo‘tiyga maktubi 2:15

			kun 96

			G‘ayritabiiy isyonchi

			Peru: Xuan

			Xuanni terrorchilik faoliyati uchun, Migel Kastro nomidagi qamoqxonaga, o‘n besh yillik qamoq jazosiga hukm qildilar. Xuan terroristlar qanday fikrlashini yaxshi bilardi. Uning o‘zi ham qachonlardir „Porlab turuvchi yo‘l“ nomi bilan mashhur bo‘lgan, qurolli kommunistik guruhning a’zosi bo‘lgan edi. Uning asosiy vazifasi shundan iborat ediki, u boshqalarga qanday o‘ldirish va yo‘q qilishni o‘rgatishi kerak edi. U katta mansabga ega va portlatish bo‘yicha yuqori malakali mutaxassis edi. Uning ishi uni ruhlantirar va boshqa odamlarning taqdirini hal qilayotganlik hissini berar edi. 

			Xuan o‘z ishini qamoqxonada ham davom ettirdi. Fernando ismli yosh yigitni guruhga jalb qilishga harakat qilganida, marksistlarning „nayranglari“ ish bermayotganini ko‘rdi. O‘z navbatida Fernando Xuanga shunday savol berib, uni o‘ylashga majbur qildi: „Do‘stim, agar sen bugun olamdan o‘tsang, abadiyatni qayerda o‘tkazasan?“. 

			Xuan ko‘plab odamlarning o‘limini ko‘rgan edi, o‘zi ham o‘ldirgan edi, ammo hech qachon o‘z o‘limi haqida o‘ylamagan edi. Fernandoning savoli uni xavotirga sola boshladi. Har kuni Fernando unga Masihning sevgisi va Uning buyuk qurbonligi haqida hikoya qilishni boshladi. Nihoyat, Xuan imonga keldi. Fernando o‘zining yangi shogirdiga dalda berardi: „Hayotingni inqilobga qanday bag‘ishlagan bo‘lsang, xuddi shunday tarzda Rabbing bo‘lgan Masihga bag‘ishla“.

			Vaqt o‘tishi bilan, Xuan cho‘pon bo‘ldi, uning suruvi esa — qamoqdagi maxbuslar bo‘ldi. Ilgari u odamlarni qurollangan terroristik guruhga tortardi. Qamoqxonada u yakshanba maktabi tashkil qildi. Uning o‘lim olib keladigan ishi, odamlarga abadiy hayotni olib kelish ishiga aylandi.

			Nimagadir bo‘lgan qiziqish insonni ruhlantiradi. Bir xil odamlarda ishga qiziqish. Boshqalarida esa — o‘z oilasiga. Ayrimlar masihiylikka qarama-qarshi bo‘lgan printsiplarni katta qiziqish bilan himoya qilishadi. Masihiylarni quvg‘in qiluvchilarni befarqlikda ayblab bo‘lmaydi. Agar ular to‘g‘ri yo‘lda bo‘lganlarida edi, hech ikkilanmasda ular bilan faxrlansa arzirdi. Biroq Xudo eski hayotni, yangi hayotga o‘zgartirishni xohlaydi. Marksizmga qanday qiziquvchanlik bilan xizmat qilgan bo‘lsa, xuddi shunday qiziquvchanlik bilan insonlarni Masihga olib kelayapti. Unga to‘la sadoqat bilan xizmat qila olishingiz uchun, Uning O‘zi sizga kerakli bo‘lgan hamma narsani berishi uchun ibodat qiling. Uning Shohligini yaqinlashtirish uchun Uning O‘zi sizga olovli yurak berishini Undan so‘rang.

			„Lekin bir vaqt fazilat deb bilgan narsalarimni endi Masih uchun foydasiz hisoblayman“.

			Filippiliklarga maktubi 3:7

			kun 97

			Yana bitta g‘ayritabiiy tanlov

			Filippin: Piter

			Piter tavakkal qilish kerak ekanligini his qilardi. U filippinlik xushxabarchi amakisi Maykl bilan, odamlar Masih haqida eshitishga chanqoq bo‘lgan, uzoq qishloqlarga sayohat qilishni yaxshi ko‘rar edi.

			Qishloqlarga borish har xil sarguzashtlarga boy bo‘lardi, ayrim paytda esa juda xavfli bo‘lardi. Ular soatlab qalin o‘rmon orqali o‘tishlariga to‘g‘ri kelardi. Ko‘p yillar mobaynida filippin xalqi, Filippindagi Kommunistik partiyaning qurollangan qanoti hisoblangan, Yangi xalq armiyasi tomonidan juda ko‘p zo‘ravonliklarga duch kelishgan. Piter amakisi bilan ko‘pincha ular bilan uchrashib qolishdan qochib, yashirinishlariga to‘g‘ri kelardi. Piter bolalarni yaxshi ko‘rar edi va Xudo ularni sevishi haqida eshitganlarida, ularning ko‘zlari charaqlab ketishini kuzatish unga juda yoqardi. 

			Azobli payshanbada Yangi xalq armiyasi Maykl amakining xizmatiga chek qo‘yishga qaror qildi. Ular Piterni ushlab olishdi va agar amakisi Masih haqida guvohlik berishdan to‘xtamasa, uni o‘ldirishlarini aytib tahdid qilishdi. Piterning ota-onasi: „Biz Mayklga xizmatini to‘xtatishga buyruq bera olmaymiz. Biroq o‘g‘limizni qaytarib berishingizni so‘raymiz. U sizlarga hech narsa qilmadi“.

			Piter qo‘llari orqasiga bog‘langan holda o‘tirib, uning otasi uncha uzoq bo‘lmagan joydan aytayotgandek tuyulgan so‘zlarini eshitdi: „Zero hayot men uchun — Masih, o‘lim esa — yutuqdir“. Bu so‘zlar Piter uchun xuddi otalik nasihati sifatida, xuddi Qutqaruvchi oldiga ketish vaqti kelganidan dalolat beruvchi belgi sifatida yangradi. Maykl amaki hozirgacha tog‘li qishloqlarda, Masih sevgisining kuchi va Piter ismli yosh, ammo Xudoga sodiq bo‘lgan jiyani haqida guvohlik berib yuribdi. 

			Tavakkal bor joyda, tanlov bor. Ayrimlar o‘zlarining dunyoviy boyliklari bilan tavakkal qiladilar. Birjadagi muvaffaqiyati bilan. Poygada g‘alaba qozonish bilan. O‘yinda urilgan gollar soni bilan. Ayrimlar hech qanday abadiy qadr-qimmatga ega bo‘lmagan, giyohvand yoki ichkilik kabi qisqa muddatli lazzatlanishlar uchun, o‘z umrini berishga tayyorlar. Iso insonlarni umuman boshqa narsani tanlashga chaqirayapti. U bizlarni Uning irodasiga ergashib samoviy in’omlarga ega bo‘lishimiz uchun, dunyoviy yutuqlar bilan tavakkal qilishimizga chaqirayapti. Xudoning irodasiga ergashish, ot choptiradigan maydondagi yutuqdan yoki giyohvand moddaning tagidagi sun’iy lazzatdan ko‘ra ko‘proq mukofot olib keladi. O‘z imoningiz uchun tavakkal qilib, Xudoning mukofotiga sazovor bo‘lganmisiz? Nima uchun ha yoki nima uchun yo‘q?

			„…Kim Uning irodasini bajarishni istasa, bu ta’limot Xudodanmi, yoki Men O‘zimdan gapiryapmanmi, bilib oladi“.

			Yuhanno Xushxabari 7:17

			„Biz yaxshi masihiylar bo‘lishimiz uchun emas, balki Masihga o‘xshagan masihiylar bo‘lishimiz uchun ibodat qilamiz. Xudo bizni qanday ko‘rishni xohlasa, shunday masihiylar, ya’ni Xudovandning ulug‘lanishi uchun bajonidil xochni ko‘tarib yurishga tayyor — masihiylar bo‘lishimiz uchun ibodat qilamiz“.

			Ruminiyadan yashirincha olib chiqilgan yashirin jamoat xatidan.

			kun 99

			G‘ayritabiiy gimn

			Shimoliy Koreya: Goksan qishlog‘i aholisi

			Jigar rang ko‘zli kichkina qizaloq onasiga qaradi: u nima qiladi?

			O‘sha kuni ertalab qizaloqning onasini, ularning cho‘ponini va yigirma oltita shimoliy Koreyadagi Goksan qishlog‘i aholisining qo‘lini bog‘ladilar va g‘azablangan kommunistlar olomoni oldida saflantirdilar. 

			Soqchilardan bittasi cho‘pon Kimga va boshqa masihiylarga qarab: „Masihdan voz kechinglar yoki o‘lasizlar“, — dedi. Bu so‘zlardan qizaloqning tomiridagi qon muzlab qolgandek bo‘ldi. Ular qanday qilib onasidan Masihdan voz kechishini so‘rashlari mumkin? Zero onasi, Uning tirik ekanini bilardi. Hamma masihiylar bir ovozdan Masihdan voz kechishdan bosh tortdilar. 

			O‘shanda soqchi qichqirdi:„Masihdan voz kechinglar yoki biz bolalaringizni dorga osamiz“. Qizaloq onasiga qaradi. Onasi uni qanday sevishini bilib, uning qo‘llarini mahkam siqdi. Onasi unga engashdi va xotirjamlik bilan shivirlab: „Qizalog‘im, bugun biz sen bilan osmonda uchrashamiz“.

			Hamma bolalarni dorga osdilar.

			Qolgan masihiylarni katta asfal’t qiladigan mashina oldidagi yo‘lga yotishga majbur qildilar. Kommunistlar ularga oxirgi imkoniyatni berdi: „Masihdan voz kechinglar yoki sizni yanchib tashlaydi“. Masihiylar allaqachon o‘z bolalaridan ajralgan edi. Orqaga yo‘l yo‘q edi. 

			Haydovchi kattakon mashinani o‘t oldirganda, masihiylar sekin ovozda qo‘shiq ayta boshladilar: „Nolamni va jonim nafasini tingla, ey Xudoim, Seni yanada kuchliroq sevishni xohlayman“.

			Kuchliroq sevish. Xudo bizni shunchalik kuchli sevdiki, O‘zining O‘g‘lini berdi. Kuchliroq sevish. Masih bizni shunchalik kuchli sevdiki, xochgacha bordi. Kuchliroq sevish. Masihga bo‘lgan sevgisi tufayli masihiylar jonini beradilar. O‘zlari uchun shunchalik katta narsa bergan Zotga, yanada ko‘proq berishni xohlaydilar. Bizning hech narsadan ko‘ra, ozgina ko‘proq beriladigan hozirgi davrimizda, imonlilar yangi me’yorlarni o‘rnatayaptilar. Ko‘proq sevish — bu eski qo‘shiqdan olingan oddiy so‘zlar emas. Bu — cheksiz hayot tarzi. Har kuni — bu Iso Masih uchun ko‘proq narsa qila olish yo‘lini izlashdir. Bir xil masihiylarni bu yo‘l o‘limga olib keldi. Boshqalari uchun esa ko‘proq sevgi berish, o’ziga aziz bo‘lgan narsasini qurbon qilish bo‘ldi. „Kuchliroq sevish“ aynan siz uchun nimani bildiradi?

			„Zero Xudo olamni shunchalik sevdiki, O‘zining yagona O‘g‘lini berdi, toki Unga ishongan har bir kishi halok bo‘lmasin, balki abadiy hayotga ega bo‘lsin“.

			Yuhanno Xushxabari 3:16

			G‘ayritabiiy kino

			Pokiston

			Endi hamma bu fil’mni tomosha qilishni xohladi. Odamlar u haqida bozorda va hatto machitda ham shivirlashar edilar. „U nima haqida? Nahotki u shunchalik xavfli bo‘lsa, uni ko‘rgani uchun odamlarni qo‘lga olsalar?“

			Hamma Iso Masihning hayoti, xizmati, o‘limi va qayta tirilishi haqidagi „Iso“ fil’mi haqida gapirardi. Fil’m katta sahnada najot rejasini ko‘rsatib beradi, unda Isoning tarixi namoyon qilinadi. Pokistondagi Yakobaba shahrida ikkita kishi qo‘lga olindi, bu fil’mni va boshqa masihiy materiallarni tarqatgani uchun kaltaklandi. Mahalliy mullalar, ularga va boshqa masihiy materiallarni tarqatganlarga qarshi ayblov qo‘yilishini talab qildilar. Ular hatto shahardagi musulmonlarni masihiylarga qarshi qattiq choralar ko‘rishga chaqirdilar. Tez orada mahalliy cho‘ponning uyi talon-taroj qilindi, masihiy maktab qoshida o‘q ovozlari eshitildi. Shahar xuddi ochiqdan-ochiq zo‘ravonlik qilishga o‘tgandek tuyulardi. 

			Biroq tez orada o‘zgarishlar boshlandi. Fil’mni taqiqlash o‘rniga, shahar aholisining o‘zi bu „gunohli“ fil’mni ko‘rishni xohlab qoldi. Odamlar o‘z ko‘zlari bilan bu fil’m atrofidagi shov-shuvning sababini bilishni xohladilar. Shahar bo‘ylab fil’mning noqonuniy nusxalari tarqala boshladi va oxir-oqibatda „Iso“ fil’mi mahalliy televideniya orqali ko‘rsatildi. Shahar sud hakami fil’mni ko‘rib, bu umuman islomga qarshi emas, deya e’lon qildi.

			O‘zlari xohlamagan holda, mahalliy mullalar xushxabar butun shahar bo‘ylab tarqalishiga sabab bo‘ldilar. Ular „Iso“ fil’mi butunlay mamlakatda taqiqlanishini xohlagan edilar, ammo ularning boshlagan shov-shuvi aksincha yaxshilikka xizmat qildi. Xudo g‘ayritabiiy yo‘llar bilan yovuzlikni ezgulikka aylantiradi. U o‘zining xizmatkorlari ishini marhamatlaydi, ammo bu har doim biz o‘ylagandek bo‘lmaydi. Xushxabarga qarshi bo‘lgan mamlakatlardagi masihiylar bu achchiq tajribani orttirayaptilar, ammo ular Xudoning qudratli kuchiga guvoh bo‘lganlarida juda xursand bo’ladilar. Hatto biz buni oxirigacha tushunmasakda, hatto hammasi yomon bo‘lib borayotgandek tuyulsada, Xudo yo‘limizda bizga yordam beradi. Aynan mana shunday paytlarda siz Xudoga ko‘proq suyanasizmi? Biz buni bilmagan paytimizda ham, U nima qilayotganini biladi. 

			„Sizlarning fikringiz Meniki emas, Mening yo‘llarim sizlarniki emas“.

			Ishayyo payg‘ambarning kitobi 55:8

			kun 101

			G‘ayritabiiy kechirim

			Peru: Rikardo

			Qog‘oz eski, qirg‘oqlari yirtilgan edi. Qora yoyilib ketgan qatorlarni deyarli o‘qib bo‘lmas edi. Oxirida shunday imzo turardi: Rikardo

			„Men Perudagi kommunistik jangarilar lageridan yozayapman. Yaqinda men radiodan dalda olish maqsadida eshittirish izladim. Mening o‘rtoqlarimning nafratga to‘la eshittirishlari menga hech qanday dalda bermaydi. Kutilmaganda men sizning „Marksistlar tilidagi Xushxabar“ nomli eshittirishingizga duch kelib qoldim. Siz Iso buyuk o‘qituvchi, U o‘z dushmanlarini kechirishga o‘rgatgan, deb aytayapsiz.

			Bu fikr yuragimga chuqur o‘rnashdi. Birdaniga shunday tinchlikni sezdimki, natijada xuddi yosh bolaga o‘xshab yig‘ladim. O‘zim bilan nima yuz berganini bilmayman.

			Ota-onam yer egasi tomonidan ezib ishlatilish qurboni bo‘lishgan va men butun umr boylarni yomon ko‘rganman. Biroq yuragimda bo‘lgan bu o‘zgarishlardan keyin, men ularga nafrat bilan qarashdan to‘xtadim. Buni tushuntira olmayman. Nahotki, ulardan nafratlanmasligim mumkin?

			O‘shanda men sizlarning eshittirishingizni birinchi marta tingladim. Juda xursand bo‘ldim. Endi men bittasini ham o‘tkazib yubormayman. Men siz aytgan kitobni o‘qib chiqishni xohlayman“.

			Keyinroq Rikardo guruhdan ketishga va jamoat a’zosi bo‘lishga muvaffaq bo‘ldi. Ikki yildan keyin u jangarilar lageriga, Qutqaruvchi haqida o‘rtoqlari bilan bo‘lishish umidida qaytib bordi. O‘shandan buyon u haqida hech kim, hech narsa eshitmadi. Agar u vafot etgan bo‘lsa, bu ularga bo‘lgan sevgisi tufayli bo‘ldi. 

			Insonga xos bo‘lgan, eng vayron qiluvchi hissiyotlardan bittasi — bu nafrat. Uni idishda saqlanib, uni yemirayotgan kislota bilan tenglashtirish mumkin. Nafratga to‘la odamlar, tez orada ularning qayg‘usi o‘z-o‘zini yemirayotganini ko‘radilar. Biroq imonlilarda tabiiy moyilliklari ustidan g‘alaba qiluvchi ruhiy tabiat mavjud. Iso insonlarni o‘z dushmanlarini sevishga o‘rgatadi va natijada odamlar o‘zgaradi. O‘zgarish shunchalik tez bo‘lishi mumkinki, hatto imonga kelgan odam yillar mobaynida to‘plangan nafrati qayoqqa yo‘q bo‘lganini tushunmay ham qolishi mumkin! O‘z yuragingizni nafrat bilan zaharlayapsizmi? Nafratdan shifo topish uchun Isoga murojaat qiling. Sizni xafa qilganlarni bugunoq kechiring va ertangi kun uchun umidga ega bo‘lasiz. 

			„Agar biror kishi „Xudoni sevaman“ desa-yu, birodaridan nafratlansa, u yolg‘onchidir. Ko‘rib turgan birodarini sevmasa, ko‘rmagan Xudoni qanday seva olar ekan?!“

			Birinchi Yuhanno maktubi 4:20

			G‘ayritabiiy boylik

			Ruminiya: Dobrogei aholisi

			Diktator Nikolae Chaushesku bir kuni sovet hamfikrlarining namunasiga ergashib, mamlakatda „kolxozlashtirish“ ni boshlashga qaror qildi. Qattiq rumin diktatori odamlarni ixtiyoriy ravishda, „umumiy manfaat“ yo‘lida davlatga o‘z boyliklarini topshirishga majbur qila olaman deb o‘yladi. 

			Fermerlar, yer egalari va dehqonlar hamma narsasidan: dalasi, podasi, yerga ishlov beruvchi qurollari va uyidan ajraldilar. Ruminiyaning qachonlardir gullab yashnagan agrar sohasi, endi yo‘q qilingan, fermerlar esa arzimagan pulga kolxoz dalalarida ishlab, davlat quliga aylantirilgan edi. Oilalar nonga navbatda turardi. Qarshiliklar kuchayayotgan edi. Diktator esa eng qattiq choraga o‘tdi. Dobrogeya provintsiyasida barcha dehqonlarni shahar markaziga to‘pladilar va o‘z yerlarini ixtiyoriy ravishda topshirishlarini so‘radilar. Ko‘ngillilar topilmaganda esa, Chaushesku o‘z qo‘li bilan o‘nta odamni otib tashladi. Ushbu savol yana ovozga qo‘yildi: „Kim o‘z ixtiyori bilan yerini topshirishni xohlaydi?“

			Harbiy musiqa chalinib turar, kommunizmni ulug‘lovchi shior va chorlovlar yangrardi. Odamlarni raqs tushishga majbur qilishar va kinokameralarga tushirar edilar. Shu orqali ruminlar qanday qiziqish bilan sotsializmni qo‘llab-quvvatlashlarini ko‘rsatmoqchi edilar. Bor budidan ayrilgan fermer, keyinroq shunday hikoya qildi: „Ular hamma narsani oldik, deb o‘yladilar. Ammo ular eng muhimini — bizning ruhiy qo‘shiqlar to‘plamini qoldirdilar. Shuning uchun biz o‘tirdik va Xudoni ulug‘lab qo‘shiq kuyladik“. 

			Ko‘pincha odamlarni bir-birlari bilan tanishtirish uchun o‘yin o‘ynashadilar. Mana inson haqida juda yaxshi gapirish mumkin bo‘lgan savollardan bittasi: hech kim yashamaydigan orolga o‘zingiz bilan nima olib ketgan bo‘lardingiz? Ko‘pchilik odam uchun bu savolga javob berish shunchalik qiyinki, ularga bu oddiy o‘yin ekanini eslatishga to‘g‘ri keladi. Biroq rumin xalqi o‘yin o‘ynashga muvaffaq bo‘lmadi — ular buni haqiqiy hayotda boshdan kechirdilar. Hukumati ularga bitta ham narsa olishga ruxsat bermadi. Ammo qishloqdagilar, ularning qo‘shiq kitoblarini hukumat tortib olmaganini tushunganlarida, bu ularning hech kim yashamaydigan oroliga o‘xshash qishlog‘iga katta quvonch olib keldi. Odamlar qo‘shiq kitobiga xuddi qimmatbaho narsaga qaraganday qarardilar, Xudo esa odamlarga xuddi xazinaga qaragandek qaraydi.

			„…Sizlar Egangiz Xudoning muqaddas xalqisiz. U sizlarni yer yuzidagi jamiki xalqlar orasidan O‘z xalqi, O‘z xazinasi qilib tanlab oldi“.

			Qonunlar kitobi 7:6

			kun 103

			G‘ayritabiiy qurbonlik

			Livan: Mariyam

			Musulmon fanatlari Mariyamning ona qishlog‘iga bostirib kirishganlarida atigi o‘n yetti yoshda edi. Mariyamni qo‘rqinchli ovoz juda cho‘chitdi: „Agar musulmonchilikni qabul qilmasang, seni otib tashlaydilar“.

			Mariyam qo‘rqmasdan: „Men Xudoni tanlayman. Ot“. Mariyamni va uning oilasini otib tashlab, hujum qilganlar ularni o‘lik hisoblab ketdilar. Ikki kundan keyin qishloqqa „Qizil xoch“ tashkilotining ishchilari kelishdi va mo‘‘jizaga guvoh bo‘ldilar: Mariyam tirik edi, uning faqatgina o‘q tekkan joyi ishlamas edi. 

			Tushkunlik va qayg‘uga botgan Mariyam Xudovandga ibodat qildi. Nihoyat, uni ajoyib tinchlik qurshab oldi va Xudoga shunday va’da berdi: „Har bir kishining yerda nimagadir tayinlangan maqsadi bor. — deya ibodat qildi qizaloq. — men hech qachon turmushga chiqmayman va jismoniy ishlay olmayman. Mening hayotim ular uchun ibodatdan iborat bo‘ladi“.

			O‘shandan buyon Mariyamning ibodatlari va Masih haqidagi to‘xtovsiz guvohliklari ko‘plab musulmonlarni Xudoning O‘g‘liga bo‘lgan ishonchga olib keldi. 1990 yil Livan uchun eng dahshatli yil, o‘n besh yillik fuqarolar urushi yiliga aylandi. Minglab odamlar o‘ldirildi va yarador qilindi, yuz minglab kishilar qochoqqa aylandi. Biroq Mariyamning qurbonligi va uning guvohligi, mamlakatdagi nifoq soluvchi urushda ko‘plab masihiylarni qolishga va Masih uchun xizmat qilishga majbur qildi. 

			Xudoga xizmat qilishdagi eng katta in’om qurbonlik keltiruvchi idishga sig‘maydi. Biz o‘z hayotimizni Xudoga qurbonlik sifatida qarasak, bizning Xudo Shohligini yaqinlashtirish yo‘lidagi imkoniyatlarimiz chegara bilmaydi. Bu haqida Mariyamga o‘xshab, quvg‘in qilingan ko‘plarning guvohligi bundan dalolat beradi. Buni Xudo uchun qilgandek qilib, o‘z hayotlarini qurbon qilgan holda, o‘zlarini quvg‘in qiluvchilarga xizmat qilishda davom etmoqdalar. Tereza de Liz’e bir marta shunday aytgan: „Boshqalar uchun chekilgan azob, va’zdan ko‘ra ko‘proq odamlarni imonga olib kelishga qodir“. Ko‘pchilik masihiylar o‘z hayotlarini qurbon qilmaslik uchun, osongina sabablar topadilar: ular „juda band“ va ularning atrofida „juda ko‘p narsalar yuz bermoqda“. Ammo agar biz xohlasak, Xudo bizni ajoyib tarzda Uning guvohlariga aylantirishi mumkin. 

			„Siz imoningizga asoslanib, xizmat qilib kelyapsiz, shu sizning qurbonligingizdir. Mana shu qurbonlikka qo‘shilib, mening qonim sharob nazriday to‘kiladigan bo‘lsa ham, xursand bo‘laman, hammangiz bilan birga shodlanaman“.

			Filippiliklarga maktubi 2:17

			kun 104

			G‘ayritabiiy qayg‘u

			Ruminiya: arximandrit Giush

			Kommunistik tuzum paytidagi Jilyava qamoqxonasidagi sharoit juda ham og‘ir edi. Singan derazalar orqali sovuq qish shamoli kirardi. Jilyavada masihiylarga nisbatan hech qanday hamdardlik yo‘q edi. Vahshiy soqchilar hatto ularni „alohida“ kaltaklar bilan mukofotlashar edilar. 

			Maxbuslardan bittasi, arximandrit Giush, Liberti shahrida cho‘pon bo‘lgan. Uni qamab qo’yishganlarida va u o‘zining yangi „uyini“ xavotir bilan ko‘zdan kechirganida, tanish chehrani — qachonlardir Libertida birga xizmat qilgan odamni ko‘rdi. Bu cho‘pon Richard Vurmbrand edi. „U haligacha tirik bo‘lishi mumkin emas, — deb o‘yladi arximandrit. — Sakkiz yildirki, undan hech qanday xabar yo‘q edi“. Cho‘ponlar quchoqlashdilar. Arximandrit o‘zini oldinda kutib turgan dahshatli azoblarni boshdan kechirishda yordam beruvchi, eski do‘stini Xudo unga yuborganidan juda minnatdor bo‘lib kuldi. 

			Ammo cho‘pon Vurmbrand kulmadi. U bunday yaxshi xizmatkorni qamoqxonada ko‘rishdan qayg‘uda edi. U uchun juda xavotir olardi. Sovuqni va vahshiylarcha munosabatga chiday olarmikan? Ko‘plarga o‘xshab, jinni bo‘lib qolmasmikan? Qamoqda o‘tkazilgan sakkiz yildan keyin, Vurmbrand yangi kelganni nimalar kutayotganini bilardi. 

			Ikki do‘st qandaydir vaqt jim o‘tirdilar. Nihoyat Richard jimlikni buzdi va undan so‘radi: „Sen qayg‘urayapsanmi?“ Uni hayratda qoldirib, arximandrit shunday javob qildi: „Aziz birodarim, men faqat bitta qayg‘uni, ya’ni Isoga butunlay sadiq bo‘lmaslik qayg‘usini bilaman“. 

			Hissiy charchoqlarni sezmasdan shahidlar tarixi haqida o‘qish juda qiyin. Aybsiz odamlarning mana shunday tarzda vahshiyona o‘lim ko‘rishi, insonda tabiiy ravishda qayg‘u va achinishni paydo qiladi. Ammo bu hikoyalarning qahramonlari bizdan umuman boshqa javobni kutadilar. Ularning guvohliklari achinish uchun emas, balki chin yurakdan Masihga chuqur bag‘ishlanishni bizdan kutadilar. Albatta, ularning o‘limi bizning yuragimizni yaralaydi. Ammo yuragimiz yana, bizning imonimiz ularning imoni oldida arzimas ekanligini tushunishdan ham ezilishi kerak. Mana bu haqiqatdan qayg‘uli. Bu hikoyalar sizni o‘z-o‘zingizni tinchlantirishdan tavba qilish xohishini uyg‘otyaptimi? O‘qiganingizdan so‘ng, sizda ilohiy ilhomlangan qat’iylik hissi paydo bo‘ldimi? Bugun U uchun yashashga to‘la qaror qila olishingiz uchun Undan yordam so‘rang.

			„endi sevinyapman. Xafa bo‘lganingizdan emas, balki xafagarchilik sizlarni tavbaga keltirgani uchun sevinyapman“.

			Ikkinchi Korinfliklarga maktubi 7:9

			kun 105

			„Agar imon amalda ko‘rinmasa, u imon deb atalishga loyiq emas“.

			Ketrin Marshall

			kun 106

			G‘ayritabiiy kechirim

			Ruminiya: Demeter

			Demeter ko‘p yillar kommunistik tuzumning devorlari ichida azob chekdi. Ko‘p yillik qamoqda uning tanasi asta-sekin zaiflashgan bo‘lsada, ruhi tetikligicha qoldi. Qamoqxona boshlig‘i Demeterning umurtqasiga bolg‘a bilan urib, ko‘ngil xushlik qilardi. Buning oqibatida maxbus shol bo‘lib qoldi. Hatto mana shunday azoblar ham Demeterning dunyoga nisbatan masihiycha munosabatini o‘zgartira olmadi. Nihoyat uni ozodlikka chiqarishdi. 

			Yigirma yil o‘tib, Demeter uyining eshigi taqillayotganini eshitdi. Ko‘z oldida o‘sha uni vahshiylarcha kaltaklagan va bir umrga nogiron qilgan qamoqxonaning boshlig‘ini ko‘rib hayratdan dong qotdi. Shunga qaramasdan Demeter hech ikkilanmasdan o‘z imonini namoyon qildi. 

			Demeter hali salomlashib ulgurmasidanoq, sobiq qamoqxona boshlig‘i gapirishni boshladi: „Senga keltirgan azoblarimni kechirishning iloji yo‘qligini tushunaman. Men razillarcha ish tutdim. Ammo iltimos qilaman, kechirimimni qabul qil va men ketaman“.

			Demeter o‘zining oldida turgan odamga hayrat va achinish bilan qarab, biroz o‘ylanib qoldi. Keyin esa: „Yigirma yil mobaynida sen uchun har kuni ibodat qildim. Men seni kutdim. Seni yigirma yil oldin kechirganman“. Agar biz hammaga, jumladan bizga chuqur qayg‘u va jismoniy azoblar keltirganlarni ham kechirsak va sevgi ko‘rsatsak, o‘shanda Xudoning sevgisi hamma narsani yengib o‘tishga qodir.

			Ko‘pchilik odamlar hech qachon jismoniy azoblar ko‘rmaydi. Biroq, odamlar tomonidan keltirilgan hissiy yaralar ham bizni ko‘tarib bo‘lmas azoblarga duchor qilishi mumkin. Aytilgan yomon so‘z, do‘stning sotqinligi, achchiq ajralish bizni butun umr mobaynida qiynashi mumkin. O‘shanda yomonlik qilib, xafa qilgan odamdan o‘ch olish vasvasasi keladi. Kechirim bizda tabiiy ravishda paydo bo‘lmaydi, u — Xudo tabiatining ajralmas qismidir. O‘zimizda Xudoning mehr-shavqatini his qilib, bizni xafa qilganlarga ham kechirim in’om etishimiz kerak. Bizni xafa qilganlarning kechirim so‘rashi yoki so‘ramasligi kechirim berishimizga bog‘liq emas. U — itoat qadami, shuningdek — imon qadami. Xudodan yuragingizni haqiqiy kechirim berish mo‘‘jizasiga ochib berishi uchun so‘rang. 

			„Bir-biringizga nisbatan chidamli va kechirimli bo‘linglar. Agar bir kishi ikkinchisidan xafa bo‘lsa, Masih sizlarni kechirgani kabi, sizlar ham bir-biringizni kechiringlar“.

			Kolosiyaliklarga maktubi 3:13

			kun 107

			G‘ayritabiiy voqea

			Ruminiya: Ion Lugayanu

			Yosh masihiy Ion Lugayanu sudda ishi ko‘rilgandan so‘ng kameraga qaytdi. Uning kameradoshlari undan xavotirlanib: „U yerda nima bo‘ldi“ — deya so‘radilar.

			Ion shunday javob berdi: „Hammasi xuddi Isoning onasi Mariyamga farishta ko‘ringan kunga o‘xshadi. Bu yosh ayol o‘ylanib o‘tirgandi va birdaniga Xudoning charaqlagan farishtasi unga ko‘rindi va g‘ayritabiiy xabarni yetkazdi: u o‘zining qornida Xudoning O‘g‘lini ko‘tarib yuradi!“

			Hammaga juda qiziq bo‘lib qoldi. Bu hikoyaning sud zalida Ion bilan bo‘lgan voqeaga qanday aloqasi bor. Maxbuslar diqqat bilan tingladilar. 

			Shunday qilib, Ion Mariyamning hikoyasi orqali Xushxabarni yetkazdi. „Iso unga olib kelgan xursandchilik evaziga, Mariyam Xochning tagida turish va qanday qilib O‘g‘li butun dunyoning gunohi uchun azob chekayotganini kuzatish orqali to‘lov to‘lashiga to‘g‘ri keldi. Xudo Isoni tiriltirdi va endi U Osmonda Xudo bilan shohlik qilmoqda. Mariyam bilardiki, u osmonga borishi bilanoq, yana Iso bilan uchrashadi va abadiy xursandchilikni his qiladi“.

			Maxbuslarni Ionning so‘zlari o‘ylantirib qo‘ydi: „Biz undan sud haqida so‘ragandik-ku?“

			Ion ularga qaraganda, uning yuzi quvonch va tinchlikka to‘la edi. U shunday dedi: „Meni o‘lim jazosiga hukm qilishibdi. Bu ajoyib xabar emasmi?“ Ion Mariyamga farishtalar tomonidan olib kelgan xabar qanchalik shirin va shu bilan birga achchiq ekanini bilardi. Ammo yerdagi qiyinchiliklar tugagandan so‘ng, uni ham xuddi Iso kabi Osmon Shohligi kutib turishini ham bilardi. U sabrsizlik bilan Xudovand bilan uchrashuvni va abadiy xursandchilikni kutardi. 

			Ko‘pchilik madaniyatlarda o‘lim — taqiqlangan mavzu. Ko‘pincha odamlar o‘zini qochib qutulib bo‘lmas shaxsiy o‘limidan himoyalash uchun ko‘p narsaga tayyorlar. Ko‘pincha „o‘ldi“ degan so‘zni ishlatishdan qochib, „bizni tark etdi“, „berib qo‘ydik“ kabi so‘zlardan foydalanamiz. Biz: „Men bilan bu hech qachon yuz bermaydi“, — deb o‘ylab, meros yozishdan yoki hayotimizni sug‘urta qilishdan bosh tortamiz. Ishlab chiqarish firmalari esa bizga abadiy yosh bo‘lishni va’da qiluvchi mahsulotlarni sotib boyimoqdalar. Xudo bizga o‘limni inkor qilishni taklif qilmayapti, balki uni qanday kutib olishga tegishli bo‘lgan maslahatni berayapti. Mariyamning oldiga kelgan farishta, jim bo‘lmadi, balki xochning oldida turib, qanday qayg‘u chekishi haqida aytdi. Biroq, uning qayg‘usi shunchalik og‘ir bo‘lmasligi uchun, unga Isoning tirilishi haqidagi umid ham berilgan edi. Biz masihiylarga Xudoning abadiy hayot haqidagi va’dasi o‘z o‘limimizni borligicha va mardlik bilan kutib olishga yordam beradi. 

			„…Biroq Isoni esa farishtalardan biroz past qilinib, o‘lim azob-uqubati chekkanidan so‘ng, izzatu jamol toji kiydirilgan holda ko‘ryapmiz. Uning hamma inson uchun o‘limga duchor bo‘lishi Xudoning inoyatli xohishi edi“.

			Ibroniylarga maktubi 2:9

			G‘ayritabiiy himoya

			Rossiya: Georgiy Jeltonojko

			Georgiy Jeltonojko mamlakat hukumati Iso Masih haqidagi Xushxabarni va’z qilishni taqiqlaganini bilardi, ammo uning Xudovand amrlarini bajarish e’tiqodi taqiqdan kuchliroq edi.

			Aynan shuning uchun Georgiy, uning xonadoni bo‘sag‘asida militsiya xodimlari paydo bo‘lganida hayron bo‘lmadi. Ular uning xushxabar yetkazuvchi adabiyotlar tarqatish xizmati haqida bilib olishlariga shubha qilmasdi. Sud kuni kelganida, unga davlat tomonidan kommunist advokat tayinlandi. Georgiy sudda mardlarcha: „Men advokatdan voz kechaman. Haqligimni bilaman, shuning uchun haq odamga himoyaning keragi yo‘q“ — dedi. 

			Sud hakami Georgiydan: „Siz o‘zingizni aybdor deb bilasizmi?“ — deya so‘radi.

			Ayblanuvchi: „Yo‘q. Xudoning sevgisi haqidagi Xushxabarni tarqatish har bir masihiyning majburiyati“ — deb javob berdi.

			O‘shanda sud hakami unga hukumat qo‘lidagi qo‘g‘irchoq bo‘lgan „rasmiy jamoatga“ a’zo bo‘lishlikni maslahat berdi. Georgiy bosh tortdi. „Bu jamoat Xudoning emas, balki davlatning amrlarini bajaradi“, — dedi u. 

			Sud hakamining jahli chiqdi. „Sizlar topinish uchun qayerda yig‘ilasizlar?!!“ — deya qichqirdi u. Georgiy: „Haqiqiy imonli, qayerda bo‘lishidan qat’iy nazar topinaveradi“ — deya javob qildi. 

			Georgiy Jeltonojko uch yil ozodlikdan mahrum etildi, ammo qamoqxonada u xushxabar aytish va Xudoga topinish xizmatini davom ettirdi. U haq edi. Haq odamga esa himoyaning keragi yo‘q. 

			„To‘g‘ri yo‘l tut!“ — hozirda mashhur bo‘lgan shior. Biroq buni qilishdan ko‘ra aytish osonroq, chunki Xudoning ko‘z oldida to‘g‘ri bo‘lgan narsa, ko‘pincha dunyo to‘g‘ri deb hisoblagan narsaga qarama-qarshi bo‘ladi. Nima to‘g‘ri va nima noto‘g‘ri ekanligi to‘g‘risidagi bahs sinflarda, ustaxonalarda, sud zallarida va hatto jamoatda ham paydo bo‘ladi. Odamlar bizni haqiqatga qarshi borishga undashlari mumkin. Paydo bo‘lgan vaziyatda nima to‘g‘ri ekanligini aniqlashning yagona vositasi bu Xudo Kalomi hisoblanadi. Ko‘pincha bizni qurshab olgan odamlar, biz tanlagan yo‘lni tushuna olmaydi va biz bilan rozi bo‘la olmaydilar. Biroq Xudo bizning to‘g‘ri yo‘lni tanlashga doimo tayyor bo‘lishimizni mukofotlashga va’da qiladi. Bizni kuzatayotgan odamlar, solih hatti-harakatimizni ko‘rishlari kerak. 

			„Yo‘llaringni Xudovandga topshir, Undan umid qil, U bajo keltiradi. U sening haqligingni nurday porlatar, kun yorug‘ligiday yorug‘ qilar yuzingni“.

			Zabur 36:5–6

			kun 109

			G‘ayritabiiy olov

			Sibir: Viktor Belix

			„Iso menda yoqqan sevgi otashining tillari, sibir muzliklarini erishga majbur qildi. Haleluya!“

			Bu so‘zlarni aytganida, nozir Viktor Belixning yuzlari yorishib ketdi. U o‘zi uchun yuragini qanday qilib Xudoning hokimiyatiga bo‘ysuntirish va eng qiyin vaziyatlarda ham Uning hokimiyatiga bo‘ysunish sirini ochdi. Yigirma yil mobaynida u kelib ko‘rish va hatto do‘stu qarindoshlaridan xat ham olish ruxsatisiz, kommunistik Sovet Ittifoqi qamoqxonalarining bittalik kamerasida azob chekdi. 

			Har kuni uning kichkina kamerasi poliga bir bog‘ somon tashlar edilar. Unga yetti soat uxlash ruxsat berilardi, keyin esa to‘shamchini qaytarib olardilar. Qolgan o‘n yetti soat o‘z kamerasini aylanib yurardi. Mana shunday dashhatli sharoitdan keyin, uni yana to‘rt yilga hech qachon muz erimaydigan, qutb doirasidan naridagi Zapolyaridagi mehnat lageriga jo‘natishdilar. U faqat Xudoning oloviga, o‘z yuragidagi qayg‘u va nafratlarni eritishga ruxsat bergani uchungina tirik qoldi. 

			Viktor Belix bilan bo‘lgan sharoit kamdan-kam uchraydi, ammo Iso Masihning sevgisi olovining kuchi barcha azob chekayotganlar uchun ochiqdir. Iso Viktor Belixning yuragida sevgi olovini yoqdi va uni qo‘llab-quvvatlab turdi. Bu ilohiy o‘choq mana shu yillar mobaynida uni qizdirib turdi.

			Olov. Bu so‘zning o‘ziyoq hayron qoldiruvchi timsollarni ko‘z oldingga olib keladi. Bu so‘z odamlarga to‘la bo‘lgan binoda yangrasa, u xavf-xatarni bildiradi. Sovuq kechada o‘rmonda tunaganimizda esa tanamizga issiqlik beradi. Biz „olovli“ sevgi haqida gapirganimizda, u kuchli his-tuyg‘ular bilan bog‘liq bo‘ladi. Olov rudani eritib, uni temirga aylantiradi. Olov qorong‘ulikni yoritadi va uni o‘ziga yutib yuboradi. Bu timsollarning barchasida bitta narsa o‘zgarmaydi: olov o‘zgarishlar bilan qiyoslanadi. Xuddi olov bilan uchrashuv kabi, Xudo bilan uchrashuv ham hayotni o‘zgartiradi. Masihning sevgisi bilan uchrashuv, sizni olovlantirdi, qo‘llab-quvvatladi, pokladi, tinchlantirdi va oxir-oqibatda Viktor Belixga o‘xshab ozod qildi deb ayta olasizmi? Odamlarning bag‘ri toshligi hech qachon Xudo sevgisi olovini o‘chira olmaydi. Sizda Xudo sevgisi olovi yashayaptimi?

			„…chunki bizning Xudoyimiz — yeb tugatadigan otashdir“.

			Ibroniylarga maktubi 12:29

			kun 110

			G‘ayritabiiy obro‘-e’tibor

			Quddus: Muqaddas Yoqub

			Isoning ukasi Muqaddas Yoqub Iso Masih qayta tirilganidan keyin, yangi tashkil qilingan yahudiy jamoatining katta oqsoqoli edi. U shunchalik ko‘p ibodat qilar ediki, uning tizzalaridagi teri, xuddi tuyanikiga o‘xshab qattiq bo‘lib qolgan edi. Yoqub Pavlusning ma’jusiylar orasidagi xizmatini qo‘llab-quvvatlar edi, ammo o‘zi yahudiylar orasida xizmat qildi.

			Oliy Ruhoniy va boshqa diniy rahbarlar, hamma yig‘ilganlar oldida Masihdan voz kechishi uchun Yoqubni ma’badning gumbazida qoldirdilar. Yoqub esa imkoniyatdan yana bir marta Xushxabarni e’lon qilish uchun foydalandi. 

			„Hammalaringiz tinglanglar: Iso — bu va’da qilingan Qutqaruvchi, Xudoning O‘g‘li va bizning Qutqaruvchimiz! U Xudoning o‘ng tomonida o‘tiribdi va u yana o‘liklar va tiriklarni hukm qilish uchun keladi!“

			Pastda turganlarning ba’zilari Xudoga olqish aytib va Masihning nomini ulug‘lay boshladilar, boshqalari esa uning mardligi va e’tiqodidan hayron qoldilar. U haqiqatdan solih! Ammo o‘sha zahotiyoq Yoqubni pastga itardilar. U yerga tushib, o‘lgan bo‘lishi kerak edi.

			Olomon nafasini ichiga yutdi. Bir payt kimdir: „Qaranglar! U tirik!“ — deya qichqirdi. Yoqub o‘lmabdi, u tizza cho‘kib, ibodat qilib turardi. O‘shanda ulamo va farziylar tosh olib, uni toshbo‘ron qila boshladilar. Otilayotgan toshlar ostida Yoqub: „Xudoyim, ularni kechir, chunki ular nima qilayotganlarini bilmaydilar“ — deya takrorlardi. Olomon ham Yoqubni toshbo‘ron qilish uchun, tosh ola boshladilar. O‘shanda ruhoniylardan bittasi yugurib ularning oldiga turdi va baland ovozda: „Nima qilayapsizlar? Solih kishi sizlar uchun ibodat qilayapti, sizlar esa unga tosh otayapsizlar?“ Ammo orqadan boshqa ruhoniy kelib, Yoqubning boshiga katta tayoq bilan urdi va uni o‘ldirdi. 

			Biz o‘qiydigan har bitta tarixiy voqea ortida, qandaydir vaziyat turadi. Bu vaziyatdagi mayda narsalar va hissiyotlar yo‘qotilgan bo‘lishi mumkin, ammo ularni tarixda keltirilgan dalillar orqali oson tasavvur qilish mumkin. Muqaddas Yoqub haqidagi hikoya uning qanday odam bo‘lganini va Iso haqida guvohlik berishga qat’iy qaror qilganini ko‘rsatadi. Uni yaxshi bilgan odamlar, uning Masihga bo‘lgan sadoqati haqida guvohlik beradilar. Uni bilmaganlar esa, uning jasur voizxonlik obro‘-e’tibori haqida eshitganlar. Uning o‘limi — bu Iso Masihga bo‘lgan mustahkam imonidan guvohlik beradi. Masihiylik tarixi Masih izdoshlarining sadoqatini inkor etib bo‘lmas dalillar bilan tasdiqlaydi. Tarix siz haqingizda nima aytadi? Kelajak avlod sizning imoningiz haqida qanday tarixni hikoya qiladi?

			„Shunday qilib, Xudo irodasiga ko‘ra azob chekayotganlar yaxshilik qilishga bel bog‘lasinlar va O‘z so‘ziga sodiq bo‘lgan Parvardigorga jonlarini bag‘ishlasinlar“.

			Birinchi Butrus 4:19

			G‘ayritabiiy suvga cho‘mdirilish

			Slovakiya: Anna-Mariya

			Anna-Mariya yosh slovak masihiy ayoli, u o‘zining yashirin jamoatdagi xizmati uchun bir necha oyni qamoqxonada o‘tkazgan. Soqchi undan boshqa masihiylar haqida ma’lumot olish uchun, doimiy ravishda uni kaltaklaydigan xonaga olib kelar edi. 

			Xudoning inoyati bilangina Anna-Mariya bularga sabr qila oldi. U hatto bu vaqtni soqchiga Iso Masihning sevgisi haqida aytish uchun ham ishlatishga harakat qildi. Soqchi: „Agar sen bizga yashirin jamoatning yig‘ini haqidagi butun haqiqatni aytmasang, men sendan butun sevgini qoqib olaman“ — deb kuldi.

			Anna-Mariya: „Mening dunyodagi eng yaxshi Do‘stim bor. U — sevgining o‘zi. Uning sevgisi huzur-halovat olishga intilmaydi, balki odamlarni sevgiga to‘ldirishga intiladi. Men bu Do‘stimni bilganim uchun, men ham faqat sevishim mumkin. Sen hozir nafratni yaxshi ko‘rasan, ammo sendan Sevgini sevishingni iltimos qilaman“.

			Soqchining shunchalik jahli chiqdiki, ayolni xushidan ketguncha kaltaklay boshladi. Ayol o‘ziga kelganida, chuqur o‘yda o‘tirgan soqchini ko‘rdi. Maxbusga qarab, u shunday so‘radi: „Sening bu Do‘sting kim!“ Anna-Mariya unga Iso Masih va U nima uchun bu dunyoga kelgani haqida gapirdi. 

			Soqchi undan Iso bilan do‘stlashishning iloji bor yoki yo‘qligi haqida so‘radi. Anna-Mariya unga tavba qilishi va suvga cho‘mdirilishi kerakligini aytdi. „Unda tezroq meni suvga cho‘mdir yoki men seni otib tashlayman“ — deya talab qildi.

			Insonlar sevganida, bu hissini hech kimdan yashira olmaydi. Ular bu haqida o‘z oilasiga, do‘stlariga, qo‘shnilariga va kim buni eshitishga tayyor bo‘lsa, o‘shalarga aytishga tayyordirlar. Ular shunchalik bu sevgiga berilganlarki, o‘zlarining sevgani haqida aytmasdan tura olmaydilar. Suvga cho‘mdirish ham xuddi shunday — bu Masih va Uning Jamoati bilan birlashish, hamda Isoga bo‘lgan sevgisi haqida ommaga e’lon qilishdir. Voyaga yetgan kishining ishtirokchilar oldida e’lon qilishi. Bunda hatto bitta kameradoshi ishtirok etishiga qaramasdan — bu ergashishning bahosi qanchalik qimmat bo‘lmasin, bunga qaramasdan Masihning orqasidan ergashishga tayyorlik belgisidir. Masihga bo‘lgan sevgimiz bizni Unga bo‘lgan sadoqatimizni butun dunyoga e’lon qilishga majbur qiladi. Sizchi? Hatto sizga hech narsa tahdid qilmasada, har doim atrofdagilarga Isoning sevgisi haqida aytib berishga jur’atingiz yetadimi?

			„Mana shu suv — hozirgi suvda imon keltirish marosimining timsolidir. Bu marosimning ma’nosi badanni kirdan tozalash emas, balki Xudodan pok vijdonni so‘rashdir. Sizlar ham suvga cho‘mib imon keltirganingizda, Iso Masihning tirilishi tufayli najot topdingizlar“.

			Birinchi Butrus maktubi 3:21

			kun 112

			„Sevgi harakatsiz bo‘lmaydi. U o‘zaro ichki javobni talab qiladi. U amr berishini so‘raydi. U insonda yashayotgan Muqaddas Ruhning kuchini ko‘rsatadi“.

			Cho‘pon Richard Vurmbrand

			kun 113

			G‘ayritabiiy mardlik

			Ruminiya: ona va qiz

			Hamma maxbuslar qamoqxonada onasi bilan o‘tirgan kichkina qizaloqqa achinishar edilar. Hatto qamoqxona boshlig‘i ham: „O‘z qizalog‘ingga rahm qil. Agar sen Masihdan voz kechsang, ikkalangiz ham uyga qaytasizlar“ — derdi.

			Tabiiyki, ayolni shubhalar ezar edi. U ayol o‘z jamoatining cho‘poni qo‘lga olinishiga qarshi namoyish qilgani uchun, qizi bilan birga qamoqqa tashlangan edi. Oxir-oqibatda u qizini bu azoblardan qutqarish uchun imondan qaytdi. Ikki haftadan keyin kommunistlar uni o‘n minglik odamlar oldida minbarda nutq so‘zlashga va o‘z imonidan voz kechganligi haqida aytishga majbur qildilar. Uyiga qaytayotganida qizalog‘i uzoq payt jim bo‘ldi, keyin esa: „Onajon, sen bugun Isoni qattiq xafa qilding“ — dedi. Onasi buni qizalog‘iga bo‘lgan sevgisi tufayli qilganini tushuntirishga harakat qildi. Kichkina qizaloq onasiga qaradi va uning yoshiga xos bo‘lgan ishonch bilan: „Agar biz Iso tufayli yana qamoqqa borsak, boshqa yig‘lamaslikka va’da beraman“ — dedi.

			Onasi qizalog‘idan faxrlanib va o‘zining zaifligini tushungan holda yig‘lab yubordi. U qiyin qarorni qabul qilish uchun Xudoga nola qildi, keyin minbarga qaytdi va shunday dedi: „Meni qizalog‘im tufayli o‘z imonimdan qaytishga majbur qildilar, ammo undagi jasurlik menikidan ko‘ra ko‘proq. Men o‘z aytgan so‘zlarimdan voz kechaman“. Ular ikkalasi ham qamoqxonaga qaytarildi va kichkina qizaloq o‘z va’dasida turdi. 

			Yoshua va isroilliklar qiyin masalaga, ya’ni Muso boshlagan ishni davom ettirish va uning o‘limidan keyin isroilliklarni oldinga yetaklash masalasiga duch keldilar. Bu xavfli edimi? Shubhasiz. Yoshua kelajakka qo‘rquv bilan qarar edimi? Ehtimol. Yoshua Xudo u bilan birga bo‘lishi haqidagi Xudoning va’dasiga ega edi va bu unga xuddi o‘sha kichkina qizaloqqa o‘xshab kuch ato etardi. Yoshua ham, qizaloq ham hayotining boshidanoq ularga Xudo kerak ekanligini tushunib yetgan edilar. Xudo bizni mard bo‘lishga va U bizni hech qachon tashlab ketmasligini tushunishga chaqirayapti. Boshimizga og‘ir sinovlar kelganida, jasorat bizni ko‘pincha tark etadi. Boshingizga kulfat tushganida, Xudo siz bilan birga ekanligi haqidagi Xudoning va’dasiga suyaning. Itoatkor va jasur bo‘linglar. 

			„Amr qilaman, dadil va botir bo‘l, vahimaga tushma, qo‘rqma, qayerga borsang ham, Men, Egang Xudo, sen bilan birga bo‘laman“.

			Yoshua kitobi 1:9

			kun 114

			G‘ayritabiiy maslahat

			Albaniya: Valeriy Nazaruk

			Dunyoda o‘zini birinchi bo‘lib ateistik davlat deya tan olgan Albaniyada, yosh masihiy xoch ko‘rinishda qo‘liga tatuirovka qilishdan qo‘rqmaganligi uchun qo‘lga olindi. Valeriy har bir odamning qo‘l berib salomlashishi bilanoq uning Xudoga sodiq ekanini bilishini xohladi. U odamlarga Xudoning sevgisini so‘zlar bilan aytish man qilinganiga rozi bo‘la olmas edi. 

			Sud jarayoni paytida sud hakami Veleriyning onasiga: „O‘g‘lingizga ayting: agar u bu yo‘lni tashlasa, ozodlikka chiqishi mumkin“ — dedi. 

			Ko‘zlari yoshga to‘lgan ona bir oz o‘ylanib, keyin shunday dedi: „Valeriy, onaginangni eshit, senga maslahatim: hatto o‘lim tahdid qilsa ham, imonda mahkam tur va Masihdan voz kechma“.

			Onasi yashirin jamoatga yo‘llagan xatida shunday yozgan edi: „Menga og‘ir bo‘lsa ham sud jarayonida ishtirok etdim. Afsuski men uning o‘rnida bo‘la olmadim. Sudda mendan Valeriyga o‘z qarashini o‘zgartirishni maslahat berishimni so‘rashganida, men uchun eng qiyin vaziyat bo‘ldi, men buni qila olmas edim. Dunyo bizni, uning ota-onasining ta’siri natijasi deya hukm qilib, ayblaydilar. Hatto ayrim masihiylar ham men buni nima uchun qilganimni tushunmadilar, zero bilamanki, Isoni ham tushunmaganlar. Men o‘z umidsizligim bilan kurashayotgan paytimda, Butrusning Isoga o‘z hayotini qutqarishni maslahat bergani esimga tushadi. Xudo bularning barchasini yengib o‘tishim uchun kuch beradi. Iltimos, men uchun ibodat qilinglar“.

			Xudo bizni sevadi va bizning hayotimiz uchun ajoyib rejasi bor. Muammo shundan iboratki, qolganlarda ham bizning hayotimizga nisbatan o‘z rejasi bor. Buni qilinglar. Uni qilinglar. Bunga harakat qiling. Unga harakat qiling. Maslahatchilarning so‘zlari oson va juda ko‘p. Biroq shunday paytlar keladiki, so‘zning qadri juda qimmat bo‘ladi. Boshqa masihiylardan, vaziyatlarga qaramasdan hayotimizda Xudoning chorlovi orqasidan ergashishimiz kerakligi haqida eshitganimizda, biz bilan xudojo‘y odam gaplashayotganini bilamiz. Qolgan barchasi, hatto yaxshi niyat bilan aytilgan bo‘lsada — bu yomon maslahat. Ruhiy yetakchilikda kimga quloq solayapsiz? Eng yaqin do‘stingizdan eshitgan, eng oxirgi ruhiy maslahatni eslang va yozib oling. Siz bu maslahatga yaxshi ergashayapsizmi?

			„Men esa Rabbimiz Iso Masihning xochidan boshqa hech narsa bilan maqtanmayman. O‘sha xoch tufayli bu dunyo men uchun o‘lgan, men esa bu dunyo uchun o‘lganman“.

			Galatiyaliklarga maktubi 6:14

			kun 115

			G‘ayritabiiy diqqat

			Xitoy: Me Ling

			„Yuragimni odamlar oldidagi qo‘rquvdan tozalab, men Xudoni ko‘rishga o‘rgandim“

			Me Lingni kommunistik Xitoyda, masihiylik faoliyati uchun qo‘lga olishganlarida juda ham yosh edi. So‘roq qilish paytida politsiya xodimlari undan yashirin jamoatdagi o‘z do‘stlarini sotishi uchun qiynashar edilar. 

			Dastlab Me Ling qo‘rqar va nima maqsadda Xudo uni bunday dahshatli joyga olib kelganini tushunmas edi. Ammo keyinroq u cho‘ponning nasihatini esladi. U shunday degan edi: „Haqiqiy azob bir daqiqa davom etadi, keyin biz ajoyib Qutqaruvchimiz bilan abadiy birga bo‘lamiz“.

			Shunday og‘ir paytlarda qanday qilib es-hushidan ayrilmay qolgani haqida so‘rashganlarida, u shunday javob qildi: „Ko‘zimni yumganimda, yovuz odamlarning yuziga va ular menga azob berish uchun ishlatgan qiynash asboblariga qaramadim. Men har doim ichimdan Matto Xushxabari 5:8 oyatni takrorlar edim: „Pokdil bo‘lganlar baxtlidir, chunki ular Xudoni ko‘rur“. Men shuningdek, yuragimni odamlar oldidagi qo‘rquvdan tozalaganimda, haqiqatdan Xudoni ko‘rishni o‘rgandim. Bu yo‘lni mendan oldin bosib o‘tganlarning tajribasi menga kuch berardi va men boshqa narsalar yo‘q bo‘lib ketguncha diqqatimni Unga qaratardim. Qamoqxona soqchilari mening himoyam haqida bilib olishganlarida, ular ko‘zlarimni yopa olmasligim uchun, mening kipriklarimni lentali elim bilan yopishtirib qo‘yishdilar. Ammo ular kech qolishgan edilar, chunki bu paytga kelib, men shundoq ham Isoni o‘z oldimda ko‘rishga o‘rgangan edim“.

			Kasbi diqqat qilishni talab qiladigan kishilar bilan faxrlanamiz. Malakali neyroxirurgga va olimpiada atletikachisini bitta narsa birlashtiradi: ikkalasining ham diqqati jamlangan bo‘ladi. Diqqatni bir joyga jamlashga o‘rganish bizning aqlimizga, atletik epchilligimizga yoki xushfe’lligimizga bog‘liq emas. Yerdagi narsalarga diqqatimizni jamlab, yerdagi muvaffaqiyatlarga erishish mumkin, ammo abadiylik bilan-chi? Bu o‘tkinchi dunyoga diqqatingizni qaratib, siz maqsadni yo‘qotib qo‘yasiz. Bugun siz diqqatingizni va kuchingizni Masihni va Uning xushxabarini tarqatishga qaratish uchun nima qilishingiz mumkin? 

			„…fikringiz yer yuzidagi emas, samodagi narsalar bilan band bo‘lsin“.

			Kolosaliklarga maktubi 3:2

			kun 116

			G‘ayritabiiy xat

			Gruziya: g‘ayritabiiy zanjir

			„Gruziya yoshlari“ nomli sovet gazetasi uchta masihiyning qamoqqa tashlangani haqida xabar berdi. Ularning jinoyati, Sovet Ittifoqi aholisi orasida Iso Masihning ta’limotini tarqatish maqsadida, xushxabar yetkazuvchi zanjirlarni tashkil qilishdan iborat edi.

			Muqaddas Kitobni va masihiy adabiyotlarni bosib chiqarish imkoni bo‘lmagani tufayli, bu masihiylar juda ko‘plab xushxabar yetkazuvchi xatlarning nusxalarini jo‘natishga qaror qildilar. Ular xat oluvchilardan bu xatni yozib olib, boshqalarga ham jo‘natishni so‘rar edilar. Bunday o‘ylab topilgan Xushxabar tarqatish usuli tufayli, minglab xatlar Sovet Ittifoqining ko‘plab oblastlarigacha yetib bordi. Ular ayniqsa bolalarga yoqardi, chunki ularga jamoatga borish taqiqlangan edi. Shuningdek xatlar ularning masihiycha ta’lim olishdagi hayotining bir qismiga aylandi. 

			Bundan tashqari, bu xatlar eng og‘ir paytlarda mamlakatdagi masihiylarning imonini qo‘llab-quvvatlab turishga yordam berardi. Yoshlar yangi va mardona narsalarga tayyor edilar. Ular hammaning Xudo sevgisi haqida bilishini chin dildan xohlar edilar. Butun ta’qiqlarga qaramasdan, ularning hatti-harakatidagi oddiy mahorat, Xushxabarning butun Tbilisi bo‘ylab va mamlakatning boshqa joylariga tarqalishiga olib keldi!

			Maqola muallifi shunday arz qilgandi: „Masihiylar o‘z xatlari bilan shaharni to‘ldirib yubordilar“. Boshqalarga ham yetkazish so‘ralgan oddiygina xatning, qanday oqibatlarga olib kelishini kim ham ayta olardi deysiz?! 

			75-yillik masihiylikka qarshi zulmga qaramasdan, sovet hukumati ularning xatlarida tahdidni ko‘rdilar. Xudo Kalomi mana shunday kuchga ega. Quvg‘inlarga insonaviy kuch bilan chidash qiyin. Quvg‘inlar achinishdan yumshab qolmaydi. Ularni faqatgina imonlining yuragida yashayotgan va amal qilayotgan Xudo Kalomining kuch-qudrati bilan yengib o‘tish mumkin. Shayton Xudo Kalomida jamlangan kuchdan titrab ketadi. Biz Xudo Kalomining kuchiga, raqiblarimiz Unga ishongandek ishonamizmi? Agar siz Kalomni o‘qishda anchadan buyon his-hayajon sezmagan bo‘lsangiz, Xudodan sizga yana bir marta imkon berishini so‘rang? Undan sizga O‘z kuchini ko‘rsatishini so‘rang va Kalomning kuchini o‘z hayotingizda sinab ko‘ring.

			„Ey Xudovand, Sening kaloming abadiydir, U fazoda mahkam o‘rnatilgandir“.

			Zabur 118:89

			kun 117

			G‘ayritabiiy ko‘ngilli

			Xitoy: birodar singlimiz Kvang

			Xitoy qamoqxonasidagi soqchilar, fabrikadagi ko‘p soatlik og‘ir mehnatdan so‘ng kimdir ko‘ngilli ravishda hojatxonani artishini talab qildilar. Maxbus ayollardan hech biri o‘z xohishini bildirmadi.

			Va oldinga birodar opamiz Kvang chiqdi va bu iflos ishni qilishga rozilik bildirdi. Bu ish orqali u boshqa hech qachon ularni ko‘rolmasligi mumkin bo‘lgan ayollarga xushxabar yetkazish imkonini ko‘rdi. Bu qamoqxonada o‘tkazilgan yillari mobaynida, birodar opamiz Kvang yuzlab ayollarni Masihga olib keldi. 

			Uni taniganlarga Kvangning naqadar bag‘ishlangan ekanligi ma’lum edi, ammo uning sadoqati ko‘plab sinovlardan o‘tishiga to‘g‘ri keldi. Qamoqxonaga tushishdan olding, Kvang eri bilan Xitoy bo‘ylab sayohat qilib, xushxabar tarqatuvchi guruhlarni shakllantirdilar va kichik jamoatlar tashkil qildilar. 

			Kommunistik hukumat Kvangning faoliyati haqida bilib qolganida, ular uning o‘n ikki yashar o‘g‘lini o‘lguncha kaltakladilar. Ammo na bu kulfat, na o‘zining qamoqqa tushishi uni Masihdan voz kechishga majbur qila oldi. Ozod bo‘lganidan so‘ng, u uy jamoatlari harakatini rivojlantirishda davom etdi.

			1974 yilda kommunistlar „ona Kvang“ misolida (ya’ni hozirgi yashirin jamoat a’zolari uni shunday ataydilar) barcha imonlilarga dars berib qo‘yishga qaror qildilar. Bu ayolni bir umrlik qamoqqa hukm qildilar, xojatxona o‘rniga chelak qo‘yilgan yer osti kamerasiga qamadilar va faqatgina iflos guruch bilan boqdilar.

			Mo‘‘jizaviy tarzda o‘n yillik qamoqdan so‘ng ozodlikka chiqdi va har doim qamoqda o‘tkazgan yillarini opamiz Kvang xuddi sovg‘a sifatida, ya’ni agar bunday imkoniyat bo‘lmaganida, Masihning sevgisi haqida hech qachon eshita olmasliklari mumkin bo‘lgan odamlarga aytish imkoni sifatida qarardi. 

			Boshida ko‘ngilli bo‘lib ishlagan odamlarga bu kasb keyinchalik mutaxassisligiga aylandi. Ular bolalar o‘qiyotgan maktablarda, bolalar uchun kechalar o‘tkazib va ko‘ngilli ravishda maktab sport guruhlarini tayyorlab, maktablarga yordam berar edilar. Uncha mashhur bo‘lmagan ishlarda ko‘ngilli bo‘lib ishlash ancha qiyin bo‘ladi. Ko‘pincha ko‘ngillilarni topish ham qiyin. Qariyalar uyi, bolalar uyi — bu ko‘pchilik odamlar uchun dam oladigan joy emas. Sassiq hid, odamni tushkunlikka tushiruvchi muhit va boshqa noqulayliklar ko‘ngilli bo‘lishga to‘sqinlik qiladi. Biroq, nima deb o‘ylaysiz, Iso O‘zining ko‘proq vaqtini qayerda o‘tkazgan bo‘lardi? Ko‘ngillilarni talab qiladigan ixtiyoriy ish kerak va hurmatga sazovor. Biroq diqqat bilan sizga tushgan yo‘lning qanchalik ochiq ekanligiga va siz bilan muloqotda bo‘ladigan odamlarning qanchalik hamma narsadan mahrum ekanligiga e’tiboringizni qarating. Bunday vaziyatlar uchraganida, birinchi bo‘lib borishga harakat qiling.

			„Nima aytsangiz yoki nima qilsangizlar, hammasini Rabbimiz Iso nomidan qilib, U orqali Otamiz Xudoga shukrona aytinglar“.

			Kolosaliklarga maktubi 3:17

			kun 118

			G‘ayritabiiy tinglovchilar

			Ruminiya: cho‘pon Richard Vurmbrand

			Hatto rumin cho‘poni Richard Vurmbrandni bittalik kameraga qamab qo‘yishganlarida ham, u ko‘rinmas tinglovchilarga va’z qilishda davom etdi.

			O‘zining mo‘‘jizaviy tarzda ozodlikka chiqib, oxir-oqibatda Qo‘shma Shtatlarga ketganida, cho‘pon Vurmbrand bir nechta kitoblar yozdi. Bu kitoblar uning qamoqxonada nimalarni boshdan kechirgani va bittalik kamerada tuzilgan va yodlab olingan va’zlari haqida edi. Bir necha yillardan so‘ng u mana shunday xat oldi: 

			„Hurmatli cho‘pon Vurmbrand!

			Men xudojo‘y oilada o‘sdim, ammo Xudodan uzoqlashdim. Vaqt o‘tishi bilan men Kanadadagi qamoqxonaga tushib qoldim. Xudoga qaytishni xohlardim, ammo buni qanday qilishni bilmasdim, shuning uchun men: „Xudoyim, agar yer yuzida yana bitta yolg‘iz kamerada o‘tirgan odam bo‘lsa, iltimos qilaman, u nima haqida o‘ylayotgani haqida menga ko‘rsatgin“ — deb ibodat qildim. Shunda men xotirjamlik bilan kutishim haqida va Xudoning javob berishi haqida ichimda bir ovoz gapirdi. 

			Ajoyib tarzda men, har kuni tunda uzoqlardan eshitilayotgandek tuyulgan va’zlarni eshitdim. Men tavba qildim va qamoqdan ozod bo‘lganimdan so‘ng, masihiy kitoblar do’konida tasodifan sizning „Bittalik kameradan va’zlar“ nomli kitobingizni uchratib qoldim. Bu kitobda, men qamoqxonada eshitgan va’zlarim joylashganini bilib oldim! Bu va’zlarni aytganingiz uchun sizga katta rahmat!“

			Cho‘pon Vurmbrand har xil mamlakatdan xuddi shunga o‘xshash bo‘lgan yana ikkita xatni oldi. Haqiqatdan, farishtalar Xudoga nola qilganlarga bu va’zlarni etkazgan. 

			Aytishadiki, masihiylar o‘zlarining imonsizligi tufayli farishtalarni ishsiz qoldirishadi. Ko‘pincha biz qulay hayotda yashash va vaqti-vaqti bilan marhamatlarni olish bilan cheklanamiz. Biroq Xudo biz kutganimizdan ko‘ra ko‘prog‘ini berishni xohlaydi. U bizga yaxshisi yoki eng yaxshisini berishni xohlaydi; biroq U eng yaxshi marhamatini imon bilan so‘raganlarga beradi. Agar Xudo bizning muhtojliklarimizni bilsa, nima uchun Undan so‘rashimiz kerak? Biz Unga bog‘liq ekanligimizni ko‘rsatish uchun, imon bilan so‘rashimiz kerak. Oxirgi paytlarda Xudo sizlarga bergan narsa bilan qoniqdingizmi? U holda, imon bilan yaxshirog‘ini so‘ranglar. Hayotingizda Undan keladiganidan tashqari, hech narsa bilan kifoyalanib qolmanglar.

			„…Xudodan so‘ramaganingiz uchun sizlarda yo‘q“.

			Yoqub maktubi 4:2

			kun 119

			„Agar butun insoniyat solihlardan iborat va bittagina gunohkor kishi bo‘lganida, Masih bu bitta kishi uchun xuddi o‘sha xochda mixlanib azob chekish uchun kelardi. U har bir kishini shunchalik alohida yaxshi ko‘radi“.

			Muqaddas Avgustin

		


		
			kun 120

			G‘ayritabiiy „qo‘rqoq“

			Tars: Yuhanno-Mark

			„U biz bilan bora olmaydi! — deya turib oldi Pavlus. — U qo‘rqoq va xizmat uchun yaramaydi“.

			Barnabo javob qilib: „Ehtimol sen uchun u yaramas, ammo Xudo uchun yaraydi“ — dedi.

			Pavlus o‘zinikida turishda davom etdi: „Sen meni majburlay olmaysan, Barnabo. Men o‘zim suyanishim mumkin bo‘lgan odamlarnigina olaman. Bu imon xushxabarini tarqatish sayohatida unga o‘rin yo‘q“.

			„U holda men ham bormayman. Pavlus, sen o‘zing qaror qilding. Xudo senga bu sayohat uchun nasihat qilgan. Kel yaxshisi tinchlik bilan ajralamiz. Jamoat sendan qo‘rqqan paytida, Xudoning inoyati bilan men senga yuzlandim va ularga sening Xudo Shohligi uchun buyuk ishlar qilishingni ko‘rsatdim. Xudoda Yuhanno-Mark uchun ham o‘zining rejasi bor“.

			Pavlus o‘ylanib qoldi: „Shunday bo‘la qolsin. Ehtimol sen haqsan, qadrdon do‘stim, ammo men bunga ishonmayman“. Shunday qilib Pavlus va Barnaboning yo‘llari boshqa-boshqa bo‘ldi.

			Shunday qilib, Pavlus va Yuhanno-Mark rimdagi qamoqxonada birga bo‘lib qoldilar va Pavlus o‘z yosh do‘stiga, Masihning xizmatkoriga haqiqatdan tan berdi. Yuhanno-Mark Mark Xushxabarini yozdi va Pavlus bilan qamoqxonada bo‘lganlarida qo‘rqoqlik qilmadi. Hatto eng qiyin vaqtlarda ham Mark yo‘ldan chetga chiqmadi va buni Pavlus o‘zining o‘limidan ozgina oldin yozgan Timo‘tiyga maktubida tasdiqlagan.

			(Havoriylar faoliyati kitobi 15:35–41 va 2 Timo‘tiyga maktubi 4:11 bo‘yicha). 

			Xudo bizga quyidagi haqiqatlardan bittasini ko‘rsatish uchun qiyin vaziyatlarni yuboradi: Biz o‘zimizning ruhiy o‘sishimizda qanchalik oldinga siljiganimizni ko‘rsatish uchun ishlatadi, yoki biz hali hayotimizning qaysi jabhalarida o‘sishimiz kerakligini ko‘ra olishimiz uchun bunga yo‘l qo‘yadi. Yuhanno-Markning yaqqol ko‘rinib turgan qo‘rqoqdan, Masihning sadoqatli shogirdiga aylanishi, ruhiy o‘sish — bu jarayon ekanini ko‘rsatadi. Biz o‘zimizning eski muvaffaqiyatsizliklarimiz haqida eslashimiz va kuchli bo‘lmaganimizdan afsus chekishimiz mumkin. Biroq o‘tmishda bo‘lib o‘tgan ishlar, bizning kelajagimizga yomon ta’sir ko‘rsatmasligi kerak. Ehtimol, xuddi Markka o‘xshab sizga ham o‘zingizning Masihga bo‘lgan sadoqatingizni ko‘rsatish uchun yana bitta imkoniyat kerakdir? Sizga ruhiy o‘sishda yordam beradigan imkoniyatlar haqida ibodat qiling.

			„Yonimda yolg‘iz Luqo bor. Markni o‘zing bilan birga olib kel, u menga xizmat uchun kerak“.

			Ikkinchi Timo‘tiyga maktubi 4:11

			kun 121

			G‘ayritabiiy va’z

			Xitoy

			„Ularni otib tashla, — va sening hayotingni saqlab qolamiz!“

			Xitoy qamoqxonasida cho‘pon kommunistlar bilan shartnoma tuzdi, biroq ularning oldida turgan ikkita masihiy qiz, o‘z imonidan voz kechishdan butunlay bosh tortdilar. Bu dahshatli sahnaga guvoh bo‘lgan, yana bitta maxbus, ularning yuzlari oqarib ketgan edi, ammo juda ham ajoyib — juda ham g‘amgin, ammo juda ham nozik edilar, — deya hikoya qildi. Ular Masihdan voz kechishdan ko‘ra, o‘limni kutib olishga tayyor edilar.

			Cho‘pon o‘zini oqlab, shunday dedi: „Sizlar uchalangizga o‘lishning nima keragi bor? Agar men sizlarni o‘ldirsam, ular meni ozod qiladi va o‘shanda men jamoatlar bilan ishlashni davom ettirishim mumkin“.

			Qizlar sekin javob berdilar: „Bizni otib tashlashingizdan oldin, biz uchun qilgan barcha yaxshiliklaringiz uchun sizga minnatdorchilik bildirmoqchimiz. Siz bizni Masihga olib keldingiz, suvga cho‘mdirdingiz va bizni non sindirishda ishtirok qildirdingiz. Qilgan ishlaringiz uchun Xudoning O‘zi marhamatlasin. Siz o‘zingiz masihiylar ba’zida zaifliklar va dahshatli gunohlar qilib qo‘yishi, ammo kechirim olishi mumkin deb o‘rgatgansiz. Agar siz hozir qilmoqchi bo‘lgan narsadan afsuslansangiz, xafa bo‘lmasdan, Yahudo, Butrus kabi tavba qiling. Va esdan chiqarmangki, bizning oxirgi fikrimiz nafrat va g‘azab emas, balki sevgi va kechirim bo‘ladi. Biz og‘ir vaqtlarni boshdan kechirayapmiz, ammo xursandchilikda o‘lamiz“.

			Cho‘ponning yuragi allaqachon qotgan edi va qizlarni otib tashladi. Bundan keyin esa kommunistlar uni ham otib tashladilar. 

			Ularni o‘lim kutib turganini bilgan odamlar, fikrida oilasi va do‘stlari yoniga qaytayotgandek sezadilar va ushalmagan orzulari haqida eslaydilar. Ayrimlarning butun hayoti ko‘z oldiga keladi. Ammo bunday xotirlash og‘ir sotqinlik qurbonlariga xos bo‘lmasa kerak, ya’ni ular o‘zi eng yaxshi deb hisoblagan odamning qo‘lidan o‘ldi. G‘azab, yovuzlik va nafrat bunday ayyor do‘stga xos narsalardir. Biz kechirim berishimiz kerakmi? Masihiy sifatida, biz ixtiyoriy sharoitda, hatto o‘lim va hayot orasida turganimizda ham kechirim berishimiz kerak. Xuddi bu hikoyadagi qizlarning sotqinlikka nisbatan bo‘lgan munosabatiga o‘xshab, sizning sotqinlikka nisbatan munosabatingiz samarali voizlik bo‘lishi mumkin. Sizning kechirimni tanlashingiz, yaqiningiz uchun qanday qilib Isoga tomon yo‘l bo‘lishi mumkin? 

			„Bir-biringizga ko‘ngilchan va mehr-shafqatli bo‘linglar. Xudo sizlarni Masih haqi kechirgani kabi, sizlar ham bir-biringizni kechiringlar!“

			Efesliklarga maktubi 4:32

			kun 122

			G‘ayritabiiy qalqon

			Pokiston: Tohir Iqbol va Raymond Lulli

			„Men sizning arqoningizni o‘paman va o‘z imonimdan qaytmayman!“ — deya hayqirdi Tohir Iqbol. Askarlar shol bo‘lgan cho‘ponni nogironlik aravasidan ko‘tardilar va uning bo‘yniga arqonni tashladilar. Hozir u osmonda Masih bilan birga.

			Pokistonlik cho‘pon Raymond Lullining uyi yonida o‘q ovozi eshitildi. O‘q shundoq uning yonidan o‘tdi, unga tegishiga ozgina qoldi va kreslosining orqasidagi devorga borib urildi. U bu musulmon davlatida Masih haqida hikoya qila olishi uchun, unga sovg‘a qilingan yana bitta kun uchun minnatdorchilik bildirdi. 

			Raymond Lulli Oksford universitetidagi bexavotir professorlik mansabini qoldirib, o‘z hayotining katta qismini Pokistonda Xushxabar uchun azob chekib o‘tkazdi. U: „Qachonlardir men juda ham boy edim va hayotning go‘zalliklaridan erkin lazzat olardim. Ammo haqiqat haqidagi bilimni ekish imkoni uchun, xursandchilik bilan bularning barini qoldirdim. Men qamoqxonalarda o‘tirdim, meni qamchi bilan urishdi… endi men qari va kasalman, ammo afsuslanmayman; agar Xudoning irodasi bo‘lsa, o‘lgunimcha o‘z ishimni davom ettirishga tayyorman“. 

			Tohir va Raymondga o‘xshagan imonlilar, o‘zlarida ajoyib „imon qalqoni“ tushunchasiga egadirlar. Xudo ularni azoblardan himoya qilmasligi mumkinligini tushunadilar, ammo kerak bo‘lgan paytda, azoblarga chidash uchun kerakli jasoratni berishini ham biladilar. Imon qalqoni yerda buning evaziga qanday baho to‘lashidan qat’iy nazar, Masih uchun ruhiy jangni davom ettirish kuchini beradi. 

			Birinchi asrdagi jangchining jangovor qurollari bir qo‘lida ushlagan qalqondan va boshqa qo‘lidagi qilichdan iborat edi. Qalqon bilan jangchi dushmanga yaqinlashishi, qilich bilan esa uni o‘ldirishi mumkin edi. Biz ruhiy jangdagi qurol-aslahalar haqida gapirganimizda, „imon qalqoni“ qayerdadir chang bosib yotganini eslaymizmi? Xudo „imon qalqoni“ yordamida bizga qo‘yiladigan Xudo himoyasidan chiqqanimizda, dushmanning hujumlari oldida zaif bo‘lib qolamiz. Imonsiz qo‘rquv va ko‘ngil sovushlaridan qochib qutulib bo‘lmaydi. Biz Xushxabarni qilich sifatida ishlatishdan to‘xtaymiz. Ishlayotgan yoki yashayotgan joyingizda Xushxabarni tarqatishdan sizni nima ushlab turibdi? Imon qalqoningizni qayerda ko‘tarishingiz zarur?

			„…buning ustiga imon qalqonini qo‘lga olinglar, u bilan yovuz shaytonning qizdirilgan hamma o‘qlarini o‘chira olasizlar“.

			Efesliklarga maktubi 6:16

			kun 123

			G‘ayritabiiy mehr-shavqat

			Ruminiya: cho‘pon Richard Vurmbrand

			Cho‘pon Richard Vurmbrand maxbuslar olomoni orqali eshikka, yerda harakatsiz yotgan boshqa cho‘ponning oldiga tashlandi. Uni hozirgina kameraga tashladilar. U qattiq kaltaklangan edi. Vurmbrand uning bu tunda tirik qolishiga ko‘zi yetmasdi. 

			Sevgi va achinish bilan cho‘pon Vurmbrand kaltaklangan cho‘ponning yoniga tiz cho‘kib: „Birodarim, ibodat qilib: „Otajon, ularni kechir“ — deb ayta olasanmi?“ — deb so‘radi. 

			Bu odam shishib ketgan, yaralarga to‘la yuziga qo‘lini tekkizganida og‘riqdan sakrab ketdi va sekin ovozda: „Yo‘q“ — dedi.

			Vurmbrand bu odamga endigina hamdardlik bildirmoqchi bo‘lganida, u yana gapirdi. Ko‘zi to‘la yosh bilan, u davom etib: „Mening ibodatim „Ota, ularni kechir emas!“, balki „Ota, ularni va meni kechir“. Agar yaxshi cho‘pon bo‘lganimda, azob beruvchilar orasida ko‘proq imonlilar bo‘lgan bo‘lar edi“ — dedi. 

			Yaralarga to‘la cho‘pon, o‘zining azob beruvchilarini Masihga olib kelish uchun yo‘qotgan imkoniyatlaridan xavotir oldi. Ikkala cho‘pon ham kommunistik yoshlar uyushmasi a’zosi bo‘lgan yosh komsomolchi haqidagi hikoyani esga oldilar. U bir marta qo‘lga olinib, o‘zlarini imonli deb atagan tartibni saqlash organi xodimlari tomonidan qattiq kaltaklangan edi. Bu voqea bir umrga yigitning yuragini Masihga nisbatan qattiq qilib qo‘ydi. Bu imonga olib kelish imkonini qo‘ldan boy berilgan kishi, shunday qilib Ruminiyada diktator bo‘ldi. Uning ismi — Nikolae Chaushesku edi. Aynan u keyinchalik juda ko‘p sonli masihiylarni, jumladan cho‘pon Vurmbrand va uning kaltaklangan birodarini qiynoqqa solishda javobgar bo‘ldi. 

			Biz hech narsada, yo‘qotilgan imkoniyatlarchalik afsus chekmaymiz. Hayot ko‘pincha yo‘qotilgan imkoniyatlarga to‘la: biz bola tug‘ishga, Mavlud bayrami tongini kutib olishga, uyimizga ketayotgan oxirgi poezdga o‘tirishga ulgurmaymiz. Biroq kimningdir abadiy taqdirini o‘zgartirish imkoniyatini yo‘qotishni hech narsa bilan tenglashtirib bo‘lmaydi. Avtobusda yonimizda o‘tirgan oddiy odam, masihiylik tarixida qanday ro’l o‘ynashi mumkinligini bila olmaymiz. Qani edi biz u bilan gaplasha olsak! O‘z o‘tmishingizda Xushxabarni kim bilandir bo‘lishish imkonini yo‘qotgan ko‘plab holatlarni sanashingiz mumkin. Biroq dunyoning va o‘z shaxsiy kelajagingizni, har kunlik Masih haqida boshqalarga aytish imkoniyatidan foydalangan holda o‘zgartirishingiz mumkin xolos. 

			„Fursatni g‘animat bilinglar, safingizda bo‘lmaganlar bilan oqilona yo‘l tutinglar“.

			Kolosaliklarga maktubi 4:5

			G‘ayritabiiy bag‘ishlanish

			Xitoy: Lyu Syaobo

			Lyu Syaobo kameraga kelib, mamlakat va jamoatga azob beruvchi kommunistlar haqida o‘ylaganida jahli chiqdi. Tyananmen maydonidagi, ya’ni mamlakatning asosiy maydonidagi namoyishchilarning rahbari bo‘la turib, u jamoatning hukumat tomonidan qo‘yilgan bo‘g‘ib qo‘yuvchi taqiqlaridan tinch yo‘l bilan ozod bo‘lishi uchun qattiq ibodat qildi. U Xudoning hammaga rahm-shavqat qiluvchi sevgisini e’lon qilgan holda, tinch masihiylar kommunistlar ustidan g‘alaba qozonadi deb o‘ylagan edi. Biroq bularning barisi unchalik yaxshi yakun topmadi.

			U o‘zining do‘stlari imonda qanday mustahkam turganiga va ularni birin-ketin qanday achchiq va dahshatli yakun kutayotganiga guvoh bo‘ldi. Endi esa uning o‘zini qidirib topib, qo‘lga olishdilar. Qanday qilib Xudo bunday yovuzlikning qo‘li baland kelishiga yo‘l qo‘ydi? Ularning hatti-harakatlari, xatto insoniy nuqtai nazardan olib kelishi kerak bo‘lgan natijalarga olib kelmadi. U qattiq g‘azabda edi, ammo keyinroq u Xudovand tomonidan boshqa masihiy, o‘z kameradoshi orqali yuborilgan qo‘llab-quvvatlashga ega bo‘ldi. Kameradoshi bilan bo‘lgan suhbatdan keyin, u gunohkorligini anglab, Lyu Syaobo shunday yozdi: „Gunohni sezmaydigan odam, qanday qilib Xudoning ovozini eshitishi mumkin? Gunohli ishlar qiluvchi kommunistlar bilan kurashish o‘rniga, hatto buning evaziga hayotimni bahshida qilsam ham, men ularni Masihga keltirishga harakat qilishim kerak. Isoni gunohkorlarga nisbatan bo‘lgan sevgisi uchun xochga mixladilar. Men o‘zimni kommunistlarni sevishga bag‘ishlashim kerak. Agar men buni qilmasam, biz hammamiz tepaga ko‘tarilish o‘rniga, jarlikka qulaymiz“.

			Odamlar o‘z hayotini Masihga bag‘ishlashlari bilanoq, hamma narsa oson bo‘lib qoladi deb o‘ylaydilar. Hamma narsa ular xohlaganidek yuz beradi deb ishonadilar. Qolaversa, ular „Xudoning irodasini bajaradilar-ku“, shunday emasmi? Nima uchun ular boshlagan narsa muvaffaqiyatsizlikka uchrashi kerak? Ammo, hayot tez orada oson bo‘lishdan to‘xtaydi. O‘z imonlari tufayli Xudoning farzandlari hatto jismoniy og‘riqni ham boshdan kechirishlari mumkin. Masihiy bo‘lishga qaror qilib, biz ko‘pincha Masihning dushmanlari qanchalik ko‘p ekanini anglaymiz. Iso bizga Uning nomi uchun bizdan yuz o‘girishlari haqida oldindan aytgan. Dushmanlar tomonidan bo‘lgan quvg‘inga, bizning qanday munosabatda bo‘lishimiz, Masihga qanchalar o‘xshash bo‘lganimizni ko‘rsatib beradi. Siz o‘z dushmanlaringizni sevishga va bu sevgini ularning najot topishi haqidagi ibodatlaringiz bilan tasdiqlashga tayyormisiz? Ularga Masih haqida aytib berishga tayyormisiz? Agar biz quvg‘in qiluvchilarimizga Masihni va’z qilmasak, u holda buni kim bizning o‘rnimizga qiladi? 

			„…Sizga qarg‘ish yog‘dirganga duolar o‘qing. Sizga ozor berganlar uchun ibodat qilinglar“.

			Luqo Xushxabari 6:28

			kun 125

			G‘ayritabiiy qarama-qarshilik

			Rossiya: Klavdiya Vasilevna

			Sovet idoralaridagi hujjatlar shuni tasdiqlaydiki, Moskva shahri chekkasidagi Butovo qamoqxonasida, 200 ta kishidan iborat guruh qilib, 44 ming kishi otib o‘ldirilgan va ko‘milgan. Shunday qon to‘kishlardan birida, askarlar otishga hukm qilingan keyingi guruhni olib kelishga ketishganlarida, masihiy imoni uchun otilgan, ammo chuqurdan chiqishga muvaffaq bo‘lgan, holdan toygan ayolga Klavdiya Vasilevna eshikni ochdi. U Klavdiyadan o‘zini yashirishini o‘tinib so‘ragan.

			Qo‘rquv ichida Klavdiya unga rad javobi berdi. U eshikni yopdi va yana bir marta uni o‘lim jazosiga hukm qilib, ayolni ko‘chada qoldirdi. Keyingi ellik yil mobaynida Klavdiya o‘z xotirasidan o‘sha ayolning timsolini o‘chirishga harakat qildi. 

			Klavdiyadan farqli o‘laroq, rumin yashirin jamoati a’zolari, sovet asirligiga ketish yo‘lida qochishga ulgurgan, ikkita nemis askarlariga yordam berib, o‘z yuraklarida tinchlikni saqlab qoldilar. Ular cho‘pon Richard Vurmbrandning jamoatidan ularni yashirishni so‘radilar. Ikkinchi jahon urushi oxirlarida Ruminiyada, Germaniya natsistlarining, ya’ni Ruminiyaning sobiq ittifoqchisining qattiq boshqaruvi o‘rnatilgan edi. Ruminiyaga Qizil armiya kirganida, ko‘pchilik nemislar asirlikka olindi. Nemislarga yordam berganlar yoki ularni yashirganlar otib tashlanar edi. 

			Askarlarda hali ham nemis kiyimi bor edi. Qochganlar o‘lim jazosiga mahkum qilinar edi. Jamoatning yettita a’zosi ularga o‘z uyidan joy berishga rozi bo‘ldilar, chunki ularning ishi hukm qilish emas, balki o‘lim xavfi solayotganlarning barchasiga yordam berishdir. Agar Masih ularning o‘rnida bo‘lganida, xuddi shu ishni qilishini bilib, ular Germaniya farzandlariga yordam qo‘lini cho‘zdilar. 

			Masihiylar ko‘pincha tanaviy yoki ruhiy qiynalishni tanlashlariga to‘g‘ri keladi. Bu — yerga xos muammolar va abadiy tavba qilish orasidagi tanlovdir. G‘ayritabiiy masihiylar ko‘pincha dunyo bilan shunday qarama-qarshilikda yashashadilarki, ularni bu dunyo tushunishi qiyin bo‘ladi. Ularning hayot sharoiti ko‘pincha juda xavfli kechadi. Hatto bizning, nisbatan tinch bo‘lgan hayotimizda ham, ko‘pincha g‘ayritabiiy jasorat talab qiluvchi qaror qilish zaruriyati bilan duch kelamiz. Xudo bilan abadiylikni tanlash uchun yerdagi marhamatlardan kechishga tayyormizmi? Samoviy boyliklarga ega bo‘lish uchun, yerdagi hayotimizni xavf ostiga qo‘yishga tayyormizmi? Siz o‘zingizda yo‘q bo‘lgan jasoratni talab qiluvchi vaziyatlar bilan duch kelganingizda, Xudodan yordam so‘rang. U sizga to‘g‘ri qarorni qabul qilish kerak bo‘lgan paytda, zarur bo‘lgan donolikni beradi. 

			„…toki bu o‘jaru buzilgan nasl orasida Xudoning pok, beg‘ubor, benuqson bolalari bo‘linglar. Sizlar bu dunyo odamlari orasida osmondagi yulduzlar kabi porlab turibsizlar-ku“.

			Filippiliklarga maktubi 2:15

			„Xudo sizlarga Masihga ishonishnigina emas, balki Masih uchun azob chekish taqdirini ham nasib etgan“.

			Filippiliklarga maktubi 1:29

			G‘ayritabiiy sayohat

			Xitoy: Bob Fu

			Xitoylik professor Bob Fu va uning rafiqasi uzoq qishloqlarda yashovchilarga Muqaddas Kitobni o‘rganish bo‘yicha yashirin mashg‘ulotlar o‘tkazishar edilar. Ulardagi Xudo Kalomiga bo‘lgan chanqoqlik professor va uning rafiqasini hayratga solardi.

			Esda qolarli sayohatlardan bittasi, o‘n ikki soatlik avtobusda sayohat qilishdan boshlangan edi. Shu payt davomida qishloq jamoatlaridan bittasining rahbari, bir necha soat mobaynida, singan deraza oldida, professorni yomg‘irdan himoya qilib turib turdi. Keyingi kuni kechqurun ular uncha katta bo‘lmagan avtobusda g‘adir-budur, yuvilib ketgan yo‘ldan yurib borardilar. Avtobus loyga botib qoldi va ular sel ostidaga yo‘lini, to u ham loyga botib qolguncha traktorda davom etdilar. Bundan so‘ng, xushxabarchilar qayta-qayta sirpanib va loyga yiqilib, ertalabgacha oyning nuri ostida yo‘lida davom etdilar. 

			Keyingi kuni ertalab ularni uzoq qishloqlardan bittasida iliq kutib olishdi. Qishloq uy jamoati yig‘ilish boshlanishidan ikki soat oldin to‘plana boshladi. Odamlar Xudoga minnatdorchilik ibodatini yetkazish uchun, ertaroq yig‘ildilar. Ayrimlar Xudo Kalomini eshitish uchun 80 kilometrdan ko‘proq yo‘l bosib keldilar. Uyda umuman stullar yo‘q edi, shuning uchun jamoat a’zolari toshlarda va to‘nkalarda o‘tirdilar. Bu joyning aholisi alohida marhamatga ega edi, chunki politsiya ularning faoliyatini kuzatib turishi qiyin edi. Ular bir necha kun erkin ravishda Xudoni ulug‘lashlari mumkin edi!

			Har bittasining bu yig‘ilishga kelish yo‘li juda og‘ir bo‘lgan, ammo hech kim buni qurbonlik hisoblamas edi. Faqatgina ularning xohishi shoh Dovudnikiga o‘xshardi, yuraklaridagi har bitta tor Xudoni ulug‘lashni xohlar edi. 

			Yopiq mamlakatlardagi odamlar hayoti uchun jamoat juda ham zarur. Aksincha erkin mamlakatlardagi odamlar yakshanba kuni jamoatga borish yoki bormaslik haqida ikkilanib turadilar. Bu uchun ularda vaqt bormi? Yomg‘ir yog‘ayaptimi? Ehtimol, buning o‘rniga ko‘proq uxlagan ma’quldir? U yerda bugun nima haqida va’z qilinadi? Bu qanchalik uyatli bo‘lmasin, ko‘pincha jamoatga borishga sarflagan vaqtimiz arzish yoki arzimasligini aniqlash uchun, juda ko‘plab savollarga javob berishga harakat qilamiz. Dovud va xitoy uy jamoatlari a’zolari uchun Xudo bilan uchrashuvga borishda hech qanday ikkilanish mavjud bo‘lmagan. Buning ustiga, ular Xudo bilan muloqot qilish yo‘lidagi to‘siqlarini hatto tan ham olishmaganlar. Xuddi shunday tarzda Xudoni ulug‘lash xohishi bo‘lishi uchun, oxirgi marta qachon bu haqda Xudodan so‘ragansiz? Bu haqida Undan bugunoq so‘rang va Xudo bilan muloqotda bo‘lish uchun bu hafta jamoatga borishga qat’iy reja qiling.

			„Xudoga, kuchli, barhayot Tangriga jonim tashna. Qachon kelib Xudoning huzuriga ko‘rinar ekanman?“

			Zabur 41:3

			G‘ayritabiiy bastakor

			Sovet Ittifoqi: Nikolae Moldove

			Bir kuni qishda kameraga mast soqchilar kirib kelishdi. Maxbuslardan bittasi, Nikolae Moldove shoir va bastakor edi, bundan tashqari u sodiq imonli va xushxabarchi harakat rahbari ham edi. O‘zining sovetlarga qarshi tashviqot deb e’lon qilingan xizmati uchun besh yil muddatga ozodlikdan mahrum qilindi. 

			„Qoringa yot!“ — deya hayqirdi soqchilardan biri Nikolega. O‘zining yupqa kiyimida maxbus sovuq polga yotdi. Soqchilar o‘zlarining harbiy etiklarida uning orqasi va oyoqlarida sakray boshladilar. 

			Soqchilar ketishganida, kameradoshlari uning qanchalik talofat yeganini ko‘rish uchun, Nikolaening yoniga tizza cho‘kdilar. Ularni hayratda qoldirib, Nikolae shunday dedi: „Ular mening ustimda sakrashayotganlarida, xayolimga bitta yangi qo‘shiq keldi“. Va u ayta boshladi: „Menga nafaqat kelajak osmon haqida gapirishni ber, balki hozirdanoq osmonga va abadiy bayramga ega bo‘lay“. 

			Nikolaeni qamoqdan chiqarishganidan so‘ng, militsiya uning uyini tintuv qildi va bir necha yillar mobaynida yaratilgan Nikolaening yozilgan ajoyib qo‘shiqlar daftarini musodara qildilar. Bir necha yuzlab qimmatbaho soatlari sarflangan mehnati bir soniyada yo‘qqa chiqdi. Bundan so‘ng Nikolae yangi qo‘shiqlar to‘plamini yozdi: „Menga bergan hamma narsang uchun, shuningdek men sevgan va mendan tortib olgan narsalar uchun Seni minnatdorchilik bilan ulug‘layman!“.

			Bugungi kunda Nikolae Moldovening qo‘shiqlari sobiq Sovet Ittifoqi davlatlarining ko‘pchiligida juda mashhur. 

			Aytishlaricha, hayot — bu o‘n foiz yuz berayotgan narsalardan va to‘qson foiz bo‘layotgan narsalarga qanday munosabatda bo‘lishimizdan iborat. Shu nuqtai nazardan qaraganda haqiqatdan yuz berayotgan narsalar emas, balki ularga nisbatan qanday munosabatda bo‘lishimiz juda muhim. Hech kim sharoitni nazorat qila olmaydi. Biroq, nimagadir qanday munosabatda bo‘lishimiz yoki javob qilishimiz, bizning tanlovimizga bog‘liq. Ehtimol hayot bizga chiroyli ovozlar va ohanglar to‘plamini sovg‘a qilmas. Ammo Xudoning yordami bilan, biz ularni g‘alaba va ulug‘lash qo‘shig‘i notasiga jamlashga muyassar bo‘lishimiz mumkin. Hayotimizdagi alg‘ov-dalg‘ovlar ichida, biz ulug‘lash ohangini eshitishga qaror qilishimiz mumkin. O‘z hayotingizdagi hozirgi sharoitni qanday tasvirlagan bo‘lardingiz? Hozirgi sharoitga nisbatan sizning munosabatingiz qanday? Qo‘shiq kuyini o‘zgartirish uchun nima qilishingiz kerak?

			„Eshiting, sizlar, ey, shohlar! Quloq soling, ey, yo‘lboshchilar! Egamizga men qo‘shiq ayturman, Isroil xalqining Xudosi — Egamizni kuylab soz chalurman“.

			Isroil Hakamlari kitobi 5:3

			kun 129

			G‘ayritabiiy zo‘ravonlik

			Aleksandriya: Yuhanno-Mark

			Xushxabar maktubini yozib bo‘lgach, Yuhanno-Mark butun Shimoliy Afrika va Misr bo‘ylab imon urug‘ini ekib, sayohat qila boshladi. Va nihoyat Misrda joylashdi va o‘sha yerda Jamoat tashkil qildi. 

			64 yil 21 aprelda Mark Fisih bayrami kuni haqida eslatib va’z o‘qidi. Bu kunni biz Masihning azobi va o‘limi haqidagi Fisih yakshanbasi deb ataymiz. Xushxabarchi mahalliy ma’jusiy jodugarlar bilan kelishmayotgan edi va ular bu kunni unga qarshi mahalliy xalqni qo‘zg‘ash uchun tanladilar. 

			Qo‘zg‘olonchilar jamoatga hujum qilib, egallab oldilar va Yuhanno-Markni ushladilar. Arqon va zanjirlar bilan uni jamoat a’zolari orasidan sudrab, ko‘chaga chiqardilar va shahardan tashqariga chiqarib tashladilar. Uning orqasidagi toshlarda uning qoni va tanasi izlari qoldi. Butun tanasi qonga bulg‘angan edi. Shu bilan olomon uni haqoratlar va ustidan kular edi. O‘zining oxirgi so‘zlarini aytib, u o‘z ruhini Qutqaruvchisining qo‘liga topshirdi va o‘ldi. 

			Hatto Markning o‘limidan so‘ng ham, olomon zo‘ravonlik qilishdan to‘xtamadi. Jodugarlar esa uni dafn qilish o‘rniga, uning tanasini yoqishga chaqirdilar. Birdaniga bo‘ron ko‘tarildi va olomonni har tomonga tarqatib yubordi. Markning tanasi esa o‘lgan joyida qoldi. Oxir oqibatda bir guruh masihiylar kelib, uning tanasini olib ketdilar va kerakli tarzda dafn qildilar.

			Iso hech qachon harbiy yo‘l tutmadi, hech qachon zo‘ravonlikka chaqirmadi va hech qachon urush haqida gap ochmadi, ammo uning izdoshlari bilan har doim kurashganlar va hozirda ham ularga qarshi kurash olib bormoqdalar.Isoning maktublari sevgi, tinchlik va kechirimga to‘la. Biroq har mamlakatning mansabdor shaxslari va vakillari hozirgacha Xushxabarni taqiqlab qo‘yganlar, xuddi u xavf-xatar tug‘diradigandek. Biz hammamiz Qutqaruvchimiz va shayton orasidagi jangda ishtirok etayapmiz. Yovuz kuchlar masihiylarni zo‘ravonlik yo‘li bilan yo‘q qilgan holda, Xudo Shohligining tarqalishiga to‘sqinlik qilish uchun barcha kuchini sarflamoqdalar. Jang tugaganda siz ham g‘alaba qiluvchilar orasida bo‘lasizmi?

			„Chunki bizning kurashimiz o‘tkinchi basharga qarshi emas, balki samoviy olamdagi yovuz ruhiy kuchlarga, hokimlaru hokimiyatlarga, bu qorong‘i dunyoni boshqarayotgan ruhiy* hukmronlarga qarshidir“.

			Efesliklarga maktubi 6:12

			kun 130

			G‘ayritabiiy yordam

			Ruminiya: hamma narsani kechiruvchi masihiy ayol

			Qachonlardir ruminiyalik cho‘pon va uning rafiqasi, o‘z mamlakatining nemislar zulmi ostidagi paytida, lagerlardan qochgan sovet harbiy asirlarni yashirar edilar.

			Ularning uyi orqasidagi kichkina binoda uchta nemis zobiti yashiringan edi. Cho‘ponning rafiqasi ularga yashirin tarzda ovqat olib kelar va kechalari ularning axlatini tashqariga olib chiqarar edi. U yahudiy ayol edi va natsistlar nima qilganini yaxshi bilardi — ular uning oilasini o‘ldirishgan edi. Biroq, masihiy bo‘la turib, u qochqinlarga jismoniy va ruhiy yordam berish zaruriyatini his qildi. 

			Nemis kapitani ayol va uning oilasining hatti-harakatlariga tushunmayotganini ochiq aytdi: „Nima uchun sen yahudiy bo‘la turib, nemis zobitining hayotini qutqarish uchun o‘z hayotingni xavf ostiga qo‘yayapsan? Men yahudiylarni yaxshi ko‘rmayman va Xudodan ham qo‘rqmayman. Senga bitta narsani aytib qo‘yishim kerak, germaniya armiyasi yana Buxarestni bosib olganida, bu esa albatta yuz beradi, mening xuddi shunday javob qaytarish niyatim yo‘q“. 

			Bunday bag‘ri toshlik cho‘ponning rafiqasini imondan qaytishga majbur qila olmadi. U shunday deb javob qildi: „Hatto eng og‘ir jinoyatlar ham Iso Masihga ishonish orqali kechirilishi mumkin. Menda kechirish hokimiyati yo‘q, ammo u Isoda bor va U sendan tavba qilishingni kutayapti“. Zobit o‘ylanib turib, shunday javob qildi: „Seni tushunaman deb aytishim qiyin. Ammo agar dunyodagi ko‘pchilik insonlarda yovuzlikka ezgulik bilan javob qilish in’omi bo‘lganida edi, yer yuzida kamroq qotillik yuz bergan bo‘lardi“.

			Tez orada zobitlar Germaniyaga qochishdi va tavba qilmadilar. Ammo cho‘pon va uning rafiqasi, masihiylikning haqiqiy yuzini ko‘rsatgan holda, o‘z majburiyatlarini bajardilar.

			Iso har xil yerga urug‘ ekkan va har xil hosil keltirgan dehqon haqidagi masalni bizga qoldirgan. Bu masaldagi urug‘ — bu Xudoning Kalomi. Agar urug‘ sifatidagi Kalom yo‘l yoqasiga tushgan bo‘lsa, shayton Xudo Kalomini o‘g‘irlashni xohlaydi. Yaxshi yerga tushgan, Xudo Kalomini qabul qilgan va unga yarasha hosil keltirganlar buning aksini ko‘rsatadi. Xushxabarni boshqalar bilan bo‘lishganimizda, ularning yuragi qanday „yer“ ekanini bilmaymiz. Ular qanday munosabatda bo‘lishidan qat’iy nazar — yaxshimi yoki yomonmi — biz ularning javobiga ta’sir ko‘rsata olmaymiz. Kimdir Xushxabarga javob qilmagani uchun, sizda uni odamlarga yetkazish xohishi so‘nganmi? Siz o‘z ishingizni qildingiz. Qolganida Xudoga suyanish kerak.

			„…insonlarga emas, balki Rabbingizga xizmat qilayotgandek, bajonu dil xizmat qilinglar“.

			Efesliklarga 6:7

			kun 131

			G‘ayritabiiy voizlik

			Ruminiya: cho‘pon Richard Vurmbrand

			1991 yil Ruminiyadagi kommunistik hukumat yangi niqobni kiyib oldi. U demokratik o‘zgarishlar uchun pishib yetilgan xalq, uni ag‘darib tashlashidan qo‘rqdi. Hukumat rumin cho‘ponlarini hatto jamoat joylarida ham o‘z dushmanlariga sevgi bilan munosabatda bo‘lish haqida voizlik qilishga majburladilar. Shu tariqa ular o‘zlarining qilgan yovuzliklari xalq tomonidan kechirilishiga umid qilardilar. Hukumat masihiy maktublarni o‘z foydasiga ishlatish mumkin deb hisoblardi.

			Ko‘pchilik masihiy cho‘ponlar bu chorlovga xursandchilik bilan javob qildilar va Xushxabarni ochiq va’z qila boshladilar. Madomiki, hukumat buni faqatgina o‘zini himoya qilish uchungina bu erkinlikni berganini bilar edilar. Ammo shunday deya rozi bo‘lmaganlar ham bor edi: „Nima uchun biz ezilganlarni, azob beruvchilarni sevishga o‘rgatishimiz kerak?“. Ular kechirim xabari xalqqa qarshi bo‘lgan hukumatni yanada kuchlantiradi deb hisoblashar edilar. Mana shunday muhitda cho‘pon Richard Vurmbrand 25 yillik quvg‘indan so‘ng Ruminiyaga qaytib keldi. Uni ruminiya televideniyasida voizlik qilishga taklif qildilar. U yerdan turib u o‘z dushmanlarimizni sevish kerakligiga urg‘u qildi. 

			Uning ushbu so‘zlarini eshitgan Jamoat o‘zining noto‘g‘ri fikrda ekanligini tushunib yetdi: „Sevgi — bu sevgi bo‘lgani uchun har qanday xavf-xatarga tayyor, hatto yovuz odamlar tomonidan noto‘g‘ri yo‘lda foydalanilishi ham mumkin. Xudoni yomon ko‘radigan odamlar, qandaydir muddat bundan foyda ko‘rishlariga qaramasdan, biz dushmanlarimizni sevishga o‘rgatishdan to‘xtamasligimiz kerak. Biz Kalom bu Xudo ekanligiga va oxir-oqibatda bu Kalom hatto Xudoni yomon ko‘radiganlarning ham yuragini o‘zgartirishiga ishonamiz“.

			Muqaddas Kitobning hatto eng oxirgi bobigacha kutilmagan natijalarga olib keluvchi hikoyalar juda ko‘p. Yovuzlik g‘alaba qozongandek va hamma sharoit solihlarga qarshi yakun topayotgandek bo‘lib tuyulgan bir paytda, Xudo solihlarga g‘alabani in’om etadi. Bizning baxtimizga hayotimizning muallifi ham Xudodir. Vaziyatning qaysi tomonga qarab tus olishi haqida, biz Unga buyruq bera olmaymiz. Xizmatda bizdan samarasiz ravishda foydalanayaptilar. Bizning xushxabar aytishdagi yaxshi hatti-harakatlarimiz boshqa odamlar tomonidan yo‘qqa chiqarilmoqda, — deb hisoblashimiz mumkin. Biroq bizning vazifamiz — bu Uning xabarini sodiqlik bilan va’z qilish va qiyin vaziyatlarda Uning O‘zi bizni boshqarishiga yo‘l qo‘yib berishdan iborat. Xudoning O‘zi bizning hayotimiz uchun sahna tuzgan va hali eng yaxshilari bizni oldinda kutmoqda! 

			„Sizlar menga yomonlik niyat qilgan edingizlar, lekin Xudo buni yaxshi niyatga aylantirib yubordi. Mana hozir ko‘rayotganimizday, U shu yo‘sinda ancha xalqning hayotini asradi“.

			Ibtido 50:20

			kun 132

			G‘ayritabiiy xotiralar

			Tibet: Vilyam Simpson

			„O‘g‘lingni o‘ldirishdi“.

			O‘sha kuni janob Simpson dahshatli xabarni eshitdi: uning o‘g‘li, xushxabar elchisi Vilyam o‘ldirildi, tibet chegarasida u qurgan kichkina maktab vayron qilindi. Vilyamning otasi uncha uzoq bo‘lmagan joyda yashar edi va bu kulfat haqida eshitib, tezda maktab tomon shoshildi. Yo‘lda u o‘g‘lining xizmati haqida esladi. 

			Tibetlik odamlarga Xudo Kalomini va’z qilish uchun, Vilyam bir yil mobaynida, olti ming kilometrdan ko‘proq masofani otda bosib o‘tishiga to‘g‘ri keldi. Tibet shaharlaridan bittasida, musulmon fanatiklari ellik mingdan ortiq odamni o‘ldirishdilar, ammo bu ham uning o‘g‘lini to‘xtata olmadi. Vilyam shunday yozgan edi: „Barcha sinovlar, butun yolg‘iz his qilishlar, yurakning tushkunlikka tushishi, og‘riq, kasallik, uzoq yo‘l charchog‘i va sovuq, ko‘ngil sovushi va mahrum bo‘lishlar, vasvasalar va sinovlarni, Xushxabarni aytish xursandchiligi va shuhrati, hamda Rabbimiz in’om qilgan buyuk xursandchiligi bilan tenglashtirishga arzimaydi“.

			Vayron qilingan maktabda Vilyamning otasi, polda sochilib yotgan o‘g‘lining tanasini timtalangan holda topdi. Keyinroq otasi, masihiy maktabga musulmonlar hujum qilgani va uning asoschisini berahmlarcha o‘ldirishganini bilib oldi. 

			O‘zi ham xushxabar elchisi bo‘lgan janob Simpson, o‘g‘lining atrofdagilarga Masihga ergashish namunasini ko‘rsatganidan mag‘rurlanar edi. O‘g‘lining tanasi yonida qonga bulg‘angan bir parcha varaq yotardi. Otasi uni oldi va unda: „Meni yodga olish uchun“ — degan yozuvni o‘qidi. Xudo Kalomidan keltirilgan bu so‘zlar, o‘g‘lining hayoti nimaga bag‘ishlanganini ko‘rsatar edi. 

			Barcha mamlakatlarda xotira haykallari o‘rnatiladi. Ular og‘ir sinovlar paytidagi qahramonlarcha hatti-harakatni, jasoratni va o‘zini qurbon qilganliklarini ko‘rsatadi. Har bitta tarixiy davr insonlari me’moriy yodgorlik va haykallar o‘rnatganlar. Bu inson tabiatiga xos narsa. Erkinlik, adolat, sevgi va shon-sharaf g‘oyalarini himoya qilib, qimmatbaho narx to‘lagan kishilarni esdan chiqarishni xohlamaymiz. Biz Xudoning farzandlari ham, Masih va Xushxabar uchun halok bo‘lgan masihiylar haqidagi xotirani yuraklarimizda saqlashni xohlaymiz. Bu odamlarning dafn marosimida harbiy zambaraklarda o‘q otilmagan. Ularning qabrlariga xotira yodgorliklari o‘rnatilmagan. Shunga qaramasdan biz ularning tarixi haqida o‘qiymiz va ularni hech qachon esdan chiqarmaymiz deb va’da beramiz. Bugun azob chekib shahid bo‘lgan masihiylar haqida esga oling va ularga shunday mustahkam imonni in’om qilgan Xudoni ulug‘lang. 

			„Har safar sizlarni yodga olganimda Xudoyimga shukrona aytaman“.

			Filippiliklarga maktubi 1:3

			kun 133

			„Agar sizlar Masihning Haqiqiy jamoati ekanligingizni ko‘rsata olganlaringizda edi, biz o‘sha zahotiyoq sizning tarafingizga o‘tgan bo‘lardik, chunki biz Masih bilan birga bo‘lishni xohlaymiz. Ammo sizlar Haqiqatni isbotlovchi dalillar bilan kelmadingizlar. Sizlar bizni qamoqqa tashladingizlar. Bizni hayotdan mahrum qilishingiz mumkin, ammo imonimizni tortib ololmaysizlar“.

			Nozir Ion Balan — uni Rumin pravoslav jamoatiga itoat qildirishga harakat qilgan, kommunistik rahbarlarga javobi.

			kun 134

			G‘ayritabiiy „timsol“

			Kuba: Tom Uayt

			Masihga bo‘lgan imoni uchun qamoqxonada azob ko‘rganlar uchun Non Sindirish — bu juda ham qadrli marosim. Biroq, ayrim hollarda u soqchilarning uyqusiz nigohi oldida bo‘lib o‘tadi. 

			Tom Uayt va Mel ismli uchuvchi, Iso Masihning Xushxabarini Fidel Kastro tuzumi ostida ezilgan odamlarga yetkazish uchun, minglab varaqlarni tashlagan holda, kichkina samolyotda kommunistik Kuba ustidan uchib o‘tdilar. Momaqaldiroq boshlandi va ular samolyotni qo‘ndirishlariga majbur bo‘ldilar. Tom va Mel ularni allaqachon kommunistlar kutib turgan Kubaga qo‘nishlariga to‘g‘ri keldi. Ikkala uchuvchini ham yigirma to‘rt yillik qamoq jazosiga hukm qildilar. O‘zining shaxsiy xizmatiga ega bo‘lgan, Tomning rafiqasi Ofeliyaga ikki marta Tom bilan uchrashishga ruxsat berildi. U uchrashuv xonasiga kichkina tsellofan sumkachaga o‘ralgan, keyin esa rezina kamar bilan bog‘langan quruq uzum sharbatini olib kirdi. Boshqa masihiy maxbuslar ham u bilan birga non sindirish o‘tkaza olishi uchun, Tom soqchilar ko‘rib qolmasidan oldin, paket ichidagini olib oldi. 

			Tom va Ofeliya Uayt bitta narsani yaxshi tushunar edilar: Iso Masihni va Uning xochda to‘kkan qonini e’zozlash, ularning nikohi va xizmatini himoya qilardi.

			O‘n sakkiz oylik qamoq jazosidan so‘ng Tom va Mel pul evaziga sotib olindilar. Tomning o‘limiga qadar, u va Ofeliya AQShdagi Oklaxoma shtatida Xudoga xizmat qilishda davom etdilar. Tom u yerda „Azob chekkanlar ovozi“ tashkilotiga rahbarlik qildi.

			Masih O‘z shogirdlariga ikkita marosimga rioya qilishga amr bergan: suvga cho‘mdirish va Qutlug‘ Kechlik. Ular Xudoga bo‘lgan sadoqatni, ya’ni Uning o‘limi va tirilishini aks ettiradi. Biroq bu marosimlar hech qachon ma’nosiz odatga aylanib qolmasligi kerak. Bu marosimlar Qutlug‘ Kechani o‘tkazish uchun o‘z jonlarini xavf ostiga qo‘yganlar uchun qanday aziz bo‘lsa, biz uchun ham shunday qadr-qimmatga ega bo‘lishi kerak. Modomiki, bizning sharoitimizda bu marosimlar hech qanday xavf tug‘dirmaydi. Imoni uchun quvg‘in bo‘lganlar, o‘zlari uchun muhim bo‘lgan narsalar tartibini o‘zgartirishlariga to‘g‘ri keladi. Bu belgilar sadoqatni ifodalash uchun qadrli bo‘ladi. Siz uchun suvga cho‘mdirish va non sindirish nimani anglatadi? Keyingi safar unda qatnashganda, suvga cho‘mdirish va non sindirish siz uchun qanchalik qadrli bo‘lishi kerakligi haqida o‘ylang?

			„So‘ngra nonni oldi, shukrona duosini aytib sindirdi va shogirdlariga berib dedi: — Bu non Mening tanamni bildiradi. Tanam sizlar uchun fido bo‘ladi. Meni eslab turish uchun shunday qilib turinglar“.

			Luqo Xushxabari 22:19

			kun 135

			G‘ayritabiiy qurbonlik

			Ruminiya

			Ruminiyadagi „Jerya“ qamoqxonasida, soqchilarning fikri bo‘yicha qamoqxona qoidasini buzgan maxbuslarning ismini yozib olishar va ularga 25 ta qamchi berilar edi. Bu dahshatli jazoni amalga oshirish uchun, alohida kun belgilangan edi. Bu kuni kameradan kameraga zobit o‘tib yurar va jazolanish kerak bo‘lganlarni yig‘ar edi. 

			Soqchilar har doim o‘zgargani, maxbuslar esa juda ko‘p bo‘lgani uchun hammaning yuzini tanib qolishning iloji yo‘q edi. Soqchi jazolanish kerak bo‘lgan odamni kameradan olib ketish uchun kameraga kirganda har safar bitta masihiy oldinga chiqar va shunday der edi: „Bu men“. Boshqalarning o‘rniga ham u har doim jazo olar edi.

			Mana shunday jazolashlardan so‘ng, o‘sha maxbus o‘lim yoqasida bo‘lganida, boshqa maxbuslar uni yupatishga harakat qildilar: „Birodar, xursand bo‘l. Tez orada hammasi tugaydi. Sen osmonda bo‘lasan. Boshqa og‘riq bo‘lmaydi — faqat xursandchilik bo‘ladi!“

			U orqasiga o‘girilib, sevgi bilan ularga qaradi va shunday javob qildi: „Xudo qanday o‘ylagan bo‘lsa, shunday bo‘lsin, ammo agar U mendan so‘rasa, men Undan meni qamoqxonada qoldirishini so‘ragan bo‘lardim. Men samodagi cheksiz xursandchilik haqida bilaman, ammo u yerda bitta narsa yetishmaydi: boshqalar uchun o‘zingni qurbon qilish“. 

			Bo‘lishishdan ko‘ra, to‘plash afzal bo‘lgan dunyoda, Muqaddas Kitobga xos bo‘lgan qurbonlik printsipi g‘alati tuyuladi. Dunyoga xos bo‘lgan yuksak maqsadlar asosan shunday ifodalanadi: „Iloji boricha ko‘proq va tezroq ol“. Muqaddas Kitob muvaffaqiyatning boshqa yo‘lini ko‘rsatadi — boshqalar uchun o‘z hayotingni berish. Bu — tabiiy yo‘l emas. Bu hatto bizning yerga xos fikrlashimizda ham unchalik jozibali fikr ko‘rinmaydi. Ammo bu yo‘ldan foydalanib ko‘rishimiz bilanoq, u bizning hayotimizni o‘ziga jalb qilib oladi. Ichimizda yashayotgan Muqaddas Ruh, o‘zimizni boshqa odamlardan keyingi o‘ringa qo‘yishga yordam beradi. Siz boshqa odamlarning muhtojliklarini o‘zingiznikidan yuqori qo‘yishga tayyormisiz? 

			„Kim o‘z jonini do‘stlari uchun fido qilsa, bundan ortiq sevgi yo‘q“.

			Yuhanno Xushxabari 15:13

			kun 136

			G‘ayritabiiy afsona

			Isroil: Horunning tarixi

			Eski afsonaga ko‘ra, Iso o‘zining Horun ismli shogirdiga shunday degan: „Karmil tog‘iga borib, chayla qur va o‘sha yerda bo‘lib, fikr qil va ibodatda bo‘l“. Horun xuddi Iso aytganidek qildi.

			Bir kuni Horun qo‘shni qishloqqa bordi va ko‘rpa so‘radi, chunki uning eski ko‘rpasini kalamushlar yeb ketgandi, endi u uxlay olmayotgan edi. Qishloq aholisi unga xursandchilik bilan ko‘rpa berdi, ammo Horun tez orada yana qaytib keldi, chunki yana xuddi shunday voqea yuz bergan edi. Nihoyat kimdir: „Sening muammoingni butunlay hal qilish uchun, biz senga mushuk beramiz“ — dedi. 

			Bir necha kundan so‘ng Horun yana qaytib keldi: „Mushuk uchun ozgina sut bera olmaysizlarmi?“ Bu muhtojlik har doim bo‘lishini bilib, qishloq aholisi unga sigir berishga qaror qilibdi. Horun yana qaytib kelib: „Men sigirni nima bilandir boqishim kerak“ — debdi. Unga bir parcha yer berishibdi. Horun o‘shanda yerda ishlash uchun ishchilar berishini, keyin esa ishchilar yashashi kerak bo‘lgan uy uchun qurilish materiallari so‘rabdi. 

			Ko‘p yillar o‘tib, Iso O‘zining sevimli shogirdi bilan ko‘rishish uchun qaytibdi. Uni semiz bir odam kutib olibdi va so‘rabdi: „Bu yerda nima ishing bor? Nima sotib olishni xohlaysan?“ Horun endi boy savdogarga aylanibdi, u hatto o‘z Rabbiysini ham tanimabdi. 

			Zulmkor mamlakatlardagi masihiylar ham xuddi shunga o‘xshash guvohliklar berishadi. Ko‘pincha masihiylarni yuqori mansab, boylik yoki xavfsizlikda yashashi uchun, o‘z imonidan va xizmatidan voz kechtirish maqsadida, ularni hukumat vasvasaga solishga harakat qiladi. 

			Ba’zan bizga nima muhim ekanini eslatib turishimiz uchun, oldimizda turgan maqsaddan chalg‘imasligimiz uchun bizga ham hikoyalar zarur. Ehtimol bizga mushuk yoki sigir taklif qilishmas, ammo raqiblarimiz bizni to‘g‘ri yo‘ldan urish uchun, ko‘pincha har xil usul bilan vasvasaga soladi. Biz boshqa mamlakatlarga borib Xushxabarni va’z qilmasligimiz uchun, o‘z mamlakatimizda xavfsizlikni va’da qiladi. Hayot maqsadi fikrlaridan va o‘z xizmatimizdan chalg‘itish uchun, u hatto Xudoning marhamatlaridan, ya’ni rafiqamiz, oilamiz yoki ishimizdan ham foydalanadi. Bu hikoya hayotingizdan nimani sizga eslatadi? Sizni Rabbiydan nima chalg‘itishi mumkin? Ehtimol siz shunchalik dunyoviy ishlar bilan band bo‘lib, ruhiy xizmatingizni esdan chiqarib qo‘ygandirsiz?

			„Hushyor bo‘linglar! Kayfu safoga, bu hayotning tashvishlariga berilib ketmanglar. Tag‘in o‘sha kun kelib qolganda sizlar to‘satdan to‘rga tushib qolgan odamlarga o‘xshab qolmanglar!“.

			Luqo Xushxabari 21:34

			G‘ayritabiiy vaqt

			Bir kuni tunda bir odam uzoq shaharga ketayotib, yo‘lda nimagadir qoqinib ketdi. Qo‘lini qo‘yib, u toshlarga to‘la bo‘lgan kichkina sumkani ko‘tardi. Sayohatchi o‘rnidan turdi va qorung‘uda buni kim yo‘qotgan ekan, deya qaray boshladi. Hech kimni ko‘rmaganidan so‘ng, sumkani o‘zi bilan uzoq yo‘lga olib ketishga qaror qilibdi.

			Yo‘lda yurishni tezlashtirish uchun, bu kishi yo‘l yoqasida oqayotgan daryoga mayda toshlarni ota boshlabdi. Plux-plux… Zerikkan sayohatchi uchun bu ovoz ermakka aylanibdi. Shu tariqa sumkada ikkita tosh qolibdi. Shaharga kirib, yaqin atrofdagi chorrahaga borib, ko‘cha chirog‘iga yaqinlashibdi. Oxirgi ikkita toshni panjasiga qo‘yib, ularga qaradi va sariq chiroq ostida g‘alati miltillash va yarqirashga guvoh bo‘ldi. U diqqat bilan qaradi. Bu kichik toshchalar aslida zumrad ekanini bilganida, u chekkan afsusning cheki yo‘q edi!

			Bu hikoyani qamoqxonada ko‘pchilikni Masihga olib kelgan, maxbus cho‘pon aytib bergandi. Chekkan azoblari tufayli, u har qanday sharoitga qaramasdan, har bir daqiqani Xudo Shohligini yaqinlashtirish uchun ishlatish mumkinligini bilib oldi. U bizni shunday ogohlantiradi: „Yo‘qotilgan pulni topish mumkin, yo‘qotilgan vaqtni topolmaysiz. O‘z vaqtingizni donolik bilan Xudoga xizmat qilishga ishlating“.

			Bir yilda o‘ttiz ikki million daqiqa bor. Hayotimizdagi har bir daqiqa — bu Xudoning maqsadlariga erishish yo‘lida ishlatishimiz kerak bo‘lgan bebaho in’om. Agar biz ularni yo‘qotsak, bu daqiqalar bizga qaytmaydi. Ular xuddi balchiqli tublikka tushgan zumradlar kabi yo‘qoladi. Isoni xochga mixlagan paytdagi, oxirgi nafasida ham U qaroqchiga najot in’om qildi va O‘z onasiga dalda so‘zlari aytdi. U hatto O‘z jallodlariga ham kechirimni taklif qilgan holda, voizlik qildi. Bir tasavvur qiling-a, o‘sha kuniyoq Iso bilan birga osmonda bo‘lgan qaroqchi uchun, bu vaqt naqadar qadrli vaqt bo‘ldi! Hayotingizning har bir daqiqasi ma’noga egami? O‘z vaqtingizni yo‘qotmasdan, donolik bilan ishlatish uchun Xudodan so‘rang. 

			„Umrimiz kunlarini sanashni bizga o‘rgatgin, toki biz dono qalbga ega bo‘laylik“.

			Zabur 89:12

			kun 138

			G‘ayritabiiy tavakkal

			Xitoy: jamoatning ikkita quruvchisi

			Har hafta ikkita ayol yashirin uy guruhi yig‘ilishiga qatnar edilar. Ular o‘z qishlog‘ida jamoat yo‘qligidan charchagan va xafa edilar. 

			Ularning qishlog‘ida jamoat bo‘lishi uchun qilingan bir necha oylik ibodatdan so‘ng, ayollardan bittasi nihoyat shunday dedi: „Ehtimol, Xudo bizlarning o‘zimiz jamoat qurishimizni xohlar. Agar biz o‘zimiz buni xohlamasak, nima uchun U har doim bizning nolishimizni eshitishi kerak?“

			O‘shanda ular tavakkal qilishga qaror qildilar. Bu ikki ayol o‘z erlari bilan birgalikda, Xitoyning Anxoy oblastidagi, kichkina qishloqchasida o‘z jamoatiga asos soldilar. Agar ular jamoatni din ishlari bo‘yicha bo‘limda ro‘yxatdan o‘tkazmasalar, hukumat ularning binosini yer bilan yakson qilishni va’da qildi. Ular ro‘yxatdan o‘tkazdilar va baxtiga davlat katta shahardagiga o‘xshab, qishloq joyni unchalikk qattiq nazorat qilmas edi. Ular hatto oldindan yozma ravishda ruxsat olmasdan, boshqa uy jamoati cho‘ponlarini ham taklif qilishga jur’at etdilar.

			Ayollar mahalliy shifoxonadagi, shifo topishga umidi yo‘q bo‘lgan kasallarga xushxabar aytar edilar. Ular shifo berish uchun ibodat qilar va Xudodan so‘rardilar. Bir yildan so‘ng jamoatning a’zolari ikki yuztaga yetdi.

			Birodar opalarimizdan bittasi bizga shunday dedi: „Biz bitta kishi uchun yigirma kun to‘xtovsiz ibodat qildik, u shifo topmadi. Uning oilasi bizni Xudoning g‘azabini keltirganlikda ayblab, bizga tahdid qila boshladi. Biroq Xudo uchun tavakkal qilishga tayyor bo‘lish kerak“.

			Iso Masihning xushxabari oddiy va tushunarli, aks holda shayton nima uchun masihiylikni yo‘q qilish kerak bo‘lgan dinlar ro‘yxatida birinchi o‘ringa qo‘ygan? Misol uchun buddistlarda yopiq davlatlarda o‘zlarini namoyon etish uchun yashirin jamoatlari mavjud emas.„N’yu Eyj“ yo‘nalishining meditatsiya bo‘yicha mutaxassislari quvg‘in bo‘layotgan mamlakatlarda, o‘z hayotini xavf ostiga qo‘yib xizmat qilmaydilar. Masihiylik qarshilikka uchraydi, chunki u dushman ustidan hokimiyatga ega. Shayton qalbaki dinlarga vaqtini yo‘qotib o‘tirmaydi. Siz shayton uchun ruhiy tahdid hisoblanasizmi? Yoki siz mayda o‘yinchimisiz? Sizning imoningiz shaytonning rejalariga tahdid solayaptimi? Agar shunday bo‘lsa, qarshilik bo‘lishinii kuting. O‘zingiz haqiqatning bir qismi bo‘lganingizdan xursand bo‘ling! 

			„Iso Masih yo‘lida diyonatli yashamoqchi bo‘lgan odamlarning hammasi ham quvg‘inga duchor bo‘ladilar“.

			Ikkinchi Timo‘tiyga maktubi 3:12

			G‘ayritabiiy sevgi

			Ruminiya: yahudiy masihiylar

			Ikkinchi Jahon urushi nihoyasiga yetib qoldi. Nemis askarlari asirlikka tushsalar, sovet hukumati ularni sibirdagi lagerlarga yuborishini, u yerda esa o‘lishlari mumkinligini bilardilar. Sovet armiyasi shaharni endigina egallashi bilanoq, o‘z bo‘limidan ikkita askar qochdi. Ular qo‘rquvdan Buxarest ko‘chalari bo‘ylab kezib yurar edilar. 

			Eski lyuteran ibodatxonasini ko‘rib qolgan askarlar juda xursand bo‘ldilar, chunki rumin lyuteranlari nemislardan kelib chiqqan edi. Biroq, jamoat ichiga kirib, u yerda yahudiylar ko‘pligini ko‘rishi bilanoq, ular qo‘rquvdan titray boshladilar.

			„Biz — yahudiymiz, buning ustiga yana masihiy yahudiylarmiz, shuning uchun qochqinlarni dushmanning qo‘liga topshirmaymiz“ — deya tinchlantirdi cho‘pon.

			O‘sha paytda nemislarni yashirgan ixtiyoriy rumin o‘sha zahotiyoq otishga hukm qilinardi. Yaxshi cho‘pon uchun esa nemislar — ular hali ham natsistlar kiyimida bo‘lishiga qaramasdan, Qutqaruvchiga muhtoj bo‘lgan, adashgan jonlar edi, xolos. Shuning uchun u shu paytgacha natsistlar tomonidan quvg‘in qilingan yahudiylarga qanday yordam qo‘lini cho‘zgan bo‘lsa, ularga ham shunday yordam berdi. U askarlarga murojaat qilib: „Biz nemislar bosqini ostida juda ham qiynaldik. Bunga shaxsan sizlar javob berasizmi yoki yo‘qmi — buni biz hukm qila olmaymiz“. Biz sizga uyimizni va Germaniyaga yetib olishlaringiz uchun fuqarolik kiyimini taklif qilishimiz mumkin. Buni biz Xudoning buyuk sevgisini va Uning sizga bo‘lgan mehr-shavqatini ko‘rsatish uchun qilayapmiz. Faqatgina Xudo sizlarni gunohingizdan ozod qila olishi mumkin“.

			Sevgi odamlarni g‘alati harakatlar qilishga majbur qiladi. Sevishganlar bir-birlariga sadoqatini isbotlash uchun ko‘p narsaga tayyorlar. Ona bolasini dunyodagi har qanday narsadan ko‘proq sevadi. Ammo Masih va imonli odam orasidagi sevgi — bu nafaqat ikkalasi orasidagi sevgidir. Bu hammasining ichidagi eng g‘alati sevgidir, chunki u faqatgina qaysidir biriga bo‘lgan sadoqat hisobiga ko‘payib, mustahkam bo‘lmaydi. Bu mohiyatiga ko‘ra hamma odamlarni o‘z ichiga qamrab oluvchi yagona sevgidir. Masihga bo‘lgan sadoqatimizni ko‘rsatish uchun, biz boshqa odamlarni masihiy sevgi bilan sevishimiz kerak. Sizga sevgi bilan javob qilmaganlarni sevishga tayyor bo‘lish bilan, siz Masihning g‘ayritabiiy sevgisini namoyon etgan bo‘lasiz. Atrofingizda Xudoning sevgisini ko‘rsatishni sizdan so‘rayotganlar borligiga e’tibor berganmisiz?

			„Lekin siz dushmanlaringizni seving, yaxshilik qiling, hech narsa ta’ma qilmay qarz bering“.

			Luqo Xushxabari 6:35

			„Xudo bizni qanchalik azob chekkanimizga qarab emas, balki biz qanchalik sevganimizga qarab hukm qiladi. Qamoqxonada imoni uchun azob chekkan masihiylar seva olar edilar. Ular Xudoni va boshqa odamlarni seva olishlari mumkinligiga mening o‘zim guvohman“.

			Imoni uchun qamoq jazosini o‘tagan yashirin jamoatning sobiq cho‘poni.

			G‘ayritabiiy qahramonlik

			Rossiya: Vanya Moiseev

			Sovet armiyasining askari Ivan Moiseev atrofdagilarga o‘z imoni haqida aytgani uchun doimo ogohlantirish olar edi. Bo‘linmasidagi ko‘pchilik odamlar uning guvohligi tufayli Masihga kelgan. Boshliq yigitga o‘z imoni haqida aytmaslikni buyurganida, u shunday javob qildi: „Agar bulbulga sayrashni man qilishsa, u nima qilar edi? U jim bo‘lolmasdi va men ham“.

			Vanyani bilgan hamma, uning e’tiqodi yuqumli deb aytishardi. U har doim yaxshi ishlar qilishga tayyor edi va boshqalarni ham bunga chaqirar edi. Tez orada askarni quvg‘in qila boshladilar. Hayoti xavf ostida ekanini tushunib, u onasiga xat yozdi: „Ehtimol biz hech qachon uchrashmasmiz, ammo qayg‘urib men uchun yig‘lamang. Farishta menga samoviy Quddusni ko‘rsatdi — u ajoyib. Onajon, osmonda ko‘rishishimiz uchun qo‘ldan kelgan hamma narsani qiling!“

			Vanya Moiseev onasini, Xudo unga farishtalar yuborib, qo‘llab-quvvatlab turganiga ishontirar edi. U farishtalar bilan bo‘lgan bir nechta uchrashuvini tasvirlab berdi: „Farishtalar yaltiroq. Farishta sening oldingda tursa va uning orqasida odam tursa, bu orqadagi odamni ko‘rishga halaqit bermaydi. Aksincha, u yaxshiroq ko‘rinadi. Farishta orqali qaraganda, azob beruvchini tushunish va unga baho berish mumkin“.

			Oxir-oqibatda, yigirma bir yoshida Vanya o‘z imoni uchun halok bo‘ldi. Rahbariyat askarning zo‘rlash oqibatida o‘lganini yashirishga harakat qildi, ammo qarindoshlari haqiqatni bilib oldilar. Moiseev juda yosh shahidga aylandi, jasoratli hayoti uni butun Sharqiy Evropaga mashhur qahramonga aylantirdi. 

			Farishtalar hamma joyda. Ular kitoblarda, shamdonlarda, mavlud bayrami bezaklarida tasvirlangan. Ko‘pchilik odamlar haqiqiy farishtalarni, ya’ni Xudoning samoviy elchilarinii ko‘rishmaganidan afsuslanadilar. Boshqalar esa farishtalarga e’tibor bermaydilar. Sizning qabul qilishingizga muhtoj bo‘lgan bu ko’rimsiz kishi, farishta bo‘lishi mumkin. Bizni xafa qilayotgan dushmanimiz, biz ko‘rishni xohlagan farishta bo‘lishi mumkin. Hatto bu kishi farishta emas, balki oddiy odam bo‘lsa ham, unga ko‘rsatilgan sevgi, bizni yana bir qadam samoga yaqinlashtiradi. Siz ham xuddi Vanyaga o‘xshab, o‘z hayotingizga samoviy nuqtai nazardan qarayapsizmi? Ilgari faqatgina dushmanlarini ko‘rgan joydan, farishtalarni qidirayapsizmi? Masihning sevgisini ko‘rsata olishingiz mumkin bo‘lgan odamlarni qidiring.

			„Mehmondo‘stlikni unutmanglar; ba’zi kishilar mehmonlarimni yaxshi kutay, deb bilmasdan farishtalarni kutganlar“.

			Ibroniylarga maktubi 13:2

			kun 142

			G‘ayritabiiy non sindirish

			Sovet Ittifoqi: och qolgan maxbus

			Leytenant yana maxbusni so‘roq qilish uchun keldi. Biroq maxbus yana uning savollariga javob berishni xohlamadi. U shunday o‘yladi: „Nima uchun u meni so‘roq qilishi kerak?“

			Va u birinchi bo‘lib zobitga savollar bera boshladi: „Sen Xudoga ishonasanmi? O‘lganingdan so‘ng sen bilan nima yuz beradi? Bu ajoyib dunyo qanday paydo bo‘lgan?“ Oxir-oqibatda u qiziqib qolgan leytenantga najot haqida batafsil gapirib berdi. Maxbusni hayratda qoldirgan leytenant, o‘sha zahotiyoq hayotini Masihga topshirdi!

			Zobit hatto o‘zining tushligini ham maxbusga berdi. Masihiy Xudo u haqida g‘amxo‘rlik qilganidan va undan foydalangani uchun minnatdor bo‘ldi. 

			Boshqa safar xuddi shu odam bittalik kamerada yana och o‘tirgan edi. U Isoning quvg‘in bo‘lganingizda xursand bo‘linglar, chunki bu — marhamat, degan so‘zlarini esladi. U o‘sha zahotiyoq o‘rnidan turib, Xudoni ulug‘lashni va raqs tushishni boshladi. Uning xursandchiligi tez orada soqchining diqqatini tortdi. 

			Kamera eshigidagi darchadan qarab, u masihiy aqldan ozibdi, deb o‘yladi. Soqchilar aqldan ozganlarga ko‘ngilchan bo‘lishlari kerak edi, shuning uchun u masihiyga pishloq va non olib kelib berdi.

			Shu tariqa yana bir marta Xudo uning ehtiyojini qondirdi. Masihiyga shunday bir fikr keldi: „Hech narsani o‘zgartira olmagani uchun, o‘zining ahmoqligi tufayli jahli chiqadigan dono odam bo‘lgandan ko‘ra, Masihda ahmoq bo‘lgan yaxshiroq“. 

			Afsuski biz nazorat qila olmaydigan narsalar mavjud. Muvaffaqiyat qozonishning kaliti — bu biz o‘zgartirishimiz mumkin bo‘lgan va bizga bog‘liq bo‘lmagan narsalarni ajrata bilishdadir. Misol uchun, boshqalar nima deyishini biz o‘zgartira olmaymiz, ammo bizni haqorat qilayotganlar uchun ibodat qilishga qaror qilishimiz mumkin. Bizga bog‘liq bo‘lmagan vaziyatlarda xavotir olish — bu insonaviy tabiatning ajralmas qismi. Biz o‘zimiz nazorat qila olmaydigan narsani boshqarishga harakat qilamiz. Biroq Xudo bizlarga Unga suyanishimiz mumkinligini aytadi. Bu hikoyadagi maxbusga o‘xshab, Xudo bizga ham Unga to‘liq bo‘ysungan holda, Uning Kalomini bajo keltirish kerakligini eslatayapti. Qolgan hamma narsada Xudoning O‘zi g‘amxo‘rlik qiladi.

			„Inson O‘g‘liga yon bosganingiz uchun odamlar sizdan nafratlansa, jamiyatdan quvg‘in qilib, haqorat qilsa, nomingizga dog‘ tushirib etsa badnom, siz baribir saodatmandsizlar!“.

			Luqo Xushxabari 6:22

			kun 143

			Boshqa g‘ayritabiiy xatlar — birinchi qism

			Rim: Pliniy

			Mana bu Masih xochga mixlanganidan so‘ng yuz yil o‘tib, hokim Pliniyning rim imperatoriga masihiylik tarqalishi haqida yozgan xati:

			„Men masihiyning ishi ko‘rilgan sud jarayonida hech qachon bo‘lmaganman. So‘roq qilishlar va qiynoqlar paytida qo‘llaniladigan usullar va taqiqlarni bilmayman. Yoshiga va jinsiga qarab, qandaydir hurmat ko‘rsatamizmi? Agar masihiy o‘z dinidan voz kechsa, shunga qaramasdan biz jazolaymizmi yoki kechiramizmi?

			Hozirgi paytda men shunday qilayapman — men ulardan dini haqida so‘rayman; agar ular masihiyligini tan olsa, men o‘limga mahkum etilish bilan qo‘rqitib, ularni so‘roq qilishda davom etaman. Agar ular qaysarlik qilishda davom etsa, ularni o‘ldirishni buyuraman. Ularning qaysarligini jazosiz qoldirib bo‘lmaydi, deb hisoblayman.

			Men yaqinda bir guruh masihiylarni so‘roq qildim. Ular so‘roqdan keyin o‘z imonidan qaytdilar. 

			Bu esa menga shu ikkita maxbus ayollardan ham zarur bo‘lgan haqiqatni qiynoqlar yordamida bilib olish mumkin ekanligini aniq ko‘rsatib berdi. Ammo men ularda ahloqsizlik va haddan ziyod irim-sirimlarga berilishni ko‘rdim. 

			Shuning uchun davom ettirishdan oldin, sen bilan maslahat qilish kerak deb o‘yladim. Ayniqsa bu xavfga duchor bo‘lgan odamlarning sonini nazarga oladigan bo‘lsak, bu haqida senga xabar berishimga arziydi. Bu yuqumli irim-sirim nafaqat shahar bilan cheklanib qolmoqda, balki qishloqlarda ham tarqalmoqda.

			Shunday bo‘lishiga qaramasdan, undan tuzalish mumkin deb o‘ylayman“.

			Masihiylarni masihiylikdan „shifolash“ osonmi? Og‘ir vaziyatlar kelganida, ko‘pchilik masihiylar shifolab bo‘lmaydigan darajada Masihga sodiqmilar yoki ularning ozgina harorati ko‘tarilgan xolosmi? Quvg‘in — bu haqiqatni bilishning eng yaxshi usullaridan bittasi. Faqatgina Xudo insonning yuragini biladi. Biroq quvg‘inlar bizga haqiqiy „menimizni“ ko‘rsatib beradi va ular quyidagi savolga ishonchli javob topishga yordam beradi: Masihni sotamizmi yoki Unga sodiq bo‘lib qolamizmi?Agar biz Masihga sodiq bo‘lsak, U uchun oxirigacha turishda bizga zarur bo‘lgan kuch-quvvatni beradi. Agar biz Masihdan ko‘ra ko‘proq dinga berilgan bo‘lsak, dushmanlarimizning bosimi ostida imonimiz ikkilana boshlaydi. Siz kimsiz — shifolab bo‘lmas Masihdagi kasalmi yoki imoni „haddan ziyod irim-sirimlarga berilgan“ kishimisiz?

			„Agar biz Xudoyimiz nomini unutib, begona bir tangriga sig‘inganimizda, Xudovand buning hisobini so‘ramasmidi? U yurak sirlarini biladi-ku!“

			Zabur 43:21–22

			G‘ayritabiiy xat — ikkinchi qism

			Rim: ilk masihiylar

			„Siz tomondan to‘kilgan, masihiy qon, bu siz yerga ekkan urug‘dir; u yerdan unib chiqadi va yanada ko‘proq hosil beradi“

			Bag‘ri tosh bo‘lgan hukumatning quvg‘inlari kuchayishiga qaramasdan, ilk jamoatdagi masihiylar soni doimo o‘sib borgan. Birodar aka-uka va opa-singillarga Masihning nomi uchun azob berishgan, nogiron qilishgan, yoqishgan va o‘ldirishganlar. Azobli o‘lim ko‘rgan har bitta masihiy, boshqa qolgan masihiylarga yanada ko‘proq kuch ato etgan. Ular o‘z hayotlari uchun qo‘rquvga e’tibor berishmagan, balki ular Iso pishib yetilgan hosil deb atagan, Masihni qabul qilishga tayyor bo‘lganlarnigina ko‘rishgan xolos. Quvg‘in qilishga javobgar bo‘lgan mansabdor shaxslarga va sud hakamlariga ular mana shunday mardona javob qaytarishganlar: 

			„Endi esa hakamlar, adolatli bo’lib ko‘rinishda davom etaveringlar va siz necha marta masihiylarni qurbonlikka keltirgan bo‘lsangiz, odamlarning fikrida shunchalik solih bo‘lib ko‘rinasizlar. 

			Bizlarni xochga mixlanglar, qiynanglar, hukm qilinglar va maydalanglar. Sizlarning adolatsizligingiz — bu bizning aybsizligimizning yorqin namunasidir, zero Xudoning bunga yo‘l qo‘yishi, buning isbotidir.

			Sizlar qanchalik dahshatli yo‘l tutmanglar va masihiylar uchun qanday azob berish yo‘llarini o‘ylab topmanglar, bularning barchasi maqsadsizdir. Biroq sizlar dunyoning diqqatini o‘zingizga qaratayapsiz va u bizning imonimizni yanada ko‘proq sevib qolishiga ko‘maklashayapsizlar. Sizlar bizni qanchalik siqsangizlar, biz shunchalik tez ko‘payamiz.

			Sizlar to‘kayotgan masihiy qoni, bu siz ekayotgan urug‘; u yerdan unib chiqadi va yanada ko‘p hosil beradi“.

			Bu so‘zlar ko‘p asrlar oldin yozilgan bo‘lishiga qaramasdan, bularning barchasi bizning davrimizda ham yuz berayapti. Dunyodagi qirqdan ortiq mamlakatning aholisi diniy quvg‘inlarga uchramoqda. Shunga qaramasdan bu mamlakatlarda yanada jasorat bilan voizlik qilayotgan imonlilarga ega bo‘lgan holda, jamoat o‘smoqda. Quvg‘in o‘z vazifasini bajara olmadi, imonlilar sonini kamaytira olmadi. Aynan quvg‘in o‘zlarini qurbonlikka bag‘ishlashga tayyor bo‘lgan, odamlar sonining ko‘payishiga sabab bo‘ldi. Masihning izdoshlari, Masihni qabul qilishga tayyor bo‘lgan jonlar dalasini tekislayotgan raqibni, xuddi bizni yutib yuborishga tayyor bo‘lgan bahaybat zotlar deb baholashlari mumkin. Yoki bo‘lmasa oddiy qo‘rqituvchilar, ya’ni qalbaki qo‘rquv timsollari sifatida qarashi mumkin. Masihga xizmat qilish uchun dalaga kirasizmi?

			„Endi sizlarga aytay: ko‘zlaringizni ekinzorlarga tikib qaranglar. Hosil allaqachon yetilibdi, o‘rim-yig‘imga tayyor bo‘libdi“.

			Yuhanno Xushxabari 4:35

			kun 145

			G‘ayritabiiy o‘sish

			Xitoy: uy jamoatlari

			Sovuq havo ulug‘lash qo‘shig‘i bilan to‘lib-toshdi. „Hozir soat ertalabki to‘rt. Ularning barisi qayoqdan kelayapti?“ — dedi hayratlanib, ammo shu bilan birga xursandchilik bilan so‘radi erkak.

			„Hosil mo‘l, do‘stim. Kun og‘ir, ammo shohlik uchun foydali bo‘ladi, — dedi unga cho‘pon va kuldi. — Ishga kirishaylik“.

			Daryodagi imonlilarning soni cheksizday ko‘rinardi. Cho‘pon har bittasini diqqat bilan tinglardi, ularni suvga cho‘mdirardi va hammasi Masihdagi yangi hayot uchun qo‘l ko‘tardilar. O‘sha kuni u yordamchilar bilan birga 1100 kishini suvga cho‘mdirdi. 

			Xudo Xitoyda kuchli ishlardi. Yangidan yangi imonlilar jamoatni to‘ldirar edi. Olti yil ilgari Shimoliy Shansi viloyatidagi shaharlardan biridagi uy jamoatiga bir nechta yuz kishi qatnar edi. Endi bu son yetti mingga yetdi. Boshqa masihiylarga nisbatan qattiq quvg‘inlar mavjud bo‘lgan, ellik ming aholisi bor bo‘lgan shahardagi yashirin jamoatda har hafta uch ming kishi yig‘ilar edi.

			Xitoylik cho‘ponlardan bittasi to‘g‘ri aytgan: „Endi biz masihiylar oldingidan ko‘ra kuchliroqmiz. Ular Masihning bayrog‘ini qanchalik tushirishga urinsalar, u shunchalik yuqoriga ko‘tarilmoqda“. O‘n yillar mobaynida Xitoy jamoati doimiy va qattiq quvg‘inlardan azob chekib keldi. Hukumat jamoat o‘sishini to‘xtatishga bekor urungan holda, ularga qarshi keskin siyosat yuritdi. Bugungi kunda Masih Jamoati a’zolari, Xitoy Kommunistik partiyasi a’zolaridan ancha ko‘proq! 

			O‘sish — sog‘lomlik belgisidir. Sog‘lom jamoatlar, sog‘lom o‘simlikka o‘xshab o‘sib boradi. Oziqlanuvchi moddalar, nur, suv va yaxshi yer — mana shular sog‘lom o‘simlik uchun zarur. Xuddi shunday jamoatlar o‘sishi uchun ham ma’lum bir narsalar zarur. Sog‘lom jamoatning o‘sishi uchun eng kutilmagan muhim narsalardan biri bu quvg‘inning mavjudligidir. Quvg‘in imonlilarni tozalaydi va imonining qadrini tushunishga yordam beradi. Cho‘pon keltirgan misolga o‘xshab, jamoat qanchalik quvg‘inda bo‘lsa, uning a’zolari shunchalik imonda mustahkam va Masihga sodiq bo‘ladilar. Quvg‘in sizga qayg‘u keltiradimi yoki sizni mustahkamlaydimi?

			„…ana shu Xushxabar butun jahonga ham yoyildi, sizlarga ham yetib bordi“.

			Kolosaliklarga maktubi 1:6

			kun 146

			G‘ayritabiiy „farishta“

			Ruminiya: Anjela Kazaku

			Anjela Kazaku Ruminiyadagi nemislar bosqini paytida yashagan oddiy ayol edi. Yahudiy va masihiylarning hayoti do‘zaxga aylangan edi. Anjela har doim band bo‘lar edi — u yahudiylar gettosidan bolalarni o‘g‘irlar, o‘z shahriga yaqin joylashgan qamoqxonalardagi masihiy maxbuslarga yashirin tarzda kiyim-kechak yetkazar va boshqa ko‘plab yaxshi ishlarni qilardi.

			Vaqt o‘tdi. Natsistlarni mamlakatdan haydadilar, ularning o‘rniga Ruminiyaga Sovet armiyasi keldi. Anjela qo‘lni qovushtirib o’tirmasdan, sovet askarlariga to‘la bo‘lgan temir yo‘l bekatlarida, rus tilidagi Muqaddas Kitob va Injillarni tarqatgan holda, Xudoning sevgisi haqidagi xabar bilan bo‘lishar edi. 

			1951 yil qish oyida cho‘pon Richard Vurmbrand Tirgu-Okna qamoqxonasida o‘tirganida, juda og‘ir kasal bo‘ldi. Uning ozib qolgan tanasi, ko‘p yillardan buyon birinchi marta kelgan og‘ir qish sovug‘idan doimiy ravishda titrar edi. Har bir maxbusda faqatgina bitta ko‘rpa bo‘lishiga ruxsat berilgandi, yegulik etishmasdi, chunki hech kim qalin qor orqali qamoqxonaga yetib bora olmasdi. Aynan mana shu qiyin onlarda, cho‘pon Vurmbrand shunchalik muhim bo‘lgan yegulikni va issiq kiyimni posilka orqali oldi. Ularni xursandchilik bilan boshqa maxbuslar bilan baham ko‘rdi. Unga xuddi farishta orqali yetib kelgandek tuyulgan posilka, ehtimol uning hayotini saqlab qolgan edi. 

			Va yana birodar opamiz Anjela (rumin tilida „farishta“ ni anglatadi) Xudoning ishi bilan band edi. Oddatdagidekmi? Ehtimol. Biroq oddiy odamlarni mehr ulashuvchi farishtalar kabi ishlatish Xudoga xursandchilik keltiradi. 

			Ko‘p yillar oldin, doimiy ravishda o‘sib borayotgan zo‘ravonlik holatlariga javob tariqasida, mashinalarning bamperlarida „ezgu ishlar“ bilan shug‘ullanishni taklif qiluvchi yopishtirgichlar paydo bo‘ldi. Notanish odamga nisbatan yaxshi ish qilish bir qaraganda unchalik arzimas ish bo‘lib ko‘rinishi mumkin, biroq Xudo eng oddiy ezgu ishni kimningdir hayotidagi kuchli mehr shavqat qilib ishlatishi mumkin. Xudodan bugun ezgu ish qilishingiz uchun yordam berishini so‘rang. Ayrim paytlarda kimningdir „farishtasi“ bo‘lishing mumkinligi to‘g‘risida o‘ylab ham ko‘rmaysan kishi.

			„Xudo sizlarni azizlarim deb tanlagan, sizlar muqaddassiz. Shunga ko‘ra rahm-shafqat, ko‘ngilchanlik, kamtarlik, muloyimlik va sabr-toqatni zeb-ziynat qilib taqinglar“.

			Kolosaliklarga maktubi 3:12

			kun 147

			„Agar sherning junini qirqib tashlasangiz ham, unda chiziq izlari qoladi. Men ham xuddi shunday, meni nima qilishmasin, men baribir masihiyman. Baribir yig‘ilishlar o‘tkazaveraman. Boshida mening uyimda haftasiga beshta yig‘ilish bo‘lardi, endi esa ular o‘n ikkitadan ko‘proq“.

			Votiman xonim, imoni uchun qamoqda o‘tirib chiqqan vetnamlik buvijon.

			kun 148

			G‘ayritabiiy yetarlilik

			Nigeriya: Roza

			„Tezroq, shkafning tagiga kiringlar. Aytmagunimcha, ovoz chiqarmanglar. Tushundingizlarmi?“ Rozaning ikkita maktab yoshiga yetmagan bolalari qo‘rqqan holda javob berdilar: „Xo‘p bo‘ladi, onajon“. Ayol eshikni yopdi va kech qolmasligi uchun ibodat qilgunicha, qizi o‘qiyotgan maktab tomon shoshdi.

			Nigeriya hukumati tomonidan islom shariati qonuni e’lon qilinganidan so‘ng, mamlakatda masihiylarga qarshi zo‘ravonlik holatlari yuz bera boshladi, chunki ular shariatga qarshi edilar. Rozaning katta qizi maktabda o‘qir va u yerda bo‘lishi qizi uchun xavfsiz emas edi. Maktabga kelib, ayol xavfsizlik maqsadida qizi harbiy bazaga olib ketilganligi haqida bilib oldi. Nihoyat Roza qizini topdi va uyiga, shkafda ularni kutib yotgan ikkita kichkina bolasining yoniga birga qaytib keldilar. 

			Keyingi kuni Rozaning eri masihiy yig‘ilishga jo‘nadi. Bu erini oxirgi marta ko‘rishi edi. Musulmonlarning qo‘zg‘olon ko‘tarishi paytida 260 ta jamoat vayron qilingan, 460 dan ortiq kishi o‘ldirilgan edi.

			Roza erining o‘limidan so‘ng, Havoriylar faoliyati maktubidan tinchlik topdi. U shunday aytardi: „Stefanning toshbo‘ron qilinishiga yo‘l qo‘ygan o‘sha Xudo, shuningdek Butrusning qamoqxonadan qochishiga ham ruxsat berdi. Xudo bizni hech qachon tashlab qo‘ymaydi va Uning inoyati yetarli“. Bugungi kunda Roza, o‘sha eri azobli o‘lim ko‘rgan jamoatda xizmat qilishda davom etmoqda va uchta farzandini tarbiyalayapti.

			Aytishlaricha, Xudo bizni O’z inoyati himoya qilolmaydigan joyga yetaklamaydi. Ayrim paytlarda kasallikdan, o‘limdan yoki quvg‘inlardan mo‘‘jizaviy tarzda qutqarish Uning rejasiga kirmaydi. Shunga qaramasdan Uning inoyati yetarli va U bizni tashlab qo‘ymaydi. Biz Xudoga suyanishimiz va U o‘z vazifamizni bajara olishimizda zarur bo‘ladigan yetarlicha inoyat bo‘lgan xizmatga yoki ish joyiga bizni yetaklayotganiga ishonishimiz kerak. Ayrim paytlarda bizni sinovlardan qutqarish emas, balki undan olib o‘tish Xudoning rejasiga kiradi. Siz Unga to‘la suyanishingiz mumkin bo‘lgan vaqtga yetib keldingizmi? Sizda toki Xudoning inoyatidan tashqari hech narsa qolmagunicha, uni — bu siz uchun kerak bo‘lgan yagona narsa deb ayta olmaysiz.

			„Ammo Rabbim menga shunday dedi: „Senga bergan inoyatim yetar…““.

			Ikkinchi Korinfliklarga maktubi 12:9

			kun 149

			G‘ayritabiiy niyat

			Indoneziya: Domingus

			21 yoshli Muqaddas Kitob maktabining talabasi „Ollohu Akbar!“ („Olloh buyuk!“) degan hayqiriqlar ostida uyg‘ondi. Xonaga radikal musulmonlar bostirib kirdilar va uni kaltakladilar. Domingus qochishga harakat qildi, ammo orqasidan qilich bilan bo‘yniga urdilar. Hujum qilganlar uni tez orada o‘ladi deb hisoblab, qonga belangan holda qoldirdilar. 

			Domingus ruhi tanasidan chiqqandek his qildi. Farishtalar uni osmonga olib ketdi, tanasi esa (uning o‘zi ko‘rdi) yerda harakatsiz yotardi. U endi na og‘riqni, na qo‘rquvni his qilardi, balki Masihdagi yangi hayotda tinchlikni kutayotgan edi. Ammo u: „Bu yerda Menga xizmat qilish vaqting hali kelmadi“ — degan ovozni eshitdi. 

			Keyin Domingus tez yordam xizmatchilarining ovozini eshitdi. Ular jabrlanganning kim ekanligini bilmasdi — masihiymi yoki musulmonmi. Uning tanasini qaysi o‘likxonaga olib borish haqida o‘ylashar edi — masihiylarnikigami yoki musulmonlarnikigami.

			Domingus o‘ziga kuch so‘rab, Xudoga iltijo qildi. Nihoyat, u bor kuchini yig‘ib, o‘zida „Men — masihiyman“ — deya ayta oldi. „O‘lik“ ularning savoliga javob berganida, shifokorlarning yuzini bir tasavvur qiling-a. 

			Bugun Domingus butunlay sog‘lom. Yara izlari qolgan, ammo u imonga va kechirimga to‘la. Domingus endilikda Xudoga yaqinroq bo‘lgani haqida guvohlik beradi va o‘z yaqinlari — musulmonlar uchun, hatto unga hujum qilganlar uchun ham doimiy ibodatda.

			Zo‘ravonlik va tahdidlarga to‘la bu notinch dunyoda, masihiylarga kelajakka qo‘rquvsiz qarash amr etilgan. Qo‘rquv vaziyatni yomonlashtiradi va holatimizni yanada qiyinlashtiradi. Biz noma’lum kelajakni mardlik bilan kutib olishimiz mumkin, chunki abadiyatda biz uchun joy tayyor ekanini bilamiz. Biz dushmanlarimiz vayron qilishi yoki hatto o‘ldirishi mumkin bo‘lgan yerga xos tanadangina iborat emasmiz. Sizning yerga xos tanangiz vayron bo‘lganidan so‘ng ham hayotingiz uzoq davom etadi. Sizning haqiqiy kelajagingiz — bu yerdagi yuz beradigan emas, balki abadiyatda yuz beradigan narsalardan iborat. Kelajak haqida o‘ylaganingizda qanday qo‘rquvni his qilasiz? Siz Xudoga ishonishingiz va kelajakni qo‘rquvsiz kutib olishingiz mumkinmi? 

			„Nurim va najotkorim Xudovanddir, Kimdan men qo‘rqaman?“

			Zabur 26:1

			kun 150

			G‘ayritabiiy qo‘shiq

			Shimoliy Koreya: Sunn Ok Li

			„Masihiy bo‘lmagunimcha, bu maxbuslar nima haqida kuylashayotganini bilmas edim“

			Sunn Ok Li 1987 yildan 1992 yilgacha Shimoliy Koreyada qamoq jazosini o‘tadi. Ammo Janubiy Koreyaga qochganidan so‘nggina masihiy bo‘ldi. Masihni qabul qilganida, uning qamoqda ko‘rgan va eshitganlari esiga tushdi. 

			Bu oddiy narsalar edi. Misol uchun, o‘z o‘lim hukmining amalga oshirilishi kuni qo‘shiq kuylaydigan masihiylar. O‘sha paytda u buni tushunmas edi va ular aqldan ozgan deb o‘ylar edi. Unga boshqalar bilan gaplashishga ruxsat berilmasdi, shuning uchun unda hech qachon masihiylar bilan gaplashish imkoniyati bo‘lmagan. U „Omin“ — degan so‘zni eslab qolgan edi. 

			„Men u yerda bo‘lganimda, masihiy o‘z imonidan voz kechganini hech qachon ko‘rmadim. Hech qachon. Masihiylar jim turganida, zobitlarning jahli chiqar va ularni do‘pposlashar edilar. O‘sha paytda „Men ishonmayman“ — deb aytish va zobitning xohlaganini qilish o‘rniga, nima uchun ular o‘z hayotlarini xavf ostiga qo‘yishini hecham tushuna olmas edim. Kaltaklashlar kuchayganda, ular qo‘shiqlar aytishni boshlaganini ko‘rardim. Zobitlar ularni aqldan ozganlar deb atashar va „elektroshokoterapiya“ xonasiga olib borishar edilar. U yerdan kimningdir tirik qaytib kelganini eslay olmayman“. Unga ayniqsa kuylash yoqib qoldi. Ehtimol aynan shu shahidlarning qo‘shig‘i uning yuragiga urug‘ ekkan va Masihga olib kelgandir. 

			Masihiylik bilan qiziqqanlar, ularning e’tiqodi haqiqat ekanligini baholashda o‘z diqqatini aynan masihiylarga qaratadi. Ular kuzatadilar. Ular izlaydilar. Ular eslab qoladilar. Har safar masihiylar sinovlardan o‘tganida, bu jim turib kuzatuvchilar imonlilarning yiqilishiga umid qiladilar. Kuzatuvchilar o‘zlarini masihiylar ham boshqa odamlarga o‘xshagan oddiy odamlar ekaniga ishontirishga harakat qiladilar. Biroq masihiylar hamma kulfatlar ichida ham kulishda davom etishganida, ularni boshi berk ko‘chaga olib borib qo‘yadi. Masihiylar yig‘lashning o‘rniga chapak chalganlarida ular hayratga tushishadi. Masihning izdoshlari baxtsizliklar orasida turib qo‘shiq aytganlarida, ularni bu tushuntirib bo‘lmas narsa o‘ziga jalb qiladi. Agar siz hozir qiyin ahvolda bo‘lsangiz, u holda Masih haqida guvohlik berish imkoniyatingiz mavjud. Sizning xursandchiligingiz boshqalarni ruhlantirishi uchun ibodat qiling.

			„…Qayg‘u-alamlarimiz qancha bo‘lmasin, mening dilim tasalliga to‘lib-toshadi, behad sevinaman“.

			Ikkinchi Korinfliklarga maktubi 7:4

			kun 151

			G‘ayritabiiy chidam

			Turkmaniston: Shageldi Atakov

			„Uni ruhan sindiringlar yoki jismonan yo‘q qilinglar!“. Turkman buyruqbozlarining bu ko‘cha voizxonidan sabr kosasi to‘lgan edi.

			Shageldi Atakovga Prezident Saparmurod Niyozovning 23 dekabr 2000 yilgi amnistiyasi bo‘yicha ozodlikka chiqish taklif qilingan edi, ammo unga prezidentga sodiqlik qasamyodini va musulmoncha imon ramzini ovoz chiqarib aytish sharti qo‘yilgan edi. Shageldi amnistiyadan bosh tortdi. Ilgari davlat rahbarlari unga va’z qilishni to‘xtatishga majburlab, tahdid qilar edilar. Uni 1998 yil dekabrda qo‘lga olishdi va ikki yilga ozodlikdan mahrum qilishdi, ammo prokuror hukmni „juda yengil“ hisoblab, norozilik bildirdi. O‘shanda uni yana qo‘shimcha ikki yilga hukm qilishdi. Shageldi qaqshatgich kaltaklardan so‘ng shunchalik og‘riqdan qiynaldiki, o‘z o‘g‘illaridan unga yaqinlashmaslikni so‘rardi.

			2000 yil fevral oyida rafiqasi va beshta bolasini uyidan kuch bilan olib ketishdi va shahardan uzoq bo‘lgan Kaaxa qishlog‘ida, „qishloq qamog‘ida“ ushlab turdilar. 

			2001 yil fevral oyida Shageldining oilasi u bilan uchrashuvga kelganida, u oilasi bilan xayrlashdi. Uchrashuv paytida, rafiqasi uning do‘pposlanganini va hamma joylari ko‘karib ketganini ko‘rdi. Uning buyrak va jigari qattiq og‘rir, o‘zi esa sarg‘ayib ketgan edi. U zo‘rg‘a yurar va ko‘pincha xushidan ketib qolar edi. Shunga qaramasdan Shageldini sindira olmadilar. U taslim bo‘lmadi va ozod bo‘lishi mumkin bo‘lishiga qaramasdan, uni qabul qilmadi, chunki bu Masihdan voz kechish bilan teng edi.

			Ovqatsiz odam ko‘p hafta chidashi mumkin, ammo suvsiz uzoq yashay olmaymiz. Xuddi shunday ruhimiz ham ruhiy ovqatga muhtoj. Biz bir necha kun, oy va hatto yil mobaynida odamlarsiz yashashimiz mumkin — ruhimiz yolg‘izlikka chidashi mumkin. Biz bitta kasal orqasidan boshqasini boshdan kechirib, og‘riqlar ichida yashashimiz mumkin — ruhimiz holsiz bo‘lishiga qaramasdan chidaydi. Ammo agar biz Iso Masihga bo‘lgan umidsiz uzoq tura olishga harakat qilsak, jonimiz bunga chiday olmaydi. Biz umidsiz yashay olmaymiz — bu Xudoning o‘z farzandlariga bergan qimmatbaho sovg‘asi. Agar siz yashashda davom etolmayman deb his qilsangiz, Xudodan yordam so‘rang. Hammasini Iso Masihga bo‘lgan mustahkam umid yordamida yengib o‘tasiz. 

			„…Chunki sizlar imon bilan ish qilib, muhabbat bilan zahmat chekasiz, faqat Rabbimiz Iso Masihga umid bog‘lab, U tufayli sabr-toqat qilasizlar. Shuning uchun Otamiz Xudo huzurida sizlarni eslab turamiz…“

			Birinchi Salonikaliklarga maktubi 1:3

			kun 152

			G‘ayritabiiy sadoqat

			Laos: Hizqiyo

			1997 yilda Hizqiyo masihiy bo‘lganidan so‘ng, xushxabar aytish va shogirdlik qilish bo‘yicha o‘rganish uchun, mahalliy odamlar „ma’bad“ deb ataydigan joyga yo‘l oldi. Keyin u otasining uyiga qaytdi. U yerda uni o‘ttiz beshta qarindoshi va qishloqdoshlari kutib olishib, undan nima uchun masihiy bo‘lganligi haqidagi savolga javob talab qilishdi. U ularga: „Iso — men najot topib, abadiy hayotga ega bo‘lishim uchun yagona yo‘l“ — deb javob qildi. 

			Ishtirokchilarning jahli chiqar, Hizqiyo esa ularni muvaffaqatiyatsiz tarzda ishontirishga harakat qilar edi. Ular uning sochidan ushlab, to xushidan ketgunicha yuziga urdilar. 

			Hizqiyoning do‘sti uni o‘z uyiga olib ketdi va u yerda to‘rt kun mobaynida kaltaklashlardan o‘ziga keldi. Hizqiyo shunday qilib hech qachon otasining uyiga qayta olmadi, ammo u 

			Laosning boshqa qishloqlaridan biriga najot Xushxabarini yetkazish uchun qatnashda davom etayapti. 

			Birinchi voqeadan so‘ng, Hizqiyoni yana o‘n marta kaltaklashdilar. Ayrim paytda u, bu to‘xtovsiz azob chekishlar o‘rniga, o‘lim topishni afzalroq bilar edi. U shunday hikoya qiladi: „Men o‘zimning masihiy hayotda o‘sib borishim bilan birga, menda qiyinchiliklarni yengib o‘tish uchun ko‘proq imon paydo bo‘ldi. Men boshdan kechirgan sinovlar, imonimni mustahkamladi va qiyinchiliklarda Xudovand men bilan birga borayotganini ko‘rayapman. Xudovand men orqali o‘ttizta odamni Masihning najoti bilan tanishtirgani uchun, Undan minnatdorman“.

			Xudoning O‘z farzandlariga bo‘lgan sadoqati o‘zarolik printsipiga asoslanmagan. Xudo bizning barcha zaifliklarimizni yaxshi biladi va shunga qaramasdan bizni sevadi. Biz azob chekkanlar tarixini, Xudoning O‘z farzandlariga bo‘lgan sadoqatidan kelib chiqqan holda o‘qishimiz kerak. Azob chekkanlar bizga bu tarix — ular haqida emasligini eslatishi kerak. Ular — Xudo haqida! Biz Masihga sadoqatsizlik qilmaslik yo‘lida azob chekishni tanlagan ko‘pchilik imonlilar haqida o‘qir ekanmiz, bu hikoyalardan chiqariladigan xulosa — bu insonning g‘ayritabiiy sadoqati haqida emas, balki shon-shuhrat Xudosining sadoqati haqida ekanini eslashimiz kerak. Sizning sadoqatingiz tebranishi mumkin, ammo Xudo sadoqatining cheki yo‘q. Bugun vaqt topib, Xudoning sadoqati uchun minnatdorchilik bildiring.

			„…Agar biz sadoqatsizlik qilsak, U yana sodiq qoladi, chunki O‘zini O‘zi inkor eta olmaydi“.

			Ikkinchi Timo‘tiyga maktubi 2:13

			kun 153

			G‘ayritabiiy atrof-muhit

			Ruminiya: Sabina Vurmbrand

			Yosh yahudiy shifokori qayg‘uga botgan edi. Bir kuni kechqurun Sabina Vurmbrand maxbus ayolni ushbu so‘zlar bilan yupatishga qaror qildi: „Xudo Ibrohimga yahudiy xalqining kelajagi yorqin bo‘ladi, deb va’da bergan. Xalqi xuddi dengiz qirg‘og‘idagi qum va osmondagi yulduzlar kabi ko‘p bo‘ladi“.

			Ayol ko‘z yoshlarga to‘la ko‘zlarini ko‘tardi va shunday dedi: „Kommunistlar bizni xuddi dengiz qirg‘og‘idagi qum kabi toptayaptilar. Menga o‘z Xudoying haqida boshqa gapirma“.

			Bir necha kundan so‘ng, Sabina juda og‘ir kasal bo‘ldi. U shifoxonada o‘limga yaqin holatda yotganida, qamoqxona boshlig‘i uning oldiga keldi. U: „Biz kommunistlar yaxshi tibbiyotga va shifoxonaga egamiz, shuning uchun biz sening Xudoyingdan kuchlimiz. Bu shifoxonada U haqida gapirish senga taqiqlanadi“. Ammo Sabina unga Xudo bor deb javob qildi. Boshqa imonlilar uning qamoqxona boshlig‘iga qo‘rqmasdan javob qaytarganidan xursand bo‘ldilar. 

			Keyingi kuni Sabinaga ishga qaytish buyurildi. Unga zarar yetkazishni xohlagan edilar, ammo Xudo mo‘‘jizaviy tarzda unga tegdi va butunlay shifo topdi. Bu haqidagi xabar butun qamoqxonaga tarqaldi va yosh shifokor ham bundan chetda qolmadi. U tunda Sabinaning oldiga keldi va shunday dedi: „Agar sening Xudoying sog‘ligingni tiklagan bo‘lsa va bu do‘zaxi joyda senga tinchlik bera olsa, Uning mavjudligiga ishonaman. Hech bir boshqa kuch bunday narsa qila olmaydi. Men qanday najot topishim mumkin?“

			Qachonki biz o‘zimizni chuqurlikka tushib qolgandek his qilsak, ishonchingiz komil bo‘lsinki, boshqalar undan sizning qanday chiqishingiz mumkinligini diqqat bilan kuzatib turadi. Masihiylik — ayniqsa bizda muammo paydo bo‘lganida qiziqqan tomoshabinlarni o‘ziga jalb qiladigandek tuyuladi. Odamlar tashqaridan turib, Xudoning kimligi haqida bilish uchun, bizning imonimizni kuzatib turadilar. Biz inqirozga tushgan paytimizda, ular yanada qiziqish bilan bizni kuzatadilar. Biroq inqiroz paytida imon bilan yashasak, odamlar bizning hayotimizdagi guvohlikni rad eta olmaydilar. Odamlar sizning qanday yashayotganingiz haqida nimani ko‘rayaptilar? Sizning hayotiy vaziyatlarda tutgan yo‘lingiz, Xudo haqida nimani gapirayapti? Agar siz chuqurlikka tushib qoldim deb o‘ylasangiz, odamlar bu chuqurlikdan qanday chiqishingizni kuzatib turishini esdan chiqarmang.

			„Ammo bizni Sevganning soyasida bularning hammasi ustidan ulkan g‘alaba qozonamiz“.

			Rimliklarga maktubi 8:37

			kun 154

			„Og‘ir xotiralar va fikrlarga qaramasdan, qayg‘uga botish uchun mening vaqtim yo‘q. Mening hayotim juda katta xursandchilikka, juda ko‘p sevuvchi va g‘amxo‘rlik qiluvchi insonlarga to‘laki, nafrat azobi meni o‘z bag‘riga yutib ketishiga yo‘l qo‘ya olmayman. Men xursandman. Men qo‘shiq kuylayman. Men kulaman. Men bayram qilaman, chunki bilamanki, mening Xudoyim butun yovuzlik kuchlari va shayton qachondir o‘ylab topgan, barcha buzg‘unchi kuchlar ustidan butunlay hukmronlikka ega. Bundan ham yaxshirog‘i — Xudoyim mening ustimdan hukronlik qilayapti!“

			Cho‘pon Aleksandr Noubl, Kubada yigirma yillik qamoq jazosiga hukm qilingan — „Men ozodlikda o‘laman“. 

			kun 155

			G‘ayritabiiy talab

			Xitoy: Chjan Rongliang

			Chjan Rongliang — Xitoydagi eng katta uy jamoatlari guruhidan birining rahbari. Guruh har hafta jamoatga qatnaydigan, taxminan o‘n million imonlini o‘z ichiga olgan. 1998 yili Chjan va o‘n besh millionlik yashirin imonlilar uy jamoatining boshqa rahbarlari „Uy jamoati imon ramzi“ hujjatiga imzo chekdilar. Bu hujjatda kommunistik hukumatdan, ro‘yxatdan o‘tmagan uy jamoatlarini quvg‘in qilish to‘xtatilishi ochiq ravishda so‘ralgan edi. 

			Bu hujjat bosib chiqarilganidan so‘ng, bir necha oy o‘tib, hujjatga imzo chekkan Chjan va boshqa cho‘ponlar qo‘lga olindi va qamoqqa tashlandi. Keyinroq Rongliang keyingi yetti yil mobaynida „o‘zini yaxshi tutish“ sharti bilan ozodlikka chiqarildi. Endilikda Chjan mamlakat bo‘ylab sayohat qilmoqda va har xil joylardagi jamoatlarga xizmat qilmoqda. U hukumat xohlaganidek „o‘zini yaxshi tutmayapti“. U masihiy faoliyatini amalga oshirishda davom etayapti va bitta joyda bir necha tundan ortiq uxlamaydi. 

			Havoriy Pavlus hokimiyatdagilarga bo‘ysunishimiz kerakligini aytib, Rimliklarga 13 bobni yozganida, qilayotgan tavakkali haqida hammadan yaxshiroq bilar edi. Shunday bo‘lsada, rimliklar uni quvg‘in qilishiga qaramay, aynan ularning shaxsiy huquqiga murojaat qilgan holda, Rimliklarga Xushxabarni yetkaza olgan. Uning xuddi rim fuqarosi kabi hukm qilinish talabi, unga Xushxabarni Rimga yaqinlashtirish imkonini berdi. Modomiki aynan shu uning Rimga oxirgi sayohati bo‘ldi.

			Pavlusga o‘xshab, Chjan ham jamoatga qarshi quvg‘inni to‘xtatishni rasman talab qilganida, katta tavakkal qilgan edi. Ko‘pchilik odamlar Masihni tanib bilishi uchun, u o‘z erkinligi va hayotini xavf ostiga qo‘ygan edi.

			Xuddi Pavlus bilgani kabi, xitoy jamoat rahbarlari ham hukumatning Xudo tomonidan qo‘yilganini biladilar. Ular shuningdek, Xudo hokimiyatning adolatsizligini e’tiborsiz qoldirmasligini ham biladilar. Tarix shundan guvohlik beradiki, Pavlus rimliklar tomonidan boshidan judo qilingan. Bunga o‘xshab xitoydagi imonlilar ham Masihning nomi uchun, hozirda hukmron bo‘lgan tuzum tomonidan katta adolatsizliklarni boshidan kechirmoqdalar. Agar mamlakatga adolat va Xudo Kalomini olib kelish uchun o‘z hayotimizni xavf ostiga qo‘yish kerak bo‘lsa, yuqoridagiga o‘xshagan cho‘ponlar hatto o‘lishga ham tayyorlar. Adolat qaror topishini qanchalik xohlayapmiz? Xudo Kalomini erkin targ‘ib qilishni qanchalik qadrlaymiz? O‘z namunasi bilan bizni ruhlantirayotgan xitoylik birodarlar uchun ibodat qilinglar. Ularning Xudo Shohligini yaqinlashtirish yo‘lida qilayotgan xizmatlarini qanday qo‘llab-quvvatlashingiz mumkinligi haqida Xudodan so‘ranglar.

			„Solihlik va adolatni Xudovand sevar, Uning inoyati ila dunyo to‘lgandir“.

			Zabur 32:5

			kun 156

			G‘ayritabiiy payg‘ambarchilik

			Rim: Butrus

			So‘ng uchinchi marta Butrusdan so‘radi: „Yunus o‘g‘li Simun, sen Meni yaxshi ko‘rasanmi?“

			Butrus xafa bo‘ldi. U uch marta Masihdan tondi, endi esa Iso undan sevishi haqida uch marta so‘radi. Bu safar u xuddi har bitta so‘zning ahamiyati haqida o‘ylab ko‘rgandek, sekin javob berdi: „Rabbim! Sen hammasini bilasan, men Seni yaxshi ko‘rishimni ham bilasan“. 

			„Qo‘ylarimni o‘tlat“, — deya takrorladi Iso uchinchi marta.

			Faqat bu safar Iso: „yosh bo‘lganingda kamaringni o‘zing bog‘lar, xohlagan joyingga borar eding. Lekin qariganingda esa qo‘llaringni uzatasan va boshqa birov kamaringni bog‘laydi-yu, seni xohlamagan joyingga olib boradi“ — deb qo‘shib qo‘ydi. So‘ngra davom etib: „Mening orqamdan yur“ — dedi (Yuhanno xushxabari 21:15–19 oyatlar bo‘yicha).

			Butrus yetmish yoshga kirganida, Neron uni ta’qib qilar edi. Afsonaga ko‘ra, Butrusning do‘stlari unga Rimdan qochib ketishni maslahat bergan. Boshida u bosh tortgan, ammo oxir-oqibatda uni qochishga ko‘ndirganlar. U ketish uchun shahar darvozasiga yaqinlashganida, shaharga kirib kelayotgan Isodan unga vahiy kelgan. U tizza cho‘kkan va Uni ulug‘lagan. „Rabbim qayoqqa ketayapsan?“ — deya so‘ragan Butrus.

			„Men yana xochga mixlanish uchun keldim. Orqamdan yur“ — degan.

			Butrus orqasiga qayrilib, „o‘zi borishni xohlamagan“ tomonga qarab ketgan. U qaytib kelib, Neron bilan uchrashgan. Hukumatdagilar uni qo‘lga olishganida, ulardan oyog‘ini osmondan qilib xochga mixlashini talab qilgan, chunki u o‘zini Masihni mixlagandek mixlanishga loyiq emasman deb hisoblagan. 

			Bu afsonaning ma’nosi Iso haqiqatdan ikkinchi marta xochga mixlanganida emas. Iso bir marta va abadiy o‘lib tirildi. Bu afsona shuni ko‘rsatadiki, Iso bizning og‘riqlarimiz va azob chekishlarimizni xuddi O‘zi boshidan kechirayotgandek his qiladi. Butrus bilan bo‘lgan holatda, Muqaddas Kitob Isoning ilgarigi qilgan payg‘ambarchiligi Butrusning xochga mixlanishini nazarda tutishi haqida aytadi. Butrusni kutib turgan azoblarni kim ham Iso Masihchalik tushunar edi? Iso qiynalish azobini hammadan ko‘ra yaxshiroq biladi. U buning nima ekanini biladi va og‘ir daqiqalarda biz bilan birga bo‘lishni xohlaydi. Agar sizning hayotingizda og‘riqlar bo‘lsa, Iso sizni yaxshi tushunadi. Agar sizga qiyin bo‘lsa, Iso buni boshdan kechirgan. Bugun ibodatingizda og‘riq va yuklaringizni Unga topshiring.

			„Iso bu so‘zlarni Butrusning qay yo‘l bilan o‘lib, Xudoni ulug‘lashiga ishora qilib aytgan edi. So‘ngra unga: — Mening orqamdan yur! — dedi“.

			Yuhanno Xushxabari 21:19

			kun 157

			Cho‘ponning g‘ayritabiiy rafiqasi

			Ruminiya: Sabina Vurmbrand

			Ruminiyaning tabiati chiroyi va kommunistik, natsistik bosqinchilar qo‘lidan ko‘rgan masihiylarning va yahudiylarning azobi o‘rtasida osmon va yercha farq mavjud. Sabina Vurmbrand uchun qiynoqlar uch tomonlama bo‘lgan: u yahudiy va masihiy, hamda buning ustiga uning eri mashhur cho‘pon bo‘lgan. 

			Onasi, otasi, uchta kichkina singillari va to‘qqiz yashar ukasi natsistlarning kontsentratsion lagerida vahshiylarcha o‘ldirilgan. Bu haqida bilib olganida, imon u uchun tirik va haqiqatga aylandi. 

			Xudoning inoyatiga to‘lgan Sabina shunday dedi: „Men ularga o‘zimning g‘amgin yuzimni ko‘rsatmayman. Men Xudo uchun xursandchilikka to‘la masihiy, jamoat uchun jasorat namunasi va o‘z erimning xotirjam rafiqasi bo‘lishim kerak“.

			Sabina yonida birga bo‘lganlarni qo‘llab-quvvatlashda, hech qachon o‘zining qayg‘u va alami to‘sqinlik qilishiga yo‘l qo‘ymagan. U bundan boshqa yo‘l yo‘q deb hisoblagan. O‘lim va azob o‘sha vaqtdagi yashirin jamoat a’zolari orasida doimiy holatga aylangan edi. Unga, cho‘ponning rafiqasiga juda ko‘pchilikning nazari qaratilgan edi. Agar u umidni yo‘qotsa, boshqalarda qanday umid qolishi mumkin?

			Sabina Ruminiyani tark etishdan oldin, Xudo unga mukofot berdi. U o‘z eri bilan birga oilasining qotilini Masihga olib kelish imkoniyatiga ega bo‘ldi. 

			Cho‘ponlik xizmati — bu cho‘pon va u bilan birga yonma-yon turganlarning hamkorligidan iborat. U boshqa odamlarning ishtirokisiz va qo‘llab-quvvatlashisiz foydali bo‘lmaydi. Xudo masihiylarni jamiyatdan o‘zini chetlagan holda xizmat qilishga chaqirmaydi, aksincha U bizni dunyoga borishga chaqiradi. Bizning xizmatimizda boshqa masihiylar biz bilan birga borishi va o‘z donoligi hamda qo‘llab-quvvatlashi bilan bizga yordam berishlari juda muhimdir. Bizdan hamma narsani o‘zimiz qilish yoki hatto harakat qilish ham talab qilinmaydi. O‘z xizmatingiz haqida o‘ylab ko‘ring. Sizning hamkoringiz kim? Ishxonada, uyda yoki maktabda samarali guvohlik bera olishingiz uchun, kim siz haqingizda ibodat qilayapti? Kerakli paytda sizni qo‘llab-quvvatlovchi va sizga kuch bag‘ishlovchi masihiyni berishini Xudodan so‘rang.

			„…ukamiz Timo‘tiyni sizning oldingizga yuborishga qaror qildik. Timo‘tiy Masih Xushxabarini targ‘ib qilishda bizning hamkorimiz hamda Xudoning xizmatkoridir. U sizlarni imonda mustahkamlab, ruhlantiradi“.

			Birinchi Salonikaliklarga maktubi 3:2

			kun 158

			G‘ayritabiiy kuch

			Indoneziya: Frits

			Fritsning boshiga og‘ir sinovlar yog‘ilganida, u Xudodan faqatgina ularni yengib o‘tish uchun kuch so‘radi. Musulmonlar uni qurshab oldi va navbatma-navbat uning yuziga urishar edi. Ulardan biri esa masihiy cho‘pondan qutulishni sabrsizlik bilan kutib, katta pichoqni o‘ynatar edi. Pichoq birinchi marta Fritsning tanasiga tekkanida, u faqatgina „Iso!“ — deb qichqira oldi xolos. Hujum qilganlarni bu cho‘pon hech ham o‘lmayotgani qiynar edi! 

			Natijada bu radikal musulmonlar jamoatdan o‘rindiq va voizlik qiladigan minbarni olib chiqib, yoqib yuborishdi. Ikkita musulmon Fritsni ushladi va yonib turgan yog‘ochga tashladi. O‘z ishidan mamnun bo‘lib, ular qochib ketdilar. Bundan so‘ng Frits hech narsani eslay olmaydi, ammo bitta narsani eslaydi: uning boshidagi bitta tola soch ham yonmadi. 

			Hujumdan so‘ng, Fritsni Indoneziyaning shu qismidagi eng katta shifoxonaga yetkazdilar, ammo u yerda yordam berishdan bosh tortdilar, chunki u masihiy edi. Uni boshqa shifoxonaga olib kelishganlarida, navbatchi shifokor agar u shu tunda tirik qolsa ham, uning talofat yegan miyasini shifolashning iloji bo‘lmaydi dedi.

			Uzoq muddatli shifolashlardan so‘ng Frits yangi jamoatda voizlik qilmoqda. Unga hujum qilgan musulmonlardan biri, undan „sening Isoing Kim o‘zi?“ — deb so‘rash uchun uni qidira boshlagani uni hayratga soldi.

			Agar kimnidir mutaxassis hisoblashsa, bu kimga yoqmaydi deysiz? Mexanika, matematika, asbob-uskunalar, me’morchilik, san’at, markalar to‘plash yoki sport bo‘lishidan qat’iy nazar — har bittamizni qaysidir sohada mutaxassis hisoblash mumkin. Biz o‘zimizga yaxshi tanish bo‘lgan sohadagi savollarga mutaxassis sifatida javob berish bizga juda yoqadi. Ammo kimdir sizdan „Iso Kim o‘zi?“ — deb so‘rasa, „mutaxassis“ sifatida javob berishga tayyormisiz? Hamma masihiy ham — o‘z mohiyati bo‘yicha xushxabarchi emas. Ammo har bir masihiy bunday imkoniyat paydo bo‘lganida, Xushbarni ayta olishi va najot rejasi bilan bo‘lisha olishi mumkin. Bunday muhim savolga javob bera olishingizga ishonchingiz komil bo‘lmasa, bu savolga javobni biladigan va sizga yordam bera oladigan kimdir bilan gaplashing.

			„Rabbingiz Masihga yuraklaringizdan muqaddas joy beringlar. Dilingizdagi umid haqida sizdan har bir so‘ragan kishiga javob berishga doimo tayyor bo‘linglar“.

			Birinchi Butrus maktubi 3:15

			kun 159

			G‘ayritabiiy yoshlar guruhi

			Rossiya: cho‘pon Sergey Serebrennikov

			Mahalliy gazetalar buni „yovvoyilik“ deya atadilar. Bu maqolada gap qotillik yoki avto halokat haqida emas, balki Muqaddas Kitobni o‘rganish haqida ketardi. 

			Bu maqola taxminan 1969 yildagi sovet kommunistik gazetasida paydo bo‘lgan edi. Unda: „Bolalar va qizlar ruhiy qo‘shiqlar kuylashayapti. Ular suvga cho‘mdirish marosimida qatnashayaptilar va dushmanlarni sevish haqidagi sotqinlarcha ta’limotga amal qilmoqdalar“ — deya yozilgan edi. Davomida ko‘pchilik komsomollar yashirin masihiylar bo‘lishgani haqidagi hayratga soladigan yangilik keltirilgan edi. „Biz xuddi birinchi masihiylarga o‘xshab, Najotkorimizga ishonishimiz kerak, — deya o‘rgatar edi cho‘pon Serebrennikov o‘zining yoshlar guruhi a’zolariga. — Biz uchun eng asosiy qonun — bu Muqaddas Kitob. Biz boshqa qonunni tan olmaymiz. Biz insonlarni, ayniqsa yoshlarni gunohdan qutqarishga shoshilishimiz kerak“.

			Davlat xavfsizlik xizmati xodimlari tintuv paytida undan bitta yangi imonga kelgan qizning xatini topib olishganida, cho‘ponni qamoqqa tashladilar. U shunday yozgan edi: „Sevimli Rabbimizning inoyati sizga yor bo‘lsin. U qanchalar meni yaxshi ko‘radi?“ Gazetadagi maqola mualliflari, oddiy sovet yurtidagi ota-onalarning farzandlari Isoning ortidan ergashishga qaror qilganlaridan hayratda edilar. Jurnalistlar sovet maktablarini „zaiflikda“ ayblashar, ularni „nurdan judo bo‘lganlar“ — deb atashar edilar. Jamoat „o‘quvchilarni befarq o‘qituvchilarning shundoqqina burni ostidan tortib olganida“ ularning jahli chiqardi. 

			Ammo gap o‘qituvchilarning befarqligida emas, balki gap cho‘pon Serebrennikov va uning yoshlar guruhi a’zolari tomonidan va’z qilinayotgan Masihning sevgisi va Xushxabarning chorlovida edi. Bu masihiylarning nuri „nurdan judo“ bo‘lgan mamlakatda porlab turardi. 

			„Mening kichkina chirog‘im, uning so‘nishiga yo‘l qo‘ymayman…“ — deya kuylanardi, oddiy musiqali va so‘zlarga ega bo‘lgan qo‘shiqda. Uni aytganingdan so‘ng, yana bir necha kun fikringda aylanib yuradi. Uni aytish yosh bolalar uchun ham juda oson, ammo unga xos tarzda yashash juda qiyin, ayniqsa katta bo‘lganingdan so‘ng. Bizdagi nur porlashi va Xudoni ulug‘lashi uchun bir kunda necha marta imkoniyat paydo bo‘ladi? Bir-ikki marta? O‘n marta? Yigirma marta? Aniqrog‘i sanashning ahamiyati yo‘q. Har kunlik hayotimizda duch kelayotgan voqealarga to‘g‘ri munosabat bildirish katta ahamiyatga ega. Kim biladi, ehtimol sizning nuringiz — bu kimdirning uyi tomon yo‘lini topishidir. 

			„Siz — dunyoning nurisizlar. Tog‘ning tepasida qurilgan shahar yashirin qololmaydi. Shuningdek, shamni yoqib, keyin idish bilan yopib qo‘yishmaydi. Uydagilarning hammasiga yorug‘lik bersin, deb uni shamdonga qo‘yishadi“.

			Matto Xushxabari 5:14–15

		


		
			kun 160

			G‘ayritabiiy „savdo“

			Ruminiya: Sabina Vurmbrand

			Bir xillik odamni aqldan ozdirardi, Sabinaning asablari xuddi torning simlariga o‘xshab taranglashgan edi. Ammo zobit: „Biz seni qanday gapirtirishni bilamiz. Bu senga yoqmaydi. Bizga o‘zingni aqlli qilib ko‘rsatma. Sen faqatgina bizning vaqtimizni bekorga sovurayapsan“ — deya to‘xtovsiz qaytarar edi. 

			U Sabinadan masihiylarning, ya’ni imonda o‘zi onasi bo‘lgan va quvg‘inlar orasida jasur bo‘lishga chaqirilganlarning ismlarini ayttirishni xohlar edi. Endi Sabinaning jasur bo‘lish navbati kelgandi, unga navbatdagi so‘roq chidab bo‘lmasdek tuyular edi. Keyingi safar tergovchi unga nisbatan yumshoq munosabatda bo‘ldi. U kuldi va shunday dedi:

			— Hurmatli xonim, yoshingiz atigi o‘ttiz oltida, hayotingiz hali oldinda. Bizga faqatgina sotqinlarning ismini ayting, bo‘ldi.

			Sabina jim turdi, u esa davom etib:

			— Keling amalga ko‘chamiz. Hamma narsa o‘z bahosiga ega, nimaga bahoingizni aytib qo‘ya qolmaysiz? Nima xohlaysiz, ayting? O‘zingiz va eringiz uchun ozodliknimi? Yaxshi uy va jamoatmi? Oilangiz haqida yaxshi g‘amxo‘rlik qilamiz.

			Sabinaning ovozida qat’iylik sezilib turardi:

			— Rahmat, men o‘zimni allaqachon sotganman.

			— Allaqachon? — gapni bo‘ldi tergovchi. — Kimga va qanaqa narxga?

			— Xudoning O‘g‘li qiynoqlarda men uchun O‘z jonini berdi. U tufayli men osmonga bora olaman. Siz bundan ortiqrog’ini bera olasizmi?

			Biz o‘smirlarning o‘z o‘smirlik davridan o‘tib ketishiga umid qilamiz. O‘smirlarcha sho‘hlik ularga xos deb hisoblaymiz. Ammo ular katta bo‘lganidan keyin ham, bu bizga tinchlik bermasligi haqida o‘ylamaymiz. Tengdoshlari tomonidan bo‘lgan bosim. Kimdir bizni „sotib olganda“ yoki o‘z bahoimizni oshirish imkoniyati paydo bo‘lganida his qiladigan tuyg‘u — bizga yaxshi tanish. Qachonki, biz shu paytda rozilik bersak, o‘zimizni tentak deb o‘ylaymiz. Biz hijolat bo‘lamiz, chunki biz o‘z qadr-qimmatimizni sotdik. Ammo, bizning sodiqligimizni qozonish uchun, Masih eng baland narxni to‘ladi. Agar har kim o‘z bahosiga ega bo‘lsa, Iso bir marta va butunlay O‘z bahosini e’lon qilgan. Uning qoni bahosi bizni Xudoning ko‘z o‘ngida bebahoga aylantiradi. Siz uchun allaqachon baho to‘langan, shuning uchun arzimagan bahoga sotilmang. Bu haqida bugun o‘zingizga eslating. 

			„Sizlar qimmatbaho bilan sotib olindingizlar, tag‘in insonning quli bo‘lmanglar!“

			Birinchi Korinfliklarga maktubi 7:23

			kun 161

			„O‘zining quvg‘indagi birodarlarini eslamaydigan jamoat — bu jamoat emas“.

			Yashirin jamoat a’zolarini himoya qilish uchun, dahshatli qiynoqlarga uchragan, Lyuteran jamoati cho‘poni.

			kun 162

			G‘ayritabiiy asbob-uskunalar

			Amerika Qo‘shma Shtatlari

			Poezd qulagan joy ko‘rib bo‘lmas tutun va dengizdek qonga belangan, majruh yo‘lovchilarning o‘lim talvasasidagi beto‘xtov hayqiriqlari eshitilar edi. Abjag‘i chiqqan vagonlar bo‘ylab, mo‘‘jizaviy tarzda talofat ko‘rmasdan qolgan xirurg yaralanganlarni oralab yurardi. Uning yuki alg‘ov-dalg‘ov ichida yo‘qolgan edi. U joni boricha: „Mening asboblarim qani! Mening asboblarim qani! Qani, asboblarim bo‘lganida edi!“ — deya qichqirar edi. 

			Qo‘lida tibbiyot asboblari bo‘lganida, u juda ko‘p odamlarning hayotini saqlab qolishi mumkin edi. U bo‘m-bo‘sh qo‘llari bilan, ko‘z o‘ngida odamlar o‘layotganini ko‘rib, nochor holda aylanib yurardi. Bugun quvg‘in bo‘layotgan jamoat ko‘pincha mana shu xirurgni eslatadi. Unda xudosiz kommunizm va urushqoq islom halokatiga uchragan ko‘pchilik odamlarning hayotini qutqarish uchun bilim va xohish bor. Unga faqat asboblar yetishmayapti xolos. 

			Ozodlikka chiqib, AQShga kelganida, Richard Vurmbrand „Quvg‘indagi birodar aka-uka va opa-singillaringizning hayqiriqlariga ovoz tuting! — deya chorlardi. — Ular ozodlik so‘ramayapti, ular xavfsizlik yoki oson hayot so‘ramayapti. Ular faqatgina o‘sib kelayotgan yosh avlodning ateizm bilan zaharlanishiga qarshi kurashish uchun, asbob-uskunalar so‘rayapti xolos. Ular Muqaddas Kitob so‘rayaptilar. Agar Muqaddas Kitob ularda bo‘lmasa, ular qanday qilib uni targ‘ib qiladi?“

			Masihiylikka qarshi bo‘lgan mamlakatlarda yashayotgan masihiylar, o‘zlarini bu „asbob-uskunlar“ bilan ta’minlay olmaydi. Ular ozod mamlakatdagi masihiylarning yordamiga muhtojlar. „Bizga zarur bo‘lgan asbob-uskunalarni topib beringlar — dedi quvg‘indagi masihiylardan biri, — biz o‘zimiz uning evaziga katta baho to‘laymiz, kerak bo‘lsa jonimizni ham beramiz!“.

			O‘qituvchi uchun bo‘r, hamshira uchun igna, ota-ona uchun sabr, fermer uchun traktor kerak. Har bir inson o‘z chorlovi va kasbidan kelib chiqqan holda, har xil asbob-uskunalardan foydalanadi. Asbob uskuna bu kompyuterga o‘xshab eng qiyin narsa, yoki quruq qo‘limizga o‘xshab oddiy narsa bo‘lishi mumkin. Biroq aynan shu asbob-uskunalar bizning hayotimizni butunlay o‘zgartirib yuborishi mumkin. Biz masihiylar o‘zimizning ruhiy asbob-uskunalarimiz haqida Xudo Kalomidan, ya’ni Muqaddas Kitobdan bilib olamiz. Hamdardlik, kechirim, sevgi, bo‘lishish zaruriyati va Xudo bizga bergan boshqa asbob-uskunalar haqida eshitmaganlar nima qiladi? Bunday ruhiy haqiqatlarni, xuddi tog‘ bo‘yi barobar boylik to‘plovchi zadogonga o‘xshab o‘zimizda saqlash mumkin emas. O‘z asbob-uskunalaringizni bunga muhtoj bo‘lganlar bilan bajonidil bo‘lishing.

			„Ammo ular inonmasdan turib, Uni qanday chaqiradilar? U haqda eshitmagan holda, Unga qanday inonadilar? Targ‘ib qiluvchi bo‘lmasa, qanday eshitadilar?“

			Rimliklarga maktubi 10:14

			kun 163

			G‘ayritabiiy sayohat

			V’etnam

			Poezd g‘ildiraklarining taqillashi, vagonning qattiq taxtadan bo‘lgan o‘rindig‘ida o‘tirgan, yosh v’etnamlik masihiy ayolning nimjongina tanasiga og‘riq bo‘lib urilar edi. Ammo uning juda ham muhim vazifasi bor edi. 

			Unga Shimoliy V’etnamdagi o‘zi boshqarayotgtan guruhi uchun ruhiy ozuqa zarur edi. Uchta imonlilar jamoati, ularning yetakchisiga omad kulib, bebaho Muqaddas Kitobni olib kelishi haqida ibodat qilardilar. 

			Uning uydagi xizmati juda ko‘p edi. U bu joydagi yagona kamolotga yetgan masihiy edi. U uchta jamoat tashkil qildi, imonlilar bir jon qilib, bir joyga to‘plandi. Ularning har biri uning shaxsiy guvohligi tufayli Masihga keldi. Uning na mashinasi, na velosipedi bor edi. Ibodat yig‘ilishiga u piyoda yoki yog‘och qayiqda daryo bo‘ylab kelar edi. 

			O‘z imoni uchun u politsiya xodimlari tomonidan tahdid va tahqirlashlarga, shuningdek buddist ota-onasining qarshiliklariga uchragan. Endi esa u jamoatiga yordam bera oladigan imonlilarni qidirib, uch kun mobaynida to‘xtovsiz poezdda yurdi. Poezd Xoshimin shahriga yetib keldi. U yerda bu qiz G‘arblik masihiylar bilan tanishdi va ular qizga Muqaddas Kitob berdilar. Shuningdek boshqa uchta qishloqqa bora olishi uchun, unga velosiped ham berishdi. Orqaga qaytishdan oldin hammalari yig‘ilishib, qizning yo‘lini va xizmatini marhamatlab ibodat qilishdi. 

			Qiz chiqishga tayyorgarlik ko‘rayotganida, kelganlardan bittasi undan „Yoshingiz nechida?“ — deya so‘radi. Bu qiz yuziga tushib turgan qora sochlarini yig‘ib: „Yoshim yigirma ikkida“ — dedi. 

			Juda iste’dodli bolalar o‘z yoshiga qaraganda ko‘proq imkoniyatga ega bo‘ladilar. Biz o‘n besh yoshga to‘lmasdan, kollejni bitirgan, yigirma yoshga kirmasdan simfoniya yozgan yoki o‘n olti yoshga yetmasdan sportda ajoyib natijalarga erishgan bolalar haqida eshitganmiz. Ko‘pincha biz yoshligimizda qandaydir ahamiyatli narsaga erisha olmaganimizdan va xuddi ulardek tanila olmaganizdan afsus chekamiz va ularga hasad qilamiz. Bu v’etnamlik qiz o‘z tengdoshlaridan qandaydir ko‘zga ko‘ringan qobiliyatlari bilan ajralmasada, buning uddasidan chiqishga muvaffaq bo‘ldi. Unda faqatgina Isoning orqasidan ergashish va Uning Xushxabarini o‘z mamlakatidagi odamlarga yetkazish xohishi bor edi. Masih bizlarni Unga g‘ayrat bilan xizmat qilishga chaqiradi. Xudoning sevgisini yetkazish juda oson. Bu alohida qobiliyatlar talab qilmaydi — buning uchun sizdan faqatgina xohish talab qilinadi xolos.

			„Hamma bu ishlar bilan shug‘ullan. Sening muvaffaqiyatingga hamma guvoh bo‘lishi uchun o‘zingni bu ishlarga butunlay bag‘ishla“.

			Birinchi Timo‘tiyga maktubi 4:15

			kun 164

			G‘ayritabiiy nasihat

			Frantsiya: Frants Ravenna i Martin Gillyaber

			„O‘zingizning o‘limga hukm etilganingizni eshitib, buni xuddi shon-shuhatli Shohning nikoh to‘yiga taklif etilgandek qabul qilasiz“.

			Bu qiyin, ammo aniq nasihat edi. Frantsiyadagi revolyutsiya paytida yozuvchilar Frants Ravenna va Martin Gillyaber o‘lim tahdid qilib turgan masihiylarga nasihatnoma yozdilar. Ularning „nashriyoti“ qamoqxona bo‘ldi. Ular buni xuddi jannatga kirishdan oldingi „kirish xonasi“ sifatida qarar edilar. 

			„Sizga hukmni o‘qib tugatganida, — deya yozardi ular — sizgacha azob chekib o‘lgan va „Xudoyim, Senga shukur!“ — deya aytgan shahidlarga qo‘shilinglar“. Ulug‘lash qo‘shiqlarini aytinglar. Qo‘llaringizni bog‘lashganida, Pavlusning ushbu so‘zlarini qaytaringlar: „Men… asir bo‘lishnigina emas, Rabbim Iso uchun hatto o‘lishga ham tayyorman!“

			Hukmni ijro etish joyiga ketayotib, soqchilarga Kalomdan Masih uchun azob chekish va o‘lish lazzati haqida aytib bering. „…boshqa biron mavjudot Rabbimiz Iso Masih shaxsidagi Xudo sevgisidan bizni judo qilishga qodir emas“ (Rimliklarga maktubi 8:35). 

			Jallod bilan uchrashganingizda, azob chekib shahid bo‘lgan buyuk Ignatiyning ushbu so‘zlarini esga oling: „Najotkorim uchun jon beradigan, quvonchli on qachon kelar ekan? Yana qancha kutishim kerak?!!“ Shuningdek, sizni quvg‘in qilayotganlar uchun ibodat qilishni ham esdan chiqarmanglar. 

			Ravenna va Gillyaberning boshi tanasidan judo qilingan edi. Ozod mamlakatdagi masihiylar, Ravenna va Gillyaberning nimalarni boshdan kechirishiga to‘g‘ri kelganini tushunishi qiyin. Masihiylik quvg‘in ostida bo‘lgan mamlakatlarda esa ko‘pchilik odamlar har soatda ularning izidan bormoqdalar. 

			Hayotimizdagi ixtiyoriy vaqtda bizning boshimizga kulfat yog‘ilishi mumkin. Avtomobilda ketamizmi, ko‘chani kesib o‘tamizmi yoki har kunlik ishimiz bilan shug‘ullanamizmi, qayerda bo‘lishimizdan qat’iy nazar, biz baxtsiz holatlardan, kasalliklardan yoki zo‘ravonliklardan himoya qilinmaganmiz. Bu dunyoning yovuzliklaridan to‘la xavfsizlikda yashay olmasakda, Xudo bizga bergan ushbu va’dasiga asosan yashashimiz mumkin: Rabbimiz Iso Masihning sevgisidan bizni hech narsa ajrata olmaydi. Ehtimol sizga hech qachon imon uchun jon berishga to‘g‘ri kelmas, biroq siz tushunmovchiliklar va boshqa quvg‘inlarga uchrashingiz mumkin. Xudoning sevgisi yo‘lingizda duch kelgan har qanday qiyinchilikni matonat bilan kutib olishga o‘rgatadi va yordam beradi. 

			„Men aminmanki, na o‘lim va na hayot, na farishtalar va na jin-ajinalar, na hozirgi va na kelgusi hodisalar, na balandliklar va na chuqurliklar hamda na yaratilgan boshqa biron mavjudot Rabbimiz Iso Masih shaxsidagi Xudo sevgisidan bizni judo qilishga qodir emas“.

			Rimliklarga maktubi 8:38–39

			kun 165

			Yana bir g‘ayritabiiy asbob-uskunalar

			Eron

			„Biz loymiz, U esa — Kulol“.

			Bir kuni yarim kechasi imonli derazadan imonlilarning uchrashuv joyiga politsiya xodimlari kelmayotganmikan deb, diqqat bilan kuzatib turardi. Masihiylar janubiy Eron shahrida yashirincha uchrashar edilar. Uchrashuvda chet ellik mehmonning bo‘lgani, bu uchrashuvni yanada qiyinlashtirgan edi, chunki masihiylrning chet elliklar bilan munosabati politsiya xodimlarining yanada g‘azabini qo‘zg‘ar edi.

			Bitta birodar yaqindagina qamoqdan chiqqan edi va uning tanasidagi ko‘karishlar, qamoqda u bilan qanday munosabatda bo‘lishganidan dalolat berib turardi. Politsiya allaqachon uning orqasidan kuzatuv olib borgani va uning masihiycha faoliyat yuritganiga qaramasdan, u to qo‘lga olinmaguncha bu faoliyat bilan shug‘ullanar va xizmat olib borar edi. U his-hayajon bilan gapirar va yig‘ilganlarni nima bo‘lishidan qat’iy nazar, Iso Masihga o‘xshash bo‘lishga chaqirar edi. Masihning orqasidan ergashish bahosi juda qimmat bo‘lishini hammasi bilar edi, chunki qo‘lga olingan masihiyni do‘pposlashlarini yoki o‘ldirishi mumkinligini ular allaqachon bilishar edi. Ko‘pchilik hech qanday izsiz yo‘qolib ketgan edi.

			Yig‘ilish uzoq davom etdi va imonlilar ilhom bilan Xudoni ulug‘lar edilar. Yig‘ilishdan so‘ng ko‘rganidan hayratga tushgan chet ellik mehmon, qamoqxona devorlari ortida boshdan kechirganlari haqida guvohlik bergan odamdan so‘radi: „Bu qayg‘ular ichida umid va xursandchilik ruhini qanday qilib saqlab qolishga muyassar bo‘lding?“.

			„Mening boshdan kechirganlarim, — deya javob berdi u, — bu Xudoning qo‘lidagi „asbob-uskunalar“ xolos. — Men kim bo‘libmanki, Xudo ularning yordamida meni yanada muqaddas qilish uchun ishlatayotgan asbob-uskunlarni tanqid qilishga haddim sig‘sa?“. 

			Kelajak insonlarni aldaydi. Asrlar mobaynida biz kelajagimizni bilish haqida aytgan munajjimlardan va boshqa odamlardan maslahat so‘rab keldik. Kelajakka sayohat qilish haqida kitoblar yozib, kinolar ishlayapmiz. Hayot yo‘limizda bizni nima kutayotganini bilishni xohlaymiz. Biroq xuddi loy kuloldan nima yasashini so‘ray olmaganidek, biz ham Yaratuvchidan bizni kelajakda nima kutayotganini so‘ray olmaymiz. Biroq biz Unga ishonishimiz va Xudo bizning kelajakdagi hayotimizda ajoyib va muqaddas narsa berishini bilishimiz mumkin. Biz Xudoning qo‘lidagi ijod ekanimizni bilamiz. Egamiz Xudo, Yaratguvchimiz sizning hayotingizni san’at asariga aylantirishini bilasizmi?

			„Ammo endi Sen bizning Otamizsan, ey Egamiz! Biz loymiz, Sen esa kulolsan, hammamiz qo‘llaringning ijodimiz!“.

			Ishayyo payg‘ambarning kitobi 64:8

			kun 166

			Xochga nisbatan g‘ayritabiiy sevgi

			Rim: Andrey

			„Agar Isodan tonmasang, u holda o‘lasan“, — deya jahl bilan qichqirdi hukmdor Egey. Uning g‘azabi qo‘l ostidagilarga tushunarli edi: bu masihiy unga tegishli bo‘lgan butun grek provintsiyalarida masihiylikni muvaffaqiyat bilan targ‘ib qilib, uning Rim oldidagi obro‘-e’tiborini to‘kdi. Hatto uning rafiqasi ham Masihga imon keltirgan edi. 

			„Agar men xochda o‘lishdan qo‘rqqanimda edi, hech qachon Masihning xochdagi buyukligi va shuhrati haqida voizlik qilmagan bo‘lardim“ — deya javob qildi Andrey.

			„U holda sen uni olasan! Xochga mixlanglar?“

			Andreyni X shaklidagi xochga olib borishganida, u shunday hayqirdi: „Ey xoch! Odamlar buni bekorga bu yerda qurishmagan. Men xochga mixlanganning shogirdi ekanimni bilgan holda, xotirjam vijdon bilan xochga borayapman. Xochga qancha yaqinlashsam, shuncha Xudoga yaqin bo‘laman“.

			Andrey uch kun xochda osig‘liq turdi va azoblarga bardosh bergan holda, oldiga kelganlarga nasihat qilar edi: „Kalomda va olgan ta’limotingizda mahkam turinglar, abadiylikda Xudo bilan birga bo‘la olishlaringiz uchun va Uning va’dalariga ega bo‘lish uchun, bir-birlaringizga nasihat qilinglar“.

			O‘limi yaqin ekanini his qilib, Andrey shunday hayqirdi: „Ey Rabbim Iso Masih! Sen uchun yog‘ochga osilgan qulingning yana odamlar orasida yashash uchun, qo‘yib yuborilishiga yo‘l qo‘ymagin. Meni O‘z Shohliginga qabul qilgin“. Ushbu so‘zlar bilan Andrey o‘z jonini Xudoga topshirdi.

			Zumrad. Kumush. Oliy turdagi oltin. Hatto platinadan. Hozirgi kunda xochni har xil qimmatbaho materiallarda va har xil shaklda tayyorlashadilar. Xuddi taqinchoqlar kabi. Xuddi devorni bezatadigan bezaklar kabi. Avtomobil oynasi uchun bezak kabi. Xoch har joyda mavjud. Biroq, xochning mashhurligiga qaramasdan, ko‘pchilik masihiylar u nimani anglatishi haqida biladilarmi? Bir xillar uchun — bu azob berish quroli. Bir tasavvur qiling-a, agar uyingizdagi bezak dor yoki elektr stul kabi ko‘rinishda bo‘lsa! Xoch bizga Masihning azobli o‘lim ko‘rganini eslatib turadi. Bundan tashqari, u Xudo va Uning odamlarini ilgari ajratib turgan gunoh ustidan qo‘yilgan ko‘prikni bildiradi. Xoch yordamida Iso bizni Xudo bilan yarashtirdi. Xoch sizga nimani anglatishi haqida o‘ylab ko‘ring.

			„…Imonimizning Ilg‘ori hamda uni kamolga Yetkazuvchi Isoga ko‘z tikaylik. U O‘zini kutayotgan shodlik uchun sharmandalikni mensimay, xoch azob-uqubatiga chidadi. Hozir esa U Arshi A’loning o‘ng tomonida o‘tirmoqda“.

			Ibroniylarga maktubi 12:2

			kun 167

			G‘ayritabiiy najot

			Gollandiya: Dirk Villems

			O‘n oltinchi asrda Gollandiyada ispan katoliklari hukmronligi paytida Dirk Villems „anabaptist“ deb e’lon qilindi va qamoqqa tashlandi. Inkvizitorlar „Gulxanda o‘lim“ degan qaror chiqarib, jamoatdagi protestant-reformatorlarni azobli o‘limga hukm qildilar. Erkaklarni olov yaqinidagi ustunga qoqib, tiriklayin kuydirishgan edi. Ayollarni esa tor tobutlarga qo‘yib, tiriklayin yerga ko‘mishar edi. Karl V va Filipp II ning hukmronligi paytida yuz mingdan ko‘proq odamlar imoni uchun o‘ldirilgan edi. Ular chaqaloqlarini suvda cho‘mdirishdan bosh tortishda, jamoatni davlatdan ajratish talabini qo‘yishda, ruhoniylarni ahloqiy buzuqlikda tanqid qilishda ayblashdilar. Quvg‘inga uchraganlar xudojo‘y va tinchliksevar odamlar edi. Dirk ham xuddi shundaylardan biri edi. Endi u o‘z hayotini qochish bilan qutqardi. 

			U qamoqxonaning kichkina derazasidan qochib chiqdi va o‘z kiyimlaridan yasalgan arqon bilan pastga tushdi. Qamoqxona devorlari yonidagi muzlagan hovuzga tushdi va muzlikka cho‘kib ketishdan qo‘rqib, u ehtiyotkorlik bilan qadam qo‘yib yura boshladi. Biroq qamoqxonadagi ochlikda o‘tkazgan oylari, hozir unga yaxshilikka xizmat qildi: hozir uning vazni ellik kilogramdan oshmasdi. 

			Tundagi sokinlikni Dirk bir necha daqiqa oldin qochgan derazadan „To‘xta! Qimirlama!“ — degan soqchining hayqirig‘i buzganida, u deyarli yaltiragan hovuzni bosib o‘tib bo‘lgan edi. Ozodlik juda ham yaqin qolgan edi. Dirk to‘xtamadi.

			Soqchi yana qichqirdi. Endi u muzlikda edi. U tezda Dirkni quvib yetdi. Ammo o‘sha zahoti qars-qurs eshitildi — soqchi suvga tushib ketdi. Uning baqirig‘i qo‘rquv va umidsizlik ingrashiga aylandi: „Yordam bering! Qutqaring!“ 

			Dirk ozodlik kutib turgan tomonga nazar solganicha qotib qoldi. Keyin orqaga qayrildi va ovoz chiqayotgan tomonga qarab yurdi. U muzga yotdi va cho‘kayotgan soqchini qutqarish uchun qo‘lini uzatdi. O‘zini xavfsizlikda his qilgan soqchi, kuchdan toygan Dirkni ushlab oldi va kameraga olib bordi. Bir necha kundan so‘ng Dirk gulxanda yoqildi. 

			Xudoga sodiq bo‘lgan masihiylar sog‘lom fikr bo‘yicha yashamaydilar. Ular oqibatini bilgan holda, odam o‘ylamagan ishlarni qiladilar. Ular imkonsiz bo‘lgan narsalarni xuddi oddiy narsadek amalga oshiradilar. Imonlilar yuqori chorlov bo‘yicha yashaydilar. Ularning hatti-harakati bu dunyo uchun shunchalik notabiiyki, ularni ko‘pincha noto‘g‘ri tushunadilar. Dirkning qilgan qutqaruv ishi, ko‘pchilik insonlar uchun mantiqqa to‘g‘ri kelmaydigan ish hisoblanadi. Hatto ahmoqlikdir. Biroq Dirk hech ikkilanmasdan Muqaddas Kitob ta’limotiga ergashdi. Boshqa odamning muhtojligini o‘zinikidan yuqori qo‘ydi. Qurbonlikka qo‘l urganimizda, dunyo har doim ham bizni tushunavermaydi, ammo ruhiy nuqtai — nazardan biz to‘g‘ri ish qilayotganimizni bilamiz. Siz ko‘pincha sog‘lom fikr bilan ish qilasizmi? Yoki siz nima bo‘lishidan qat’iy nazar, Xudoning amrlariga ergashasizmi?

			„O‘z aql-idrokingga suyanma, butun qalbing bilan Egamizga ishon“.

			Sulaymon hikmatlari kitobi 3:5

			kun 168

			„Men kommunistik tuzimdan nafratlanaman, ammo odamlarni yaxshi ko‘raman. Men gunohdan nafratlanaman, ammo gunohkorlarni yaxshi ko‘raman. Men kommunistlarni butun jonim bilan yaxshi ko‘raman. Kommunistlar masihiylarni o‘ldirishlari mumkin, ammo ular o‘ldirayotgan insonlardagi sevgini o‘ldira olmaydilar. Men kommunistlardan, ya’ni o‘zimni quvg‘in qiluvchilardan hech ham nafratlanmayman yoki xafa emasman“.

			Kommunistik tuzim paytidagi sobiq maxbus.

			kun 169

			G‘ayritabiiy xavfsizlik

			Misr: Axmad

			„Nima uchun o‘z bolalaringni xavf ostiga qo‘yyapsan?“ — deya so‘radi misrlik politsiya xodimi.

			Axmad Xushxabarni va’z qilgani va masihiy adabiyotlar tarqatgani uchun ko‘p marta qo‘lga olingan. Biroq u har bitta so‘roqqa xuddi Masih haqida guvohlik berish uchun yana bitta imkoniyat sifatida qarar edi. 

			„Farzandlarimning xavfsizligi menga bog‘liq emas, — deya xotirjamlik bilan politsiya xodimiga javob qildi. — U Xudoga bog‘liq“.

			„Nima uchun sen hukumatga bo‘ysunishni xohlamaysan?“, — deya so‘radi politsiya xodimi.

			„Men Iso haqida gapirishdan to‘xtamayman, chunki U — Haqiqat Yo‘li, — deya tushuntirdi Axmad. — Iso mening yuragimni o‘zgartirdi“.

			Politsiya xodimlari undan yashirin ravishda bosib chiqarilgan masihiy adabiyotlar va boshqa masihiylarning ismlari haqida bilishni xohlardi. Biroq Axmad ularning savollariga javob bermadi. 

			„Men ularga hech narsa aytmadim, — deya keyinroq gapirib berdi u. — Men Masihning Tanasiga sotqinlik qilmadim“. Unga boshqa masihiylarning hatti-harakatini kuzatib turishni va o‘z kuzatuvlari haqida politsiyaga xabar berib turishni taklif qilishganida, u shunday javob qildi: „Bu ish men uchun emas“ — dedi. 

			Boshqa safar Axmadni masihiy adabiyotlarga to‘la sumka bilan Turkiyada ushlab olishdi. Politsiya uni: „Agar sen savollarimizga javob bermasang va bizga ko‘maklashmasang, u holda seni hukumatga qarshi ish qilganlikda ayblaymiz“ — deya qo‘rqitdilar.

			„Isoning so‘zlari hukumatga qarshi emas, — deya javob qildi Axmad. — U faqatgina Uning sevgisi va kechirimidan dalolat beradi xolos“.

			Buzg‘unchilar. Bular darsda to‘xtamasdan vaysaqilashadigan sinf bolalari. Bular maktab oshxonasida boshqa o‘quvchilardan pullarini tortib oluvchi bezorilar. Bular tashkilotlarda mish-mish tarqatuvchi g‘iybatchilar. Masihiylar yovuzlik ekishga chaqirilmaganlar. Masih bizni tinchlik o‘rnatuvchilar bo‘lishga chaqiradi. Biroq bu qoidada bitta mustasno mavjud: biz shayton va uning makrlariga qarshi buzg‘unchilar bo‘lishimiz kerak.Bizning sustkashligimiz tufayli, shayton bizning nazarimizdan chetda qolishiga yo‘l qo‘ya olmaymiz. Ibodat — bizning eng kuchli qurolimiz. Sizning ibodatlaringiz qanchalik tez-tez shaytonning ishlarini barbod qilayapti? Ish bilan shug‘ullaning va Iso Masihning nomi bilan ibodatda shaytonning rejalariga qarshi turing.

			„Iblisning hiylalariga qarshi tura olish uchun, Xudo bergan barcha qurol-aslahalar bilan qurollaningiz“.

			Efesliklarga maktubi 6:11

			kun 170

			G‘ayritabiiy itoatkorlik

			Xitoy: cho‘pon va uning onasi

			Cho‘ponni bir nechta marta so‘roq qildilar va kaltakladilar, ammo bugun tergovchi uni faqatgina suhbat qilish uchun chaqirtirdi. U shunday dedi: „Meni imoning qiziqtiradi, o‘nta amr haqida menga aytib ber“.

			Hayratga tushgan cho‘pon amrlar haqida hikoya qila boshladi. U „Ota-onangni hurmat qil“ degan amrga yetib borganida, politsiya xodimi „Kel shunda to‘xtaylik. Siz masihiylar „Ota-onangni hurmat qil“ deb buyurgan Xudoning amrini muhim amrlardan bittasi hisoblaysizlar. Ho‘v anavu tomonga qarachi“ — dedi. Cho‘pon qayrildi va kishan solingan, hamma joylari ko‘karib ketgan qari ayolga ko‘zi tushdi. Bu uning onasi edi.

			Tergovchi tirjayib: „Onang qanchalar azob chekkaniga bir qara. Agar yashirin jamoatning sirlari haqida aytib bersang, onang bilan birga seni ozod qilamiz. Agar u qiynoqlardan vafot etsa, sen bu amrni bajarmagan bo‘lasan va uning qoni sening bo‘yningda bo‘ladi“.

			Ko‘zida yoshlar bilan cho‘pon endigina o‘z hushiga kelayotgan onasiga murojaat qildi: „Ona nima qilay men?“

			Onasi oxirgi kuchini to‘plab, sekin shivirladi: „Hali kichkina bola bo‘lgan paytingdanoq men seni Masihni va Uning jamoatini sevishga o‘rgatganman. Xudoga nisbatan sotqinlik qilma. Men Uning muqaddas ismi uchun o‘lishga tayyorman“.

			Cho‘pon yana tergovchiga yuzlandi va onasining so‘zlaridan ruhlanib: „Siz haq bo‘lib chiqdingiz boshliq. Eng avvalo inson onasiga quloq solishi kerak“ — dedi.

			Xudoga ishonmaydiganlar, masihiylikni tahqirlash maqsadida, ko‘pincha shunday savol so‘rashadilar: „Nima uchun yer yuzida azob-uqubat shunchalik ko‘p?“. Ular Xudo aybsiz odamlarning azob chekishiga yo‘l qo‘yadi, deb hisoblaydilar. Ular azob chekayotgan masihiylarni, Xudo ularni o‘z qiyinchiliklarida tashlab ketganiga ishontirishga harakat qiladilar. Azob-uqubatlar Xudoning rejasiga kirishi haqiqatmi? Bu savolga javob bera turib, Isoning yerdagi hayotiga e’tibor bering. Uning xochda azob chekishi, Xudo rejasining qoq markazi edi. Aynan shuning natijasida biz najotga va ulug‘vorlikka erishdik. Agar siz Xudoning rejasi asosida azob chekayotgan bo‘lsangiz, u holda siz ham xuddi Isoning yo‘lida yurayapsiz: xochga, qabrga va nihoyat osmonga. O‘zingizning gunohkor ekanligingiz haqida bir o‘ylab ko‘ring…Xudo sizga og‘riq keltirishiga qaramasdan, bu haqida bilishiga ishonasizmi?

			„Aksincha, Masihning qancha azoblariga sherik bo‘layotgan bo‘lsangiz, shuncha xursand bo‘linglar! Shunda U shon-sharaf ila osmondan tushib zohir bo‘lgach, ko‘nglingiz yana ko‘proq quvonchlarga to‘ladi“.

			Birinchi Butrus maktubi 4:13

			G‘ayritabiiy misollar

			Qo‘shma Shtatlar: Sofiyaning onasi

			„1996 yili qizimiz Sofiya og‘ir kasal bo‘ldi va natijada uning miyasi tuzatib bo‘lmas ravishda talofat ko‘rdi. U ko‘p oylar qiynaldi, to‘xtovsiz yig‘lardi, og‘riqqa chiday olmasdi. U bizni tanimas va bizga javob bermas edi.

			Sofiyaga qarab turgan hamshirani, biz „Rabbimiz, Sening irodang bo‘lsin“ — degan ibodatni qaytarishimiz hayratga solardi. Xudo bizning qizimizga shunchalik azoblarni yuborganiga qaramasdan, bizning Xudodan ranjimasligimizni u hech ham tushuna olmasdi. Men unga biz — Uning xizmatkorlari ekanimizni va Xudo O‘z O‘g‘li orqali bizga bergan kattakon in’omni inkor qila olmasligimizni tushuntirishga harakat qildim. To‘rt oy o‘tib, birinchi tutqanoqdan so‘ng u vafot etdi. Shundan so‘ng „Azob chekkanlar ovozi“ jurnalida men bitta maqolani ko‘rdim. Unda quvg‘in qiluvchilar, yosh sudanlik onaning ko‘kragini kesib tashlagani ko‘rsatilgan edi. U o‘zining och chaqalog‘i yonida o‘tirar edi. Ular bu ayolga shunchalik tasavvur qilib bo‘lmas azob berishdilarki, u o‘zining ochlikdan o‘layotgan chaqalog‘iga qarab o‘tirardi. Minglab kilometr uzoqda bo‘lishiga qaramasdan, men uning yuragidagi og‘rig‘ini his qildim va achinish yuragimdan Xudo haqidagi fikrni siqib chiqara olmasligini bilgan holda yig‘ladim.

			Ko‘plab uning ahvoliga tushgan boshqa kishilar singari, bu ayol ham tibbiy yordamdan foydalana olmas, biz ega bo‘lgan birodarlik sevgisi va hamdardlik munosabatiga ega emas edi. Shunga qaramasdan, u sabr qila oldi va men ham Xudoning inoyati bilan chiday olaman. 

			Isoning tirik ekanligini bayon qilish uchun, men Rabbimiz Iso Masihning bu tirik maktublariga muhtojman. Bu dunyo esa — mening uyim emas, balki vaqtinchalik yashash joyim xolos“. 

			Xudo har doim Muqaddas Ruhning yordamida biz bilan birga bo‘lishiga qaramasdan, biz imonda mustahkam turish uchun, tana va qondan iborat bo‘lgan odamlarning ruhiy qo‘llab-quvvatloviga muhtojmiz. Har xil asrlardagi azob chekib shahid bo‘lganlar — namunasi bizni ruhlantiradigan va biz ham xuddi ularga o‘xshab yo‘l tuta olishimiz mumkinligiga bizni ishontirishga yordam beruvchi oddiy odamlar. Ehtimol, ular boshdan kechirgan azoblarni biz boshdan kechirishimizga to‘g‘ri kelmas, ammo xuddi o‘sha qat’iyatlilik va mardlikni har kunlik hayotimizga qo‘llashimiz mumkin. Agar sizni qandaydir g‘ayritabiiy imon hikoyasi ruhlantirgan bo‘lsa, uni boshqalarga ham yetkazing. Bu namunani yetkazishda davom eting. Boshqalarga imonli hayot namunasini ko‘rsatib, bizdan oldin o‘tganlardan kuch olishni o‘rgating. 

			„Ochiq ko‘rinib turibdiki, bizning xizmatimiz orqali yozilgan Masihning maktubi sizlarsiz. Bu siyoh bilan emas, balki barhayot Xudoning Ruhi bilan yozilgan hamda tosh lavhalarga emas, balki inson qalblari bo‘lgan et lavhalarga yozilgan maktubdir“.

			Ikkinchi Korinfliklarga maktubi 3:3

			G‘ayritabiiy inkor qilish

			Rossiya: Sergey Mechyov

			„Masihiylik — bu kitoblardan yoki va’zlardan o‘rganish mumkin bo‘lgan ta’limot emas, — degan edi, Moskvadagi Maroseyka jamoati ruhoniysi Sergey Mechyov. — Iso shunday degan: „Men Haqiqatman“. Haqiqat esa — bu Masihning namunasiga ergashish orqali erishiladigan alohida hayot tarzidir“.

			Bu 1923 yilda, kommunistik zulmkorlar Rossiyada „Tirik jamoat“ deb atalgan, o‘zlariga itoatkor bo‘lgan va masihiylik nomi ostiga yashiringan vatan xoinlaridan iborat tuzilmani tashkil qildilar. Ota Sergey „Tirik jamoat“ xizmatkorlari tomonidan yozib berilgan va’zlarni va kommunistlar tomonidan ma’qullanib, suv bilan aralashtirilgan Xudo haqidagi g‘oyalarni va’z qilishdan butunlay bosh tortdi. U buning evaziga jazolanishi mumkinligini bilishiga qaramasdan, o‘z suruviga Haqiqatni va’z qilishda davom etdi. 

			Kommunistlar uning jamoatini yopishdi, ruhoniy Sergey Mechyovni besh yilga ozodlikdan mahrum etdilar. Biroq qamoqda o‘tkazilgan vaqt Jamoat xizmatchisini sindira olmadi, balki Haqiqatga xizmat qilish uchun yanada ruhlantirdi. Ozod bo‘lish bilanoq, u o‘zining xizmatini yashirin jamoatda, ya’ni Rossiyada, katakombadagi jamoat deb ataladigan jamoatda davom ettirdi. Uni Xudodan yuz o‘girgan o‘zining sobiq hamkori, yangi hukumatga yoqish maqsadida sotib berguniga qadar, u har kuni bir necha soat mobaynida xizmat qilar edi. Sotqinga ateist asoslaridan dars berishni buyurib, unga professorlik darajasini berdilar.

			Ota Sergey ko‘pincha Isoning „yaxshi cho‘pon o‘z qo‘ylari uchun jonini ham beradi“, — degan so‘zlarini o‘qir edi. U hech qachon o‘z birodarlarini sotmaslikka qaror qildi. O‘zining qaysarlarcha olib borilgan masihiy faoliyati uchun Sergey Mechyov 1942 yilda otib tashlandi. Uning hayoti tugadi, ammo uning „Haqiqat bizning muhtojliklarimizga qarab o‘zgarmaydi“ — degan maktubi qoldi.

			Xudoni xuddi yangi yil sovg‘asi kabi, qutichaga o‘ralgan holda qabul qilib bo‘lmaydi. U O‘zining shon-shuhrati bilan keladi yoki U umuman Xudo emas. Ayrimlar, agar Uning amrlari ularga yoqsa, bu „to‘g‘ri Xudoga“ nisbatan ularda hech qanday qarshilik yo‘qligi haqida aytishadilar. Ular Muqaddas Kalomdan faqatgina o‘zlariga yoqqan narsalarnigina tanlaydilar, qolganlari esa xuddi kerak emas narsadek tashlab yuboriladi. Biroq Xudoning sifati va tabiati odamning xohishlariga qarab o‘zgarmaydi. Biz Xudoni o‘zimizning dunyoqarashimizga moslashtirishga harakat qilishimiz mumkin, biroq oxir-oqibat muvaqqiyatsizlikka uchraymiz. Xudoning sifati va tabiati mukammal ekanligini inkor etuvchi har qanday kishini qabul qilmang. Siz soxta ta’limotni ajrata olasizmi?

			„Xudo har xil mehru inoyatning manbaidir. Iso Masih orqali U bizni O‘zining abadiy, ulug‘vor jannatiga da’vat etgan. Qisqa bir muddat azob chekkaningizdan keyin, O‘zi sizlarni maqsadingizga erishtiradi, kuch-qudratli, sabotli va mustahkam qilib qo‘yadi“.

			Butrusning birinchi maktubi 5:10

			G‘ayritabiiy xotirjamlik

			Ruminiya

			Cho‘pon, uning rafiqasi va oltita farzandlari ertalab 22-chi Zaburni o‘qib bo‘lishi bilanoq, ularning uyiga tintuv qilish va cho‘ponni qamoqqa olish ruxsatnomasi bilan politsiya xodimlari bostirib kirdilar. 

			„Qanday kulfat boshingga tushganini nahot tushunmasang? Nahot o‘z oilangga hech narsa deyishni xohlamasang? Nahotki sen hech narsadan afsuslanmasang va xafa bo‘lmasang?“ — deya kinoya qilardi politsiya xodimlari. Cho‘pon javob tariqasida: „Sizlar — bizning ertalabki ibodatimizga javobsizlar. Biz hozirgina 22-Zabur sanosini o‘qidik va unda Xudo bizga dushmanlarimizning ko‘z o‘ngida dasturxon tayyorlash haqida gapirdi. Bizda dasturxon bor edi, ammo dushmanlarimiz yo‘q edi. Endi esa sizlar keldingizlar. Agar sizlar dasturxonda bor bo‘lgan narsalardan nimadir xohlasangiz, men bajonidil sizlar bilan bo‘lishaman, chunki sizlarni Xudoning O‘zi yubordi“.

			„Sen qanday qilib bunday ahmoqlik haqida gapirishga hadding sig‘di? Biz seni qamoqxonaga olib boramiz va u yerda o‘lishing mumkin. Hech qachon bolalaringni ko‘rmaysan“. Unga xos bo‘lgan xotirjamlik bilan cho‘pon davom etib: „Biz shuningdek bugun: „Hatto zulmat vodiysida yursam ham, xavf-xatardan qo‘rqmayman“ — degan so‘zlarni o‘qidik“ — dedi. 

			Politsiya xodimi qichqirib: „Hamma o‘limdan qo‘rqadi! Men bilaman! Men maxbuslarning yuzidagi qo‘rquvni ko‘rganman!“ — dedi.

			„Itning soyasi tishlay olmaydi va o‘lim soyasi ham o‘ldira olmaydi. Siz bizni qamoqqa tashlashingiz mumkin, bizni o‘ldirishingiz mumkin, ammo hech qanday yomon narsa biz bilan yuz berishi mumkin emas. Biz Masihdamiz va agar o‘lsak ham, Masih bizni o‘z dunyosiga qabul qiladi“ — dedi cho‘pon.

			Dunyo. Biznes dunyosidagi gullab-yashnayotgan kompaniyaning qimmatbaho qog‘ozi kabi, u ham qadrli bo‘lib bormoqda. Xudoga shukurki, barcha imonlilar Iso Masihdagi Xudo in’omining aktsionerlari hisoblanadilar. Biroq ko‘pchilik insonlarda tinchlik yo‘q. Ayrimlar doimiy ravishda xavotirdalar va Xudosiz tinchlik topishga harakat qilib, dori ichmoqdalar. Ularning dori-darmonlar yordamida o‘zini his qilishlari qanchalik yaxshilanmasin, bu faqatgina vaqtinchalik yaxshilanish bo’ladi. Keyin yana xavotir va tashvishlar boshlanadi. Xudoning tinchligi esa aksincha, qiyinchiliklar ichida ham xotirjam qolishga yordam beradi. Hech qanday sinovlar sizni Xudoga suyanishingizdan mahrum qilolmaydi. Bu hikoyadagi cho‘ponga o‘xshab, kulfatlar kutilmaganda kelib qolishi mumkinligiga qaramasdan, siz ichingizda Xudoning tinchligiga ega bo‘lgan holda, ularni mardlik bilan kutib olishga tayyor bo‘lasizlar.

			„Ey Egamiz, Senga ishonib, Fikri-zikri Sendan uzilmaydiganga O‘zing komil tinchlik ato qilasan“.

			Ishayyo payg‘ambarning kitobi 26:3

			kun 174

			G‘ayritabiiy fikrlar

			Rossiya: knyaz Vladimir

			„Tezroq knyaz? — dedi jasur soqchi o‘smirning qo‘lidan ushlab. — Sening yangi yashash joying senga yoqish-yoqmasligini ko‘ramiz“. Soqchilar knyaz Vladimirni dang‘illama Giki saroyidan, qorong‘u qamoqxona kamerasiga olib keldilar. U burchakda maxbuslar ozg‘in o‘likning kiyimini yechayotganini va ustidagi ko‘rpasini tortib olayotganini ko‘rdi. Qayerdandir azob berilayotgan kishilarning hayqiriqlari kelar edi. 

			Bu joy u oldin yashagan yaxshi hayotiga umuman o‘xshamas edi. Ammo unga dalda berib va nasihat qilib turgan, Masihga bo‘lgan imoni tufayligina, u noinsonaviy sharoitdagi qamoqxonada tirik qolishga muyassar bo‘ldi. Vladimir bilan birga bo‘lgan maxbuslardan bittasi shunday degan edi: „Men kommunistik qamoqxonadagidek pok ibodatni va abadiy fikrlarni boshqa hech qayerda eshitmadim“. 

			Abadiy fikrlarni Vladimir o‘zining ajoyib kitobida bayon qilgan. U shunday yozgan edi: „O‘zlarining shaxsiy azoblarida tug‘ilgan xursandchilikni targ‘ib qiluvchilar baxtlidirlar. Boshqalarning foydasi uchun o‘zidan kechgan kishi, Masihni kiygan bo‘ladi. Sizning oldingizga kela olmaydiganlarni qidiring. So‘raganlarga bering. Sizdan o‘zini uzoqlashtirayotganlarni seving. Mening xursandchiligim hech qachon kimningdir azoblarining natijasi bo‘lmasin. Men chekkan azoblar har doim xursandchilik keltirsin“.

			Mana shunday „pok ibodat va abadiy fikrlar“ qamoqxona sharoitida va kommunistik jaholatning ostida tirik qolgan knyazda paydo bo‘ladi, deya kim ham o‘ylagan deysiz?

			Yomon fikrlar bizga chuqur ta’sir ko‘rsatishi mumkin. Agar biz chekayotgan azoblarga diqqatimizni qaratsak, bizning xafagarchiligimiz va qaysarligimiz yanada chuqurlashaveradi. Ammo inqiroz paytida yaxshi fikrlar haqida o‘ylasak, u holda biz o‘zimiz tushib qolgan vaziyatdan ko‘ra yuqorida tura olamiz. O‘shanda biz nafaqat ko‘ngil qolishlardan va xafagarchiliklardan qochgan bo‘lamiz, balki boshqalarga ham yordam bera olamiz. Vladimir o‘zining tortgan azoblarida xursandchilik topa oldi. Sinovlar paytida siz boshqalarga ham yaxshilikni ravo ko‘rmaslikka moyilmisiz? Hayotingizda yuz berayotgan narsalarni nazorat qila olmasligingizni esdan chiqarmang. Biroq siz unga nisbatan bo‘lgan munosabatingizni nazorat qila olishingiz mumkin. Boshqalarga nisbatan yaxshilikni ravo ko‘rmaslik bilan kurashing. Boshingizga tushgan sinovlarga nisbatan yaxshi munosabatda bo‘lishga o‘rganish va yaqinlaringizga yordam berishda ko‘zingiz ochilishi uchun Xudodan yordam so‘rang. 

			„Shunda Xudo beradigan, inson xayoliga sig‘maydigan tinchlik Iso Masih orqali sizlarning yuraklaringizni va o‘y-xayollaringizni qo‘riqlaydi“.

			Filippiliklarga maktubi 4:7

			„Senda tinchlik topmagunicha, yurak bezovta“.

			Avgustin

			kun 176

			G‘ayritabiiy muqaddas

			Rim: Muqaddas Nikolay

			Maxbusni o‘ldirish uchun, jallodning qilich ko‘targanini ko‘rib: „Bunday qilma!“ — deya hayqirdi Nikolay. Uni Iso Masihga bo‘lgan imoni uchun qatl qilmoqchi edilar. Jallod hayrat bilan rohibga qaradi, ammo unga itoat qildi: bu odamdan tushunib bo‘lmas qandaydir kuch chiqdi.

			Kutilmaganda jallod yon berib: „Mayli sen aytgandek bo‘la qolsin… Bugun hali ko‘plarni qatl qilishim kerak. Bunisi kutib turar“ — dedi. U Likiya oblasti, Patari shahri qamoqxonasidagi boshqa maxbuslarni qatl qilishda davom etish uchun tupurdi va undan uzoqlashdi.

			Nikolay Jamoat uchun qiyin bo‘lgan davrda Masih haqida voizlik qildi. U xudojo‘y oilada tarbiya topgan edi. Amakisi — nozir Nikolay unga katta ta’sir ko‘rsatgan edi. Nikolayning ota-onasi o‘lat kasalidan vafot etishganida, u bor boyligini kambag‘allarga bo‘lib berdi, o‘zi esa rohiblar uyiga ketdi. 303 yilda Rim imperatori Diokletian, eng dahshatli tarzda masihiylarni quvg‘in qilishni boshladi. Shunchalik ko‘p imonlilar o‘ldirilgan ediki, hatto jallodlar charchab qolishar va navbatma-navbat ishlashar edilar. 

			Nikolayni ham ozodlikdan mahrum qildilar, u og‘ir kaltaklashlarni va ko‘plab qiynoqlarni boshidan kechirdi. Ammo Xudoning O‘g‘li — Isodan yuz o‘girmadi. U uchun haqiqat bo‘lgan Zotning qayta tirilishini qanday qilib inkor qilishi mumkin edi? Nikolay shuncha ko‘p adolatsizliklarga qaramasdan, o‘z fikridan toymadi. Uni qatl qilishmadilar. Quvg‘inlar tugaganda esa u zindondan ozod etildi. Mira shahrining noziri vafot etganida, imonlilar vafot etgan xizmatchining o‘rniga uni tayinlashga muyassar bo‘lishdi. Qolgan butun umri davomida, u yetim-esirlarni uy bilan ta’minlash va kambag‘allarning bolalarini himoya qilish bilan shug‘ullandi. U Xushxabarni ezgu ishlar orqali targ‘ib qilishga o‘zini bag‘ishladi. Bir marta u ikkita kambag‘al qizlarni fohishalar uyiga sotmasliklari uchun, o‘z derazasidan paypoqqa o‘ralgan pulni tashladi. Bunday ezgu ishlar uning hayotining bir qismi edi. Likiyaning Mira shahridan bo‘lgan Nikolay 342 yil vafot etdi, ammo o‘limidan so‘ng ham odamlar uni esdan chiqarmadilar. Yangi tug‘ilgan chaqaloqlarga uning ismini berishar va uni kambag‘al bolalarning piri hisoblashar edilar. 

			Uning o‘limidan ko‘p yillar o‘tib, Nikolayni sevgi bilan eslab, Muqaddas Nikolay deb atashdilar. Ko‘pchilik bolalar uchun yangi yildan oldingi tun — eng sehrli tun hisoblanadi, chunki ular Muqaddas Nikolayga taqlid sifatidagi, Santa Klaus yoki Santa-Nikolausni kutadilar. Muqaddas Nikolayning hayotidagi ko‘pchilik hikoyalarda, bolalar o‘zlariga tasavvur qilganidan ko‘proq qahramonlik va sevgi-muhabbat mavjud. O‘z hayotingiz haqida bir o‘ylab ko‘ring. Odamlar sizning Iso Masihga bo‘lgan imoningiz haqida biladimi? Yoki ular sizga faqatgina g‘ayritabiiy ahloq-odob egasi sifatida qarashadimi? Santa Klaus mavjud bo‘lmasada, Muqaddas Nikolay haqiqatdan mavjud bo‘lgan va sizdagi odamlarga bo‘lgan Xudoning sevgisi ham haqiqiy bo‘lishi kerak. Ehtimol, siz o‘zingizni muqaddas hisoblamassiz, ammo bu dunyodagilarga qat’iy qarorga ega bo‘lgan masihiylarning namunasi zarur. O‘z imoningizni namoyon qila olishingiz uchun, siz bugun nima qilishingiz mumkin? 

			„Ey Egamizning taqvodorlari, Uni seving! O‘ziga sodiq bo‘lganlarni U himoya qiladi“.

			Zabur 30:24

			kun 177

			G‘ayritabiiy tayyorlik

			Baytlahm: Isoning onasi Maryam

			„To‘ng‘ich farzandimizning tug‘ilishini men bunday tasavvur qilmagan edim, — deya nolidi, to‘lg‘oq orasida yosh ayol. — Bu yerlar yetarlicha toza ekaniga, ishonching komilmi?“ — deya so‘radi u Yusufdan. 

			„Azizim, bilmayman, — deya holdan toygan holda javob berdi u. — Baytlahmda biz uchun faqatgina shu joy topildi. Xudo bu Chaqaloqni himoya qilishini biz bilamiz-ku. Demak bizning bu yerda bo‘lishimiz ham Xudoning rejasiga kirsa kerak“.

			Navbatdagi to‘lg‘oq azobi tutdi va Yusuf: „chuqurroq nafas olishga harakat qil, Maryam“ — deb maslahat berdi. U Maryamning yuzidagi terni ho‘l latta bilan artdi. „Bardam bo‘l, bir necha daqiqadan keyin hammasi tugaydi“ — dedi. 

			„O‘z uyimda tug‘ishni qanchalar xohlar edim. Yonimda onam bo‘lishini va menga yordam berishini qanchalar xohlar edim“.

			„Men senga yordam berayapman, — dedi Yusuf, — shuning uchun o‘zimiz bir ilojini qilishga to‘g‘ri keladi. Xudo ham shu yerda biz bilan birga ekanini bilamiz-ku“. U qayg‘u bilan xo‘rsinib: „Agar qo‘shimcha yordam kerak bo‘lsa, bu yerda sigir va qo‘ylar ham bor“ — deya qo‘shib qo‘ydi. 

			To‘lg‘oq to‘xtadi va Maryam Yusufga qarab kuldi. Keyingi to‘lg‘oq tutganida, u qiynalishni boshladi. Bundan so‘ng uning O‘g‘li dunyoga keldi. Unga xuddi farishta aytganidek, Iso degan ismni berdilar. 

			Ayrim hollarda shohlarning Shohini tug‘ish uchun Yusuf va Maryam chekkan azoblarni unutib qo‘yamiz: tug‘ruqxonadagi o‘rniga og‘ilxona, Misrga qochish, kambag‘allik va g‘iybat. Shunga qaramasdan, ular Xudoga bo‘lgan sevgisi tufayli bularning barchasini xursandchilik bilan boshdan kechirdilar. 

			Muqaddas Kitobni o‘qib, biz Xudo bergan va’dalarini qandaydir belgilar bilan tasdiqlasa, ya’ni elchi farishtasini yuborsa osonroq bo‘lardi deb o‘ylashimiz mumkin. Lekin Maryam ham hatto belgi olishiga qaramasdan, ayrim hollarda shubhalangan. Jabroil farishta Maryamga Xudoning O‘g‘lini tug‘ishi haqida e’lon qilganida, ehtimol bu Maryam uchun qandaydir g‘ayritabiiy hodisa bo‘lib ko‘ringandir. U hayratlanib Jabroil farishtadan so‘radi: „Bu qanday bo‘lishi mumkin, axir men erga tegmagan bo‘lsam?“ Xavotirlarga qaramasdan, Maryam Xudoning va’dasiga ishonishga qaror qildi. Uning samimiy imoni dunyoda Xudoning rejasi amalga oshishiga olib keldi. Sizdagi shubhalarga qaramasdan, Xudo sizni ishonishga chaqirayaptimi? Xuddi Maryamning vaziyatida bo‘lganidek, sizning Xudo irodasiga itoat qilishga tayyor bo‘lishligingiz, Xudo Shohligi uchun katta ahamiyatga ega bo‘lishi mumkin.

			„Men Egamning bandasiman. Hammasi sen aytganday bo‘lsin, — deb javob berdi Maryam“.

			Luqo Xushxabari 1:38

			kun 178

			G‘ayritabiiy sheriyat

			Ruminiya: Dumitru Baku

			Dumitru Baku 1950–60 yillarda maxbuslikda bo‘lgan. Xuddi ko‘plichilik boshqa maxbuslarga o‘xshab, kommunistik hukumat Dumitruni masihiy bo‘lgani uchun aybdor hisobladilar. Dumitru yigirma yilini qamoqxonada o‘tkazdi va bo‘sh vaqtini Xudoning sevgisi haqida she’rlar ijod qilishga bag‘ishladi. U bu she’rlarni kichkina sovun bo‘laklariga sinchkovlik bilan yozar, boshqalar yod olishi va boshqa kameradagilarga yetkaza olishlari uchun, qamoqxonadagi maxsus muloqotning taqillatish tilida boshqalarga yetkazar edi. 

			„Tanamizni zaiflashtirgan og‘riq, bizning yuragimizni egallay olmadi, — degan edi ozod bo‘lganidan so‘ng Dumitru Baku o‘z do‘stlariga. — Nafrat o‘rniga, biz sevgiga, bilimga va donolikka to‘lib borardik“. Mana Dumitru Bakuning bittalik kamerada yozgan she’rlaridan bittasi (rumin tilidan tarjima):

			O‘tgan kechasi kameramda Iso paydo bo‘ldi;

			U baland; qayg‘uga botgan, ammo porlab turar edi!

			Men judayam qadrlagan oy nurlari, birdaniga xiralashdi,

			Hayratga tushib, xursandchilik bilan Unga nigohimni qaratganimda,

			U kelib, men o‘rnashgan yotog‘im oldiga turdi.

			Shu onda men Uning azoblari nimadan iborat bo‘lganini tushundim.

			Qo‘l va oyoqlaridagi yara izlari,

			Urib turgan yurak tomonidagi, biqinidagi yara izlari ko‘rinib turardi.

			U kuldi va g‘oyib bo‘ldi. Men toshdan bo‘lgan polga quladim

			Va „Ey Iso, meni tark etma“ — deya hayqirdim

			Panjarani mahkam siqdim va undagi tishlar qo‘limga botdi:

			Marhamatli yaralar, marhamatli in’om.

			Zimiston qamoqxona kameralari va asosiy erkinliklardan mahrum bo‘lish, odatda she’riy ilhom manbai hisoblanmaydi. Dumitru o‘zining azoblarini, Xudoni ulug‘lashga va atrofdagilarni Masihga jalb qilgan holda, ularga ta’sir qilish imkoniyatiga aylantirishga muyassar bo‘la oldi. Uning chekkan azoblari, Masih u uchun chekkan azoblar oldida hech narsa emasdek tuyuldi. Agar bizlardan ko‘pchiligimiz Dumitruning boshiga tushgan sinovlarga duch kelganimizda ilhomlanish emas, balki ko‘proq xafargarchilik va ko‘ngil sovushini his qilgan bo‘lardik. Ayrimlar hatto Xudoning ular haqida g‘amxo‘rlik qilishiga ham shubha qilgan bo‘lar edi. Xudoni ulug‘lovchi she’riy qatorlarni ijod qilish, ularning hayoliga ham kelmagan bo‘lardi. Dumitru o‘z kamerasiga emas, Isoga qaradi va ichida ulug‘lashlarga to‘lib toshdi. Siz azoblarga duch kelganingizda, ularga qanday ko‘z bilan qaraysiz? Azob chekayotganingizda siz o‘z oldingizda nimani ko‘rasiz — baxtli bo‘lish uchun to‘siqnimi yoki Xudoga xizmat qilish va Uni ulug‘lash imkoniyatinimi? 

			„Bularni muhtojlikdan aytayotganim yo‘q, chunki men har qanday sharoitda boriga qanoat qilishga o‘rganganman“.

			Filippiliklarga maktubi 4:11

			kun 179

			G‘ayritabiiy himoyachi

			Ruminiya: Anutsa Moyse

			1944 yilda Sovet harbiy kuchlari Ruminiyani bosib oldi. Mamlakatda sovet hukumati tarafdorlarining zulmkor tuzumi o‘rnatildi. Yangi hukumat natsistlarga yon bosishda ayblab, nemislarni ovlay boshladi. Anutsa Moyse qo‘shnilariga, ya’ni ilgari u yahudiy, ustiga ustak masihiy bo‘lgani uchun unga nisbatan nafratini yashirmagan odamlarga boshpana berishga qaror qildi. U fashist hukumati zo‘ravonliklari paytida mo‘‘jizaviy tarzdagina tirik qolgan edi. U nemis qo‘shnilariga uyidan boshpana berishni taklif qilganida, ular u qilgan taklifning samimiy ekaniga ishona olmas edilar. 

			„Aynan biz seni qamoqxonaga jo‘natishimizga ozgina qolgani esingdan chiqdimi?“ — deya so‘radi qo‘shnisi. 

			„Albatta, buni yaxshi eslayman, — deya javob qildi Anutsa. — Ammo men — masihiyman va Xudo menga xafagarchilikni yuragimda saqlashga yo‘l qo‘ymaydi. Men sizlarga kechirim berganman va sizga yordam berishni xohlayman. Iso sizni sevadi va men ham sizlarni sevaman“.

			Uning sevgisi qo‘shnilarini hayratga soldi va unga qarab ko‘pchilik Isoga keldi. U xuddi cho‘pon Richard va Sabina Vurmbrandlar kabi farzandlar tarbiyaladi, ota-onasi esa yahudiy bo‘lgani uchun o‘lim lagerida fashistlar tomonidan o‘ldirilgan edi. 

			Keyinroq Anutsa Norvegiyaga ko‘chib ketdi va o‘sha yerdagi imonli yahudiylar orasida faol xizmat olib bordi. Aynan u o‘zining sobiq cho‘poni Richard Vurmbrandni sotib olish uchun 10 ming dollar yig‘di va kommunistik Ruminiyadan ozodlikka chiqish imkoniyatini sovg‘a qildi. Anutsa, shuningdek er-xotin Vurmbrandlarni o‘g‘li Mixay bilan birga G‘arbga ko‘chib o‘tishini tashkillashtirdi. Agar cho‘pon va uning oilasi uchun kurashgan Anutsaning sevgisi bo‘lmaganida edi, „Azob chekkanlar ovozi“ tashkilotchisi kommunistik devor ortida o‘lib ketgan bo‘lar edi.

			Xudo bizni Uning orqasidan ergashishga chaqirishi va biz Unga itoat qilishimiz, bu har qanday sharoitda Unga ergashishni va U bizdan kutgan hamma narsani qilishni anglatadi. Anutsa o‘z chorloviga jiddiy munosabatda bo‘lgani uchungina, u o‘z dushmanlariga nisbatan kechirim va sevgi bilan munosabatda bo‘la oldi. Ilgari o‘zini quvg‘in qilganlarni yashirish, odamdan juda katta matonatni talab qilgan, ammo Anutsa buning uddasidan chiqa oldi. U kamtarlik bilan alam va qasos o‘tini kechirimga almashdi va Masihning sevgi namunasiga ergashdi. Xudo sizga nima qilishni aytayapti? Abadiy qadr-qimmatga ega bo‘lgan ishni qilish imkoniyatini qo‘ldan boy bermang.

			„Dushmanlaringizni sevinglar, sizdan nafratlanganga yaxshilik qilinglar“.

			Luqo Xushxabari 6:27

		


		
			kun 180

			G‘ayritabiiy sog‘inch

			Eron: quvg‘indagi cho‘pon

			„Ayrim paytlarda men quvg‘indagi kunlarimni sog‘inaman“

			Bu G‘arbga qochgan eronlik cho‘ponning so‘zlari. Eronda politsiya xodimlari tomonidan masihiylarni quvg‘in qilish va qo‘lga olish — bu oddiy hol. Imoni tufayli u o‘z uyi va ishidan ajraldi. Endi u istagan joyida yashash va Xudoni ulug‘lash imkoniyatiga ega edi. Qanday qilib u quvg‘inga uchragan paytlarini sog‘inishi mumkin?

			„Ayrim paytda men o‘sha kunlarni eslab sog‘inaman, — deydi u, — chunki men hayotga to‘la edim. Har kuni Iso men bilan birga ekanini his qilardim“.

			Eron-Iroq urushi yillarida, bu cho‘pon eron harbiy kuchlarining oldingi nuqtalariga yaqin joyda jamoat tashkil qildi. O‘z jamoatini o‘stirish uchun, u taksichilik qilib, pul ishlab topardi. U yo‘lovchilarga Xushxabar aytar va ikki yil ichida yettita millat vakillarini Masihga olib keldi. Yakshanba kunlari ko‘pchilik askarlar Xudoni ulug‘lash uchun cho‘ponning oldiga kelar edilar. U masihiy bo‘lgan o‘n beshta sobiq musulmonlarni suvga cho‘mdirdi. 

			Cho‘pon va uning rafiqasi hamma narsada Xudoga tayanar edilar. Ularning atrofiga bomba kelib tushganida, ular Xudoning himoyasini so‘rab ibodat qilardilar. Pul yetishmaganida, ular Xudoning g‘amxo‘rligini so‘rab ibodat qilardilar. Har kuni Xudo ularga javob berar edi.

			Ularning xizmati mukofotlandi. Bu jamoatning o‘nta a’zosi vaqt o‘tishi bilan cho‘pon bo‘ldi. Xudo cho‘ponni tiriklik paytida xizmatining hosilini ko‘rish bilan marhamatladi. 

			Agar siz hech qachon sevmagan bo‘lsangiz, u holda yurak ezilishi nima ekanini tushuna olmaysiz. Agar siz hech qachon sevikli kishingizdan ajralmagan bo‘lsangiz, u holda qayg‘udagi odamlarni oxirigacha tushuna olmaysiz. Agar o‘zimiz sog‘inchni his qilmagan bo‘lsak, boshqalarning sog‘inchini tushuna olmaymiz. Imoni uchun quvg‘inga uchragan odamlar alohida sog‘inch his qilishi haqida aytishadilar. Ular quvg‘inni sog‘inishmaydilar, balki u bergan yakdillikni sog‘inishadilar. Ular quvg‘inni sog‘inishmaydi, balki bu quvg‘inlar o‘rgatgan narsani sog‘inadilar. Yakuniy natija quvg‘inning o‘zidan ko‘ra muhimroq. Agar siz to‘la imon bo‘yicha yashamoqchi bo‘lsangiz, o‘zingizni Iso uchun qurbon qilishga tayyor bo‘lishingiz kerak. Bu ham azob chekishning yana bitta yo‘li. 

			„Bu o‘tkinchi va arzimas qayg‘ularimiz biz uchun haddan tashqari ajib, katta va abadiy ulug‘vorlik hosil qiladi“.

			Ikkinchi Korinfliklarga maktubi 4:17

			kun 181

			G‘ayritabiiy bayonot

			Rossiya: Pyotr Simens

			Pyotr Simens qamoqxona polida hushsiz yotar edi. U bolalarga Xushxabar aytgani uchun qo‘lga olingan edi. Uni jinoiy o‘tmishga ega bo‘lgan kameradoshlari qattiq kaltaklashgan edilar, chunki soqchilar ularga erkinroq rejim va’da qilishgan edi. 

			Petr hushiga kelganida, maxbuslardan bittasi undan: „Biz seni do‘pposlaganimizda, sen nima uchun qichqirmading?“ — deya so‘radi. 

			„Nima uchun menga tashlanganingizni tushunmadim. Sizlar meni soqchilarning ruxsatisiz ham do‘pposlashlaringiz mumkin edi, shunday holatlar bo‘lib turadiku, — deya javob qildi Pyotr, qonga belangan tishlarini qimirlatib. — Agar men qichqirganimda, qamoqxona qoidasini buzganingiz uchun sizlarni kartserga tashlar edilar. Men tufayli boshqa odamlar azob chekishini xohlamadim, chunki Isoni yaxshi ko‘raman. Iso esa sizlarni yaxshi ko‘radi, shuning uchun men ham sizlarni yaxshi ko‘raman“.

			Pyotrning tushuntirishi kameradagi eng uzoq o‘tirgan jinoyatchilarni ham hayratga soldi. O‘zlarining yashirin yo‘li orqali, ular soqchilar nima taklif qilishidan va qaysi xonaga uni joylashtirishidan qat’iy nazar, unga tegmaslik haqidagi xabarini tarqatdilar. 

			Qamoqxonada o‘lim jazosini kutib yotgan maxbuslar Pyotr haqida eshitib, undan nasihat qilishini so‘radilar. Pyotr ularni rad qilmadi va hamdardlik bildirgan soqchi yordamida u o‘limga mahkum etilganlarga Isoning sevgisi haqida hikoya qildi. Pyotrning va’zi tufayli ulardan kimdir o‘limidan oldin Masihni qabul qilgan bo‘lishi mumkin. Undagi Masih sevgisining tirik namunasi, hech qachon Xushxabarni eshitmagan boshqa odamlarga uni qabul qilish imkoniyatini berdi.

			So‘z katta kuchga ega. O‘z vaqtidagi maslahat, dalda va qo‘llab-quvvatlash muhtoj kishi uchun katta yordam bo‘lishi mumkin. Agar bu ruhiy muhtojlik bo‘lsachi? Pyotr Simensning bu so‘zlari Masihning sevgisi ostida aytilgan edi. Bu sevgi o‘z dushmanlari Masihning sevgisiga juda muhtoj bo‘lgan paytda, bu sevgi haqida ularga guvohlik bera olishi uchun zarur bo‘lgan jasoratni berdi. Pyotr Xudoning chorloviga ergashdi va Xudo Pyotr aytgan so‘zlar yordamida, u bilan birga jazo o‘tayotgan ko‘pchilik odamlarning taqdirini o‘zgartirdi. Kimningdir so‘zi sizni Masihga olib kelmaganmi? Qachondir Xudo sizni kimgadir Iso haqida aytishga chaqirsa, siz Uning chorloviga ergashasizmi? Sizning namunangizga ergashib va sizning aytgan so‘zlaringizni qabul qilib, kimdir abadiy hayotga ega bo‘lishi haqida bir o‘ylab ko‘ring.

			„O‘z o‘rnida aytilgan so‘z tilla uzukka qo‘yilgan yoqut ko‘zdaydir“.

			Sulaymonning hikmatlar kitobi 25:11

			kun 182

			„Quvg‘in o‘z uyimizni tark etishga majbur qilmaydi. Quvg‘in bizning haqiqiy uyimiz tomon bo‘lgan yo‘lda borishga yordam beradi“.

			Cho‘pon I.Kolau

			kun 183

			G‘ayritabiiy ko‘ngil qolishi

			G‘arbiy Evropa: mashhur xushxabarchi

			„Men yana bitta kishini olib kelishim mumkin edi“.

			Mashhur xushxabarchi qamoqxona panjarasi ortidan turib, notinchligi haqidagi xabarni o‘z do‘stlariga yetkazdi. Bu odam minglab odamlarni Masihga olib kelgan edi, shuning uchun na erkinlikdagi do‘stlari, na boshqa masihiy maxbuslikdagi do‘stlari uning vijdonini nima qiynayotganini tushuna olmasdilar. 

			„Men xushxabar tarqatish yig‘ilishida va’z qildim, — deya tushuntirdi u. — Men bu voizlikka butun yuragimni berdim. Yig‘ilish oxirida ikki yuzta kishi oldinga chiqdi va Masihni qabul qildi. Men xursandchilikka to‘lib-toshdim, ammo shu bilan birga qattiq charchadim. Ketishga tayyorgarlik ko‘rayotganimda, mening oldimga bitta yosh yigit keldi. „Cho‘pon, men siz bilan gaplashib olishim kerak“, — dedi u. Men juda charchaganimni aytdim va ertaga ertalab kelishini so‘radim. Ammo o‘sha kuni kechqurun meni qo‘lga olishdi. Meni besh kun mobaynida to‘xtovsiz so‘roq qilishdilar. Men ularning barcha savollariga javob berdim. Men javob berdim, chunki meni kaltaklashlaridan qo‘rqar edim. Qiynoqdan qo‘rqib, men besh kun mobaynida to‘xtovsiz gapirdim. O‘sha kuni kechqurun esa yangi hayot izlab kelgan yosh yigit bilan besh daqiqa Xudoning sevgisi haqida gaplashishga vaqt ajratmadim. Qanday qilib men Xudoning oldida turaman va o‘sha kuni ikki yuz bitta kishi o‘rniga, men Masihga ikki yuzta kishini olib keldim deb ayta olaman?!!“

			Ayrim paytda biz odamlarga Masih haqida aytish imkoniyatiga e’tibor qilmaymiz. Bu bilan keyinroq, qulay payt kelganida shug‘ullanaman deb o‘ylaymiz. Ammo boshqa imkoniyat bo‘lmasligi mumkin. Xudo tomonidan yuborilgan imkoniyatga e’tibor qilmasdan, biz bu xushxabarchiga o‘xshab, o‘sha bizga berilgan qisqa vaqt Xudo tomonidan berilgan in’om ekaniligini bilib qolamiz. Afsuski, bu daqiqalar boshqa odamning Iso Masihdagi abadiy hayotga qanday ega bo‘lish haqida so‘ragan yagona imkoni bo‘lib chiqishi mumkin. Osmonda Xudo sizdan nima uchun imkoniyat bo‘lgan paytda, bu odam bilan Xushxabarni bo‘lishmaganligingiz haqida so‘rashi mumkin. Siz nima deb javob berasiz?

			„Kun yorug‘ ekan, Meni Yuborganning ishlarini qilishimiz lozim. Ana tun kelyapti, o‘shanda hech kim ish qila olmaydi“.

			Yuhanno Xushxabari 9:4

			kun 184

			G‘ayritabiiy in’om

			Xitoy: kichkina qizaloq

			„Men sen bilan g‘ayritabiiy in’om haqida gaplashmoqchiman“, — dedi xitoylik kishi qora sochli qizalog‘iga qarab. U bu yoqimli so‘zlarni eshitib jilmaydi. Dono otasining Xudo haqida qandaydir muhim narsalarni aytishi unga juda yoqar edi. U Masihni sevardi va uni bilgan hamma uning mehribonligi va hamdardligidan judayam hayratlanishar edi.

			U o‘zining eski Muqaddas Kitobini ochdi va shunday dedi: „Bu in’om haqida Filippiliklarga maktubi 1:29 da yozilgan. Mana bu yerda nima yozilgan: „Zotan Xudo sizlarga nafaqat Masihga ishonish, balki Uning uchun azob-uqubat tortish sharafini ato qilgan“. Bizga berilgan narsa „in’om“ deb ataladi. Bu oyatda ikkita in’om haqida gapiriladi — imon va azob chekish. Xudoga bo‘lgan imonimiz uchun chekkan azob — bu qimmatbaho in’om. Uning bahosini biz faqatgina osmonga borganimizda tushunamiz“. Qizaloq kuldi. „Rahmat, dada, — dedi u va uni quchoqlab oldi. — Men tushundim“.

			Bu qizaloq katta bo‘ldi va o‘n martadan ko‘proq qamoqqa tushgan, hamda o‘lgunicha do‘pposlangan cho‘pon Li Desyanning rafiqasi bo‘ldi. U qo‘l qovushtirib o’tirmasdan, eri bilan birgalikda xizmat qilib kelmoqda, chunki u yoshlik paytidan Xudoga maqbul bo‘lgan azob chekish — bu in’om ekanini yaxshi tushunib olgan edi. Cho‘pon Li va uning rafiqasi kommunistik Xitoydagi ko‘pchilik odamlarni Masihga olib kelganlar va qo‘lga olinish xavfiga qaramasdan, xizmat qilishni davom ettirmoqdalar. 

			Imon va azob chekish in’omi har qadamda. Ular nafaqat ajralmas, balki bir-birlarini yanada kuchaytiradi ham. Agar bizga Iso Masihga ishonish in’omi berilgan bo‘lsa, biz Masihning orqasidan ergashamiz. Masihning orqasidan ergashish — bu o‘zimizni xavf ostiga qo‘yish, dunyoviy qarashlarga qarshi turish, tushunmovchiliklarga duch kelish, hatto ruhiy va jismoniy og‘riqlarni boshdan kechirish demakdir. Imon ko‘pincha azob chekish tomon yetaklaydi. Iso boshdan kechirgan azoblarni, biz ham boshdan kechirganimizda, biz Uni yaxshiroq va to‘laroq tushunamiz. Har doim shunday doira bo‘ylab aylanaveradi, chunki quvg‘inlar bizning imonimizni kuchaytiradi. Imonni saqlagan holda, o‘z hayotimni azob chekishlardan forig‘ qilaman, deb o‘ylamang.

			„Ey birodarlarim, turli sinovlarga duchor bo‘lganingizda, uni katta sevinch bilan qabul qilinglar“.

			Yoqub maktubi 1:2

			kun 185

			G‘ayritabiiy muallif

			Hindiston: Uilyam Keri

			— Bunday qilishga uning haddi sig‘maydi, — dedi Uilyam. — Nahotki, sizlar buning noto‘g‘ri ekanini tushunmasangizlar?

			— Quloq soling, bu shahardagi ko‘pchilik odam aynan mana shunday bo‘lishi kerak deb hisoblaydi. Bu — bizning dinimiz asosi, — deya g‘azablangan davlatning mansabdor shaxsi Uilyamga tushuntirar edi. 

			Uilyam shunday deb turib oldi:

			— Nahotki, tirik ayolni o‘lgan erkakka qo‘shib yoqish mumkin bo‘lsa?!!

			Mansabdor shaxs qo‘lini ko‘tardi.

			— Uilyam, — dedi u, — bitta odam o‘z-o‘zicha urf-odatni o‘zgartira olmaydi. Buni esdan chiqaring va o‘z suruvingiz haqida g‘amho‘rlik qilishda davom etavering.

			Unga ma’jusiy mamlakatlardagi ma’jusiylarni „faqatgina Xudo“ o‘zgartirishi mumkinligini unga aytishganida, u bu so‘zlarni inkor etgan holda, Jamoat tarixidagi xushxabar elchiligi sayohati bo‘yicha eng muvaffaqiyatli bo‘lgan safarga otlandi. U mustaqil ravishda bir nechta tillarni o‘rgandi va zamonaviy xushxabar elchiligi harakati manbaiga aylangan kitobni nashrdan chiqardi. U shuningdek Yangi Ahdni o‘ttiz to‘rtta tilga, Eski Ahdni esa sakkizta tilga tarjima qildi.

			To‘rt yil mobaynida Uilyam Keri ayollarni vafot etgan erlari bilan qo‘shib yoqish odati bilan kurash olib bordi. Oxir oqibatda, hukumatning qarshiliklariga qaramasdan, u bunday yoqish odatiga chek qo‘yishga muyassar bo‘ldi. Keri har doim masihiylikda kashfiyotlar qilib yurgan, u o‘zgarishlar qilish yo‘lidagi qiyinchiliklardan qo‘rqmagan. U boshqalarni „Xudoning buyuk ishlariga umid qilishga va Xudo uchun buyuk ishlarni qilishga“ chaqirishi bilan mashhur bo‘lgan.

			Uilyam Kerining o‘zi ham xuddi shunday yo‘l tutgan.

			Ko‘pchilik imonli odamlarni quyidagi turlarga bo‘lish mumkin: harakatchan, harakatsiz va umuman harakat qilmaydigan. Iso masihiylarni dunyoga borishga va shogird izlashga chaqirganida, ayrimlar katta xohish bilan chiqadilar. Ular xuddi Uilyam Keriga o‘xshab xushxabarni aytishdan charchamaydilar. Boshqalar esa xohish bildiradilar, ammo katta bo‘lib borishlari yoki ishga band bo‘lib qolishlari tufayli kamroq harakat qilishni boshlaydilar Afsuski ko‘pchilik imonlilar — umuman ish qilmaydigan masihiylar. Ular chorlovni eshitadilar, ammo uni boshqa kimdir qiladi, deb hisoblaydi. Qaysi bir tur sizning Isoning chorloviga bo‘lgan munosabatingizni ko‘rsatadi? Xudodan imoningizni atrofdagilar bilan bo‘lishish xohishini yangilashini so‘rang. Agar siz Undan buyuk ishlarni kutsangiz, u holda o‘zingiz ham Uning ismi uchun buyuk ishlar qilishga tayyor bo‘ling.

			„Iso kelib, ularga dedi: „Yeru osmondagi butun hokimiyat Menga berilgan. Shuning uchun borib, barcha xalqlardan shogird orttiringlar…““

			Matto Xushxabari 28:18–19

			Qadimdagi g‘ayritabiiy shahidlar

			Rim: Xrisanf

			„O‘g‘lim, sen bu Isoga ishonishingiz mumkin emas“ — dedi Xrisanfga otasi.

			„Ota, men bularning hammasi haqiqat ekanini bilaman, — deya javob qildi Xrisanf. — Iso bu dunyoga siz va menga o‘xshagan gunohkorlarni qutqarish uchun kelganiga ishonaman. U — dunyoning nuri. Siz e’tiqod qilgan butlardan hech qanday umid yo‘q“.

			Jazo sifatida otasi Xrisanfni bir necha kunga qorong‘u yer to‘laga qamab qo‘ydi, ammo shunga qaramasdan u o‘g‘lining Xudoni ulug‘lab qo‘shiq aytishini eshitar edi. Xrisanfni imondan qaytarish uchun, otasi uni dunyoviy huzur-halovatlar bilan ko‘mib tashladi, uyiga musiqachilar va chiroyli qizlarni taklif qilardi, ammo Xrisanf imonda mustahkam turardi. O‘shanda otasi o‘g‘lining Iso Masih haqida unutishi uchun uyiga juda ham chiroyli bo‘lgan butga sig‘inuvchi ayol Dariyani olib keldi. Buning o‘rniga Xrisanf bu ayolni Masihga olib keldi va u suvga cho‘mib imon keltirdi. 

			Keyinroq Xrisanf va Dariya turmush qurdilar, hamda odamlarni Masihga olib kelib, xizmatdan huzurlanishar edilar. Isoga ishongani uchun rim askarlari ularning qo‘lini bog‘lashga uringanida, arqon ularning qo‘lidan tushib ketardi. Hukmdor askarlariga Xrisanfni ustunga bog‘lab, tayoq bilan urishni buyurdi, ammo zarbalar uning tanasida hech qanday iz qoldirmasdi. O‘shanda jangchilar Xrisanfning oyoqlari ostiga yiqildilar va undagi Xudoning kuchini tan oldilar. Ularning boshlig‘i ham o‘zining haq ekanligiga shubhalanib qoldi va jazolashda davom etishga jur’at eta olmadi.

			Xrisanf hamma odamlar butlarga sig‘inadigan mamlakatda yashashiga qaramasdan, u mag‘lub bo‘lmadi, chunki u toshlardan va yog‘ochdan yasalgan tasviriy xudolarga emas, balki tirik Xudoga ishonar edi. Uning mustahkam imoni tufayli ilgari ma’jusiy bo‘lgan o‘nlab odamlar Masihga imon keltirdilar.

			Xushxabar yozilganiga ko‘p yillar bo‘lishiga qaramasdan, undagi hech narsa o‘zgarmagan. Biroq Xushxabar asrdan asrga o‘tishi bilan odamlarning hayotini o‘zgartirmoqda va buni Masihning kelishiga qadar qiladi. Qadimiy va hozirgi maktublar bir xil. Rim fuqarosi kiyimidagi azob chekkan masihiyning yuragi bilan, jinsi shim kiygan va elektron manzildan foydalanuvchi zamonaviy masihiyning yuragi bir xildir. Ruhiy meros qoldirgan va uni davom ettirayotgan kishilar orasida ota va bola muammosi mavjud emas. Hozirgi vaqtda sizning o‘rningiz qayerda? Sizning ham guvohligingiz, qadimiy shahidlarning guvohligi bilan bir qatorda turishini xohlaysizmi? Bugun butunlay Masih uchun yashang va uni ertangi avlod uchun meros qilib qoldiring. Siz o‘z oilangizni, birga ishlayotgan hamkasblaringizni, o‘z shahringizni yoki hatto o‘z mamlakatingizni Masihga yaqinlashtirishingiz mumkin.

			„Lekin Sen abadiy hukmronsan, ey Xudovand, davrlar osha davom etar shon-shuhrating Sening“.

			Zabur 101:13

			G‘ayritabiiy shogirdlik

			Quddus: Zabadeyning o‘g‘li Yoqub

			Tarixning guvohlik berishicha, Yoqubni o‘ldirish kerak bo‘lgan odam, buni qilishdan bosh tortgan va shunda Hirod uni boshidan judo qilgan.

			Qatl qilish Masih o‘limidan o‘n to‘rt yil o‘tib, fisih jumasida bo‘lib o‘tishi kerak edi. Masihning shogirdlaridan bittasi, Zabadeyning o‘g‘li Yoqub qatl qilinuvchilar zindoniga olib borildi. Uni bir nechta askar kutib turar edi. Moy bilan yonadigan chiroqlarning nuri yerdagi qonni yoritib turardi. Bu yerda allaqachon qotillik yuz bergandi. Yoqub qorovulning ko‘ziga qaradi, ammo qarovul orqasiga o‘girilib oldi, chunki uning yuragi notinch edi. Yoqub zindonning og‘ir eshiklaridagi kichkina tuynuk orqali, ko‘p marta u bilan Iso haqida gaplashgan edi va ko‘rinib turibdiki, qorovulning yuragi o‘zgara boshlagan edi. Ilgarigi Yoqubning suhbatdoshi endi jallodga aylandi. 

			Yoqub bajonidil tizzasiga cho‘kdi. Yalong‘och qilich eng tepa nuqtaga ko‘tarilganda, hamma undagi beqarorlikka guvoh bo‘lishdi, keyin esa u Yoqubga hech qanday zarar keltira olmasdan, uning yoniga yiqildi. „Buni qila olmayman! — deya hayqirdi jallod. — Men uni o‘ldirmayman! U Iso haqida aytayotganlari — haqiqat va men Masihning xizmatkorini o‘ldira olmayman“.

			Hirodning imo-ishorasiga itoat qilgan askarlar jallodni ushlab, qo‘lini orqadan bog‘ladilar va Yoqubning yoniga o‘tqazdilar. Ikkalasi ham boshidan judo qilindi. 

			Hozirgi kunda ham ruhiy, ham dunyoviy doiralarda uztoz-shogirdlik masalasi juda mashhur. Ikki kishi orasidagi kamdan-kam uchraydigan shaxsiy munosabatning kuchini, ko‘proq va yanada ko‘proq odamlar payqab bormoqdalar. Bittasi uchun o‘rganadigan narsa mavjud bo‘lsa, boshqasida o‘rgatadigan narsa mavjud. Shogirdlikning ruhiy ta’rifi — bu Masihning namunasiga ergashayotgan odamga ergashishdir. Bitta masihiy boshqa masihiyga imonda qanday yashash kerakligini ko‘rsatadi. Siz ruhiy hayotingizda kimni o‘z ustozingiz deb bilasiz? Unda siz o‘rganishni xohlagan qanday Masihga xos bo‘lgan hislatni ko‘rgansiz?

			„…men esa senga imonimni xayrli ishlarim orqali ko‘rsataman!“

			Yoqubning maktubi 2:18

			kun 188

			Ibodatning g‘ayritabiiy ta’rifi

			Xitoy: Qizil armiya askari

			Mana bunday xat yaqinda Xitoydan yashirincha olib chiqilib, „Azob chekkanlar ovozi“ tashkilotiga yetkazildi:

			„Men hali yoshman va Qizil armiya safida xizmat qilaman. Hech qanaqa xudolarga, hech qanaqa osmon shohiligiga, hech qanaqa do‘zaxga va umuman hech narsaga ishonmas edim. Bizning mamlakatimiz hukumati halqni eski diniy irim-sirimlardan ozod qilganini va porloq kelajak sari yetaklayotganini bilardim. Bir kuni men tasodifan radioda masihiy eshittirishga qulog‘im tushdi. Boshida men radioni o‘chirib tashlamoqchi bo‘ldim, chunki kommunistlar Xudoga ishonmaydilar. Biroq eshittirish qiziqarli edi, shuning uchun men uni tingladim, keyin esa radioni bu to‘lqinga qayta-qayta sozladim. Endi esa men Masihga ishonaman. Ammo menda ikkita savol bor:

			Birinchisi: „Xudo O‘zining Jamoatiga kommunistik Xitoydan odamlarni qabul qiladimi? O‘z eshittirishingizda sizlar jamoat haqida gapirasizlar, ammo Xitoyda masihiy jamoatlar yo‘q. Xudo odamlarni jamoatsiz qabul qiladimi?“

			Bu yosh askar Xitoyda juda ko‘p norasmiy jamoatlar borligini va jamoat — bu bino emas, balki Masihni sevganlarning yig‘ini ekanini bilmas edi. Keyin u ikkinchi savolni berdi: „Menga ibodat qilishni o‘rgata olasizmi? Har bitta eshittirishingizni ibodat bilan boshlab, ibodat bilan yakunlaysizlar. Men ham ibodat qilishni xohlayman, ammo qanday qilishni bilmayman“.

			Bu askar hech qachon jamoatda bo‘lmagan, ammo ibodatning ma’nosini tushunishi haqida yozadi: „Kunning oxirida „Omin“ — deb aytish uchun, kun bo‘yi Xudo bilan gaplashish kerak“. Ibodatga qanday ajoyib ta’rif!“

			Ibodat hech kimda tabiiy ravishda paydo bo‘lmaydi, chunki u — g‘ayritabiiy hodisa. Xudo bizga O‘zi bilan muloqat qilishga ruhiy chanqoqlik uyg‘otadi. Boshida biz to‘g‘ri gapirayotganimizga shubhalanamiz, Xudoga hijolat bo’lib murojaat qilamiz. Ammo qancha ko‘p ibodat qilsak, ibodatimiz shunchalik tabiiy bo‘la boradi. Bu yosh yigitning ta’rifi bo‘yicha, ibodat hayotimizning barcha jabhasiga tegishlidir va shu tariqa butun hayotimizni Xudoga nisbatan ibodatga aylantiradi. Qanday qilib siz o‘zingizning ibodatdagi hayotingizda o‘sib borayapsiz? Qachon oxirgi marta ibodat qilgansiz? Bugundan boshlab, Xudo bilan g‘ayritabiiy ravishda gaplashish xohishini uyg‘otishini va ibodat hayotingizning tabiiy bir qismiga aylanishini Undan so‘rang. Keyin ibodat qilishni boshlang. Butun hayotingiz ibodatga aylansin!

			„Shul sababdan har bir xudojo‘y ijobat chog‘ida Senga sig‘insin…“

			Zabur 31:6

			kun 189

			„Qamoqxonaga tushguncha biz Xudo haqida etishgan edik. Qamoqxonada esa biz Xudoni o‘zimizda his qildik“.

			Cho‘pon Sze — imoni uchun qamoqxonaga tashlangan, xitoy uy jamoatlari rahbari edi. U ochlikni, kasalliklarni, hamda majburiy ishlarni bajarayotgan ko‘mir shaxtasidagi portlashni boshidan kechirgan. 

			kun 190

			G‘ayritabiiy aqlsizlik

			Rossiya: Anna Chertokova

			Anna Chertokova uchun tinchlantiruvchi ko‘ylak haqiqiy azob edi. Uning qo‘llarini ko‘ylak ichiga tiqib, tanasiga qattiq bog‘lab qo‘yganini umuman yoqtirmas edi. Sanitarlar uchun u zarracha mehr-shavqatga arzimaydigan, hayvondan farqi yo‘q odam edi. 

			Anna umrining o‘n yilini SSSRdagi asab kasalliklari shifoxonalaridan birida o‘tkazdi. U jinni emas edi. Anna masihiy bo‘lgani uchun, sud hakami uni o‘sha joyga jo‘natgan edi. Uning imondan voz kechmaganligi, sud hakamining fikricha aqlsizlik edi. 

			Asabiy kasallar qurshovida Anna o‘zining asabiy sog‘lom ekaniga ko‘pincha shubha qilardi. Ular Annani qurshab olib, jahldan yoki qo‘rquvdan baqirganlarida, u uzoq tun mobaynida fikran Xudoga murojaat qilar edi. U hech qachon xafa bo‘lmasdi.

			Sudda ham, shifoxonada ham Anna imondan voz kechishdan bosh tortdi. Aqlini taniydigan asabiy kasallarga u guvohlik berishga va ular uchun Masihning sevgi namunasini ko‘rsatishga harakat qilardi. 

			„Hammangizga Rabbimiz Iso Masihning sevgisi bilan salom, — deya yozdi Anna shifoxonadan. — Xudodan shuni so‘raymanki, U bizlarni Masihda mukammal va ajoyib qilsin, hamma ishlarimizga rivoj bersin. Men shunga aminmanki, hamma odamlarning yuragini yaratgan va o‘liklarning barcha ishlarini biluvchi Xudo, mening budparast ateizm bilan bo‘ladigan bahsimda hakam bo‘ladi va adolatli hukm chiqaradi“. 

			Ba’zi paytda masihiylar ularning sabr-toqatini sinovdan o‘tkazadigan, ahmoqona vaziyatlarga, ya’ni og‘ir yashash shoritiga yoki bo‘ysunmas farzand kabi sharoitlarga tushib qoladilar. Har qanday sharoitda ham, Xudoga ishonishimiz mumkinmi? Mumkin, agar shukur qilish sirini bilsak. Qachonki bizga tashqi vaziyatlar ta’sir qilsa, bizda ichki shukronalik hissi paydo bo‘lishi kerakligi haqida Muqaddas Kalom o‘rgatadi. Biz vaziyatlarga emas, Xudoga suyanishimiz kerak. Aks holda biz vaziyatimizga o‘xshab, ruhan tushkun holga tushib qolishimiz hech gap emas. Annaning namunasidan o‘rnak oling. Xudodan vaziyatga qaramasdan, har narsada qanoat hosil qilish sirini ochib berishini so‘rang.

			„Men har qanday sharoitda boriga qanoat qilishga o‘rganganman…“

			Filippiliklarga maktubi 4:11

			G‘ayritabiiy ish

			Ruminiya: doktor Karl

			Shifokor Karl juda katta qiyinchilik bilan maxfiy politsiyaga ishga kirdi. Unda juda yaxshi tavsiyanoma, yaxshigina mutaxassislik tajribasi bor edi, ammo ishga kirish jarayoni uzoq va holdan toydiradigan darajada o‘tdi. Tarjimai holiga oid ma’lumotlar sinchkovlik bilan tekshirildi va shifokorning arizasi „masihiy“ aloqalari haqidagi mish-mishlar tufayli inkor etilishiga sal qoldi. Shunga qaramasdan Karl bu og‘ir jarayondan o‘tishga va maxfiy politsiyaga ishga kirishga muyassar bo‘ldi. Yangi ish joyida uning imonli ekanini hech kim bilmas edi. 

			Shifokor Karlning oilasidagilar, uning kommunistik rejim bilan hamkorlik qilish qarorini tushuna olmas edilar. Birin ketin undan jamoat a’zolari, yana shuningdek ilgari u bilan yaqin bo‘lgan kishilar yuz o‘gira boshladi. Hamma uni kommunist bo‘ldi deb hisoblar edi. Hech kim uning haqiqiy maqsadini bilmas edi: shifokor Karl cho‘pon Richard Vurmbrandni izlab topishga umid qilardi. Rasmiy hukumat cho‘ponning oilasiga uning vafot etgani haqida aytgan edi. Davlat xavfsizlik xizmatining shifokori sifatida Karl qamoqxonalarga tashrif buyurishi va hamma kameralarga kirishi mumkin edi. Nihoyat u cho‘ponni izlab topdi. 

			Karl bu haqida g‘arb dunyosidagi masihiylarga xabar yetkazdi. Endi ularda cho‘pon Richard Vurmbrandning tirik ekanligi haqida xabar bor edi. 1956 yildagi N. Xrushyov va D. Eyzenxauerning o‘zaro muloqati chog‘ida, dunyoning turli burchagidagi masihiylar Vurmbrandni ozod qilish talabini ilgari surdilar. Oxir-oqibatda u o‘n ming dollar evasizga ozod qilindi. 

			„Meni izlab topish uchun, atayin maxsus politsiyaga ishga kirgan, mana shu shifokor bo‘lmaganida, — deya keyinchalik eslaydi R. Vurmbrand, — men hech qachon ozodlikka chiqmagan bo‘lardim. Men qamoqxonada yoki bo‘lmasam qamoqxona qabristonida qolgan bo‘lardim“.

			Ma’lum bir afsona ostida yaratilib, yashirincha ishlaydigan xavfsizlik xodimlari — kinorejissyorlarning eng sevimli lavhasi. Ularning vazifasi uzluksiz har xil hodisalardan iborat. Ular bunday hodisalarga bosh shtabning ko‘rsatmasini bajarish yo‘lida tushib qoladilar. Xuddi shunday hodisalarga boy hayotni, dunyoning boshqa mamlakatlari uchun yopiq bo‘lgan davlatlardagi imonlilar ham boshdan kechiradilar. Ular o‘z vazifasi haqida boshqalarga ayta olmaydilar, biroq ular har qanday imkoniyatdan foydalanishga va Iso Masihning Shohligini tarqatish uchun har qanday xavf-xatarga borishga tayyorlar. Biz qayerda bo‘lishimizdan va qanday sharoitda yashashimizdan qat’iy nazar, Xudo bizni „samoviy boshqaruv punkti“ buyrug‘iga quloq solib xizmat qiluvchi, Uning ruhiy agentlari bo‘lishimizga chaqirayapti. Biz har kuni topshiriq bajarayapmiz, ya’ni Xudo sevgisini va’z qilayapmiz. Bu topshiriqni bajarishda Xudo bizga hech qanaqa xavfsizlikka kafolat bermaydi, biroq chirimas mukofotni va’da qiladi. 

			„Hech bo‘lmasa ba’zilarni qutqaray deb, hammaga hamma narsa bo‘ldim“.

			Birinchi Korinfliklarga 9:22

			G‘ayritabiiy azobli o‘lim

			Rim: Polikarp

			Polikarp havoriy Yuhannoning shogirdi edi, biroq keksalik davrida u hukumatning quvg‘ini tufayli, qochqin bo‘lishiga to‘g‘ri keldi. Uni tanib qolishdi va qo‘riqchilarga xabar berishdilar. Rimlik jangchilar Polikarpni topishganlarida, u ovqatlanib o‘tirardi. U askarlarni ham taomdan baham ko‘rishga taklif qildi. 

			Askarlar bilan ovqatlanib bo‘lib, Polikarp ibodat qilish uchun unga bir soat berishlarini so‘radi. Qo‘riqchilar boshlig‘i ruxsat berdi, ammo keyinroq bundan qattiq afsuslandi: Polikarp shunchalik ilhom bilan ibodat qildiki, hatto qo‘riqchilar o‘z gunohkorligini tan olishdilar. Polikarpni hokimning oldiga olib keldilar va u Polikarpni bozor oldidagi maydonda yoqishga buyurdi. Gulxanda yoqishdan oldin esa unga o‘z hayotini qutqarib qolish imkoniyatidan foydalanish uchun, Isodan voz kechish taklifini berdilar. Polikarp buni rad qilib: „Men 86 yil Masihga xizmat qildim va U menga ezgulikdan bo‘lak hech qanday yomonlik qilmadi. Qanday qilib Rabbim va Najotkorimga qarshi shakoklik qilishim mumkin?“ — dedi. 

			Polikarpni sim yog’ochga bog‘lab, gulxanni yoqdilar. Olov mard imonlini qurshab oldi, ammo mo‘‘jizaviy tarzda uning bitta tola sochi ham yonmadi. Hokim o‘z jangchisiga masihiyni qilichdan o‘tkazishni buyurdi. Polikarpning oxirgi ibodati shunday bo‘ldi: „Masih bilan azob kosasini bo‘lisha olganim uchun Xudoni ulug‘layman“

			Polikarp „faol keksalik“ so‘zini yangi ma’no bilan boyitdi. Deyarli to‘qson yoshida, Polikarp o‘zining Masihga bo‘lgan imoni haqida, raqiblari nima deb o‘ylashiga nisbatan befarq munosabatda bo‘lishi mumkin edi. Biroq u umuman o‘zgacha odam edi. Yoshlar orasida o‘ylab o‘tirmasdan dushmaniga tashlanadigan o‘ta ishqibozlar ko‘p. Ko‘pchilik odamlar esa buning o‘rtasida turadilar. Atrofimizdagilar imonimiz haqida nima deb o‘ylashiga e’tibor qilib ulgurmasidan va unchalik ko‘p yil yashamasdan turib, yoshlarga xos bo‘lgan ishtiyoqni yo‘qotamiz. Baxtimizga Iso bizni qanday bo‘lishimiz kerakligi bo‘yicha emas, balki borligimizcha qabul qiladi. Bugunoq imkoningiz boricha, o‘z imoningizda sadoqatli bo‘lishga qaror qiling va ertangi kunda U sizni ko‘proq imonda o‘stirishiga yo‘l qo‘yib bering. 

			„Ey birodarlar, biz sizlar uchun hamisha Xudoga shukr qilishni burchimiz deb bilamiz. Sizlar bunga munosibsiz, chunki imoningiz kun sayin mukammallashib… bormoqda“.

			Ikkinchi Salonikaliklarga maktubi 1:3

			kun 193

			G‘ayritabiiy xizmatkor

			Pokiston: Zebo

			„Qur’ondan ushbu suralarni qaytar“ — deya buyurdi xo‘jayin Zeboga.

			„Men bu suralarni qaytarmayman. Men — masihiyman va har doim masihiy bo‘lib qolaman“, — deya javob qildi xizmatkor qiz. 

			Zeboning oilasi kambag‘alchilikda yashar, o‘zi esa boy musulmon oilasida xizmatkor bo‘lib ishlashga majbur edi. U yerda ishlaganida, oila boshlig‘i uni islom diniga kiritishga harakat qildi va Qur’ondan suralarni yod olishga majburlar edi. Uch marta u „men — masihiyman“, — deya rad qildi. Har safar shu tufayli uni do‘pposlar edilar. O‘shanda Zeboning xo‘jayini uni o‘g‘irlikda aybladi. Zeboni qo‘lga olishdilar. Zeboning onasi qizini himoya qilish uchun musulmon oilaga bordi. Uni o‘ta hurmatsizlik bilan qabul qildilar. Unga: „Sen — kofirsan! Siz ikkalangiz ham kofirsizlar va o‘limga sazovorsizlar“ — deya qichqirdilar. Zeboning onasiga tashlandilar va benzin quyub, uni yoqib yubordilar. Zebo boshqa onasini ko‘rmadi. Bu kulfatga qaramasdan Zebo Masihga ishonishdan to‘xtamadi va suvda imon keltirdi. 

			Bugungi kunda Pokistonda Zeboga o‘xshagan masihiy qizlarga hunar o‘rganishga yordam berish va musulmon oilalarida xizmat qilmasdan, balki ishlab pul topish imkoniyatiga ega bo‘lishlari uchun, „Azob chekkanlar ovozi“ tashkiloti tomonidan tikuvchilik maktabi ochilgan. Yuragidagi og‘riqqa qaramasdan, Zebo gina saqlamayapti va mamlakatidagi odamlarga o‘z imoni bilan bo‘lishishni orzu qilayapti. U Muqaddas Kitob o‘qituvchisi bo‘lishni xohlaydi.

			Hamma oddiy bo‘lib ko‘ringan narsalar, umuman teskari bo‘lgan paytdagina Xudo Shohligi yetib keladi. Insoniy jamiyat tuzumi Uning boshqaruv tuzumi bilan solishtirilsa, umuman boshqacha. U yerda hokimiyatga ega bo‘lgan qobiliyatli, chiroyli va boylar emas, balki kamtarin bo‘lgan odamlar tan olinadi. Zebo — dunyoviy ko‘z bilan qaraganda hech kim emas, ammo shunga qaramasdan Shohlik uchun katta qimmatga ega. Xizmatkor alohida qobiliyatga ega bo‘lmasligi mumkin, ammo u xizmat qilishga tayyor. Xizmatkor boshqalar uchun katta ahamiyatga ega bo‘lmasligi mumkin, ammo u Xudoning nazarida bebahodir. Dunyoga e’tibor bermasdan yashash degani nimani anglatadi? Xudoning xizmatkori bo‘lganingizda, siz buning nima ekanini o‘z tajribangizda sinab ko‘rasiz. Xushxabarni tarqatish uchun qo‘lingizdan kelgan hamma narsani qilishga va o‘zingizni xizmatkor darajasigacha tushirishga tayyormisiz?

			„…ammo sizning orangizda bunday bo‘lmasin. Orangizda kim katta bo‘lishni istasa, sizga xizmatkor bo‘lsin“.

			Matto Xushxabari 20:26

			G‘ayritabiiy ko‘rish qobiliyati

			Xitoy: Chan Shen

			Masihiy bo‘lishidan oldin, Chan Shen qimorboz, xotinboz va o‘g‘ri degan shon-shuhratga ega edi. Uning ko‘zi ko‘r bo‘lib qolganida, qo‘shnilar uni gunohkor hayot tarzi uchun xudolar jazoladi deb aytishardi. 

			1866 yilda Chan xushxabar elchilari shifoxonasiga borish va shifokorga ko‘rinish uchun, yuzlab kilometr masofani bosib o‘tdi. Unga yordam berdilar: uning ko‘rish qobiliyati qisman tiklandi. O‘sha yerda u birinchi marta Masih haqida eshitdi. „Xushxabarni bunday xursandchilik bilan qabul qilgan bemorni hech qachon ko‘rmagan edik“ — deya hikoya qildi Channi shifolagan vrach. 

			Chan uni suvga cho‘mdirishlarini so‘raganida, xushxabar elchisi Jeyms Vebster unga: „Uyinga qayt va qo‘shnilaringga o‘zgarganing haqida aytib ber. Agar sen Isoga xizmat qilishda davom etsang, men borib seni suvga cho‘mdiraman“ — deya javob qildi. Besh oydan keyin Vebster Channi ko‘rish uchun keldi va uning guvohligi tufayli imonga kelgan yuzlab odamlarni ko‘rdi. Katta xursandchilik bilan u xushxabar yetkazuvchini suvga cho‘mdirdi. 

			Keyinroq Channing ko‘rish qobiliyati yana yomonlashdi va epsiz mahalliy tabib uni qolganidan ham butunlay mahrum qildi. Biroq bu Channi to‘xtata olmadi, u qishloqlarga borib Xushxabarni va’z qilishda davom etdi. Ayrim odamlar nogironga qarab tupurar va undan hazar qilishardi, ammo boshqa yuzlab odamlar Masihga imon keltirishardi. 

			Ixetuan qo‘zg‘oloni boshlanganida, masihiylar Channi g‘orga yashirdilar. Qo‘zg‘olonchilar qo‘shni shahardan ellikta kishini garovga olishdilar va agar voizxon Chan ularning oldiga kelmasa, garovdagilarni qatl qilishga qaror qilishdilar. Bu haqida eshitgan Chan: „Men boshqalar uchun bajonidil o‘lishga tayyorman“ — dedi. Uch kundan so‘ng Channing boshini tanasidan judo qildilar, boshqa garovdagi masihiylarni esa ozod qilishdilar. 

			Tubdan o‘zgarish — bu Xushxabarning asl ma’nosidir. Iso bizga eski hayotimizni yangitdan boshlash imkoniyatini taklif qilayapti. U Channi qanday o‘zgartirganiga bir qarang: gunohlar ichida o‘zi uchun yashagan odam, hayotini butunlay Masihga bag‘ishladi. Hayotimiz qanchalik ich-ichidan barbod bo‘lib bormasin, biz Xudo bilan munosabatni ixtiyoriy paytda tiklashimiz mumkin. Aynan shuning uchun bizning shaxsiy guvohligimiz mana shunday katta kuchga ega. O‘zgargan hayot — najot topish yo‘lidagi kuchli dalildir. Biz endi ilgarigidek gapirmayapmiz. Oldin qilgan ishlarni qilmayapmiz. Bugun Masih sizning hayotingizni qanday o‘zgartirgani haqida kimga aytishingiz zarur?

			„…eski o‘zligingizni bir chetga olib qo‘yinglar; ya’ni ilgarigi turmushingizga oid, aldovchi ehtiroslar bilan buzilib borayotgan eski, yomon tabiatingizni soqit qilinglar. Buning o‘rniga yangi fikrga, ruhga ega bo‘linglar. Xudoga munosib suratda, haqiqiy solihlik va muqaddaslik bilan yaratilgan yangi tabiatni o‘zlashtiringlar“.

			Efesliklarga maktubi 4:22–24

			G‘ayritabiiy og‘irlik

			Kolumbiya: Xuan

			Na giyohvandlik biznesi, na fuqarolik urushi Kolumbiyada Xushxabar tarqalishiga to‘sqinlik qila olmadi. 

			Xuan va uning rafiqasi Mariya, — Kolumbiyadagi Kali shahrining shimolida joylashgan mahalliy aholi ichida xushxabar elchilari bo‘lib xizmat qiladilar. Kali Kolumbiyadagi harbiy revolyutsiya kuchlarini (KHRK) — so‘l partizanlik guruhlarini o‘z nazorati ostida ushlab turadi. Ko‘plab kolumbiyalik cho‘ponlar va xushxabar elchilari KHRK tomonidan ko‘rsatilgan yovuzliklarni o‘zlarida sinab ko‘rishgan va bu joyni tark etishgan. Biroq uch yil oldin, Xuan KHRK partizanlarining ellik kishidan iborat guruhi bilan uchrashganida va ularga Xushxabarni va’z qilganida, yigirmatasi Masihni qabul qildi. „Ular to‘pponchalarni maktublarga almashtirdilar“ — deya kuladi Xuan.

			Hozirgacha Milliy ozodlik armiyasi bu joyda joylashgan jamoatlarga hujumlar uyutirib turadi. Yaqinda yigirmadan ko‘proq jamoatlar yopildi, ko‘plab cho‘ponlar o‘z hayotini saqlab qolish uchun qochib ketdilar. Ko‘pincha partizanlar kelib, jamoatda tushgan qurbonliklarni ularga berishlarni talab qiladilar. Cho‘ponlarni o‘ldiradilar. Endi Xuan — bu joyda qolgan yagona cho‘pon. U tashqaridan hech qanday yordam olmaydi. Shunga qaramasdan Xuan va uning rafiqasi qolib, shu yerda xizmatni davom ettirishga qaror qilishdilar. Ular: „Agar Xudo Kalomini va’z qilganimiz uchun o‘lishimiz kerak bo‘lsa, biz tayyormiz, ammo jamoatni tashlab ketmaymiz“ — dedi.

			Xuan boshqa joyga ketganlarni hukm qilmayapti va o‘zlarining boshdan kechirayotgan qiyinchiliklari haqida ham indimaydi. U faqatgina Xudo nima qilayotgani va o‘z xizmati haqida gapiradi. Uning fikri qanday qilib xavf-xatarlarning oldini olish bilan emas, balki qanday qilib Kolumbiya xalqini Masih bilan tanishtirish bilan band. 

			Iso bir necha marta og‘ir yuk ostida yuruvchi, yuk tashiydigan hayvonlarni tilga oladi. Bu hayvonlar og‘ir yuk bilan kurashmaydilar, chunki ular unchalik ham og‘ir emas. Xushxabar yukini yetkazish — bu yerga xos bo‘lgan tashvish yukiga o‘xshamaydi. Xushxabar yuki — bu shaxsiy ruhiy muhtojlikni sezishdir. Xuan ham „yukni“ tortib yurmoqda, ammo bu yuk yengil. Masihdan o‘rnak olgan holda, biz adashgan jonlar uchun bu yukni ko‘tarib yurishimiz kerak. Bu yuk — yengil, zero biz uni boshqalarga beramiz. Biz Ezgu xabarni o‘zimiz uchun ushlab turishimiz kerak emas. Siz qachondir Masihning xabari uchun mazax qilinganmisiz? Ehtimol, siz o‘z raqibingizdan past kelishni xohlamagandirsiz? Adashgan jonlarni qutqarish uchun, bu yukni ko‘tarib yurgan Isoning O‘zi sizlarga yana bir kun chidashga yordam bersin!

			„…chunki Men solgan bo‘yinturuq yumshoq, Men bergan yuk yengildir“.

			Matto Xushxabari 11:30

			„Agar biz, masihiylar Xushxabar tarqatishdan to‘xtasak va imkonsiz bo‘lgan narsalarni yengib o‘tishga harakat qilmasak, ular bizda yashaganicha qolaveradi. Agar biz „jim guvohlik berishda“ davom etsak, guvohlik bera olmaymiz va masihiylik hazon bo‘ladi“.

			Rey Torn — quvg‘indagi jamoatda xizmat qiluvchi xushxabar elchisi

			G‘ayritabiiy xushxabarchi

			Xitoy: cho‘pon Li Desyan

			„Men o‘lgunimcha voizlik qilaman“

			Milliy Xavfsizlik bo‘limi (MXB) zobitlari uyga bostirib kirishganida, cho‘pon Li Desyan voizlik qilib boshlaganiga bir necha daqiqa bo‘lgan edi xalos. Ular cho‘ponni boshqa xitoylik jamoat a’zolari bilan ko‘chaga sudrab chiqishdi va kaltakladilar. 

			Politsiya mahkamasida xushxabarchini og‘zidan qon oqquncha yana kaltaklashdilar. O‘shanda zobitlar cho‘ponning yuziga o‘zining Muqaddas Kitobi bilan urishni boshladi va oxir-oqibatda, uni qonga belangan va hushsiz holatda, pollari betondan bo‘lgan kameraga tashladilar. 

			Yetti saotdan keyin cho‘ponni ozod qilishganlarida, u o‘sha zahotiyoq xizmatini davom ettirdi. Keyingi safar, u voizlik qilayotganida uyga yana MXB zobitlari bostirib kirishdi. Bu safar ular yettita edilar. Ular baqirishni va xushxabarchini itarishni boshladilar. Yig‘ilishda G‘arblik mehmonlar ham borligini ko‘rishlari bilan, o‘sha zahotiyoq g‘oyib bo‘lishdi. Ammo tez orada ko‘proq sonli odamlar bilan qaytib kelishdi. Zobitlar Lini ushlab olib, boshini devorga urishni boshladilar. 

			„Nimaga uni urayapsizlar? — deya qichqirdi chet elliklardan bittasi. — Xitoyda „din erkinligi“ berilgan-ku!“. 

			MXB xodimlari barcha chet elliklarni va yig‘ilish o‘tayotgan uyning bekasini olib mahalliy politsiya mahkamasiga olib ketishdi. Keyinchalik ma’lum bo‘lishicha, aynan o‘sha ayolning o‘g‘li MXBga xabar bergan ekan.

			Ko‘p marta yig‘ilishlarga bostirib kirishganlaridan so‘ng, qishloqda yig‘ilish to‘xtadi, ammo Jamoat yo‘q bo‘lmadi. Endilikda bu yerda kam sonli, qirqdan ortiq guruhlarda yig‘ilishlar bo‘lib o‘tayapti. Yangi jonlar har hafta Masihga imon keltirayapti. 

			Dushmanlar Jamoat ustidan hokimiyatni qo‘lga olishga harakat qilishganlarida, u xuddi simob tomchisi kabi mayda bo‘laklarga bo‘linib ketadi. Nodemokratik mamlakatlardagi imonlilar, g‘arbdagi o‘n „so’tixlab“ maydonlarni egallagan kattakon jamoatlarning nima ekanligini hech qachon ko‘rmagan bo‘lishi mumkin, ammo ularning yig‘ilishlaridagi imonlilar kundan-kunga ko‘paymoqda. Juda ko‘plab uy guruhlaridan iborat bo‘lgan, yagona xitoy masihiy jamoati a’zolarining soni, g‘arbdagi bir nechta kattakon jamoatlarning yig‘indisidan bir necha marta ko‘proqni tashkil qiladi. Xushxabar yetkazish uchun to‘siq deb qabul qilingan narsa, aslida yaxshilik uchun xizmat qilishi mumkin. Sizga qarshilik ko‘rsatishganlarida, siz osongina qo‘lingizni ko‘tarasizmi? Xushxabar maktubini tarqatishda siz yanada matonatli va ijodkor bo‘la olishingiz mumkinmi?

			„Sizlar endi eshitgan Xushxabarga qattiq e’tiqod qo‘yib, umidingizdan qaytmasangiz, imoningizda mahkam, og‘ishmay tursangiz, bo‘ldi“.

			Kolosaliklarga maktubi 1:23

			kun 198

			G‘ayritabiiy kuch

			Bangladesh: Idris Miax

			„Abu masihiy bo‘lish uchun yomon joyni tanladi. Biz uning uyini qurshab oldik va uni tashqariga chiqarib, uyini esa yoqib yubormoqchi bo‘ldik“.

			„Yaqinroq kelganimizda, u kim bilandir gaplashib turganini eshitdik. „Nahotki u yordamga chaqirishga ulgurgan bo‘lsa?“ — deb o‘yladik. Keyin uning butun qishloq uchun ibodat qilayotganini va biz qilmoqchi bo‘lgan narsa uchun Iso bizlarni kechirishini so‘rayotganini eshitdik. Bu bizning yanada jahlimizni chiqardi va Idrisni ushlab olish uchun yigirma besh kishi uning uyiga kirishga yugurdik. Ammo uyga kirishga to‘sqinlik qilib turgan qandaydir kuch bor edi va biz qo‘rquv bilan har tomonga qochib ketdik. 

			Uyga qaytganimda, men uxlay olmadim. Men hali ham Abuning ibodati haqida fikrlar edim. Nihoyat, ertalab soat uchlarda men uning uyi tomon yo‘l oldim va menga Iso haqida aytib berishini so‘radim. Biz uch soat davomida gaplashdik, keyin men Isodan kechirishini so‘radim va hayotimni Uning qo‘liga topshirdim. Men uyimga qarab yugurdim va o‘zim bilan nima yuz bergani haqida rafiqamga so‘zlab berdim. Rafiqam ham farzandlarim bilan birga masihiy bo‘lishdi“

			Bir nechta kun o‘tdi va bu hikoyani bizga aytib bergan Bangladeshlik Idris Miax o‘zining masihiylik hayotidagi birinchi sinovlarga duch keldi. Uni ishdan haydadilar, bolalarini esa maktabdan chetlatishdi. Shunga qaramasdan, xursandchilik uni tark etmagani haqida aytadi, chunki endi uning yuragida Iso Masih yashayotgan edi. 

			Ko‘pincha hayotda biz bilan yuz beradigan voqealarni tanlay olmaymiz, biroq yuz berayotgan voqealarga qanday munosabatda bo‘lish va qanday yo‘l tutishni tanlashimiz mumkin. Bu qaror ixtiyoriy sharoitda ham bizning hokimiyatimiz ostida. Shuning uchun, xuddi Abuga o‘xshab xavf-xatar ostonasida turganimizda, nimani tanlaymiz? Azoblarni Masihga o‘xshab ibodatda kutib olamizmi yoki xavotir va qo‘rquvga tushib qolamizmi? Boshqa odamlar qanchalik harakat qilishmasin, ular bizning jahlimizni chiqara olmaydi va g‘am-qayg‘uga tushira olmaydi. Hammasi o‘zimizga bog‘liq. Xuddi shunga o‘xshab, quvg‘in yoki siquvlarga qaramasdan, hech kim bizning o‘rnimizga Masihning orqasidan ergashish uchun qaror qabul qila olmaydi. Bu nima bilan tugashini hech kim bilmaydi. Bugunoq boshingizga kelgan sinovlarga to‘g‘ri yechim topa olishingiz uchun Xudodan yordam so‘rang.

			„Ey mening odil Xudoyim! Iltijo qilganimda javob ber!“.

			Zabur 4:2

			G‘ayritabiiy „qul“

			Virjiniya orollari: Leonar Dober

			Iso xochga mixlanishni juda og‘ir deb o‘ylamaganmikan, — deya Leonar Dober o‘zidan so‘rardi. U Isoning Getsemaniya bog‘ida qilgan ibodati shunday so‘zlar bilan yakun topganini esladi: „Lekin Men istagandek emas, Sen istagandek bo‘lsin“. Leonarning vazifasi juda og‘ir edi, ammo u o‘zining emas, balki Xudoning irodasini bajarar edi. 

			Xudo Leonar Doberni Karib dengizida joylashgan, Virjiniya orollaridagi qullarga Xushxabarni va’z qilish uchun chaqirgan edi. Bu erkak va ayollar bilan Xudoning sevgisini bo‘lishish maqsadida, ular bilan birga yashashga va ishlashga qaror qildi. Qullik hayoti haqidagi fikr unda qo‘rquv va nafrat uyg‘otdi. O‘zi bilan qanday munosabatda bo‘lishlari mumkinligi haqidagi tasavvur uni dahshatga soldi. „Ammo Iso men uchun xochda o‘zini qurbon qildi. Shuning uchun Unga xizmat qilish yo‘lida hamma narsadan judo bo‘lishga arziydi“ — deya fikr qildi u. 

			Doberni hammadan ko‘ra ko‘proq o‘zining sobiq masihiy do‘stlari quvg‘in qilardi. Do‘stlari uning chorlovini shubha ostiga qo‘yishar va uning ustidan ochiqchasiga kulishardi, ammo bunga qaramasdan ular xushxabar elchisi yo‘liga to‘siq bo‘la olmadilar. U o‘n sakkizinchi asrning 30-nchi yillarida Virjiniya oroliga yetib keldi. 

			Hokimning uyida qullik qilishga muvaffaq bo‘lish bilan birga, u o‘zi xizmat qilishga qaror qilgan qullardan juda uzoqda joylashdim deya o‘yladi. Shuning uchun u hokimning uyidan ketib, tungi paytlarda qullar bilan suhbat qila olishi mumkin bo‘lgan, yer to‘laga joylashdi. 

			Atigi uch yillik xizmati mobaynida Dober o‘n uch mingdan ortiq qulni Masihga olib keldi. 

			Masihdagi telbalar. Dunyodagi odamlar, imonida juda mustahkam bo‘lib ko‘ringan kishilarni aynan shunday ataydilar. Bunday kishilar xuddi ola qarg‘aga o‘xshab ko‘rinadilar. Dober XVIII asrdagi „Masihdagi telba“ edi. U boshqa qullarni Masihga olib kelish uchun, xuddi qullarga o‘xshab yashashga qaror qildi. U Masihga xizmat qilish yo‘lida hamma narsani qilishga, hatto o‘zining yuragidagi oxirgi tomchi sevgi va sadoqatini ham berishga tayyor edi. Xudo Doberni chaqirgan xizmat, faqatgina Dober uchun ma’noga ega edi va boshqa hech kim buni tushuna olmasdi. Sizni nopok talabni bajarmaganingiz uchun ishdan haydashdimi? Agar Xudo sizdan oilada, jamoatda yoki jamiyatda qanday-dir keskin choralar ko‘rishga chaqirsa, siz bunga itoat qilishingiz kerak. Mayli boshqalar sizni ahmoq deb o‘ylayversinlar, ammo Iso Unga sodiq ekanligingizni biladi. 

			„Biz aqldan ozdikmi? Unda bu Xudo uchun. Aqlli gapiryapmizmi? Unda bu sizlar uchun“.

			Ikkinchi Korinfliklarga maktubi 5:13

			G‘ayritabiiy ulug‘lash

			Qadimgi Bobil: Doniyor

			Deraza ochiq edi va unga maydonda o‘qilayotgan buyruqning ovozi eshitildi: „Kimki shohdan boshqa xudoga yoki odamga sajda qilsa, sherlar uyasiga tashlansin“.

			Doniyor derazani lang qilib ochdi. Qarama-qarshi uyning tep-tekis tomi ustida, Doniyorni biladigan va uni yomon ko‘radigan ikkita shoh maslahatchilari turardi. Ular diqqat bilan Doniyorning derazasiga boqib turardilar. Doniyorning ko‘zlari ularning ko‘zlar bilan to‘qnash kelganida, hurmat bilan boshini egdi. 

			Doniyor birin-ketin xonadagi hamma derazalarni ochishni boshladi. Qarasaki, har bitta deraza oldida kuzatuvchilar turardi. O‘shanda Doniyor ularning hammasi ko‘ra olishi uchun xonaning o‘rtasiga turdi va tiz cho‘kib, Xudoni ulug‘lashni boshladi. Tez orada u shohning soqchilari tomonidan qo‘lga olindi. 

			Askarlar Doniyorni olib kelishganida, shoh Doro xafa bo‘ldi. Uning boshi qotib qoldi. Kun bo‘yi Doniyorni qanday ozod qilish mumkinligi to‘g‘risida o‘ylashiga qaramasdan, shohning qarorini bekor qilib bo‘lmasdi. U Doniyorni yaxshi odam deb bilardi. 

			„Ushlanglar uni!“ — deya ikkita soqchiga buyruq berdi. Keyin u Doniyorning ko‘zlariga boqib: „sen doim sajda qiladigan o‘sha Xudo seni asrasin“ — dedi (Doniyor payg‘ambarning kitobi 6:16). Askarlar Doniyorni sherlar uyasiga olib ketayotganida, shoh ularning orqasidan ergashdi. Doniyor bitta ham so‘z aytmadi, shohga ta’zim qildida, sherlarning uyasi tomon yo‘l oldi. Doniyor sherlar uyasining o‘rtasiga bordi, tiz cho‘kdi va Xudoni ulug‘lashni boshladi. 

			G‘ayritabiiy topinish — bu ulug‘lashning bir turi emas. Bu — qandaydir alohida usul yoki urf-odat emas. U organ musiqasi yoki zamonaviy ulug‘lash ashulalari o‘rtasidagi bahslardan paydo bo‘lmaydi. Mohiyatiga ko‘ra, u bizning Xudoni qanday yo‘l bilan ulug‘lashimiz kerakligiga umuman bog‘liq emas. G‘ayritabiiy topinish qachon va qayerda topinishimizga bog‘liq. Agar eng qiyin vaqtlarda topinishni xohlasak, bu — g‘ayritabiiy topinishidir. Qachonki bizni dushmanlarimiz o‘rab olgan paytda olqish aytishni xohlasak, bu — g‘ayritabiiy topinish bo’ladi. Doniyorga o‘xshab biz ham vaziyatlar qayerda va qachon Xudoga topinishimiz kerakligini bizga ko‘rsatib berishiga yo‘l qo‘ymasligimiz kerak. Har yerda va ixtiyoriy vaziyatda imon bilan yashashga tayyor bo‘lishimiz kerak. Bugunoq Xudoga g‘ayritabiiy ravishda topinishga tayyormisiz? 

			„Shoh…Doniyorning o‘ziga esa: „Seni Xudoying qo‘liga topshirdim, sen doim sajda qiladigan o‘sha Xudo seni asrasin“, — dedi“.

			Doniyor payg‘ambarning kitobi 6:16

			kun 201

			G‘ayritabiiy inkor qilish

			Shimoliy Koreya

			„Ular meni so‘roq qilishdan to‘xtamas edi, ammo men esa uni ularga bera olmas edim. Masihiylar bo‘lishish kerakligini bilaman, ammo men undan ajrala olmayman“ — Yuzida qayg‘u bilan erkak kishi qo‘lini cho‘zdi va tinglovchiga o‘zi uchun qimmatbaho bo‘lgan narsani ko‘rsatdi. 

			„Men aslida uni berishni xohlardim, ammo bera olmadim. Siz bilasizmi, uyimda, Shimoliy Koreyada odamlar menga ellik yil mobaynida Muqaddas Kitobni olish uchun ibodat qilganlari haqida aytishgan. Ammo ularga o‘zimnikini bermadim, chunki men yigirma yil ibodat qildim va yaqindagina Janubiy Koreyalik bitta cho‘pon menga uni sovg‘a qildi“.

			Shimoliy Koreyadagi, bitta Muqaddas Kitob uchun tinimsiz ibodat qilayotgan Xudoning farzandlarini eslab, chuqur xo‘rsinib qo‘ydi. U o‘zining Muqaddas Kitobini ko‘kragiga bosdi. Bu kishi juda katta qiyinchilik va tavakkal ostida, yopiq bo‘lgan kommunistik davlatdan qochgan va endilikda Janubiy Koreyada erkinlikda yashamoqda. 

			Shimoliy Koreyada Muqaddas Kitob juda noyob. Hokimiyatdagilar tomonidan Muqaddas Kitobning yo‘q qilinishi tufayli, imonlilar uchun u oltindan ham qimmatroq turadi. Bitta erkak Muqaddas Kitobni Shimoliy Koreyaga olib kirishga harakat qilib, Xitoy chegarasida qo‘lga tushganida, temir xipchin bilan o‘lar holatigacha savalangan. Afsuski, bunday holatlar juda ham ko‘p yuz berib turadi. 

			„O‘sha odamlarni esdan chiqara olmayman, — deya xo‘rsindi u. — Muqaddas Kitobimni ko‘rsatganimda, ularning yuzida paydo bo‘lgan hasadni esimdan chiqara olmayman. Ular uchun juda achinaman“. 

			Muqaddas Kitob ko‘pincha ichimliklar uchun taglik yoki televizorni masofadan boshqaradigan pul’t uchun qulay joy bo‘lib ishlatiladi. Muqaddas Kitobning mustahkam muqovasida xat yozish ham qulay. Shirinlik solinadigan vaza bilan bir qatorda, Muqaddas Kitob kahvaxona stolini „bezatib“ turadi. Uzoq yillardan buyon bu kitob dunyodagi eng ko‘p chop etiladigan kitob bo‘lib qolishiga qaramasdan, uni hech kim chuqur o‘qimiydiganga o‘xshaydi. Muqaddas Kitobning haqiqiy qadr-qimmatini esdan chiqargan holda, ko‘pchilik uni qadrlamaydi va inkor qiladilar. Agar biz yigirma yil mobaynida unga ega bo‘lish uchun ibodat qilganimizda, Muqaddas Kitobga butunlay boshqacha qaragan bo‘lardik! Xudoning qimmatbaho Kalomiga bo‘lgan sevgingizni qayta tiklash uchun nima qilishingiz mumkin?

			„Amrlaringdan lazzat topaman, Men amrlaringni sevaman“. 

			Zabur 118:47

			G‘ayritabiiy hamdardlik

			Rossiya: Lyuba Ganevskaya

			Lyuba Ganevskayani muntazam ravishda sovet qamoqxonasida do‘pposlashar edilar. Ammo u orqasida qamchi ushlab turgan nazoratchilarga qaragan holda, kulishga harakat qilardi. 

			„Nimaga kulayapsan?“ — deya so‘radi u bir kuni. 

			„Men sizni, o‘zingizni oynada ko‘rganingizdan ko‘ra boshqacharoq ko‘raman, — deya javob qildi Lyuba. — Men sizning qachonlardir — aybsiz, jingalak sochli bola bo‘lganingizni tasavvur qildim. Biz deyarli bir xil yoshdamizku. Bolaligimizda do‘st bo‘lishimiz mumkin ediku“, — dedi.

			„U qanchalar senga o‘xshash, siz ikkalangiz ham bitta hayot teatrida ro‘l o‘ynashga majbursizlar, ammo sizlar o‘ynayotgan ro‘l bir-biridan farq qiladi. Siz ikkalangiz ham baxtsizsizlar. Sen ham, senga azob berayotgan jallodlar ham bitta kulfat vodiysidan o‘tayapsizlar“ — deya Xudo Lyubaning yuragiga shivirlagandek bo‘ldi.

			Bu erkakning yuragiga Xudoning ko‘zlari bilan qaragan Lyuba, unga boshqacha munosabatda bo‘la boshladi. U erkak bilan suhbatini davom ettirdi. „Men sizning hali kelajakda qanday bo‘lishingiz mumkinligini tasavvur qilayapman. Qachonlardir masihiylarni quvg‘in qilgan, sizdan ham battarroq inson yashab o‘tgan. Uning ismi Tarslik Shoul edi. Ammo u keyinchalik Masihning havoriysi va Uning jamoati muqaddasiga aylandi“. Jim bo‘lib qolgan nazoratchidan Lyuba uni bu ishni qilishga nima majbur qilgani haqida va hech qanday yomonlik qilmagan odamlarni do‘pposlash unga yoqish yoki yoqmasligi haqida so‘radi. Qamoqxonada kunlar ortidan kunlar o‘taverar edi, ammo endi nazoratchi Lyubani urmas, balki faqatgina o‘zini azob berayotgandek ko‘rsatar edi xolos. Tez orada u Lyubadan unga Shoul haqida so‘zlab berishini iltimos qildi. Shunday qilib, o‘zining muloyim sevgisi tufayli Lyuba jallodni Xudoning Shohligiga olib keldi. 

			Tanaviy ko‘rishimizga ko‘pincha ushbu kasalliklar to‘siqlik qiladi: ko‘zning xira ko‘rishi (astigmatizm), ko‘ksuv kasalligi (glaukoma) va boshqalar. Ko‘zimizning ko‘rishiga xuddi to‘g‘irlovchi linzalar yordam berganiga o‘xshab, qalbimiz ko‘zlari ham ruhiy yordam orqali shifo topishi mumkin. Taqdir azoblari ichida, biz boshqa odamlarda faqatgina yovuzlikni ko‘rib, ezgulikka e’tiborimizni qarata olmaymiz. Biroq Xudo hayotni samoviy tomondan ko‘rishni xohlaganlarga, ruhiy ko‘zlar in’om qiladi. Shu orqali biz, o‘z erki bo‘yicha ish qiluvchi boshliq yoki boshqa bizni xafa qiluvchilar — bular shunchaki bir inson ekanini tushuna boshlaymiz. Ular ham yuragida og‘riq sezuvchi va sevgiga muhtoj bo‘lgan odamlar. Hammaning jig‘iga teguvchi, to‘polon ko‘tarib yurgan o‘spirinning niqobi orqasida, hamdardligimizga muhtoj bo‘lgan, qo‘rquvdagi qizni yoki bolani ko‘ra olishimiz mumkin. Siz boshqalarga samoviy ko‘z bilan qarayapsizmi? Ruhiy ko‘zlar sizning ruhiy hayotingizni qanday o‘zgartirishi mumkin? 

			„Men, Egang, najot olib kelish uchun seni chaqirdim… Sen ko‘rlarning ko‘zlarini ochasan“.

			Ishayyo payg‘ambarning kitobi 42:6–7

			„Mayli meni dorga osa qolsinlar, ammo Rabbimga xiyonat qilmayman“.

			Salima — imoni uchun qattiq quvg‘inga duch kelayotgan, o‘n ikki yashar pokistonlik masihiy. 

			G‘ayritabiiy hurmat

			Ruminiya: Valeriya Gafenku

			Valeriya Gafenku va uning oilasi otasidan mahrum bo‘lishgan. Ular kommunistik jallodlarning qo‘lida qattiq azob chekdilar. Biroq uning oilasiga shunchalik og‘ir kulfatlarni boshiga solgan kommunistlar haqida u hech qachon yomon narsa gapirmagan. Shunchalik azoblarni ko‘rishiga qaramasdan, o‘z jallodlari ustidan arz qilmasligiga nima sabab bo‘lgan? 

			„Shoh Shoul Dovuddan g‘azablanganida, unga qarata har xil „toshlar“ otgan, la’natlagan va u qilmagan ishlarida ayblagan. Dovudning askarlaridan bittasi Shoulni o‘ldirishi mumkin edi. Ammo Dovud uni to‘xtatib qoldi. Shoul uni la’natlashiga yo‘l qo‘yib berdi, chunki Dovud Xudoga itoatkor edi. Shoul unga qo‘ygan ayblar o‘rinsiz ekanini Dovud bilardi“ — deydi Valeriya.

			Kommunistlar bizni jinoyatchilar va xalq dushmani deyishadi, ammo aslida bu yolg‘on. Biz faqatgina bitta narsada aybdormiz, u ham bo‘lsa biz atrofimizdagilarga muqaddas hayotda yashash va Masihning orqasidan ergashish namunasini ko‘rasatayapmiz xolos. Kommunistlar qilayotgan jinoyatlarga nisbatan bizning javobimiz nafrat emas, balki ichki tozalanish bo‘lishi kerak. Biz sochayotgan muqaddaslik nuri yovuzlikni barbod qilishga qodir. Grek tilidagi „teos“, ya’ni Xudo degan so‘z, „taralish, nur sochish, birdaniga o‘t olish“ degan ma’nolarni anglatadi. 

			Qamoqxonada Gafenku ko‘plarni Masihga olib keldi. To o‘limiga qadar, boshiga shunchalik kulfatlarni solgan odamlar haqida, biron yomon so‘z aytishdan bosh tortib yashagan. 

			Dushmanlar hurmatga sazovormi? O‘z-o‘zidan ko‘rinadiki, bu haqida o‘ylash oson emas. Ammo quvg‘indagi jamoat bizni shunga o‘rgatadiki, Xudo bizni O‘ziga yaqinlashtirish uchun hatto dushmanlarimizdan ham foydalanishi mumkin. Shu ma’noda dushmanlarimiz bizning hayotimizda o‘ynayotgan roldan xursand bo‘lishimiz mumkin. Dushmanlarimizni ayblasak, biz shu orqali Xudoning rejasiga hurmatsizlik qilgan bo‘lamiz. Agar ular sizga nisbatan shunday munosabatda bo‘layotgani uchun ularni la’natlayotgan bo‘lsangiz, to‘xtang va nima uchun Xudo bu vaziyatni sizning hayotingizda sodir bo‘lishiga yo‘l qo‘ygani haqida bir o‘ylab ko‘ring. Xudo sizlarni nimagadir o‘rgatishini xohlaganida, siz Xudoning bu vazifasini yengillashtirayapsizmi yoki yana qiyinlashtirayapsizmi? Agar siz qiyinlashtirayotgan bo‘lsangiz, u holda bu sharoit toki siz zarur bo‘lgan narsaga o‘rganmaguningizcha davom etaveradi. 

			„Boshqalarni hukm qilmang, sizlar ham mahkum bo‘lmaysiz. Boshqalarni ayblamang, sizlar ham aybdor bo‘lmaysiz. Boshqalarni kechiring, sizlar ham kechirilasiz“.

			Luqo xushxabari 6:37

			G‘ayritabiiy mish-mishlar

			Xitoy: quvg‘inlar biz uchun oddiy narsa

			Bir guruh xitoylik imonlilar yozgan xatda „Bizga shunday mish-mishlar yetib keldiki, go’yoki G‘arbdagi odamlarning aytishlaricha Xitoyda masihiylar quvg‘in qilinmayotgan ekan“ — degan so‘zlar bilan boshlanadi. 

			„Yuzdan ortiq birodarlar qamoqxonlarda va hali o‘n sakkiz yoshga ham to‘lmagan ko‘plab yosh birodarlar politsiyaning bosimi ostida yashamoqdalar. Bizlarni axlat chuqurlariga tashlamoqdalar, elektroshoklar bilan tok urdirmoqdalar, ayrimlar o‘rinlaridan tura olmay faqatgina emaklab yurayaptilar. Ayrimlar chiday olmasdan, o‘z birodarlarining ismlarini politsiya xodimlariga sotib qo‘ymoqdalar. Bu kishilar sud qilinayotgan bir paytda, hech narsa aytmagan masihiylar dalil yetarli emasligidan ozod qilinayotir. Quvg‘inlar biz uchun oddiy holga aylangan. Ko‘p hollarda bizlarni so‘roq qilgandan so‘ng ozod qiladilar va masihiy faoliyatni to‘xtatish kerakligi haqida ogohlantiradilar. Biz esa yana voizlik qilish uchun uylarimizga qaytamiz. 

			Ayrim o‘smir yoshlar o‘zlarini butunlay Xudoga bag‘ishlashga intilayaptilar va xizmat qilishni o‘zlarining asosiy ish faoliyatiga aylantirayaptilar. Uylaridan haydalishiga va butun umri davomida yuz beradigan xavf-xatarlarga qaramasdan, ular kezib yuruvchi xushbarchilarga aylanmoqdalar. Biz ular haqida qayg‘urayapmiz, chunki ular biz bilan birga Xushxabarni va’z qiladigan bo‘lsalar, biz bilan birga quvg‘inlarga duch kelishidan xavotir olayapmiz. 

			Biz Xushxabar uchun katta to‘lov to‘ladik — ko‘p qon va ko‘z yoshlar to‘kdik, ko‘plarimiz hayotimizni qurbon qildik, jasorat bilan sel va bo‘ronlar oralab kezib o‘tdik“.

			Xitoyda masihiylarni quvg‘in qilish to‘xtagani haqidagi mish-mishlar yolg‘on gap. Aslida bu mish-mishlar, quvg‘indagi imonlilarni ibodat va qo‘llab-quvvatlashdan mahrum qilish yo‘lidagi, dushmanlar tomonidan foydalaniladigan qurol bo‘lib ishlatilishi mumkin. Ko‘pincha o‘z-o‘zimizga aslida bu bo‘lmagan narsa deb aytsak, bu bizga xuddi shunday tuyuladi. Quvg‘inlar va quvg‘in qilinayotganlar haqidagi guvohliklardan o‘zimizni olib qochsak, quvg‘inlar yo‘qligiga ishonib qolishimiz hech gap emas. Biroq, bu dalillarni qanchalik yashirmaylik yoki ularga qarshi chiqmaylik, bu bilan vaziyat o‘zgarib qolmaydi. Bugungi kunda bizning birodarlarimizni dunyodan temir panjaralar bilan ajratilgan mamlakatlarda quvg‘in qilishmoqdalar. Agar bu ma’lum bo‘lsa, bizning hatti-harakatimiz qanday bo‘lgan bo‘lur edi? Siz bu uchun ibodat qilarmidingiz? Xizmat qilishga shaylanarmidingiz? Qurbonlik qilarmidingiz? Alohida vaqtingizni ibodatda va fikr qilishda o‘tkazing. Bu muhtojlikka qanday yo‘l bilan javob berishga tayyorsiz?

			„Mahbuslarni, go‘yo o‘zingiz ham ular bilan birga hibs bo‘lgandek, eslab turinglar. Zoriqqanlarni o‘zingiz ham tanangiz borligini bilib, xotirlanglar“.

			Ibroniylarga maktubi 13:3

			G‘ayritabiiy savol

			Rim: Ptolomey

			„Sen masihiymisan?“ Bu savolni unga uch marta berishdi. Va undan uch marta „ha“ degan javobni olishdi. Shunday qilib, u yana uchta masihiy birodari bilan birga shahidga aylandi. Bularning hammasi eramizning 150 yilida yuz berdi. Hukmdor Urbik masihiylarga nisbatan hech qanday mehr-shavqat qilmasdi. 

			Ptolomeyni faqatgina Iso Masihga imon keltirish orqali najot topish mumkinligini va’z qilganlikda aybladilar. U o‘sha davrdagi yolg‘onchilikdan va xudosizlikdan nafratlanar edi. Shuning uchun ham Urbik undan masihiy yoki masihiy emasligi haqida so‘raganida yolg‘on gapira olmasdi. U mardlik bilan „ha“ deya javob berdi. Bu uchun uni zanjirband qilishdilar va uzoq payt kaltaklashdilar. 

			Ptolomeyni yana Urbikning oldiga olib kelishdilar. Unga yana: „Sen masihiymisan?“,— deya savol berishdilar. Og‘riq va azoblar borliqni o‘zgartira olmaydi. U yana „ha“, — deya javob qildi. Ptolomeyning qamoqqa olinganini eshitib, bitta qariya odam Urbikning oldiga keldi va undan Ptolomeyga rahm-shavqat ko‘rsatishini so‘radi. „Shunday ustozni qatl qilishning nima keragi bor? Bu sizga yoki imperatorga qanday foyda keltiradi? U hech bir qonunni buzmagan bo‘lsa. U faqatgina masihiy ekanligini tan oldi xolos“ — dedi u.

			Bu odamning hatti-harakatlaridan hayron bo‘lgan Urbik undan: „Sen ham masihiymisan?“, — deya so‘radi. Qariya odam mardlik bilan „ha, men ham masihiyman“ — deya javob qildi. „U holda o‘z uztozingga qo‘shilishing mumkin“ — dedi Urbik.

			Tez orada Urbikning oldiga uchinchi odam ham iltimos bilan keldi. Undan „sen ham masihiymisan?“ — deb so‘radilar. Shunday qilib Xudoning uchta farzandi „ha“ deya qilgan javobi uchun qatl qilindilar. 

			„Sen masihiymisan?“ Bu savol juda oddiy va shaxsiy savol. Haqiqatni ochish uchun esa „ha“ yoki „yo‘q“ deb javob berishning o‘zi yetarli. U holda nima uchun javob shunchalik oson emas? Muammo masihiyning qanday javob berish kerakligini bilish yoki bilmasligida emas. Chunki atrofimizdagi odamlar bu savolni bizga har doim ham beravermaydilar. Boshqalar hayotimizdagi o‘zgarishlarning sababini bilish yo‘lida qiziqishi uchun, hayotimiz shunchalik boshqalarnikidan ajralib turgani yo‘q. Biz shuni tan olishimiz kerakki, juda kamchilik odamlargina bizga Ptolomeyga berilgan savolni berishadilar. Bu bizning haqiqiy muammomiz. Qachon oxirgi marta sizning hayot tarzingiz hamkasbingizda, do‘stingizda yoki qo‘shningizda shunday qiziqish uyg‘otgan ediki, ular sizdan imoningiz haqida so‘ragan edilar? Siz javobni bilasiz — endi shunday yashangki, boshqalar sizga bu savolni bersinlar. 

			„Siz — yerning tuzisizlar. Agarda tuz kuchini yo‘qotsa, uni yana qanday sho‘r qilish mumkin?“

			Matto Xushxabari 5:13

			kun 207

			G‘ayritabiiy kulgi

			Ruminiya: Milan Xaymovich

			Sovuq va qorong‘u qamoqxona kamerasi, Iso Masihning nurini qamoqxonada porlashiga intilayotgan masihiylarga to‘la edi. Shunday mahbuslardan bittasi Milan Xaymovich ismli yahudiy edi.

			Bir kuni Milan mashhur olim, ammo Xudoga ishonmaydigan kameradoshi bilan bahslasha boshladi. Milanning aqliy va madaniy darajasi professorning darajasidan past edi, ammo u Iso haqida aytib berishga qaror qildi. Professor unga ta’na qilib: „Iso ikki ming yil oldin o‘lgan. Qanday qilib siz u bilan gaplashaman deb aytishingiz mumkin?“ — dedi.

			„Uning ikki ming yil oldin o‘lgani albatta haqiqat, ammo U tirildi va biz bilan yashayapti“ — dedi Milan.

			O‘shanda professor Milanning ustidan hazil qilishga qaror qildi. „Yaxshi, — dedi u. — Gapingizga qaraganda, U siz bilan gaplashadi, to’g’rimi? U holda Uning yuz ko‘rinishi qanaqa?“

			„Ayrim paytlarda u menga qarab kuladi“ — deya javob qildi Milan. 

			„Bu qanaqangi yolg‘on, — deya kuldi professor. — Uning qanday kulishini menga ko‘rsatingchi“ — dedi. Milan rozi bo‘ldi. U — sochlari kesilgan, ko‘zlari ostini qora dog‘ qoplagan, terisi ostidagi suyaklari ko‘rinib turardi. Uning tishlari tushib qolgan va qamoqxona kiyimida edi. Ammo uning lablarida shunday ajoyib kulgi paydo bo‘ldiki, uning iflos yuzlari yaraqlab ketdi. Unda shunchalik darajada tinchlik, xotirjamlik va xursandchilik bor edi!

			Ateist professor boshini egib: „Ha, siz Isoni ko‘rgan ekansiz“ — deya tan oldi. 

			Kulgi — bu insonning ishonch, tinchlik va qoniqish hissini ifodalovchi tabiiy yo‘ldir. Kulgi azoblar va og‘riqlar paytida, hatto jon talvasasi paytida ham, Xudoning mavjudligini isbotlovchi g‘ayritabiiy yo‘l bo‘lib xizmat qilishi mumkin. Agar Iso Masih, ya’ni Xudoning O‘g‘li haqiqatdan bizning yuraklarimizda tirik bo‘lsa, u holda bizning yuz ifodamiz Xushxabarni bilishimizdan dalolat berib turishi kerak! Jamoatda biz ko‘pincha qo‘shiq aytganda, xuddi dafn marosimiga kelgandek aytamiz — bizning fikrlarimiz aytayotgan so‘zlarimizdan ming kilometr uzoqda bo‘ladi. Sizning yuz ko‘rinishingiz, Iso bilan aloqangiz haqida nimani ko’rsatadi? Ko‘chada uchratgan odamlaringizga nimadan guvohlik beradi? Siz o‘z yuragingizdagi Masihning xursandchiligini boshqalarga ko‘rsatayapsizmi? Yoki sizning qoshlaringiz tashvishlar ostida cho‘kkan va lablaringiz osilganmi? Siz gapirmasdan turib, dunyoga qanday maktub yo‘llashingiz mumkinligini anglab yetishingiz va sizni xursandchilikka to‘ldirishini Xudodan so‘rang. 

			„Umidvorlik ila xursand bo‘lib yuringlar. Qayg‘uda sabrli, toat-ibodatda sabotli bo‘linglar“.

			Rimliklarga maktubi 12:12

			G‘ayritabiiy muammo

			Yahudiya: J. Osval’d Smit

			Rabbimiz Iso Masih, Uni tinglash uchun atrofdagi qishloqlardan kelgan besh mingta kishini to‘ydirganida, ma’lum bir reja bo‘yicha harakat qilayotgan edi. Kech tushayotgan paytda shogirdlari Isodan odamlarni uylariga qo‘yib yuborishini so‘radilar. Ammo Isoda boshqa reja bor edi. U odamlardan qator bo‘lib o‘tlar ustiga o‘tirishni so‘radi, keyin esa nonni olib, marhamatladi. Shogirdlarini birinchi qatordagilardan boshlab, har bitta kishiga non bo‘laklarini tarqatish uchun jo‘natdi. 

			Voizxon va yozuvchi J. Osval’t Smit shunday savol beradi: „Shogirdlari orqaga o‘girilib, yana bir marta non bo‘lagini olishni taklif qilib birinichi qatordan o‘tganmikan? Yo‘q! Agar ular buni qilganlarida edi, orqa qatorda o‘tirganlar norozilik bildirib boshlagan bo‘lardi. Ular: „Nima uchun, birinchi qatorda o‘tirganlar ikkinchi non bo‘lagini olishlari kerak, biz hali birinchi bo‘lakni olmadikku?“ — deyishgan bo‘lardi. 

			Ular bunday so‘rashlari uchun asosga ega edilar. Biz Masihning ikki marta kelishi haqida gapirayapmiz. Nima uchun hamma bir martadan Xushxabarni eshitishidan oldin, ayrimlar ikkinchi marta eshitishi kerak? Besh ming kishilik olomonning ichidagi har bir kishi non bo‘lagidan bittadan olib bo‘lmasdan oldin, hech bir kishi ikkinchi bo‘lakni olmadi“.

			Ko‘pchilik masihiylar, xushxabar elchilari oyog‘i tegmagan mamlakatlarga borishdan qo‘rqadilar. Tanish bo‘lgan yurtda qolish ancha osonroq. Biroq Iso o‘ziga sodiq bo‘lgan shogirdlariga Xushxabarni „barcha ellarga“, ayniqsa Isoning ismi hali e’lon qilinmagan yerlarga va’z qilishni buyurdi. Smit besh ming kishini „to‘ydirish“ning real talqinini taklif qildi. Bu esa bizning xushxabar aytish usullarimizni shubha ostiga qo‘yadi. Nima uchun mutaxassislarning va moliyaviy yordamning katta qismi allaqachon Xushxabar eshitgan odamlar uchun mo‘ljallangan? Aslida bu mamlakatlarning ko‘pchiligi diniy jihatdan to‘yib ketgan, ammo bu bilan bir paytda boshqa mamlakatlarda oddiygina Muqaddas Kitob o‘z ona tillarida yetishmayapti. Sizlarning qo‘llab-quvvatlovingiz tarozining pallasini tenglashtirishga yordam beradimi? Sizning hayotingiz, kelajakdagi Xushxabarni va’z qilish ishiga ta’sir ko‘rsata olishi mumkinmi?

			„Zero Xudo olamni shunchalik sevdiki, O‘zining yagona O‘g‘lini berdi, toki Unga ishongan har bir kishi halok bo‘lmasin, balki abadiy hayotga ega bo‘lsin“. 

			Yuhanno Xushxabari 3:16

			G‘ayritabiiy garovdagi kishi

			Angliya: Bill va Jon

			Bir kuni Angliyadagi portlardan birida, Bill va Jonning ko‘zi kema quyrug‘idagi ruminiyaning bayrog‘iga tushdi. Bu Ruminiyadagi kommunistik diktatura paytida ro‘y berdi. 

			Qisqa bir maslahatdan keyin, ular Xushxabarni va’z qilish imkoniyatiga ega bo‘lganliklarini tushundilar va Muqaddas Kitob varaqalarini olib, kemaga ko‘tarilishdilar. Ular kemadagi 35 kishidan iborat guruh yig‘iladigan xonaga qarab yurib borishdi. Bill va Jon nima uchun kelganini ularga tushuntirdilar va rumin tilidagi Muqaddas Kitobni ularga tarqata boshladilar. Komanda a’zolari ularni yaxshi tingladilar. Dengizchilarning ko‘pchiligi ilgari hech qachon Ota Xudo va Uning O‘g‘li Iso Masih haqida eshitmagan edilar. 

			Bill va Jon hamma Muqaddas Kitoblarni tarqatib bo‘lishganida va boshqa qolmaganida, ikkita kaltabaqay dengizchi Billning qo‘lidan ushlab, kresloga o‘tqazdilar. Kechirim so‘ragan holda va ingliz tilini buzib gapirgan holda, toki Jon butun komanda uchun Muqaddas Kitob olib kelmagunicha, Bill ular bilan qolishini tushuntirdilar. 

			Muqaddas Kitob uchun garovga tushganini bilgan holda, Bill na xursand bo‘lishini, na yig‘lashini bilardi. Va’da berib turib, bajarmaslik oddiy hol bo‘lgan kommunistik mamlakatda yashagan dengizchilar hech kimga ishonmas edilar. 

			Jon jamoatga yugurib ketdi va tez orada bir sumka to‘la rumin tilidagi Muqaddas Kitoblarni olib keldi. Komanda a’zolari minnatdorchilik bilan Muqaddas Kitoblarni qabul qildilar va „garovdagi kishini“ ozod qildilar. 

			Hammaga borib ayting. Mana Iso O‘zining xushxabar maktubi bilan bizga nimani buyuradi. Biz qayerga bormaylik, nima qilmaylik, har doim Isoning Xushxabarini targ‘ib qilish zarur ekanligini esdan chiqarmasligimiz kerak. Bizning Xushxabar bilan bo‘lishishga tayyorligimiz, bizni yoki bandargohga, yoki Xudoga ishonmaydigan qo‘shnimizning xontaxtasiga olib kelishi mumkin. Nima bo‘lganda ham biz har doim ruhan o‘lik bo‘lganlar bilan Xudoning Kalomini bo‘lishishga tayyor bo‘lishimiz kerak. Siz Iso haqida boshqalar bilan bo‘lishishga intilishni o‘zingizda sezasizmi? O‘z vazifangizni bajarish vaqti chegaralanganligini anglayapsizmi? Sizning vazifaingizni boshqa bitta odam bajaradi deb o‘ylagan holda, bu imkoniyatni qo‘ldan boy bermang. Xushxabarning targ‘ib qilinishi yo‘lida, siz bugun qanday qilib o‘z hissangizni qo‘shishingiz mumkin?

			„Shunday qilib, imon — eshitishdan, eshitish esa — Masih kalomini va’z etishdan hosil bo‘ladi“. 

			Rimliklarga maktubi 10:17

			kun 210

			„Biz Sudan hukumati uchun ibodat qilayapmiz va u uchun Xudoga minnatdorchilik bildiramiz. Uning siyosati uchun va masihiylarga qarshi urushi, ya’ni terror, tahdid va qamoqqa tashlashlar uchun minnatdorchilik bildiramiz. Bu cheklovlar natijasida mamlakatdagi masihiy jamoat o‘sdi. Mana shunday sharoitda Xudo biz orqali qilgan ishlarga bir qarang! Qancha odam Masihga imon keltirishiga e’tibor bering!“

			Sudanlik masihiy

			G‘ayritabiiy bosmaxona ishchisi

			Xitoy: Kati Li

			Mehmonlar sekin va hech kimga bildirmasdan xitoylik qariya ayolning uyiga borishdi. Ularni parda yoniga olib bordilar, keyin esa ular ikkita g‘orga o‘xshaydigan xona tomonga olib boruvchi, qorong‘u va uzunligi yuz yarddan ko‘proq bo‘lgan tunel bo‘ylab emaklab yurishdi. 

			Xonalarning bittasida, o‘n besh yoshli Kati Li kichkinaroq va soddagina yozuv mashinkasida ishlab o‘tirar edi. Bir nechta oydan buyon Kati mana shu g‘orda taqiqlangan masihiy kitoblarni yozib o‘tirardi. Agar uni topib olsalar, u butun umri mobaynida yashirinib yurishiga to‘g‘ri keladi. 

			Yashirin yozuv mashinkasi yordamida katta sondagi kitoblar va broshyuralar bosib chiqarilganida esa, Xitoy jamoat xavfsizligi bo‘limi (JXB) dehqonlarni so‘roq qila boshladi. Nashriyot haqida biladiganlar politsiya xodimlari bilan hamkorlik qilishdan bosh tortdilar. O‘shanda JXB xodimlari, imonlilar tomonidan hamkorlik qilishga xohish yo‘qligini ko‘rib, toki qariya ayolning uyini topishguncha, qishloqdagi uylarni birin ketin portlata boshladilar. G‘orni topdilar, yozuv mashinkasini esa musodara qildilar. Ammo yashirin nashriyot xodimlari qochib qolishga ulgurdilar. 

			Hozirgi kungacha Kati Li va uning hamkorlari politsiyadan qochib yurishga majburlar. Ularni topib olishganida esa, qamoqqa tashlaydilar yoki qatl qiladilar. Ular endi hech qachon o‘z qarindoshlari va do‘stlarini ko‘ra olmaydilar. Ammo Katining guvohligi, o‘zi yozgan kitoblarda va broshyuralarda yashaydi. Hozirgi kungacha ularni minglab xitoylik masihiylar o‘qiydilar. 

			Xushxabarning tarqalishini sekinlatish mumkin. Uni hatto vaqtinchalik to‘xtatib ham qo‘yish mumkin. Ammo Xudoning Shohligi doimiy ravishda oldinga qarab o‘saveradi. U hech qachon to‘xtamaydi. Masih O‘zining shogirdlariga Buyuk topshiriq bergan. O‘sha davrdan buyon, dushmanlarning qarshiligiga qaramasdan, Shohlikka kiruvchilarning soni to‘xtovsiz ko‘payib bormoqda. Ko‘plar Xushxabar tarqalishini to‘xtatishga harakat qilishdilar, ammo ular buning uddasidan chiqa olmadilar. Sizning xizmatingizga to‘sqinlik qilishayotganini sezganmisiz? Tasoddifiy sharoitlar tufayli sizning xizmatingiz to‘xtab qolishi mumkindek tuyulganmi? Xudo sizdan hech qachon yuz o‘girmasligini esdan chiqarmang. Siz Xudoga sodiq qolar ekansiz, sizning Xushxabarni targ‘ib qilish ishingiz davom etaveradi.

			„Xudo sizlarda boshlagan xayrli ishini to Iso Masihning keladigan kunigacha tamom qilishiga aminman“ 

			Filippiliklarga maktubi 1:6

			G‘ayritabiiy „boylik“

			Janubiy-Sharqiy Osiyo: xmong qabilasidagi masihiylar. 

			„Ularda Muqaddas Kitob topilgani uchun, bitta imonlining tomog‘iga uzun pichoq suqib so‘ydilar, boshqasining esa og‘ziga qaynab turgan suvni quydilar“.

			Janubiy Osiyodagi xmong qabilasi imonlilari o‘z guvohliklarini video tasmaga yozishga qaror qilishdilar. Ular G‘arbdagi masihiylarga dalda berishni xohladilar. 

			Bitta masihiy ayol shunday deydi: „Qabilada shunchalik ko‘p odamlar imonga kelganidan, kommunistik hukumat o‘ziga nisbatan tahdid seza boshladi. Yovuz ruhlarga topinishga qaytarishga majbur qilish maqsadida, masihiylarni shunchalik qattiq kaltaklashadilar“. 

			„Mahalliy politsiya bizlarga masihiy bo‘lishni taqiqladi. Ular bizni qamoqqa tashlash va hatto o‘ldirish bilan qo‘rqitishayaptilar, — deya davom etdi bu ayol. — Ammo agar Masih uchun o‘lishimiz kerak bo‘lsa, biz buni qilishga tayyormiz“.

			Bu sodiq imonlilar quvg‘inlarni qanday jasorat bilan yengib o‘tayotganini dunyoga bildirish uchun, o‘zini bundan ham kattaroq xavf-xatarlarga qo‘yishga tayyordirlar. Xmong qabilasi — Janubiy-Sharqiy Osiyodagi eng ko‘p sonli qabilalardan biri va ular orasida masihiylik eng tez tarqalayapti. Xmong — shuningdek etnik guruhlar orasidagi eng ko‘p quvg‘inga duch bo‘layotgan qabilalardan biridir. 

			Boshqa bir ayol oldingisining so‘zlariga qo‘shimcha qilib: „Biz o‘zimizda kuch topayotganimiz uchun Xudodan minnatdorman. Men ishonamanki, quvg‘inlar — bu Masihdagi imonimizni sinovdan o‘tkazish xolos. O‘shalar tufayligina biz haqiqiy boylik nima ekanligini anglab yetamiz. Sinovlar kumush va oltinni tozalaydi. Bizlar oxirigacha sodiq qola olishimiz uchun ibodat qilinglar“.

			Temir toblansa yanada kuchliroq bo‘ladi — u juda yuqori haroratda qizdiriladi, kerakli shaklga keltirilgunicha uriladi va keyin sovutiladi. Metaldagi kamchiliklarni yo‘q qilish uchun sovutilib, mustahkam bo‘lgunicha jarayon bir necha marta takrorlanadi. Xuddi shunday toblanish bizning imonimizni ham mustahkamlaydi. Boshqalarning nafrati bizni olovdek qizdiradi, quvg‘in bolg‘asi bizni urib shakl beradi, Xudoning huzurini sezish esa bizni sovutadi. Shu tariqa kamchiliklarmiz yo‘qoladi va imonimiz mustahkam bo‘lib boradi. O‘z hayotingizda toblanish jarayonini kuzatganmisiz? Undan hech ham qochmang. Xmong qabilasidagi birodar aka-uka va opa-singillaringizdan o‘rganinglar. Sizning dushmanlaringiz bilmaydiki, ularning nafrati tufayli, siz imonda yanada kuchliroq bo‘lib borayapsiz. 

			„lekin bu vasvasalar imoningizni sinash uchun foydali ekanligini bilinglar. Hatto foniy oltin ham olovda toblanib, sinaladi. Shu singari, oltindan ham qimmatli bo‘lgan imoningiz sinovdan o‘tib, Iso Masih osmondan zohir bo‘lgach, sizlarga maqtov va shon-sharaf keltirsin“.

			Birinchi Butrus maktubi 1:7

			kun 213

			Yana bitta g‘ayritabiiy kontrabandist

			Sharqiy Evropa: Mixay

			Mixayga tegishli bo‘lgan „Folksvagen“ mashinasi sekin chegaraga yaqinlashdi. U havotirlangan holda: „Ey Xudovand, chegarachilar Kalomingni musodara qilmasliklari uchun Uni himoya qilgin“ — deb qisqacha ibodat qildi. 

			Chegarachilar unga mashinadan chiqishni buyurdi va odatiy savollarni berishni boshladilar: „Sizni bizning mamlakatimizga nima olib keldi? Bu yerda kimnidir uyiga tashrif buyurasizmi? Agar shunday bo‘lsa, u kim? Sizda qurol bormi?“

			Mixay har bitta savolga o‘ylab javob qaytardi. Chegarachilardan bittasi mashinasidagi har bitta o‘rindiq tagini ko‘zdan kechirayotganiga uning ko‘zi tushganida, uning yuragi qinidan chiqib ketay dedi. Mixayni uzoq kutish, so‘roq va hayajonlar qiynab yubordi. Biroq, tez orada uning javoblaridan qoniqish hosil qilgan chegarachi mamlakatga kirishga ruxsat berdi. Uning qimmatbaho yuki esa ularning ko‘zidan yashiringan holicha qoldi. 

			Bu yosh va jasur kitob tashuvchi, ko‘p yillar mobaynida Sharqiy Yevropadagi kommunistik mamlakatlarga noqonuniy tarzda Muqaddas Kitoblar va xushxabar eltuvchi adabiyotlar tashidi. Uning yashirin yukini hech qachon topishmagan. Mixay g‘ayritabiiy rejasini hech kim hatto o‘ylab ham topa olmaydigan, oddiygina inson edi. Uning oyoqlari yo‘q edi — ular to sonlarigacha kesib tashlangan, ammo u bu jismoniy yetishmovchilik uning Xudo Shohligini kengaytirish yo‘lidagi ishiga to‘sqinlik qilishiga yo‘l qo‘ymadi. 

			Xuddi havoriy Pavlusga o‘xshab, Mixay bilardiki, Masihning kuchi uning jismoniy ojizligida yanada mukammal bo‘ladi. Unga maxsus protez oyoqlar qilishganidan so‘ng, u protezdagi bo‘shliqni adabiyotlar bilan to‘ldirib, yo‘lga otlandi.

			Gap xizmat haqida ketganida, Xudo hammaga bir xil imkoniyat beradi. Mixay o‘zining shaxsiy kamchiligi, Xudoning yordamida Uning ishini qilishga yordam berishi mumkinligini anglab yetdi. Har bitta to‘siq, xizmat uchun ajoyib imkoniyat bo‘lib xizmat qilishi mumkin. Xudo Shohligini kengaytirish yo‘lidagi xizmatingiz foydali bo‘lishi uchun nima to‘sqinlik qilayapti deb bilasiz? Bu haqida Xudoning nuqtai nazari bo’yicha o‘ylab ko‘ring va U qanday qilib sizning kulfatingizni O‘zining ulug‘vorligi va sizning foydangiz uchun ishlatishiga bir e’tibor qarating.

			„Shunday ajoyib xazinani sopol idishlarday bo‘lgan tanalarimizda olib yuribmiz. Shu orqali oliy qudrat bizga emas, Xudoga mansub ekanligi ko‘rinib turibdi“. 

			Ikkinchi Korinfliklarga maktubi 4:7

			Yana bir g‘ayritabiiy boylik

			Tojikiston: Sanmin jamoati a’zolari

			Yakshanba kuni edi va Tojikiston poytaxti, Dushanbedagi „Sonmin Greys“ jamoati a’zolari yakshanbadagi xizmat uchun to‘plandilar. Mamlakat kommunistik tuzumdan ozod bo‘lganiga qaramasdan, masihiy faoliyatga radikal kayfiyatdagi musulmonlar ochiq qarshilik ko‘rsatmoqda edi. Kommunistik tuzum tomonidan boshlangan quvg‘inlarni, endilikda boshqa kuchlar davom ettirmoqda. 

			Taklif qilingan cho‘pon voizlik qilishdan endigina to‘xtaganida, jamoat binosida portlash sodir bo‘ldi. Bomba! Xudoni ulug‘layotgan odamlar o‘sha ondayoq, o‘z hayotlarini qutqarish uchun qocha boshladilar. Ular katta zal orqali chiqishga harakat qilardilar, ammo birdaniga ularning yo‘lini to‘sib, o‘sha joyda ikkinchi bomba portladi. Jamoat o‘lik tanalarga to‘la va qon bilan qoplangan edi. 

			Qari ayol yerda yotar va qimirlay olmasdi. Hozirgina o‘qiyotgan Muqaddas Kitobi endi qonga bulg‘anib uning yonida yotardi. Ayol portlashdan oldin Muqaddas Kitobdan uchta oyatini o‘zi uchun bo‘yab olgan edi. Xuddi o‘sha varoqlar endi ochiq holda turardi. 

			„Shunday ajoyib xazinani sopol idishlarday bo‘lgan tanalarimizda olib yuribmiz. Shu orqali oliy qudrat bizga emas, Xudoga mansub ekanligi ko‘rinib turibdi. Biz har tomonlama jabrlanamiz, ezilamiz, ammo sinmaymiz. Ko‘nglimiz alag‘da qolib, mushkul ahvolga tushsak ham umidimizni yo‘qotmaymiz. Quvg‘in qilinamiz, lekin Xudo hech qachon bizni tashlab ketmaydi. Bizni yerga yiqitadilar, ammo yakson qila olmaydilar“ (Ikkinchi Korinfliklarga 4:7–9).

			Radikal kayfiyatdagi musulmonlar o‘zlarining g‘oyasi yo‘lida gunohsiz odamlarni qurbon qilish mumkin deya hisoblaydilar. Biroq har bitta imonlining o‘limi xuddi qimmatbaho toshdek nur bo‘lib sochildi — u Xudo sadoqatining guvohligi bo‘lib xizmat qildi. Dushman qari ayolning tanasini, ya’ni eski „sopol idishni“ yo‘q qilishi mumkin, ammo uning ruhi osmonga ko‘tarilganida, uning ichki boyligi butun dunyoga nur sochadi. Xuddi mana shunday onlarda, biz har qachongidan ko‘ra ko‘proq, birdaniga o‘lim topishimiz mumkinligini anglab yetamiz. Biroq o‘limdan qo‘rqishimiz kerak emas. Oxir oqibatda, dushman qilishi mumkin bo‘lgan eng yomon narsa — bu bizning yerga xos tanamizni o‘ldirishidir. Sizning jismoniy tanangiz — bu haqiqiy o‘zligimiz emas. Bugun sizning ruhiy boyligingizni hech kim tortib ololmasligini bilib dalda olinglar. 

			„Iso Masih o‘limga ro‘baro‘ bo‘lganidek, biz ham azob-uqubat tortib, o‘lim tahlikasida yashayapmiz, toki Isoning hayoti bizning tanamizda namoyon bo‘lsin. Iso Masihga tegishli bo‘lganimiz uchun biz doim o‘limga duchor bo‘lyapmiz, toki Isoning hayoti bizning foniy badanimizda namoyon bo‘lsin“. 

			Ikkinchi Korinfliklarga maktubi 4:10–11

			G‘ayritabiiy boshlanish

			Amerika Qo‘shma Shtatlari: Richard va Sabina Vurmbrand

			1967 yil kuzning sokin kuni edi. Er-xotinlar o‘zlari uchun yangi mamlakatdagi, ya’ni Amerika Qo‘shma Shtatlaridagi kichkina oshxona stolidagi yozuv mashinkasi yonida o‘tirar edilar. Richard Vurmbrandning ruminiyadagi yashirin jamoatdagi xizmati uchun, sovuq va qorong‘u qamoqxona kameralarida va uning rafiqasi esa — majburiy ahloq tuzatish mehnat lagerida o‘tirib chiqqanidan hali uncha ko‘p vaqt o‘tmagan edi. 

			Endi er-xotin Xudo ularga topshirgan topshiriq ustida fikr yuritardilar. Ular butun dunyoga, kommunistik mamlakatlardagi quvg‘in bo‘layotgan masihiylar boshdan kechirayotgan sinovlar va g‘alabalari haqida hikoya qilishni xohlar edilar. Agar ular Ruminiyadan ketishganidan so‘ng, kommunistik diktatura sharoitida ko‘rgan va boshidan kechirganlarini aytishadigan bo‘lsalar, ruminiya maxfiy politsiyasi er-xotinni o‘ldirish bilan tahdid qilardilar. Ammo bu qo‘rqitishlar jasur xizmatchining yo‘liga to‘g‘anoq bo‘la olmas edi. Erkin mamlakatlardagi masihiylar inkor qilgan va unutgan, azob chekayotgan Masih tanasining ovozi bo‘lishi kerak edi. Ko‘z bilan ko‘rib, boshdan kechirganlari osongina qog‘ozga ko‘chdi. Shu tariqa „Azob chekkanlar ovozi“ muqovasining birinchi nashri paydo bo‘ldi. Ular o‘z xizmatini cho’ntagidagi bir nechta yuz dollar bilan va quvg‘indagi jamoatlarga qanday yordam berish mumkinligini bilishni xohlagan, bir necha yuzlab masihiylarning manzillari bilan boshladilar. 

			Bittalik qamoqxona kamerasida paydo bo‘lgan g‘oya amalga oshirildi va endilikda butun dunyo tashkilotiga aylandi. Uning asosiy maqsadi — quvg‘indagi jamoatlarga xizmat qilish. Keyingi millionlab „Azob chekkanlar ovozi“ muqovalari, o‘ttiztadan ko‘proq tillarga tarjima qilinib, butun dunyo bo‘ylab tarqaldi. 

			Uncha katta bo‘lmagan narsadan boshlang. Aynan shu tariqa Xudoga xizmat qilish yo‘lidagi yaxshi g‘oyalar paydo bo‘ladi. Xudo Shohligini yaqinlashtirish xizmatida qachon, qanday va qayerda boshlash unchalik muhim emas, asosiysi — bu ishni boshlashdir. Ko‘plab odamlar yengni shimarib, ishga kirishish o‘rniga, o‘z g‘oyalarini qoplashni boshlaydilar. Biz o‘zimizga qarab: bolalarimiz ulg‘ayib, alohida chiqib ketishganida; kreditlarimizni to‘lab, qarzlardan qutulib, qurbonlik qilish imkoniyatimiz paydo bo‘lganida albatta Masihga xizmat qilamiz deya aytamiz. Har safar keyinroq Masihga xizmat qilamiz deya aytgan holda, o‘z chorlovimizning mohiyatini yana bir bor takidlaymiz. Xudo sizni nima qilishga chorlayapti? Qachondir U sizni buni qilishga chaqirgan. U sizdan aynan nima qilishingizni kutayapti? Siz o‘z chorlovingizga mos holda yashashni boshlash uchun hozir nima qilayapsiz?

			„Fursatni g‘animat bilib, imonlilar qatoriga qo‘shilmaganlarga nisbatan oqilona yo‘l tutinglar“.

			Kolosaliklarga maktubi 4:5.

			G‘ayritabiiy sadoqat

			Gretsiya: Timo‘tiy

			Timo‘tiy yosh bo‘lishiga qaramasdan, Pavlus uni hammaga namuna bo‘lishga chaqirgan. Timo‘tiy o‘zi chorlangan hayotga mos holda yashash mumkinligini isbotlagan. 

			Timo‘tiy Listra shahrida tug‘ilgan. Bu shahar havoriy Pavlusning birinchi elchilik safari paytida tashrif buyurgan shaharlaridan bittasi bo‘lgan. Timo‘tiyning otasi grek, onasi va buvisi suvga cho‘mdirilgan yahudiylar bo‘lishgan. Aynan onasi va buvisi yosh Timo‘tiyning imonda o‘sishiga katta ta’sir ko‘rsatgan. Muqaddas Kitobning aytishicha, aynan ular Timo‘tiyning o‘zini Xudoga bag‘ishlanishida namuna bo‘lishgan. Bundan ko‘rinadiki, Pavlus Timo‘tiyda bag‘ishlangan imonli bo‘lish namunasini ko‘ra olgan. Shunday qilib, Pavlus Sila va Luqo bilan o‘z safariga otlanganida, o‘zi bilan Makedoniyaga Timo‘tiyni ham olib ketdi. 

			Pavlus Timo‘tiyni o‘zining ruhiy o‘g‘li deya bilardi. Efes shahridagi jamoatga cho‘pon kerak bo‘lganida, Pavlus imonlilarni o‘qitish va dalda berish uchun Timo‘tiyni o‘sha joyda qoldirdi. Timo‘tiy hayotda ham, xizmatda ham Pavlusning yonida bo‘lgan. Ehtimol, u havoriy Pavlusning boshi tanasidan judo qilingan kuni, u bilan birga Rimda bo‘lgan bo‘lishi ham mumkin, chunki Pavlus Timo‘tiydan qatl qilinishidan oldin uni kelib ko‘rishini iltimos qilgan. 

			Pavlusning o‘limidan so‘ng, Timo‘tiy jamoat boshqaruvini o‘ziga qabul qilish uchun Efesga qaytdi. U Efesdagi ko‘pchilik odamlarning cho’ntagini boyitayotgan butlarga sig‘inishni hukm qilishda davom etdi. Imperator Domitsian masihiylarga qarshi ikkinchi davra quvg‘inlarni boshlagan paytida, butparastlar unga qarshi chiqdilar. 98 yil Timo‘tiy toshbo‘ron qilib o‘ldirildi. U xuddi Pavlus aytganidek umrining oxirigacha Masihga sodiq qoldi. 

			Hech kim bizdan masihiy hayotda yolg‘iz yashashimizni kutmaydi va hech kim bunga bizni chaqirmaydi ham. Amalda buning iloji ham yo‘q. Xuddi Timo‘tiyga Pavlus o‘rgatgani kabi, har bittamizga yo‘l ko‘rsatuvchi va bizning Masih yo‘lida nimagadir erishishimiz mumkinligiga ishonadigan kishi kerak. Biz jamoatda, maktabda va oilada bizga namuna ko‘rsatadiganlarning ishlarini kuzatib imonda o‘sib boramiz. Hatto biz o‘zimiz boshqalarga namuna ko‘rsata boshlaganimizda ham, hayotdagi o‘yin maydonining o‘rindig‘ida o‘tirib, biz uchun ishqibozlik qilib turadigan kishilarga muhtoj bo‘lishda davom etamiz. Siz uchun imonda namuna bo‘layotgan kishi bormi? Kim sizga Masih uchun yashashni o‘rganishga yordam berayapti? Bu sizning qarindoshlaringizdan biri, do‘stingiz yoki cho‘poningiz bo‘lishi mumkin. Bu kishilar sizning hayotingizga ta’sir ko‘rsatayotgani uchun Xudoga minnatdorchilik bildiring. 

			„Sen esa, o‘zing olgan va qattiq ishongan ta’limotingga sodiq qol. Chunki bu ta’limotni senga o‘rgatgan ustozlarning ibratomuz hayotini o‘zing ko‘rgansan“.

			Ikkinchi Timo‘tiyga 3:14

			„Menda shunday fikr paydo bo‘ldiki, Xudo O‘zining donoligi bo‘yicha, har bitta avlod orasida azobli o‘lim ko‘rishga yo‘l qo‘yadi, chunki aynan o‘sha shahidlarsiz Masihning o‘lim haqiqati bizga xira ko‘rina boshlaydi… Qachonki biz birinchi asrdagi Go‘lgotani o‘zida mujassam etuvchi, shahid ketganlarning o‘limiga qaraganimizda, Rabbimizni ko‘ramiz“.

			Mark Galli

			kun 218

			G‘ayritabiiy chehralar

			Ruminiya: qamalgan cho‘pon

			„Imonlilarning chehrasida Iso Masihni ko‘rish juda ham ajoyib narsa. Ularning yuzlari porlab turadi. Xudoning ulug‘vorligi kommunistik qamoqxonalardagi masihiylarning chehralarida porlab turishiga erishish — bu juda ham katta yutuq. Biz cho‘milmaymiz — men uch yildan buyon cho‘milmadim — ammo Xudoning shuhrati qavat-qavat kir ostidan ham porlab turadi. Ularning chehrasi har doim g‘olibona kulguga to‘la“, — deb yozadi qamoqxonadan cho‘pon. 

			„Kommunistik qamoqxonalardan meni ozod qilishganiga o‘xshab, ozod qilingan boshqa masihiylarni ham bilaman. Xuddi ular kabi, yonimizdan o‘tayotganlar mendan bir necha bor ko‘chada to‘xtatib so‘rashgan: „Siz bilan nima yuz berdi? Nima uchun siz shunchalar baxtli ko‘rinasiz? Baxtli ko‘rinishingizga sabab nima?“ Men ularga, baxtlilik hissi menda ko‘p yillik kommunistik qamoqxonalardagi Najotkorimiz uchun chekkan azoblardan keyin keldi, — deb javob berar edim.

			Odamlar buni tushuna olmasdi, chunki ular o‘z hayotidagi bor qiyinchiliklardan nariga o‘ta olmasdilar. Ular Muqaddas Ruh amri ostida yashashga va Xudoning huzurini his qilib yashashga o‘rganishmaganlar. Ko‘plar shunday o‘ylaydi: sizlar mening hayotim haqida nima bilasizlar, erim meni to‘xtamasdan uradi, yoki xotinim tinmasdan miyamni chaqadi, yoki bolalarim meni tiriklayin go‘rimga tiqadi. Hayotda juda ko‘p moddiy va ruhiy qiyinchiliklar mavjud. Ammo bular shunchalik muhimmi? Bularning barisini Rabbimiz Isoni tanib bilish xursandchiligi bilan tenglashtirib bo‘larmidi?“

			Rabbimiz Iso bergan narsani bizdan hech kim tortib ololmaydi. U bizga tanamizda yashovchi Muqaddas Ruhning xursandchiligini beradi. Shart-sharoitimiz qiyin, hayotimiz qayg‘uli bo‘lishiga qaramasdan, xursandchilik chehramizda porlab turadi. Hatto uch yil mobaynida kommunistik qamoqxonalarda orttirilgan eng qora loy ham, masihiyning yuzidagi xursandchiligini bekita olmaydi. Bizni kulfatlar xursand qilmaydi. Bizda qayg‘u bo‘lgani uchun biz xursand emasmiz. Aksincha biz xursandchilikda yashashda davom etayapmiz, chunki qayg‘ularimiz ichida ham Masih biz bilan birga. Xursandchilik hissini yo‘qotdingizmi? To‘g‘ri tushuning, sizdan bu xursandchilikni hech kim tortib ololmaydi. Agar bu narsa sizning hayotingizda yetishmayotgan bo‘lsa, bilingki, buning sababi sharoitlar bosimi ostida, siz o‘z erkingiz bo‘yicha undan voz kechdingiz. Xudodagi xursandchiligingiz qayta tiklanishini bugunoq Undan so‘rang. 

			„…Shunda yuragingiz quvonchga to‘ladi. Quvonchingizni sizlardan hech kim tortib olmaydi“.

			Yuhanno Xushxabari 16:22

			kun 219

			G‘ayrtabiiy shifolanish

			Pokiston: Asif

			Pokiston ko‘chalaridan birida mashina urib ketganida, Asif oyog‘ini sindirdi. Og‘riqdan tinkasi quriganida, u oyoqlariga kimningdir qo‘li tekkanini his qildi. Ko‘zini ochdi va yonida Iso uning oyoqlariga shifo berishini so‘rab turgan ayolni ko‘rdi. Asifning jahli chiqdi, chunki u musulmon edi. Ammo birdaniga tanasi bo‘ylab bir g‘alati kuch tarqala boshladi. Bukilgan oyoqlari to‘g‘irlandi va suyaklari o‘z joyiga tushdi. Tez orada o‘z oyoqlari bilan uyiga ketishi mumkin bo‘ldi. 

			Unga shifo bergan „Iso“ haqida ko‘proq bilishga harakat qilib, o’sha ayol bergan Muqaddas Kitobdan Isoning boshqa mo‘‘jizalari haqida ham o‘qiy boshladi. Muqaddas Kitobni o‘qiganidan so‘ng paydo bo‘lgan savollar bilan u o‘zi yashaydigan joydagi machit domlasiga murojaat qildi. „Nimaga sen birdaniga Iso bilan qiziqib qolding?“ — deya kuldi domla. „Qanday qilib qiziqmayin?“ — deya javob berdi Asif. — „Axir u menga shifo berdiku!“

			Domla machitdagi boshqa musulmonlarning yordami bilan Asifni xonaga qamadi va unga zahar ichishni taklif qildi. Ularning fikricha, agar Asif Iso Masihni qabul qilishdan oldin o‘lsa, to‘g‘ridan-to‘g‘ri jannatga tushadi. Asif Iso Masihdan yordam so‘ray boshladi. To‘satdan charaqlagan nur bu chang bosgan xonani qopladi. O‘sha kuni Asif shunday deya Xudoga va’da berdi: „Ey Iso Masih, bugundan boshlab Mening hayotim Senga tegishlidir. Yerdagi umrim qancha davom etsa, shuncha vaqt faqat Senga xizmat qilaman“.

			Asifning oilasi undan voz kechdi. U odamlarga o‘zining yangi do‘sti Iso Masih haqida gapirgani uchun, bir necha bor ko‘chada do‘pposlandi. 

			Ayrim paytda biz Xudoga ishonishimizdan oldin, Uning kuchini his qilib ko‘rishimizga to‘g‘ri keladi. Aslini olganda, ko‘pchilik imonsiz odamlar qandaydir masofadan turib din haqida gaplashishga tayyorlar, ammo shaxsiy ruhiy kechinmaga ega bo‘lishni xohlamaydilar. Shaxsiy boshdan kechirilgan narsa bilan esa hech kim bahslasha olmaydi. Shaxs — bu masalada yagona mutaxassis hisoblanadi. Xudo bilan uchrashish — bu Uning kuchini anglab yetish va huzurini his qilish. Muqaddas Kitobda o‘z shaxsiy tajribasida Xudoning kuchini anglab yetgan imonsizlar haqidagi misollar keltiriladi. Ularning ayrimlari Unga topina boshladilar. Boshqalari esa Undan yuz o‘girdilar va oqibatda jafo chekdilar. Nima bo‘lganda ham, Xudoni bir marta uchratgan odam o‘zgarmasdan qola olmaydi. Ikkilanuvchi kishiga Xudo: „Men mavjudman va senga O‘z qaramog‘imni taklif qilaman. Sen esa o‘z ixtiyoringga ko‘ra yo‘l tut“ — deb aytayapti. Qay tarzda Xudo sizga O‘zining mavjudligini ochib bergan? Bu tajribani kim bilan bo‘lishishingiz mumkin? 

			„Sen haqingda birovlardan eshitgandim, ammo endi ko‘zlarim bilan Seni ko‘rib turibman“. 

			Ayub 42:5

		


		
			kun 220

			G‘ayritabiiy sharlar

			Shimoliy Koreya: osmondan maktub

			„Buvijon bunga qarang, nima topdim!“ — dedi hayratlangan kichkina koreys qizcha. U qo‘lida oldin hech qachon ko‘rmagan narsani ushlab turardi. Buvisi o‘zining ojiz ko‘zlari bilan unga qaradi, ammo nevarasini hayratga solgan narsani sinchiklab ko‘ra olmadi. U qizchaning onasini chaqirib: „Iltimos, qizchang nima topganiga bir qarachi“ — dedi. 

			Qari ayolning qizi xonaga kirdi va onasining ajin tushgan qo‘lidan topilgan narsani oldi. U sharning ichida yozilgan so‘zlarni o‘qiy boshladi. „Rabbimiz Iso sizlarni sevadi. Birodar aka-uka va opa-singillaringiz sizlarni unutganlari yo‘q. Zero Xudo olamni shunchalik sevdiki, O‘zining yagona O‘g‘lini berdi“.

			„Bu Muqaddas Kitob-ku! Ular havo sharida Muqaddas Kitobdan oyatlar yozib yuborishibdi! Iltimos, davomini ham o‘qi“ — dedi.

			Havo sharida Shimoliy Koreya aholisini qo‘llab-quvatlovchi so‘zlar yozilgan edi. Unda G‘arbdagi masihiylardan maktub va olti yuzdan ko‘proq oyatlar keltirilgan edi. Bu oyatlar o‘quvchiga yaratilishdan tortib, Isoning xochga mixlanishigacha, hatto Isoning ikkinchi marta kelishi haqida gapirardi. Oxirgi o‘n yil ichida ko‘p minglab mana shunday „Muqaddas Kitob sharlari“ Shimoliy Koreyaga uchirilgan. „Azob chekkanlar ovozi“ tashkiloti zulm ostida yashayotgan xalqlarga Xudo Kalomini va Xushxabarni yetkazishning o‘ziga xos yo‘lini o‘ylab topdi. Zabur 18:2 da shunday yozigan: „Xudoning shuhratini samolar namoyon qiladi, Uning ijodini falak toqi aytib turadi“. 

			Xudo bizning ongimiz va yuragimiz, Kalomdan keltirilgan dalda beruvchi oyatlarga to‘la bo‘lishini xohlaydi. Shuningdek, Xudo bu oyatlar bizning ongimizga xuddi havo sharlariga o‘xshab, o‘sha oyatlarga muhtoj bo‘lgan paytimizida uchib kelishini xohlaydi. Agar bu oyatlar bizning ongimizda hech qachon bo‘lmagan bo‘lsa, qanday qilib Xudo bizning fikrimizni bu Kalomdagi oyatlarga to‘ldirishi mumkin. Hayratlanarlisi shundaki, ko‘pincha biz erkin jamiyatda yashashimizga qaramasdan, o‘zimizni xuddi Shimoliy Koreya kabi, Xudo Kalomi taqiqlangan avtoritar mamlakatda yashayotgandek tutamiz. Biz Muqaddas Kitobni doimiy tarzda o‘qimaymiz — xuddi Xudo Kalomining nusxasi o‘zimizda yo‘qdek tutamiz. Ehtimol, Xudoning Kalomi ongingizning yopiq chegaralarini sindirib tashlashi uchun, Xudodan ibodat qilib so‘rash vaqti kelgandir. Kundalik hayot rejangizda Muqaddas Kitobni o‘qish uchun ham vaqt ajrating va Xudodan Uning Kalomiga nisbatan bo‘lgan intilishingizni yangilashini so‘rang. 

			„Muqaddas Bitiklarning hammasi ilohiy ilhom bilan yozilgan bo‘lib, ta’lim va tanbeh berish, xatolarni tuzatish va solihlik yo‘lida tarbiya berish uchun foydalidir. Bitiklardagi o‘gitlar bo‘yicha yashagan Xudoning quli har qanday yaxshi ish qilishga qobil bo‘lib, tayyor turadi“. 

			Ikkinchi Timo‘tiyga maktubi 3:16–17

			kun 221

			G‘ayritabiiy haqiqat

			Pokiston: Nadiya Naira Masih

			O‘n besh yashar Nadiya Naira Masih — sodiq masihiy. O‘z uyida yashaganida, u har kuni ertalab ibodat qilar va Muqaddas Kitobni o‘qir edi. Uning ota-onasi qizini o‘sha achinarli 2001 yildan buyon ko‘rmagan bo‘lishiga qaramasdan, qizi bu ishni o‘g‘irlab ketganlarning uyida ham qilishni davom ettirayotganiga umid qilayaptilar. 

			Musulmon kishi Maqsud Ahmad Nadiyani o‘g‘irlab ketdi. O‘shanda hali Nadiyaning oilasining yaqin do‘sti bo‘lgan Maqsudning onasi, Nadiyani uydan chiqarib olishga va qo‘llarida avtomat bilan qurollangan Maqsud hamda uning ikkita ukasi bo‘lgan mashinaga o‘tqazishga yordam bergan edi. Bundan keyin Nadiyani hech kim boshqa ko‘rmadi. 

			Yosh qizlarni o‘g‘irlash — Pokistdanda kamdan kam uchraydigan voqea. Biroq jinoyat masihiylarga qarshi yuz berganida va politsiyaga pora berilganida, ular odamni kerakli joydan izlamaydilar. Nadiya bilan ham aynan mana shunday bo‘lgani ehtimoldan holi emas. 

			Mahalliy politsiya xodimlari o‘g‘irlash jinoyati sodir bo‘lganida, tergov ishlarini juda sekin olib boradilar. Nadiyaning uyiga Maqsud bilan nikohlanganini tasdiqlovchi hujjatni jo‘natishdilar. Shuningdek bu hujjatda Nadiyaning rasmiy ravishda masihiylikdan islomga o‘tgani ham takidlangan edi. Nadiya — hali o‘spirin qiz edi. Bu voqea tufayli Nadiyaning ota-onasi g‘azabni va og‘ir yo‘qotishni boshdan kechirgan bo‘lishiga qaramasdan, ularning Maqsudga nisbatan nafrati yo‘q edi. Xudo ularning qizini qaytarishga yoki uning erini imonga keltirishga qodir ekanligiga ishonardilar. 

			Ishonch — bu shunday narsaki, inson toki unda ishonchdan tashqari hech narsa qolmagunicha buni tushunmaydi. Nadiyaning ota-onasi ishonish nima ekanini yaxshi bilishadilar. Ular Nadiyaning qaytish yoki qaytmasligini bilmaydilar. Ammo shu bilan birga, Xudo ularning qizini uyiga qaytarishga ham qodir ekanligiga ishonardilar. Farqi juda katta. Agar ular aniq bir natijaga erishishga ishonganlarida edi, bu natijaga erisha olmagan taqdirda imoni tebranishi mumkin edi. Ammo ular Xudoning tugamas kuchiga va Uning hamma narsaga qodir ekanligiga ishonardilar. Agar Xudo O‘z irodasi bo‘yicha uning qaytishiga yo‘l qo‘ymasa ham, bunga qaramasdan ular Xudoga suyanishda davom etaveradilar. Siz Xudoga natijaga bog‘liq bo‘lgan shartli ishonch bilan ishonasizmi yoki natija qanday bo‘lishidan qat’iy nazar ishonishda davom etaverasizmi?

			„Biz sig‘inadigan Xudo bizni olovli chuqurlikdan ham, sizning qo‘lingizdan ham qutqarishga qodir. Ammo U bizni qutqarmagan taqdirda ham, bilib qo‘yingki, ey, shoh hazratlari, biz hech qachon xudolaringizga sig‘inmaymiz, siz o‘rnatgan oltin haykalga ham sajda qilmaymiz“.

			Doniyor payg‘ambarning kitobi 3:17–18

			kun 222

			G‘ayritabiiy ishonch

			Rim: Yustian

			Agar seni xuddi jinoyatchi kabi urib yoki qatl qilib, boshingdan judo qilsa ham samoga borishingga ishonasanmi? — deya so‘radi shahar arbobi Rustik. 

			— Men ishonamanki, bularga sabr qilsam, Iso Masihning va’da qilganlariga ega bo‘laman. U bergan hayot in’omi, Unga oxirigacha sodiq qolganlarga yor bo‘lishiga ishonaman, — deya javob qildi Yustian.

			— Demak sen qandaydir mukofot olaman deb o‘ylaysanmi? — deya hayron bo‘ldi. 

			— Men o‘ylamayman, balki bunga aminman — degan qat’iy ohangdagi javob yangradi. 

			Rustik achchiqlangan holda o‘zini divanga tashladi:

			— Sen xudolarga qurbonlik keltirishga rozi bo‘lishing kerak.

			Yustian qarorida qat’iy turib:

			— Hech bir dono odam, xudosizlarga qo‘shilib, o‘zining Xudo bilan bo‘lgan munosabatiga isnod keltirmaydi. 

			Rustik uchun bunisi haddan ziyod bo‘ldi:

			— Agar bo‘ysunmasang, ayovsiz tarzda qatl qilinasan. 

			— Xudo uchun o‘ladigan bo‘lsam, qo‘rqishimga hojat yo‘qligini bilaman. Bunday o‘lim — men uchun yutuq va Masih bilan birga bo‘lishim uchun dalil, — deya javob qildi Yustian. 

			Yustian bilan birga bo‘lgan boshqa masihiylar uni qo‘llab-quvvatladilar:

			— Xohlaganingizni qilinglar, biz — masihiylarmiz va butlarga qurbonlik keltirmaymiz. 

			O‘shanda Rustik uning talabini bajarishdan bosh tortgan masihiylarga chiqarilgan hukmini e’lon qildi:

			— Qonunga binoan, xudolarga qurbonlik keltirishdan va imperatorning buyrug‘iga bo‘ysunishdan bosh tortgan odamlar qamchilanadi, keyin esa boshini tanasidan judo qilish orqali o‘limga hukm qilinadi. 

			Yustian o‘zining jallodlariga qarata: „Sizlar bizni o‘ldirishingiz mumkin, ammo bizga haqiqiy zarar keltira olmaysizlar“ — dedi. Bu so‘zlar ahmoq odamning gaplarimidi? Ehtimol, u muqarrar o‘limi oldidan aqlidan ayrilgandir? Yo‘q, u bitta narsaga ishonchi komil edi: Iso Masih unga abadiy hayot in’om qilgandi. Yustian o‘zining yerdagi hayoti tugashi haqida o‘ylaganida, u samoviy uyining go‘zalligini ko‘rdi. Sizda-chi, nima ko‘proq: yerdagi hayotingizni yo‘qotish qo‘rquvimi yoki samoda abadiy hayotga ega bo‘lish ishonchimi? O‘lim — bu ikkilanishlar uchun vaqt emas. Hozir, sizga hech narsa xavf solmayotgan paytda, bu savolga o‘zingiz uchun javob bering. 

			„Tanani o‘ldirib, jonni o‘ldira olmaydiganlardan qo‘rqmanglar. Xudodan qo‘rqinglar! Chunki U jonni ham, tanani ham do‘zaxda halok etishga qodir“. 

			Matto Xushxabari 10:28 

			kun 223

			G‘ayritabiiy muallif

			Angliya: Jon Foks

			Muqaddas Magdalina kollejining yosh o‘qituvchisi Jon Foks o‘z ibodatida: „Ular o‘zlarini Sening ruhoniylaring va xizmatkorlaring deb ataydilar, aslida esa o‘zlariga va o‘z hokimiyatiga topinadilar. Xudo va inson o‘rtasida Iso Masihdan va Uning Kalomidan o‘zga hech narsa yo‘qligini anglay olishlari uchun yordam bergin“.

			Kimdir Jonning ibodatini eshitib qolib, tezda kollejning rahbariyatiga xabar qildi. Uni davlatga va jamoatga qarshi qo‘zg‘olon ko‘tarishda ayblashdilar. Jon o‘z e’tiqodidan voz kechishdan bosh tortganida, uni universitetdan haydadilar. Buning oqibatida Jon boshqa ish topishda jiddiy muammolarga duch keldi. Ezilgan va ochlikdan tinkasi qurigan Jon bir kuni jamoatda ibodat qildi. Jonning oldida ilgari u hech qachon uchratmagan bitta odam paydo bo‘ldi va uning qo‘liga pul berdi. „Qayg‘urma, — dedi u. — Tez orada ishning o‘zi seni topadi“. Bir necha kundan keyin Jon boy odamlarning bolalariga o‘qituvchilik qilish imkoniga ega bo‘ldi. 

			Genrix VIII ning hukmronligi paytida Jonga o‘xshash masihiylarga iltifot bilan munosabatda bo‘la boshlandi. Biroq davlat tepasiga Mariya I kelganida, u davlat ko‘rsatmalarini bajarmagan juda ko‘plab masihiylarni qatl qildi. Uning besh yillik hukmronligi davrida uch yuzdan ko‘proq odam halok bo‘ldi. Jon va uning homilador xotini zo‘rg‘a qamoqdan qutulib qolib, Angliyadan Belgiyaga qochdilar. Imoni uchun o‘lganlarning xotirasini abadiylashtirish uchun, Jon „Foksning shahidlar kitobi“ ni yozdi. 

			Quvg‘inlar haqida o‘qish — bu bitta narsa, ammo uni boshdan kechirish — umuman boshqa narsa. Ko‘plab odamlar sodiq qolgan masihiylarning hayoti haqida o‘qiydilar va ularning jasoratidan qoil qoladilar. Ammo ular shaxsiy imon tajribasiga ega emaslar. Ular azob chekib shaxid ketganlarning jasoratidan zavqlanadilar, ammo uning kelib chiqish manbasi, ya’ni Iso Masih bilan bo‘lgan shaxsiy munosabati haqida o‘ylab ham ko‘rmaydilar. Ular Xushxabarni o‘qishlari, ammo jo‘shqin imonga ega bo‘lmasliklari mumkin. Azob chekib shahid ketganlar, boshqalarni, hatto o‘zlarini quvg‘in qilganlarni ham Masihga imon keltirishga chaqirib yashaganlar va vafot etganlar. Bu tarixiy hikoyalarni o‘qiganingizda, ular sizni ham mana shunday masihiycha jonbozlik ko‘rsatishga chorlamayaptimi? Esdan chiqarmang-ki, ularning imonidan zavqlanishning o‘zi yetarli emas, siz o‘zingiz ham qaysidir darajada Unga bo‘lgan shaxsiy imon sinovini boshdan kechirishingiz zarur. 

			„Axir, farog‘at diyori haqidagi Xushxabar Isroil xalqiga sahroda e’lon qilinganday, bizga ham e’lon qilindi. Ammo ular bu Xushxabarni eshitsalar ham, uning qadriga yetmadilar. Ular bizga o‘xshab, bu xabarga quloq solganlarida edi, ishongan bo‘lar edilar“.

			Ibroniylarga maktubi 4:2

			kun 224

			„Qamoqxona — ko‘p hosil keltiruvchi masihiyning hayoti uchun to‘siq bo‘la olmaydi“. 

			Cho‘pon Richard Vurmbrand

			kun 225

			G‘ayritabiiy jazo

			Angliya: Jon Uiklif

			1428 yili, angliyaning sovuq tong saharlaridan bittasida, qabristonda bir nechta odam darbadarlik qilib yurishardi. Ulardan bittasi, qimmatbaho ruhoniy kiyimini kiyib olgan ruhoniy, qabrlardan bittasini ko‘rsatib: „U shu yerda. Kovlanglar. Allaqachon bunga barham berish kerak edi“ — dedi.

			Belkurakning uchi qattiq narsaga borib tekkanida va tobutni yerdan chiqarishganida, ruhoniy „ochinglar!“ — deya buyurdi.

			„Ammo, janob, u ellik yildan buyon yerda yotibdi! — deya e’tiroz bildirdi go‘rkovlardan bittasi. — Undan deyarli hech narsa qolmagan!“. 

			Ruhoniy jahldan siltanib ketdi, ammo g‘azabini yashirishga harakat qildi. „U holda uni butunlay yoqib yuboramiz!“. Nima narsa bu odamning shunchalik jahlini chiqargan bo‘lishi mumkin? Bu odam o‘lganiga ellik yil bo‘lganiga qaramasdan, tobutni kovlashning nima keragi bor edi? Xuddi tirik bid’atchini gulxanda yoqqandek, bu o‘likni ham ommaviy tarzda yoqish nimaga kerak bo‘ldi? 1376 yili Jon Uiklif „inoyatga asoslangan hokimiyat“ ta’limotini nashrdan chiqardi. Uning haddan tashqari jasorat bilan yozilgan maktubini quyidagicha talqin qilish mumkin: „Butun dunyodagi masihiylarning hayotini boshqarish uchun, Xushxabardan boshqa hech narsa kerak emas“. Shuningdek Uiklif Muqaddas Kitobni ingliz tiliga tarjima qildi va yashirin tarzda qilingan tarjimani risolalarda tarqata boshladi. U bu ishni 1384 yilgacha, ya’ni vafot etgunicha davom ettirdi. Bu Reformatsiyadan bir yuz o‘ttiz yil oldin yuz bergan edi. 

			Gulxan yonib bo‘lganidan so‘ng, ruhoniy „Kulini daryoga sochinglar, — deya buyurdi. — Endi hech qachon biz Jon Uiklif haqida eshitmaymiz“. 

			Yana yuz yil o‘tib, Angliyada Muqaddas Kitobni ingliz tilida o‘qishga ruxsat berildi. 

			Ruhoniylar Jon Uiklifga qarshi hamma narsani, hatto uning kuli va ta’limotini ham yo‘q qilish uchun qo‘lidan kelgan hamma narsani qildilar. Ammo buning aksi sifatida, Jon Uklifning yoqilgan tanasining har bir kul parchasi, Evropada Xudo Kalomiga nisbatan chanqoqlikni uyg‘otdi. Uiklif ta’limotiga qarshi bo‘lganlarning hatti-harakatlari nafaqat behuda bo‘lib chiqdi, balki Masih ishining muvaffaqiyatiga ham sababchi bo‘ldi. Ko‘pincha bizning dushmanimiz — shayton, masihiylikni yo‘q qilish uchun juda katta kuch sarf qilayotganini ko‘rishimiz mumkin. Biroq uning hatti-harakati bekor bo‘lib chiqadi va aksincha natijaga olib keladi. Masihga sodiq bo‘lganlarni ruhlantirish va ularni yanada ko‘proq sadoqatli qilish uchun, Xudo quvg‘inlarga ruxsat beradi. Sizning shaxsiy quvg‘inlarga uchrashingiz, Xudoning rejasida o‘z o‘rniga ega ekanligiga rozimisiz? Tez orada quvg‘in qilayotganlarning yomonligi sizni yanada kuchliroq qilishini va ularning la’nati sizga Xudoning marhamatini olib kelishini ko‘rasiz. 

			„Faqatgina o‘sha umidimiz bilan emas, balki azob-uqubatlarimiz bilan ham faxrlanamiz, chunki azob-uqubatlar sabr-toqat hosil qilishini bilamiz. Sabr-toqat Xudoga ma’qul fe’l-atvorni, bunday fe’l-atvor esa umidni hosil qiladi“.

			Rimliklarga 5:3–4

			kun 226

			G‘ayritabiiy azobli o‘lim — 1 qism

			Rim: Karp

			„Mening birinchi va haqaqiy ismim — masihiy. Odamlar meni Karp deb chaqiradilar“.

			„Sen imperatorning buyrug‘i haqida bilasanmi, — deya qattiyatlik bilan so‘radi prokonsul. — Barcha kishilar Rimning hamma narsaga qodir xudolariga topinishlari shart, shuning uchun ularga qurbonlik keltirishingni qat’iy maslahat beraman“.

			„Men — masihiyman va bizlarni qutqarish uchun kelgan, Xudoning O‘g‘li Masihga topinaman. Men butlarga qurbonlik keltirmayman. Ular nari borsa haqiqiy ins-jinslar, ruhlarning timsolini aks ettiradi. Ularga qurbonlik keltirishimning hecham iloji yo‘q“ — deya javob qildi masihiy. 

			„Biroq Tsezar qurbonlik keltirishini buyurdi“.

			„Tiriklar o‘liklarga qurbonlik keltirmaydi“.

			„Sen xudolar o‘lik deb o‘ylaysanmi?“

			„Ular hech qachon odam bo‘lishmagan va o‘lish imkoniyatiga ham ega bo‘lishmagan. Ularga topinayotganlar adashib yuribdilar“.

			„Men senga ko‘p gapirishga imkon berdim, ammo sen xudolarni va imperatorni haqorat qilayapsan. Sen yoki qurbonlik keltirasan, yoki o‘lasan!“

			„Qurbonlik keltira olmayman. Men hech qachon butlarga qurbonlik keltirmaganman va bundan keyin ham keltirmayman“.

			Prokonsul Karpni osishni va undan terisini silishni buyurganida, u shunday deya qichqirdi: „Men masihiyman! Men masihiyman! Men masihiyman!“

			Bu hikoyadagi prokonsulga o‘xshab, Masihning kalomi uni tushunmaganlar uchun ma’nosizdek tuyuladi. Ular shuningdek o‘zlari tushunmagan narsaga qarshilik ko‘rsatish kerak deya o‘ylaydilar. Ehtimol, ularni noma’lumlik qo‘rqitar. Ehtimol, manmanlik ularning Xudoning Xushxabariga imon keltirishiga to‘sqinlik qilar. Masihiylik bilan rozi bo‘lmaganlar, ko‘pincha haqiqatni imon bilan qabul qila olmaydilar. Xushxabarga qarshilik ko‘rsatayotganlar uchun ibodat qilayapsizlarmi? Masihning izdoshlarini quvg‘in qilayotganlar uchun ibodat qilganingizda, Muqaddas Ruh ularga Masih kalomini ochib berishini so‘rang. 

			„Xoch haqidagi bu xabar halok bo‘layotganlarga telbalikday tuyuladi. Ammo biz, najot topayotganlar uchun esa u Xudoning qudratidir“.

			Birinchi Korinfliklarga 1:18

			kun 227

			G‘ayritabiiy azobli o‘lim — 2 qism

			Rim: Papil

			Prokonsul qonga bulg‘angan Karpning yonida turgan Papilga diqqatini qaratdi. „Farzandlaring bormi?“ — deya so‘radi prokonsul. 

			„Ha albatta, Xudoga shukurki, farzandlarim juda ko‘p“.

			Olomon ichidan bittasi: „Unda masihiylik imoni bo‘yicha ruhiy farzandlari borligi haqida aytayapti“ — deya qichqirdi. 

			Buni eshitgan prokonsulning jahli chiqib: „Nima uchun sen farzandlarim ko‘p deb meni aldayapsan?“ — deya qichqirdi u.

			„Men haqiqatni aytayapman. Har bitta oblastda, har bitta shaharda ruhiy farzandlarim bor“. Prokonsul jahldan tushmadi: „Agar rim xudolariga qurbonlik keltirmasang, sening boshingga ham Karpning taqdiri tushadi! Nima deysan?“

			Papil shunday javob qildi: „Men yoshlik paytimdan Xudoga xizmat qilib kelaman. Men hech qachon butlarga qurbonlik keltirmaganman. Men aytishim mumkin bo‘lgan eng buyuk va ajoyib narsa — bu mening masihiy ekanligim“.

			Prokonsul uni ham Karpning yoniga osishni va undan ham temirdan bo‘lgan qiynoq qurollari yordamida terisini silishni buyurdi. Bu azobli qiynoqlar paytida, Papilning og‘zidan umuman ovoz chiqmadi. 

			Karp va Papilning g‘ayritabiiy chidamini ko‘rgan prokonsul, ularni tiriklayin gulxanda yoqishga buyurdi. Papilni mixlar yordamida yog‘ochga qoqdilar. Olov uchqunlari unga yetib borganida, u ibodat qildi va jonini Xudoning qo‘liga topshirdi. 

			Masihiylar o‘z imonini himoya qilishga to‘g‘ri kelganida, ular ko‘pincha nima aytish kerakligidan xavotir olishadilar. Shunday vaziyat paydo bo‘lganida, biz xuddi imtixon savollariga javob berayotgan talabalarga o‘xshab, tayyorgarlik ko‘ramiz. „Agar mendan Uch birlikning mohiyatini tushuntirish haqida yoki Xushxabarni hech qachon eshitmagan odamlar qanday najot topishi haqida so‘rasalar nima deb javob beraman? Mariyamning bokira tarzda tug‘ishini qanday qilib himoya qilishim mumkin?“ To‘g‘risini aytadigan bo‘lsak, o‘zimizning Masihga bo‘lgan imon guvohligimizdan yaxshiroq va to‘g‘riroq so‘zlarni topishimiz qiyin. „Men aytishim mumkin bo‘lgan eng buyuk va ajoyib so‘z — bu mening masihiy ekanligimni aytishdir“. Imonsiz odam uchun, sizning Iso Masihga bo‘lgan sevgingizni va U bilan samimiy munosabatda bo‘lish istagi eng kuchli dalil hisoblanadi. 

			„Ey birodarlar, men sizlarga Xudoning sirli rejasini e’lon qilishga borganimda, so‘zamollik va insoniy donolik bilan gapirmadim“.

			Birinchi Korinfliklarga maktubi 2:1

			kun 228

			G‘ayritabiiy azobli o‘lim — 3 qism

			Rim: Agafonika

			Karpni yog‘ochga qoqishganida va uni olov o‘rab olganida, u baland ovozda: „Xudoning O‘g‘li Rabbimiz Iso Masih, gunohkor bandangni xuddi O‘zing kabi azobli o‘lim ko‘rishga loyiq deb bilganing uchun senga shon-sharaflar bo‘lsin!“ Ushbu so‘zlar bilan jonini Xudoning qo‘liga topshirdi. 

			Karp ibodat qilib turganida, onasi Agafonika uning oldida Xudoning shon-shuhrati nomoyon bo‘lganiga guvoh bo‘ldi. Unga osmon ochilib, u yerda dabdaba bilan bezatilgan dasturxonlar, Xudoning Qo‘zisining shodiyonasini ko‘rgandek tuyuldi. Eng tepada esa Iso Masih turar edi. Uning yuragi urib ketdi va osmondan unga qarata aytilgan chorlovni eshitdi. U sakrab o‘rnidan turdi va baland ovozda: „Bu dasturxon men uchun ham tayyorlangan. Men ham bu ulug‘vor Kechada qatnashishim kerak“ — dedi.

			Minbardan qatl jarayonida ishtirok etayotgan masihiylarning chaqirig‘i eshitildi: „O‘z bolangga, o‘z farzandingga rahming kelsin!“

			„Uning g‘amxo‘rlik qiluvchi Xudosi bor, — deya javob berdi Agafonika, — U shuningdek bizlarning har birimiz haqimizda ham g‘amxo‘rlik qiladi. Menga keladigan bo‘lsa, U bilan birga bo‘lishni xohlayman“.

			U tashqi kiyimini yechdi va uni ham yog‘ochga qoqishlarini so‘rab, gulxan tomonga yura boshladi. 

			Ishtirokchilarning ichida yig‘i va nolalar eshitila boshladi: „Bu juda og‘ir va nohaq hukm!“ — deyishdilar. 

			Gulxanning qasir-qusuri orasidan qattiqroq qichqirishga harakat qilib, Agafonika nola qilib dedi: „Rabbim, menga yordam ber, men sening oldingga shoshayapman!“. Va Agafonika ham Xudoning oldiga ketdi. Xudovandning 165 yili edi. 

			Bir-biriga bog‘liq hodisalar. Bu oldindan aytish yoki tushuntirish qiyin bo‘lgan — bittasi boshqasining kelib chiqishiga sabab bo‘luvchi, kutilmagan hodisalar. Barchasi Papilning jasoratli bo‘lishiga yo‘l ochgan va keyinchalik ikkalasi ham imoni uchun qiynoqlarga uchragan Karpdan boshlandi. Ularning g‘ayritabiiy azobli o‘limidan ilhomlangan, bu zanjirdagi uchinchi muhim ayol ham imon bilan azoblarni kutib oldi va o‘z ixtiyori bilan Masih uchun o‘lishga qaror qildi. Bugungi kunda ham bunday ruhiy uyg‘onishning davom etishini talabalar shaharchalarida, qishloqlarda, shaharlarda va turli mintaqa jamiyatlari orasida kuzatish mumkin. Bu yerda bir kishining hayoti boshqa kishining hayotida ko‘proq sodiqlikni vujudga keltiradi, u esa — keyingisining hayotida. Siz ham o‘z jamoatingizda yoki jamiyatingiz orasida mana shunday zanjirning bir qismi bo‘lib ishtirok etganingizga qancha vaqt bo‘ldi? Bu yangilanish mazkur zanjirning eng muhim qismi, ya’ni o‘zingizdan boshlanishi uchun ibodat qiling.

			„…Senga sajda qilamiz, bizga hayot ato qil“.

			Zabur 79:19

			kun 229

			G‘ayritabiiy qochoq

			Xitoy: Lo Lyu

			Atrofdagilarning diqqatini o‘ziga qaratmaslik uchun va orqasidan hech kim yurmaganiga ishonch hosil qilish uchun, atrofga qaraganicha Lo Lyu xitoyning odamlar ko‘p bo‘lgan ko‘chasidan yurardi. Uning qo‘lga olinishiga yordam bergan kishi uchun deyarli olti yuz dollar va’da qilingan va uning rasmi qistirilgan yana bitta plakatning yonidan o‘tdi. 

			Lyu atigi o‘n yetti yoshda bo‘lganida, o‘z uyidan Xudoga xizmat qilish uchun chiqib ketdi. U imonlilarga ro‘yxatdan o‘tmagan, ya’ni kommunistik hukumatning ko‘zida noqonuniy bo‘lgan uy jamoatlarini tashkil etishga yordam beruvchi tashkilotga asos soldi. Bu xizmati tufayli, u o‘z mamlakatiga noqonuniy tarzda Muqaddas Kitoblarni olib kiruvchi chet ellik masihiylar bilan aloqa o‘rnatishga muyassar bo‘ldi. 

			Lyuning xizmati toki uni politsiya qo‘lga olguniga qadar, deyarli o‘n yilcha davom etdi. U juda qattiq politsiya so‘roqlarini boshdan kechirdi. Bir marta uni shunchalik do‘pposlashdiki, u bir necha soat davomida o‘z xushiga kelolmay yotdi. Shunga qaramasdan Lyu o‘zi yelkama-yelka xizmat qilgan imonlilarni politsiyaga sotmadi. 

			Politsiya xodimlariga o‘z faoliyati haqida hech narsa aytmadi. Lyuga ayb qo‘yish uchun hech qanday dalil topa olmasdan, politsiya xodimlari uni bir necha oydan keyin ozod qilishdi, ammo maxfiy politsiyaning kuzatuvi ostida qoldirdilar. 

			Tez orada uni va uning yashirin jamoatidagi beshta xizmatdoshlarini politsiya yana qo‘lga oldi. Uning arzimagan hamma mol-mulkini ham musodara qilishdi. Bu safar Lyuni besh yillik mehnat lageriga hukm qilishdi. 

			O‘z muddatini o‘tab bo‘lganidan so‘ng, u yana yashirin jamoatdagi xizmatiga butunlay o‘zini bag‘ishladi. O‘sha paytdan buyon bu ayol qidiruvda. Qamoqqa olinish xavfiga qaramasdan, Lyu Masih uchun qochqin bo‘lib va Masihning sevgisini boshqalar bilan bo‘lishishga intilib, Masih sevgisida „aybdor“ bo‘lib yurishda davom etmoqda. 

			Bir tasavvur qiling-ki, siz masihiylar quvg‘in qilinayotgan mamlakatda yashayapsiz. Agar barcha sodiq masihiylarni qamoqqa olishga buyruq berilgan bo‘lsa, bu ro‘yxatda sizning ismingiz bo‘larmidi? Atrofdagilar sizning imoningizni va ularga nisbatan sizning yaxshi munosabatda ekanligingizni ko‘ra olarmidi? Farzandingiz sinfdoshlarining ota-onalari sizda imonli kishini ko‘rishgan bo‘larmid? Ishlash joyingizdagi xamkorlaringiz, sizning Masihga bo‘lgan imoningizga guvoh bo‘la olarmidi? Oilangizning imonsiz a’zolari, sizning imonda ekaningizni bilib, politsiyaga xabar bergan bo‘larmidi? Yoki ular sizning munosabatingiz va hatti-harakatlaringiz „bag‘ishlangan masihiy“ ning hayotiga to‘g‘ri kelmasligini ko‘rib, imoningizni shubha ostiga qo‘ygan bo‘larmidilar? Nima deb o‘ylaysiz, siz nima qilishingiz kerak?

			„Demak, har birimiz Xudoning oldida o‘zimiz uchun javobgarmiz“.

			Rimliklarga 14:12

			kun 230

			G‘ayritabiiy kechirim

			Pokiston: Safina

			Safina — judayam tinch va muloyim qiz — u Pokistonda tug‘ilib voyaga yetdi. U bolaligidan masihiy ayollarning hayotdagi imkoniyatlari cheklanganini yaxshi bilardi. 

			Shuning uchun bitta boy musulmon oila Safinani uyni yig‘ishtirish va ovqat tayyorlashga yollaganida, u o‘zining kambag‘al oilasiga ozgina pul ishlab, yordam bera olishidan boshi osmonga yetdi. Biroq Safinaning chiroyi, uning muloyim va ajoyib hatti-harakati xo‘jayinning o‘g‘lini o‘ziga jalb etdi. Bola o‘z ota-onasi bilan qizni xotinlikka olish haqida gaplasha boshladi, ammo Safinaning masihiy ekanligi bunga halaqit berar edi. Kuyovning ota-onasi Safinadan islom diniga o‘tishni so‘radi, biroq Safina bundan bosh tortdi. Ko‘p haftalik bosimlardan so‘ng, uning oilasi pulga muhtoj ekanligiga qaramasdan, o‘z ishini tashlashga qaror qildi. 

			Safina uning xotini bo‘lmasligini tushungan yosh yigit, o‘zi uchun dahshatli qaror qabul qildi. U Safinani yotoqxonalardan biriga olib kirib, nomusiga tegdi. 

			Bunday dahshatni boshdan kechirgan Safina o‘sha zahotiyoq ishni tashlab ketdi. O‘shanda boy oila, bu xabarning tarqalib ketishidan qo‘rqib, qizga qarshi ayblov e’lon qildilar. Bu oila politsiyaga, qiz ularning uyini o‘marib ketgani haqida xabar qildilar. Safinani qo‘lga olishdilar va u qamoqxonada yana zo‘rlanishlarni boshdan kechirdi. O‘shandan buyon bir necha yil o‘tdi, ammo Safina haligacha o‘sha yuz bergan voqealarni eslab, uyat hissi bilan kurashib keladi. U Xudoga umid bilan yashayapti va o‘ziga nisbatan yovuzlik qilganlarni kechira olishi uchun, Xudodan yuragiga shifo berishini so‘rayapti. 

			Biz biror dindagi kishilarning hayotiga qarab ko‘p narsa ko‘rishimiz mumkin. Safinaning hikoyasi, hamda noto‘g‘ri yo‘ldan yurib, haqiqatga ergashmagan oilaning hikoyasi bunga misol bo‘la oladi. Bu oila ergashgan din, oila a’zolarini hiyla-nayranglar, buzuqchilik, aldov va yolg‘on ishlatishga chorladi. Bularning barchasiga qaramasdan, Safinaning Xudosi, sevgi Xudosi uni mehnatsevarlikka, qurbonlik qilishga va mardonalikka chorladi. Sevgi Xudosi Safinaga kechirim berishga yordam beradi. Hamma dinlar deyarli bitta narsa haqida gapiradi deb aytishgan paytda ehtiyot bo‘lishimiz kerak. Buni aytgan odamlar, bizlarni nazoratchilar bo‘lishga, ya’ni boshqa odamlarning niyatlari haqida guvohlik beruvchi, hayot hosillarini diqqat bilan tekshirib turishga chorlaydi. Har xil dinlar haqida o‘qigan narsalaringiz, sizni aldashiga yo‘l qo‘ymang. O‘sha dinning izdoshlarining hayotiga diqqat bilan qarang. 

			„Ularning kimligini qilgan ishlaridan bilib olasiz. Axir, tikanzordan uzumni, yantoqdan anjirni terib bo‘lmaydi-ku! Har bir yaxshi daraxt yaxshi meva beradi, yomon daraxt esa yomon meva beradi“.

			Matto Xushxabari 7:16–17

			kun 231

			„Shayton tomonidan berilgan zarba qanchalik kuchli bo‘lsa, biz shunchalik uning mag‘lubiyati ustidan xursand bo‘lamiz. Shunday ekan, zarbalar kelaversin!“

			Sudanlik masihiy

			kun 232

			G‘ayritabiiy „yetimxonalar“

			Bangladesh: Endryu

			Endryuning xizmati tufayli 749 ta musulmon suvga cho‘mib imon keltirdi. Bundan tashqari u 3 mingdan ortiq Muqaddas Kitob va 137 mingdan ortiq xushxabar yozilgan varaqalarni tarqatishda ishtirok etdi. 

			Imonga kelgan musulmonlarni qanday xavf kutayotganini Endryu yaxshi tushunar edi va shuning uchun u qochoqlarga xizmat qiluvchi yetimxonaga asos soldi. Butun mamlakat bo‘ylab masihiy oilalar va alohida kishilar bu yerga kelayaptilar, ammo dam olish va xavfsizlik uchun emas. Yangi imonga kelganlarni u yerda ertalabdan kechgacha shogirdlik va xushxabar tarqatishga o‘qitadilar.

			Bu kurs tugaganidan so‘ng, ularni hech kim tanimaydigan boshqa qishloqlarga jo‘natadilar. U yerda ular xushxabar tarqatish faoliyati bilan shug‘ullanadilar. Bu masihiylar, quvg‘inlardan qochib kelib, yanada xavfliroq vaziyatlarda ishlashni o‘rganadilar. Ular yolg‘iz emasligini bilishadilar: ularning yuzlab birodar aka-ukalari va opa-singillari Bangladeshning turli burchaklarida Iso Masihni e’lon qilish uchun bu yashirin maktabdan o‘tdilar. 

			Endryuning ishi judayam xavfli. Uning ta’siridan xavotir olib, politsiya uni bir necha bor qo‘lga olgan, radikal ruhdagi musulmonlar do‘pposlashgan. Uning oilasi doimiy tahdid ostida. Endryuning xizmati Masihga imon keltirgan sobiq musulmonlarga joy berishdan iborat, ammo bu unchalik ham xavfsiz xizmat emas. Har kuni uning oilasi va u bilan birga xizmat qilayotganlar uchun doimiy xavf-xatar mavjud. Shunga qaramasdan, Endryuning shogirdlari abadiy hayotga ega bo‘lmoqdalar va bu in’omni boshqalar bilan bo‘lishishga o‘rganmoqdalar. 

			Yolg‘iz o‘zi butun bir kattakon hosilni yig‘ishga harakat qilayotgan fermerni bir tasavvur qiling-a. U qanchalik g‘ayrat bilan harakat qilmasin, faslning oxirigacha bu hosilni yig‘ib olishga uning vaqti yetmaydi. Iso adashgan jonlarni hosil uchun tayyor bo‘lgan ekinzor bilan taqqoslagan. Bu ekinzordagi ishni bitta kishi bajara olmaydi. Shunday qilib, Xudo bizni ham xuddi Endryu Bangladeshdagi yetimxonalarda ishlatgan strategiyani qo‘llashga chaqirayapti. Biz boshqalarni Masih haqida guvohlik berishga o‘rgatishimiz kerak. Boshqalarni masihiylikka olib kelishning o‘zi yetarli emas. Biz shunday shogirdlar tayyorlashimiz kerakki, ular ham o‘z navbatida keyingi shogirdlarni tayyorlasinlar. Siz o‘sha yolg‘iz ishlayotgan fermer emasmisiz? Boshqalarni Xudoning ekinzorida ishlashga o‘rgatayapsizmi? 

			„Shunda Iso shogirdlariga dedi: — Hosil mo‘l, ammo ishchilar oz. Shuning uchun hosil Egasidan: „Hosilingni yig‘ib olishga yana ishchilar yubor“, deb so‘ranglar“.

			Matto Xushxabari 9:37–38

			kun 233

			G‘ayritabiiy tirishqoqlik

			Ozarbayjon: cho‘pon Roman Avramenko

			Cho‘pon Roman Avramenko va uning xotini uch yil mobaynida Ozarbayjondagi Ismaillaxda jamoat tashkil qilish uchun qattiq harakat qildilar. Ammo ular bu shaharchaga kelganlarida, ularni qamoqqa olishdilar va agar xushxabar tarqatishni to‘xtatmasalar, haydab yuborish bilan tahdid qildilar.

			Yakshanba kunlari ularning jamoatiga taxminan o‘nta kishi kelishadi, ammo ular Iso Masihning Xushxabarini tirishqoqlik bilan va’z qilmoqdalar. Mahalliy hokimiyat shahar aholisini shunchalik qo‘rqitib qo‘yishdiki, Avramenkolar oilasi o‘ziga yashash joyi topa olmay qoldilar. Shuning uchun ular o‘zlari yashashi va yig‘ilish uchun o‘z binosini qurishlariga to‘g‘ri keldi. 

			Avramenko o‘zining yangi qurilgan uyida xizmat boshlaganida, odamlar juda kam edi, ammo tashrif buyuruvchilar vaqt o‘tgan sayin ko‘payib bordi. Bir kuni ularning uyiga domla keldi va ular bu musulmon mamlakatda masihiy yig‘ilish qilishlari uchun huquqlari yo‘q ekanligini aytishdi. 

			Cho‘pon Avramenko islom dini xizmatchilarini ibodat yig‘ilishiga taklif qilishga qaror qildi. Ulardan bittasi taklifni qabul qildi, ammo u keyinroq masihiylarni Qur’onni toptashda ayblab, mahalliy hokimiyatdan jamoatni yopishni so‘radi. Buning oqibatida mahalliy hokimiyat vakillari jamoat a’zolarining uylariga kelib, ularni qo‘rqita boshladilar. Ulardan bir nechtasi „jamoat tartibini buzganlikda“ ayblanib 10 sutkaga qamaldi. Jamoat a’zolarini qurshab olgan quvg‘in va qo‘rquvlarga qaramasdan, cho‘pon Roman qachondir uyg‘onish bo‘lishiga samimiy ishonadi. Ularning yig‘ilishiga kelishni xohlaganlar uchun, cho‘ponning uyi har doim ochiq. 

			Hayotda biz ayrim vaziyatlardan qochishga harakat qilamiz. Sinov — ana shulardan bittasi. Ko‘pincha hayot — bu uzluksiz muammolardan tashkil topgandek tuyuladi. Biroq Muqaddas Kitob bizga hayot beg‘amlikdan iborat bo‘lmasligini o‘rgatadi. Bolalikda yechish kerak bo‘lgan masalalar haddan ziyod qiyin bo‘lsa, biz ularni yechishdan bosh tortamiz. Taslim bo‘lamiz. Biroq voyaga yetib, biz sabrli va matonatli bo‘lishni o‘rganamiz. Imonda voyaga yetganimizda esa, biz sabotli bo‘lishning bahosini bilib olamiz. Siz imonda voyaga yetdingizmi? Sizdagi xizmatga bo‘lgan xohishni so‘ndirish, sizni vasvasaga solish yoki yon berishga majbur qilish qanchalik oson? Xudoga „voyaga yetishga“ tayyor ekanligingizni ayting. 

			„Har qanday vaziyatda sabr qilishni o‘rganinglar, shunda yetuk, bekamu ko‘st, komil insonlar bo‘lasizlar“.

			Yoqub maktubi 1:4

			kun 234

			G‘ayritabiiy soch olish

			Amerika Qo‘shma Shtatlari: Park Gillespi

			Turli mamlakatdagi quvg‘in bo‘layotgan birodarlarga yordam berish uchun ko‘pchilik odamlar ko‘p narsaga tayyorlar. Shimoliy Karolinaning, Sharlotta shahridagi maktabning yettinchi sinfida jamiyatshunoslik fani bo‘yicha o‘qituvchi Park Gillispi ana shunday azob chekayotgangalarga yordam berishga otlanganlardan bittasidir — u o‘zining sochlarini berdi!

			Maktabda so‘zga chiqqan, masihiy tashkilot vakillarining Sudanda quvg‘in bo‘layotgan masihiylar haqidagi ma’ruzasini eshitgan Parkning o‘quvchilari, imoni uchun quvg‘in bo‘layotgan qochqinlarga yordam berish g‘oyasi bilan qiziqa boshladilar. O‘quvchilarning yuraklarida yongan qiziqish, hatto ularning o‘qituvchilarini ham hayratda qoldirdi. Yettinchi sinf o‘quvchilari ichida boshlangan sudandagi muhtojlarga ko‘rpa-to‘shak yig‘ish harakati, vaqt o‘tishi bilan butun maktabga va oxir-oqibatda butun shaharga tarqaldi. Gillespi WBTV telekanaliga qo‘ng‘iroq qilib, quvg‘indagi sudanliklarga yordam berish maqsadida o‘quvchilar tomonidan boshlangan tadbir haqida aytib berdi. Ko‘rpa-to‘shaklarni Sudanga jo‘natish uchun to‘lov masalasi o‘rtaga chiqqanida, sinf xonalari allaqachon ko‘rpa-to‘shaklarga to‘la boshlagan edi. Gillespi WBTV telekanaliga bergan interv’yusida, agar ko‘rpa-to‘shaklarni jo‘natish uchun pul topilsa, sochini butunlay qirib tashlashga va’da bergan edi. Bu suhbat efirga uzatilishi bilanoq qurbonliklar kela boshladi. 

			Shunday qilib, Gillespi o‘zi hech qachon ko‘rmagan odamlarga nisbatan bo‘lgan sevgisi tufayli sochini butunlay qirib tashladi. Bu g‘ayritabiiy soch qirishni ko‘rish uchun butun maktab yig‘ildi, WBTV telekanali esa voqeani tasvirga tushirib oldi. Ko‘pincha amerikaliklarga, boshqa mamlakatlarda quvg‘in bo‘layotgan masihiylar uchun hech narsa qila olmaydigandek tuyuladi, ammo Park Gillespi buning aksini isbotladi. 

			Park Gillespi va uning o‘quvchilarining hatti-harakatlari, bizga qanday qilib hamdardlik ijodkorlikni, harakatni va muvaffaqiyatni tug‘ishi mumkin ekanligini o‘rgatadi. Park va uning o‘quvchilari eng qimmat bahoni to‘lashga, ya’ni boshidagi oxirgi sochni ham berishga tayyor edilar! Hamdardlik — bu qiyinchiliklarga nisbatan tabiiy hatti-harakat, ammo hamdardlikning birgina o‘zi yetarli emas. Biz o‘zimizdagi hamdardlikni muammolarga ijodiy yondashish orqali hal qilishimiz kerak. Keyin esa biz harakat qilishimiz kerak, hamda Xudoning ishini amalga oshirish vaqtida buning evaziga qimmat baho narx to‘lashga va muvaffaqiyatlarga erishishga tayyor bo‘lishimiz kerak. Siz bu jarayonning qaysi bosqichida turibsiz? Siz o‘z hamdardligingizni ijodiy fikrlash orqali amalga oshirishni boshladingizmi? Siz harakat qilishga qaror qildingizmi? Siz buning evaziga qandaydir narx to‘lashga tayyormisiz? 

			„Iso olomonni ko‘rib, ularga achinib ketdi…“

			Matto Xushxabari 9:36

			kun 235

			Yana bitta g‘ayritabiiy jazo

			Pokiston: Ayub Masih

			„Hatto bu qamoqxona devorlari ham menga Rabbimiz Iso Masihni sevishga to‘sqinlik qila olmaydi“ — deya yozgan edi Ayub Masih. Oxirgi besh yil davomida u soxta ayb bilan qamoq jazosini o‘tayotgan edi. 

			Pokistonda ko‘pincha masihiylarni islomning asoschisi bo‘lmish, Muhammadga qarshi kufr keltirganlikda ayblashadilar. Musulmonchilik qonunlariga ko‘ra kufr keltirish — bu o‘lim bilan jazolanishi kerak bo‘lgan ayblovdir. Ayrim paytlarda Ayub boshqa bir musulmon bilan qarama-qarshilik uyg‘otuvchi savollar haqida gaplashar va bu haqida hazillashar edi. Bir kuni gap shoir Rushdining g‘ayritabiiy kitobi — „Shaytonning oyatlari“ haqida ketdi. Bu kitob musulmonchilikka qarshi kitob hisoblanadi. Ularning suhbati nazorat ostida edi va Ayubning „do‘sti“ bosim ostida qolib, unga qarshi ayblov xati yozdi. Ayubni qo‘lga olishdilar va Muhammadga qarshi kufr keltirganlikda ayblab, o‘limga mahkum etdilar. Bundan so‘ng tez orada uning qishlog‘ida tekshiruvlar o‘tkazildi va qishloqdagi barcha o‘n ikkita masihiy oila yashash joyidan badarg‘a qilindi. Ayub o‘z aybini tan olmadi va sud hukmidan norozilik bildirdi. Besh yil mobaynida u qamoqxonada o‘tirib javobni sabr bilan kutdi. 

			Endilikda Ayub Multon shahridagi „Sahival“ markaziy qamoqxonasida. Hatto ozod bo‘lganidan so‘ng ham uning hayoti xavf ostida qolishligini Ayub yaxshi bilardi, chunki mulla Ayubning boshi uchun o‘n ming dollar mukofot e’lon qilgan edi. 1998 yil boshida uning hayotiga suyuqasd uyushtirildi. 

			Bugungi kunda musulmon mamlakatlarida islomga qarshi bo‘lgan diniy mavzular, nafaqat masihiylar uchun, balki musulmonlar uchun ham o‘lim bilan yakun topishi mumkin. Muqaddas Kitob bizga o‘rgatadiki, gunohning evazi — bu ruhiy o‘lim. Masihsiz bizlarning har bittamizni ruhiy o‘lim kutmoqda. Biroq baxtimizga Masih o‘z o‘limi orqali Unga ishongan barcha odamlarning gunohi uchun, jumladan musulmonlarning gunohi uchun ham to‘lov to‘ladi. Iso Masih xochga mixlanganida, U jallodning qo‘li ostida bizning o‘rnimizni egalladi. Uning qurbonligi tufayli biz osmonda Xudo bilan birga abadiy hayotga ega bo‘lishimiz mumkin. Bugunoq sizning o‘lim jazoingiz bekor qilingani va Hakam tomonidan avf etilganingiz uchun Xudoga minnatdorchilik bildiring. Va musulmon mamlakatlaridagi Masihni qabul qilmay, o‘limga ketayotgan odamlar uchun duo qiling. 

			„Gunohning evazi — o‘lim, Xudoning in’omi esa Rabbimiz Iso Masih orqali beriladigan abadiy hayotdir“. 

			Rimliklarga maktubi 6:23

			kun 236

			G‘ayritabiiy mantiq

			Sudan

			„Buni qaytar yoki bo‘lmasa o‘lasan!“ — deya qichqirdi shimoliy sudanlik askar. Gap musulmonchilikdagi imon ramzi haqida ketayotgan edi. Asirdagi masihiy uning ko‘zlarida yonayotgan nafratni ko‘rdi va shunday o‘yladi: „Bu odamning qo‘li nechta odamning jonini olgan ekan?“ Askar uning bo‘yniga kattakon pichoqni tiradi. 

			Fikrimda shunday o‘ylardim: „Shahodat kalimasini qaytar! Sen majburan buni qilayotganingni Xudo biladiku. O‘zing ishonmaydigan so‘zlarni qaytarishdan bosh tortib, joningni berishdan nima foyda?“

			Biroq boshqa tomondan, u bilardi: Muqaddas Kitob o‘rgatadiki, so‘zlarimiz kuchga ega. Masihga imon keltirish — bu kuchli guvohlik ekanligini u esladi. „Ammo kufrli qasamyod ham kuchli guvohlik bo‘lishi mumkin“ — deya o‘yladi asirdagi masihiy. Bu ikkita fikr uning boshida to‘qnash kelgandek tuyuldi. Mantiq Masihga bo‘lgan sevgisi bilan kurashar edi. 

			Sudanlik masihiylar ko‘pincha mana shunday tanlovga duch keladilar. Ularning do‘stlarini va oila a’zolarini Masihga bo‘lgan imoni uchun o‘ldirayotganini ko‘rishardilar. 

			Shahidlar Xudoni xafa qilmaslik uchun va o‘z ruhini kufrli qaytarma bilan tahqirlamaslik uchun, musulmonchilikdagi imon shahodatini aytishdan bosh tortdilar. 

			Ularning o‘z taqdirini yengillashtirishga qarshi bo‘lgan dalili shundan iboratki, ularda yashayotgan Masih bunday narsalarni qaytarmagan bo‘lardi. Shuning uchun ular ham Masihning namunasiga ergashishlari va oqibatini qabul qilishlari kerak. Xochdan qochish imkoniyatidan foydalanmagan Masih ham, o‘limni tanladi. Xudoga sodiq qolgan bu odamlar, o‘zlari allaqachon Masihda o‘lganliklarini biladilar va o‘zlarida yashayotgan Masihga og‘riq keltirishni xohlamaydilar. 

			Biz ko‘pincha mantiq va imon qarama-qarshiligiga duch kelamiz. Mantiq bizlarni rozi bo‘lishga chorlaydi, ammo imon sog‘lom fikr yo‘lini ko‘rsatadi. Mantiqqa tayanganimizda, biz ko‘pincha o‘z e’tiqodimizni unutib qo‘yamiz va boshqalarning surnayiga o‘ynay boshlaymiz. Muammolardan qochishni istab, qanchalik jonimiz uchun begona bo‘lgan narsalarni qaytarib turamiz? Ehtimol, ruhimizning sinishiga mansab zinapoyasidan chiqish xohishi majbur qilayotgandir. Ishimizni, yuqori mansabni yoki foyda keltiradigan joyni saqlab qolish yo‘lida, adolatsizliklarni ko‘rishimizga qaramasdan, mantiq bizlarni jim bo‘lishga majbur qiladi. Agar siz uzoq paytdan buyon aqlning ovoziga ergashib kelayotgan bo‘lsangiz, Xudodan Uning ovozini eshita olishingizni so‘rang. Qiyin yoki xavfli vaziyatlarda adashmaslik uchun Xudodan imon berishini so‘rang. 

			„Men Masih bilan birga xochga mixlab qo‘yilganman. Endi yashayotgan men emas, balki Masihdir“.

			Galatiyaliklarga maktubi 2:19–20

			kun 237

			Yana bitta g‘ayritabiiy kontrabandistlar

			Ukraina: Chet eldan Muqaddas Kitob

			Sovet chegarachilari o‘z chegarasini tekshirayotgan edilar. Tun sokin va sovuq edi. Kechagina qor ham yoqqan edi. Uzoqda, chegaradosh bo‘lgan ruminiya tomonda chiroqlar ko‘rina boshladi. Ukrainadagi qishloqlar tomonidan itlarning akillagan ovozi kela boshladi. Soqchilarni davlat chegaralarini qo‘riqlash postlariga qo‘yish paytida, boshliq jangchilarni yana bir marta hushyor bo‘lishga chaqirdi, chunki qo‘shni zonada chegarani buzishga harakat sodir bo‘lgan edi. Kimdir chet elga chiqib ketishga harakat qilgan yoki bo‘lmasam, ruminlar qishloqqa kontrabanda yo‘li bilan narsa o‘tkazishga harakat qilishgan. Bu nafaqat ust yoki oyoq kiyimi, balki diniy adabiyotlar, jumladan Muqaddas Kitob bo‘lishi ham mumkin edi. 

			Fonarning nurlari endigina yoqqan oppoq qor ustidan goh o‘nga, goh chapga o‘tar edi. Birdaniga uning nuri nazorat chizig‘i ustidagi oyoq izlariga qadaldi. Oyoq izlari! Ruminiya tomonga! Bir daqiqani ham bekor yo‘qotmasdan, chegarachilar lablariga hushtakni qadab, chala boshladilar. Uzun, chinqiragan trevoga signali yangradi. Tez orada qo‘shimcha chegarachilar yetib keldi. „Buyoqqa! Buyoqqa! — deya askar to‘rtta juft izlarga fonarning nurini sochdi. — Ular hali uzoqqa ketishmagan!“

			„Ammo sen ularning izidan Ruminiyaga qarab izlab ketmaysanku“ — deya norozilik bildirdi serjant. 

			Qorong‘ulikdan xavotir signali yangraganida, to‘rtta rumin masihiylari o‘likdek qotib qoldilar. Ular chegarachilarning ovozlari asta-sekin uzoqlashishini qattiq xavotir bilan tinglab turishar edi. Har bittasi yengil nafas oldi. Guruh boshlig‘ining signali bo‘yicha, ular o‘zlarining yashirin jamoatdagi birodarlari uchun qimmatbaho bo‘lgan yukni, ya’ni Muqaddas Kitobni ko‘targan holda, Ukrainaga qarab yo‘l yurishda davom etdilar. Ular qorlar oralab, orqalariga tez-tez qarab, chegarani kechib o‘tdilar. Qordagi izlar chegarachilarni yo‘ldan adashtirdi.

			Muqaddas Kitobda shunday yozilganki, bizning dushmanimiz Xushxabarning tarqalishiga yo‘l qo‘ymaslik uchun har xil ayyor usullardan foydalanadi. Uni o‘zimiz bilan solishtiradigan bo‘lsak, biz dunyoga Xushxabarni yetkazuvchilar xuddi bo‘rini qopqonga tushirish uchun qo‘yilgan begunoh yemakka o‘xshaymiz. Biroq Iso bizni bo‘rilar orasidagi qo‘zilarning boshiga keladigan xavf-xatardan ogohlantiradi. Biz dushmanni yengishimiz uchun nozik strategiya va dono taktikadan foydalanishimiz kerak. Shayton kuchga ega, ammo Xudovand buyukdir. U bizga dushmanimiz ustidan g‘alaba qozonishimizga yordam beradi. Sizning vazifangiz — Xudoning g‘alaba qozonuvchi rejalarini amalga oshirish uchun Undan donolik va mardlik so‘rashdan iborat. Sizda qandaydir jiddiy muammo bormi? Siz o‘zingizning keyingi qadamingizni rejalashtirishdan oldin Xudoga ibodat qilib, undan donolik so‘radingizmi? Unga ishoning, zero U dushman ustidan qanday g‘alaba qozonishni biladi. Xudo bu ishni yillar, asrlar mobaynida qilib kelayapti. 

			„Men sizlarni bo‘rilar orasiga qo‘ylarday yuboryapman. Sizlar ilonday ziyrak, kaptarday oq ko‘ngil bo‘linglar“.

			Matto Xushxabari 10:16

			kun 238

			„Zero Masih endilikda yerda yo‘q ekan, Uning tanasi bo‘lmish Jamoat, Masih chekkan azoblarni o‘zi chekayotgan azoblarda aks ettirishini xohlaydi. Chunki biz — Uning tanasi, biz chekkayotgan azoblar esa — U chekkan azoblardir“.

			Jon Payper, „Xudoning xohishi“

			kun 239

			G‘ayritabiiy maktub

			Vetnam: Lin Dao

			Lin Dao o‘z onasi bilan qamoqxonaga kelganida, nima qilishini yaxshi bilar edi. Ammo u buni shunday qilishi kerak ediki, u beixtiyor harakat bo‘lib ko‘rinishi, xuddi his-tuyg‘ular qamrab olgan kichkina qizaloqning harakatiga o‘xshab ko‘rinishi kerak edi. 

			Linning otasi — V’etnamdagi yashirin jamoat cho‘poni edi. Bir yil oldin, u sakkiz yosh paytida, to‘rtta politsiya zobiti ularning uyiga bostirib kirib, tintuv qila boshladi: ular qizaloqning maktab xaltachasida joylashgan Muqaddas Kitobni qidirishayotgan edilar. Otasini qo‘lga olishdilar va ahloq tuzatish ishlariga hukm qildilar. 

			Otasidan ularni ajratib turgan temir panjaraning yoniga kelgan Lin unda yagona imkoniyat borligini tushundi — panjaraning teshigi bor edi. Lin tezda teshikdan o‘tib, otasiga tashlandi va uni qattiq quchoqladi. Qorovullar hayrat bilan qaradilar, ammo qizga tegmadilar. Oxir oqibat kichkina qizaloq qanday ziyon keltirishi mumkin? 

			Shunday qilib, Lin otasi Muqaddas Kitobdan oyatlar va va’zlarni popirosdan bo‘lgan qog‘ozga ko‘chirib yoza olishi uchun, unga yashirin tarzda ruchkani berishga muyassar bo‘ldi. Bu „papirosdagi va’zlar“ kameradan kameraga ko‘chib yurib, ko‘plab maxbuslarning Masihga imon keltirishiga sabab bo‘ldi. 

			Lin Dao tavakkal qilishdan qo‘rqmaydi. U o‘z otasining izidan borib, Xushxabarning voizchisi bo‘lishni xohlaydi. U kommunistik V’etnamda imoni bilan bo‘lishish qanchalik xavfli ekanini o‘z tajribasidan yaxshi biladi, ammo u odamlarga emas, balki Masihga itoat qilishni xohlaydi. 

			Ko‘pincha imonlilar faqatgina bitta ovozni eshitish o‘rniga, ikkita ovozni eshitadilar. Bu esa Masih haqida muvaffaqiyatli guvohlik berishimiz uchun to‘sqinlik qiluvchi sabablardan bittasidir. Diqqatni bir joyga qo‘ymasdan turib, itoatkorlik haqida o‘ylashning foydasi yo‘q. Aniq bir vaziyatda bizga yo‘l ko‘rsatuvchi Xudoning „bu odamga guvohlik ber“, — degan ovozini yuragimiz bilan eshitishni o‘rganishimiz kerak. Biroq buning o‘rniga o‘zimizni oqlashga yo‘naltirilgan „hozir emas, keyinroq“, — deb aytuvchi o‘z ovozimizni eshitamiz. Xudodan faqat Unga diqqatingizni qarata olishingiz va faqatgina Uning ovozini eshita olishingiz uchun kuch so‘rang. Bugun siz qaysi bir ovozni tinglayapsiz?

			„…Menga sobit qalb bergin, Men Sendan qo‘rqayin“.

			Zabur 85:11

		


		
			kun 240

			G‘ayritabiiy kuch

			Bangladesh: Abdulla

			Abdulla Masihni qabul qilganida, oilasi bor kuchi bilan uning qarorini o‘zgartirishga harakat qilishdi. Chunki uning otasi o‘z uyi yonida machit qurdirgan edi. Qolaversa, u nafaqat qishloqdagi musulmonlar orasida, balki butun Bangladesh bo‘ylab judayam obro‘li odam edi. 

			Abdullani ishontirish orqali islomga qaytara olmagach, uning oilasi zo‘ravonlik yo‘liga o‘tdi. Dastlab ularning o‘zlari o‘g‘lini ura boshladilar, ammo do‘pposlashlar ta’sir qilavermagach, yanada kuchliroq va qattiqroq kaltaklash uchun qo‘shnilariga murojaat qildilar. Hech narsa yordam bermadi: Abdulla Masihga bo‘lgan imonida qattiq turdi. Oxir-oqibatda, onasi unga ovqat bermasdan, tarelkasiga faqatgina kul solib qo‘yar edi. Abdulla Xudodan kuch so‘radi va imonida mustahkam turdi.

			Nihoyat oilasi musulmonchilik bo‘yicha undan „shaytonni“ haydash marosimini bajo qilish uchun mullani chaqirdi. Mulla ularning uyiga keldi va yigitga musulmonchilikdagi duolarni o‘qiy boshladi. U yigitga qo‘l qo‘yib, raqsga tushib, qo‘shiq aytib va qichqirib undan jinni haydardi. Abdulladagi ruh yengilmas edi. Besh soatdan so‘ng holdan toygan mulla, nihoyat o‘z urinishlarini to‘xtatdi. 

			„Abdulladagi ruh, menikidan kuchliroq, — dedi u otasiga ketishidan oldin. — Abdullani bu yo‘ldan qaytarish qiyin. Unga bu kuchli ruhni boshqalar bilan bo‘lishishni taqiqlab bo‘lmaydi“. To‘rt oy ichida Abdulla yigirma yettita musulmonni imonga olib keldi va ularda Masihning Ruhi alanga oldi! 

			Energetik inqiroz muammosini hal qilish yo‘lida, zamonaviy muxandislar asosan akkumulyatordan tok oluvchi avtomobillarni qurishga harakat qilishayapti. Biroq muammo shundan iboratki, akkumulyatorni qaytadan zaryad oldirish uchun avtomobillar doimoy ravishda elektr manbaiga muhtoj bo‘ladilar. Hozircha bu g‘oya shunchalik yangiki, akkumulyatorlarni qayta zaryad oldirish stantsiyalari juda kam, ularning orasidagi masofa esa juda katta. Bu avtomobillar elektr manbaisiz hech narsaga yaramaydi. Xuddi shuningdek, Muqaddas Ruhning kuchisiz xushxabar tarqatishga harakat qilayotgan masihiylar ham kuchsizdirlar. Xudo Kalomini o‘rganishdan tashqari, biz o‘z xizmatiz uchun Muqaddas Ruhdan donolik, himoya va kuch so‘rashimiz kerak. Uning kuchiga to‘lish va U siz orqali harakat qilishiga yo‘l qo‘yib berish o‘rniga, siz o‘z kuchingizga tayanib harakat qilmayapsizmi?

			„Ammo Muqaddas Ruh sizlarni qamrab olganda, kuch-qudratga to‘lasizlar“.

			Havoriylar maktubi 1:8

			kun 241

			Xudo Kalomiga nisbatan g‘ayritabiiy sevgi

			Gollandiya: yosh xizmatkor ayol

			XVI asrda qirol Filipp II shaxsiy ravishda Kalomni o‘rganishga harakat qilganlarni quvg‘in qilgan. O‘sha davrda Muqaddas Kitobni o‘rganishda aybdor deb topilganlarning barisini gulxanda yoqishgan, suvga cho‘kdirishgan, chavaqlashgan yoki tiriklayin ko‘mishgan. 

			Muqaddas Kitobni o‘qiyotgan yoki o‘qimayotganini bilish maqsadida Qirolning „inkvizitorlari“ Bryugge shahri hokimining uyini ko‘zdan kechirish uchun keldilar. Tintuv paytida ular nemis tilidagi Muqaddas Kitobni topdilar. Tintuv paytida ishtirok etganlarning barchasi uyda uning borligi haqida hech narsa bilmasliklari haqida aytishdi. O‘shanda yosh xizmatkor ayol bir qadam oldinga chiqib: „U meniki, men uni o‘qiyman!“ — dedi. Hokim uni himoya qilishga urinib: „Bu yolg‘on, u o‘qishni bilmaydi!“ — dedi. Biroq xizmatkor o‘z so‘zida turib oldi. „Bu haqiqat, bu kitob — meniki. Men uni o‘qiyman va u men uchun hayotimdan ko‘ra qimmatroq!“ — dedi. 

			Qizni shahar devorlari orasiga qo‘yib, o‘lim jazosiga tayyorladilar. O‘limidan oldin mansabdor shaxslardan bittasi unga murojaat qilib: „Sen shunchalar yoshsan, o‘lishing shartmi? Senda qutulib qolish uchun imkoniyat bor ediku!“ — dedi.

			U shunday deya javob berdi: „Mening Qutqaruvchim men uchun xochda o‘ldi. Men ham U uchun o‘limga tayyorman“. 

			Oxirgi g‘ishtni qo‘yishdan oldin, unga yana bir marta taklif berishdilar: „Tavba qil! Yagona bitta tavba so‘zini qaytar va tirik qolasan!“.

			Uning oxirgi tilagi — bu faqatgina Iso bilan birga bo‘lish ekanini aytdi va qo‘shimcha qilib: „Ey Rabbim, mening qotillarimni kechirgin!“ — dedi. 

			Kim uchundir Muqaddas Kitob — bu ko‘p yillar davomida eng mashhur bo‘lib kelayotgan oddiygina kitobdir. Boshqalar uchun esa — u nikoh va dafn marosimlari paytida ishlatiladigan oilaviy tabarruk narsa. Biroq ko‘pchilik uchun Muqaddas Kitob — bu muqaddas va ilohiy ilhomlangan Xudoning Kalomidir. Imonli odamlar Muqaddas Kitobga xuddi sevimli kishisining yoki yaqin do‘stining maktubiga qaragandek munosabatda bo‘ladilar. Ular Xudo Kalomining haqiqatida nimani ko‘radilar? Uni o‘qish uchun hayotlarini xavf ostiga qo‘yishga nima majbur qiladi? Javobini Xudodan qidiring. Agar haqiqat siz uchun sir bo‘lib qoladigan bo‘lsa, Uning Kalomini yaxshiroq tushunib yetishingiz uchun Xudovandning o‘zi sizlarning ko‘zingizni ochsin. Faqatgina Xudovand ularni ochishga qodir. 

			„Ko‘zlarimni och, toki ko‘rayin Qonuningdagi ajoyibotlarni“.

			Zabur 118:18

			kun 242

			G‘ayritabiiy guvohlik

			Shimoliy Koreya: noma’lum ona va o‘g‘il

			„Nima yuz berdi?“ — deya so‘radi onasi, uning o‘g‘li yuzida qo‘rquv bilan uyiga kirib kelganida. 

			„Bugun do‘stim bilan ketayotganimizda bizni politsiya zobiti to‘xtatdi. Ular do‘stimni yerga yotqazib, uni masihiysan deya aybladilar. Do‘stim esa hatto o‘zini himoya qilishga ham urinmadi. Ular o‘rtog‘imning peshonasiga to‘pponchani tiraganlarida, uning yuzi butunlay xotirjam edi. U to‘ppa-to‘g‘ri mening ko‘zimga qaradi va hech narsa demasa hamki, men uning nima deyishni xohlaganini tushundim. U mendan u ishongan narsaga men ham ishonishimni xohlagan edi. U sekin ovozda: „Ularni marhamatla“ — dedi. Masihiy bo‘lgani uchun uni qo‘lga olishdilar. Men esa hatto masihiylar kim ekanini ham bilmayman. Men hech narsa tushunmadim“.

			O‘g‘li hikoyasini tugatishini kutib turib, so‘ngra uni quchoqladi va shunday dedi: „Men esa tushunaman“. Keyin esa u ayol o‘g‘liga Qutqaruvchi Masih haqida, Isoning mo‘‘jizaviy tug‘ilishi va Uning xochdagi o‘limi orqali, odamzodga ochilgan najot topish imkoniyati haqida gapirib berdi. O‘g‘lining xavfsizligidan xavotir olib, ilgariroq Masih haqida aytishga jur’at qila olmaganidan, onaning ko‘ngli og‘rigan bo‘lishiga qaramasdan, Xudo unga ikkinchi imkoniyat berganidan minnatdor edi. „Masihni quvg‘in qiluvchilar do‘stingni ushlab olishganlarida, Xudo sening yuraginga umid urug‘ini ekdi“ — dedi onasi. 

			Bugungi kunda bu yosh yigit Shimoliy Koreyaga noqonuniy ravishda Muqaddas Kitob olib kirayapti va uy jamoatlari tashkil qilish bilan shug‘ullanayapti. 

			Yigit tug‘ilganida, uning onasi unga jismoniy hayot baxshida qildi, ammo unga ikkinchi marta tug‘ilish va abadiy hayotga ega bo‘lish imkoniyatini berishga shoshilmadi. Jismoniy hayot bir kun kelib tugaydi, ammo Xudoning abadiy hayot in’omi hech qachon so‘nmaydi. Qachonki biz o‘zimiz sevgan kishilar bilan Xudo Kalomi haqida bo‘lishganimizda, Xudo ularga abadiy hayot taklif qiladi. Siz o‘z sevgan kishilaringiz bilan najot rejasini bo‘lishish imkoniyatini qachondir yo‘qotganmisiz? Xuddi bu yosh yigitning onasiga o‘xshab, Xudo sizga ikkinchi marta imkoniyat berishini Undan so‘rang. Yangi imkoniyatga ega bo‘lish uchun, qandaydir kulfat yuz berishini kutmang. 

			„Axir, sizlar yangidan tug‘ilgansizlar. Bu yangi hayotni sizga foniy bandalar emas, balki abadiy va hayotbaxsh Xudoning Kalomi ato etgan“.

			Birinchi Butrus 1:23

			kun 243

			G‘ayritabiiy sano

			Shimoliy Koreya: Elizabet Prentisning sanosi

			„Men o‘zimni shunchalik tushkun va hech kimga kerak emasdek his qilayapman“, — deya nola qildi Elizabet Prentis. U tushuntirib bo‘lmas azoblarni boshdan kechirib, ikkita oyog‘ini boshqara olmaydigan bo‘lib qoldi. Ammo Masihga bo‘lgan imoni tufayli, uning yuzidan hammaga dalda olib keluvchi kulgu hech qachon arimas edi. 

			Elizabetni qayg‘u bosdi. „Xudoyim, singan jonimga O‘zing shifo bergin“, — deya so‘radi u. Xudovand esa uning ibodatiga javob berdi. Bir kuni u ilhomlangan tarzda ushbu sanoni yozdi: 

			„Ko‘proq sevgi ber, Senga nisbatan!

			Ey Xudovand, ibodatimga javob aylagin.

			Har bir hayotim soniyasida

			Ko‘proq sevgi ber, Senga nisbatan…

			Yerga xos boylik va baxt izlagan edim,

			Endi esa imon bilan oyoqlaring ostiga yiqildim…

			Qayg‘u va mehnat qo‘rqitolmas aslo.

			Xudoning xizmatkorlari tinchlik eltmoqda bizga.

			Ular bilan birga kuylamoqdaman:

			Ko‘proq sevgi ber, Senga nisbatan…“

			Elizabet bu sano hozirgi masihiylarga qanday dalda berishi yoki ularga qanday ta’sir ko‘rsatishi mumkinligi haqida tasavvur ham qilmagan edi. Kim Ir Senning Shimoliy Koreyadagi kommunistik diktaturasi paytida, ibodat uchun yashirin tarzda yig‘ilgan o‘ttizta masihiy ushlanganida, hukumat ularning qatl qilinishini ommaviy tarzda o‘tkazishga qaror qildi. O‘limidan oldin masihiylar birgalikda Xudoni ulug‘lovchi sano kuyladilar va bu qo‘shiq Elizabet Prentisning „Ko‘proq sevgi ber, Senga nisbatan“ — degan qo‘shig‘i edi. 

			Iso bizga qayg‘u chekishni man qilmagan. Ayrim paytda bizlar yig‘lab olishimiz kerakligini U yaxshi biladi. Biroq U bizni juda yaxshi ko‘radi va achchiq ko‘z yoshlar ichida cho‘kib ketishimizni xohlamaydi. Iso qayg‘ular bizni tozalab, Uning suratiga o‘xshatgunicha davom etishiga yo‘l qo‘yadi. Biz qayg‘ularga boshqa chiday olmaydigandek tuyulganida, hayotimiz birdaniga yaxshi tomonga burilgan bo‘ladi. Biz yanada kuchliroq bo‘ladigan kun keladi. Qiyinchiliklar yengil bo‘lib ko‘rinadi. Xuddi o‘limga mahkum etilgan shimoliy koreyalik masihiylarga o‘xshab, biz ham oxir oqibat qiyinchiliklarda xursand bo‘lishni o‘rganamiz. Qayg‘u sizning hayotingizni butunlay o‘zgartirganini sezganmisiz? U sizning Masihga bo‘lgan sevgingizni ko‘paytirdimi?

			„… samimiy muhabbatimiz bilan Xudoning xizmatkorlari ekanligimizni isbotladik, … bizni xafa qilyaptilar, ammo doimo xursandmiz“.

			Ikkinchi Korinfliklarga maktubi 6:4–10

			kun 244

			G‘ayritabiiy ombor

			Ruminiya: Cho‘pon Richard Vurmbrand

			Cho‘pon Richard Vurmbrand og‘ir temir eshikni ochdi va katta betondan bo‘lgan xonaga kirdi. U yerda dasta-dasta bo‘lib yotgan kitoblarga qaradi. Ko‘zlarida quvonch yoshlari bilan kulib, ulardan bittasini qo‘liga oldi va o‘zining do‘stiga ko‘rsatdi: bu Rumin tilidagi bolalar uchun Muqaddas Kitob edi. 

			Hayajonlarini bosib olib, u shunday dedi: „Bu omborxona joylashgan joyda men ilgari bo‘lganman. Men aynan shu joyda, yer tagiga qarab 30 fut chuqurlikda — uch yil mobaynida bir kishilik qamoqxonada o‘tirganman. Bu vaqt ichida men na quyoshni, na oyni ko‘ra oldim. Har kuni meni do‘pposlashar edilar. Endi esa bu joyda Muqaddas Kitoblarni va mening kitoblarimni saqlashayaptilar. Xudo men uchun bundan ortiq yana nima ham qilishi mumkin edi!“

			1989 yil Ruminiyada kommunistik tuzim yo‘q qilinganida, „Azob chekkanlar ovozi“ tashkilotining ishchilari inqirozga uchragan davlatdan kitob magazini va katta nashriyot asbobini sotib oldilar. Ular Muqaddas Kitobning va Richard Vurmbrandning minglab kitob nusxalarini bosmadan chiqardilar. Ammo ularni saqlash uchun vaqtinchalik bino kerak edi. Buxarestning yangi hokimi, Chausheskuning saroyi yonidan omborxona taklif qildi. Bu o‘sha Richard bir necha yilini qamoqda o‘tkazgan va o‘zining ona vatani Ruminiyadagi xizmat uchun ibodat qilgan joy edi! Richard qamoqxonada o‘tirganida, u endi hech qachon ozod qilinmasligini va hech qachon Xudo uchun xizmat qila olmasligini aytishgan edilar. Endi esa o‘sha qiynoqlar uchun mo‘ljallangan joy, xizmat uchun ajratildi!

			Vanilin, yog‘, shakar, un va kakao — mana shular ajoyib tort tayyorlash uchun kerak bo‘ladigan asosiy narsalar. Agar mana shularning hammasini retsept bo‘yicha aralashtirilsa, ajoyib shirinlik chiqadi. Ammo mana shu mahsulotlarning ixtiyoriy bittasini alohida oladigan bo‘lsak, misol uchun vanilinni — u unchalik ham shirin emas, balki achchiqdir. Xudo — bu hayotimizdagi barcha „mahsulotlarni“ aralashtirib, ajoyib ovqat tayyorlaydigan „bosh oshpazdir“. Har bitta alohida boshdan kechirilgan kechinma achchiq bo‘lib ko‘rinishi mumkin, ammo uni boshqalari bilan bog‘laydigan bo‘lsak, bizning hayotimiz yangi bir ilohiy ijod bo‘lishi mumkin. Hozirda siz qiyinchiliklarni boshdan kechirayapsizmi? Xudo qanday qilib sizning tajribangizdan foydalanishini va ularni boshqa voqealar bilan aralashtirishini ko‘ra olishingiz uchun shoshilmang. Unga ishoning, kuting va kuzating. 

			„Biz bilamizki, Xudoni yaxshi ko‘rganlarga hamma narsa yaxshilik bo‘lib xizmat qiladi“.

			Rimliklarga maktubi 8:28

			kun 245

			„Sizning boshqalarga yordam bera olish imkoniyatingiz, o‘zingizning qancha sinovlarni boshdan kechirganingizga bog‘liq. Sinovlar qancha og‘ir bo‘lsa, shuncha ko‘proq boshqalarga yordam bera olasiz. Sinovlar qancha yengil bo‘lsa, siz shuncha kamroq foyda berasiz. Yelkangizga og‘ir qiyinchiliklar, qayg‘ular, quvg‘inlar, kelishmovchiliklar tushganida, agar siz ruhingizni Iso Masihning qo‘liga topshirish uchun Muqaddas Ruhga yo‘l qo‘yib bersangiz, hayotingiz boshqa oqim bo‘ylab, ya’ni Masihning oqimi bo‘ylab oqa boshlaydi“.

			Xitoyda imoni uchun qamalgan, xitoylik masihiy Vochman Ni. 

			kun 246

			G‘ayritabiiy bag‘ishlanish

			Ruminiya: cho‘pon Richard Vurmbrand

			Cho‘pon baland to‘sinlar yonida, yakshanba bolalar maktabidagi o‘n ikkita shogirdi qurshovida turar edi. To‘sinning u yog‘ida kattakon chuqurlik, uning naryog‘ida esa — g‘orga kirish teshigi bor edi. G‘orning teshigiga kiraverishda esa arslon u yoqdan bu yoqqa borib kelib yurar edi. 

			Cho‘pon bolalarga qarab: „Sizning ota-bobolaringizni mana shunday yavvoyi hayvonlarga tashlashgan. Sizlar ham azob chekishlaringizga to‘g‘ri keladi. Sizlarni sherlarga tashlamaydilar, ammo bu hayvonlardan ham battarroq bo‘lgan insonlar qo‘lidan azob chekasizlar“ — dedi. 

			O‘quvchilar bir-birlariga yuz o‘girishdi, keyin esa cho‘ponga boqdilar. Ularning oldida Richard Vurmbrand turar edi. U o‘zining yashirin jamoatdagi xizmati uchun o‘n to‘rt yilini qamoqxonada o‘tkazgan. Bu uning Ruminiyadagi oxirgi haftasi edi, chunki unga va uning oilasiga to‘lov to‘lashgan edilar. Shu sababdan bir necha kundan so‘ng ular yurtini tark etishlari kerak edi. Richard shogirdlarining kommunistlar qo‘lidan azob ko‘rish yoki ko‘rmasligini bilmas edi, ammo u eng og‘ir sinovlarga ham chidam bera olishi uchun, ularning imonini chiniqtirmoqchi edi. Mana shu sababdan ularga sherni ko‘rsatish uchun, hayvonot bog‘iga olib keldi.

			Yosh bo‘lishlariga qaramasdan, shogirdlari cho‘ponning nimani nazarda tutayotganini yaxshi tushunishar edilar. Ko‘zlarida yosh bilan hammasi qat’iy ravishda: „Biz Masihga sodiq qolishga va’da beramiz“ — deyishdilar. 

			Richardning bolalarga bergan darsi juda o‘rinli bo‘ldi. Ehtimol ular azob chekish nima ekanligini vaqt o‘tishi bilan tushungan bo‘lishi yoki hech qachon u bilan to‘qnash ham kelishmagandir, ammo bu misol ularga hayotidagi muhim qarorni qabul qilishga yordam berdi. Ular oldindan Masihga sodiq qolish qarorini qabul qildilar. O‘z vaqtida qabul qilingan qaror — bu quvg‘inlar paytida g‘alaba qozonish uchun kalitdir. Bizning sadoqatimiz sinovdan o‘tishidan oldin, kimga sodiq qolishimiz kerakligini yaxshi bilib olishimiz kerak. Eng muhim vaqt — bu biz o‘z imkoniyatlarimizni o‘lchab ko‘radigan va o‘z e’tiqodimizni aniqlaydigan payt emas. Balki eng muhim vaqt — bu oldindan shakllangan e’tiqodimizni hayotda qo‘llaydigan vaqtdir. Boshlig‘ingiz, eringiz yoki rafiqangiz, oilangiz yoki hukumat organlari sizning fikringizni o‘zgartira olmasliklari uchun, ushbu vasvasalardan oldin o‘z e’tiqodingizni mustahkamladingizmi? 

			„Xudoning O‘zi bizni ham, sizlarni ham Iso Masihga bo‘lgan imonimizda mustahkam qiladi. U bizni O‘zi uchun tanlab oldi“. 

			Ikkinchi Korinfliklarga maktubi 1:21

			kun 247

			G‘ayritabiiy guvohlik

			Armaniston: Bartolomey

			Shoh Astiags jahli chiqib: „Sen mening bir onadan tug‘ilgan ukamni, rafiqamni va ayrim bolalarimni yo‘ldan urding! Bizning xudolarimizga topinishimizga to‘sqinlik qilding! Ma’badning xizmatkorlari sening o‘limingni talab qilishayaptilar! Agar sen Isoni va’z qilishdan to‘xtamasang va bizning xudolarimizga qurbonlik keltirmasang, eng dahshatli o‘lim bilan o‘lasan!“ — dedi. 

			Havoriylar o‘z yo‘li bo‘yicha tarqalishganlarida, Bartolomey Xushxabarni Likaoniya, Siriya, Yuqori Osiyo va Hindistonga va’z qilish uchun jo‘nadi. U Armaniston poytaxtigacha yetib bordi va u yerda ko‘pchilik Masihni qabul qildi. Bu yerda esa Bartolomeyni ushlab olib, shohning hukm kursisiga olib kelishdilar. „Men ularni yo‘ldan urmadim, balki haqiqatni topishiga yordam berdim. Men sening xudolaringga qurbonlik keltirmayman. Men faqatgina yagona haqiqiy Xudoga topinishni va’z qildim. Endi esa o‘z imonimga va vijdonimga zarracha zarar yetkazishdan ko‘ra, bu guvohlikni o‘z qonlarim bilan tasdiqlashim osonroq!“ — deya javob qildi Bartolomey. 

			Shohning battar jazavasi qaynadi. Bartolomeyni Xushxabarni va’z qilishdan to‘xtatishga majburlash maqsadida, uni qattiq qiynoqlarga solishni buyurdi. Biroq u jim bo‘lishni, ayniqsa haqiqatdan voz kechishni xohlamasdi. O‘shanda uning terisini shila boshladilar. Tasavvur qilib bo‘lmas darajadagi azoblarni boshdan kechirib, u atrofdagilarni yagona haqiqiy Xudoga va Uning O‘g‘li Iso Masihga topinishga chaqirdi. Nihoyat shoh Bartolomeyning boshini tanasidan judo qilishga buyruq berdi. Uni jim bo‘lishga majbur qildilar, biroq uning guvohligi hanuzgacha tirik va Iso Masihga bo‘lgan sevgi va sadoqatidan dalolat berib kelmoqda. 

			Ehtimol shohid bo‘lganlarning tarixini eshitib, ular haqida o‘qib, kimdir ularning hayotini xuddi mag‘lubiyat kabi qabul qilar. Zero Bartolomeyga o‘xshab, juda ko‘p odamlar o‘z quvg‘in qiluvchilari tomonidan o‘ldirilgan. Iso ham bundan mustasno emas. Isoning tirilishini inkor qiluvchilar, Uni ajoyib o‘qituvchi deya, Uning xizmati esa barvaqt o‘lim sababli to‘xtagan deya hisoblaydilar. Aslida o‘lim shaytonning g‘alabasi bo‘ldi deb hisoblash mumkinmi? Isoning vaziyati aslo bunday emas. Isoning o‘limi — bu gunohning ustidan batamom qozonilgan Xudoning mutlaq g‘alabasi edi. Masihiy shohidlarning ushbu vaziyatida, ularning mardlarcha o‘limi tufayli bizgacha yetib kelgan guvohliklari, tiriklik paytida keltirishi mumkin bo‘lganidan ko‘ra ko‘proq odamlarni imonga olib keldi. O‘z o‘limimiz tufayli, tiriklik paytimizdagidan ko‘ra ko‘ra ko‘proq Xudoga shon-shuhrat keltirishimiz mumkin. 

			„Ular Qo‘zining qoni tufayli, O‘zlarining shahodat so‘zi tufayli uni yengdilar. Hatto o‘lim xavfi ostida bo‘lganlarida jonlarini ayamadilar“.

			Yuhannoning Vahiy maktubi 12:11

			kun 248

			G‘ayritabiiy murojaat

			Rim: Havoriy Pavlus

			Pavlus o‘zining shogirdi Timofeyaga shunday yozgan: „Abadiy hayotga erishish maqsadida, imon uchun bo‘ladigan ulug‘ kurashda jang qil. Axir, Xudo seni abadiy hayotga da’vat etgan“ (Birinchi Timofeyga 6:12). U jang nima ekanligini yaxshi bilgan.

			O‘zining Korinfliklarga maktubida Pavlus nimalarni boshdan kechirishga to‘g‘ri kelganligi haqida aytadi: „Har xil qiyinchiliklaru kulfatlar boshimizga tushganda, tang ahvolda qolganimizda sabr-toqat ko‘rsatyapmiz. Bizni urganlarida, qamoqqa tashlaganlarida, g‘alayonlarda qolganimizda, mashaqqat bilan mehnat qilganimizda, uyqusizlikda va och qolganimizda, hammasiga bardosh berdik…Bizni o‘lgan, deb hisoblaydilar, ammo mana, tirikmiz. Bizni jazoga tortadilar, ammo o‘limga mahkum qilmaydilar. Bizni xafa qilyaptilar, ammo doimo xursandmiz. O‘zimiz kambag‘almiz-u, ko‘p kishilarni boyitamiz. Hech narsamiz yo‘g‘-u, ammo hamma narsaga egamiz“. (Ikkinchi Korinfliklarga maktubi 6:4–10)

			Bir necha yildan so‘ng u Timofeyga shunday yozadi: „Men ulug‘ kurashda jang qildim, zimmamdagi vazifani oxiriga yetkazdim, Xushxabarga sodiq qoldim“ (Ikkinchi Timofeyga maktubi 4:7). Pavlus Rimda, oltmish to‘rt yoshida, imperator Neronning buyrug‘i bilan qatl qilingan — u Iso bilan birga bo‘lish uchun bu dunyoni tark etdi. 

			Agar qachondir biz quvg‘inlar yoki qiyinchiliklar oldida turib xizmatni davom ettirish uchun daldaga muhtoj bo‘lsak, Pavlusning hayotiga bir nazar tashlashimiz kerak. Pavlusning azobli yo‘li, boshidanoq muammolar bilan boshlangan. Pavlus xuddi Havoriylar maktubida tasvirlanganidek juda ko‘p qiyinchiliklarni boshdan kechirishiga to‘g‘ri kelgan va ularni o‘qiganingizda odamning sochi tikka bo‘lib ketadi. Biroq u o‘zining qiyinchiliklarini, Iso Masihni tanib bilish xursandchiligi va U haqidagi Xushxabarni targ‘ib qilish imkoniyatiga sazovor bo‘lish oldida hech narsa emas deb hisoblagan. Agar siz o‘z xizmatingizda oxirgi qadamlarni zo‘rg‘a bosayotgandek his qilsangiz, u holda Pavlusning dalda beruvchi so‘zlariga quloq soling va u sizda ikkinchi nafasni ochib yuboradi. 

			„Lekin hayotim o‘zim uchun hech narsaga arzimaydi, deb hisoblayman. Men faqat vazifamni oxiriga yetkazishni va Rabbimiz Iso menga yuklagan ishni tugatishni istayman. Bu ish Xudoning inoyati to‘g‘risidagi Xushxabarni e’lon qilishdir“.

			Havoriylar maktubi 20:24

			kun 249

			G‘ayritabiiy cho‘mdiruvchi

			Yahudiya: Yahyo Cho‘mdiruvchi

			Yahyo Cho‘mdiruvchi adolatni himoya qilish yo‘lida har bitta imkoniyatdan foydalangan. Shoh Hirod Antipa o‘z xotinidan qutulganida va ukasining xotinini o‘ziga xotin qilib olganida, Yahyo vahimaga tushib qolmadi. U Hirodga qilgan ishi Xudoning qonuniga mutlaqo zid ekanini aytdi. Bu tanbeh Hirodning yuragida Yahyoga nisbatan g‘azab o‘tini yoqdi. Shu bilan birga u Yahyodan qo‘rqar edi, chunki odamlar uni payg‘ambar deb bilardi. Hirod Yahyodan qutulishni xohlardi, biroq u Yahyoga qo‘l ko‘tarishdan qo‘rqardi. Chunki bu xalqning noroziligiga sabab bo‘lishi mumkin edi. Biroq o‘z rafiqasining ta’siri ostida Hirod bu ishni qildi. 

			Zindonda bo‘la turib, Yahyo kelishi kerak bo‘lgan Masih o‘shami yoki yo‘qligini bilish uchun, Isoning oldiga elchilarni jo‘natdi. Kelishi kerak bo‘lgan O‘sha ekanligini Iso tasdiqlaganidan so‘ng, Yahyo o‘z vazifasi ado etilganini bilib tinchlandi. Masih keldi va Yahyo o‘zi bilan nima yuz berishini yaxshi bilardi. Endi Yahyo hech qanday ahamiyatga ega emas edi, biroq bundan buyon Iso katta ahamiyatga ega bo‘ldi. 

			Shoh Hirodning tug‘ilgan kunini nishonlash paytida, Hirodning rafiqasi o‘z qizini mehmonlar oldida raqsga tushish uchun jo‘natdi. Raqsdan bahra olgan Hirod, endi qizcha nima tilasa, shuni bajo qilishga qasam ichdi. Onasining so‘ziga quloq solgan qizcha, idishda Yahyo Cho‘mdiruvchining boshini olib kelishlarini so‘radi. Hirodning kayfiyati buzildi, biroq mehmonlarning huzurida rad qila olmadi va Yahyoning boshini tanasidan judo qilishga buyruq berdi. 

			Biz shahid ketganlarning mardligidan g‘ururlanamiz va ularning jasoratini madh etamiz. Biroq ular madh etishimiz uchun shahid bo‘lishmadi. Biz ularning qilgan ishlari bilan shunchalik faxrlanib, har birining hayot maqsadini esdan chiqarib qo‘ymasligimiz kerak. Imon uchun shahid ketganlar, o‘zlarini madh etish uchun emas, balki Isoni ulug‘lash uchun o‘lim topishgan. Ularning hayoti bizni qon va tanadan iborat bo‘lgan kishilar oldida tiz cho‘kishga emas, balki yanada ko‘proq Xudovandni ulug‘lashga ilhomlantirishi kerak. Bizning o‘zimizdan kechishga intilishimiz, bizga qandaydir ruhiy mansablar olib kelishi kerak emas. Sizning sadoqatingiz — bu ismingizning masihiylar orasida shon-shuhratga sazovor bo‘lganlar qatorida turishidan iborat emas. Balki sizning sadoqatingiz — bu Iso Masihni, faqatgina Uning nomini ulug‘lashi kerak. 

			„Masih yuksalishi, men esa pasayishim kerak“. 

			Yuhanno Xushxabari 3:30

			kun 250

			G‘ayritabiiy qayd qiluvchi

			Ruminiya: Florika

			Florikaning kayfiyati tushgan va har qanday umidni yo‘qotgan edi. Bir nechta haftadan buyon maxbuslar, ayollarning qamoqxonadan qanday olib ketilishini kuzatishar edilar. Ularni qamoqxona devori oldida safga tuzib, ismi sharifini aytib chaqirishar, ammo ularning qayerga olib ketilishini hech kim bilmas edi. 

			Bir kuni Florika uning ismini aytib chaqirishganida, Xudoning irodasi qanday bo‘lishidan qat’iy nazar, unga itoat etishga qaror qildi. 

			Maxbuslarning oldida, stolda o‘tirgan mayor Florikaga qarab shunday dedi: „Sen shuni bilishing kerakki, biz bu yerda sening Xudoyingdan ham kuchliroqmiz. Axir shu paytgacha sening Xudoying seni qutqarish uchun hech narsa qila olmadiku. Endi sen bunga ishonch hosil qilgandirsan? Men shuni nazarda tutayapmanki, sen allaqachon kommunistik jamiyatda Xudoning keragi yo‘qligini tushunib yetgan bo‘lishing kerak edi! U senga ham kerak emas. Agar qachondir seni bu yerdan ozod qilishsa, biz qanday muvaffaqiyatlarga erishganimizni o‘z ko‘zlaring bilan ko‘rasan. Bu esa faqatgina boshlanishi!“.

			Florika stolda turgan qog‘ozga qaradi va shunday javob berdi: „Men ko‘rayapmanki, siz hokimiyatga egasiz. Ishonchim komilki, stolda men ilgari hech qachon ko‘rmagan, ammo mening taqdirimni hal etishi mumkin bo‘lgan hujjatlar turibdi. Xudo meni shu yerda qoldiradimi yoki menga ozodlikni in’om qiladimi, menga farqi yo‘q. Men Uning irodasini kamtarlik bilan qabul qilaman“ — dedi. 

			Uch kundan so‘ng Florikani ozod qilishdi. 

			Bolalar maktabga borishni boshlaganlarida, ular tezda maktabdagi doska qanday qudratli kuchga ega ekanliklarini tushinib yetadilar. O‘quvchilarning nuqtai nazaridan qaraganda, itoatsiz o‘quvchilar uchun eng kuchli jazo — bu qachonki o‘qituvchi doskaga o‘sha o‘quvchining ismini yozib qo‘yishidir. Yoshligimizda bizni xafa qilganlarning ismi, tartibni buzganlar ro‘yxatiga tushishini xohlardik. Shu tariqa ular jazodan qutulib qola olmaydilar deb ishonardik. O‘sha bolalarcha imonning bir qismini nahot yo‘qotgan bo‘lsak? Hozir dunyoda yovuzlikning shunchalik keng tarqalishi, sizning ruhingizni tushirib, Xudo „ismlarni yozib qo‘yishiga“ bo‘lgan ishonchingizni yo‘qqa chiqarmadimi? Muqaddas Kitob bizga butun dunyo Uning oldida hisobot beradi deya o‘rgatadi. Shuning uchun yovuzlik jazosiz qolayotgandek tuyulganida, ruhan ezilmang. Xudo o‘z hukmini albatta amalga oshiradi. 

			„…toki har bir og‘iz yumilsin va butun dunyo Xudo oldida javobgar bo‘lsin“.

			Rimliklarga maktubi 3:19

			kun 251

			G‘ayritabiiy isyonchilar

			Rim

			Birinchi masihiylar ruhiy isyonchilar bo‘lishgan. Butlarga sig‘inadigan jamiyatda, butlarga topinishdan bosh tortgan kishilarni „xudosizlar“ deb atashardi. Masihiylar Rimning yaxlitligiga xavf soluvchi radikal kuch bo‘lishgan. Ular ko‘pchilikning ovozini tan olishmagan va shuning uchun ham rim hokimiyati tomonidan tahdid soluvchilar deb ko‘rilgan. Ularni shunchalik yomon ko‘rishganlarki, ularning qatl qilinishi nafaqat oddiy kundalik holatga aylangan, balki qatl jarayoni odam tasavvur qilib bo‘lmas usullar yordamida amalga oshirilgan. 

			Masihiylar oxirgi hukmni e’lon qilishgan. Ko‘pchilik najotga ega bo‘la olishi uchun, ular dunyoni Masihga qaytarish orqali, odamlarni o‘zgartirishga qaror qilgan. Ular Masih Rim imperatoridan ko‘ra kattaroq hokimiyatga ega deya e’lon qilishgan. Aynan shuning uchun rim hokimiyati, o‘zini masihiy deb ataganlarni hech qanday sudsiz va tergovsiz o‘lim jazosiga mahkum qilish haqida qaror chiqargan. Bu imperatorning hokimiyatini oyoq osti qilgan „g‘alayonchilarga“, hatto o‘zlarini sud oldida himoya qilishga ham imkon berilmagan. Rim imperiyasi davrida uchta, masihiylarga nisbatan biri ikkinchisidan ko‘ra kuchliroq bo‘lgan quvg‘inlar bo‘lgan. 

			Qiynoqlarga duchor bo‘lganlarni „azob chekkan yoki shahid“ deya atashgan. Keyinroq ushbu so‘z sudlar va imperatorlar oldida guvohlik bergan jangchilarga nisbatan ham qo‘llanila boshlangan. Ularning ishi sudda ko‘rib chiqilishi mobaynida, o‘z guvohliklari uchun qatl qilinmangan bo‘lsada, ularni azob chekkanlar yoki e’tirof etuvchilar deya atashgan. Ular o‘z qarashlarni hech qachon o‘zgartirishmagan. Shohid bo‘lish — bu vaziyat qanday bo‘lishidan qat’iy nazar, Iso Masihga bo‘lgan imoni haqida guvoh bo‘lishdir. Masihning har bir guvohi — bu hozirgi zamon isyonchilaridir. 

			Shohidlar xuddi ilgarigidek, hozir ham ruhiy jang askarlari hisoblanadi. Bu jang Iso Masih xochda o‘lim topib, yovuzlik kuchlari ustidan g‘alaba qozonishidan boshlangan. Uning o‘limi do‘zax va yovuz kuchlarni qurolsizlantirdi. Shohidlar bu jangni hozir ham jismoniy emas, balki ruhiy qurollar bilan davom ettirmoqdalar. Shaxsiy chorlov — bu ularning asosiy qurolidir. Ular dushmanning yeriga borayaptilar. Misol uchun, avtoritar davlatlarda, ular qo‘rqmasdan Masihning shayton ustidan qilingan g‘alabasini e’lon qilishayaptilar. Ularning eng qadrli narsasi — bu hayot emas, balki Iso haqidagi guvohligidir. Ular o‘z e’tiqodlarini saqlab qolish uchun o‘limga ham tayyordirlar. Siz jangni aynan qayerdan boshlayapsiz? Siz guvohlik berish qurolingizni ishlatishga tayyormisiz?

			„Abadiy hayotga erishish maqsadida, imon uchun bo‘ladigan ulug‘ kurashda jang qil. Axir, Xudo seni abadiy hayotga da’vat etgan. Sen bu hayotga ega bo‘lish uchun ko‘p guvohlar oldida Iso Masihga bo‘lgan imoningni mardlarcha tan olgansan“.

			Birinchi Timofeyga maktubi 6:12

			kun 252

			Topshiriq

			Men Rabbimdan yaqinimga yordam berishni, 

			Xushxabarni uzoq joylarga yetkazishni

			Zaiflarga dalda berishni so‘radim, ammo U

			Agar Meni sevsang, qo‘llarim bo‘lgin dedi

			Men Rabbimdan halok bo‘layotganlarga borishni,

			Ko‘chadagi yetim-yesirlarni asrashni,

			Maxbuslarni ko‘rishni so‘radim, ammo U

			Agar Meni sevsang, oyoqlarim bo‘lgin dedi

			Men Rabbimdan kambag‘allarga g‘amxo‘rlik qilishni,

			Yig‘layotgan har bir bolaga panoh berishni,

			Har bitta odamning muhtojligini ko‘rishni so‘radim, ammo U

			Agar Meni sevsang, ko‘zlarim bo‘lgin dedi. 

			Men Xudoga: Senga xizmat qilishni xohlayman

			Ammo qanday boshlashni bilmayman — dedim.

			Sevgi — mana shu javob, — dedi U menga.

			Agar Meni sevsang, yuragim bo‘lgin dedi. 

			G. Shiri Vestfoll

			kun 253

			G‘ayritabiiy chidam

			Patmos: Havoriy Yuhanno

			Yog‘ga tashlab pishirilayotgan, ammo hecham o‘lmayotgan kishini nima qilish mumkin? 

			Havoriy Yuhanno haqida juda ko‘plab afsonalar yuradi. Aytishlaricha rim imperatori Domitsian havoriyni qaynab turgan yog‘ga tashlashni buyurgan, ammo Yuhanno qozonning ichidan turib ham va’z qilishda davom etgan. Boshqa safar Yuhannoni zahar ichishga majbur qilishgan, ammo xuddi Mark Xushxabari 16:18 da yozilganidek, bu unga hech qanday zarar yetkaza olmadi. Shuning uchun o‘sha paytda Efes jamoatini boshqarayotgan Yuhannoni 95 yilda Patmos oroliga surgun qilishdilar. 

			Yuhanno bularning barini yengib o‘tdi, zero u hali Xudo tomonidan belgilangan hamma narsani bajarib bo‘lmagan edi. Hali „Vahiy“ maktubi u tomonidan yozilishi kerak edi. 

			Patmos orolidagi g‘orda Yuhanno vahiy oldi. Bu vahiy vaqt o‘tishi bilan Vahiy kitobiga aylandi. Aynan shu kitob jamoat tarixida xushxabar tarqalishiga sabab bo‘luvchi kuchga aylandi. Bu kitob — Masihning qayta kelishi paytida kuzatiladigan voqealar haqidagi payg‘ambarchilikdir. Yuhanno Masihning ikkinchi marta kelishi haqida yozgan va bu voqeani olqishlagan. Hatto hozir ham bu kitob, imonlilarni Rabbimizning O‘z shon-shuhrati ila ikkinchi marta kelishi umidi bilan ruhlantiradi. 

			Imperator Domitsianning o‘limidan ikki yil o‘tib, Yuhanno surgundan Efesga qaytdi. Masihning eng yosh shogirdi shunchalik ko‘p yil yashab, Efes shahrida, sakson yoshida, qariyalik davrida olamdan o‘tdi. U o‘zining yarim asrdan ko‘proq vaqtini, mardlarcha Masihga xizmat qilishga bag‘ishladi.

			Xudoga xizmat qilishda yosh bo‘yicha nafaqaga chiqib bo‘lmaydi. Yuhannodan so‘rang. Masihiylarning o‘rtacha umr kechirish davri unchalik ham uzoq bo‘lmagan bir davrda, Yuhanno sakson yil umr ko‘rdi. Bu vaqt ichida u o‘z majburiyatlarini bor kuchi bilan bajarishga harakat qildi. Ehtimol siz o‘zingizni juda keksa deb his qilayotgan bo‘lishingiz va sizning o‘rningizga boshqa bir yoshroq odam xizmat qilsa foydaliroq bo‘lardi deb o‘ylayotgan bo‘lishingiz mumkin. Yoki bo‘lmasam siz hali yosh, uylanmagan yoki turmushga chiqmagandirsiz va o‘zingizdan oila qurganimdan so‘ng Xudoga xizmat qilishim foydali bo‘lmaydimi deb so‘rayotgandirsiz? O‘zingizni oqlash uchun sabablar qidirish va xizmatdan ketish o‘rniga, Xudo sizga yo‘q qilib bo‘lmaydigan ruhiy tetiklik berishini so‘rang. Bugunoq Xudodan Unga xizmat qilish uchun keyingi qadamlaringiz qanday bo‘lishi kerakligini so‘rang.

			„Men birodaringiz Yuhannoman. Isoning azoblari, Uning Shohligi va sabr-toqatini baham ko‘rgan sherigingizman. Men Xudoning kalomini va’z qilib, Iso haqida guvohlik berganim uchun Patmos oroliga surgun qilinganman“.

			Yuhanoning vahiysi 1:9

			kun 254

			G‘ayritabiiy itoatsizlik

			Erixon: Rahoba

			Yoshua Yerixoni ko‘zdan kechirish uchun ikkita ayg‘oqchini jo‘natganida, ular fohisha Rahobaning uyiga yashirindilar. Rahobaning uyi Yerixo shaharining devori yaqinida qurilgan edi. Bu devor shaharni kutilmagan mehmonlardan himoya qilish uchun qurilgandi. Shaharga isroillik ayg‘oqchilar kirganini shoh eshitganida, u tezda ayg‘oqchilarni qo‘lga olishni buyurdi. 

			Rahoba shohga itoatsizlik qilib, ayg‘oqchilarni yashirdi. Ularning hayotini saqlab qolish uchun u hatto yolg‘on ham gapirdi. Keyinroq, o‘sha kuni kechasi, u ayg‘oqchilarni yashirin tarzda shahardan olib chiqdi va uzun arqon bilan derazadan tushirdi. 

			Rahoba Isroilning Xudosi haqida kam bilar, ammo u Xudoning xalqiga yordam berishga tayyor edi. U o‘zining ma’jusiy hukmdorlariga nisbatan itoatsizlik qildi va hatto o‘z hayotini xavf ostiga qo‘ydi. Aynan mana shu tufayli u shahar Yoshua tomonidan bosib olinganida tirik qoldi. 

			Shunga o‘xshash voqeani biz Havoriylar maktubi 9:25 da topishimiz mumkin. Pavlus imon keltirganidan so‘ng bir necha kunni yahudiylar ibodatxonasida va’z qilib va o‘qitib, Damashqda shogirdlari bilan o‘tkazdi. Pavlus bilan yuz bergan o‘zgarishlardan hayratda qolgan yahudiylar, uni o‘ldirishga qaror qildilar. Pavlusning shogirdlari uni himoya qilish va o‘limdan saqlab qolish maqsadida, shahar darvozalaridan emas, balki devordan tushirib yubordilar.

			Ayrim masihiylar, avtoritar mamlakatlardagi davlat hukumatiga bo‘ysunmaslik, o‘rinli ravishda quvg‘inlarga olib keladi deya hisoblaydilar. U holda rasmiy jamoatga qo‘shilishdan bosh tortib kelayotgan xitoylik masihiylar, o‘rinli ravishda dahshatli quvg‘inlarga uchrashayaptimi? Islom davlatlaridagi musulmonlar, Masihga imon keltirib, o‘rinli ravishda toshbo‘ron qilinayaptilarmi? Ayrim matnlarni har xil talqin qilish mumkinligiga qaramasdan, hamma masihiylar bitta narsada yakdildirlar: xudosiz hukumat bizni Xudoning qonunlarini buzushga majburlashiga yo‘l qo‘ymasligimiz kerak. Albatta, bu masihiylarga davlatga qarshi itoatsizlik qilish huquqini bermaydi. Agar biz Masihga sodiq qolish yoki amaldagi qonunlarga rioya qilish o‘rtasida tanlov qilishimiz kerak bo‘lsa, u holda davlatga itoatsizlik qilish o‘rinli bo‘ladi. Siz bunga qanday qaraysiz? Kalomni o‘rganing va o‘zingiz qaror qiling. 

			„…mavjud bo‘lgan har bir hokimiyatni esa Xudo tayin etgan“.

			Rimliklarga maktubi 13:1

			kun 255

			G‘ayritabiiy yolg‘on

			Shimoliy Koreya: keksa ayol

			„Bir kuni o‘qituvchi bizga bitta g‘ayritabiiy o‘yin o‘ynaymiz dedi. U shivirlagan holda, bizning ota-onalarimiz uyida yashirib qo‘yishi mumkin bo‘lgan bitta ajoyib kitob haqida gapirib berdi. Biz mukofot olishimiz uchun ota-onalarimiz uxlashini kutib, kitobni topishimiz va yashirin tarzda uni maktabga olib kelishimiz kerakligini aytdi. Men esa uyga kelishim bilan kitobni izlashni boshladim.

			Ertasi kuni sinfga Muqaddas Kitobni olib kelgan o‘n to‘rtta boladan bittasi men edim. Bizni juda ham yarqiragan qizil lentalar bilan mukofotlashdi va qolgan o‘quvchilar esa sinf bo‘ylab yurganimizda bizga qarsak chalib turishdi. 

			O‘sha kuni onamga qanday qilib qizil lentani yutib olganim haqida aytish uchun, uyga qarab yugurib ketdim. Biroq u na uyda, na omborxonada bor edi. Men kutib o‘tirdim, ammo onam ham, otam ham uyga qaytib kelishmadi. Men juda ham qo‘rqdim va qattiq och qolgandim, chunki kun allaqachon bota boshlagan edi. Yig‘lab yotib, kresloda uxlab qolibman. 

			Keyingi kuni uyimizga politsiya zobiti keldi va bugundan boshlab men hukumat qaramog‘iga o‘tganligimni aytdi. Men boshqa hech qachon o‘z ota-onamni ko‘rmadim“.

			Bu hikoyani Shimoliy Koreyalik ayol aytib berdi. U o‘zining bunday bo‘lmag‘ur harakati tufayli haligacha o‘zini kechira olmaydi. U mana shunday kulfatni boshdan kechirganlardan bittasi xolos. 

			Shayton bizning oldimizga xuddi mashhur ertaklardagiga o‘xshab, qizil kiyimda, panshaha bilan qurollanib kelmaydi. Shunday bo‘lganida uni osongina tanib olish mumkin bo‘lardi. Shunga qaramasdan xuddi bu hikoyadagi qizaloqqa o‘xshab, biz shaytonni boshqacha tarzda uchratamiz. Ko‘pincha dushmanning vakillari — bu hokimiyaga ega bo‘lgan mansabdor shaxslardir. Biznes bo‘yicha hamkoringizning sizga bergan shirin va’dalari qanday ta’sir ko‘rsatishi mumkinligi haqida bir o‘ylab ko‘ring-a. Universitet nomidan berilgan professorning va’dasi talaba ustidan qanchalik hokimiyatga ega ekanligini bir tasavvur qilib ko‘ring-chi. Bu voqea orqali bolakay dushmanning qoidasi bo‘yicha o‘ynamaslik kerakligini bilib oldi. Biz soddalikni esdan chiqarishimiz va qayerda uni uchratishimizdan qat’iy nazar, dushmandan ehtiyot bo‘lishimiz kerak. Siz dushman uchun qanchalar oson „yeguliksiz“? Sizni g‘aflatda qoldirish qanchalar oson? 

			„Buning hayron qoladigan joyi yo‘q, chunki hatto shayton ham o‘zini nurli farishta qilib ko‘rsatadi. Shuning uchun shaytonning xizmatkorlari o‘zlarini solihlik xizmatchilari qilib ko‘rsatayotganlarining hech ajablanarli joyi yo‘q. Oqibatda ular qilmishlariga yarasha jazo oladilar“.

			Ikkinchi Korinfliklarga maktubi 11:14–15

			kun 256

			G‘ayritabiiy maxbus

			Vetnam: To Din Trung

			To Din Trung kxo qabilasiga xushxabar aytish uchun, o‘zining velosipedida o‘nqir-cho‘nqirli, batqoq yo‘llardan yuz millab yo‘l bosib o‘tdi. Bu — v’etnamdagi hokimiyat tomonidan, xushxabar aytish taqiqlangan, oltmish oltita qabilalardan bittasidir. 1995 yil 4 aprelda u kxo qishlog‘iga kelganida, politsiya xodimlari uni velosipeddan tushirib, qattiq do‘pposlashdilar. Ulardan bittasi buni video tasmaga tushirib oldi.

			Voizxonni qamoqqa tashladilar va to sud bo‘lgunicha, olti oy mobaynida u yerda ushlab turishdilar. U bolalarning „Kecha va kunduz Rabbingni sevgin“ nomli ashulasini ayta boshlaganida, uning qamoq muddatini yana ko‘proqqa cho‘zishdilar.

			Nihoyat, xalqaro masihiy tashkilotlarning V’etnam hukumatiga ko‘rsatgan bosimi ostida, Trungni muddatidan uch oy oldin qamoqdan ozod qilishdilar. Xushxabarchini uyida sodiq rafiqasi va ikkita kichkintoy bolalari kutishiga qaramasdan, ozodlikka chiqishga tayyor emas edi, chunki unda adashgan jonlarni qutqarish uchun ajoyib imkoniyat bor edi! Hokimiyat boshqa nima ham qila olardi? U allaqachon qamoqxonaga tushgan edi!

			Trunganing harakatlari tufayli, Kvan Ngai shahridan uncha uzoqda bo‘lmagan qamoqxonadagi maxbuslarning juda ko‘pchiligi Masihga imon keltirdilar. Shuncha ko‘p masihiylar u uchun ibodat qilayotganini bilib, voizxon o‘zini Xudoning Shohligini yaqinlashtirish uchun baxshida qildi. Trung qamoqxonadagi xushxabarchilik xizmatini davom ettirish maqsadida, muddatidan oldin ozodlikka chiqishdan bosh tortdi. 

			Ilgari Trung davlat maxbusi edi. U azoblar va qiynoqlar nima ekanligini yaxshi bilar edi. Biroq, ko‘ngilli ravishda qamoqxonada qolishga qaror qilib, u Iso Masihning maxbusiga aylandi. Davlat uni sindirishga harakat qildi. Ammo uning Xo‘jayini — Iso — har kuni uni kuchga to‘ldirib turar edi. Davlat uning xabarini eshitilmaydigan qilishga harakat qilardi, ammo Iso tufayli umid xabari har bitta qamoqxona kamerasida jarangladi. Siz bu dunyoning ovoragarchiliklari va kulfatlari bilan ezilayotgan bo‘lishingizga qaramay, Trung Masihning hokimiyati ostida ozodlikdan lazzatlanish nima ekanligini yana bir marta bizga eslatayapti. Ehtimol siz ham o‘zingizni og‘ir vaziyatning maxbusiga aylangandek his qilayotgandirsiz. Iso sizni ozod qilishiga yo‘l qo‘yib bering, Uni hayotingizning haqiqaiy egasiga aylantiring. 

			„Mana, siz — g‘ayriyahudiylarga qilgan xizmatim sababli, Iso Masih haqi mahbus bo‘lganman“.

			Efesliklarga 3:1

			kun 257

			G‘ayritabiiy cho‘pon

			Sudan: cho‘pon Luqo

			Cho‘pon Luqo janubiy Sudandagi o‘zining xizmatiga qaytish maqsadida qochoqlar lagerini tark etayotganida, rafiqasi va beshta bolalari bilan xayrlashish unga juda og‘ir kechdi. U o‘z oilasi bilan yana uch oydan so‘ng ko‘risha oladi, chunki uning xizmati fuqarolik urushi va islom hukumati hujumlari eng avj olgan tumanlarda kechar edi. 

			Cho‘pon Luqoning jamoati a’zolari o‘z binosiga ega emas edi, chunki juda ko‘p binolar Sudandagi yigirma yillik fuqarolar urushi tufayli vayron bo‘lgandi. Har hafta ular xoch rasmi o‘yilgan kattakon daraxtning soyasida yig‘ilar edilar. Cho‘pon Luqo yig‘ilishda va’z qilib turgan paytda, imonlilar yerda o‘tirar yoki bo‘lmasam o‘rinlaridan turib olar edilar. 

			Agar cho‘pon Luqo o‘z oilasi bilan qolsa, u har kuni o‘zi uchun aziz bo‘lgan odamlar bilan ko‘rishib turishi mumkin edi. Xayriya tashkilotlarning ishchilari u siz ham uysiz qolgan sudanliklarning jismoniy muhtojliklari haqida qayg‘urib, oziq-ovqat bilan ta’minlashda davom etaverardi. Biroq Xudo Luqoni ruhiy muhtojliklar haqida qayg‘urish uchun chaqirgan edi. Agar u yo‘lga otlanmasa, kim uning o‘rnini bosadi?

			Luqo ilgari jamoatlar mavjud bo‘lmagan joylarda va’z qilardi. U urush botqog‘iga botgan mamlakatda nur va tuz bo‘lish uchun, Xudoning chaqiruviga labbay deya javob berdi. Cho‘pon Luqoga juda qiyin, ayrim paytda o‘z oilasini tark etish juda og‘ir. Biroq Xudo uning qurbonligini, doimiy ravishda o‘sib borayotgan g‘ayritabiiy „daraxt ostidagi jamoat“ bilan taqdirladi. 

			Xudoga xizmat ko‘pincha bizni sevgan kishilarimizdan ajratadi. Iso ham o‘ttiz yoshida xizmatni boshlaganida, o‘z ona yurtidagi bilgan va sevgan kishilarini tark etdi. Agar Xudo tomonidan biz uchun tayyorlangan rejani bajarishga tayyor bo‘lsak, u holda ko‘pincha noma’lum joylarga borishga tayyor bo‘lishimiz kerak. Sayohatlarimiz bizni yaqin odamlarimizdan, uyimizdan, qulaylikdan va xavfsizlikdan mahrum qilishiga qaramasdan, bizni Masihning sevgisidan judo qilishga qodir emas. Uning sevgisi — bizning doimiy hamrohimiz va shuning uchun biz hech qachon yolg‘iz emasmiz. Uyingizni, oilangizni, do‘stlaringizni sog‘inayapsizmi? Agar siz o‘z hayotingizda Xudoning irodasini bajarayotganingizga ishonchingiz komil bo‘lsa, u holda o‘z chorlovingizdan voz kechmang. Masih har doim yoningizda bo‘ladi. 

			„Kim bizni Masihning mehr-muhabbatidan ajrata oladi?“

			Rimliklarga 8:35

			kun 258

			G‘ayritabiiy televoizxon

			Vetnam: birodar Kbe

			Birodar Kbening bolalari dadasini birinchi marta televizorda ko‘rganlarida, ular xursand bo‘lib ketdilar. Biroq tele boshlovchi ularning otasini jinoyatchi deb e’lon qilganida, ularning yuzidagi xursandchilik g‘oyib bo‘ldi. Boshlovchi Kbeni v’etnam hukumatiga qarshi juda ko‘p jinoyatlarda aybdor deb ta’kidladi. 

			Birodar Kbening „jinoyati“ shundan iborat ediki, u ro‘yxatdan o‘tmagan uy jamaotlarida Xushxabarni va’z qilgan edi. Hukumat voizxonni taxqirlash va uning atrofidagilarni undan uzoqlashtirish maqsadida, uni televizor orqali ko‘rsatgan edi. Radio va televidenie Kbeni qanday qilib politsiya mahkamasida so‘roq qilishganlarini ko‘rsatishdi va shu haqida hikoya qilishdi. Biroq bu xushxabarning yanada kengroq tarqalishiga sabab bo‘ldi. Bu Kbening ko‘plarga Masih haqida aytishi uchun minbar bo‘lib xizmat qildi. Kamera oldida tergovchi Kbeni uning imoni to‘g‘risida so‘roq qildi va u barcha tinglovchilarga va tomoshabinlarga Masih haqida aytishi mumkin edi. „Ular meni televizor orqali ko‘rsatishdilar, — dedi Kbe, — endi esa meni ko‘chada hamma biladi. Qo‘shnilarim mendan: „Nima uchun sen oilangni tashlab ketayapsan?“ — deya so‘raydilar. Men ularga Xudo ular haqida g‘amxo‘rlik qiladi, men esa borishim kerak, chunki hosil pishgan, ishchilar esa kam“ — deb javob beraman. 

			Kbening obro‘sini to‘kishga harakat, uning xizmatiga zarar yetkazmaganini ko‘rib, politsiya agar u yana va’z qilishga jur’at qilsa, uni qamoqqa olish bilan tahdid qildi. „Mening rafiqam bizning ismimiz Hayot Kitobida yozilganidan va televizor orqali yuzimni ko‘rsatganlari guvohlik berishimga yordam beryotganini ko‘rib xursand bo‘layapti. Politsiya Xushxabarni targ‘ib qilishga yordam berayapti. Ular jamoatni yopishi mumkin, lekin bizning guvohliklarimiz tarqalishiga to‘sqinlik qila olmaydilar“, — deydi Kbe. 

			Imonlilarni gulxanda yoqish, zanjirband qilish, qamoqxona kameralarida saqlash yoki surgunga jo‘natish mumkin. Imonlilar hatto o‘lishi mumkin. Ammo Xushxabar yashashda davom etayapti. Xushxabarning tarqalishi jamoat binosiga, jamoat a’zolariga yoki bo‘lmasam aniq bitta imonliga bog‘liq emasligini Kbe yana bir marta bizga eslatayapti. Jamoatning binosini yopish mumkin. Jamoat a’zolarini quvib yuborish mumkin. Imonlini qamoqqa tashlash yoki o‘ldirish mumkin. Sizning masihiylik haqidagi tushunchangiz ma’lum bir cho‘ponga, jamoat binosiga yoki xizmatga bog‘liqmi? Agar mana shu tashqi narsalar yo‘q bo‘lib qolsa (xuddi demokratik bo‘lmagan davlatlardagiga o‘xshab), sizning imoningiz o‘sishda davom etaveradimi? Barcha chegaralarga qaramasdan Xudoning Kalomi qoladi va umrbod mavjud bo‘ladi! Siz ham Kbega o‘xshab, o‘z imoningiz haqida guvohlik berishda davom etish uchun kuch topa olasizmi? 

			„… Men targ‘ib qilayotgan Xushxabar shudir! Ana shu Xushxabar uchun men azoblarga duchor bo‘lyapman, hatto jinoyatchiday zanjirband qilindim. Ammo Xudoning Kalomini zanjirlab bo‘lmaydi!“

			Ikkinchi Timofeyga maktubi 2:8–9

			kun 259

			„Xudoning xizmatkori bo‘lish imkoniyati har doim va har yerda mavjud. Dushmanlar hech narsani o‘zgartirishga qodir emas. Bizning faqat bitta Ruhiy Rahbarimiz bor. U bizning qadamlarimizni yo‘naltiradi“.

			Kommunistik orolning ustidan, kichkina samolyotda xushxabar qog‘ozchalarini tashlagani uchun qamalgan, Kuba qamoqxonasining sobiq maxbusi Tom Uayt.

		


		
			kun 260

			G‘ayritabiiy shifokor

			Ruminiya: Shifokor Margareta Paskaru

			Kommunistik Ruminiyadagi har bitta qamoqxonada ko‘pincha so‘roqlar paytida ishtirok etuvchi shifokor bo‘lardi va u o‘limga olib kelmaydigan tarzda, qanday qilib yaxshiroq qiynash mumkinligini jallodlarga maslahat berib turardi. Biroq ayrim shifokorlar Gipokratning qasamyodini jiddiy qabul qilar va kommunistlar qilgan yovuzliklarni qoralar edi. 

			Mana shunday shifokorlardan bittasi Margareta Peskaru ismli chiroyli ayol edi. Barcha tibbiyot xodimlari qamoqxonaga kirishdan oldin sinchkovlik bilan tintuv qilinardi, ammo shifokor Peskaru o‘z shaxsiy ozodligini xavf ostiga qo‘yib, maxbuslar muhtoj bo‘lgan dori-darmonlarni bir necha marta qamoqxonaga olib kirgan. Uning bag‘ishlanganligi tufayli ko‘pchilikning hayoti qutqarilib qolingan. 

			U sil kasalligiga chalingan maxbuslar saqlanadigan, qamoqxona kasalxonasida ishlardi. O‘sha davrda kommunistlar odamni imonidan voz kechtirishga majbur qilish va kommunizmga sodiqlikka qasamyod qildirish uchun, ixtiyoriy vositalarni ishlatishga ruxsat bergan holda, „qayta tarbiyalovchilar“ ning yordamidan keng foydalanar edilar. 

			Bu „qayta tarbiyalovchilar“ juda ham beshavqat odamlar edi. Juda ko‘p masihiylar ularning qo‘lida vafot etishgan. Shifokor Peskaru o‘zi ishlayotgan qamoqxona kasalxonasiga, sil kasaliga chalinganlar bilan „ishlash“ uchun, „qayta tarbiyalovchilar“ kelganini eshitganida, o‘sha paytlar uchun aqlga sig‘maydigan ishni qildi. U ahloq tuzatish koloniyasining boshlig‘iga murojaat qilib, himoyasiz maxbuslarning tomonini yoqlab chiqdi. Bu esa kutilmagan natijaga olib keldi: yuqori darajali mansabdor shaxs shifokor Peskaruga nisbatan xayrixoh edi. Shunday qilib, Margareta Peskaruning jasorati tufayli, kommunistik Ruminiyada vaqtincha bo‘lsa ham, „qayta tarbiyalovchilar“ maxbuslarni qiynoqlarga solishdan to‘xtadi. 

			Tavakkal. Aynan shu narsa bir joyda oyoq toptab turishdan farq qiladi. Harakat qilib ko‘rish. Agar masihiylarning nigohi Iso Masihning Xushxabariga yo‘naltirilgan bo‘lsa, aynan mana shu narsani qilishlari kerak. Harakat qilib ko‘rdim. „Men harakat qilim ko‘rdim“ deb aytish — bu masihiylar uchun mag‘lubiyatni qabul qilishning yagona usuli. Zero biz harakat qilib ko‘rmasak, hech qachon bilmaymiz. Biz ishxonada, uyda yoki jamiyatimizda xushxabarni aytib ko‘rish harakatini osongina inkor qilib qo‘ymayapmizmi? Ular bizga muvaffaqiyat olib kelmaydi deb o‘ylaymiz. Biz qarshilik juda kuchli bo‘ladi deb, o‘zimizni ishontiramiz. Agar biz harakat qilib ko‘rmasak, buni hech qachon bilmaymiz. Siz bugundan boshlab, buning evaziga qanday baho to‘lash kerakligiga qaramasdan, Masihga itoat qilishga tayyormisiz? 

			„… qonunga xilof bo‘lsa ham, shoh huzuriga boraman. Mayli, o‘lsam, o‘lay“.

			Ester kitobi 4:16

			kun 261

			G‘ayritabiiy gulqog‘oz

			Koreya: Robert J. Tomas

			1866 yil iyul oyida, bu mamlakatda birinchi xushxabar elchilar bo‘lish uchun, Robert J. Tomas va uning rafiqasi Janubiy Koreyaga jo‘nab ketdilar. Robertning rafiqasi kelganlaridan ozgina vaqt o‘tib vafot etdi. 1866 yili Janubiy Koreyadagi bir necha oylik xushxabar elchiligi xizmati mobaynida Tomas koreys tilini o‘rganib oldi. U amerikaning „General Sherman“ kemasi yordamida Tedongan daryosi o‘zani bo‘ylab, hozirgi Shimoliy Koreya poytaxti joylashgan joyga qarab suzib ketdi. Ammo „Sherman“ sayoz joyga o‘tirib qoldi. Koreya askarlari uzun va yaltiroq qilichlarini o‘ynatib, kemaning bortiga chiqib oldilar. 

			Askarlar Tomasni o‘ldirishga chog‘lanayotganini ko‘rib, u askarlarga „Iso, Iso“ degan so‘zlarni aytib koreys tilidagi Muqaddas Kitobni uzatdi. Uning boshini tanasidan judo qilishdilar. 

			Tomasning o‘limidan yigirma besh yil o‘tib, kimdir bu joyda kichkina mehmonxonani topib oldi. Uning zali juda g‘alati gulqog‘oz bilan bezatilgan edi. Gulqog‘ozlarda koreys ieroglifi yozilgan edi. Mehmonxona egasi bu kitobning varoqlarida yozilganlarni saqlash uchun, devorlarga yopishtirib chiqqanini tushuntirdi. Mehmonxona egasi va boshqa mehmonlar „devorni o‘qish“ uchun bu zalga tashrif buyuradilar. Devorlarda Tomasning o‘z qotillariga uzatgan Muqaddas Kitob varoqlari yopishtirilgan edi. 

			Bu joylarda hozirda kommunizm hukm surushiga qaramasdan, jamoat tirik. „Vaqtinchalik xizmat safari“ deb atalgan Robert J. Tomasning xizmati hali ham Shimoliy Koreyada davom etmoqda. U yerda Xudo Kalomi nafaqat devorlarga yopishtirilgan, balki odamlarning yuraklariga yashirilgan. 

			Bir tasavvur qiling-a, bahorda siz yeringizni ekdingiz-da, yoz kelganida yashash uchun boshqa joyga ko‘chib o‘tdingiz. Pomidorlar, qalampir va qovunlarni ekishga, o‘tashga va sug‘orishga sarflagan vaqtingiz va kuchingiz bekor ketgandek tuyuladi. Xuddi shu narsani bizning Masih haqidagi guvohligimizga ham qo‘llashimiz mumkin. Biroq oxirgisining qadri bir dasta pomidorning bahosidan ancha qimmatroq turadi. Agar biz o‘z og‘ir mehnatimiz hosilidan lazzatlanishga ulgura olmasak, bizning mehnatimiz qadrlanishi va hosil keltirishiga ishonishimiz qiyin bo‘ladi. Esingizdan chiqmasin, hamma narsani Xudo o‘stiradi. Hatto Xudo bizni boshqa joyga ko‘chirib o‘tkazsa ham, biz boshlagan ishni Uning O‘zi davom ettiradi. Boshqa bir odamning qo‘liga siz o‘zingizdan qanday bog‘ni qoldirishingiz kerak? 

			„Men urug‘ ekdim, Apollos sug‘ordi, lekin Xudo parvarishlab, o‘stirdi. Kim ekkani yoki sug‘organi muhim emas, eng muhimi o‘stiradigan Xudodir“.

			Birinchi Korinfliklarga maktubi 3:6–7

			kun 262

			G‘ayritabiiy chidam

			Rim imperiyasi: Blandina

			Blandina shunchalik Xudoning kuch-qudratiga to‘la bo‘lgan xizmatkor ediki, navbatma-navbat, kecha-kunduz uni qiynoqqa solgan kishilar nihoyat charchadilar va undan uzoqlashdilar. Xuddi bu qiynoqlar Blandinaning imonini yanada kuchliroq qilayotgandek tuyulardi. U mardlarcha: „Men — masihiyman, bundan men or qilmayman“ — deya takrorlardi. 

			Blandinaning quvg‘in qilinishi, rimda Mark Avriliy Antoniyning (161–170 yil) hukmronlik qilishi paytiga to‘g‘ri keldi. Bu aynan masihiylarning quvg‘inlar yilnomasini hujjatlashtirish payti edi. Bu voqealarni qog‘ozga tushurishdan asosiy maqsad, bu kishilarning namunasi orqali sadoqat va chidamni ko‘ra olishlari uchun keyingi avlod masihiylarini ruhlantirish edi. 

			Blandinani yog’ochga osdilar, biroq tasvirlab bo‘lmas sinovlarni boshdan kechirayotganiga qaramasdan, u o‘zining azobiga guvoh bo‘lganlarga dalda berishga harakat qilardi. Shunday qiynoqlar ham bu mard ayolning Masihga bo‘lgan imonidan voz kechishiga majbur qila olmaganini ko‘rib, uni o‘n besh yoshli Pontik ismli masihiy yigit bilan birga sherlarning maydoniga tashladilar. Blandinaning namunasi bu yigitning imonida sodiq qolishiga yordam bergan edi. Blandina qayg‘uga botmadi, u „xuddi to‘yga otlangan kishidek, xursandchilik va vaqti chog‘liq qilar edi“. 

			Blandinani ikki marta sherlarning quchog‘iga tashladilar, ammo sherlar unga tegmadi. Har safar u zindonga hech qanday zarar ko‘rmasdan qaytardi. Bu qo‘rqmas masihiy ayolni „sherlarga yem sifatida tashladilar, savaladilar, qafasga tashlab, yovvoyi ho‘kizning shohlariga uyinchoq qilishdilar, qattiq qizdirilgan temur o‘rindiqqa qip yalong‘och holda o‘tqazdilar“. Shunga qaramasdan, u tirik qoldi va atrofdagilarni o‘z imonida mustahkam turishga chorladi. Jallodlar Blandinani imondan qaytara olmasliklarini bilganida, uni qilich bilan o‘ldirdilar. 

			Ayrim vaziyatlar bizning masihiyligimizga hech qanday aloqasi bo‘lmasada, ular biz uchun juda og‘ir sinov bo‘ladi. Qiyin bolakayga tarbiya berish. Ishxonadagi chidab bo‘lmas hamkasbimiz. Qiyin er-xotinlik munosabati. Shunday vaziyatlar yuz beradiki, biz bosimlarga boshqa bardosh bera olmaydigandek va osongina tan berib qo‘ysak yaxshiroqdek tuyuladi. Sharoit qanday bo‘lishiga qaramasdan, Xudoning O‘zi bizni chaqirgan narsasini qila olishimiz uchun, Uning O‘zi sabr va kuch beradi. Blandina azoblarga chiday olishi uchun Rabbimizning O‘zi unga sabr-toqat berdi. Ota-onalik burchimizni bajara olishimiz, hamkasbimiz bilan til topisha olishimiz yoki nazaramizda ilojsiz bo‘lgan vazifani bajara olishimiz uchun, Uning o‘zi bizni bu yordamni qidirishga chorlashi mumkin. Isoning ismini chaqirish bilan, biz Uning guvohlari bo‘lishimiz mumkin. Voqealar qaysi yo‘nalishda ketishidan qat’iy nazar, Xudo bizga sabr-toqat va hatto xursandchilik in’om etib, har doim biz bilan birga bo‘ladi. Faqatgina mehribon Xudovanddan keladigan g‘ayritabiiy chidamni, hayotingizning qaysi jabhalarida zarur deb bilasiz? 

			„…har qanday vaziyatda sizlarga sabr-toqat va bardosh bersin. Xudo O‘zining aziz xalqiga va’da qilgan nurdan bahramand bo‘lishni sizlarga loyiq ko‘rgani uchun quvonch bilan osmondagi Otamizga shukrona ayting“.

			Kolosaliklarga maktubi 1:11–12

			kun 263

			G‘ayritabiiy o‘g‘ri — 1 qism

			Rossiya: Nikolay Xmara

			Nikolay Xmarani o‘g‘irlik paytida qo‘lga olishib, o‘n yilga qamadilar. Xmara masihiylarni kuzatar va nima uchun ular boshqa maxbuslar kabi emasligidan hayratlanar edi. Ular ham boshqa odamlardek oddiy, ammo qiyinchiliklarga qaramasdan eng og‘ir vaziyatlarda qo‘shiqlar kuylashar edi. Bir bo‘lak nonga ega bo‘lsalar, boshqa noni yo‘qlar bilan bo‘lishar edilar. Xmara hatto ko‘rishga ko‘zi yo‘q bo‘lgan odamlar bilan, masihiylar gaplashganida, ularning yuzlari yaraqlab ketardi. 

			Bir kuni ikkita masihiy Xmaraning yoniga o‘tirdi va undan o‘zi haqida gapirib berishni so‘radi. Xmara o‘zining qayg‘uli tarixini so‘zlab berdi va oxirida shunday so‘zlar bilan yakunladi: „Men — yo‘qolgan odamman“ — dedi. 

			Masihiylardan bittasi kulimsirab, Xmaradan so‘radi: „Agar kimdir oltin uzugini yo‘qotsa, yo‘qotishning bahosi qanchalik qimmat bo‘ladi?“

			„Bu qanaqa savol? Oltin uzuk — bu oltin uzuk. Agar kimdir yo‘qotsa, boshqa kimdir topib oladi“.

			„Juda ajoyib javob, — deya kuldi masihiylardan bittasi. — Endi menga aytingchi, yo‘qolgan odamning bahosi qanchalik qimmatli? Yo‘qolgan odam, hatto uning o‘g‘ri, zinokor yoki qotil bo‘lishiga qaramasdan, u ham xuddi inson ega bo‘lgan qimmatga ega. U shunchalik katta qimmatga egaki, Xudoning O‘g‘li osmonni tark etib, uni qutqarish uchun xochda o‘ldi“.

			Masihiy o‘g‘riga shunday dedi: „Hatto sen yo‘ldan adashgan bo‘lsang hamki, Xudoning sevgisi seni izlab topishga qodir“. Buni eshitgan Nikolay Xmara o‘z hayoti haqida o‘ylay boshladi va tez orada Masihni qabul qildi.

			Qadr-qimmat qanday o‘lchanadi? Odatda narsaning qimmati, insonning unga sarf qilgan vaqti, puli yoki hissiyoti bilan o‘lchanadi. Boshqacha qilib aytganda, insonning mol-mulkiga, shug‘ullanayotgan ishiga qanday munosabatda bo‘lishi, ular insonga qanchalik qadrli ekanidan darak berib turadi. Misol uchun ishchi kiyim va bayram kostyumiga nisbatan bo‘lgan munosabatni olaylik. Yoki bo‘lmasam, qog‘ozdan bo‘lgan stakan va xrustal idishni olaylik. Qimmatbaho narsa yo‘qolsa yoki suyukli kishimizga kimdir zarar yetkazsa — nahotki ko‘zimizdan yosh to‘kilmasa? Mana odamzod qanday qimmatga ega… siz-chi? Masihiy Nikolay Xmaraga shunday tushuntirdi: odamlar Xudo uchun shunchalik qimmatbahoki, Xudoning O‘g‘li bo‘lgan Iso osmonni tark etib, adashgan va buzg‘unchi nasl uchun xochga mixlanib o‘ldi. Xudo ularni shunchalik sevadi. U sizni yaxshi ko‘radi va siz U uchun qadrlisiz. Xursand bo‘ling va bu Xush xabarni o‘zingizning yoningizdagi „suyukli“ kishingiz bilan bo‘lishing.

			„Lekin biz hali gunohga botgan chog‘imizda, Masih biz uchun o‘ldi. Shu yo‘sinda Xudo bizga bo‘lgan O‘z mehr-muhabbatini namoyon qildi“.

			Rimliklarga 5:8

			kun 264

			G‘ayritabiiy o‘g‘ri — 2 qism

			Rossiya: Nikolay Xmara

			Nikolay Xmara qamoqxonaga o‘g‘ri bo‘lib keldi, ammo u yerdan masihiy bo‘lib chiqdi. Ozod bo‘lganidan so‘ng, Rossiyadagi yashirin jamoatga borib qo‘shildi. 

			Keyinroq u boradigan jamoatning cho‘ponini qamadilar. Hukumat undan jamoatni sotishiga, hamda masihiy adabiyotlar va pul yordami qayerdan kelayotganini aytishiga umid qilib, uni qiynoqqa soldi. Ammo u hech narsa aytmadi. O‘shanda Nikolay Xmarani qo‘lga olishdi. Uni cho‘ponning oldiga olib kelib: „Agar sen biz qo‘ygan savollarga javob bermasang, Xmarani ko‘zing oldida qiynoqqa solamiz“ — dedilar. 

			Cho‘pon qanday qilib bu beayb birodar u uchun azob chekayotganiga qaray oladi? Biroq Xmara cho‘ponga qarab: „Yahudo bo‘lma. Men Masihning nomi uchun azob chekishga tayyorman!“ — dedi. Nikolayni juda qattiq kaltakladilar, u azob chekib shahidlarcha olamdan o‘tdi. O‘zining mardligi bilan u cho‘ponga yanada kuch bag‘ishladi. 

			Xmaraning tarixi — bu Xudo va shayton shohligi orasidagi farq to‘g‘risidagi darsdir. Muqaddas Kitob bizga o‘g‘irlik qilayotganlarni, odam o‘ldirayotganlarni va barbod qilayotganlarni, shayton shohligining a’zolari deya hisoblashga o‘rgatadi. Xmaraning vaziyatida esa dushman uning tanasini barbod qildi va oxir-oqibatda uni o‘ldirdi. Shunga qaramasdan, Isoning Shohligi bizning tasavvurimizdan yuqori bo‘lgan hayot bilan bog‘liq. Shunday qilib, Iso Xmaraga yangi hayot berdi va sobiq o‘g‘ridan solih kishi yaratdi. Ikkita shohlik bir-biri bilan jang qilayapti va bizga berilgan hayot esa bu jangdagi — mukofot. Xudoga sodiq bo‘lgan ikki kishi, Xmaraga Xudoning Shohligi tomon yo‘lni ko‘rsatganida, u shayton shohligidan „qochib ketdi“. Siz Xudoning shohligini atrofdagilarga olib kelish uchun nima qilayapsiz?

			„O‘g‘ri faqat o‘g‘irlash, bo‘g‘izlash, barbod qilish uchun keladi. Men esa ularga hayot, farovon hayot berish uchun kelganman“.

			Yuhanno maktubi 10:10

			kun 265

			G‘ayritabiiy tarjimalar — 1 qism

			Angliya: beva masihiy

			Jamoatga qarshi og‘ir jinoyat qilgani uchun oltita masihiyni sudga olib kelishdilar. Ular o‘z farzandlariga ingliz tilida Tog‘dagi ibodatni va O‘nta amrni o‘rgatgan edilar. 

			1519 yilda lotin tili Muqaddas Kitobni o‘qitish mumkin bo‘lgan yagona til edi. Biroq oddiy odamlar ingliz tilida gapirar edilar. Imonlilar yashirin tarzda Muqaddas Kitobning parchalarini ingliz tiliga tarjima qilar va bir uydan ikkinchisiga yetkazar edilar. Endi esa ular qo‘lga tushdilar va ommaviy tarzda gulxanda yoqilishi kerak edi. 

			Maxbuslar yetti kishi edi, ammo sudning mehr-shavqati faqatgina beva ayolga kulib boqdi va uni qo‘yib yuborishdilar. Hech kim qarshilik qilmadi, chunki u yolg‘iz va uyida farzandlari kutmoqda edi. 

			Qo‘riqchi Saymon Morton beva ayolni qo‘lidan ushlab ketayotganida, uning plashi ichidan qirsillagan ovoz eshitildi. U yenglari ichidan, uyida o‘z farzandlariga o‘rgatgan Muqaddas Kitobning ingliz tilidagi tarjimasini chiqarib berdi. Hozirgina o‘lim jazosidan qutilib qolganiga qaramasdan, bu ayol tarjimalardan umuman voz kecha olmasdi. Chunki farzandlari Xudo Kalomi haqiqatlarini bilishi kerek deya hisoblar edi. Endi esa u o‘limga mahkum. Oltita erkak va jasur ayolni tiriklayin gulxanda yoqishdilar. 

			Mana shunday shahidlarning namunasi, angliya jamoatining Rim katoliklaridan ajralish jarayonini boshlab berdi. 1534 yilda Arxiepiskop Kenterberiyskiy, Tomas Kranmer Rim papasidan yuz o‘girdi va shahvatxonaga aylangan monastirni yopdi. U shuningdek jamoatga ingliz tilidagi Muqaddas Kitobni va duonomalarni tarqatdi. 

			Biz hozirda o‘zining mukammalligi jihatidan katta banklarning xavfsizlik tizimlarida qo‘llaniladigan signalizatsiyalarning, oddiy uy xavfsizligida foydalanilayotgan bir elektron davrda yashayapmiz. Uyimizni va boyligimizni xavf ostiga qo‘yish, albatta biz uchun juda qimmatga tushishi mumkin. Shunga qaramasdan, XVI asrda yashagan masihiylar uchun Kalom juda qimmatbaho edi. Xuddi bu hikoyadagi jasur beva ayol singari, imonlilar Kalomning ayrim parchalari uchun hayotini berishga tayyor edilar. Davr o‘zgarganiga qaramasdan, Xudo kalomining bahosi o‘zgarmasdan qolayapti. Buning uchun hayotimizni berishimiz shart bo‘lmasada, biz bundan keyin ham, o‘z hayotimiz bilan Xudo kalomi bebaho ekanini nomoyon etishda davom etishimiz kerak. Sizning Muqaddas Kitobni qanchalik kuchli yoki kam sevishingizni atrofdagilar biladimi? Xudoning kalomi sizning hayotingizda qanday qadr-qimmatga ega ekanligini ular bilishadimi?

			„Minglab kumush, oltin bo‘laklaridan ko‘ra, yaxshidir men uchun og‘zingdan chiqqan qonun“.

			Zabur 118:72

			kun 266

			„Masihiy xushxabar elchilarini albatta qo‘lga olish va aniqlash kerak, chunki ular — imperializm quroli bo‘lib xizmat qiluvchi ayyor bo‘rilardir“.

			Shimoliy Koreyadagi kommunistik hukumatning xalqqa nisbatan ochiq murojaati

			kun 267

			G‘ayritabiiy tarjimalar — 2 qism

			Angliya: Uilyam Tindeyl

			„Biroq, janob Tindeyl, siz shuni tan olishingiz kerak-ki, — dedi kulimsirab ilohiyotshunos olim, — odamlar faqatgina Muqaddas Kitobda mavjud bo‘lgan Xudoning qonunidan ko‘ra, o‘zlari yaxshi tushunadigan jamoat qonunlari bilan yashashni afzalroq biladilar!“. Voizxonning bu so‘zlari, rasmiy jamoat bilan orasida nizo keltirib chiqardi. Ozgina o‘tib Tindeyl Angliyadan materikka qarab qochishiga to‘g‘ri keldi. U yerda u o‘zining ingliz tilidagi „noqonuniy“ Yangi Ahd tarjimasini yaratdi. 

			Ko‘p yillar mobaynida Tindeyl tomonidan nashr etilgan, hajmi unchalik ham katta bo‘lmagan Xushxabar kitoblari, nemis kemalariga yuklangan paxta tugunlari ichida va boshqa turli xil yo‘llar bilan Angliyaga olib kelinar edi. Biroq Tindeyl o‘z „do‘sti“ Genri Fillipsning sotqinligi tufayli, soxta ta’limotda ayblanib, hukm qilindi. 

			Aytishlaricha, aynan qamoqxonada o‘z o‘limini kutib o‘tirganida, Uilyam Tindeyl ingliz tilidagi Eski Ahd kitobini tarjima qilib tugatgan. Uni 1536 yil oktyabr’ oyida gulxanda yoqishdilar. O‘limidan oldin Tindeyl shunday ibodat qilgan: „Ey Rabbim! Qirolning ko‘zlarini ochgin!“. Va Xudo ko‘zlarini ochdi. Tindeylning shahid bo‘lganidan bir yil o‘tib, qirollik Muqaddas Kitobning birinchi ingliz tilidagi tarjimasini nashrdan chiqarishga ruxsat berdi. Qirol Iakovning Muqaddas Kitobi esa bundan yetmish yil o‘tganidan so‘ng paydo bo‘ldi. Qirol Iakovning hozirgi Muqaddas Kitob tarjimasi to‘qson foizga Tindeylning tarjimasi bilan o‘xshash. 

			Dushmanlik — bu muvaffaqiyatsizlikka duchor bo‘lish emas. Ayrim paytlarda u aynan buning aksi bo‘lib chiqadi. Hatto eng yaxshi hamkasblarimiz ham vaqti-vaqti bilan bizning xizmatdagi rejalarimizga qo’shilavermaydi. Ularning tanqidi bizni bexosdan g‘aflatda qoldirishi va o‘z chorlovimizga nisbatan ikkilanish uyg‘otishi mumkin. Xuddi Tindeylga o‘xshab, Xudo xizmatimizga nisbatan ayrim maqsadlar berganida, yakuniy natija qanday bo‘lishidan qat’iy nazar, biz unga sodiq qolishimiz kerak. Tanqid bizning xohishlarimizni bo‘g‘ib qo‘ymasligi kerak — u faqatgina o‘z maqsadlarimizni mukammallashitirishga yordam berishi kerak xolos. Xudo sizga xizmat qilish uchun reja berganmi? Xuddi Tindeylga o‘xshab, siz o‘z ishingizning natijalarini biroz vaqtgacha ko‘ra olmasligingiz mumkin. Sizni hukm qilishlari mumkin. Bari bir o‘z maqsadingizdan qaytmang va Xudo bu tanqidlarni yengib o‘tishga yordam beradi. 

			„Seni deb haqoratga chidadim, xijolatdan yuzlarim shuvut“.

			Zabur 68:8

			kun 268

			G‘ayritabiiy jasur bolalar

			Shimoliy Koreya: Sheng Li va Xong Yun

			Shimoliy Koreyada kommunistlar bolalarga qarata, agar ular mamlakatdan qochishga harakat qilsalar, ularni fojiali taqdir kutayotgani haqida ogohlantirishadilar. Moboda qochishga muvaffaq bo‘lsalar, ko‘pchilik bolalar yordam olish uchun birinchi o‘rinda xochli uyni qidirishlari kerakligini biladilar. Xitoyga yetib borishga va u yerda jamoatni topishga muvaffaq bo‘lgan ikkita Shimoliy Koreyalik bola, o‘z hikoyasini cho‘ponga aytib berdilar. 

			„Mening ismim Sheng Li. Ota-onam mening va opalarimning ko‘z o‘ngida ochlikdan vafot etdilar. Yala daryosi muzlaganida, biz daryoning narigi qirg‘og‘iga o‘tishga muvaffaq bo‘ldik. Nargi tomoniga o‘tganimizda, opam menga „Sen shu yerda tura tur. Men esa sal nariroqqa boraman“ — dedi. Ammo u boshqa qaytib kelmadi“. Sheng atigi olti yoshda. 

			O‘n bir yoshli bolakay Xong Yun esa: „Men Shimoliy Koreyaga qaytishni va boshqalarga Masih haqida aytib berishni xohlayman“ — deydi. U ko‘zlarida yosh bilan qo‘shiq kuyladi:

			Rabbim, bergin menga Xushxarning ovozin;

			Qachonlardir Xudovand sevgan aziz birodarlar uchun.

			Qayda axir ular? Izlamoqda Xudovand.

			Rabbim jo‘natgin bizni, aziz koreys birodarlarga

			Rabbim jo‘natgin bizni, aziz koreys birodarlarga

			Qayerda bo‘lmasin, xuddi gullar kabi gullasin ular.

			Bir necha oydan keyin Xong Yungni o‘g‘irlab ketishdilar va majburiy ravishda Shimoliy Koreyaga qaytarishdilar. Ehtimol u hozir ham o‘zini o‘g‘irlaganlarga guvohlik berayotgandir. 

			Mardlik — bu vaziyat talab qilmagunicha, odamlar hatto u haqida o‘ylab ham ko‘rmaydigan hislatlardan bittasi. Muhim payt kelganida, uning bor yoki yo‘qligi ochiq ko‘rinib qoladi. Odamning irodasi haqida ham xuddi shunday aytish mumkin. Ma’lum bir vaziyatlarda uning kuchli yoki zaif ekanligi ko‘rinib qoladi. Aynan shuning uchun ham iroda va mardlik — o‘zimizda bor qilib ko‘rsatish qiyin bo‘lgan narsa. Baxtimizga Iso Masihning O‘zi bizni, muhtoj bo‘gan paytimizda, haqiqiy mardlik va sinmas iroda bilan ta’minlaydi. O‘zimizni hamma narsa joyidadek tutishimiz mumkin, ammo faqatgina Iso bizni kuchli qilishga qodir. Odamlar orasida nuqsonsiz obro‘ e’tiborga ega bo‘lishimiz mumkin, ammo hech kim e’tibor bermay qo‘yganida nomoyon bo‘luvchi irodani faqatgina Iso bera oladi. Hozirda siz o‘z irodangiz va mardligingizni qayerda nomoyon etayapsiz? 

			„…Butrus bilan Yuhannoning jasoratini ko‘rdilar … Isoning sheriklari ekanini angladilar“.

			Havoriylarning maktubi 4:13

			Yana bitta g‘ayritabiiy nur

			Pokiston: Zohid

			Zohid Pokistonda musulmonchilik bo‘yicha domla edi. U masihiylarni quvg‘in qilar va Muqaddas Kitoblarni yoqib yuborardi. Bir kuni Muqaddas Kitoblardan bittasini o‘ziga qoldirdi va masihiylikning yolg‘on ekaniga ishonch hosil qilish uchun, uni o‘qiy boshladi. 

			„Men undan masihiylik imoniga qarshi ishlata olishim mumkin bo‘lgan farqlarni qidira boshladim, — deya hikoya qiladi Zohid. — Birdaniga xonam bitta yorug‘ nur tufayli chorog‘on bo‘lib ketdi va meni chaqirayotgan Ovozni eshitdim. Nur butun xonani to‘ldirdi. 

			„Zohid nima uchun sen Meni quvg‘in qilayapsan?“ — deya so‘radi Ovoz.

			Men juda qo‘rqib ketdim. Nima qilishimni ham bilmay qoldim. Qo‘rquvdan titragan holda, men „Sen kimsan?“, — deya zo‘rg‘a so‘radim. 

			„Men — yo‘l, haqiqat va hayotdirman“ — deya javob qildi Ovoz.

			Nur va Ovoz ketma-ket uch kun mobaynida menga ko‘rindi. To‘rtinchi kuni men tizzamga cho‘kdim va Isoni o‘z Rabbim va Qutqaruvchim sifatida qabul qildim“.

			Zohid imonga kelganidan so‘ng u islom dinining sotqini sifatida qo‘lga olindi. Ikki yil mobaynida unga qamoqxonada azob berdilar va nihoyat o‘lim jazosiga hukm qildilar. Uning bo‘yniga arqonni taqishganida, u o‘z jallodlariga qarata: „Iso — yo‘l, haqiqat va hayotdir“ — dedi. Oxirgi nafasini o‘z hamyurtlari bilan Xushxabarni bo‘lishishga ishlatishni xohladi. 

			O‘lim jazosi amalga oshirilishiga ozgina qolganida, elchi yetib keldi va qatl kechiktirilgani haqida xabar berdi. Tez orada Zohid ozod qilindi. Nima uchun o‘lim jazosi bekor qilinganini hech kim bilmaydi, ammo bugungi kunda Zohid Pokiston bo‘ylab musofirchilik qilishda va Xushxabar bilan bo‘lishishda davom etmoqda. 

			Turli xil sabablarga ko‘ra, o‘limdan bir qadam uzoqlikda bo‘lgan kishilar, bir ovozdan bitta narsani ta’kidlaydilar. Xudo ularning umrini uzaytirish bilan birga — ularning hayoti uchun aniq maqsadni ko‘zlagan. Afsuski, efirga beriladigan suhbatlarda ular bu maqsad nima ekanligini kamdan kam e’lon qilishadilar! Ularning hayoti uchun Xudoning maqsadi nima ekanligi haqida hech qiziqib ko‘rdingizmi? Aslini olib qaraganda, Xudo har bittamizga nisbatan bir xil maqsadni ko‘zda tutadi. U bizdan Uni tanib bilishimizni va Uni boshqalar tanib bilishiga yordam berishimizni xohlaydi. Bizlardan ayrimlarimiz xuddi Zohidga o‘xshab, Masih bilan alohida uchrashuv tajribasini boshdan kechirishimiz kerak. Bu bizga Uning oldida kamtarin bo‘lishga va Uning ismini e’lon qilishimizga yordam beradi. Qachondir siz bu dunyoga ma’lum bir maqsad bilan kelganingizni hech his qilganmisiz? Bu — Xudoni tanib bilish va Uni boshqalar ham tanib bilishiga yordam berish uchun yaxshi sababdir. 

			„Iso unga dedi: — Men yo‘l, haqiqat va hayotdirman. Otaning oldiga olib boradigan Mendan boshqa yo‘l yo‘q“.

			Yuhanno xushxabari 14:6

			G‘ayritabiiy kuch

			Rim: Vinsent

			Uning bilagidagi va to‘pig‘idagi ingichka arqon yana kuchliroq tortilar, og‘riq ortib borar va rimlik masihiy Vinsent qo‘llari va oyoqlari muskullaridan ajralib ketgandek his qilardi. 

			Rim imperatori Detsiy, Vinsentni bog‘lab qo‘ygan, qo‘l-oyoqlarni cho‘zish qurilmasi yonida turar edi. „Dahshatli qiynoqlar ostida o‘lasan“, — dedi yosh masihiyga u. 

			„Shahid ketishdan ko‘ra hurmatga sazovor o‘lim yo‘q. Men osmonni ko‘rayapman va u yerda sening butlaring ko‘rinmayapti“, — deya ingradi Vinsent.

			Detsiy majruh bo‘lgan masihiyga nisbatan qiynoqni ko‘paytirishni buyurdi. Og‘riqdan tinkasi qurigan Vinsent, imperatorga qarata shunday dedi: „Sen shundoq ham tuproqqa qo‘shilib ketuvchi tanimni yo‘q qilishing mumkin. Mening ichimda boshqa Vinsent yashayapti va sen uning ustidan hech qanday hokimiyatga ega emassan. O‘sha Vinsentni sen na bu asbob bilan qiynay olasan, na o‘ldira olasan“. Askarlar uni qiynoq asbobidan yechib olib, kiyimlarini chiqarib tashladilar va shisha siniqlariga to‘la bo‘lgan polga irg‘itdilar. U qonga bulg‘angan holda olamdan ko‘z yumdi. Keyinchalik soqchilar, uning xuddi qizil atirgullar quchog‘ida yotgandek, qonga bulg‘anib yotgani haqida hikoya qilishdilar. 

			Hozirgi kunda kuch g‘oyasi ko‘proq mansab va hokimiyatga bog‘liq. Kuch hurmatga sazovor, nufuzli va oliyhimmatli kishilarga tegishli. Biroq tarix buning aksini ko‘rsatadi. Yuqori mansabga ega bo‘lgan, ammo ichki kuchdan mahrum bo‘lgan kishilar, o‘z majburiyatlarini bajarishda samarasiz bo‘lganlar. Bunga qaramasdan Xudo bizning ichki kuchimizga, Muqaddas Ruh baxshida etuvchi kuchga qaraydi. Qiyinchiliklar — bu Uning maktabi va U bizni kuchli bo‘lishga o‘rgatadi. Biz o‘zimiz o‘ylaganimizdan ko‘ra ko‘proq narsaga sabr qilishga qodirmiz. Mardligimiz chegara bilmaydi. Siz o‘zingizni qiynoqlar tufayli kuchsiz his qilishingiz mumkin. Qiynoqlar qanday qilib sizni yanada kuchliroq qilishi mumkinligini ko‘rsatishini Xudodan so‘rang. Xudodan kuch so‘rang va o‘ylaganingizdan ko‘ra kuchliroq bo‘lishingiz mumkinligini ko‘rasiz. 

			„Xudo O‘zining buyuk qudrati bilan sizlarni kuch-qudratga to‘ldirib, har qanday vaziyatda sizlarga sabr-toqat va bardosh bersin“.

			Kolosaliklarga maktubi 1:11

			G‘ayritabiiy askarlar

			Rim imperiyasi: qirqta sodiq erlar

			Eramizning 320 yilida imperator Konstantin e’tiqod erkinligini e’lon qildi va Rim imperiyasida masihiylikka ruxsat berildi. Biroq uning hamkasbi Litsiniy esa masihiylarni quvg‘in qilishda davom etdi. 

			Litsiniy o‘z armiyasining har bir jangchisi rim xudolariga qurbonlik keltirishini talab qila boshlaganida, „Yashin legionidagi“ qirqta mard erkak buni qilishdan bosh tortishdi. Harbiy boshliq Liziy, ularni qamchilashni, ilmoq bilan qiynashni va nihoyat zanjirband qilishga buyruq berdi. Jangchilar unga itoat qilishdan bosh tortib, faqatgina tirik Xudoga topinishini aytishdilar. O‘shanda ularni yechintirib, muzlagan ko‘lga tashladilar.

			O‘z imonidan voz kechgan har bir kishini issiqgina hammom kutar edi. Ularning soni kamaymasligi uchun, erkaklar birga ibodatda turishdilar. Kun botganida, ulardan bittasi sovuqqa bardosh bera olmay, issiq hammomga qarab yugurib ketdi. Qirqta jasur va mard erkakning Masihga olqish aytayotganini kuzatib turgan soqchining, o‘z imonidan qaytgan jangchidan qattiq jahli chiqdi. Uning g‘azabi e’tiqodga, e’toqodi esa shaxsiy imonga aylandi. O‘shanda u o‘zidagi kiyimlarni yechib tashlab, shohidlarning „Masihning qirqta jasur jangchilari“ bo‘lib qolishga bergan va’dasiga sodiq qola olishlari uchun, o‘zini muzlagan ko‘lga tashladi. 

			O‘sha kuni qirqtasi vafot etdi. Issiq hammom uchun o‘z imonidan voz kechgan askar ham o‘sha kuni olamdan o‘tdi.

			Masihiy jamoat, hamfikrlikda bo‘lgan sodiq shaxslardan iborat. Masihiy shahardagi, masihiy tashkilotdagi, jamoatdagi yoki masihiy oiladagi masihiylar — bu birgalikda katta kuchdir. Ular bilan hisoblashmaslikning iloji yo‘q. Birga bo‘lganimizda biz kuchga ega bo‘lamiz. Kalomning har bitta varog‘i bizni sodiqlar jamoatiga, ya’ni Xudoning sodiqlar oilasiga birlashishga chaqiradi. Kuch — sondadir degan maqol hammaga ma’lum. Ammo buning aksini nomoyon qiluvchi masihiy jamoat, bunga qaramasdan o‘z a’zolarini imonga chaqiradi. Xuddi ushbu hikoyada bo‘lgani kabi, zaiflarning mag‘lubiyatini imonda kuchli bo‘lganlar yopadi. Siz o‘zingizni masihiy jamoatning bir qismi deya bilasizmi? Sizning jamoatingiz, oilangiz yoki bo‘lmasa siz tegishli bo‘lgan masihiy guruhingiz, har qanday vaziyatda, qanday to‘lov to‘lashingiz kerakligidan qat’iy nazar, ularga nisbatan bo‘lgan sevgingiz va sadoqatingiz haqida bilishadimi?

			„Iso Masihning yaxshi bir askari kabi men bilan birga azob chekishga tayyor turgin“.

			Ikkinchi Timofeyga maktubi 2:3

			G‘ayritabiiy chiroy

			Leningrad: Aida Skripnikova

			„Qamoqxonada eng qiyin narsa — bu Muqaddas Kitobsiz yashash“.

			Aida Skripnikova yosh va chiroyli ayol edi. Yigirma yoshida u Leningraddagi ko‘cha chorraxasining, odamlar gavjum bo‘lgan joylariga chiqib, o‘zining Iso Masihga bo‘lgan sevgisi va Qutqaruvchi Xudovandni tanib bilish orqali topgan xursandchiligi haqidagi she’rlarini tarqata boshladi. Tez orada uni jamoat tartibini buzganlikda ayblab, qo‘lga olishdilar va bir yillik qamoq jazosiga mahkum etdilar. 

			Aida yigirma yetti yoshga kirganida, u allaqachon o‘zining Xushxabarni tarqatishga nisbatan qilgan qat’iy qarori uchun, to‘rtinchi marta qamoq jazosini o‘tayotgan edi. U intervyularidan bittasida: „Biz hayotimizning maqsadini tashkil qiluvichi — Masih haqida gapirmasdan jim turolmaymiz“ — deb aytganida, bu shunchaki gap emas edi. 

			Aidaning to‘rtinchi marta qamoq jazosini o‘tash muddati, eng qiyin kechdi. Soqchilar uni imondan qaytarish uchun barcha vositalarni ishga soldilar: qiynoqdan tortib, to „ajoyib hayotda“ yashashni va’da qilishdilar. Biroq u uchun eng qiyini — bu Xudoning Kalomisiz yashash bo‘ldi. Do‘stlari unga Muqaddas Kitobni olib kelib berishdi, ammo soqchilar uni musodara qilib, olib qo‘yishdilar. Muqaddas Kitobni qaytarib berishlarini Aida talab qilganida, u o‘n kunni kartserda (bir kishilik kamerada) o‘tkazdi. Keyinroq u bari bir Yangi Ahdni olishga muvaffaq bo‘ldi va uni xuddi ko‘z qorachig‘idek asrar edi. 

			Nihoyat Aidani ozod qilishganlarida, ko‘zni qamashtiradigan chiroyidan ajralganini bilish, u uchun juda qiyin kechdi. U o‘zining yoshidan taxminan o‘n yoshga qariroq ko‘rinar edi. Ammo Xudoga nisbatan bo‘lgan sevgisi, uning kulgusida charaqlab turar va uni yanada chiroyli qilib ko‘rsatardi. 

			Ko‘plab do‘konlarda sabzovotdan ko‘ra, tanani himoya qiluvchi kremlar ko‘proq. Kosmetika bo‘limi odamning tashqi ko‘rinishini chiroyli qilish uchun mo‘ljallangan vositalarga to‘la. Shahid bo‘lganlar bizga tashqi ko‘rinish bilan emas, balki ichki go‘zallikni saqlashga intilish kerakligini o‘rgatadi. Bizning ichki dunyomiz uchun — na qiyinoqlar, na qarichilik qo‘rqinchlidir. Bu bizning doimiy ravishda Masihning sur’atiga tomon o‘xshab boradigan qismimiz. Ehtimol siz yerga xos bo‘lgan vositalar yordamida boshqalarning diqqatini o‘zingizga jalb qilmoqchidirsiz. Biroq Xudo shunday hisoblaydiki, sizdagi ichki „dunyo“ odamlarni ko‘proq hayratga solishga qodir. Siz xuddi tashqi ko‘rinishingizga e’tibor bergandek, ichki „dunyongizga“ ham hech diqqatingizni qaratganmisiz? Sizning qarib borishingizga qaramasdan, ichki „dunyoingiz“ chiroyli bo‘lib borayaptimi? 

			„Sizning jozibangiz … yuvosh va sokin ruh sizlarning so‘lmaydigan ichki go‘zalligingiz bo‘lsin. Xudoning nazarida bunday go‘zallikning qadri yuksakdir“.

			Birinchi Butrusga maktubi 3:3–4

			Men kuch so‘radim — 

			Xudo esa meni toblash uchun qiyinchilik berdi.

			Men donolik so‘radim — 

			Xudo esa menga yechish kerak bo‘lgan muammolarni berdi.

			Men boylik so‘radim — 

			Xudo esa menga ishlash uchun aql va mushak berdi.

			Men jasorat so‘radim — 

			Xudo esa menga yengib o‘tish kerak bo‘lgan xavf-xatarlar berdi.

			Men sevgi so‘radim — 

			Xudo esa menga imkoniyatlar berdi.

			Men o‘zim xohlagan narsamning birortasini ham ololmadim — 

			Ammo men o‘zim uchun zarur bo‘lgan hamma narsaga ega bo‘ldim.

			Xudo mening ibodatimga javob berdi. 

			1999 yilda otasining xushxabarchilik faoliyatiga qarshi qasd olish maqsadida o‘ldirilgan, tibbiyot instituti talabasi, Hindistonlik masihiy Maykl Jobaning oilasi. 

			G‘ayritabiiy „ta’limot“ — 1 qism

			Angliya: doktor Roland Teylor

			Xadli aholisi doktor Roland Teylordan Venchester shahri noziri va lord-kantslerining yoniga bormaslikni iltomos qilishdilar. Ular nozirning doktor Teylor ta’limotidan jahli chiqqib yurganini bilishar edilar. 

			Angliyada Muqaddas Kitobni ingliz tilida tarqatishga ruxsat berilganiga yigirma yil bo‘lgan edi. Doktor Teylor o‘z jamoati a’zolarini mustaqil ravishda Muqaddas Kitobni o‘qishga va uning amrlarini bajarishga o‘rgatar edi. Bunga qarshi bo‘lgan qirolicha Mariya I ning hukmronligi paytida, diniy boshliqlar jamoat urf-odatlariga qat’iy rioya qilishga chaqirilar edi. 

			Jamoat Nozirining taxqirlash va ayblovlariga Roland shunday javob berdi: „Men — masihiyman. Hech qachon jamoatga qarshi kufrlik qilmadim. Aslida sizning shaxsiy ayblovlaringiz, o‘zingizni soxta ta’limotchiga aylantirayapti. Masih bir marta va umrbod insoniyatning gunohi uchun azob chekib o‘ldi. Buning o‘zi yetarli. Siz va sizning urf-odatlaringiz hech narsani o‘zgartira olmaydi“.

			Keyingi ikki yil mobaynida Teylor maxbusga aylandi. U o‘zining gulxanda tiriklayin yoqilishi xaqidagi xabarni xotirjamlik bilan qabul qildi. Uni qatl qilinadigan joyga, Xadli shahri orqali olib borishini va o‘zining imondagi birodarlarini yana bir bor ko‘rish imkoniyatiga ega bo‘lishini eshitib, juda xursand bo‘ldi. Roland Teylor 1555 yilda azob chekib o‘lim topdi. 

			Sevgi ko‘p tillarda gapiradi. Odamlar sevgi tilini tushuna olishi uchun, uni o‘zlari tushunadigan tilda eshitishi kerak. Bir xil erkaklar o‘z rafiqalariga sevgisini ko‘rsatish uchun, yotgan joyiga nonushta olib kelib beradilar. Boshqalari esa „Men seni sevaman“, — deyishini ko‘rsatish uchun sovg‘a berishadilar. O‘z hissiyotlarimizni ko‘rsatishga umid qilib, tabriknomalar sotib olamiz. Ammo Iso aytadiki, Uning sevgi tili — bu itoatkorlikdir. Aynan itoatkorlik orqali biz Unga bo‘lgan sevgimizni ifoda qila olamiz. Isoga itoat etgan holda, biz o‘z sevgimizni Unga iftixor qilamiz. Roland Teylor shahid ketdi, chunki u o‘zining shogirdlarini Iso Masihning sevgi tilida gapirishga chaqirar edi. U ularni Muqaddas Kitobni o‘qishga va uni bajo keltirishga o‘rgatar edi. Isoni sevishingizni amalda isbotlang va bu orqali doktor Teylorning hurmatini bajo etgan bo‘lasiz. 

			„Iso unga shunday javob berdi: Kim Meni sevsa, Mening so‘zimga amal qiladi“.

			Yuhanno 14:23

			G‘ayritabiiy „ta’limot“ — 2 qism

			Angliya: doktor Roland Teylor

			Doktor Roland Teylor gulxanda yoqilishidan oldin, ajoyib so‘zlarni yozib qoldirdi: 

			„Men o‘z rafiqamga va bolalarimga aytaman: „Xudovand sizlarni menga berdi va Xudovand sizlarni mendan, meni esa sizlardan tortib oldi — Xudovandning ismiga shon-sharaflar bo‘lsin!“ U har doim har qanday erdan yoki otadan ko‘ra mehribon va sodiq. Qutqaruvchimiz bo‘lgan Isoga ishoninglar: „Unga inoninglar, Uni sevinglar, Undan qo‘rqinglar va Unga itoatda bo‘linglar. Unga ibodat qilinglar, chunki U yordam berishga va’da qilgan. Meni o‘lik hisoblamanglar, chunki men abadiy yashayman va hech qachon o‘lmayman. Bizning abadiy uyimizga men birinchi bo‘lib boraman; siz esa orqamdan ergashasizlar“.

			Xadli shahridagi aziz do‘stlarim va va’zlarimning tinglovchilari, sizlarga shuni aytamanki, men qoldirgan ta’limot uchun Xudoga men bilan birga minnatrodchilik bildirishingiz uchun ibodat qilib, pok vijdon bilan sizni tark etayapman. Menga berilgan arzimagan qobiliyatimga yarasha, Muqaddas Kitobdan topgan haqiqatlarni sizlarga o‘rgatdim. Shuning uchun, agarda men yoki osmondan qandaydir farishta kelib, sizlar qabul qilgan Xushxabardan boshqa xushxabarni va’z qilsa, uni va’z qiluvchiga Xudoning la’nati bo‘lsin!

			Bu yerdan aniq bir umid bilan, topgan abadiy najotimga nisbatan hech qanday shubhasiz ketayotib, Xudovandga, samoviy Otamga va Qutqaruvchim bo‘lgan Iso Masihga shukronalar bildiraman“.

			Yoshligingizda hammadan ko‘ra ko‘proq esingizda qolgan o‘qituvchini eslay olasizmi? Ehtimol u qandaydir o‘ziga xos bo‘lgan atirlardan foydalangandir. Ehtimol u o‘zining kal boshini o‘ziga xos ravishda silagandir. Ularni sizga nimadir eslatib turadi. Biroq biz katta bo‘lib borishimiz bilan, o‘qituvchilarni boshqa sabablar tufayli eslay boshlaymiz. Ular bizga nima o‘rgatgani haqida, ya’ni hech qachon esimizdan chiqarmaydigan darslari haqida eslaymiz. Har doim bizga birinchi bo‘lib Xudo Kalomini o‘rgatgan odamlarni esimizdan chiqarmaymiz. O‘qituvchilarimiz Xudoning sevgisi va U bergan najot in’omi haqida hikoya qilib, bizga o‘rgatgan haqiqatlarini esimizdan chiqara olmaymiz. Mabodo kimdir bizga bundan boshqa narsani o‘rgatsa, u xoh fan yoki xoh ma’rifatda bo‘lsin, Xudoning haqiqatlari bizga yordam beradi va yolg‘onlardan asraydi. 

			„Amrlarimni saqlab yasha, ta’limotimni ko‘z qorachig‘ingdek asra“.

			Sulaymon payg‘ambarning hikmatlari 7:2

			G‘ayritabiiy oila

			Kambodja: Xaem va uning oilasi

			Kambodjadagi o‘rmonzorda Xaem va uning oilasi qo‘liga belkurak tutqazishdi va o‘zlariga qabr qazishni buyurdilar. Ular masihiylarni „inqilob dushmanlari“ deya hisoblovchi, qizil kxemarlarning qo‘liga asirlikka tushgan edi. 

			Kxemerlar Xaem va uning oilasiga oxirgi marta tiz cho‘kib, ibodat qilishlari uchun ruxsat berdilar. Xaem askarlarni tavbaga chaqirishni va Isoni Najotkor sifatida qabul qilishlariga ishotnira boshladi. O‘zi o‘lim oldida turishiga qaramasdan, uning ovozida sezilgan kxamerlarga bo‘lgan hamdardlik, ularni hayratga soldi. Xaem kxamerlar bilan gaplashib turgan paytida, uning o‘g‘illaridan bittasi o‘rmonga qochib ketishga muvaffaq bo‘ldi. Askarlar uning orqasidan yugurishga tashlanganida, Xaem qat’iyatlilik bilan ularni to‘xtatdi va o‘zi o‘rmon tomon otlandi. „O‘g‘lim, bu o‘rmonda yashirinib, tirik qolishing mumkin bo‘lgan bir necha kunni, o‘z oilangga qo‘shilib, Masih bilan abadiy birga bo‘lish imkoniyati bilan solishtirib bo‘larmikan?“ — deya so‘radi otasi. Bir necha daqiqadan so‘ng shox-shabbalar orasidan Xaemning o‘g‘li payto bo‘ldi va otasining yoniga borib, u bilan birga tizzaga cho‘kdi. Xaem askarga qarab: „endi biz yo‘lga tayyormiz“ — dedi. 

			Ammo askarlardan hech biri miltiqning tepkisini bosishga jur’at qila olmadi. O‘shanda boshliq askarlarni qo‘rqoqlikda ayblab, masihiylarni o‘zi otib tashladi.

			Ayrim oilalar o‘zlarining g‘ayritabiiy ravishdagi yakdilligi bilan mashhurdir. Boshqalar esa o‘zlarining haddan ziyod boy ekanligi bilan maqtanishadilar. Xudo bularning barchasidan foydalanishi mumkinligiga qaramasdan, Uning ta’sir ko‘rsatish tushunchasi umuman boshqa narsada. Aslida nima oilani Xudo Shohligi uchun foydali qiladi? G‘ayritabiiy itoatkorlik. Oilaviy mikroavtobusning kattaligi emas, balki oilaning Masihga bo‘lgan sadoqati katta ahamiyatga ega. Xudo oilani shunday joy qilib yaratganki, u yerda ota-onalar o‘z bolalariga Masihga itoat qilish namunasini ko‘rsatishadilar. Xaemning tarixi o‘ziga xos bo‘lishiga qaramasdan, biz ham xuddi shunday itoatkorlikni o‘z hayotimiz orqali ko‘rsatishimiz mumkin. O‘z oilangizning Xudoga bo‘lgan sadoqatini qanday ifodalagan bo‘lar edingiz? Kimning oilasi siz uchun g‘ayritabiiy oila namunasi bo‘lib xizmat qiladi? 

			„Kimda-kim Xudoning irodasini bajo qilsa, u Mening ukam, singlim, onam bo‘ladi“.

			Mark Xushxabari 3:35

			Yolg‘onni g‘ayritabiiy ravishda ishlatish

			Rossiya: universitet talabasi

			Xudoga ishonmaydigan domla eshik ustida osilgan Leninning rasmiga qarab kuldi va stol ustida turgan katta suv grafini yoniga keldi. U kukun solingan paketni oldi va kukunni sekin grafin ichiga soldi — suv esa qizardi.

			„Mana bu mo‘‘jiza, — deya ateizm darsini boshladi domla. — Iso o‘z qo‘lida bunga o‘xshagan kukunni yashirib turgan va o‘zini xuddi mo‘‘jizaviy tarzda suvni sharobga aylantirgandek ko‘rsatgan edi. Men hatto Isodan ham kattaroq narsani qila olaman, — men sharobni qaytadan suvga aylantirishim mumkin“ — dedi. 

			U boshqa kukun solingan paketni oldi va uni qizil suyuqlikka aralashtirdi. U yana oq holatiga qaytdi. Boshqa paketni oldi — suv esa yana qip-qizil. 

			Talabalardan bittasi shubha bilan boshini chayqadi. Nihoyat, u o‘zini ushlab tura olmasdan: „Siz bizni hayratga soldingiz domla. Ammo siz bizni nafaqat hayratga solishingiz, balki bunga bizni ishontirishingiz ham mumkin. Buning uchun esa sizdan bitta iltimos: o‘z sharobingizni ichib ko‘rsating!“ Domla kulib yubordi: „Men buni qila olmayman. Kukun zaharli“ — dedi. 

			Talaba javob qilib: „Siz va Iso orasidagi farq ham mana shundan iborat domlajon. O‘zining sharobi tufayli u odamlarga xursandchilik ato qildi, siz esa ularni zaharlayapsiz“. Jahli chiqqan domla auditoriyadan yugurib chiqib ketdi. Talabani rektorning oldiga chaqirib, bunday izohlar juda jiddiy jazoga olib kelishi mumkinligi haqida ogohlantirishdi. Bu voqea haqidagi mish-mish uzoq-uzoqlargacha tarqaldi va ko‘plarni o‘z imonida mustahkamladi. 

			Ko‘pchilik do‘konlar o‘z xaridorlariga narsalarni almashtirishi uchun ruxsat berishadi. Ular shu orqali odamlarning ehtiyojini yaxshiroq qondirishga harakat qiladilar. Odamlar chiroyliroq, jozibadorroq yoki yanada yaxshiroq ehtiyojlarini qondirish maqsadida, katta o‘lchamdagi narsalarni kichkinaroq o‘lchamga, bitta rangdagi narsani boshqasiga almashtirish uchun, sotib olgan narsalarini qaytarib olib kelishadilar. Ruhiy hayotda ham shunga o‘xshab, ko‘plab odamlar ehtiyojlarini qondirish maqsadida, Xudoning haqiqatini boshqa nimagadir almashtirish uchun navbatda turishadilar. Ammo oxir-oqibat barchasining xafsalasi pir bo‘ladi. Xudo bizdan dushmanning yolg‘onini ajrata olishimizni xohlaydi. Nima bo‘lmasin, Xudoning haqiqatini mahkam ushlang!

			„Ular Xudoning haqiqatini yolg‘on bilan almashtirib…“

			Rimliklarga maktubi 1:25

			G‘ayritabiiy o‘tinch

			Indoneziya: Delores

			Yugurishdan charchagan Delores: „Rabbim, Sendan o‘tinaman, farzandlaringga rahm qil!“ — deya yig‘lab yubordi. Hujum qiluvchilar Delores yashaydigan qishloqni artilleriyadan o‘qqa tuta boshlaganida, u o‘z jonini saqlab qolish maqsadida, boshqa imonlilar bilan birga qishloqdan qocha boshladi. Qo‘pol ko‘rinishli tayoq bilan o‘ziga yordam bergan holda, u to xavfsiz joy topgunicha, qadamma-qadam tikka tog‘ yon bag‘ridan ko‘tarilar edi. U zo‘ravonlikdan qochishga majbur bo‘lgan yuzlab kishilar bilan birga, vaqtinchalik qochoqlar lageriga joylashdi. 

			Delores — o‘n uch ming oroldan tashkil topgan Indoneziyada yashovchi millionlab masihiylardan bittasi. Indoneziya — musulmonlar soni bo‘yicha dunyoda eng katta mamlakat. Musulmonlar va masihiylar juda ko‘p yillar mobaynida birga tinchlikda yashaganlar. Biroq radikal kayfiyatdagi musulmon guruhlari orollarda jihod e’lon qilishdilar. Endilikda musulmonlar va masihiylar orasida tinchlik yo‘q. 

			Indoneziya shaharlaridan bittasida, hokimning qarorgohi oldida, masihiylar tinch namoyish o‘tkazib, „Men hammasini Sening qo‘lingga beraman“ nomli ashulani aytib turishardi. Ular hukumatdan jangari musulmonlar qo‘lidan juda ko‘p beayb masihiylar o‘lganini tan olishini talab qilib turgan edilar. Imonlilar tinch namoyishda qo‘shiq kuylab turganida, musulmon bo‘linmalaridan bittasi navbatdagi qishloqqa hujum qildi va uni xonavayron qilishdilar. Ilgari gullab-yashnayotgan jamoalardan, endilikda bir uyum kul va toshlar qoldi xolos. 

			Delores — Xudodan najot so‘rab duo qilayotgan, Indoneziyada quvg‘inga uchragan ko‘p sonli imonlilardan faqatgina bittasi xolos. Vahiy kitobi Xudoning hukmiga va adolatiga chanqoq bo‘lgan, ko‘p sonli shahidlar haqida gapiradi. Biroq bu haqida nafaqat ular duo qilishlari kerak. Biz tiriklar ham o‘z ovozimizni ularning o‘tinchlariga qo‘shishimiz kerak. Qulaylikda yashayotgan bizlarni ulardan juda katta dunyo ajratib turishiga qaramasdan, biz ularga yordam berishimiz mumkin. Bizdan faqat duo qilish talab qilinadi. Biz ularning xavfsizligi va qutqarilishi haqida duo qilish bilan o‘z yuragimizni azob chekayotganlarning yuragi bilan bog‘laymiz. Delores va boshqa indoneziyadagi imonlilar uchun duo qilayapsizmi? Xudodan ularni sayohatlari paytida himoya qilinishini so‘rab va ularning qutqarilishi to‘g‘risidagi ibodatlarimiz bajo bo‘lishi uchun duo qilasizmi?

			„Odamlarni yerga o‘tqazinglar, — dedi Iso. U yer qalin maysazor edi. Odamlarning hammasi yerga o‘tirishdi. U yerda taxminan besh mingga yaqin erkak bor edi“.

			Yuhannoning vahiysi 6:10

			G‘ayritabiiy duo

			Shvetsariya: Mixael Satler

			Hukm Mixael Satlerni hayratlantirmadi — oldin uning tili kesilishi, keyin esa bid’atchi sifatida gulxanda yoqilishi kerak edi. XIV asr edi. Mixael yangi ahd jamoatini qayta tiklashga intilayotgan imonlilar harakatiga, ya’ni anabaptistlarga tegishli edi. Ularning asosiy maqsadi — bolalarni suvda cho‘mdirishni bekor qilish, Jamoatni davlatdan ajratish va ilk masihiylar madaniyatiga qaytish edi. Shunga qaramasdan, yevropadagi diniy va dunyoviy tashkilotlar anabaptistlarni mavjud Jamoat uchun tahdid deya bilar edilar. 

			Bekorchilar olomoni bozorda yig‘ila boshladi. Qatl marosimining guvohlaridan biri, yigirma yoshli Klaus fon Greyfnek edi. U mahkum etilganning yonida turib, jallod qanday qilib Mixaelni dahshatli o‘limga tayyorlayotganini kuzatardi. 

			Jallod uning tilini kesganiga qaramasdan, zo‘rg‘a so‘zlarni aytib, ibodat qilishni boshladi: „Rabbim, bu o‘sprinning ko‘zlarini ochgin…“.

			Kutilmaganda Klaus seskanib ketdi, chunki hukm etilgan bid’atchi u uchun ibodat qildi!

			Jallod Mixaelning ko‘zlarini bog‘laganida, u olomonga qarata: „Tavba qilinglar!“ — deya murojaat qildi. U ko‘zlarini yopdi va duo qilishni boshladi. Jallod Mixaelni yog’ochga bog‘ladi va uning yuzlariga olovni tutdi. Hukm qilinganning qo‘llidagi ingichka arqon yonib tugaganida, u qo‘llarini osmonga cho‘zib: „Ota, jonimni Sening qo‘llingga topshirayapman“ — deya qichqirdi. 

			Mahkumning ibodati Klausga shunchalik tegdiki, uning o‘limi haqida guvohlik yozdi. Guvohlikning oxiri shunday so‘zlar bilan yakunlanadi: „Sizlar ham xuddi shunday mardlik va sabr-toqat bilan U haqida guvohlik berishingiz uchun Uning O‘zi sizlarga kuch ato etsin“. 

			Ibodat — bu masihiyning yashirin quroli. U kishining Iso Masihga bo‘lgan imoni haqidagi birinchi hikoyasi yoki so‘zsiz guvohligi bo‘lishi mumkin. Hukm etilgan kishining ibodatini eshitgan Klaus, bir pas to‘xtab, o‘z hayoti haqida o‘ylab ko‘rdi. Xuddi shu tariqa oshxonada ovqatga o‘tirishimizdan oldin, u uchun Xudoga minnatdorchilik bildirishimizni ko‘rgan atrofimizdagi kishilar, bir pas to‘xtab, Xudo haqida o‘ylab ko‘rishlari mumkin. Agar odamlarning diqqatini bir pasga bo‘lsa ham, Xudoga qarata olsak, demak vazifamiz bajarilgan hisoblanadi. Mixaelning shaxsiy namunasi, Klausni qanday o‘zgartirgan bo‘lsa, xuddi shunday bizning idobdatimiz ham atrofdagilarning hayotini o‘zgartirishi va ularni Xudoga sodiq bo‘lishga ruhlantirishi mumkin. Biroq siz aytmagan duoni Xudo ijobat qila olmaydi. Bugun siz uchrashgan odam uchun ibodat qilishni kanda qilmang. Nima bo‘lishini qayerdan bilasiz?

			„Har qanday sharoitda Muqaddas Ruhga tayanib duo-ibodat qilinglar“.

			Efesliklarga maktubi 6:18

			„Muqaddas Kitobda „missioner“ degan so‘z yo‘q, ammo „guvoh“ degan so‘z bor“.

			Xushxabarni Ekvadordagi Auka qabilasiga e’lon etishga harakat qilib, shahid ketgan xushxabar elchisi Jim Elliot (Elizabet Elliotning „My Savage, My Kinsmen“ nomli kitobidan bir parcha)

			G‘ayritabiiy qo‘l yozma

			Italiya: Yevsefiy

			303 yili Rimda, imperator Diokletian hukmronligi paytida, masihiylarga nisbatan „Buyuk quvg‘in“ boshlandi. O‘n yil mobaynida ularni o‘rmonzorlardan va g‘orlardan qidirib topishar, gulxanda yoqishar, yavvoyi hayvonlarga tashlashar va qattiq azob berishar edilar. Masihiylikni yo‘q qilishga intilib, Diokletian masihiylikka qarshi rasmiy qonunchilik yaratdi. Quyida ushbu buyruqlardan ba’zi birlari: 

			„Rasmiy mansabga ega bo‘lgan masihiylar zudlik bilan ishdan haydalsin;

			Masihiylarga qarshi barcha ayblovlar qo‘llab-quvvatlanishi va qabul qilinishi kerak;

			Masihiylar imoni uchun qiyinoqlarga solinsin;

			Kalom musodara qilinsin va zudlik bilan yoqib yuborilsin;

			Kalomni o‘rganish to‘xtatilsin;

			Masihiylar ixtiyoriy fuqarolik huquqlaridan mahrum etilsin;

			Nozirlar va boshqa jamoat rahbarlari qo‘lga olinsin va xudolarga qurbonlik qilib keltirilsin“.

			Bu vaqtda yosh solnomachi Yevsefiy ilk Jamoatga qarshi qilingan dahshatli jinoyatlarni yozib borgan. Uni bu ishga ilhomlantirgan kishi — bu jamoat rahbari va o‘sha paytdagi mashhur ilohiyotshunos olim Pamfiliy bo‘lgan. Eramizning 308 yilida Pamfiliy qo‘lga olinib, dahshatli qiynoqlarga solingan, biroq bu Yevsefiyning hayotiga ta’sir ko‘rsatganidan so‘ng yuz bergan. 

			Yevsefiy shunday yozadi: „Biz ibodatxonalar poydevorigacha barbod qilinganiga, Ilohiy Muqaddas Kalom o‘tga tashlanganiga, jamoat cho‘ponlari esa qayerda iloji bo‘lsa, o‘sha yerga yashiringaniga o‘z ko‘zimiz bilan guvoh bo‘ldik“. 

			Eramizning 309 yilida Pamfiliy qatl qilindi, 264–340 yillarda esa Yevsefiy „Jamoat Tarixini“ yozdi. 

			Keyinroq masihiylikni tarqatishdagi ishtiroki uchun Yevsefiy ham qo‘lga olindi. Shunga qaramasdan uni tirik qoldirdilar. U o‘zining kelajakdagi Jamoat maktubini yozishni davom ettira olishi uchun Xudo uni himoya qildi. Konstantinning masihiylikni qabul qilgan yillari, Yevsefiy Kesariyaning noziri bo‘lib, katta ta’sirga ega bo‘ldi. Yevsefiyning asarlari kelajak avlodning, ilk Jamoat boshidan kechirgan qiyinchiliklariga nisbatan ko‘zini ochdi. Uning masihiy xizmatchilar hayoti va o‘limi haqidagi guvohligi, bizga masihiy imon qahramonlarining merosi haqida eslatib turadi. Agar bugungi kunda biz quvg‘inga uchragan ota-bobolarimizning imoni, jasorati va cheksiz sevgi namunasidan o‘rganadigan bo‘lsak, ular boshdan kechirgan qiyinchiliklar va ularning qoldirgan guvohliklari bekor ketmagan bo‘ladi. Kelajak avlodni yanada sodiq bo‘lishga chorlash uchun, siz bugungi kunda nima qilayapsiz? Siz o‘zingizning merosingizni qoldira olishingiz uchun Xudodan so‘rang? 

			„Ular kelib Egamizning najoti haqida e’lon qiladi, Uning qilganlarini hali tug‘ilmagan xalqlarga aytadi“.

			Zabur 21:32

			G‘ayritabiiy panogoh

			Saudiya Arabistoni: er va xotin

			Er va xotin neftga boy bo‘lgan Saudiya Arabistoniga keldilar va tez orada u yerni o‘z uyi deya atay boshladilar. 

			Ular boshqa chet ellik ishchilar bilan Masihga duo qilish uchun uchrashar edilar. Muhammad payg‘ambarning ruhiy poytaxtida, masihiylikka e’tiqod qilish xuddi jinoyat kabi baholanar edi. Biroq er-xotinlar qamoqqa tushishi, badarg‘a qilinishi va o‘lim topishi xavfiga qaramasdan, Xudoga sadoqat bilan topinishardilar. 

			Bir kuni Saudiya Arabistoni politsiya xodimlari ularning uyiga kelib, tintuv o‘tkazguniga qadar, ular ko‘p yil mobaynida tinch yashagandilar. Diniy qarashlari bo‘yicha so‘roq qilish uchun, ularni politsiya mahkamasiga olib bordilar. Xotirasida boshqa masihiylarning ham manzili bo‘lgan komp’yuter musodara qilindi. Tez orada boshqalarni ham xuddi shunday taqdir kutishi mumkinligidan ular xavotir ola boshladilar. 

			Erini qamoqda qoldirishdi, rafiqasidan esa aybni olib, ozod qilishdilar. U boshqa mamlakatlarning hukumatiga erini qamoqdan ozod qilishga yordam berishlarini so‘rab, bir necha marta maktub jo‘natdi. Biroq nozik neft ta’minlovchisi bilan munosabatni buzishdan qo‘rqib, hech kim bu vaziyatga aralashishni xohlamadi. Er va xotin yana bir-birlarini ko‘rish yoki ko‘rmasliklarini bilmas edilar. Bu voqea — ko‘p sonli Saudiya Arabistonida mavjud bo‘lgan, yashirin ravishda masihiylarni quvg‘in qilish namunalaridan bittasidir. Bu mamlakatdagi inson huquqlari poymol qilinishi to‘g‘risidagi haqiqat, bir kun kelib dunyoga oshkor bo‘ladi.

			Saudiya Arabistoni hukumati dunyodagi eng ko‘p o‘lim jazosini amalga oshiruvchi davlatdir. 1999 yili u 1 mln dollardan ko‘proq pulni mamlakatdagi inson huquqlarining buzulishini yashirishga sarfladi. Biroq har doim ham hukumat bu sirni yashirin holatda ushlab tura olmaydi. Saudiya Arabistoni qamoqxonalarida azob chekayotgan masihiylarning ovozi eshitilishi va hozirgi avlod hayotligi paytida jamiyat unga o‘z so‘zini ayta olishi uchun ibodat qilishimiz kerak. Masih qayta kelishi bilan, Masihni quvg‘in qiluvchilarni Uning hukmidan hech kim himoya qila olmaydi. Ammo bugun biz nima qilishimiz kerak? Ibodat — bu bizning birinchi qadamimiz. Dushman kuch-kudratga ega. Ammo Xudo kuch-qudratlidir. Siz qamoqxonalarda imoni sababli azob chekayotganlarning himoyasi uchun ibodat qilayapsizmi? 

			„Axir, har qanday yashirin narsa ma’lum bo‘ladi. Har qanday sir ochiladi“.

			Luqo Xushxabari 8:17

			G‘ayritabiiy itoatsizlik 

			Rim imperiyasi: Tebian legioni

			Eramizning 236 yilida imperator Maksimian, Tebian legionidagi 6666 ta jangchisini burgundidagi qo‘zg‘olonchilarga qarshi kurashish uchun Galliyaga jo‘natdi. Bu legiondagi har bitta jangchi masihiy edi.

			Qiyinchilik bilan Alp tog‘larini kechib o‘tganidan so‘ng, Maksimian hal qiluvchi jang oldidan, rim xudolariga umumiy qurbonlik keltirishlarini talab qildi. Biroq Tebian legioni jangchilari Xudoning nomiga kufr keltirishni xohlamadilar. Ularning itoatsizligi imperatorning jahlini chiqardi va u har o‘ninchi askarni qilichdan o‘tkazishga buyurdi. Bu legionerlarning e’tiqodini susaytira olmadi. O‘shanda imperator sodiq jangchilariga yana bir marta har o‘ninchi askarni o‘ldirishni buyurdi. Bu mard erkaklar xuddi jangdagi kabi, mag‘rurlarcha halok bo‘ldilar. 

			O‘z safdoshlarining imonda qat’iyatliligi va mustahkamligiga guvoh bo‘lgan jangchilarning qolgani ham, yanada kuchliroq tarzda imperatorga itoatsizlik ko‘rsatdilar. Imperatorning jahli chiqib, butun Tebian legionini qilichdan o‘tkazishni buyurdi. 

			Itoatsizlik — eng og‘ir harbiy jinoyat. Shunga qaramasdan, Tebian legioni jangchilarining boshqa iloji yo‘q edi, chunki Xudoga bo‘ysunmaslik yanada kattaroq gunoh edi. Odamlar kuch-qudrat yordamida rahbarlik qiladilar. Biroq faqat Xudo hokimiyatga ega bo‘lganlarga kuch-qudrat berishga qodir. Muqaddas Kitobda juda ko‘p xudojo‘y odamlarning dunyoviy hokimiyatga bo‘ysunmaslik misollarini kuzatishimiz mumkin. Ular bu hokimiyatning talabi Xudoning amrlariga qarshi bo‘lganida bajarishdan bosh tortganlar. Firavnning buyrug‘iga bo‘ysunishdan bosh tortgan yahudiy doyalar va Musoning ota-onasini bir eslang-a. O‘zga xudolarga bo‘ysunishdan bosh tortgan Doniyor va uning do‘stlari-chi. Xuddi jasur rim jangchilari kabi, ularning ham namunasi bizga dunyoviy hokimiyatni tan olishni, biroq Xudoning hokimiyati esa hammasidan ustun turishini yana bir marta eslatayapti. Insoniy buyruqlar Xudoning amrlariga qarshi chiqqanida, biz ularga qarshi turishga tayyor bo‘lishimiz kerak. 

			„Butrus bilan Yuhanno esa ularga shunday javob qaytardilar: — Xudodan ko‘ra sizlarga itoat etsak, Xudoning nazarida to‘g‘ri bo‘ladimi? O‘zlaringiz xulosa chiqaraveringlar“.

			Havoriylar maktubi 4:19

			G‘ayritabiiy bosiqlik

			Rim: Sebastyan

			Sebastyan har kuni imperatorning qarorgohida xizmat olib borar edi. Imperator lashkarlari safida, u jangovor qahramonliklari uchun katta mansabga ega bo‘lgan edi, ammo Rimga kelib, o‘zini butparastlikdan tiydi. U butun yuragi bilan tirik Xudoga xizmat qilishni xohlardi. 

			Imperator Diokletian g‘ayritabiiy ravishda bosiq bo‘lgan Sebastian haqida eshitganida, u bilan uchrashishni va uning imoni haqida bilishni xohladi. Shaxsiy suhbatdan so‘ng, u Sebastyanni shahardan tashqariga olib chiqib, kamon bilan otishlarini buyurdi. Jangchilar uning buyrug‘ini bajo qildilar va uning tanasini dalada qoldirdilar. Keyin esa uni oddiy odamlar qatori dafn qilish uchun masihiylar kelishdi. Ular Sebastyanni ko‘targanida, ulardan bittasi „U hali tirik!“— deya hayqirdi. „Jim! — deya shivirladi boshqasi. — Uni boshqa xavfsizroq joyga olib boraylik“ — dedi. 

			Sebastyan o‘liklar ichidan tirilgandek bo‘ldi. Imperator yana Sebastyanni ushlab, o‘ldirishga buyruq berdi… Uning tanasini yana masihiylar topib olib, katakombaga (rimdagi yer osti yo‘llari) dafn qildilar. 

			Jinsiy o‘zini tiya olmaslik. Janjal. O‘g‘irlik. Yolg‘on. Tovlamachilik. Ichkilikbozlik. Ko‘pincha masihiylarning o‘z-o‘zini baholashi bajarmayotgan narsalaridan mustasno. Albatta, Xudo o‘z farzandlarining qilishiga ruxsat bermaydigan narsalar mavjud. Sebastyan nafaqat boshqa jangchilarga qaraganda o‘zining bosiqligi uchun shahid bo‘ldi, zero o‘sha davrlarda hatto yaxshi odam bo‘lsang ham o‘ldirishlari mumkin edi. U o‘zining samimiy imoni uchun shahid bo‘ldi. Biz ham yovuzlikdan saqlanishimiz va Xudoning amrlarini bajo keltirishimiz kerak. Itoatkor bo‘lishimiz, topinishimiz, sevishimiz, xizmat qilishimiz kerak. O‘z imonimizni nima qilmayotganimiz bilan emas, balki nima qilayotganimiz bilan baholashimiz kerak. Sizni faqatgina yaxshi odam bo‘lganingiz uchun tanishadimi? Yoki sizni nafaqat yaxshi odam, balki samimiy imonli kishi bo‘lganingiz uchun hurmat qilishadimi?

			„Har qanday yomon yo‘ldan qadamimni tiydim, toki Sening kalomingga itoat etay dedim“.

			Zabur 118:101

			G‘ayritabiiy ozodlik

			Moraviya: Pavel Glok 

			Pavel Glok qiyin vaziyatga tushib qoldi. U anabaptist (qayta cho‘midirilganlar) e’tiqodi uchun qamoqxonaga tushdi, biroq qo‘riqchi uning qochib ketmaslik va’dasi evaziga ko‘proq erkinlik taklif qildi. Unga taxta tashishga, oyoq kiyim sozlashga, mayda topshiriqlarni bajarib yurishiga ruxsat berishdilar, biroq boshqalar uning „erkinligi“ haqida bilib qolmasligi uchun, notanish odamlar huzuridan o‘zini yashirishi kerak edi. 

			Qamoqxona qo‘riqchilarining Pavelga bo‘lgan munosabati, uning o‘zini ham hayratga solar edi. 1527 yilda Shveytsariyalik qo‘riqchi Klaus fon Greynek boshqa bitta anabaptist — Mixael Satlerning azobli o‘limiga guvoh bo‘ldi. Qatl qilinishidan oldin Satler u uchun ibodat qilgani, Klausni juda hayratga solgandi. Bu yigirma yil oldin bo‘lgan voqea edi va ehtimol o‘shanda Klausning yuragiga nohaq quvg‘in qilinayotgan anabaptistlarga nisbatan hamdardlik hissi kirib qolgandir. Pavelning endi yo‘qotadigan hech narsasi qolmadi. Uning rafiqasi va bolasi allaqachon vafot etgandi. Moraviyada faqat uning imondagi birodarlari qolgandi xolos. Biroq Pavel qochib ketish vasvasasidan o‘zini zo‘rg‘a ushlar edi. Agar u qochib ketsa, unga yaxshi munosabatda bo‘lgan Klaus katta muammolarga duch kelishi, maxbus anabaptistlar ustidan esa jiddiy nazorat o‘rnatilishi mumkin edi. Pavel nima bo‘lmasin, o‘z so‘ziga sodiq odam bo‘lishga qaror qildi. 

			Keyinroq Xudo uni sadoqati uchun taqdirladi. 1576 yili Pavel saqlanayotgan qamoqxona binosida yong‘in yuz berdi. U va boshqa bitta maxbus olovni o‘chirishga yordam berdilar va buning evaziga ular ozodlikka chiqarildilar. Hatto anabaptistlarni quvg‘in qilayotgan diniy ishqibozlar ham, bunga qarshilik qilishga ulgurmadilar.

			Azob chekib shahid bo‘lgan maxbuslarning tarixi, yashirin yer osti yo‘llarini qazib, qochishga ulguradigan epchil qahramonli gollivud fil’mlari uchun ham mahsulot bo‘lib xizmat qila olmaydi. Bu hikoyadagi asosiy narsa — bu maxbusning qanday qilib qamoqxonadan qochishi emas. Pavel Glokka o‘xshaganlar, hatto bunday imkoniyat paydo bo‘lsa ham, qamoqxonadan qochmaydilar. Ular har bitta imkoniyatni, vaziyat qanday bo‘lishidan qat’iy nazar, Xudoning shon-shuhrati uchun ishlatishga harakat qiladilar. Pavlus va Sila qamoqxonadan qochmaslikka qaror qilib, qamoqxona qo‘riqchisini va uning oilasini imonga olib kelganini bir eslang-a. Siz o‘zingizni ta’qib qilayotgan muammolar yoki ko‘ngilsizliklardan qochish g‘ami bilan ovoramisiz? Agar mana shu paytda, Xudoning nuqtai nazaridan siz bo‘lishingiz kerak bo‘lgan joy, mana shu bo‘lsa-chi? Ehtimol, Xudo sizga qochishga epchil bo’lishni emas, balki sabr-toqat qilishni o‘rgatmoqchidir. 

			„…uyiga olib kelib, ularga dasturxon yozdi. U butun xonadoni bilan birga Xudoga imon keltirganidan sevindi“.

			Havoriylar maktubi 16:34

			G‘ayritabiiy guvoh

			Pokiston: Sheroz

			Maktub faqatgina „Musulmonlar orasida va’z qilishni to‘xtating!“— degan bitta qatordan iborat edi. Biroq uni belgilangan joyga yetkazish usuli kattaroq ta’surot qoldirishi kerak edi: qog‘oz Muqaddas Kitob maktabi talabasi, Sherozning qonga botgan tanasiga yopishtirilgan edi. Sherozning tanasini Pokistonning Laxor shahriga yaqin joydagi, uning jamoatining markaziy eshigi yoniga tashlab ketishdilar. 

			Sheroz bu maktubdagi buyruqqa itoat etmagan edi. U hamma joyda o‘zining gunohlari uchun o‘lgan Qutqaruvchining sevgisi haqida va’z qilar edi. U o‘zi ishlaydgan fabrikadagi ishchilar orasida, maktabda, oilasida va’z qilardi. 

			O‘limidan bir hafta oldin, Sheroz ota-onasiga va singillariga yordam berish maqsadida, fabrikaga ishga kirdi. Ishxonada u musulmonlar bilan bahslashib qoldi va ular bu haqida rahbariyatga yetkazishdi. O‘sha kuni Sherozni oxirgi marta tirik ko‘rishdilar. 

			U tavakkalning bahosi haqida yaxshi bilar edi. Ko‘pchilik masihiylar, atrofidagilar bilan o‘z imonini bo‘lishgani uchun o‘ldirilar edi. Boshqalari esa Ollohni kufr qilganlikda ayblanib, panjara ortiga tashlanar edi. Biroq Sheroz o‘zining shaxsiy xavfsizligini o‘ylab, Xushxabarni va’z qilishdan to‘xtay olmasdi. Sherozning o‘limidan so‘ng, uning jamoati a’zolari maktubdagi tahdiddan qo‘rqmadilar. Ular Isoning sevgisini va islomda adashganlarga najotni taklif qilgan holda, xushxabarni va’z qilishda davom etdilar. Ular xavf-xatar haqida bilishadilar, ammo imoni uchun Sherozning taqdiri kutayotganidan xavsiramasdan, va’z qilishda davom etmoqdalar. 

			Eng kuchli guvohlik — bu samimiy guvohlikdir. Boshqalarning hayotini Iso o‘zgartirishi mumkinligini aytish uchun, bizga kechirimning ilohiy (teologik) ahamiyatini o‘rganib chiqishimiz shart emas. Iso bizlardan o‘z ko‘zlarimiz bilan ko‘rgan va eshitgan narsalar haqidagina guvohlik berishimizni so‘raydi. Bizning shaxsiy tajribamiz — bu Iso Masihga bo‘lgan imonimizni isbotlovchi eng kuchli dalildir. Hech kim shaxsan siz bilan yuz bergan narsani inkor qila olmaydi. Imoningiz haqida guvohlik berishdan oldin, sizda ikkilanish bo’ladimi? Nimanidir noto‘g‘ri aytib qo‘yishdan yoki qandaydir savolga javobni bilmaslikdan qo‘rqayapsizmi? Oddiygina qilib, hayotingizda nima yuz bergani haqida aytib bering xolos. Shaxsiy tajribangiz va qaroringiz, sizni Masihning muvaffaqiyatli guvohiga aylantiradi. 

			„Biz esa ko‘rganlarimiz va eshitganlarimiz to‘g‘risida gapirmasdan tura olmaymiz“.

			Havoriylar 4:20

			„Iso hech qachon orqaga qaytish haqida emas, balki oldinga borishimiz kerakligi haqida aytadi“.

			Noma’lum muallif

			kun 288

			G‘ayritabiiy siquv

			Saudiya Arabistoni: masihiylar quvg‘ini

			Diniy politsiya xodimlari masihiylarning uylarida tintuv o‘tkazganida va bu tumandagi har bitta masihiy haqidagi ma’lumot saqlanadigan shaxsiy komp’yuterni musodara qilishganida, Saudiya Arabistonining Jidda shahridagi har bitta masihiy: „ro‘yxatda mening ham ismim bormikan?“ — deya o‘ylardi. „Men navbatdagimanmikan, eshigimni qachon taqillatar ekanlar?“

			Uyiga mutava (diniy politsiya) xodimlari kelgan birinchi masihiy Prab Ishoq bo‘ldi. Ishoq — Hindiston fuqarosi, biroq Saudiya Arabistonida islomdan boshqa dinga sig‘inish taqiqlangan. Hatto xochga ega bo‘lish ham jinoyat hisoblanadi. Mutavani saudiyalik fuqarolarning masihiylar bilan aloqa qilish hollari ko‘paygani xavotirga solayotgandi. Xalqaro huquq me’yorlarini inkor etgan tarzda, hukumat Ishoqning mamlakat konsulligiga murojat etishdan mahrum qilishdi. Politsiya shuningdek uning rafiqasini ham so‘roq qildi va unga ham o‘z mamlakatining vakillari bilan aloqaga chiqish taqiqlandi. 

			Bundan so‘ng yana bitta masihiy, ismi Ishoqning komp’yuterida joylashgan Iskandar Menglis ham qo‘lga olindi. Keyingisi esa Vil’lfredo Kalyuag edi. Kalyuagning qo‘lga olinishidan ozgina o‘tib, xuddi „issiq urish“ kasalidan shifolash maqsadida, uni harbiy shifoxonaga o‘tqazishdi. Biroq uning tanasi qiynoq izlariga, ya’ni kaltaklanish izlari va yaralariga to‘la edi. 

			Saudiya Arabistoni Xushxabar uchun yopiq, biroq bu musulmon mamlakatida ishlayotgan jasur masihiylar, o‘z tanishlari va ishxonadagi hamkasblari orasida urug‘ eka boshladilar. Topshiriq og‘ir va xavf-xatar kuchli, ammo xushxabar Osmon Shohligining kelishini yaqinlashtiradi.

			Saudiya Arabistonida yashaydigan masihiylar, ularning ismlari diniy politsiyaning qora ro‘yxatiga tushib qolishidan qo‘rqishadilar. Biroq ularning komp’yuterlari musodara qilinishi, ismlari esa ro‘yxatga tushib ulgurishidan oldin, dastlab ularning ismlari bundan ham buyukroq bo‘lgan ro‘yxatda paydo bo‘lgan edi. Muqaddas Kitobning yozishicha, osmonda Hayot Kitobi bor va unda barcha najot topganlarning ro‘yxati mavjud. Ismi Hayot Kitobiga yozilmaganlarning barchasi abadiy o‘lim topadi. Agar siz Iso Masihni Rabbim va Najotkorim deb qabul qilgan bo‘lsangiz, u holda qo‘rqmang, zero ismingiz eng yovuz dushmanlaringiz qo‘liga tushib qolsa ham, u allaqachon Masihning ro‘yxatiga tushib ulgurgan!

			„G‘olib kelganlar ular singari shunday oq kiyim kiyadilar. Men ularning nomlarini hayot kitobidan o‘chirmayman, Otam va Uning farishtalari oldida nomlarini tan olaman“.

			Yuhannoning Vahiysi 3:5

			G‘ayritabiiy jazo

			Afg‘oniston: tashkilot ishchilari

			Tolibon — bu Afg‘onistondagi hokimiyatni bosib olgan va hozirda butun dunyoga mashhur bo‘lgan radikal islom tashkilotining nomi. Tolibon boshqargan mamlakatda masihiylikka e’tiqod qilish jinoyat hisoblangan. 

			Ko‘p yillik urush tufayli inqiroz yoqasiga kelib qolgan mamlakatga beg‘araz yordam ko‘rsatish uchun kiritilgan chet el xayriya tashkilotlari, u yerga masihiy kitoblar va boshqa adabiyotlar ham olib kirar edilar. Ko‘pchilik mamlakatlarda beg‘araz yordam — bu Xushxabar uchun ochiq bo‘lgan yagona eshikdir. Biroq afg‘on hukumati zudlik bilan masihiy adabiyotlarni musodara qilishdi. 

			Tolibon rahbarlari masihiylarning bolalarini masihiy ta’limot ta’siri ostiga tushib qolganlikda ayblamadilar. Ularning ota-onalari ularga to‘g‘ri tarbiya bera olmaslik natijasi deb hisobladilar. „Chet ellik masihiylarning qo‘lga olinishi — bu barcha ota-onalar uchun dars bo‘lishi kerak. Ular o‘z bolalarini nazorat qilishlari va nima bilan shug‘ullanayotganliklarini bilishlari kerak“ — dedi nuqsonlarning oldini olish va ezgulikni targ‘ib qilish bo‘yicha vazir.

			2001 yil avgust oyida, beg‘araz yordam tashkilotining sakkizta xodimi, hamda masihiy tashkilotga yollanma ishchi sifatida ishlagan ko‘pchilik afg‘onlar ham qo‘lgan olingandan so‘ng, rasmiy xabar paydo bo‘ldi. 2001 yildan boshlab, musulmonlar orasida Iso Masihning Xushxabarini targ‘ib qilganlik uchun, chet elliklarni sud qila boshladilar. Ko‘pchilik hollarda hukm o‘lim jazosi bilan yakun topardi. Afg‘onistonlik ishchilarga islomga qaytish imkoniyati berildi, ammo ular bundan bosh tortgan vaziyatda, ularni xuddi imondan qaytgan kishilar singari sud qilishardilar. 

			Ayniqsa beg‘araz yordam tashkilotida ishlagan ikkita ishchining — amerika fuqarolarining tarixi ommaga keng yoyildi. Bu bir qarashda kulfat bo‘lib ko‘ringan nohaq jazo edi. Biroq bir qarashda kulfat bo‘lib ko‘ringan narsa, aslida Xudo tomonidan kattaroq maqsadlarga erishish imkoniyati bo‘lishi ham mumkin. Isoning hayotiga bir nazar tashlang. Bir qarashda Isoning o‘limi — bu yuz berishi mumkin bo‘lgan eng og‘ir kulfat bo‘lib ko‘rinadi. Ammo Masihning nohaq jazolanishi orqali, Xudo bizga najotni sovg‘a qildi. Masihiylarning musulmon mamlakatga faqatgina Xushxabarni olib kirishlari uchun, o‘limga ham tayyor ekanligi haqidagi xabar, butun dunyoga yoyildi va bu orqali juda ko‘p adashgan kishilar Masihga keldi, hamda xushxabar elchilarini bu fidokorona mehnatga ilhomlantirdi. Siz nohaq vaziyatlardan azob chekayapsizmi? Ehtimol bu Xudoning sizga bergan alohida in’omidir. 

			„Bizga tinchlik keltiradigan jazo unga tushdi“.

			Ishayyo payg‘ambarning kitobi 53:5

			kun 290

			G‘ayritabiiy „chuqurlik“

			Ruminiya: Jenya Komarov

			It arqonni tarang tortganicha oldinga tashlanar va tishlarini qayrab turardi. „Bos!“ — deya qichqirdi qamoqxona soqchisi Nudniy. 

			„Rabbim, bandangga rahm qil!“ — deya iltijo qildi masihiy maxbus Jenya Komarov. Soqchi itlar maxbuslarni g‘ajib tashlashini bilar edi va shuning uchun Xudo uni qutqarishi uchun ibodat qildi. 

			Katta ovcharka it unga qarab yugura boshladi, ammo birdaniga to‘xtab qoldi. Chetga chiqib, akillay boshladi, biroq hujum qilmadi.

			Maxbuslar to‘yib-to‘ymas ovqat yerdilar. Komarov eyish mumkin bo‘lgan non ushog‘iga qo‘l uzatganida, Nudniy itni qo‘yib yubordi. Keyin bir necha kun mobaynida Komarov shunday ibodat qildi: „Rabbim, meni ochlikdan, tahqirlanishdan va og‘riqdan kuchim qolmadi. O‘tinaman bularga barham bergin. Bu dunyoni tark etishimga va tinchlik topishimga ruxsat bergin yoki bo‘lmasa xuddi Ilyos payg‘ambarga qilganingdek, menga ham mo‘‘jiza ko‘rsatgin“. Har kuni maxbuslarni juda og‘ir ishga, katta elektr stantsiyasi qurilishiga haydardilar. Komarov Nudniyga qo‘rquv bilan qarar edi: it bilan yuz bergan voqea uchun qasos olmasmikan? Bir kuni Nudniy Komarovning oldiga keldi. Uning yonida iti yo‘q edi. Xudo ibodatimga javob berdi va o‘lim vaqti keldi, — deya o‘yladi Komarov. Biroq soqchi masihiyni oshxonaga olib bordi va oshpazlarga: „Unga eyishga bir narsa beringlar, aks holda tamom bo‘ladi“ — dedi. Komarov ketayotganida, oshpaz unga boshqa masihiy-maxbuslar uchun ham non berib yubordi. „Senga qarab itni qo‘yib yuborganimni unut, — dedi Komarovga Nudniy. — Nimagadir o‘sha voqea menga tinchlik bermayapti“ — dedi. 

			Komarov ko‘rsatgan mo‘‘jiza uchun Xudoga minnatdorchilik bildirdi. 

			Ko‘pchilik odamlar Doniyorning va sherlar iniga o‘xshash voqealarni boshdan kechirgan. Ular tushgan sharoit, Doniyorni kutib turgan azobli o‘limni esimizga soladi. Doniyor voqeasi — g‘alaba bilan yakun topdi. U qiyin sharoitlarni boshdan kechirdi, chunki u Xudoning qutqarishiga ishonar edi. Biz ham nazorat qila olmaydigan, hatto hayotimizga xavf solishi mumkin bo‘lgan sharoitlarga tushib qolishimiz mumkin. Xudo dahshatli voqealardan qutqarishi va tinchlik in’om etishi mumkin. Xudo bizning „sherlar uyasi“ bilan bo‘lgan muammoimizni hal qilishga qodir ekanligiga ishonishimiz kerak. Siz qanday xavf-xatarli sharoitga tushgansiz? Uning g‘amxo‘rlarcha yurak bilan yoningizda ekanligini his qilishingiz uchun, Undan belgi so‘rang. Ishoning, U sizni ozod qilishga qodir. 

			„Xudoyimning nazarida begunoh bo‘lganim uchun, U farishtasini yuborib sherlarning og‘izlarini berkitib qo‘ydi va sherlar menga hech qanday zarar yetkazmadilar“.

			Doniyor payg‘ambarning kitobi 6:22

			G‘ayritabiiy „tavba qilish“

			Indoneziya: masihiy qiz

			Indoneziyadagi qishloqlardan biridagi machitning oldida, jihodchi jangchilar qurshovi ichida, oq kiyim kiygan odamlar to‘dasi turardi. Ularning ustidan sovuq suv quyishar edilar. Suvga cho‘miltirish marosimi — bu odamlarni majburiy ravishda islomga qaytarish oldidan bo‘ladigan, tayyorgarlik jarayonining bir qismi edi. Ular yoki islomga o‘tishi kerakligini, yoki hayotidan ajralishini yaxshi bilardilar. 

			Kichkina qizaloq o‘z imoni haqida qayg‘urib yig‘lardi: bu marosim undan imonini tortib oladi deb o‘ylardi. Tana bilan nima yuz berishidan qat’iy nazar, Masihga bo‘lgan imon har doim kishi bilan qolishi haqida qiz bilmasdi. Xuddi boshqa erkaklar, ayollar va bolalar kabi, uni ham sunnat qilish kutayotganini bilib, qo‘rquvdan yig‘lardi. Majburiy sunnat qilish — bu yangi dinga o‘tishning eng asosiy qismi edi. Qizaloq bor kuchi bilan islomga o‘tishga qarshilik ko‘rsatardi va Xudodan o‘tinib yordam so‘rardi. 

			Qachonlardir Indoneziya har xil qarashlarga ochiq bo‘lgan joy edi. Bu mamlakatdagi musulmonlar son jihatdan, boshqa mamlakatdagi musulmonlardan ko‘p bo‘lishiga qaramasdan, deyarli hech qachon muammolar paydo bo‘lmagan. Hech qachon musulmonlar, masihiylar va buddistlar orasida sovuqchilik bo‘lmasdan, ular har doim yonma-yon yashab, yelkama-yelka ishlashgan. 

			Endi esa hamma narsa o‘zgardi. Radikal kayfiyatdagi musulmonlar mamlakatni jihodning jariga tortdilar va har bitta masihiy ularning nishoniga aylandi. Ko‘pchilik o‘z hayotini qutqarib qolish uchun og‘izda musulmonchilik shahodatini qaytaradi, biroq yuragida esa ular najotni in’om etishi mumkin bo‘lgan yagona Xudoga murojaat qiladilar. 

			Odamlar bizni tashqi tomondan o‘zgartirishga harakat qiladi. Ammo ichki tomondan bizni faqatgina Xudo o‘zgartirishga qodir. Masihga kelishimizdan oldin, biz ko‘pincha bu dunyoning me’yorlariga moslashishga harakat qilamiz va shu tariqa haqiqiy o‘zligimizni yo‘qotamiz. Bizni aslida bo‘lishimiz kerak bo‘lmagan odamlar bo‘lishga majbur qiladilar. Biroq Xudo odamni ichki tomondan o‘zgartirganida, u butun umrga o‘zgaradi. Endi bizni eski „menga“ qaytishga majbur qila olmaydilar. Bu hikoyadagi qizaloq kabi bizga ham ta’sir ko‘rsatishlari va hatto majbur qilishlari mumkin. Biroq hech kim bizni Masih kabi o‘zgartira olmaydi. Siz Muqaddas Kitobda yozilgan o‘zgarishlarni boshdan kechirganmisiz?

			„Sizlarga chinini aytayin: agar sizlar o‘zgarmasangiz va bolalarday bo‘lmasangiz, hech qachon Osmon Shohligiga kira olmaysizlar“.

			Matto Xushxabari 18:3

			G‘ayritabiiy xushmuomalalik

			Sovet Ittifoqi: Pyotr

			Qayta tirilgan Najotkor ikkita shogirdlari bilan, yaqinda Quddusda yuz bergan voqealar haqida gaplashib, Emmausga qarab ketar edi. U Xudoning Masihga nisbatan oldindan belgilagan rejasi haqida hikoya qilardi. Ammo shogirdlari Uni tanimadi. Hamrohlar shaharga kirib kelganida, Iso yo‘lida davom etishni xohladi. Nima uchun? Nahot U qolib, suhbatni davom ettirishni xohlamadi?

			Sovet Ittifoqida yashagan imonli Pyotr, Isoning harakatlaridagi odob-ahloqni yaxshi tushunadi. Iso kutilmagan mehmon bo‘lib borishni va ularni bunga majburlashni xohlamadi. Pyotr Najotkor haqidagi hikoyani eshitib hayratga tushgandi. Najotkor kamtarlik bilan yuragini taqillatar va Uni yuragiga kirgizishini kutib turar edi. Petrni Isoning kamtarligi hayratga soldi va u bajonidil Unga o‘z yurak eshiklarini ochdi. Iso Masih Pyotrning Rabbi va Najotkoriga aylandi. 

			Tavba qilish qanday ahamiyatga ega ekanligini u yaxshi tushunardi. U butunlay o‘zgardi. Xudo uni yashirin, ro‘yxatdan o‘tmagan jamaotda xizmat qilish uchun jo‘natdi. U yerda Pyotr jamoatning boshqa a’zolari hayotiga va xizmatiga qarab, ko‘p narsani o‘rgandi. Doimiy ravishda imonda o‘sayotgan masihiylar, u uchun har kunlik hayotda imon bilan yashash va o‘z guvohligini kengaytirishda katta namuna bo‘ldilar. Pyotr noqonuniy ravishda masihiy adabiyotlarni tashib, ko‘p sayohat qilardi. U nafaqat shogird, balki boshqalarni Masihga olib kelish uchun yaxshi ustoz bo‘lishni ham xohlab, yanada imonda kuchli bo‘lib borardi. Uning orqasidan kuzatib, qo‘lga olishdilar va panjara orqasiga tashladilar. Uning taqdiri faqatgina Xudoga ayon. 

			Ruminiyalik cho‘pon Richard Vurmbrand bir marta shunday degandi: „Biz odamlarni Masihga olib kelish bilan to‘xtamasligimiz kerak. Bu faqatgina ishning birinchi yarmi. Masih uchun qutqarilgan har bir jon, boshqa kishilarning jonini „ovlovchi“ bo‘lishi kerak. Rossiyaliklar nafaqat imonga kelar, balki ular „xushxabar elchilari“ bo‘lib boshqa joylarga borar edi. Ular Masihning ishida juda jasur va mard edilar…“. Qanday qilib Pyotrga o‘xshagan kishilar, o‘z imonida boshqalarning jonini qutqarish darajasigacha o‘sib yetishi mumkin? Bitta odam Pyotrga qanday qilib masihiy bo‘lishni, boshqasi esa — qanday qilib imonda o‘sishni ko‘rsatdi. Qanday qilib odamlarga Masih uchun yanada ko‘proq narsa qilish mumkinligini ko‘rsatishimiz mumkin? Sizning o‘sib borayotgan imoningiz, boshqalar uchun namuna bo‘lib xizmat qiladimi? Xudo sizni nafaqat shogird bo‘lishga, balki uztoz bo‘lish uchun ham chaqirayaptimi? 

			„O‘z hayotingiz bilan Xudoni mamnun etinglar, Rabbimiz va Najotkorimiz Iso Masihni yanada yaqinroq tanib-bilinglar“.

			Ikkinchi Butrus 3:18

			G‘ayritabiiy xotira

			Kuba: Tom Uayt

			Tom Uaytning samolyoti, masihiylik dunyosidan ajralib qolgan orolda, ya’ni Kubada qulashidan oldin, Tom va uning uchuvchisi ko‘p oylar mobaynida uning ustidan xushxabar varaqalarini tashlashar edi. Endi esa Tom yigirma to‘rt yil muddatga „Kombinado-del’-Este“ qamoqxonasiga tashlandi. O‘sha yerda u birinchi marta kuba jamoatining haqiqiy ahvoli haqida bilib oldi. Quvg‘inlarga qaramasdan u yashashda davom etardi.

			Kubalik masihiylar bilan bir qamoqxonada o‘tirishni Tom o‘zi uchun sharaf hisoblardi. Qamoqxona rejimi uchun javobgar bo‘lgan kapitan Santos, uni bir kishilik kameraga joyladi. Endi esa Tom umidsizlik bilan kurashishi va o‘z yuragi ham xuddi shu kameradek bo‘m-bo‘sh bo‘lib qolishiga yo‘l qo‘ymasligi kerak edi. 

			Yerda yotishning imkoniyati yo‘q edi, chunki yer juda sovuq edi. Yagona dam olish imkoniyati — bu unga qarab turgan beton devorga suyanib turish edi. 

			Ichki kurashlar paytida Tom masihiy ashulalarni kuylardi. U butun kuchini bir joyga yig‘ib, u bilan birga qamoqxonada o‘tirgan birodarlarining ruhiy ahvoli haqida o‘ylashga harakat qilardi. Qachonlardir azob chekib shahid ketganlar haqida o‘qigan, ruhlantiruvchi guvohliklarini eslashga harakat qilardi. Bu kitobni Tomga uning onasi, hali o‘spirinlik paytida sovg‘a qilgandi. 

			Shunday qilib, bu qiyin vaqtlarni Tom Xudoning kuchi bilan, hamda kuba jamoatidagi va „Foksning shahidlar kitobi“ dan o‘qigan shahidlar guvohligi yordamida yengib o‘tishga muyassar bo‘ldi. 

			Bizgacha kimdir xuddi mana shunday sinovlarni boshdan kechirgani haqida bilganimizda, bu qiyinchiliklarni yengish osonroq kechadi. Bizga shaxsiy namunalarning kuchi katta yordam beradi. Boshqa kimningdir boshdan kechirgan narsalari haqida eshitsak va o‘qisak, biz o‘zimizning vaziyatimizni to‘g‘ri baholay boshlaymiz. Vaqti-vaqti bilan, ba’zi qiyinchiliklarni yolg‘iz boshdan kechirishimiz to‘g‘ri kelganida, biz ham Tomning bir kishilik kamerada o‘tirishini eslatuvchi vaziyatga tushib qolamiz. Mana shunday vaziyatlarda — boshqa jasur imonlilarning guvohliklari biz uchun eng yaxshi yordam bo‘lib xizmat qiladi. Shahid ketgan masihiylarining hayoti, xuddi bir qondan va tanadan bo‘lgan, imondagi aka-ukalarimiz kabi, bizga dalda berishi, yupatishi va ruhlantirishi mumkin. Hozirda qayg‘ularni boshdan kechirayapsizmi? Imondagi birodarlaringizning guvohliklariga murojaat qilib, o‘zingizni yolg‘izlikdan qutqaring. Ularning Xudoga nisbatan bo‘lgan sevgisi va jasoratidan kuch oling, ertangi kunga umid qiling. 

			„Shuning uchun mana shu so‘zlar bilan bir-biringizga dalda bering“.

			Birinchi Salonikaliklarga maktubi 4:18

			„Ko‘proq quvg‘inlar — ko‘proq imonda o‘sish!“

			Bu imoni uchun ko‘p yillarini qamoqxonada o‘tkazgan, xitoy uy jomoati cho‘poni Samuel Lemaning eng sevimli maqoli edi. 

			Yana bitta g‘ayritabiiy xushxabar elchisi

			Hindiston: Emi Karmaykl

			1931 yil 24 oktyabrda Emi Karmaykl ibodatida: „Xudoyim, men bilan xohlagan narsangni qilgin. Senga ko‘proq xizmat qilishimga yordam beruvchi, ixtiyoriy narsani qilgin“ — dedi. Emi Hindistonda xushxabar elchiligi xizmatini olib borar va ma’jusiy ma’badlarda fohishalik qilgan ko‘plab o‘spirin qizlarni qutqarib, ularga onalik qilardi. U hamma yuz beradigan narsalarni Xudoga topshirishga va ibodat qilishga ko‘nikib qolgandi. 

			Bir kuni u yiqilib, oyog‘ini sindirdi. Jarohatini davolash mobaynida qolgan asorat tufayli, Emi bir umrga nogiron bo‘lib qoldi va keyingi yigirma yilini o‘z xonasida o‘tirib o‘tkazdi. Ammo Emi o‘z vaqtini kasallik haqida o‘ylashga sarflamadi. U bor kuchini adabiy ijodga bag‘ishladi. U dalda berish xizmatini olib borib, butun dunyodagi ko‘plab solihlarga xizmat qildi. Karovotda yotgan holda, Emi minglab xatlar yozdi, o‘n uchta nasriy kitob va ko‘plab ijodiy she’rlarning muallifiga aylandi. 

			„Yo‘qmi senda yaralar?

			Yo‘qmi senda yaralar, yo‘qmi senda chandiqlar?

			Xuddi Xo‘jayin aylangandek xizmatkorga,

			Singan oyoqlarim yurar izimdan; 

			Biroq sening — maqsadlaring yo‘lida:

			Na yarasi, na chandig‘i bo‘lgan kishi, 

			Sensiz orqangdan uzoqqa bora olarmidi?“ — deya yozdi Emi. 

			Emi Karmayklning „Mountain Breezes“ kitobidan. Copyright © 1999. The Dohnavur Fellowship. Nashriyot Christian Literature Crusade, Fort Washington, PA. (Ishlatishga ruxsat olingan).

			Emi nogiron bo‘lib qoldi, ammo bu uni yanada Xudoga yaqinlashtirdi. O‘z „chandig‘i“ tufayli, u o‘z Najotkorini ko‘proq tushuna boshlagan va Uning shirin quchog‘ida joylashgan edi. Kulfatni boshdan kechirgan odamlar, bir-birlariga mahkam bog‘langanlar. Ular tezda yaqinlikni his qiladilar. Ajrashgan oilalarining bolalari, bir-birlarini boshqalardan ko‘ra ko‘proq yaxshi tushunadilar. Bu narsa Masihga nisbatan ham haqiqatdir. Biz azob chekkanimizda, Masih bilan umuman boshqacha muloqat qila boshlaymiz. Uning yaralarimiz haqida bilishini his qilamiz va qandaydir tarzda buni yanada yaxshiroq tushuna boshlaymiz. Orttirgan yaralaringiz, sizni Iso bilan bo‘lgan munosabatingizda nimaga o‘rgatayapti? Siz ular yordamida o‘zingizni Masihga yaqinlashishga imkon berayapsizmi?

			„Xudo qiynalganlarni o‘sha azoblari orqali qutqaradi, zulm va jabr-jafoga mubtalo qilib, ularning ko‘zlarini ochadi“.

			Ayub 36:15

			G‘ayritabiiy kod

			Ruminiya: cho‘pon Richard Vurmbrand

			O‘zining yer osti kamerasida yolg‘izlikda o‘tirib, cho‘pon Xudoga nola qildi: „Sen yaxshilarga ham, yomonlarga ham bir xil quyosh va yomg‘ir beraman deb aytasan. U holda men kimman? Yaxshimi yoki yomonmi?“

			Xudo uning yuragiga gapirdi: „Sen — umuman boshqachasan, sen — Xudoning farzandisan. Xudoning farzandi quyosh yoki yomg‘irni kutmaydi. Uning o‘zi boshqalarga nur ulashishi kerak. Sen — qorong‘u dunyodagi nursan, bu dunyoga nur sochishing kerak. O‘zing ega bo‘lmagan narsa haqida arz qilish o‘rniga, nima uchun bu narsani boshqalarga bermaysan? Atrofingdagi kameralarda qancha kishilar o‘tiribdi!“

			Cho‘pon Vurmbrand ibodat qilib: „Men yolg‘iz kamerada o‘tirib, kimga ham najot yo‘lini ko‘rsata olar edim?“ — dedi

			„Yaxshilab o‘ylab ko‘r“ — degan javob keldi.

			Richard Vurmbrandda fikr paydo bo‘ldi. U devorni taqillatdi va taqillagan javobni eshitdi. O‘shanda u kamera devorining ikki tomonidagi maxbuslarga Morze alifbosini o‘rgata boshladi. Tez orada turli xil kameradagi maxbuslar gaplashish imkoniyatiga ega bo‘ldi va Richard ularga Xushxabarni va’z qila boshladi. 

			Shunday qilib, Xudo bir qarashda umidsiz bo‘lgan vaziyatni, butun qamoqxona bo‘ylab, samarali Xushxabar tarqatish usuliga aylantirdi. 

			Ko‘p yillar o‘tib, Richard kimdandir rumin qamoqxonasida, devor ortidagi taqillatish orqali imonga kelgan maxbus hikoyasini eshitdi. 

			Qayg‘uli borliqni anglab yetish juda qiyin. O‘zi tushib qolgan vaziyatni baholab ko‘rganida, cho‘pon Vurmbrand o‘zining g‘ayritabiiy imkonsiz vaziyatga tushganini angladi. Aslida esa qiyinchilik — bu yangi ochiqliklarga sabab bo‘ladi. U sovuq tushkun holatdagi yolg‘izlikdan ko‘ra, hayotga masihiycha munosabatda bo‘lish muhim ekanligini anglab yetdi. Yangi fikr bilan qurollanib, u borliqni boshqacha baholay boshladi. U gapira olmas edi, ammo Morze alifbosi yordamida gaplashishi mumkin edi. Hatto o‘zining haqiqiy sevgisi bo‘lmish, Xushxabar bilan ham bo‘lishish imkoniga ega bo‘ldi. Atrofimizni yaxshi emas vaziyatlar qurshab olganida, biz o‘z erkimizni ularga ergashishdan to‘xtatishimiz kerak. Xuddi Masih kabi azob chekishga tayyor bo‘lishimiz kerak. Bizning ustimizdan ular g‘alaba qozonishiga yo‘l qo‘ymasligimiz kerak. Ularni yengib o‘tamiz. O‘zingiz tushib qolgan vaziyatni, Xudoning shon-shuhrati uchun ishlatish yo‘lida, siz bu sharoitga yetarlicha diqqatingizni qarata olasizmi? Siz imon kishisimisiz?

			„Masih bu dunyoda azob chekkani kabi, sizlar ham azob chekishga tayyor turinglar“.

			Birinchi Butrusga maktubi 4:1

			G‘ayritabiiy mehnat

			Shimoliy V’etnam: birodar Da

			O‘zining qisqa to‘lqinli radioqurilmasida, birinchi marta masihiy eshittirishini tinglaganida, birodar Da Shimoliy V’etnamdagi kommunistik partiyaning sodiq a’zosi edi. Dastlab u Xushxabarni xuddi bir qadimgi irim-sirim sifatida inkor qildi, biroq ikki yil mobaynida uni tinglab, Masihga qarshilik qila olmadi. Yuragi Xudoga asir bo‘lganidan boshi osmonda yetdi va tez orada ko‘plab qo‘shnilarini ham Masihga olib keldi. 

			Ammo uning xursandchiligi uzoqqa cho‘zilmadi. 1998 yil 29 dekabrda Daning xushxabar tarqatish faoliyatidan jahli chiqqan v’etnam politsiyasi, uning uyida tintuv o‘tkazdi va uni soqchilar yordamida uyidan olib ketishdi. Rafiqasi va to‘rtta farzandi, noiloj tarzda, uni qanday qilib mehnat-tuzatish koloniyasiga olib ketayotganliklarini kuzatib turardi xolos. 

			Lagerda Dani g‘isht zavodida ishlashga majbur qilishdi. Har kuni u ikki ming dona g‘isht tashishi kerak edi. Agar Da bu me’yorni bajara olmasa, uni qattiq savalashar edi. U bunday azobli mehnatni ko‘tara olmasam kerak deb o‘yladi, ammo 2000 yil 15 oktyabrda uni ozod qilishdi. Ozod qilinganidan so‘ng Da uy qamog‘iga joylashtirildi. Unga o‘z imoni haqida guvohlik berish man etildi. „Sen endigina mehnat-tuzatish lageridan kelding. Yana u yerga tushishni xohlaysanmi? Yaxshilab o‘ylab ko‘r“ — deyishdi unga. 

			Biroq Da o‘zining „Suyukli xizmatiga“ va Xudoga sodiq edi. Shuning uchun o‘z ishini davom ettirdi. U qayta va qayta atrofdagilar bilan Masih haqida bo‘lishardi. Hech qanday xavf-xatar uni to‘xtata olmasdi.

			Har kuni ishga qatnashni yaxshi ko‘radigan kishilarni kamdan-kam uchratasan. Biroq Xudoning ishida xizmat qilayotganlar, ishga nisbatan umuman boshqacha munosabatga egalar. Xudo uchun ishlash hech qachon zerikarli bo‘lmaydi. Unga hech qachon kech qolib bo‘lmaydi va u hech qachon tugamaydi. Og‘ir vaqtlar kelganida, oldimizda turgan vazifani bajara olishimiz uchun, Xudoning O‘zi bizga kuch va sabr-toqat beradi. Nima uchun masihiylar shunchalik og‘ir mehnat qilishadi? Ish haqi uchunmi? Mukofot, imtiyoz yoki boshqa yengilliklar uchunmi? Yo‘q, aynan sevgi Xudo uchun xizmatga hamma narsani berishga majburlaydi. Agar siz Masihni sevsangiz, Unga xursandchilik bilan xizmat qilasiz. Bugun U sizni nima qilishga chaqirayapti?

			„Imon va sevgi bilan qilgan ishlaringizni, Rabbimiz Iso Masihga bog‘lagan mustahkam umidingizni doimo Otamiz Xudo huzurida yodga olamiz“.

			Birinchi Salonikaliklarga maktubi 1:3

			G‘ayritabiiy iltimos

			Shimoliy Koreya: Mehmon — xushxabar elchisi

			Mehmonxonaning zalida chet ellik „tadbirkorni“ ko‘rib, bolakay uning oldiga yugurib bordi va uning qo‘lidan ushladi. Hayron bo‘lgan chet ellik, qo‘llarini tortib olishga harakat qildi, ammo bolakay yashirin ravishda uning qo‘liga xochning rasmini chizayotganini sezib qoldi. Bu kishi — xushxabar elchisi edi va mahalliy Jamoat bilan aloqa o‘rnatish imkoniyatini qidirayotgan edi. U ozg‘in bolakayning yuziga qaradi va tez orada „Shimoliy Koreyada Jamoat tirik ekanini“ tushunib yetdi.

			Keyingi kuni xushxabar elchisi bolakay bilan uchrashdi. Bolakayning otasi masihiy ekanini bilib oldi. Ko‘p yil oldin uni qo‘lga olishgan, oilasi esa hokimiyatning quvg‘ini tufayli qattiq qiynalgan. To‘yib ovqat emaslikdan odamlar ommaviy ravishda vafot etayotgan bir paytda, ular tirik qolishlari uchun gadoychilik qilishlariga to‘g‘ri kelardi. 

			Xushxabar elchisi bolakaydan nima yordam berishi mumkinligini so‘raganida, u albatta o‘z oilasi uchun non so‘raydi deb o‘ylagan edi. Ammo u umuman boshqa narsa haqida so‘radi: o‘zi yiqqan ushrni olishini, o‘zlari uchun Qutlug‘ Kecha o‘tkazishini, hamda unga Muqaddas Kitob berishini so‘radi. 

			Bolakayning iltimosini eshitib, uning ko‘zlari yoshga to‘ldi. U bolakayning donoligini tushunib yetdi: moddiy yordam unga bir yoki ikki kunga yetardi, ruhiy yordam esa uni abadiy hayotga tayyorlardi. 

			Nimanidir xohlash yoki nimagadir muhtoj bo‘lish — ko‘pchilik odamlar uchun umuman boshqa-boshqa narsani anglatadi. Ko‘pincha odamlar muhtoj bo‘lgan narsani emas, balki boshqa narsani xohlashadilar. Aynan shuning uchun ko‘pchilik odamlarning xafsalasi pir bo‘ladi. Bu bolakayning misoli orqali, bizning xohishlarimiz muhtojliklarimiz bilan mos kelganida, nima yuz berishini ko‘rishimiz mumkin. U o‘zi juda muhtoj bo‘lgan narsani, ya’ni Iso Masihni xohlar edi. Xohishlaringiz muhtojliklaringiz bilan to‘g‘ri kelganda xursand bo‘linglar. Hammasidan ko‘ra pulga muhtojman deb o‘ylashingiz mumkin, ammo pul sizning ayrim muhtojliklaringizni qondira olmasligiga tez orada amin bo‘lasiz. Bugun siz pulga muhtojsiz, ammo tez orada haqiqiy muhtojlik boshqa narsa ekanini anglaysiz. Faqatgina Iso bir vaqtning o‘zida sizning muhtojliklaringiz va xohishlaringizni qondirishga qodir. 

			„Xudoyim O‘zining ajoyib boyligi bilan Iso Masih orqali sizlarning har bir ehtiyojingizni qondiradi“.

			Filippiliklarga maktubi 4:19

			kun 299

			G‘ayritabiiy qarshilik

			Nigeriya: Saratu Turundu

			„Qochmayman. Men qarshilik ko‘rsatishga tayyorman“.

			Saratu Turundu o‘ttiz besh yoshda va hali turmushga chiqmagandi. U bolalarni juda yaxshi ko‘rar va o‘z bolalari bo‘lishini xohlar edi, ammo Xudo bu ibodatiga javob bermadi. 

			Saratu o‘z hayotini Xudoga va Uning jamoatiga bag‘ishlashga qaror qildi. Butun qalbi bilan jamoatdagi oilani qabul qildi va yakshanba kuni bolalarga dars berishni juda yoqtirib qoldi. Bolalar bilan munosabat va ularga Masihning yo‘lini ko‘rsatish imkoniyati, Saratuni haddan ziyod xursandchilikka to‘ldirdi. U Masihsiz hech qachon baxtli bo‘la olmasligini tushunib yetgan edi. Biroq uning tug‘ilib o‘sgan shahri, Kadunida hukmronlik qiluvchi radikal kayfiyatli musulmonlar, masihiylarni quvg‘in qilardi. Saratu boshqa qishloqlarda ekstremistlar tomonidan masihiylarning uylari va bor-budlarini yoqib yuborilishi, o‘zlarini esa mayib-majruh qilib yoki o‘ldirilib ketishi haqida ko‘p marta eshitgan edi. 

			Shuning uchun bir gala musulmonlar olomoni kadunlik masihiylarga hujum qilganida, Saratu Masihning himoyasiga turishga qaror qildi. Birodarlari Saratudan ular bilan birga o‘rmonzorga qochishini so‘ragan edi. Biroq bir gala quturgan ekstremistlar guruhi o‘zining sevimli jamoati binosini yoqib yuborganlarida, u qochishdan bosh tortdi. Faqatgina ibodatda bo‘lib, o‘z uyining poliga tizza cho‘kdi. Musulmonlar uning uyiga benzin quyib, yoqib yuborishdilar. Do‘stlari va qarindoshlarining xotirasida Saratu bir umrga hammaga sevgi ulashuvchi, mehribon va yaxshi qiz sifatida qoladi. Saratu o‘z Qutqaruvchisini sevgan holda, olamdan ko‘z yumdi. 

			G‘ayriinsonaviy kuch haqidagi hikoyalar, bizlarni hayratga solish bilan birga, u bizni ruhlantirishga ham qodir. O‘z bolasini chiqarib olish uchun, yonayotgan mashinani ko‘targan ona hikoyasi odamni taajjubga soladi. Kamdan-kam vaziyatlarda inson g‘ayritabiiy hatti-harakatlar qilishga qodir. Imon ham oldinlari inson uchun g‘ayritabiiy bo‘lib ko‘ringan ishlarni amalga oshirish uchun kuch beradi. Saratu o‘zi yashagan jamiyatda Masihning himoyasi uchun kurashishga qaror qildi. Ehtimol, u ilgari bu narsani qilishga kuchi yetishini hatto tasavvur ham qila olmagan bo‘lsa kerak. Biroq Xudo unga yordam berdi. Ilgari o‘z nuqtai nazaringizdan hech qachon qila olmayman deb o‘ylagan narsani qilishga muvaffaq bo‘ganmisiz? O‘z imoningizda mustahkam tura olish qobiliyatini bergani uchun, Xudoga minnatdorchilik bildiring. 

			„Xo‘jayin xizmatkorni boshqargani uchun xizmatkor to‘g‘ri ish qiladi, bu xo‘jayin Rabbimiz Isodir“.

			Rimliklarga maktubi 14:4

		


		
			kun 300

			G‘ayritabiiy qasos

			Ispaniya: Bartolomey Markes

			„Qasos olishingizni o‘tinib so‘rayman…“

			Ispaniyalik shahid Bartolomey Markesning o‘lim oldi xatini o‘qigan odam, uning qasos olishga chorlovini ko‘rib, taajjubdan yoqasini ushlaydi. Keyinroq ular tushundilarki, bu qasos olish uchun qon to‘kish emas, balki ko‘proq odam Isoning qoni bilan yuvilishi uchun qilingan chorlov edi. 

			„Menga yovuzlik qilgan odamlarga nisbatan ezgulik qilishga harakat qilib, masihiycha qasosni amalga oshirishingizni so‘rayman, — deya yozgan edi imonli Markes. — Sizlarni yaqinda o‘zim boradigan joy, ya’ni samoda ko‘rishni xohlayman“.

			1939 yil ispaniyalik kommunistlar Markesni boshqa cho‘ponlar bilan birga qo‘shib o‘ldirdilar. Uning rafiqasiga va boshqa imonlilarga yozgan oxirgi xati, xursandchilik xati edi. 

			„Bir necha soatdan so‘ng, men boshqa solihlar bilan birga, ularning tasvirlab bo‘lmas xursandchiligiga sherik bo‘laman! Masih uchun quvg‘in qilinayotganlarning o‘limi naqadar oson! Xudo meni loyiq bo‘lmagan hurmatga, ya’ni Uning quchog‘ida o‘lim topish hurmatiga sazovor qildi“.

			„Mening yuragim urishda davom etar ekan, u doimo senga nisbatan bo‘lgan sevgi bilan yashaydi. Meni jamoat, yurt va oilaning yuqori qadriyatlarini himoya qilganim uchun hukm qilishdilar. Men uchun samoning darvozalari lang ochildi. Endilikda yanada kuchliroq bo‘lgan, sevgimizning hurmati haqi sendan yolvoraman, jonlarni qutqarishni o‘zingning asosiy burching deb hisobla. O‘shandagina biz samoda yana birga ko‘rishamiz. O‘sha yerda bizni bir-birimizdan hech kim ajrata olmaydi“ — deya yozdi o‘z sevgilisiga.

			Masih uchun azob chekayotganlar yanada kattaroq rasmni ko‘ra olishi mumkin. Muqaddas Kitobda odamlarning shaxsiy hayoti haqida hikoya qiluvchi juda ko‘p hikoyalar mavjud. Biroq bu taqdirlar katta bir rasmning, ya’ni Xudo va yovuzlik orasidagi jangning bir qismi hisoblanadi. Kattaroq rasm bizlarga quvg‘in va azoblarning orqasida shayton turganini ko‘rsatadi. Shuning uchun biz o‘z ta’qib qiluvchilarimizdan qasos olmasligimiz kerak. Ular — faqatgina shaytonning qo‘lidagi qurol xolos. Markesga o‘xshab, shahid bo‘lgan masihiylar bizga shuni eslatib turadiki, shayton masihiylarga hujum qilgani uchun, hujum qiluvchilarni Masihga olib kelishdan ko‘ra kattaroq qasos bo‘lmasa kerak. Totalitar hukumat va tuzumlarga, Xushxabarni yetkazish imkoniyatiga ega bo‘lgan rahbarlar uchun duo qilinglar. 

			„Tinchlik manbai bo‘lgan Xudoning O‘zi tez orada shaytonni oyoqlaringiz ostida ezib tashlaydi“.

			Rimliklarga 16:20

			„Jamoat har doim quvg‘in qilingan va bundan keyin ham quvg‘in qilinadi. Hamma bizga qarab turibdi. Agar biz imon, umid va sevgi yo‘lida qurbon bo‘lsak, bu xalqlarning tarixini o‘zgartirishga yordam beradi“.

			Xitoy va Shimoliy Koreyada xizmat qilgan xushxabar elchisining so‘zlari. 

			kun 302

			G‘ayritabiiy aralashuv

			Ruminiya: Ioanna Mindruts

			Ioanna Mindruts o‘zining hatti-harakati bilan ko‘plarni hayratga soldi. U ayol qo‘rqmasdan politsiya zobitining yoniga kelib: „Xudo tanlagan xalqning va Masihning oltita shogirdi shu yerda azob chekmoqda. Men ham ular bilan birga azob chekishni xohlayman“ — dedi. Tez orada u ham qamoqxonaga tushib, o‘sha kuni imoni uchun qo‘lga olinganlar birgalikda, ya’ni yahudiy millatidan bo‘lgan masihiy cho‘pon, uning rafiqasi va yana to‘rtta maxbuslar bilan birga zabur qo‘shiqlarini xirgoyi qilib o‘tirardi. 

			Ruminiya hukumati ham, fashist Germaniyasining ittifoqchisiga aylanib, yahudiylarni quvg‘in qilishda va o‘ldirishda ishtirok etardi. Bu yahudiy er-xotin — Richard Vurmbrand va uning rafiqasi Sabinani mamlakatda ko‘p odamlar bilar va ularni yaxshi ko‘rishar edi. 

			Sud jarayoni kuni, bir nechta diniy yetakchilar Vurmbrandning himoyasiga turdilar. Ular shu tariqa uning ozod etilishiga imkoniyat yaratilishiga umid qilishgandilar. Hali jarayon boshlanmasdan turib, samoda sovet ittifoqi samolyotlari paydo bo‘ldi va sud zalidagi hammani tezgina bombadan qochish joyiga o‘tkazdilar. O‘sha yerda cho‘pon Vurmbrand o‘zi bilan birga maxbus bo‘lganlar va sud hakamlari uchun duo qildi. Uning duosi yashirin tarzda imonga va tavba qilishga chorlov edi. Xavf-xatar o‘tib ketganidan so‘ng, sud jarayoni qaytadan boshlandi va mo‘‘jiza yuz berdi. 

			O‘sha yerda, bombadan yashirinish joyida, Xudo sud hakamlarining yurigiga yaqinlashdi va Vurmbrandni ozod qilishdilar! Hakam shunday e’lon qildi: „Qo‘lga olish paytida politsiya xodimlari oltita kishini qo‘lga olishgan, mening oldimda esa yettita kishi turibdi. Ko‘rinib turibdiki, qandaydir xatogarchilik yuz bergan. Sud ishi to‘xtatiladi“ — dedi. Bu o‘sha paytdagi ayblanuvchi yahudiylarning oqlanishi bo‘yicha yagona sud ishi bo‘lgan. 

			Buni aqlga sig‘dirib bo‘lmaydi. Tasavvur qilish qiyin. Xudo bizning hayotimizga kirib kelishi bilan, uning qadamlarini sezmaslikning iloji yo‘q. Ayrim paytda vaziyat shunday bo‘ladiki, hatto ikkilanuvchilar ham bizni kimdir yoki nimadir himoya qilayotganini tan oladilar. Biz haqimizda g‘amxo‘rlik qilayotganni, odamlar „Tangri Taollo“ yoki bo‘masam „qo‘riqchi farishta“, — deb ataydilar. Biroq biz masihiylar bilamizki, bu bizning samoviy Otamiz va U kerakli paytda biz uchun mo‘‘jiza ko‘rsatishga qodir bo‘lgan, kuch-qudratli va g‘amxo‘r Xudo. Siz o‘z hayotingizda yoki yaqin kishingizning hayotida Xudoning aralashuviga guvoh bo‘lganmisiz? Hayotingizga aralashgani uchun Xudoga minnatdorchilik bildirib, ozgina vaqtingizni ibodatda o‘tkazing. 

			„Sen menga hayot bag‘ishlab, sadoqatli sevgingni ko‘rsatding. O‘zing g‘amxo‘rlik qilib, hayotimni saqlading“.

			Ayub kitobi 10:12

			G‘ayritabiiy himoya

			Ukraina: Vera Yakovlevna

			Vera Yakovlevna yashagan ukraina shahridan, juda ko‘plab odamlarni imoni uchun sibirdagi mehnat lagerlariga jo‘natishgan. Endi esa navbat unga kelgandi. Mehnat lagerlarida yashash sharoiti hammaga ma’lum edi va u yerda tirik qolishning iloji yo‘qligini bilardi. 

			Qamoqdagi birinchi kunlaridanoq, soqchi uning Masih haqida guvohlik berayotganini bilib qoldi va uni yalang oyoq muzda turishga majbur qildi. U kundalik me’yorini bajarmaganida esa, uni kaltaklashdilar va tushlik deb ataluvchi suvli sho‘rvadan mahrum qildilar. 

			Bir kuni kechqurun, ezilgan va ko‘zlari yoshga to‘lgan Vera yolg‘izlikda bo‘lish uchun qamoqxonaning hovlisiga chiqdi. U qanday qilib taqiqlangan zonaga chiqqanini sezmay qoldi. U yerga chiqqani uchun maxbuslarni ogohlantirishsiz otib tashlashlari mumkin edi. 

			Birdaniga u: „Ey, sening onang mobodo masihiy emasmi?“ — degan ovozni eshitdi.

			Qotib qolgan va o‘lgudek qo‘rqib ketgan Vera, xuddi o‘sha paytda onasi haqida o‘ylayotgan edi. U zo‘rg‘a o‘ziga kelib: „Nima uchun so‘rayapsiz?“ — deb xirilladi. 

			„Chunki o‘n minutdan beri seni kuzatayapman va otish uchun o‘zimda kuch topa olmayapman. Qo‘limni qimirlata olmayapman. U soppa-sog‘ — uni kun bo‘yi qimirlatganman. Shuning uchun o‘yladimki, sen uchun ibodat qilayotgan onang bo‘lsa kerak deb. Orqangga qayt — men boshqa tomonga qarab turaman“ — dedi soqchi. 

			Biz nimadir qilishni xohlaymiz. Xavfsizlikda yashash bizga biron narsada tavakkal qilishdan ko‘ra ko‘proq yoqadi. Biz qiyinchilikni emas, balki qulaylikni tanlaymiz. Kulfatli holatlarga tushib qolganimizda esa, iloji boricha tezroq ikkilanish va qo‘rquvdan ozod bo‘lishni xohlaymiz. Xudoga oldingi safda turib xizmat qilganimizda ham, Uning bizga taklif qilayotgan himoyasini esdan chiqarib qo‘yamiz. Xudoning g‘amxo‘rligi — bu biz uyimizda o‘ranib yotadigan issiq ko‘rpani emas, balki harbiy qalqonni nazarda tutadi. Oxirgi marta qachon siz shunchalik qiyin vaziyatga tushdingizki, Xudoning himoyasiga tayanishga muhtoj bo‘ldingiz? Ehtimol siz shunchalik o‘z hayotingizning himoyasi bilan bandsizki, Xudoga suyanishni esingizdan chiqarib qo‘ydingiz? Ehtimol siz shunchalik ehtiyotkorsizki, hatto Xudo uchun ham tavakkal qilmaysiz? Natija qanday bo‘lishidan qat’iy nazar, guvohlik — bu oddiygina „tavakkal“ qilish emas. Bu — imon. 

			„Adolatli insonni himoya qiladi, Unga sodiq bo‘lganning yo‘lini qo‘riqlaydi“.

			Sulaymonning hikmatlari 2:8

			G‘ayritabiiy qaror

			Ruminiya: Richard va Sabina Vurmbrand

			Mamlakatdan chiqib ketib, chet elga qochib qutulish uchun hali imkoniyat boy berilmagandi. Cho‘pon Vurmbrand va uning rafiqasi Sabinaning oldida mushkul qaror turgandi: qochish kerakmi yoki qolish? „Agar qamoqqa tushsak, bu uzoq muddat davom etadi. O‘g‘limiz bilan nima bo‘ladi?“

			Biroq ular o‘z jamoatini qoldirib ketishni ham xohlamadilar. Jamoat a’zolari ularning kuchiga va qo‘llab-quvvatloviga muhtoj edilar. Er-xotinlar mamlakatdan chiqib ketishni o‘zlari uchun uyatli deb his qildilar. Uning do‘sti farishtaning Lutga aytgan so‘zlarini eslatdi: „Qochinglar, jonlaringni qutqaringlar! Orqaga qaramanglar…“.

			Cho‘pon o‘zidan: „Bu xabar Xudodanmi? O‘z hayotimizni qutqarish uchun qochishimiz kerakmi?“ — deb so‘rar edi. 

			Rafiqasi esa boshqa oyatni o‘qib berdi: „Kim o‘z jonini asrab qolmoqchi bo‘lsa, uni yo‘qotadi. Kim Men uchun va Xushxabar uchun jonini bersa, jonini asrab qoladi“ (Mark Xushxabari 8:35). 

			Bu bahs to uy jamoatidagi yashirin yig‘ilish bo‘lib o‘tgan kechagacha davom etdi. Ellikta imonli kechki yig‘ilishda ishtirok etishdilar. Yarim tunda, boshqalar bilan tizza cho‘kib, duo-ibodatda turgan ayol birdaniga shunday dedi: „Shuni esingdan chiqarmaginki, ketishni xohlayotgan, Yaxshi Cho‘pon o‘z qo‘ylarini tashlab qo‘ymaydi. U ular bilan oxirigacha birga bo‘ldi“. 

			Bu ajoyib ayol cho‘ponning ikkilanishlari haqida hech narsa bilmas edi, ammo bunga qaramasdan ular hammasini tushunib olishdilar. O‘z suruviga xizmat qilish uchun qolishdilar va keyinchalik ular birga qamoqda azob chekishdilar.

			Xuddi Vurmbrandlarga o‘xshab biz ham o‘z qarorimiz uchun ibodat qilishimiz, Muqaddas Kitobdan javob qidirishimiz va boshqa imonlilarning maslahatiga quloq solishimiz kerak. Xuddi Vurmbrandlarga o‘xshab, biz ham Xudoning qarorini bilishdan oldin, uni bajarishga tayyor bo‘lishimiz kerak. Bu — eng muhim narsa. Biz nimadir qilishni so‘rashdan oldin, ibodatimizni „ha“ degan qat’iy qaror bilan boshlashimiz kerak. Biz o‘z hayotimizdan va shaxsiy mulk hissidan voz kechishimiz kerak. Faqatgina o‘shanda biz haqiqiy hayotni topishimiz va Xudoning irodasini butunlay qabul qilishimiz mumkin. Siz o‘z hayotingizni qanchalik kuchli nazorat qilayapsiz? Agar Xudo biror bir qarorga nisbatan sizning fikringizni o‘zgartirishini xohlasa, siz buni qilish uchun Unga ruxsat bergan bo‘larmidingiz? 

			„Kim o‘z jonini asrab qolmoqchi bo‘lsa, uni yo‘qotadi. Kim Men uchun va Xushxabar uchun jonini bersa, jonini asrab qoladi“.

			Mark Xushxabari 8:35

			G‘ayritabiiy tug‘ilgan kun

			Rossiya

			„Bugun mening tug‘ilgan kunimmi yoki sizniki?“ — deya shivirlab kuldi yosh masihiy qiz. 

			„Bugun seniki, — deya javob qildi otasi. — Meniki o‘tgan xaftada bo‘lgan edi“. Kommunistik mamlakatlardagi masihiylar uchun tug‘ilgan kunlar, boshqa imonlilar bilan yig‘ilish uchun ajoyib sabab bo‘lib xizmat qilgan. Ayrim oilalar har hafta tug‘ilgan kun nishonlash uchun yig‘ilishar edilar. Aslida esa bu yashirin jamoat yig‘ilishlari edi. 

			Yoshlar bu „ziyofatlarni“ Xushxabarga sodiqligini mustahkamlash uchun ishlatar edilar. 1966 yilda uchta rus yigiti va to‘rtta qizni, poezdda masihiy qo‘shiqlar aytgani uchun qo‘lga olishdilar. 

			Sudda yettita yosh yigit-qiz ibodatga tiz cho‘kdilar. „Biz o‘zimizni Sening qo‘lingga topshiramiz, — deya gapirishdi ular sud hakamlari va guvohlar oldida. — Imonimiz uchun azob chekish imkoniyatini berganing uchun Senga minnatdorchilik bildiramiz“ — deyishdilar. 

			Bundan keyin sud zalidagi hamma masihiylar o‘rinlaridan turib, bu yosh yigit-qizlarning qo‘lga olinishiga sabab bo‘lgan qo‘shiqni kuylay boshladilar. Ular: „O‘z yoshligimizni Masihga bag‘ishlaymiz“ — deya kuylar edi. 

			Kommunistlar jamoatning o‘sishini to‘xtata olmas va shuning uchun imonlilar yig‘ilishini taqiqlab qo‘yishdilar. Bitta gazetada uch marta panjara ortiga tashlangan cho‘pon haqida hikoya qilindi. Uni ozod qilishlari bilanoq, u yakshanba maktabi uchrashuvlarini tashkil eta boshlardi. Ular azob chekar va Xudoning jamoatidagi xizmati uchun o‘z mamlakatida mahkum bo‘lishga tayyor edilar. 

			Mushaklarimiz kuchliroq bo‘lishi uchun, ularni yozib turishimiz, mashqlar va og‘ir ishlar qildirishimiz lozim. Imon ham xuddi mushaklarimiz kabi zo‘r berib, qiyinchiliklar ostiga tushganida mustahkam bo‘la boradi. Azoblar imonimiz mushaklariga og‘irlik beradi. Sinovlar paytida biz Xudoning huzurida turib, o‘zimizga zo‘r beramiz. Ammo shu tariqa biz kuchliroq bo‘la boramiz. Demokratiya bo‘lmagan mamlakatlardagi jamaotlar, qiyinchiliklar tufayli g‘ayritabiiy kuch-qudratni nomoyon qiladilar. O‘z imon mushaklaringizga zo‘r bermasdan turib, imonda o‘sa olmaysiz. 

			„Garchi sizlar bu qisqa hayotda azob chekib yashasangizlar ham, Xudoning O‘zi sizlarga madad berib, barchangizni barkamol, sabotli, kuch-qudratli va mustahkam qiladi. Axir, inoyatga boy Xudo Iso Masih orqali sizlarni O‘zining abadiy ulug‘vorligiga sherik qilish uchun da’vat etgan“.

			Birinchi Butrusga maktubi 5:10

			G‘ayritabiiy murojaatnoma

			Rossiya: noma’lum maxbus

			Azoblab o‘ldirilgan erining jasadi oldida, to‘rtta farzandidan ikkitasining qo‘lini ushlagancha beva ayol turardi. Uning eri qamoqxonada vafot etgan va tanasidagi izlar, sekin va azobli o‘lim ko‘rganidan dalolat berib turardi. 

			Ishtirok etuvchilarni ham xuddi shunday taqdir kutishi mumkinligiga qaramasdan, uning dafn marosimiga yuzlab odamlar kelishdi. U Masihga imon keltirishidan uch oy o‘tib, imoni uchun o‘ldi va endi jamoat uning o‘limiga a’za tutayotgan edi. 

			Dafn marosimi bo‘layotgan uyning atrofiga kattakon olomon yig‘ildi. Uning namunasi ko‘plarni ruhlantirdi va imonda mustahkamladi. O‘sha kuni saksonta kishi, jumladan bir nechta komsomol tashkilotining a’zosi bo‘lgan yigit-qizlar ham, Masihni ommaviy ravishda qabul qildilar. 

			Masihiylar butun shaharni kesib o‘tib, yangi imonlilarni suvga cho‘mdirayotgan cho‘pon turgan daryoga bordilar. Endi olomon bir yarim ming kishiga yetdi.

			Tez orada militsiya bo‘linmalari kela boshladi. Ular faqatgina jamoat xizmatchilarini qo‘lga olishga qaror qilishdilar, chunki butun olomonni qo‘lga olishning iloji yo‘q edi. Qo‘lga olinganlarni hukumatning ruxsatisiz ommaviy marosim o‘tkazishda ayblashdilar. Masihiylar yig‘ilishni tugata olishlari uchun Xudodan o‘tinib, tizzaga cho‘kdilar. Keyin barchalari o‘rinlaridan turib, bir qator bo‘lib, suvga cho‘mdirish nihoyasiga yetmagunicha, militsiya xodimlarining daryo yoniga kelishiga imkon bermadilar. Olomon bu marosim tugaganidan so‘ng, uy-uylariga tarqadilar. Militsiya xodimlari suvga cho‘mdirish marosimini to‘xtatishga jur’at qila olmadilar, chunki ularda irim-sirimlarga ishonish qo‘rquvi bor edi. Ularning ham ota-bobolari imonli bo‘lishgan. 

			Bittagina yangi imonlining o‘zidan kechishi, ko‘plab kishilarning Xudoga bag‘ishlanishiga va jasoratiga sabab bo‘ldi. 

			Bu hikoyadagi shahid bo‘lgan masihiy Isoga ergashdi. Uning namunasi tufayli ko‘plab kishilar jasorat bilan imonini nomoyon eta boshladilar. Bizning Masihga bo‘lgan imonimiz ham barcha uchun ko‘rinib turishi kerak. Hayotingizni oddiygina kuzatib turgan boshqa odamlar ham, namunangiz orqali Masihga xizmat qilishga o‘rgana oladimi? O‘z imonini e’lon qilishda, ular ham sizning namunangizga ergashishni xohlaydimi? Imonni qadimgi diniy urf-odatlar bilan aralashtirib yuborishdan ehtiyot bo‘ling. Isodan o‘rnak oling, shunda boshqalar orqangizdan ergashadi. 

			„…endi Xudodan o‘rnak olinglar“.

			Efesliklarga maktubi 5:1

			kun 307

			G‘ayritabiiy oyatlar

			SSSR: yashirin jamoat

			„Muqaddas Kitob oyatlari, hatto uni shayton ishlatsa hamki, haqiqat bo‘lib qolaveradi“.

			Sobiq SSSRning kommunistik g‘oyachilari, o‘zini hurmat qiladigan hech bir kishi Muqaddas Kitobga ishonmasligi uchun, uni kulguli narsaga aylantirishga harakat qilishgan. Bunday g‘oyani amalga oshirish uchun ular ateist Leo Taksilning „G‘alati Muqaddas Kitob“ va „G‘alati Xushxabar“, hamda 1930 yillarda ateistik tashviqotga asos solgan, Miney Gubel’man tomonidan yozilgan „Imonli va imonsizlar uchun Muqaddas Kitob“ nomli kitoblarni millionlab nusxada bosmadan chiqardilar. 

			Bu kitobda Xudoning, Iso Masihning yerdagi xizmati va masihiylik imonining turli qirralari ustidan kulishga harakat qilingan. Biroq tanqid shunchalik chidab bo‘lmas darajada ediki, ko‘pchilik uni o‘quvchilar bu kitoblarga jiddiy qaramay qo‘ydilar. Kitoblar hali kitob do‘konlarining dastalariga chiqib ulgurmasdan, ularni quvg‘indagi imonlilar bajonidil sotib olar edilar. Chunki bu kitoblarning sahifalarida, Muqaddas Kitobdagi qarama-qarshiliklar „isboti“ sifatida juda ko‘p oyatlar keltirilgan edi. Ularda keltirilgan oyatlar, ruhiy chanqoqlikni sezganlar uchun xursandchilik bayrami bo‘lib xizmat qildi. Bularning barisi xudodan yuz o‘girgan hukumat tomonidan qonuniy bosib chiqarilgan edi.

			Xuddi Ilyos payg‘ambar och bo‘lganida, uni qarg‘alar to‘ydirganidek, Xudo ham O‘zining kommunistik mamlakatlardagi ruhan och bo‘lgan bolalarini to‘ydirish uchun, davlat nashriyotlaridan foydalandi. Nashriyotchilar bu kitoblarni qaytadan nashr qilish iltimosi bilan jo‘natilgan xatlarni o‘qib, boshi osmonga yetgan edi. Tez orada bosma mashinkalari yana ishga tushdi va yangi Muqaddas Kitobni tanqid qiluvchi kitoblar bosmadan chiqarildi. Kelgan xat egalari imonlilar ekani, nashriyotchilarning hatto hayollariga ham kelmagan edi. Bu kitoblarning varoqlari Xudoning so‘ziga shunchalik boy ediki, Muqaddas Kitob taqiqlab qo‘yilgan bir sharoitda, bu kitob Xudoning Kalomini tarqatish uchun ajoyib imkoniyat bo‘lib xizmat qildi. Miney Gubel’manning, ya’ni Yaroslavskiyning yozgan kufrona so‘zlarini hech kim hatto o‘qimas edi. 

			Muqaddas Kitobni nodemokratik mamlakatlarga olib kirish shartmi? Azob chekib shahid bo‘lganlar tarixini o‘qing va xulosani o‘zingiz chiqaring. Xudo Kalomini ixtiyoriy jamoatda yoki har bir burchakda sotib olish imkoniyatiga ega bo‘lgan mamlakatda yashab turib, ruhiy chanqoqlik sezayotganlarning hissiyotini tushunish qiyin. Yopiq mamlakatlarda imonlilar o‘z jamoati bilan bo‘lishish uchun bitta Muqaddas Kitobga ega bo‘lishni orzu qilayotgan bir paytda, erkin mamlakatlardagi har bitta kofe sotadigan joylarda, xuddi ko‘rgazmaga qo‘yilgandek Muqaddas Kitobning turli tuman dastasini ko‘rishingiz mumkin. Bu adolatdanmi? Ey Xudoim, bizlarda Kalomga nisbatan chanqoqlik uyg‘ot va ruhiy ochlik his qilayotganlarga Xudo Kalomini yetkazishimiz uchun yordam bergin. Xudo Kalomi taqiqlangan mamlakatlarda, Muqaddas Kitobning tarqalishiga qanday yordam berishingiz mumkinligi haqida o‘ylab ko‘ring.

			„So‘zlaring men uchun naqadar mazalidir, asaldan ham shirin tuyular og‘zimga“. 

			Zabur 118:103

			kun 308

			„Iso bilan do‘stlashishning evazi o‘z qiymatiga ega. Kishi faqat imon orqali najot topadi, ammo qutqaruvchi imon yolg‘iz o‘zi bo‘lmaydi. Masih uchun qilingan qurbonlik unga har doim hamrohdir“. 

			Cho‘pon Richard Vurmbrand

			kun 309

			G‘ayritabiiy guvohlik

			Sudan: Kuva Bashir

			„Agar men o‘ladigan bo‘lsam, u holda boshqa mamlakatlardagi orqamdan ergashayotgan masihiylarga namuna qoldirganimdan xursand bo‘lardim“. 

			Dahshatli, ammo kutilgan yangilikni eshitganida, yosh sudanlik cho‘pon Kuva Bashir Muqaddas Kitob maktabining navbatdagi mashg‘ulotiga tayyorgarlik ko‘rayotgan edi. 1987 yil edi va sudan hukumatining musulmon armiyasi, Ko‘k Nil atrofidagi yerlarni egallab oldi. Tez orada Bashir, barcha boshqa dindagilarni islomga qaytarish xohishi bilan yonayotgan musulmon askarlar tomonidan qo‘lga olindi. Uni yetti kun davomida savalashdilar, ammo Masihga bo‘lgan imonidan voz kechtira olmadilar. Oxir-oqibatda unga boshqa yoshlar bilan mashg‘ulotlar o‘tkazmaslikni va jamoatga bormaslikni buyurib, qo‘yib yuborishdi. Ammo bu taxdidlar Bashirni qo‘rqita olmadi. Islom jangchilari uning jonini ololmasligini bilar edi. Uni ikkinchi marta qo‘lga olishganida, Bashir so‘roq paytida: „Men hech qanday qo‘rquvsiz o‘lishga tayyorman, chunki Iso men uchun xochda o‘ldi“ — deb javob qildi. Uni qo‘lga olganlarga va imoni haqidagi guvohligi uchun o‘ldirish bilan tahdid qilganlarga, u Xudo haqida gapirishda davom etdi. Jallodlar Bashirning qo‘liga kislota quyishdi. Bu unga islomga o‘tishdan bosh tortganini doimiy ravishda eslatib turishi uchun qilingan edi. 

			Biroq Bashirning imoni susaymadi, aksincha uning kuyidirilgan va zaif qo‘llari, sudan-efiopiya chegarasidan uncha uzoq bo‘lmagan, Bonza lagerida yashayotgan qochoqlar uchun tirik guvohlik bo‘lib xizmat qilayapti. U o‘sha yerda Xudoga xizmat qilishni davom ettirayapti. 

			Shahid bo‘lganlar o‘z hayotidagi kulfatli o‘lim orqali bizlarga murojaat qilmoqdalar — bu biz har kuni hayotimizda ko‘tarib yurishimiz kerak bo‘lgan, ularning bizga yozilgan maktubidir. Xuddi ular singari biz ham, Xudo mehribonligining tirik guvohlari bo‘lishimiz kerak. Ehtimol biz hech qachon Masihga bo‘lgan imonimiz uchun shahid bo‘lganlarning qatoriga qo‘shilmasmiz. Biroq biz har kuni U uchun yashash imkoniyatiga egamiz. Kimdir qachonlardir shunday degan edi: „Bizda hech qachon bo‘lmagan narsa, bizning yanada kuchli bo‘lishimizga sabab bo‘ldi“. Biz yashashimiz va boshqalarga Xudoning mehr-shavqati haqida aytishimiz uchun, qiyinchiliklarni boshimizdan o‘tkazamiz. Hayotingizda azoblar tufayli olgan chandiq izlari qolganmi? Ulardan uyalmang. Chandiq izlari sizning guvohligingiz bo‘lsin. Bu izlar sizning tarixingizni, barcha tebranmas imoningizni ko‘rganlarga gapirib tursin. 

			„Ammo masihiy bo‘lganingiz uchun azob cheksangiz, bundan uyalmang, aksincha, sizlarni bunday nomga sazovor qilgan Xudoni ulug‘lang“.

			Birinchi Butrusga maktubi 4:16

			kun 310

			G‘ayritabiiy yosh xushxabar elchilari

			Ruminiya

			Sovet ittifoqi armiyasi Ruminiyaga kelib, uni bosib olgan bo‘lishiga qaramasdan, ruminiyalik bolakaylar sovet askarlarini iliq va ochiq tabassum bilan kutib olardilar. 

			Askarlar ularga nisbatan yaxshi munosabatda bo‘lar, ularning boshlarini silar edi. Chunki bolakaylar ularning har bittasiga, Rossiyada yoki Ukrainada qoldirishga to‘g‘ri kelgan farzandlarini eslatar edi. 

			„Konfetlardan olinglar“ — dedi askarlardan bittasi, eng jajji bolakaylarga bir hovuch shokolad taklif qilgan holda. 

			„Rahmat, — dedi bolakaylar. — Bizda ham sizlar uchun sovg‘alar bor“. Va o‘z sumkalaridan xushxabar varaqalari va rus tilidagi Yangi Ahd kitoblarini chiqardilar. 

			„Bu nima?“ — deya hayron bo‘ldi askar.

			„Bu Xush Xabar kitobi“, — deya javob qildi bolakaylar, shokoladlarini yalaganicha. Askar bu risolalarni varaqlay boshladi va bu — diniy adabiyotlar ekanini payqadi. U o‘zi uchun ham, bolalar uchun ham buning xavfli ekanini bilardi. Bolalarga chuqur xavotir bilan nigoh tashladi. Agar bu adabiyotlarni unga katta yoshdagilar berganida, u zudlik bilan ularni qo‘lga olishi kerak edi. „Bolalar qanday yomonlik ham qila olardi“ — deya o‘yladi askar. 

			Bu bolalar yuzlab risola va Xushxabarlarni tarqatgani, hamda Qizil armiya safidagi ko‘plab odamlarni, Xudo bilan yarashtirganlari haqida u hatto o‘ylab ham ko‘rmagandi. Bolakaylar boshqa, shaytonga qarshi „jang“ olib boruvchi „armiyaga“ tegishli edilar. 

			Yoshi kattalarning va’z qilishi qiyin bo‘lgan bir paytda, bolakaylar lang ochilgan eshiklarga Xushxabar bilan kirib borar edi. 

			Kelajakka ishonuvchilar (optimist) va umidsizlar (pessimist) orasidagi farq — bu „qila olaman“ va „qila olmayman“ deganlar orasidagi farqdir. Albatta, Xushxabar uchun yopiq bo‘lgan mamlakatlardagi imonlilar, juda ko‘p mart yopiq eshiklarga duch kelishadi. Ayrim mamlakatlarda hatto Muqaddas Kitobga ega bo‘lishning o‘zi qamoq jazosini anglatadi. Hatto „jamoat davlatdan ajratib qo‘yilgan“ ozod Amerikada ham ko‘pincha qiyinchiliklar uchrab turadi. Vaqti-vaqti bilan masihiylarning nima qilmasliklari kerakligiga haddan ziyod urg‘u berishi, ularni Xudo uchun xizmat qilish imkoniyatidan mahrum qiladi. Yopiq eshiklar, ochiq eshiklarga qaraganda yaxshiroq ko‘rinadi. Misol uchun, xushxabar elchilari yakka hokimlik hukm suruvchi mamlakatlarga kira olmaydilar, ammo „mutaxassis“ bo‘lgan ishchilarni u yerda qabul qiladilar. Xushxabar elchisi mutaxassis bo‘lishi ham mumkin. Qattiq zulm ostida yashayotgan mahalliy xizmatchilarni ham qo‘llab-quvvatlashi mumkin. Eshiklar ochiq. Faqat unga kirishni bilish kerak. 

			„So‘rang, sizga beriladi. Izlang, topasizlar. Taqillating, eshik ochiladi“. 

			Matto Xushxabari 7:7

			kun 311

			G‘ayritabiiy o‘quvchilar

			Sudan

			Daraxtning soyasidagi ustunlar ustida o‘tirgan 230 ta masihiy o‘quvchilar, boshi ustida dahshatli gumburlash ovozlarini eshitganida, ingliz tili darsini boshlayotgan edilar. Maktab hovlisi ustidan samolyot uchib o‘tdi. Portlash ovozlari yangray boshladi: islom jangchilari kattakon, rossiya ishlab chiqargan bombardimon samolyotlar yordamida beshta bomba tashladilar. 

			Qo‘rquvga tushgan bolakaylar baqir-chaqir bilan qochishga tushdilar. Ikkita bomba qurib qolgan o‘raga tushdi, bittasi esa portlamay qoldi. 

			Baxtga qarshi, ikkita mixlarga to‘la bomba, qo‘rquvga tushgan o‘quvchilarning orasiga tushdi. Portlash juda kuchli bo‘ldi. Yetkazilgan zarar — juda katta edi. 

			Soat 9:15 larda bombardimon samolyot g‘oyib bo‘ldi va dahshatli voqelik ochiq bo‘la boshlandi. Bolakaylar maktab hovlisida yig‘laganicha va qonga belanganicha, u yoqdan buyoqqa borib-kelib yurardilar. Ularning 9 yoshdan 16 yoshgacha bo‘lgan 12 ta sinfdoshi halok bo‘lgan edi. O‘quvchilarning sevimli yosh o‘qituvchisi, Roda Ismoil ham o‘lik holda maktab vayronalari orasida yotardi. Yana yettita bola keyingi bir necha kun mobaynida olamdan o‘tdi, uchtasi esa nogiron bo‘lib qoldi.

			Biroq keyingi kun o‘quvchilar, xuddi har doimgidek yana maktab eshigi oldida paydo bo‘ldilar. Hayratga tushgan maktab direktori ularga uylariga qaytishni buyurdi: „Men mashg‘ulotlarni qachon davom ettirishni va umuman davom etadimi yoki yo‘qmi bilmayman“ — dedi. 

			Uning yoniga o‘n yashar bolakay kelib: „Iltimos, davom ettiring. Biz o‘qishni xohlaymiz, agar Xudoning irodasi bo‘lsa, u holda bugun biz halok bo‘lmaymiz“ — dedi.

			To‘sqinlik. Bizlardan har bittamiz, hayotimizning ma’lum bir bosqichida mana shunday to‘sqinlikka duch kelganmiz: yon beraymi yoki oldinga qarab yuraveraymi? Xuddi mana shu maktab o‘quvchisi singari, Isoning orqasidan ketayotgan olomon ham bir kun kelib, bu yo‘l xavf-xatarlarga to‘la ekanini anglab yetgan edi. Xuddi qo‘rquvga tushib qolgan direktor kabi, olomon ichidan ko‘pchilik, Masihga qachon xizmatni davom ettirishilarini bilmasdan, o‘z uylariga tarqalishdi. Biroq Butrus va boshqa shogirdlari qoldilar. Bolakayning samimiy iltimosi Butrusning javobi bilan hamohangdir: „Davom ettiravering“. Orqaga qaytish vasvasasi paydo bo‘lganida ham, davom ettiravering. Masihga xizmat qilish juda qiyin bo‘lib ko‘ringanida ham, davom ettiravering. Sodiq qolish yo‘lida to‘sqinlikka duch keldingizmi? U holda Xudodan sizga yo‘lingizda davom eta olishingiz uchun kuch berishini so‘rang. 

			„Shimo‘n Butrus shunday javob berdi: — Hazrat, biz Sizdan boshqa kimga ham borar edik?! Abadiy hayot baxsh etuvchi so‘zlar Sizda-ku!“

			Yuhanno Xushxabari 6:68

			kun 312

			G‘ayritabiiy tirik qolgan kishi 

			Shimoliy Koreya: yagona guvoh

			U sekin xushiga kelar, ko‘zlari esa tutunga moslashib borardi. U cho‘ponni chaqirdi, ammo unga hech kim javob qilmadi. Odam qoldiqlari va toshlar orasidan, u sarosimaga tushganicha qocha boshladi. 

			Binoga politsiya xodimlari kirib, ishtiroklchilarni qurshab olgan va keyin shahar markazi tomon olib ketgan kuni tongda, u ham jamoat binosida 190 ta koreys imonlilar guruhi bilan topinib turardi. Ularni shaxsan mamlakatning kommunistik diktatori Kim Ir Sen kutib oldi. Ularning oldida yetakchining o‘zi turardi. U maydonning qoq markaziga kelib, chiziq chizishlarini buyurdi. Keyin kimda-kim Masihdan voz kechib, tirik qolishni xohlasa, chiziqning u tomoniga o‘tishini buyurdi. Hech kim o‘rnidan qo‘zg‘almadi. O‘shanda Kim Ir Sen masihiylarni, dinamit shashkalar bilan birga shaxtaga tashlashni buyurdi. 

			Portlashdan tirik qolgan imonlining esida qolgan oxirgi narsa — bu o‘z jamoat a’zolariga dalda berayotgan cho‘pon edi. Yolg‘iz o‘zi tirik qolganini tushunib, u „Nima uchun ey Xudoyim? Nima uchun boshqalar bilan birga o‘lib ketishimga imkon bermading?!!“ — deya qichqirdi. 

			Xudo uning yuragini tinchlikka to‘ldirdi va u Xudoga sodiq bo‘lganlarning kulfatli o‘limi haqida boshqalarga guvohlik berishi uchun tirik qolganini tushundi. Bu Kim Ir Sen va uning tuzumining masihiylarga nisbatan qilingan dahshatli hujumlaridan bittasi edi xolos. Qahramonlarcha yuz bergan voqea haqidagi xabar, tez orada masihiylar orasida tarqaldi va u ko‘p masihiylarga jasorat ato qildi. U haqida hozirgacha Shimoliy Koreyada gapirishadilar. 

			2001 yil sentyabr’ oyida Butun dunyo Savdo Markaziga qilingan terroristik hujum paytida, o‘z xizmatini o‘tayotgan o‘t o‘chiruvchilar kabi, bu hikoyadagi imonlilar ham bir umrga so‘zlay olmaydigan guvohlar bo‘lib qoladilar. Nima uchun aynan ular tirik qolib, boshqalar o‘lgani haqidagi savolga javob topish qiyin, biroq ular shuni biladilarki, boshqalarning hayotini saqlab qolish uchun o‘z jonini fido qilganlar haqida, kimdir boshqalarga hikoya qilish uchun tirik qolishi kerak edi. Iso xochdan tirik qolmadi, balki uni yengdi. U nafaqat og‘ir sinovlarni boshdan kechirdi, balki uning ustidan g‘alaba qozondi. U O‘z shogirdlariga Xushxabarni aytish va o‘z navbatida ular ham butun dunyoga uni yetkazishi uchun, U qayta tirilgan tanada ularning yoniga keldi. Iso boshqalar hayotga ega bo‘lishi uchun qurbon bo‘ldi. Ammo endi U tirik — U o‘liklar ichidan tirildi va dunyoga najotni in’om qildi. 

			„„Iso Masih gunohkorlarni qutqarish uchun dunyoga keldi“, degan gap to‘g‘ri va asoslidir, har jihatdan qabul qilinishga loyiqdir. Men o‘zim o‘sha gunohkorlarning eng ashaddiysi edim!“

			Birinchi Timofeyga maktubi 1:15

			kun 313

			G‘ayritabiiy qiz

			Tojikiston: Munira

			„Munira, tirik qolish yoki qolmasligingni hal qilishing uchun, besh daqiqa vaqting bor. Kimni tanlaysan: o‘z oilangnimi yoki Isoni?“

			Ko‘p oylar davomida Munira o‘z imonini yashirib yurishga harakat qildi: u o‘z oilasini juda yaxshi ko‘rar va ularga og‘riq keltirishni xohlamasdi. Ammo otasi qizini erga berishga qaror qilganida, u otasiga Masihning sevgisi haqida aytib berdi.

			Munira o‘z imonida mustahkam edi. U shunday javob berdi: „Men Iso Masihni tanladim“. Qizi islom dini urf-odatlaridan voz kechganiga hech ko‘nika olmas edi. U uzoq vaqt qizini do‘pposladi. Ammo o‘shanda Xudo aralashdi. Qandaydir vaqt uchun masihiy do‘sti qizga xavfsiz joy topib berdi. Keyin Munira shunday dedi: „Uydan chiqib ketgan vaqt davomida, Xudo menga O‘z irodasini ko‘rsatdi va uzoq ibodatlarimdan so‘ng shuni tushundimki, o‘z oilamga qaytish vaqti yetib keldi“. 

			Qizi uyga qaytib kelganida, otasidan boshqa hamma xursand edi. Faqatgina otasi „Yonimdan yo‘qol! Mening qizim uch oy oldin o‘lgan“ — deya o‘z qahrini sochardi. 

			Munira uning oyoqlari ostiga kelib: „Xudoyim sizning oldingizga qaytishni buyurdi. Hatto ursangiz ham, yoki o‘ldirsangiz ham, men endi sizning yoningizdan ketmayman“ — deya yig‘ladi. 

			Otasi chiday olmasdan, Munirani quchoqladi. Tez orada qizining yangi imoniga ko‘nikdi va hatto muqaddas kitob maktabiga borishga ham ruxsat berdi. 

			Ayrim o‘quvchilarni hikoyalar shunchalik o‘ziga jalb qiladiki, keyin nima bo‘lishini ko‘rishlari uchun, tezroq keyingi varoqlarga qaray boshlaydilar. Ular boblarni birin-ketin o‘tkazib, kitobning oxiriga qaraydilar. Ular uchun eng muhimi — bu sevimli qahramoni g‘alaba qazonadimi yoki yo‘qmi, shuni bilish muhim. Hamma narsa, xuddi ular xohlaganidek bo‘lishi yoki bo‘lmasligini bilish muhim. Afsuski, o‘z hayot tariximizni oldindan bilishning iloji yo‘q. Xuddi Munira singari biz ham har kuni boblarni birin-ketin o‘qishimiz kerak. O‘shanda xuddi u singari oxirida xafsalamiz pir bo‘lmaydi. Siz itoatkorlikning oxiri nimaga olib kelishi haqida xavotirlanayapsizmi? Xudo qanday rejalar tuzayotganini bilishni xohlaysizmi? U holda, qilishingiz mumkin bo‘lgan, eng yaxshi narsa — bu bugungi kunda Unga itoat etish va ertangi kunni Uning qo‘llariga topshirib yashashdir. 

			„Xullas, ertangi kun uchun tashvish tortmanglar. Ertaning tashvishi ertaning o‘ziga tegishlidir. Har bir kunning g‘am-tashvishi o‘ziga yetadi“.

			Matto Xushxabari 6:34

			kun 314

			G‘ayritabiiy o‘rtoq

			Misr: Origen

			„Ular bizning boyliklarimizni yoqib yuborishdi, ammo yuragimizdagi Isoni yoqa olishmaydilar“.

			Origen o‘n sakkiz yoshli oddiy bola emas edi. Eramizning II asrida masihiy jamoat rim hukmdorlari tarafidan qattiq quvg‘in qilingan paytda, Origen Misrda o‘qituvchilik qilgan. U o‘z vaqtini qizlar orqasidan yurib yoki o‘z tengdoshlari orasida yaxshi taassurot qoldirish uchun yo‘qotmagan. U imoni uchun sudlangan masihiylarga dalda berishga harakat qilgan. Hatto o‘lim jazosiga olib ketayotganida ham, ularni quchoqlash uchun yonlariga kelgan. U imonlilarni qo‘llab-quvvatlash uchun, qamoqxonalarga borgan. Biroq hukm qilingan imonlilarga nisbatan mehribonlik ko‘rsatgani uchun, uning o‘zi ham tez orada xavfli sharoitga tushib qoldi. Origenning uyi oldiga qo‘riqchi qo‘yildi. Juda ko‘plab dushmanlar orttirdi. Unga nisbatan g‘azab kuchaydi. Uni o‘zi yashayotgan shahardan ketishga majbur qilishdilar. O‘spirinning hayoti ustidan o‘lim tahdid qila boshladi. Aynan mana shuning uchun u uydan-uyga ko‘chib yashay boshladi. U juda ko‘p dushmanlar orttirish bilan birga, juda ko‘p do‘stlarga ham ega bo‘ldi. Bir necha masihiylar unga Muqaddas Kitobni qaytadan ko‘chirishga yordam berishni taklif qildi. 

			Origendagi g‘ayritabiiy jasorat, ko‘plab dushmanlarining Masihga imon keltirishiga sabab bo‘ldi. Biroq shunga qaramasdan u qo‘lga olinib, zindonga tashlandi va azob berilib, oxir-oqibat o‘ldirildi. Bularning hammasiga uning mustahkam imoni sabab bo‘ldi. 

			Quvg‘in paytida do‘st bo‘lish nimani anglatadi? Odamlar bir xil qiyinchiliklarni boshdan kechirishi ularning do‘stlashishiga sabab bo‘la olmaydi. Aksincha, ular o‘z do‘stlarining sharoitidan umuman boshqacha sharoitda bo‘lishlari va shunga qaramasdan do‘st bo‘lib qolishlari mumkin. Masofa kishilarni yaqinlashtira olmaydi, buni faqat Masihga bo‘lgan shaxsiy sadoqat qilishi mumkin xolos. Samimiy qo‘llab-quvvatlov, ibodat va g‘amxo‘rlik bizning yuraklarimiz va hayotimizni birlashtirishi mumkin. Xuddi Origenga o‘xshab, Masih uchun azob chekayotganlar safiga qo‘shilishga tayyormisiz? Biz quvg‘in qilinayotganlar bilan do‘st bo‘lganimizdan uyalmasligimiz va boshimizga kelgan xavf-xatarlar, bizni to‘xtatishiga yo‘l qo‘ymasligimiz kerak. Ibodat paytida bizga murojaat qilayotgan shahid ketganlarning ovozini eshitganimizda, biz haqiqiy birodarlar kabi ularning o‘tinchlariga labbay deb javob bera olamizmi? 

			„Men birodaringiz Yuhannoman. Isoning azoblari, Uning Shohligi va sabr-toqatini baham ko‘rgan sherigingizman“.

			Yuhannoning Vahiysi 1:9

			kun 315

			„U bilan yashash hamma joyda yaxshi. U men bilan birga bo‘lsa, hatto qorong‘u yer ostidan ham yorug‘lik paydo bo‘ladi. Men Undan qayerda bo‘lishim kerak bo‘lsa, o‘sha yerda U ham bo‘lishini so‘radim. Qayerda inson yaxshi yashashi emas, balki hosil keltirishi mumkin bo‘lgan joyni so‘radim. Mana bu mening chorlovim“.

			Cho‘pon P. Rumatchik — Sovet Ittifoqida o‘z imoni uchun beshinchi marta qamoqda o‘tirgan paytida yozilgan maktubidan. 

			kun 316

			Yana bitta g‘ayritabiiy advokat

			Germaniya: Ditrix Bonxyoffer

			O‘n to‘rt yoshli Ditrix Boxyoffer jamoatda xizmatchi bo‘lish xohishini bildirganida, uning badavlat oilasi jamoatni tanqid qilishga kirishdi. Ammo Ditrix jamoatni isloh qilish kerakligi haqida aytdi.

			Ditrix „Masihiy jamiyat“ nomli dissertatsiya ishini yozganida, u atigi yigirma bir yoshga to‘lgan edi. Keyinroq bu ish „ilohiyotshunoslikdagi mo‘‘jiza“ deb nomlandi. Ilohiyotshunos professor va yozuvchi D. Bonxyoffer butun umrini jamoat muammolari ustida ishlashga bag‘ishladi. 

			1933 yil Adol’f Gitler Germaniyadagi hokimiyatni o‘z qo‘liga olganida, jamoat Gitlerning yahudiylarga qarshi talabiga qo‘shildi va yahudiy xizmatchilarga qo‘l qo‘yishni taqiqladi. Faqatgina D. Bonxyoffer ochiqdan-ochiq bu qarorga qarshi chiqdi va uning bekor qilinishini talab qildi. D. Bonxyoffer o‘zining ma’ruza va nashrdan chiqarilgan maqolalarida, natsistlarni tanqid qilar, hamda „qurbonlar nomidan qarshi chiqmagani va yordamga shoshilmagani“ uchun jamoatdan xafaligini ochiq ko‘rsatar edi. 

			1943 yil aprel oyida, Berlinda Bonxyoffer „harbiy kuchlarga qarshi yo‘naltirilgan buzg‘unchi faoliyati“ uchun qo‘lga olindi. Ammo u qamoqxonada o‘tirganida ham yozishdan to‘xtamadi. „Jamoat qichqirish kerak bo‘lgan paytda, jim o‘tirdi“ — deya yozgan edi u. 

			1945 yili Bonxyofferni Flossenburgdagi mehnat lageriga o‘tkazdilar va 9 aprel kuni uni boshqa oltita maxbuslar bilan birga dorga osishdilar. Qatl vaqtida ishtirok etgan lagerdagi shifokor, o‘limidan oldin Bonxyofferning tizzada turib, ibodat qilganiga guvoh bo‘ldi. Keyinroq bu shifokor, Bonxyofferga o‘xshab, Xudoning irodasiga itoatkor bo‘lgan odamlarni kamdan-kam ko‘rganligi haqida guvohlik berdi. 

			Aytishlaricha, hech kimni himoya qilmagan odam, vaqt o‘tib befarq bo‘lib qolar ekan. Fashist Germaniyasida ham shunday bo‘ldi. Yovuzlik xuddi qirg‘oqqa urilgan to‘lqin kabi, tarix qirg‘oqlariga qayta-qayta urildi, ammo Bonxyofferning yolg‘iz ovozini bo‘g‘gan holda, Jamoat jim holicha turaverdi. Agar o‘zimiz guvoh bo‘lgan muammolar haqida jim turaversak, haqiqatni himoya qila olamizmi? Avtoritar mamlakatlardagi birodarlarimizga qarshi yuz berayotgan jinoyatlar haqida jim bo‘lib turaverish, ular bilan rozi bo‘lishimizni bildirmaydimi? Haqiqat va adolatning himoyachisi o‘z imonida samimiy bo‘lishi kerak. Xuddi Bonxyofferga o‘xshab, biz ham oqibatlarga tayyor bo‘lishimiz kerak. Aks holda biz ham toshbag‘ir befarq odamlarga aylanib qolamiz. 

			„Mening nomim tufayli hamma sizlardan nafratlanadi. Biroq boshingizdan bir tola soch ham tushmaydi. Qat’iyatli bo‘linglar, shunda hayotga erishasiz“.

			Luqo Xushxabari 21:17–19

			kun 317

			G‘ayritabiiy qurol

			Ruminiya: Sabina Vurmbrand

			Ertalab soat beshda eshik qattiq taqilladi. Hamma tezda tushundiki, tintuvga kelishdi. Sabinaning eri allaqachon qamoqxonada edi va oilasi buning nima ekanligini juda yaxshi bilar edi. Buning ustiga ota-onasi o‘zlarining yosh o‘g‘li haqida juda xavotir olishayotgan edi. Nahot uni ham olib ketishsalar? Uyga rumin politsiyasi bostirib kirganida, Sabina shivirlab, o‘zini va oilasini Xudoning qo‘liga topshirib ibodat qilayotgandi. 

			Hech qanchay e’tirozni qabul qilmaydigan ohangda, politsiya xodimi ayolga qarab: „siz Sabina Vurmbrandmisiz? Siz uyingizda qurol yashirayotganingiz bizga ayon. U qayerda?“ — deya so‘radi. Sabina hali e’tiroz bildirib ulgurmasidan, shkafdagi va tokchadagi narsalar polga qarab otila boshladi. Hokimiyat vakillari: „Agar qurol qayerda yashiringanini bizga aytmasangiz, bu yerda hamma narsani yo‘q qilamiz“ — deya baqirdi.

			Sabina xotirjam bo‘lishga harakat qilib: „Bu uyda bor bo‘lgan yagona qurol, mana bu yerda“ — dedi u va oyoqlari ostidagi Muqaddas Kitobni qo‘liga oldi. 

			Zobit unga: „Ko‘rsatma berish uchun biz bilan birga borasiz“ — dedi. 

			Sabina Muqaddas Kitobni stolga qo‘yib: „Iltimos, ibodat qilish uchun ruxsat bering. Keyin sizlar bilan birga boraman“ — dedi.

			Sabinani bo‘limga olib borganlarida, u o‘z „qurolini“, ya’ni Muqaddas Kitobni yo‘qotganidan xafa bo‘ldi, ammo bu kitobning so‘zlari uning qalbidan joy olgandi va uni hech kim musodara qila olmasligidan juda xursand edi. 

			Muqaddas Kalomda faqatgina bitta qurol, Xudoning quroli mavjud. Efesliklarga maktubida Pavlus masihiyning himoyasi uchun zarur bo‘lgan qurollarni sanab o‘tadi: kamar, sovut, qalqon, ildamlik poyabzali. Biroq u bitta hujum quroli haqida gapiradi — u ham bo‘lsa Xudoning Kalomi. Bu — asosiy qurol. Xuddi qadimgi jangchi o‘z qilichiga ishonganidek, biz ham o‘zimizga xavfsiz yo‘l ochishimiz uchun, o‘tkir dudama qilich kabi bo‘lgan Kalomga ishonishimiz kerak. Afsuski, juda ko‘p masihiylar ruhiy jangda himoyasiz bo‘lib qoladilar. Ular xuddi Sabinaga o‘xshab, Xudo Kalomini yod olmaydilar va shuning uchun ham undan kuch olish yo‘lini bilmaydilar. Qurbonlarga aylanmang. Bugunoq qilichingizni qo‘lga oling. 

			„Shuningdek, najot dubulg‘asini kiyinglar, Ruh beradigan, Xudoning Kalomi bo‘lgan qilichni ko‘taringlar“.

			Efesliklarga maktubi 6:17

			kun 318

			G‘ayritabiiy kechirim

			Ruminiya: Diana va Floriya

			Otasini qamoqqa tashlaganlarida, Diananing yoshi hali o‘n to‘rtda edi. U singlisi Floriya bilan oilasini boqishga majbur edilar va shuning uchun fabrikaga ishga kirdilar. 

			Opa-singillar tushkunlikka tushdilar — uyda kasal onasi, to‘rtta kichkina ukalari va singlisi qolgandi. Yosh yigit Dianaga ishga kirish uchun ruxsatnoma olib beraman deganida, uning xursandchilikdan boshi osmonga yetgandi. Qiz o‘zining „muruvvatgo‘ychisi“ bilan uchrashdi, ammo u qizga sharob ichirib, uni yo‘ldan urdi. Unga ozgina pul berdi va bu uchrashuvlar odatga aylanib qoldi. Ishga kirish ruxsatnomasi haqida boshqa gap so‘z ham bo‘lmadi, ammo Diana pulni olishda davom etdi, chunki ular tushkunlikda edilar. Bu unga haddan ziyod azoblar olib kelganiga qaramasdan, u o‘z oilasiga yordam berish maqsadida o‘zini sotishga majbur edi. Tez orada unga singlisi ham qo‘shildi. Endi ular o‘z sharmandagarchiligini birgalikda yashira boshladilar. Ammo bir kuni ularning siri fosh bo‘ldi. Diana onasining ko‘zlariga boqib: „Nahot siz bizni kechira olmasangiz?“ — deya shivirladi.

			Onasi qizlariga sevgi va dalda so‘zlari bilan: „Siz o‘z qilgan ishlaringiz uchun uyat his qilayapsizlar va bu shunday bo‘lishi ham kerak. Ammo aynan isnodni va gunohning tubanligini tushunib yetishgina, sizni solihlik tomon yetaklay oladi. Jangchi nafaqat Masihning biqqinini teshdi, balki uni „yordi“, toki shu orqali gunohkorlar osonlik bilan Uning yuragiga kira olsinlar va kechirim topa olsinlar“ — deya javob qildi. 

			O‘z gunohi haqida afsus chekish va o‘ziga achinish bu boshqa-boshqa narsadir. Ko‘pchilik azob chekayotganlarda, o‘ziga nisbatan achinish hissi paydo bo‘ladi. Ular o‘z ishlari yurishmaganligi uchun boshqalarni bajonidil ayblaydilar. Bu hikoyadagi qizlarda, o‘z qilgan ayblarida otasini ayblash vasvasasi naqadar kuchli bo‘lgan bo‘lsa kerak. „Agar u imonli bo‘lmaganida, uni qo‘lga olmas edilar va biz bunday sharoitga tushmagan bo‘lardik“. Onasining oldiga kelishganida, ulardagi qilgan ishi uchun uyat va tavba hissi samimiy edi. Azoblar sizda o‘zingiz uchun achinish hissini uyg‘otadimi? Ehtiyot bo‘ling! Bu sizni itoatsizlikka olib kelishi mumkin. 

			„Axir, Xudo yaxshilikka ishlatadigan xafagarchilik tavba olib keladi, tavba esa najotga yetaklaydi va hech qanday armonu afsusga sabab bo‘lmaydi. Bu dunyo keltiradigan xafagarchilik esa o‘limga olib boradi“.

			Ikkinchi Korinfliklarga maktubi 7:10

			kun 319

			G‘ayritabiiy „jinoyatchi“ — birinchi qism

			Saudiya Arabistoni: Filippinlik xizmatchi, cho‘pon Uolli. 

			U Saudiya Arabistonida qidirilayotgan jinoyatchilar ro‘yxatida birinchilardan bo‘lib turardi. Uni o‘g‘irlik qilish, odam o‘ldirish yoki zo‘rlash uchun qidirishmayotgan edi. U mamlakat poytaxtidagi yashirin jamoatga rahbarlik qilgan cho‘pon sifatida qidirilayotgan edi. 

			Cho‘pon Uollini qidirib topib, uyidan olib ketishdi va politsiya mahkamasiga olib kelishdilar. Uning tanasiga qo‘l va oyoq zarbalari yog‘ildi. Cho‘ponni qamchi bilan kaftiga va tovoniga urishdilar. Do‘pposlash tugaganida, uning qo‘llari va oyoqlari baqlajon rangi singari ko‘karib ketgan edi. Uolliga o‘rnidan turishni buyurdilar. „Tura olmayman, — deya javob qildi u. — Tizzaga turishim uchun ruxsat beringlar“ — dedi. Ammo buni qilishga ruxsat berishmadilar. 

			Uni savalashganida, cho‘pon Uolli ibodat qilardi. Ibodat vaqtida u ushbu oyatni esladi: „U sen to‘g‘ringda farishtalariga amr beradi, … oyog‘ing toshga qoqilib ketmasin, deya farishtalar qo‘llarida seni ko‘tarib boradi“ (Zabur 90:11–12). Og‘riqni yenggan holda, Uolli o‘z azob beruvchilari oldida qaddini tikladi. Shuncha kaltaklardan keyin ham qaddini tiklaganidan ular hayron bo‘lishdi. 

			„Men Xudo farishtalari qo‘lida turdim, — deya gapirib berdi keyinroq Uolli. — Ular farishtalarni ko‘ra olmasdi, ammo ular men bilan birga bo‘lganini va o‘rnimdan turishga yordam berganini his qildim“ — dedi. 

			Ayrim odamlar o‘z qo‘riqchi farishtalarini me’yoridan ortiq ishlashga majbur qiladigandek tuyuladi. Xuddi cho‘pon Uolli singari, farishtalar ham duo-ibodatdagi guvohlik va jasur ruhi evaziga har doim Masihga xizmat qilishga tayyordirlar. Shu bilan birga, biz o‘zimiz uchun ko‘p bo‘sh vaqtga ega bo‘lgan qo‘riqchi farishtalarni tasavvur qilishmiz mumkin, chunki ular bizga xuddi Xudo Shohligini tarqatish uchun hech narsa qilmaydigan masihiylarni ham qo‘riqlash topshirilgandek bo‘lib ko‘rinadi. Ayrim paytda Masihga sodiq qolishimiz uchun, biz Xudoning farishtalari qo‘lida turishimizga to‘g‘ri keladi. O‘z ish joylarimizda mana shunday tarzda Xudoga xizmat qilishdan qochamizmi yoki yo‘qmi? Maktabda-chi? Uyda-chi? Masihga bo‘lgan imoningizda mahkam turish qiyin yoki imkonsiz bo‘lib ko‘ringan sharoitlarda, sizni qo‘llab-quvvatlashi uchun qo‘riqchi farishtalarini yuborishini so‘rang. Ammo hech qachon yengilmang!

			„U sen to‘g‘ringda farishtalariga amr beradi, … oyog‘ing toshga qoqilib ketmasin, deya farishtalar qo‘llarida seni ko‘tarib boradi“.

			Zabur 90:11–12

		


		
			kun 320

			G‘ayritabiiy rahbarlik

			Filippi: Pavlus va Sila

			„Mendan Makedoniyaga kelib, ularga yordam berishimni so‘radilar“ — deya hikoya qildi Pavlus.

			„Demak sen bu Xudoning vahiysi ekaniga ishonasanmi?“

			„Aynan shunday“.

			Sila kulib: „U holda yo‘limizda Xudo yor bo‘lsin!“ — dedi. 

			Filippi shahriga yetib kelib, ular boy ayolni imonga olib keldilar, yosh qizdan esa yovuz ruhni haydab chiqardilar. Ular Xudoni to‘g‘ri tushundilar va Uning ko‘rsatmalarini aniq bajardilar. 

			„Mana ular!“ — deya qichqirdi, masihiy voizxonlarni qidirib yurgan olomonning yetakchisi. Pavlus va Sila nima yuz berayotganini tushunib yetgunicha, ularni shahar qozisining oldiga olib borishdilar va ularni xushxabarni e’lon etib, shaharda qo‘zg‘alon ko‘tarib yurganlikda ayblashdilar. Shahar qozisi ulardan kiyimlarini yechib, xivich bilan savalashni va zindonga tashlani buyurdi. 

			O‘sha kuni kechqurin qonga bulg‘anib, hamma joyi ko‘kargan, oyoqlari esa zanjirband qilingan Pavlus va Sila, Xudo ularni „borishi kerak bo’lmagan“ joyga jo‘natgan deb o‘ylashlari mumkin edi. Ammo: „Qanday qilib Xudo buning sodir bo‘lishiga yo‘l qo‘ydi“ — degan savol ularning xayoliga ham kelmadi. Buning o‘rniga ular yarim kechasi qo‘shiq kuylashdi va Xudoni ulug‘ladilar. Ular Xudoning boshqaruviga ishonardilar. Xudo ularni tashlab qo‘ymaganiga va tez orada O‘zining mo‘‘jizaviy najotini yuborishiga ishonardilar. 

			Pavlus va Sila o‘zlarining keyingi sayohatlarida ham Xudoga itoatkor bo‘lishda davom etdilar. 

			Qaniydi hayotimiz uchun bo‘lgan Xudoning irodasi tushimizda bizga ayon bo‘lsa! Qaniyda Uning rejalari, xuddi ko‘chadagi afisha kabi aniq ko‘rinib tursa! Agar bizga nima qilishimiz kerakligini aytadigan Ovozni eshita olsak undan ham yaxshiroq bo‘lardi! Mana shunday to‘g‘ridan to‘g‘ri usullar, imonimizning yo‘q bo‘lishiga olib kelmaganida edi, bularning hammasi juda ajoyib bo‘lardi. Xuddi xaritadagi kabi, o‘z hayot yo‘limizni Unga tayanish orqali aniqlashimizni Xudo bizdan kutadi. Pavlus va Sila o‘zlari bilan Filippi shahrida nima bo‘lishini bilmasdilar. Ular faqatgina u yerga borishni Xudo ularga aytganini bilardi xolos. Xudo sizni qayerga olib ketayotganligini bilmasligingiz mumkin, ammo U sizni qayerga chaqirmasin, o‘sha yerga borishga tayyormisiz? Xudoga o‘zingizni to‘liq ishonib topshirishni o‘rganmaguningizcha, Uning irodasiga butunlay itoat qila olmaysiz. 

			„Haqiqating yo‘lidan meni boshlab o‘rgatgin, Najotkorim Xudo O‘zingsan, kun bo‘yi Sendan umid qilaman“.

			Zabur 24:5

			kun 321

			G‘ayritabiiy „jinoyatchi“ — ikkinchi qism

			Saudiya Arabistoni: Cho‘pon Uolli

			„Ey Xudoyim, bugun kechqurun ixtiyoriy narsa yuz berishi mumkin, — deya ibodat qildi Uolli. — Ammo ularga hayotimni mendan tortib olishlariga yo‘l qo‘ymagin“ — dedi.

			Uni do‘pposlar ekanlar, filippinlik cho‘pon Uolli o‘zining saudiyalik azob beruvchilari uchun duo qilar edi. Bizning tanamiz — Xudoning ma’badi ekanligi haqidagi oyat uning esiga tushdi. „Menga Sening ma’bading bo‘lish imkonini berganing uchun minnatdorchilik bildiraman. Senga dushmanlar tomonidan vayron qilingan va bulg‘angan ma’badning keragi yo‘q deb o‘ylayman. Senga shon-shuhratingni va buyukligingni aks ettirib turuvchi ma’bad kerak. Bu jallodlar nima qilishidan qat’iy nazar, men shifo topganimda Sen O‘zingni yanada ulug‘lanishing uchun duo qilaman. Bu jallodlar mening tanamda qoldirgan izlarni odamlar ko‘ra olmasinlar“ — deya ibodat qildi Uolli. 

			Cho‘pon Uollining orqasi va oyoqlari xivchin izlariga to‘la, qo‘l va tovon suyaklari esa shunchalik sindirib tashlangan ediki, u hatto ularni qimirlata olmas edi. Nihoyat masihiyni boshqa qiynashga kuchlari qolmasdan kameraga tashladilar. 

			Bir necha soat mobaynida Uolli ibodat qildi, keyin esa uyquga ketdi. Bu uyqu paytida u Xudoning huzurini va Uning shifo beruvchi qo‘llarini his qildi. Uyqudan uyg‘onganidan so‘ng, cho‘pon qo‘l va oyoqlari butunlay shifo topganini ko‘rdi. U kaltaklarning og‘rig’ini sezmasdi. Uolli hayratdan yoqasini ushladi — Xudo unga shifo bergan edi. 

			Cho‘pon Uolli o‘zining shifo topishi haqida duo qilib, noto‘g‘ri ish qilmadimi? Bu ibodati bilan u o‘z manfaatini ko‘zlamadimi? Yo‘q, Uolli hech qanday yomon ish qilmadi. Cho‘pon faqatgina Xudoning bergan va’dasiga, ya’ni sizning tanangiz — mening ma’badim degan so‘zlariga suyandi. Har bittamizga buni tez-tez eslab turish zarar qilmas edi. Agar biz Xudo Kalomini bilmasak, Uning so‘zlariga ishona olmaymiz. Qiyin onlarda cho‘pon Uolli Muqaddas Kitobdagi dalda beruvchi so‘zlarni eslardi, chunki u uni o‘rganish uchun vaqt sarf qilardi. Boshqa ko‘plab masihiylar bunga o‘xshash azoblardan o‘tib, shifo topmadilar. Ammo natija qanday bo‘lishidan qat’iy nazar Xudo bizning guvohligimizdan foydalanadi. Eng muhim daqiqalarda, Xudo Kalomini eslashga qodirmisiz? Siz nafaqat Kalomning so‘zini, balki Uning mag‘zini ham tushunasizmi? Xudoning Kalomiga suyanishga tayyor ekanlgigingizni Unga ayting.

			„Axir, biz barhayot Xudoning ma’badimiz-ku!“

			Ikkinchi Korinfliklarga maktubi 6:16

			kun 322

			Men bu yerda Isoning ushbu so‘zlari haqida fikr qilayapman: „Toki Unga ishonganlardan birontasi halok bo‘lmasin, balki abadiy hayotga ega bo‘lsin“. (Yuhanno Xushxabari 3:16)

			Men — jinoyatchilar orasidaman. Inson hayvonga aylanishi mumkin desak, yumshoq aytgan bo‘lamiz. Hayvonlar gunoh qilmaydilar. Ammo qamoqxonada atrofimda bo‘lgan odamlar, hatto hayvonlar qilmaydigan, shaytonning bo‘lmag‘ur ishlarini qiladilar. 

			Bu jinoyatchilar orasida yashashdan ko‘ra, og’ilxonada yashash ancha oson bo‘lardi. Ularning har bitta so‘zi — qo‘pol, har bitta hatti-harakati odamda nafrat uyg‘otadi. „Og‘izlari ochilgan qabr kabidir … ularning og‘zidan la’nat, achchiq so‘zlar chiqadi“ (Rimliklarga 3:13–14).

			Ushbu g‘ayritabiiy vaziyatda ham Xudoning sevgisi porlab turadi. Aslida imonga ega bo‘lgan har bir kishi, hatto mana shunday kishilar ham — abadiy hayotga ega bo‘lishi mumkin. Mana shu odamlarga Xushxabaar olib borish uchun, Xudo meni qamoqxonaga jo‘natdi. 

			Rus masihiy maxbusning maktubidan. 

			kun 323

			G‘ayritabiiy ta’til 

			Eron: dam olish shahri

			„Endi biz ta’tildamiz azizim, — dedi eronlik cho‘pon o‘z rafiqasiga. — Iltimos, politsiyaning diqqatini tortadigan hech narsa qilma. Dam olishimizni buzishning nima keragi bor?“

			Biroq cho‘ponning rafiqasi, to‘xtamasdan Iso Masih haqida guvohlik berib yurardi. U musulmonlarga minglab Muqaddas Kitoblarni va besh mingdan ortiq „Iso“ fil’mi nusxalarini tarqatgandi. Tez orada ular o‘zlari dam olish uchun kelgan shaharchaning savdo markaziga borishga qaror qildilar. Ular har xil narsalarni ko‘rish uchun har tomonga bo‘lindilar, ammo cho‘pon kelishilgan joyga qaytib kelganida, rafiqasining kattakon olomonga Iso Masih haqida guvohlik berayotganini ko‘rdi. Yaqin atrofda politsiya yo‘qligiga ishonch hosil qilgan holda, cho‘pon rafiqasini tezda do‘kondan olib chiqdi va mashinaga o‘tqazdi. „Azizim, biz bu yerda dam olishdamiz. Bu yerda xushxabar tarqatish bilan shug‘ullanmaymiz deb o‘ylagan edim“, — dedi jahli chiqib u. 

			Rafiqasi uning ko‘zlariga boqib: „bu do‘konda hali Iso haqida bilmaydigan ko‘p odamlar qoldi. Agar ular o‘lsa va do‘zaxga tushsa, sen javobgar bo‘lasan“ — deya xavotir bilan javob qildi u. Uyalgan cho‘pon mashinani orqaga burdi va savdo markaziga qaytib keldi. Rafiqasi tezda binoga kirib, Kalom va „Iso“ haqidagi fil’m kassetasini tarqata boshladi. 

			Uning oldiga bir ayol keldi. „Men sizdan minnatdorman. Besh yil mobaynida Muqaddas Kitobga ega bo‘lishni xohlagan edim. Endi Xudo ibodatimga javob berdi“ — dedi hayajonga to‘lgan ayol ko‘zlaridagi yoshlarini artib. 

			„…Xudoning Kalomini targ‘ib qil. „Hozir buning vaqtimi, vaqti emasmi?“ demay, uni astoydil e’lon qil…“ 

			Ikkinchi Timo‘tiyga maktubi 4:2

			G‘ayritabiiy javob

			Shimoliy Afrika: yangi imonga kelgan masihiy

			„Nima uchun siz bu yig‘ilishni davom ettirayapsiz? Sizning faoliyatingiz e’tibordan chetda qoladi va qo‘shnilar sizni sotib bermaydi deb o‘ylaysizmi?“ — deya so‘radi hayrat bilan maxfiy politsiya xodimi. 

			Yosh yigit yaqindagina masihiy bo‘lgan edi, ammo shunga qaramasdan yigirmata odamni Masihga olib kelishga ulgurgandi. Ular uchrashish va hamkorlikda topinish imkoniyatini berishi uchun Xudoga iltijo qildilar. Uch hafta mobaynida shimoliy afrikalik imonlilar bitta kvartirada yig‘ilar edilar. Ularning uchrashuvi noqonuniy va bu uchun qamoqqa tushishlari mumkin edi. Qo‘shnilar ularning ashula aytishini eshitdi va maxfiy politsiyaga xabar qildilar. Uch marta yosh masihiyni so‘roq qilish uchun olib ketishdilar. 

			„Sen — islomning dushmanimisan?“ — deya qattiq so‘radi zobit, uchinchi so‘roq paytida. 

			„Yo‘q, — deya javob qildi masihiy. — Islomga hech qanday aloqamiz yo‘q. Biz Isoga topinamiz“ — dedi. 

			„Siz bizning rahbarlarimizga qarshi ish olib borayapsizlarmi?!!“

			„Yo‘q, janob. Biz rahbarlar uchun ibodatdamiz, chunki Iso shunday qilishni bizga buyurgan“.

			„Nima uchun sizlar o‘zingiz uchun boshqa uchrashuv joyi topmaysizlar? Shunda qo‘shnilaringiz ustingizdan arz qilmasdi“. 

			„Nahotki biz buni qila olsak? Bizda kerakli ruxsatnoma yo‘q-da“. 

			Zobit o‘zining stolidagi qutichaga qaradi va u yerdan bitta blankni oldi. U qog‘ozga nimadir yozdi va uni masihiyga uzatdi. Bu hujjat masihiylarga hech kim tomonidan ishlatilmayotgan jamoat binosida yig‘ilish imkoniyatini berardi. Ajoyib jamoat binosida yig‘ilishga ruxsat olish — mana shu ularning ibodatiga javob edi. 

			Ibodat javobsiz qolmaydi. Xudo har doim ibodatlarimizga javob beradi. Biroq Uning javobi, biz so‘ragandek bo‘lmasligi mumkin. Ayrim paytda U: „To‘xtab tur“ — deb javob qilishi mumkin. Biz esa Uning bizga yurishda davom etishing mumkin degunicha, sabr bilan kutib turishimiz kerak. Ayrim paytda biz „yo‘q“ degan javobni eshitib, xafsalamiz pir bo‘ladi. Iltimosimiz Uning irodasiga to‘g‘ri kelmaydi yoki buning vaqti emas. Biroq vaqti-vaqti bilan U: „yaxshi“, — deya javob qiladi. Bizning iltimosimiz butunlay o‘rinli bo‘ladi. Demak biz ruhan tayyormiz va to‘g‘ri vaqtni tanlaganmiz. Xudo bugun sizning ibodatingizga qanday javob berdi? 

			„Senga iltijo qilaman, ey Xudo, javob berasan, Menga quloq tutib, so‘zlarimni eshitgin“.

			Zabur 16:6

			kun 325

			G‘ayritabiiy qat’iyatsizlik

			Eron: cho‘pon Rubak

			Yarim tun edi. Maxbus charchadi. Yigirma sakkiz kunlik yakka qamoq muddatining yarmi o‘tib bo‘lgandi va u qolgan muddatda chiday olishi uchun Xudodan yordam so‘rab ibodat qildi. Kameraning eshigini qoqishganida, u charchagan va jahldor holatda o‘tirardi. 

			„Cho‘pon, men sen bilan Iso haqida gaplashmoqchiman“ — dedi soqchi. 

			„Yo‘qol, men sen bilan gaplashishni ham xohlamayman“ — deya xirilladi cho‘pon. 

			„Ammo sen men bilan gaplashishing kerak. Sen — cho‘ponsan-ku axir“ — deya qattiq turib oldi soqchi. 

			Eronlik yosh soqchining ko‘p savollari bor edi. U masihiylik va musulmonchilik orasidagi farqni, hamda Ollohning qattiq talablari va sevgiga to‘la Samoviy Otaning chorlovlari o‘rtasidagi farqni bilishni xohlar edi. Cho‘pon boshqa rad qila olmadi. Erkaklar to‘rt soat mobaynida suhbat qurdilar. Masihiy bu musulmonga masihiylik imoni, Isoning xochdagi o‘limi orqali topilgan najot va u qanday qilib Iso Masihni o‘z hayotiga qabul qilgani haqida gapirib berdi. 

			Keyingi kuni erta tongda ular birgalikda ibodat qildilar. Soqchi Masihni qabul qilganida, uning ko‘zlaridan yosh oqib ketdi. Shuningdek cho‘pon ham Xudoning Shohligidagi yangi birodarini ko‘zida yosh bilan qutladi. 

			Soqchi yangi hayotga ega bo‘lganida, cho‘pon ham o‘zining yuragi qanday o‘zgarganini his qildi. Birinchi marta undagi umidsizlik hissi yo‘qoldi. Uni qamoqqa tashlaganlarga va mamlakatidagi butun musulmonlarga nisbatan sevgi paydo bo‘lganini his qildi. Bu voqeadan so‘ng, uning xizmati g‘ayritabiiy ravishda kengayib bordi. 

			Bitta avlodga boshqasidan meros bo‘lib qolgan uy jixozlari unchalik chiroyli bo‘lmaydi, ammo u bilan bog‘liq bo‘lgan xotiralar, bu yetishmovchilikning o‘rnini bosib ketadi. Qachonlardir bobosiga tegishli bo‘lgan stul, kishida alohida xotiralarni uyg‘otadi va shuning uchun ham biz undagi dog‘ va yemirlishlarga unchalik e’tibor qaratmaymiz. Yaqin qarindoshimizga tegishli bo‘lgan, tirnalgan, ammo kedr daraxtidan bo‘lgan shkafning qadri biz uchun qimmatbaho bo‘ladi. Xuddi shu tarzda Xudo ham sevmaydigan kishilarimizga nisbatan sevgi berishi mumkin. U bizga arzimaydigan narsalarni qadrlashni o‘rganishimizga yordam berishga qodir. Xuddi bizning gunohlarimizni kechirgani kabi, Uning sevgisi boshqa kishining gunohlarini yopishi mumkin. Harakat qilib ko‘ring va bunga amin bo‘lasiz. Boshqalarga Uning ko‘zi bilan qarashga va nazaringizda sevishning imkoniyati yo‘q bo‘lgan odamlarni sevishga harakat qiling. 

			„U o‘z raqiblarini muloyimlik bilan yo‘lga solsin. Kim bilsin, balki Xudo ularni tavbaga olib kelar?! Shunda ular haqiqatni bilib, o‘zlariga kelarlar“.

			Ikkinchi Timo‘tiyga maktubi 2:25

			kun 326

			G‘ayritabiiy xushxabar elchisi

			G‘arbiy Eron: Stenli Albert Deyl

			Birin-ketin qamish yoylar Stenli Albertning tanasiga teshib kirar va u birin-ketin ularni chiqarib olib, tizzasi bilan sindirar edi. Uning yaralaridan qon oqardi. Baqir-chaqir qilayotgan yali jangchilari birdaniga qo‘rqib ketishdi, chunki oq tanli erkak yoki ularning tili bilan aytganda duong — hecham o‘lmas edi. 

			Qachonlardir yali jangchilari uni boshqa qishloqda ham o‘ldirishga urinib ko‘rishgandi. Uning paydo bo‘lishi ularni qo‘rquvga soldi, chunki oq kelgindilar ularning butlarini va o‘rmon ruhlariga topinish joylarini yoqib yuborar edi. O‘shanda ham Deylni otishgan edilar, ammo duong qochishga va o‘z yaralarini shifolashga muvaffaq bo‘lgandi. 

			1960 yillarda Deyl mahalliy aholiga Masihning sevgisi haqida aytish uchun G‘arbiy Eron (hozirgi Indoneziya) tog‘lariga keldi. Endi yuzlab qichqirayotgan va unga o‘q uzayotgan jangchilar tomonidan quvg‘in qilinayotgan Deyl, o‘z tanasiga kirishga ulgurmagan o‘qlarni sug‘urib tashlar edi. Oq tanli kishining ruhi g‘ayritabiiy kuchga ega ekanligini yali jangchilari oldindan bilardi. Biroq Deyl shunga qaramasdan vafot etdi. Oltmishdan ortiq sindirilgan yoy o‘qlari, uning oyog‘i ostida yotardi. Oq tanli kishining o‘lganiga ishonch hosil qilgan jangchilar, uning tanasini bo‘laklarga bo‘lib tashladilar. Chunki ular uning qaytadan tirilishidan qo‘rqar edi. 

			Yaliliklar o‘z vodiysida xushxabarning tarqalishiga barham berdik deb hisoblardilar, ammo hammasi boshqacha bo‘lib chiqdi. Deylning o‘limidan so‘ng, qishloqda boshqa masihiylar paydo bo‘ldi va qachonlardir Deylga yoydan o‘q uzgan ko‘pchilik jangchilar endi masihiy bo‘ldilar. O‘lmas duong endi ularning birodarlariga aylangan, o‘z qotillari bilan birgalikda Isoning qoshida taskin topayaptilar. 

			Yali jangchilari Deylning tanasini o‘lmas deb hisoblagan bo‘lsada, aslida uning ruhini o‘ldirib bo‘lmas edi. Deylning izidan borgan xushxabar elchilari yaliliklarning abadiy hayotga kirishiga yordam berdilar. Ular bu qabilaga Xudo haqida gapirdilar. Bir daqiqa, o‘tgan haftada sizning vaqtingizni eng ko‘p egallagan odamlar, voqealar va narsalar haqida bir o‘ylab ko‘ring. Albatta, abadiy hayot uchun hech qanday ahamiyatga ega bo‘lmagan kundalik tashvishlar, ya’ni iflos paypoqlarni yuvish, telefon qo‘ng‘irog‘i, kir yuvish va ovqat pishirish bizning juda ko‘p vaqtimizni oladi. Biroq Deylning hikoyasi abadiy hayot uchun ahamiyatga ega bo‘lgan narsalar, bizning hayotimizda birinchi o‘rinda turishi kerakligini yana bir marta eslatayapti. Hayotingizning qanday qismini abadiy hayot uchun bag‘ishlayapsiz? Agar Xudo sizga topshirgan topshiriqni bajarmasangiz, kim buni sizning o‘rningizga bajaradi? 

			„…Xudo yuragiga solgani uchun inson vaqt o‘tishini sezadi…“

			Voiz kitobi 3:11

			Yana bitta g‘ayritabiiy she’r

			Rossiya: Aleksandr Zatsepa

			Qizil Armiyaning oddiy askari Aleksandr Zatsep jangda vafot etganida, uning harbiy kiyimining cho’ntagidan xat topishdi. 

			„Tingla meni Xudoyim, hali hech qachon Sen bilan so‘zlashmadim.

			Ammo endi Sen bilan, xuddi birinchi marotaba salomlashgandekman.

			Yoshligimdan buyon Sening mavjud emasligingni menga uqtirishadi.

			Men esa xuddi ahmoq kabi unga ishondim.

			Hech qachon Sening yaratganlaring ustida fikr qilmadim.

			Ammo bugun tunda, o‘zim qazigan okopim ustidagi yulduzlarning miltillashiga boqib, birdaniga bu yolg‘onning qanchalar dahshatli ekanini angladim.

			Qo‘llaringni men tomon uzatasanmi, Ey Xudoyim?

			Senga aytaman va Sen albatta tushungaysan meni.

			Nuringning menga yog‘ilgani va ushbu do‘zaxi tunda,

			Seni ko‘ra olganim nahot mo‘‘jiza bo‘lmasa?…

			Ilgari Senga do‘st bo‘lmagan bo‘lsamda, 

			Oldingga borganimda, makoningga kiritasanmi?

			Ey Xudoyim, ko‘zlarim yoshga to‘la! Rabbim, nima yuz berayotganini ko‘rayapsan.

			Bu kecha ko‘zlarim ochildi.

			Xayr, ey Xudoyim. Men ketayapman va orqaga qaytishim gumon.

			Endi o‘limdan qo‘rqmayotganim, bu ajoyib emasmi“.

			Azob chekib shahid bo‘lganlarning tarixi bizga Xudoning sadoqati, tinchligi, sevgisi va himoyasini namoyon etadi. Biroq bu hikoyalarda gap nafaqat shahid bo‘lganlarning o‘zlari, balki dushmanlar haqida ham ketadi. Shuningdek masihiylikka murojaat qilgan kommunistlar haqidagi hikoyalar ham bizga, Undan kechirim so‘ragan oxirgi gunohkorga nisbatan, Xudoning sabr-toqati, mehr-muhabbati va kechirim berish xohishini ko‘rsatadi. Aleksandrning she’rlari orqali, ko‘zlari „ochilib“ tavba qilgan gunohkorlar nomidan bildirilgan nola ohangi eshitiladi. Uning xatlari bizga, Isoning kim ekanligini tushunib yetishimizni va najot topishimizni xohlayotgan Xudoga xizmat qilishimizni eslatadi. Mana azob chekib shahid bo‘lganlarning kuchi nimada? Hayotingiz atrofdagilarga nima haqida guvohlik berayapti?

			„…Aslida unday emas, U sabr-toqat qilyapti, chunki hech kimning halok bo‘lishini istamay, hammaning tavba qilishini xohlayapti“.

			Ikkinchi Butrusga maktubi 3:9

			kun 328

			G‘ayritabiiy xavf-xatar

			Afg‘oniston: Erik va Eva Barendsen

			Odamlar Eva Barendsen va uning eri Erikdan yordam va dori-darmon olish uchun ko‘p kilometr masofani bosib kelishardi. Ularning Afg‘oniston poytaxti, Qobuldagi g‘aribona kulbasi minglab afg‘onlar uchun, ya’ni ham masihiylar, ham musulmonlar uchun yagona umid manbai bo‘lib qolgan edi. Bu er-xotin ulardan so‘raganlarga Iso Masihga xizmat qilayotganliklarini aytishar edi. Biroq bu xizmat dushmanlarining nishoniga ham aylangan edi. 

			1980 yil Erik va Eva qisqa ta’til olishdi, ammo endilikda o‘z uyi bo‘lib qolgan va urushdan xonavayron bo‘lgan o‘z mamlakatiga tezda qaytishdilar. „Qanday qilib siz u yerga qaytasiz? Sizlar qo‘rqmaysizlarmi? Bu juda xavfliku“ — deya so‘rashar edi ulardan.

			Erik va Eva shuncha xavf-xatarlarga qaramasdan, ular faqatgina bitmas-tuganmas xizmat qilish imkoniyatini ko‘rishar edi xolos. Ular mamlakatda ularni o‘ldirishi mumkin bo‘lganlarni emas, balki Masihga murojaat qilishi mumkin bo‘lganlarni ko‘rardilar. „Men uchun faqat bitta xavf-xatar mavjud, — deya tez-tez qaytarardi Eva. — yagona xavf-xatar — bu Xudoning irodasidan chetda qolib ketishdir“ — derdi. 

			Ular Afg‘onistonga o‘zlarining uch va besh yashar bolalari bilan birga qaytishgan edi. Ular qaytishi bilanoq, uyiga hujum uyushtirildi, zero ularning uyida yangi imonga kelganlar yig‘ilgandi. Ota-onasini pichoq bilan so‘yishdilar, bolalar esa yetim bo‘lib qolishdi. O‘limidan bir necha kun oldin Evaning onasi vahiy ko‘rgandi. U Erik va Evani samoda ko‘rdi, farishtalar esa ularning boshiga oltin tojlar kiydirayotgan edi. O‘z yaqinlarining o‘limi haqida eshitganida va ular uchun aza tutayotganida bu vahiy unga kuch berib turdi. 

			Musulmon mamlakatida faol masihiy bo‘lish — bu eng xavfli ishlardan bittasi. Biroq Erik va Eva xavf-xatarni boshqacha tushunardi. Do‘stlari Qobulda bo‘lish xavfli ekanini ularga aytishganida, Erik va Eva ular uchun boshqa joyda bo‘lish xavfli ekanini his qilishgandi. Ularning chorlovi — shu mamlakatga xizmat qilish ekanini bilardilar. Ular uchun Xudoning irodasi aynan mana shundan iborat ekanligini, ular juda yaxshi tushunar edilar. Kimdir shunday aytgan edi: Xudoga itoat etishdan bosh tortish bilan, biz o‘sha zahotiyoq Xudoning himoyasini yo‘qotishimiz ham mumkin. Xudoning irodasidan tashqarida bo‘lish — bu siz yo‘l qo‘ymasligingiz kerak bo‘lgan xavf-xatardir. O‘z xavfsizligingizni o‘ylab va Xudoning irodasidan qochib, yanada kuchliroq xavf-xatarga yo‘liqqan hollar, hayotingizda qanchalik tez-tez bo‘lib turadi? G‘ayritabiiy itoat sizga xavf-xatarga nisbatan boshqacha qarashingizga yordam beradi. 

			„Axir, biz Masihga sherik bo‘ldik. Faqat boshida ega bo‘lgan imonimizni oxirigacha mahkam tutishimiz lozim“.

			Ibroniylarga maktubi 3:14

			kun 329

			„Xoch bo‘lmagan joyda — toj ham yo‘q. Bu donolikni kitobdan o‘rganib bo‘lmaydi va odamlar odatda uning ahamiyatini tushunmaydilar. Bunday boy hayotga, qulay sharoitda o‘tirib erishish imkonsizdir. Kungaboqar pistasini tozalamasdan va yog‘ga aylantirmasdan turib, odamlar uchun uning hidini his qilish imkonsizdir; Uzum boshog‘ini sharob tayyorlaydigan bochkada ezmasdan turib, uni sharobga aylantirish qiyin“.

			Noma’lum xitoylik masihiy

			kun 330

			G‘ayritabiiy ushlash

			Xitoy: Lu In

			„Jixozlarni ag‘daring va Muqaddas Kitobni izlanglar!“ — deya qichqirdi boshliq. Askarlar uyini qanday tintuv qilayotganini ko‘rgan Inning ko‘zlari yoshga to‘ldi. 

			„Topdim!“ — deya qichqirdi, Muqaddas Kitobni ushlab, boshliqqa uzatgan qizil armiya askarlaridan bittasi. Lu In mardlarcha Xudoning Kalomini uning qo‘lidan yulib oldi. 

			„Bu kitobda Rabbim va Najotkorim Iso Masih haqida bilishim kerak bo‘lgan hamma narsa bor va men bu kitobdan hech qachon ajralmayman“ — dedi u ayol, Muqaddas Kitobni bag‘riga bosganicha. 

			„Uni ko‘chaga olib chiqinglar. Ko‘ramiz qanchalik uzoq muddat o‘z kitobiga yopishib tura olar ekan“ — deya qichqirdi boshliq. 

			To‘rtta qizil armiya askari Inni ko‘chaga olib chiqishdi va kaltaklay boshladilar. Ular ayolni yerga yotqizishdi va ustidan masxaralab kulishib, unga tuflashdi. „Sen haliyam o‘z afsonalaringga ishonasanmi?“ — deya kuldi boshliq.

			Shishib ketgan va qonga bulangan og‘zi bilan, haliyam Muqaddas Kitobni bag‘riga bosganicha, Lu In o‘z imon shahodatini qaytardi. 

			O‘shanda askar miltiqning temir dastasini oldi va qo‘l suyaklarini sindirgan holda, ayolni kaltaklay boshladi. In pachoq bo‘lgan qo‘llari bilan Muqaddas Kitobni boshqa ushlab tura olmadi. Chidab bo‘lmas og‘riqdan u hushini yo‘qotdi. Kalom yerga tushdi, askar kitobni oldi va boshliqqa uzatdi. Faqatgina yigirma yil o‘tib, birodar opamiz In, „azob chekkanlar“ tashkiloti vakili qo‘llaridan yana Muqaddas Kitobni olishga muyassar bo‘ldi. Ayolning ko‘zlari yoshga to‘ldi. Majaqlangan qo‘llari bilan u Xudoning Kalomini oldi va bag‘riga bosib: „Bu safar seni hech kimga bermayman“ — deya shivirladi. 

			Ko‘p odamlar bor kuchi bilan haqiqat bo‘lmagan narsalarga yopishadilar. Ateistmi yoki agnostikmi, buddistmi yoki krishnaitmi bundan qat’iy nazar, bu ta’limotlar ularni Haqiqatni tanib bilishga yaqinlashtira olmaydi. Ularning samimiyligi yoki e’tiqodi Haqiqatning o‘rnini egallay olmaydi. Buning aksi sifatida, masihiylar esa o‘z e’tiqodining yo‘l ko‘rsatuvchisi bo‘lgan Xudoga Kalomiga egadirlar. Xudoning Kalomi — bu Haqiqat ekanini ular bilishadilar. Bizga qarshi hatto qudratli kuch turgan bo‘lsa hamki, biz Muqaddas Kitobga yengiltaklik bilan qaray olmaymiz. Siz xuddi o‘z hayotingizda katta qimmatga ega bo‘lgan narsalarga, misol uchun pul yoki xizmat vazifangizga qaraganday, Xudo Kalomiga qaraysizmi? Hatto boshqa narsalarni yo‘qotishga to‘g‘ri kelsa hamki, butun kuchingiz bilan Xudo Kalomiga yopishing. 

			„Egamizning va’dalari g‘oyatda pokdir“.

			Zabur 11:7

			G‘ayritabiiy sharpa

			Xitoy: Michjun Myao

			Xitoy mehnat tuzatish lageridagi sharoit juda og‘ir edi. Lagerdagi to’yimsiz ovqat va sovuq ayoz shunga olib keldiki, lagerda kasallik tarqala boshladi. Qishning boshida u yerda o‘n uch ming maxbus bor edi, bahor kelganida esa faqatgina ikki yuz ellik kishi qoldi. 

			Michjun Myaoni Xushxabarni va’z qilgani va o‘z imonidan voz kechmagani tufayli lagerga jo‘natishdi. U boshqa maxbuslarga va’z qilishni boshlaganida, uning besh yillik muddati uch barobarga uzaytirildi. Qattiq qish kunlaridan birida, soqchilar Michjun Myaoni o‘ldi deb o‘yladilar. Uning holdan tolgan tanasi joni tark etgandek tuyuldi, ammo Myaoning ruhi tirik edi va ibodat qilishda davom etardi. Bitta o‘zini morgda qoldirishganida, u porlab turgan chehrali va oq kiyim kiygan farishtani ko‘rdi. Farishta unga yaqinlashdi va unga qarab pufladi. Michjun kasallik tanasini tark etayotganini va uni issiq qurshab olayotganini sezdi. U o‘rnidan turdi va tizza cho‘kib, Xudoga ibodatda minnatdorchilik bildirdi. Morgdan bir amallab chiqib, Michjun qamoqxona shifokori oldiga bordi. Shifokorning ko‘zi joyidan chiqib ketay dedi: u sharpa ko‘rayotganga o‘xshayman, — deya o‘yladi. „Qo‘rqma, bu men — Michjun Myaoman, — dedi sekin masihiy. — Xudo menga sog‘ligimni qaytardi. U meni sening oldingga Unga boradigan yo‘lni ko‘rsatish uchun jo‘natdi“ — dedi. 

			Hurmat bilan engashib, shifokor: „Sening Xudoying haqiqatdan mavjud. U seni qabrdan tiriltirdi“ — deb javob qildi. O‘sha kuni kechqurun shifokor Iso Masihni o‘zining Najotkori sifatida qabul qildi. 

			Ko‘rish — ishonish demakdir. Biz Xudo haqida gapirishimiz mumkin. Iso haqida o‘qishimiz yoki eshitishimiz mumkin. Biroq bu hikoyadagi shifokorga o‘xshab „Xudo haqiqatdan mavjud“ — deyish uchun, Uni biz o‘z imonimiz yordamida tanib bilishimiz kerak. Xitoy mehnat lageridagi shifokorning Masihga imon keltirish ehtimoli juda kam edi. Biroq haqiqiy mo‘‘jiza bilan yuzma-yuz kelgan shifokor, Michjun Myao ibodat qilgan Xudoga imon keltirdi. Ayrim paytda bizga yaqin bo‘lgan kishilar ham imon keltirishini xohlaymiz. Ular Xudoni tanib bilishi uchun ibodat qilishimiz kerak. Uning yaratgan ijodini ko‘rib, ular ham Xudo bilan uchrashishi mumkin. Ular atrofidagilarga qanday qilib Xudo o‘z sevgisi orqali ta’sir ko‘rsatayotganini ko‘ra olishlari mumkin. Michjun Myao bilan yuz bergan mo‘‘jizalarga o‘xshagan mo’’jizalar kamdan-kam bo‘lsada, yaqinlaringizning hayotini o‘zgartirishga qodir bo‘lgan, tirik va sevuvchi Xudo bilan ular uchrasha olishi uchun ibodat qiling. 

			„Ular Filipning oldiga borib, shunday deb aytishdi: Taqsir, biz Isoni ko‘rmoqchimiz“.

			Yuhanno 12:21

			G‘ayritabiiy „shartnoma“

			G‘arbiy Yevropa: maxbuslar

			Kameraga soqchilar bostirib uni ushlashganida va qolganlarni polga yotqizganida, voizxon endigina o‘zining birinchi fikrini isbotlayotgan edi. 

			„Va’z qilish taqiqlanganini sen bilasanku. Endi jazolanasan“, — deya ho‘ngradi ulardan biri. Soqchining chandir qo‘llari uni qattiq ushladi va kameradan „chiqarib“, yo‘lak bo‘ylab pastga olib tushdi. Sharqiy Yevropa mamlakatlaridan birida joylashgan maxbuslar, kommunist-soqchilarning do‘stini „kaltaklash xonasiga“ olib ketishganini yaxshi bilishar edilar. Eshik qanday baland ovoz bilan yopilganini ular eshitdilar. Bir qancha vaqtdan so‘ng, xonadan bo‘g‘ilgan ovoz va ingrash nolalari eshitila boshladi. Bu soqchilar ularning do‘stini kaltaklayotgan edi. 

			Kameraning eshigi ochilganida, oradan bir soat o‘tgan edi va soqchilar ichkariga voizxonni itarib yubordilar. Maxbuslar ko‘rdiki, uning kiyimlari qonga belangan, yuzi esa kaltak izlariga to‘la edi. U kameradoshlarining hammasi o‘z joyidami yoki yo‘qligini tekshirish uchun, ularga bir qarab qo‘ydi. 

			„Demak birodarlar, bizning suhbatimiz qaysi joyda bo‘lingan edi?“ — deya voizxon boshqa ishtirokchilarga murojaat qildi. Va u va’z qilishda davom etdi. 

			Xushxabarni va’z qilgani uchun qanday to‘lov to‘lash kerakligini qamoqxonadagi maxbus masihiylar yaxshi bilishadi, ammo ko‘plar bunga tayyor. Hatto ayrim yosh masihiylar, hech qanday ilohiy ma’lumotga, xizmat tajribasiga ega bo‘lmasdan, qamoqxonada g‘ayrat bilan va chiroyli ravishda va’z qilishar edilar. 

			„Bu tuzilgan shartnoma edi. Biz va’z qilar edik, ular esa bizni kaltaklashardi. Biz va’z qilishdan, ular esa bizni kaltaklashdan xursand edilar, shuning uchun hamma mamnun“. 

			Bergan va’dasi ustidan chiqish va o‘ziga olingan majburiyatni bajarish shart bo‘lmagan oilalar osongina buzilib ketayotgan va ajralishlar son jihatdan nikoh qurishdan ko‘ra ko‘proq bo‘lgan mamlakatda, masihiylar qanday narx evaziga bo‘lmasin, bag‘ishlanishning ahamiyatini qaytadan tiklashlari shart. Agar berilgan va’da bajarilmasa, u qanday ahamiyatga ega? Masihga bag‘ishlanishning oqibati arzon turmaydi? Dunyoviy me’yorlar nuqtai nazaridan qaraganda, u katta muvaffaqiyatlarga erishishdan mahrum bo‘lish demakdir. Ehtimol bu ko‘p do‘stlarga va mashhurlikka erishishdan mahrumlikni anglatar. Ehtimol oila, shaxsiy xavfsizlik, ayrimlar uchun esa hatto — hayotini berishni anglatar. Bag‘ishlanish o‘zining qimmatiga ega. Maxbuslar buni yaxshi tushunar edilar. Masihning mukofoti ham „shartnomaning“ bir qismidir. Siz Xudo bilan bo‘lgan „shartnomada“ o‘z majburiyatingizni bajarayapsizmi?

			„Ha, bardoshlisan. Mening nomim uchun ko‘p qiyinchiliklarni boshdan kechirib, holdan toymading“.

			Yuhannoning Vahiysi 2:3

			G‘ayritabiiy chorlov

			Ruminiya: Kapitan Rek

			Ko‘p kunlar davomida kommunist soqchilar o‘z imoni uchun qamalgan cho‘ponni kaltaklashdilar, keyin esa yana kaltaklashga tayyorlash uchun, uning sog‘liqini tiklashiga yordam berishar va yaxshilab ovqatlantirishar edi. Uni doimiy ravishda chala jon bo‘lguncha kaltaklash buyurilgan, ammo o‘lmasligi kerak edi. Ular cho‘ponning azob chekishini xohlardilar. 

			Navbatdagi do‘pposlashlar paytida, kapitan Rek maxbusga: „Men — Xudoman. Men sening ustingdan hokimiyatga egaman. Xohlasam senga hayot berishim, xohlasam uni tortib olishim mumkin. Samodagi Zot senga hayot berish yoki bermaslikni hal qila olmaydi. Hammasi faqatgina menga bog‘liq. Agar men xohlasam o‘lasan, xohlasam — tirik qolasan. Men — xudoman!“ — dedi.

			Cho‘pon xotirjamlik bilan: „Siz qanday chuqur so‘zlar aytganingizni, o‘zingiz tushunmaysiz. Axir siz odamlarni o‘ldiruvchi jallod bo‘lib tug‘ilmagansiz-ku. Xudo sizni O‘z sur’ati bo‘yicha, yuragingizda yashashi uchun yaratgan. Bag‘ritoshlik — inson uchun badbahtlik ekanini, sizga o‘xshagan quvg‘in qiluvchilar, xuddi havoriy Pavlus anglagani kabi, ular ham tushunib yetishganlar. Bu amalda katta hurmat qozonishingizga olib kelishi mumkin. Kapitan Rek menga ishoning, sizning haqiqiy chorlovingiz — bu xudo bo‘lish emas, balki Xudoga o‘xshash bo‘lishdir. O‘shanda siz jallodning emas, Xudoning xususiyatiga ega bo‘lishingiz mumkin“ — dedi.

			Rek xuddi hech narsa eshitmagandek, masihiyni kaltaklashda davom etdi. Biroq, maxbusni kameraga jo‘natganidan so‘ng, u o‘zining chorlovi haqida o‘ylashdan to‘xtay olmas edi. Nihoyat Rek kamtarlarcha Masihni o‘z yuragiga qabul qildi. 

			Har bitta qurt, agarda u to‘g‘ri rivojlansa — kapalakka aylanadi. Agarda uning rivojlanish jarayonida nimadir noto‘g‘ri bo‘lsa, aslida bo‘lishi kerak bo‘lmagan narsaga aylanib qoladi. Bizning haqiqiy insonaviy chorlovimiz ham xuddi shunday — Iso Masih bilan shaxsiy munosabat o‘rnatish va o‘zimizni Masihning xususiyatlarida tarbiyalash. Masihsiz biz ko‘p narsaga ega bo‘lishimiz va hurmat qozonishimiz mumkin. Biz biznesda muvaffaqiyat qozonib, sevimli ona yoki sadoqatli ota bo‘lib, hamma xavas qiladigan odamlar bo‘lishimiz mumkin. Biroq agar biz haqiqiy chorlovimizni yo‘qotsak, u holda hech qachon aslida yaratilish bo‘yicha chorlangan kishilardek bo‘la olmaymiz. Qurt bo‘lish qiziqarli, ammo kapalikning chiroyi va latofatiga yeta olmaydi. Ehtimol siz o‘zingizning haqiqiy chorlovingiz haqida hatto o‘ylab ham ko‘rmasdan, yerga xos bo‘lgan muvaffaqiyatlarga ega bo‘lgandirsiz?

			„Xudo hayotimizda amal qilayotgan qudrati bilan biz so‘ragan yoki tasavvur qilganlarimizni va hatto xayolimizga kelmaganlarni ham bajarishga qodirdir“.

			Efesliklarga maktubi 3:20 

			G‘ayritabiiy cheklash

			Bobil: Shadrax, Meshax va Abednaxu

			„Shadrax, Meshax va Abednaxu shohga shunday javob berishdi: — Ey, olampanoh, bu masalada biz o‘zimizni oqlamoqchi emasmiz. Biz sig‘inadigan Xudo bizni olovli chuqurlikdan ham, sizning qo‘lingizdan ham qutqarishga qodir. Ammo U bizni qutqarmagan taqdirda ham, bilib qo‘yingki, ey, shoh hazratlari, biz hech qachon xudolaringizga sig‘inmaymiz, siz o‘rnatgan oltin haykalga ham sajda qilmaymiz“ (Doniyor payg‘ambarning kitobi 3:16–18).

			Shohning bu uchta yosh yigitga bo‘lgan g‘azabi yanada qaynadi. U tomonidan tiklangan butlarga bu yigitlar sig‘inishdan bosh tortishdi. Bunday jinoyat uchun, gulxanda yoqib qatl qilinish kerak edi. „O‘choqni qizdiringlar!“ — deya buyurdi shoh. — „Undagi olov odatdagidan yetti karra balandroq bo‘lishini xohlayman“, — dedi u. Eng kuchli jangchilar chiqib, yigitlarning qo‘lini bog‘ladilar. O‘choqda o‘tin guvullab yonar, uning devorlari qip-qizil bo‘lib qizigan va undagi hamma narsa erib ketgudik bo‘lib ko‘rinar edi. „Ularni o‘choqqa tashlanglar“, — deya buyurdi shoh. 

			Yigitlarni olovga tashlayotganda o‘choqdagi olov shunchalik kuchli ediki, hatto askarlarning kiyimlari yonib ketdi. O‘sha zahotiyoq maxbuslar ko‘zdan g‘oyib bo‘ldi, chunki olov juda issiq va uning ichiga qarashning imkoni yo‘q edi. 

			Shoh Navuxadnazar olov ichiga qarashda davom etardi. Birdaniga u hayratdan yoqa ushladi. „Mana men olov ichida yurayotgan va qo‘llari bog‘lanmagan to‘rtta erkakni ko‘rayapman. Ularga hech qanday zarar yetmagan. To‘rttasining ham yuzi Xudoning o‘g‘liga o‘xshaydi“, — dedi u (Doniyor payg‘ambarning kitobi 3:92).

			Birdaniga Navuxadnazar yagona va haqiqiy Xudo oldida o‘zining naqadar ojiz ekanini tushunib yetdi. 

			Ezgulik va yovuzlik o‘zaro jangga kirishganida, kurash tenglikda kechmaydi. Ezgulikning dushmani kuchlidir. Ammo Xudovand undan qudratliroqdir. Shayton kuchli, ammo Xudo undan qudratli. Shayton o‘zining yovuz buyruqlarini bajartirish uchun, butun yer yuzi bo‘ylab yovuz ruhlarini yuboradi. Undan farqli ravishda Xudo yagona va har yerda mavjuddir — U hamma yerda va hamma vaqt mavjuddir. Bunga qaramasdan, dushmanning zarar yetkazish qobiliyatini har doim ham bilib bo‘lmaydi. Ayniqsa bizga qarshi kurashayotganlarning ta’siri ostiga tushib qolganimizda. O‘sha paytda dushman juda qo‘rqinchli, dahshatli va hamma narsani yutib yuborgudek bo‘lib ko‘rinadi. Biz esa vaqtinchalik Xudoning cheksiz kuchi haqida esimizdan chiqarib qo‘yamiz. Dushmanning o‘chog‘i ichida bo‘la turib, siz harorat o‘lchagichga qaraysizmi? Yoki diqqatingizni Xudoning huzuriga va olovga qarshi turish uchun kuch topishga qaratasizmi? 

			„…zero mana shunday qutqarishga qodir bo‘lgan boshqa xudo yo‘q…“

			Doniyor payg‘ambarning kitobi 3:96

			G‘ayritabiiy qarsaklar

			Angliya: Tomas Xauker

			Tomas Xauker, kelishgan yosh yigit va o‘zining Masih bilan bo‘lgan munosabatini yashirmas edi. Uni bid’atchi hisoblab, gulxanda yoqishga hukm qildilar. 

			Qatl qilinishidan bir necha kun oldin, Tomasning do‘stlari uning oldiga qamoqxonaga kelishdilar. Ulardan bittasi: „Xudo uchun gulxanda o‘layotganlarga U o‘zining alohida mehrini ko‘rsatar va shu tariqa ular olovga chiday olishlari mumkinligi haqida eshitdim, — dedi. Hakamlarning senga nisbatan bunday bag‘ritoshligini tushunishim qiyin, ammo senga Xudodan qandaydir mehr-shavqat ko‘rsatilsa, bizga qandaydir belgi ber?“ — dedi. 

			Tomas ozgina o‘yladi va shunday javob berdi: „O‘limimdan oldin qattiq og‘riqlarga chiday olsam, sizlarga qo‘limni samoga ko‘targancha belgi beraman“ — dedi. 

			Qatl kuni, barcha olomon Tomasning va’dasi haqida so‘zlashar edi. Uni yog’ochga bog‘laganida, u xotirjamlik bilan o‘tinlarni taxlayotgan odamlar bilan suhbat qurardi. Keyin u ko‘zini yumdi va gulxan yoqildi. 

			Tomas hali ham gulxan atrofida turganlarga gapirishda davom etdi, ammo tez orada gulxanning guvillashi uning ovozini bosib ketdi. Tomasning o‘lganiga hammaning ishonchi komil edi. Birdaniga boshi ustiga uning qo‘llari ko‘tarildi va o‘z Xudosi tomon qo‘llarini cho‘zib, uch marta qarsak chaldi. Olomon orasida qiy-chuv boshlandi va olov ichiga g‘arq bo‘layotgan Tomasning ruhi tanasidan ajraldi. 

			„Boshqa chiday olmayman“. Yig‘layotgan bolaga, eshikning singan ruchkasiga, yarim tungacha o‘tirishga majbur qiluvchi, bajarishimiz shart bo‘lgan ishga, mana shunday arzimagan muammolar uchun qanday nolishimizga, ko‘pincha e’tibor qaratmaymiz. Hammasini tashlab ketvorgimiz keladi. Ko‘pincha biz muammolarni kattaroq qilib ko‘ramiz va ularni yengib o‘tish imkoniyatlarimizni ko‘ra olmaymiz. Aslida esa, Xudo bizlarga kuchimizdan ortig‘ini bermaslikka va’da qilgan. Unsiz Xudoni ulug‘lab ko‘tarilgan va olov ustidan qozonilgan g‘alabani bildiruvchi Tomasning qo‘llari bunga yaxshi isbotdir. Ayrim vaziyatlarda boshqa chiday olmaydigandek tuyulganida, Tomasni eslang. Xudo sizni hech qachon tashlab ketmasligini esdan chiqarmang. Sizning nimaga qodir yoki qodir emasligingizni U aniq biladi. 

			„Axir, biz ko‘rinadigan narsalarga emas, balki ko‘rinmaydigan narsalarga ko‘z tikkanmiz“. 

			Ikkinchi Korinfliklarga maktubi 4:18

			„Ey Xudoyim, mening azoblarimni, charchog‘imni, tahqirlanishlarimni, ko‘z yoshlarimni, sog‘inchlarimni, ochligimni, sovuqdagi qiyinchiliklarimni, yuragimda yig‘lgan kulfatlarimni qabul qilgin! Rabbim, kecha-kunduz bizni quvg‘in qilayotganlarga va azob berayotganlarga rahm qilgin! O‘z sevging ulashadigan xursandchilik va baxtga muyassar bo‘la olishlari uchun, ularga ilohiy rahm-shavqat ko‘rsatgin!“

			Sibirdagi Vorkutta mehnat lagerida qamoqda o‘tirgan masihiy ayolning maktubidan. 

			kun 337

			G‘ayritabiiy islohotchi

			Germaniya: Martin Lyuter

			1517 yil 31 oktyabrda Martin Lyuter o‘zining imon haqidagi to‘qson beshta postulatini yozdi va Germaniyaning Vittenberg shahridagi jamoat eshigiga qoqib qo‘ydi. O‘sha paytdan boshlab, qolgan umrini o‘lim xavfi ostida o‘tkazdi. Xavf-xatarga qaramasdan, Lyuter hech qachon o‘sha davrdagi Jamoatda ustun bo‘lgan yaxshi ishlar bo‘yicha emas, balki imon bo‘yicha najot topish ta’limoti haqiqat ekanligi to‘g‘risidagi bahslardan qochmas edi. 

			Lyuter Uormsdagi yig‘ilishga tashrif buyurmasligi kerakligi to‘g‘risida bir necha marta ogohlantirilgan bo‘lishiga qaramasdan, u shunday javob berar edi: „Zero meni taklif qilishgan ekan, men Iso Masihning nomidan bu jamoatga borishga astoydil tayyorman. Ammo shu bilan birga, u yerda Uolmsdagi uylarning ustida tunikalar soni qancha bo‘lsa, shuncha shaytonvachchalar menga qarshi jang qilishini yaxshi bilaman“. 

			Lyuterdan o‘z ta’limotidan voz kechishni so‘rashganda, u: „Kalom va Xudoning So‘zi mening vijdonimni shunchalik o‘ziga jalb qilganki, endi men buni qila olmayman. O‘z vijdonimga qarshi borishni — to‘g‘ri yoki xudojo‘ylik deb o‘ylamayman. Men bunda qattiq turaman. Bu mening oxirgi so‘zim. Xudoning O‘zi menga yor bo‘lsin!“ — dedi. 

			Uni o‘ldirishni xohlaganlardan qochib yurib, u Kalomni nemis tiliga tarjima qildi. Lyuterning hayoti har doim xavf ostida bo‘lishiga qaramasdan, u oltmish uch yoshigacha yashadi va o‘z o‘limi bilan vafot edi. 

			Odamlar har doim Jamoatni u yoki bu narsa uchun tanqid qilishga tayyorlar. Xuddi teatrdagi tomoshaga baho berganga o‘xshab, jamoat a’zolari ham yig‘ilishlarga baho berishga har doim tayyor: musiqa juda baland, va’z juda qisqa, bino sovuq, stullar qulay emas. Lyuter rasmiy jamoatni qo‘llab-quvvatlamagan bo‘lsada, u tanqidchi emas edi. U jamoatni ayblar edi. Bu esa tanqiddan shunisi bilan farq qiladiki, u Kalomdan uzoqlashgan Jamoatni, Xudoning Kalomiga qaytishga chaqirardi. Bundan farqli o‘laroq, tanqid faqatgina insonning qarashlari yoki afzal bilishlarigagina tegishli. Siz Masihning Tanasida rashk bilan xizmat qilasizmi yoki faqat Xudoning Jamoatini tanqid qilasizmi? 

			„Xudoning kalomini targ‘ib qil… Odamlarga ta’lim berib, ularni to‘g‘ri yo‘lga sol, tanbeh ber, nasihat qil. Hammasini sabr-toqat bilan bajar“.

			Ikkinchi Timo‘tiyga maktubi 4:2

			G‘ayritabiiy „ko‘tarib yuruvchi“

			Rim: Ignatiy

			„Agar hayotimiz Iso Masihda bo‘lmasa, insonning hayoti — bu doimiy o‘limdir“. Antioxiya noziri Ignatiy. 

			Ignatiy havoriy Yuhannoning shogirdi bo‘lib, imperator Trayanni ommaviy ravishda butparastlikda ayblar edi. Trayan esa bu uyatli ayblov uchun Ignatiydan qasos olishga qasamyod qilgandi. Ignatiyning ustidan yuritilgan sudda, nozirni yovvoyi hayvonlarga talatishga mahkum qilishda, imperatorning shaxsan o‘zi bosh hakam bo‘lib ishtirok etdi. Qatl joyi bo‘lmish, Rim tomon ketish yo‘lida, Ignatiy rimlik masihiylarga uni avf etishlarini so‘ramasliklari uchun xat yozdi. „Masihga yetib olishim uchun imkon beringlar“ — deya yozdi u. 

			Ignatiyni Rimga olib kelishdi. Uni sherlar o‘rasiga tashlaganida, u boshqa imonliga: „Sevikli Iso, Qutqaruvchim mening yuragimda shunchalik chuqur o‘rnashganki, agar uni bo‘laklarga bo‘lib tashlasada, har bitta bo‘lagida Isoning ismi yozilgan bo‘ladi“ — dedi. Ignatiyning qatl qilinishiga juda ko‘p odam yig‘ilganida, u mardlik bilan ularga murojaat qilib: „Men — Xudoning urug‘iman. Hayot Noni bo‘lmish Masihning pok noniga aylanishim uchun, bu hayvonlarning tishi meni mayda-mayda qilib tashlashi kerak“— dedi. 

			Bu so‘zlarni aytib ulgurmasidanoq, och sherlar unga tashlandi. Ignatiy o‘zining — Teoforos („Xudoning ismini ko‘tarib yuruvchi“) degan ismini oqladi. Umrining oxirigacha Qutqaruvchi Xudoning ismini tilidan tushirmay ko‘tarib yurdi. Oxirgi nafasigacha ushbu oddiy haqiqatdan dalda oldi: „Xudo masihiylarni qanchalik yaxshi ko‘rsa, dunyo ulardan shunchalik nafratlanadi“.

			Urf-odatimiz bo‘yicha, xuddi birlashishning ramzi sifatida ayol kishi o‘z erining familiyasini olishi kerak. Endi ular ikkita emas, bir butun bo‘ladilar. Er-xotinlar hayotini birga o‘tkazganidan so‘ng, ularning nafaqat ismi-sharifi bir bo‘ladi, balki umumiy do‘stlar va qiziqishlar paydo bo‘ladi. Bittasi ikkinchisining fikrini tugatishi mumkin. Ayrimlar hattoki uzoq muddat birga va yaqin bo‘lganligi uchun, tashqi tomondan ham bir-birlariga o‘xshab ketishadi. Xuddi shu singari „masihiy“ yoki „kichkina Masih“ ismini ko‘tarib yurganlarning ham yaqinligi shu qadar kuchli bo‘lganidan, ular Qutqaruvchi bilan bir bo‘lib ketishadi. Siz Masihning ismini ko‘tarib yurishga loyiqmisiz? Xuddi Ignatiyni azoblar paytida ham Xudoning ismini ko‘tarib yurish ruhlantirgani kabi, sizni ham Xudoning ismini ko‘tarib yurish ruhlantiradimi? 

			„Zero, men Senga tegishliman, Ey Parvardigori Olam — Egamiz“. 

			Yeremiyo payg‘ambarnig kitobi 15:16

			Yana bitta g‘ayritabiiy savol

			Amerika Qo‘shma Shtatlari: tayyormizmi?

			„Biz bu savolni bera olmaymiz, chunki uning javobini o‘zimiz bilmaymiz!“

			Sahnalashtiruvchi rejissyor „Stefanning imon sinalishi“ nomli videofil’m ustida ishlayotgan edi. Undagi bolakay quvg‘inlar tarixini bilish uchun, boshqa asrlarga sayohat qilishi kerak edi. U masihiylarning Rimni yoqishdagi soxta ayb bilan, sherlarning o‘rasiga tashlash sahnasini tayyorlayotgan edi. Bunda sahnalashtiruvchi muallif: „Agar Xudo Doniyorni sherlar o‘rasidan qutqargan bo‘lsa, nima uchun U rim kolizeyasidagi masihiylarni qutqarmadi?“, — deya Stefanning savolini yoza olmaymanku?“ — deya fikr qildi. 

			Nima uchun Xudo o‘z farzandlaridan bittasini qutqarib, boshqa mingtasi o‘lishiga yo‘l qo‘yadi? Sahnalashtiruvchi o‘ylandi va shunday javob qildi: „Muammo javobda emas, berilgan savolda. Biz „nima uchun?“ — deb emas, „men tayyormanmi?“ — deb so‘rashimiz kerak“. Doniyor quturgan sherlar ichida o‘lishga tayyor edi. Imonlilar imperator Neron hukmronligi paytida ham o‘lishga tayyor edilar. Bittasi tirik qolib, boshqalarining o‘lishi, ularning ruhiy holatini o‘zgartirmaydi. Chekkan azoblarimiz natijasi emas, balki itoatkorligimiz guvohlik bo‘lib xizmat qiladi.

			Navuxadnazar Shadrax, Meshax va Abednaxuni qizdirilgan o‘choqqa tashlashga qaror qilganida, ular shunday javob qildilar: „Biz sig‘inadigan Xudo bizni olovli chuqurlikdan ham, sizning qo‘lingizdan ham qutqarishga qodir. Ammo U bizni qutqarmagan taqdirda ham, bilib qo‘yingki, ey, shoh hazratlari, biz hech qachon xudolaringizga sig‘inmaymiz, siz o‘rnatgan oltin haykalga ham sajda qilmaymiz“ (Doniyor 3:17–18)

			Bugungi kunda ko‘plar „Nima uchun?“ — degan savolni bermoqda. Biz tushuntirib bo‘lmas kulfatli voqealar bo‘yicha, yangi javobsiz savollar davriga kirdik. Dunyo bu savollarga javob berishni o‘tinib so‘rayapti, ammo biz bilamizki, hech qanday javob og‘riqning o‘rnini bosa olmaydi. Hatto biz aniq bir inson bilan yuz bergan voqeaning sababini bilsakda, bundan yurakdagi yaralar shifo topmaydi. Buning o‘rniga, biz Doniyorning do‘stlari kabi kuchli imonga muhtojmiz. Do‘stlari shunday aytgan edi, hatto Xudo ularni qutqarmagan taqdirda ham, ular Xudoga bo‘lgan ishonchini yo‘qotmaydilar, chunki Xudo nima qilishidan qat’iy nazar, yaxshilik uchun qiladi. Biz „nima uchun?“ — degan savolni berish va rahm qilishni so‘rash o‘rniga, inson hayoliga sig‘maydigan tinchlikni berishini so‘rashimiz kerak. 

			„Shunda Xudo beradigan, inson xayoliga sig‘maydigan tinchlik Iso Masih orqali sizlarning yuraklaringizni va o‘y-xayollaringizni qo‘riqlaydi“.

			Filippiliklarga maktubi 4:7

		


		
			kun 340

			G‘ayritabiiy meros

			Amerika Qo‘shma Shtatlari: Enn Xatchinson

			„Bolalar, yerga yotinglar!“ — deya qichqirdi Enn Xatchinson, eshikka kamon o‘qi kelib qadalganida. Keyin ular uyni qurshab olgan indeyslarning qichqirig‘ini eshitdilar. Kamon o‘qi har tomondan otilayotgandek edi. Derazaning oldida qadam izlari eshitildi. „Men bugun Seni ko‘rayapman, Rabbim!“ — dedi Enn. 

			Enn Xatchinson juda jasur ayol edi. U 23 yoshga to‘lganida, o‘zining puritan qarashlari uchun uch marta qamoqqa tushgan edi. Yig‘ilishlarda puritanlar Xudoning Kalomini eshitishni xohlardilar, chunki o‘sha davrda Angliyada ingliz tilida Muqaddas Kitobga ega bo‘lgan kishilar ko‘p emas edi. Ularni taqib qilishar, ular esa okean ortidan najot qidirar edilar. 

			Enn va uning eri Uil’yam 1634 yilda Amerikaga diniy erkinlik izlab kelishgandi, ammo ular Amerikada ham o‘z uyida yig‘ilish o‘tkazgani uchun quvg‘inga duchor bo‘lishdi. Enning xizmatini qo‘llab-quvvatlagan kishilarni qo‘lga olishar va saylash huquqidan mahrum qilishardi. Qirq olti yoshida, o‘n sakkizinchi farzandiga homilador bo‘lgan Enn, to‘rt oylik qamoq jazosiga mahkum etildi. Xatchisonlar oilasini shahardan haydaganidan so‘ng, ular do‘stlari bilan Rod-Aylendda yangi shahar va uy jamoati tashkil qildilar. 

			Enn Xatchinsonning hamma narsada birinchi bo‘lish xususiyati, erkin ulug‘lash g‘oyasi amerikaning shioriga aylanishiga sabab bo‘ldi. Biroq kulfat yuz berdi: u va uning beshta farzandi indeetslar qo‘lida vafot etdi. U qanday mardlarcha va imon bilan yashagan bo‘lsa, xuddi shu tarzda o‘zining Najotkorini kutib oldi. 

			Ozodlik hech qachon tekin bo‘lmaydi. U uchun har doim qandaydir to‘lov to‘lash kerak. Iso Masih e’tiqod erkinligi bo‘lishi uchun birinchi bo‘lib, eng katta bahoni to‘ladi, ya’ni Xochdagi O‘z o‘limi orqali bizga Xudo tomon bo‘lgan yo‘lni ochib berdi. Ennga o‘xshagan imonlilar esa Amerikada e’tiqod erkinligi orzusini amalga oshirdilar. Mamlakatingizdagi keyingi avlod, xuddi siz ega bo‘lgan diniy erkinlikka ega bo‘lishi uchun, siz qanday baho to‘lashga tayyorsiz? Uni qanday qilib keyingi avlodga saqlab qoldirish mumkinligini ko‘rsatishini Xudodan so‘rang.

			„Ey Egam, bir nasl boshqasiga maqtar ishlaringni, ular e’lon qilar qudratli ishlaringni“.

			Zabur 144:4

			kun 341

			G‘ayritabiiy kontrabandistlar

			Shimoliy Koreya: Kik

			„Xochni qidir“, — dedi Kik ismli yosh koreysga hamqishlog‘i. 

			Shimoliy Koreyadan Xitoyga qochganlar orasida, „xochli uyni qidirish kerak“, — degan mish-mish yurardi. Kik ovqat va kiyim beradigan xochli binoni topdi. Bundan tashqari u yerda Masih bilan yangi munosabatga ham ega bo‘ldi. Uch oy mobaynida jamoat a’zolari Kikni imonda o‘stirdilar. Kik Shimoliy Koreyaga qaytishi kerakligini va vatandoshlariga Iso haqida aytishi kerakligini his qildi. Kik do‘sti bilan birga mamlakatiga qaytdi. Chegarada do‘stining sumkasidan chegarachilar Muqaddas Kitobni topishdilar. Uni o‘sha joyning o‘zida temir boldoq bilan urib o‘ldirishdilar. Kik esa qochishga muyassar bo‘ldi. Bir necha oydan so‘ng u Shimoliy Koreyada yashirin jamoat tashkil qilishga muyassar bo‘ldi. 

			Tez orada Kik ko‘payib borayotgan imonlilar uchun yana Muqaddas Kitob kerakligini tushundi. Uning do‘sti mamlakatga Xudo Kalomini olib kelish uchun jonini berganini yaxshi eslardi. Kik Muqaddas Kitob topish uchun Xitoyga borishga qaror qilganida, imonlilar uning xavfsiligidan xavotir olishdilar. Ammo Kik bir necha yil oldin berilgan maslahatni yaxshi eslar edi: „Xochni qidir“. 

			Hozirgi davrda xochning tasviri bizda qarama-qarshi hisni uyg‘otadi. Ko‘pchilik din haqida gaplashishga tayyor, ammo xoch ularni noqulay vaziyatga solishi, ba’zida esa tahqirlashi mumkin. Kikga xavfsilikda bo‘lish uchun xochni izlash kerakligini aytishgan edi. Biroq Kik dushmanlar ham xuddi o‘sha belgini, boshqa sababdan izlayotganini tushunmas edi. Ular ham masihiylarning xoch belgisi ostida yig‘ilishini yaxshi bilar edilar. Ular masihiylarning dushmani ekan, xoch ham ularning dushmaniga aylandi. Bizning ruhiy dushmanlarimiz bizga kuchli g‘azab, qo‘rquv va nafrat bilan qarayaptilar. Xoch sizda ham xuddi shunday kuchli quvonch, umid va minnatdorchilik hissini uyg‘otadimi? Dushman uxlamasdan, hujum qilishga tayyorlanib xochga qarab o‘tiribdi. Siz ham xuddi shunday tarzda xochni himoya qilish, sevish va unga xizmat qilishga diqqatingizni qaratayapsizmi? 

			„Axir, men sizlarga oldin ko‘p marta aytganman, hozir ham ko‘zlarimga yosh to‘lib, qaytaryapman: Masih xochining dushmani bo‘lib yashayotganlar ko‘p“.

			Filippiliklarga maktubi 3:18

			kun 342

			G‘ayritabiiy birdamlik

			Molukku: Nus Reymas

			„Men 2001 yil 11 sentyabrdagi butun jahon savdo markaziga kattakon samolyotlarning kelib urilishini kuzatganimda, menga achchiq xotiralarimni esga soldi“, — deya hikoya qiladi, Indoneziya xushxabarchilar uyushmasining bosh kotibi Nus Reymas. 

			„Bir yil oldin, Usama bin Ladenga aloqasi borligi aytilgan va tishidan tirnog‘igacha qurollangan musulmonlar guruhi, Molukku oroliga hujum qildilar. Ularning asosiy vazifasi, oroldagi barcha masihiylarni yo‘q qilish edi. Hujum paytida olti mingdan ko‘proq kishi o‘ldirildi va besh yuz ming kishi esa to‘xtovsiz otishmalar va yoqib yuborishlar tufayli uylarini tashlab ketishga majbur bo‘ldilar. Musulmonlar oilamning 38 ta a’zosini o‘ldirishdilar“, — deya esga oladi Reymas. 

			2001 yil 22 oktyabrda „Masihiylik bugungi kunda“ jurnaliga bergan intervyusida Reymas Salonikaliklarga maktubi 5:18 dagi „Har qanday sharoitda ham Xudoga shukr qilinglar“ degan oyatni o‘ziga qo‘llash qanchalik qiyin kechgani haqida gapiradi. Og‘riq shunchalar kuchli ediki, go‘yo hech qachon undan ozod bo‘la olmayman deb o‘ylardim. Biroq Xudoning inoyatiga suyanib, Reymas qat’iyatlilik bilan Xudoga xizmat qilishga qaror qildi: „Faqatgina o‘shanda men oyoqqa turishga va vaziyatdan chiqib ketishga muyassar bo‘ldim. Hech kim yomon narsa bo‘lishini kutmaydi, ammo u ba’zida yuz beradi. Endilikda Reymas turli xil masihiy konfessiya rahbarlarining uchrashuvlarida so‘zga chiqib turadi. Xuddi 2001 yil 11 sentyabr’ falokatidan keyin, amerika jamiyatining turli tabaqadagi kishilari bir-birlarini qo‘llash va ibodat qilish uchun birlashganidek, Indoneziyadagi masihiy rahbarlar ham ibodat va birodarlik munosabati uchun birlashmoqdalar. Reymas: „ilgari bunday bo‘lmagan“ — deb kinoya bilan kulib qo‘yadi“. 

			Bundan hali biz o‘tmadik. Inson qadr-qimmatining buzilishi. Egizak binolarning qulashi. Sibir yazvasi. Pentagon yaralarini yashirib turuvchi, amerika bayrog‘i. Bularni hali biz boshdan kechirmadik. Bizning odamlar ibodat qilmoqda. Jamoatlarimiz to‘lib-toshgan. Ajralish haqidagi hujjatlar bekor qilinmoqda. Yo‘q, bularni hali biz boshdan kechirmadik. Turli irq va madaniyatlarni ajratib turgan devorlar qulamoqda. Qorong‘ulikning shohi bizni ajratishga harakat qilmoqda. Sevgi Xudosi bizni O‘z atrofiga yig‘ayapti. Buni hali boshdan kechirmadik. Hamma aytilgan va qilingan ishlardan so‘ng, biz faqat bitta narsani bilamiz: agar yana bir marta bundan o‘tishimiz kerak bo‘lsa, biz yana birgalashib bundan o‘tishga tayyormiz. 

			„Naqadar yaxshidir, yoqimlidir birodarlar birga ahil yashasalar“.

			Zabur 132:1

			kun 343

			„Jinnilik, oiladagi notinchlik, doimiy xavotirlar — bularning barisi meni o‘ldirayapti. Ammo aqldan ozamanmi yoki sog‘lom fikrda qolamanmi bundan qat’iy nazar, Xudo yuborgan hamma narsani, xuddi bola otasi qo‘lidan qabul qilgani kabi qabul qilaman. Qo‘rqoqlik yaramaydi. Asab kasalliklari shifoxonasida, men har doim Xudoning irodasi insonning erkinligini himoya qilishga qodir ekanligi haqida o‘ylardim“.

			Imoni uchun asab kasalliklari shifoxonasiga qamalgan birodar Shimanovning so‘zlari. 

			kun 344

			G‘ayritabiiy „yo‘qotish“

			Chexoslavakiya: birodar Zavarskiy

			Nihoyat ruhan tushkunlikka chidab bo‘lmay qoldi. „Vaqtimning barisini qullarcha mehnat qilish uchun sarflayapman! — deya nolidi chexiyalik maxbus Zavarskiy. — O‘n soat mobaynida yaxshigina pulga ketadigan savatni to‘qiyman. U holda men nima uchun shuncha yil cho‘ponlikka o‘qidim? O‘sha kommunizmga xizmat qilayotgan baxti qarolar, hozirda jamoatlarda katta mansablarga ega. Ular va’z o‘qiyaptilar, shogirdlik qilayaptilar, suruvni boqayaptilar. Men esa azob chekayapman“. 

			„Nimaga noliyapsan? — deya so‘radi boshqa masihiy maxbus undan. — Xudo sening va’zlaringga yoki ta’limotingga muhtoj emas. Kommunistlar qo‘lidagi qo‘g‘irchoqlar bu ishni bajarishga qodirlar. Ammo ular Qutqaruvchining azoblariga sherik bo‘lishga qodir emaslar. Bu esa xizmatga bag‘ishlanish paytida beriladigan eng muhim va’da. Nahot sen hech qachon Masihning azoblari haqida va’z qilmagan bo‘lsang? Xudo hozir senga ixtiyoriy va’zning eng muhim qismini bajo qilish imkoniyatini bergan“ — dedi. 

			Bunday ogohlantirishdan so‘ng cho‘pon hech qachon qamoqdaligi uchun yoki uzoq ish soati uchun nolimadi. Ozodlikka chiqqanidan so‘ng Zavarskiy cho‘pon bo‘lib xizmat qilmadi — u juda og‘ir kasal edi, hamda hukumat ham unga ruxsat bermasdi. To‘shakka qoqilib qolgan cho‘ponni ko‘rishga kelgan do‘stlari, singan yoki vayron bo‘lgan odamni ko‘rmas edilar. Ular har doim Najotkorning sevgisi bilan porlab turgan chehrani ko‘rishar edilar. Hayoti bekor ketmagani yoki undan o‘g‘irlanmagani haqida ko‘p aytar edi. Isoning xochini ko‘tarishiga yordam berish yo‘lida, xursandchilik bilan o‘z hayotini ham berishga tayyor edi.

			Odamlar o‘z biznesida zarar ko‘rsalarda, sahiylik bilan berish imkoniyatini topishlari uchun, ularni bunga nima undaydi? Masihiylarni o‘z yurtini tark etib, ma’jusiy mamlakatlarga borishga nima majburlaydi? Vasvasaga tushmaslik uchun, o‘z jonini ham berishga tayyor bo‘lishga nima chorlaydi? Masih g‘ayritabiiy ravishda sodiq bo‘lishlik. Har bitta shaxsiy yo‘qotishda, ular ruhiy narsalarga erishish imkoniyatini ko‘radilar. Xudo Shohligini yaqinlashtirish yo‘lida ular o‘z cho’ntagiga, rejalariga yoki qulayliklariga zarar keltirishga tayyorlar. Siz o‘zingizning Xudoga nisbatan bo‘lgan g‘ayritabiiy sadoqatingizni qay tarzda ifodalaysiz? Masih uchun yo‘qotilgan yerga xos narsalar, samoviy yutuqdir. 

			„Ha, hamma narsa qadrsizdir, chunki Rabbim Iso Masihni tanib-bilishdan afzalroq hech narsa yo‘q, deb hisoblayman. Uni deb, men hamma narsadan voz kechdim. Masihga sazovor bo‘lish, butunlay Unga tegishli bo‘lish uchun hamma narsani axlat, deb bildim“.

			Filippiliklarga maktubi 3:8

			Yana bitta g‘ayritabiiy inqilobchi

			Peru: Mariya — Elena Moyano

			Ularning ayniqsa shu narsa jahlini chiqarar ediki, yangi imonga kelgan ayol ilgari ularga o‘xshab, juda kuchli inqilobchi bo‘lgan edi. 

			Mariya-Yelena Moyano Peruda inqilob bo‘lishini juda xohlagan ayollardan biri edi. U qurol yordamida dehqonlarni baxtli qilishni xohlardi. Keyin u Iso Masih bilan uchrashib, o‘zi uchun boshqa inqilobni, ya’ni o‘z yuragi uchun sevgi inqilobini ochdi. U inqilobiy kurashdan chetlashib, Limadagi eng katta, ammo kambag‘al rayonlardan bittasida hokim yordamchisi bo‘lib ishladi. Ochlarga ovqat berib, kasal va yetim-yesirlar haqida g‘amxo‘rlik qilib, u aholining eng kambag‘al tabaqasi orasida ish olib boruvchi xayriya tashkilotiga asos soldi. 

			„Inqilobchilar biz masihiylarni „inqilobning o‘t o‘chiruvchilari“ deb aytishadi, — deya hikoya qilardi u, — chunki biz go‘yoki ular yoqqan olovni o‘chirib yuramiz. Ularning xohishi bo‘yicha, xalqning yeyishi uchun hech narsa qolmagani yaxshiroq, chunki o‘shandagina xalq qo‘liga qurol olib, ularning safiga qo‘shiladi. Biroq biz terror harakatlariga qo‘shilmasligimiz kerak. Adolatsizlik va yovvoyilikka qarshi biz Iso Masihning sevgisi bilan javob berishimiz, hamda muhtojlarga yordam berishimiz kerak“ — derdi u. 

			Mariya azob chekishi mumkinligini bilardi, ammo shu bilan birga u Masihning shuhratiga erishish uchun, Uning azoblarida ham ishtirok etish kerakligini yaxshi tushunardi. Radikal kayfiyatdagi kishilar bag‘ritoshlik bilan hujum uyushtirdilar. Kambag‘allarga mo‘ljallangan oziq-ovqatlar saqlanadigan omborxonani portlatib yubordilar. „Ayrim paytlarda qo‘rqaman, ammo bitta narsaga aminmanki, biz zo‘ravonlikka qo‘l urmasligimiz kerak. Terrorizmni yengish qiyin, ammo buning imkoni bor“ — derdi Mariya. Mariyaning erishayotgan muvaffaqiyatlaridan jahli chiqqan va uni to‘xtata olmaganlaridan so‘ng, 1992 yil 1 fevral kuni partizanlar uni o‘ldirdilar. 

			Masihning dushmanlari kurashish usullariga unchalik ahamiyat bermasdi. Xuddi Limalik terroristlar kabi, odamlarni Masihga ergashishdan qo‘rqitishni xohlab, ular kutilmagan natijalarga olib keluvchi ishlarga qo‘l urishadilar. Xuddi isroilning ulamolariga o‘xshab, perulik partizanlar ham odamlarning ishonchini o‘ziga og‘dirishga harakat qilayaptilar. Ulamolar odamlarni ruhiy ochlikdan o‘ldirishni xohlagan bo‘lsa, terroristlar esa odamlarni jismoniy ochlikdan o‘ldirishni xohlaydi. Biroq bunga qaramasdan Quddusda ham, Peruda ham odamlar Iso Masihning inqilobiy ta’limoti orqasidan ergashmoqdalar. Masihga nisbatan qarshilik qancha kuchli bo‘lsa, bu shunchalik Unga foyda keltiradi. Siz va sizning xizmatingiz qarshiliklarga duch kelishi mumkin, ammo Xudo Shohligining tarqalishi uchun xizmat qilsangiz, sizni hech kim yenga olmaydi. Sizga qarshi bo‘lganlar ko‘pincha o‘zlari bilmasdan turib ham sizning foydangizga ish qilishi mumkin. 

			„Farziylar esa bir-biriga: — Qaranglar, qo‘limizdan hech narsa kelmadi. Butun dunyo Uning ortidan bormoqda! — deyishardi“. 

			Yuhanno Xushxabari 12:19

			kun 346

			G‘ayritabiiy dalil

			Rossiya: Cho‘pon Yuriy

			Kichkina jamoat binosi ichida yurayotib, rossiyalik kapitan devordagi xochga qarab bosh chayqadi. — Bu yolg‘on, to‘g‘rimi? — deya so‘radi. — Bu kambag‘allarni yo‘ldan urish va boylardan pulini shilish uchun rahbarlaringiz tomonidan ishlatiladigan shunchaki yolg‘on, shundaymi? To‘g‘risini aytavering — bu yerda yolg‘iz siz va men. Iso Masih — Xudoning O‘g‘li ekaniga hech qachon o‘zingiz ham ishonmagansiz, to‘g‘rimi?

			Cho‘pon Yuriy xochga qaradi va kulib: 

			— Albatta men unga ishonaman. Bu — haqiqat. 

			— Men bilan hazillasha ko‘rma? — deya jahl bilan qichqirdi kapitan. Qinidan to‘pponchani chiqarib, uni cho‘ponning boshiga tiradi. 

			— Agar buning yolg‘on ekanini tan olmasang, otib tashlayman. — Buni tan ololmayman, chunki agarda shunday desam yolg‘on bo‘ladi, — deya xotirjamlik bilan javob qildi Yuriy. — Rabbimiz — Xudoning O‘g‘li. Meni otganingiz bilan hech narsa o‘zgarmaydi. 

			Kapitan to‘pponchani yerga uloqtirib, ko‘zlarida yosh bilan uning qo‘llaridan ushladi. Cho‘pon hayratdan qotib qoldi. 

			— Bu haqiqat! — deya qichqirdi. — Bu haqiqat! Men ham bunga ishonaman. Bu e’tiqod uchun odamlar o‘lishga ham tayyor ekanini o‘z ko‘zlarim bilan ko‘rgunimga qadar ishonmas edim. Ey, rahmat sizga! Siz imonimni mustahkamladingiz. Endi men Masih uchun o‘lishga ham tayyorman. Buni siz menga amalda isbotladingiz. 

			Har bitta dinning o‘z shahidlari bor. Biz o‘z imonimiz uchun o‘lishga tayyorman deb aytamiz. Ular o‘ziniki uchun o‘lishga tayyordirlar. Qanday qilib masihiy shahid o‘z imonini musulmon ekstremistdan ko‘ra kuchliroq isbotlashi mumkin? Xuddi musulmonlarning o‘z imoni uchun o‘limga tayyorligi kabi, bizning ham o‘limga tayyorligimiz hali masihiylikning haqiqat ekanidan dalolat bera olmaydi. Faqatgina Xudoning O‘zi U —haqiqiy Xudo ekanligini isbotlashi mumkin. Biz esa faqatgina haqiqatni tasdiqlaymiz xolos. Ammo Xudo — bu haqiqat. Uning O‘z O‘g‘li haqidagi guvohligi, bizning guvohligimizdan ancha ustundir. Boshqalar Iso uchun qanday o‘lish mumkinligini ko‘rsatishi mumkin. Ammo buni qilish zarur ekanligiga nisbatan to‘liq ishonchni faqatgina Xudoning O‘zi berishga qodir. 

			„O‘sha odam shu zahoti sog‘ayib ketdi. To‘shagini olib, yura boshladi. Bu hodisa Shabbat kuni sodir bo‘ldi“.

			Yuhanno 5:9

			kun 347

			G‘ayritabiiy minnatdorchilik

			Niderlandiya: Gans

			Gans Muqaddas Kitobning jiddiy izlanuvchisi sifatida, Anverpenda juda mashhur edi. Hatto o‘zining yakshanba kunlarini ham u yangi imonga kelganlarga ta’lim-tarbiya berish bilan o‘tkazar edi. Biroq katoliklar Gans va uning onasida o‘zlariga nisbatan taxdid his qildilar. Ular anabaptist bo‘lgani uchun, ularning e’tiqodi katolik ruhoniylarning ko‘zida bid’atchi kabi ko‘rilar edi. 

			1577 yil sud ijrochisi, o‘z yordamchisi bilan Gansni va boshqa imonlilarni qo‘lga olishdilar, ammo onasi qochishga muyassar bo‘ldi. Gansni e‘tiqodidan voz kechtirishga majburlab, qiynoqqa solishdilar. Ammo u dahshatli qiynoqlarga qaramasdan, imonidan tonmadi. Antverpendagi zax va bittalik kameradagi maxbuslik muddatini o‘tayotganida, u o‘z do‘stlari va oilasini qo‘llab-quvvatlab maktub yozdi. Mana shulardan bittasi: 

			„Aziz onajonim, tanamga kelsak, men soppa-sog‘ligimni sizga xabar berayotganimdan nihoyatda xursandman. Ruhimga kelsak, O‘zining Muqaddas Ruhi orqali menga kuch berib turgan Rabbimdan minnatdorman. Unga bo‘lgan imonim mustahkamdir. Bu bo‘rilar bizning jonimiz ustidan hokimlik qilmasliklari uchun kuch-quvvat berishini faqatgina Xudodan kutib qolamiz“.

			Tez orada Gansni sud qilish uchun olib keldilar. U yerda Gans jasorat bilan jamoatni „uyqudan uyg‘otish“ uchun nutq so‘zladi. Uni gulxanda yoqish orqali o‘limga mahkum etdilar. Shahidning butun qolgan maktubi shundan dalolat berib turardiki, u ruhini himoya qilgani va najot bergani uchun Masihga chuqur minnatdorchilik izhor qilgan edi. 

			„Xudo buyukdir. Xudo ezgudir. Chekayotgan azoblarimiz uchun Unga minnatdorchilik bildiraylik“. Bu biz ko‘nikib qolgan ibodat emas. Bunday gapni eshitishning o‘zi, qulog‘imizga g‘alati eshitiladi, ammo shunga qaramasdan u bizga azoblar uchun minnatdorchilik bildirish — bu qanchalar yuragimizning xohish-istaklariga qarama-qarshi ekanini eslatadi. Sinovlardan ko‘ra ovqat uchun Xudoga minnatdorchilik bildirishimiz ancha osonroq. Ammo Gans o‘zining minnatdorchilik maktubi orqali azoblar uchun minnatdorchilik bildirgan. Bu shahidning samimiy ibodati edi. Aynan ushbu qiyinchiliklar uni o‘zi xohlagandek kishi bo‘lishga yordam berdi. Siz Masihda o‘zingiz ko‘rishni xohlagandek kishimisiz? Siz mana shunday muvaffaqiyatni qozonish yo‘lida hamma narsa uchun, hatto kuchli azoblar uchun ham Xudoga minnatdorchilik bildirishga tayyormisiz? 

			„Xudoga shukrlar bo‘lsin! U Rabbimiz Iso Masih orqali bizga g‘alaba ato qilgan“.

			Birinchi Korinfliklarga maktubi 15:57

			G‘ayritabiiy chaqiriq

			Papua — Yangi Gvineya: Jeyms Chalmers

			„Qiziq, ichingizda odam yeydiganlarga Xushxabar yetkazuvchi yoshlar bormikan?“ — deya yozilgan edi, yosh Jeyms Chalmerning jamoatiga bitta xushxabar elchisi tomonidan jo‘natilgan maktubda. Jeyms esa xuddi ana shu yosh yigit bo‘lishga qaror qildi. 

			1866 yil Chalmers va uning yosh rafiqasi janubiy dengizga suzib ketishdi, ammo Raroton orolida kemasi halokatga uchrab, o‘sha yerda qolishiga to‘g‘ri keldi. O‘n bir yildan so‘ng ular Yangi Gvineyadagi Papua oroliga jo‘nab ketishdilar va u yerda Suau qishlog‘idagi kanniballar tomonidan iliq kutib olindilar. 

			Chalmers qirg‘oq bo‘ylab yurishni boshladi. Bir kuni uni mahalliy aholi qurshab olib, undan jang quroli va pichoq talab qila boshladilar, aks holda uni va rafiqasini o‘ldirish bilan tahdid qildilar. Chalmers qo‘rqmasdan o‘zinikida turib oldi. O‘zga yerliklar esa ularning o‘jarligini ko‘rib, hurmat bajo qila boshladilar. Keyingi kuni ular hatto kechirim so‘radilar va tez orada do‘stlarshib ham olishdilar. 

			1879 yil Jeymsning rafiqasi olamdan o‘tdi. U ruhan ezilgan holda do‘stiga: „Atrofimizni minglab Xudoni bilmaydigan yovvoyilar qurshab olar ekan, mening yuragim hech qachon tinchlik topmaydi“ — dedi. 

			1901 yil 7 aprelda Chalmers, Oliver Tompkins va bir guruh ularning yordamchilari Goaribari oroliga jo‘nab ketishdi. Keyingi kuni ertalab u va Tompkins kemadan qirg‘oqqa tushdilar. O‘zga yerliklar ularni katta binoga olib borishdi. Ular hali ichkariga kirib ulgurmasidanoq, ularni o‘ldirishdilar va o‘sha kuni yeyishdilar. 

			Qanchalar achinarli hol! Chalmersga o‘xshagan odamlarning tarixini o‘qiganimizda, bizda tabiiy ravishda hamdardlik va afsus chekish paydo bo‘ladi. Qanday be’mani ravishda hayotini sarflash! Ammo mana shunday odamlarga diqqat bilan qarashimiz kerak. Chalmers o‘zining yerdagi hayotini, ko‘plab boshqa odamlarga abadiy hayot haqida gapirish uchun berdi. U o‘zi keltirishga tayyor bo‘lgan qurbonlikni, xato deb hisoblamas edi. Buning nimasidan hayronsiz? Agar yerdagi qiyinchiliklarimiz, adashganlarni samoning shon-shuhrati va nuri tomon bir qadam yaqinlashtirgan bo‘lsa, demak u holda hayotimiz bekor ketmagan bo‘ladi. Qiyinchiliklar hayotimizdagi Xudoning rejasining ajralmas bir qismidir. Boshqa odamlar samoga bora olishi uchun, yerdagi og‘riqlarga chidashga tayyormisiz? 

			„Shunday ekan, sizlardan o‘tinaman, mening azob-uqubatlarimni deb, ruhingiz hech tushmasin. Aksincha, sizlar uchun chekkan azob-uqubatlarim bilan faxrlaninglar“.

			Efesliklarga maktubi 3:13

			G‘ayritabiiy chekinish

			Indoneziya: Sutarsi Selong

			Erkak kishi indoneziyalik ayolni ushladi va uning yuziga qarab: „Ollohu Akbar!, — deb ayt. Shu gapni qaytar!“ — dedi. Biroq Sutarsi Selong o‘zining haqiqiy Xudosini xafa qila olmas edi. 

			Jahli chiqqan erkak to‘pponchani uning og‘ziga tiqdi. Uning ko‘zlari kattayib ketdi, ammo u bunga qaramasdan jim turar edi. Erkak to‘pponchaning o‘q uzish ilmog‘ini bosdi. O‘q Sutarsining chap yuzini teshib o‘tdi. U tebranib ketdi, ammo yana qaytib o‘rnidan turdi. Jahli chiqqan musulmonga o‘qdan yaralanishning o‘zi kamlik qildi va u ayolning yuzini pichoq bilan kesib tashladi. 

			Sutarsi Selongga qilingan hujum, indoneziyadagi Xushbo‘y orolidagi, „Lashkari Jihod“ nomli musulmon fanatlari guruhi tomonidan masihiylarga nisbatan uyushtirgan hujumlardan bittasi edi xolos. Selong va boshqa imonlilar tez orada ularga oq chopon kiygan va yuzlarini o‘rab olgan „muqaddas jangchilar“ hujum qilishini yaxshi bilardilar. Masihiylar ikki metrlik devor bilan o‘ralgan Nita jamoatida yig‘ildilar va u yerda erkaklar birin-ketin navbatchilik qilishar edi. 

			Islom jangchilari kelishganida, masihiylar tinchlik bilan taslim bo‘lishga harakat qilishdilar. Ammo ularning oq bayrog‘ini qilich bilan kesib tashladilar, bir necha daqiqadan so‘ng esa qon to‘kildi. Bunday holat indoneziya orollarida tez-tez bo‘lib turadi. Radikal kayfiyatdagi islomchi guruhlar zo‘ravonlik uyushtirib, jamoatlarni yoqishadi va imonlilarni o‘ldirishadilar. 

			Baxtimizga, Sutari Selong kabi ko‘plab indoneziyalik masihiylar, jihod jangchilarining Masihdan voz kechib, islomni qabul qilish talabiga qarshi turishibdilar. 

			Ehtimol ozgina yon berarmiz? Atigi ozgincha? Bundan battari bo‘lmaydiku. Xuddi musulmon radikallari Sutarsi ustidan qanday zo‘ravonlik qilgan bo‘lsa, dushman bizning ustimizdan ham shunday zo‘rovonliklar qilishi mumkin. Biroq u ozgina yon berishdan ham bosh tortdi. Mana shunga o‘xshab, biz ham goh u yerda, goh bu yerda yon bosish vasvasasidan qochish uchun, Xudo bilan ahd tuzganmiz. Biz qayerda dushmanga yon berishimiz, qayerda bermasligimiz kerakligini tanlay olmaymiz. Har doim mustahkam turishimiz kerak. Mustahkam bo‘lish degani, bizda dushmanga yengilmaslik imkoniyati ko‘payishini anglatmaydi. Biz yengilmasligimiz uchun Xudoning o‘zi bizga mustahkam yurak beradi. 

			„Ey Xudo, yuragim Senga sodiq, ha, yuragim Senga sodiqdir!“

			Zabur 56:8

			„Bu yerga qo‘l qovushtirib o‘tirish uchun emas, balki Masih haqida gapirish uchun keldim“.

			1980 yillar boshida Rossiyada Masih uchun maxbus bo‘lgan, yigirma uch yoshli Galina Vilchinskiy. Bolalarga yozgi masihiy lagerida ta’lim bergani uchun qamalgan. 

			G‘ayritabiiy mukofot

			Shimoliy Nigeriya

			Shimoliy Nigeriyada musulmonlar shariat qonuni, ya’ni islomdagi eng qattiq qonunlar to‘plamini o‘rnatdilar. Nigeriyaning ko‘pchilik qismi — masihiylar, shuning uchun islomiy rahbarlar bu qonunchilik faqatgina musulmonlarning oilaviy hayotiga tegishli deb ishontirishga urinib keladilar. Biroq masihiylar aslida nima bo‘layotganini yaxshi bilishadilar. Ularning yuzlab jamoatlari vayron qilindi. Agar ularni qaytadan qurishsa, tez orada yana yoqib yuborishadi. Ko‘pchilik masihiylar shahidga aylandilar. 

			Jamoat rahbarlaridan bittasining aytishi bo‘yicha, Shimoliy Nigeriyaning Kadun shahrida, musulmon ekstremistlari har bitta masihiy rahbarning o‘ldirilgan boshi uchun yuz ming nair (taxminan ming dollar) belgilagan. Masihning boshi uchun ham mukofot belgilangan edi. 

			Masihiylar har doim xavf ostida yashashadi va shuning uchun ayrimlar qanday javob berish mumkinligi haqida o‘ylayaptilar. Yaqinda masihiy rahbarlardan bittasi Kadundagi imonlilarni o‘ylab ko‘rishga chaqirdi: „Bularning hammasi ichida turib, Rabbimiz yovuzlikni yaxshilik bilan yengishni va yuz berayotgan voqealarga sabr-toqat qilishimiz kerakligini o‘rgatganini eslashimiz kerak. Nigeriya demokratik mamlakat deb e’lon qilingan ekan, masihiylar hammaga nisbatan teng va adolatli munosabat bo‘lishi uchun javobgardilar“ — dedi.

			Masih ham bunga o‘xshash chorlovni ikki ming yil oldin aytgan edi: „Iso unga dedi: Egangiz Xudoni butun qalbingiz bilan, jonu dilingiz bilan, butun ongingiz bilan seving… Ikkinchisi esa shunga o‘xshashdir: „O‘zgani o‘zingizni sevganday seving““. (Matto Xushxabari 22:37–39)

			Yaqinlarimizni sevish haqidagi Masihning amriga ergashish unchalik oson emas. Agar yaqinlarimiz bizga qarshi kayfiyatda bo‘lsa, unga ergashish undan ham qiyinroq bo‘ladi. Buning nima ekanligini biz hammamiz yaxshi bilamiz. Ehtimol sizning hamkasbingiz ishdagi muvaffaqiyatlaringizga halaqit berayotgandir. Ehtimol, o‘qituvchingiz sizni har doim hech narsadan hech narsa urishayotgandir. Ehtimol do‘stingiz sizda nimadir yuz berganda xursand bo‘layotgandir. Odamlar sizdagi kulfatlarni ko‘rib xursand bo‘layotgan bo‘lsa, bilingki Iso bularni shaxsiy tajribasidan o‘tkazgan. Azob chekayotganingizni ko‘rish uchun, to‘lov to‘lashga ham tayyor bo‘lganlarni qanday qilib sevish mumkin? Ammo Rabbimizning amriga itoat qilishingiz — bu juda bebahodir. 

			„Ey meni tinglayotganlar, sizlarga aytyapman: dushmanlaringizni sevinglar, sizdan nafratlanganlarga yaxshilik qilinglar. Sizlarga la’nat aytganlarni duo qilinglar. Sizga ozor berganlar uchun ibodat qilinglar“.

			Luqo Xushxabari 6:27–28

			G‘ayritabiiy xizmatkorlar

			Saudiya Arabistoni: Iskandar Mengis

			Davlat xavfsizlik xodimlari yarim tunda uyga bostirib kirib, Iskandar Mengisni, rafiqasini va uchta bolasini uyg‘otdilar. To‘shakdan endigina turgan masihiylar, Saudiya Arabistoni ichki ishlar vazirligi xodimlari uyni tintuv qilayotganini ko‘rdilar. 

			„Nima qilayapsizlar? Yarim tunda bizning uyimizga bostirib kirishga haqqingiz yo‘q“. „Siz esa Muhammadning mamlakatida o‘z diningizni targ‘ib qilishga haqqingiz yo‘q! O‘z ota-bobolaringiz dinini qoldirganingizda, sizlar ogohlantirilgan edingiz!“

			Boshqa xodimlar uydagi Muqaddas Kitoblar, qo‘shiq kitoblari, rasmli albomlar, audio tasmalar va boshqa dalil sifatida ishlatishilishi mumkin bo‘lgan narsalarni yig‘ayotganida, politsiya xodimi Iskandarni eshikdan tashqariga chiqarib qo‘ydi. Uni uy ichida qo‘rquvdan titrayotgan rafiqasi va bolalari kutardi. Mengisning oilasi — efiopiyalik masihiylar. Ular Saudiya Arabistonining uchdan bir qismini tashkil qiluvchi va bu neftga boy bo‘lgan mamlakatda ishlovchi chet elliklar safiga kiradi. Bu chet elliklardan ko‘pchiligi — e’tiqod masalasida qiyinchiliklarga duch keluvchi masihiylarni tashkil qiladi. 

			Musulmon mamlakatiga kirib kelish bilan, hamma masihiylar ham o‘z diniga faol ravishda amal qilishni ko‘zlab kelmaydilar. Biroq islomning qora bulutlari ostiga tushishlari bilanoq, ular samoni izlashni va boshqa imonlilar bilan muloqatga chanqoqlikni seza boshlaydilar. Ko‘pchiligi hatto o‘z musulmon ish beruvchilariga guvohlik berishni ham boshlaydilar. Saudiya Arabistonida musulmonchilikdan masihiylikka o‘tish, ikkala tomon uchun ham o‘lim jazosi bilan yakunlanadi. 

			Mutaxassis darajasidagi xushxabar elchilari kirish man etilgan mamlakatda, asosiy ro‘lni ko‘ngilli masihiy xizmatchilar o‘ynashni boshlaydi va ularning xizmati kecha-kunduz to‘xtamaydi. Ular dunyodagi eng yopiq mamlakatlardan biriga, ajoyib va ishonchli guvohlikni olib bormoqdalar. Ular — Saudiya Arabistonining neft qazib olish joylarida ishlayotgan, oddiy injenerlar safiga kiruvchi Xudoga sodiq bo‘lgan odamlardir. Ularning vazifasi aniq, ammo ishlash usullari boshqacha, ya’ni yashirin tarzda ish olib boradilar. Ularning guvohliklari kuchli, ammo yashirinchadir. Ularning vazifasi — Xushxabarni o‘z hayotlari bilan ko‘rsatishdir, ya’ni ishxonada mehnatsevar, jonkuyar hamkasblar va g‘amxo‘r qo‘shnilar bo‘lishdan iborat. Bizning vazifamiz esa — ibodatimizda ularni qo‘llab-quvvatlab turishdir. Hammamiz Masihning xizmatkorlarimiz va dunyo Masihga e’tiqod qilish yo‘lida har birimiz o‘z ishiminizni bajarayapmiz. Iskandarga o‘xshagan kishilar esa, o‘z chorlovini jonkuyarlik bilan bajo qilmoqda. Siz o‘z chorlovingizni bajo keltirayapsizmi? 

			„Axir biz Xudoning ijodimiz. Xudo bizni xayrli ishlar qilishimiz uchun Iso Masih orqali yaratdi, bu ishlarni biz uchun azaldanoq tayyorlab qo‘ygan edi“.

			Efesliklarga maktubi 2:10

			G‘ayritabiiy guvoh

			Rim: Zoya

			„Uni o‘ldiringlar! Diokletianga shon-sharaflar bo‘lsin!“ — degan ovozlar yangrardi Zoyaning qulog‘ida, qachonki u g‘azablangan olomon oldida, Kolizeya o‘rtasida turganida.

			Zoya nima uchun bu yerga tushib qolgani haqida o‘yladi va keyin kuldi. U qamoqxonaga erining oldiga kelgan kunni esladi. Eri esa u yerda, rim xudolariga qurbonlik keltirishdan bosh tortgani uchun qamalgan masihiylarni qorovullab turardi. Zoya yoshligidan boshlab, masihiylar adashib xavfli soxta ta’limotga ergashayaptilar, — degan suhbatni har doim eshitib o‘sgandi. Ular imperator Neron paytida Rimni yoqib yuborganlikda ayblangan edilar va o‘zlariga loyiq jazoni olgandilar, ya’ni ularni xochga mixlashib, sherlarga yem qilishdilar. 

			Ammo o‘sha kuni qamoqxonada Zoya masihiylar oilasi ibodat qilib turganiga guvoh bo‘ldi: „Ezgu Xudovand, o‘z o‘limimiz bilan Seni ulug‘lashimizga yordam bergin. Bizni qamoqqa tashlaganlarni kechiramiz“. Zoya qamoqxona hovlisidan hayratlangan holda chiqdi. O‘zlarini tez orada sherlarga tashlashini bilsada, bu masihiylar shunchalik xotirjam bo‘lish uchun, kuchni qayerdan olayaptilar? 

			Zoyaning yangi imoni haqidagi mish-mish tezda tarqaldi va hokimiyat xodimlari uning imondan voz kechishini va Mars xudosiga qurbonlik keltirishini talab etib, uning uyiga kelishdi. Zoya buni qilishdan bosh tortdi. O‘shanda ayolning qo‘l-oyog‘iga zanjir solib, uning eri xizmat qilayotgan qamoqxonaga olib borishdilar. Zoya o‘zining imonida qattiq turib oldi va shu sababdan uni dorga osishdilar, so‘ngra esa tanasini yoqib, kulini daryoga tashlab yubordilar. 

			Bu hikoyada kim g‘ayritabiiy guvoh hisoblanadi? Ehtimol bu — sherlarga tashlashidan oldin ibodat qilgan oiladir? Yoki o‘lim tahdidi ostida ham o‘z imonidan voz kechmagan Zoyami? Javob — ikkalasi ham. Oila bu dunyodan keta turib, yana bitta insonning najot topishiga yordam berdi. Bu oila ham, Zoya ham Masihning g‘ayritabiiy guvohlari bo‘lgan holda, tarixda o‘chmas iz qoldirdilar. Aks holda Zoya ham qamoqxona soqchisining ma’jusiy rafiqasi sifatida olamdan o‘tib ketgan bo‘lardi. Bu oila esa minglab vafot etganlar ichida hech kimga ma’lum bo‘lmasdan o‘lib ketardi. Biroq g‘ayritabiiy imonga ega bo‘lgan bu oddiy odamni eslab turishga arziydi. Sizning ham hayotingiz Iso Masihning g‘ayritabiiy guvohi sifatida eslab turishga arziydimi? 

			„Butun borliq Kalom orqali yaratilgan, Usiz yaratilgan biron narsa mavjud emas“.

			Yuhannoning maktubi 1:3

			G‘ayritabiiy maxbus

			Xitoy: Al Lin

			„Sen umuman noto‘g‘ri gapirayapsan!, — „Iso yaxshi“ emas, balki „qamoqxonda yashash yaxshi“ deb aytish kerak“ — deya o‘rgatardi jahli chiqqan soqchi keksa masihiy ayolga. 

			Al Lin kulib: „Ammo qamoqxonada yaxshi emas. Gap ham shunda-da. Nima uchun men yolg‘on gapirishim kerak?“ — dedi.

			„U holda — ellik marta yerda qo‘llaringni siqib-yoz! Xuddi kechagiga o‘xshab“ — deya buyruq berdi soqchi.

			Yetmish yoshli Al Lin unga buyurilgandek yerda qo‘llarini siqib yozish mashqini qildi va qamoqxonaning yog‘ochdan bo‘lgan xonasiga qaytdi. Al Linning eri Xushxabar tarqatgani uchun qo‘lga olinib, qamoqxonada olamdan o‘tgan edi. Endi u ham o‘z yurtdoshlariga Masihning sevgisi haqida gapirgani uchun qamoqqa tashlangandi. 

			„Ovqat — yaxshi, qamoqxona ham yaxshi“ — deya qichqirishi kerak edi maxbuslar, daladagi uzoq mehnat kunidan so‘ng. Olomon ichidan esa: „Iso esa eng yaxshi!“ — degan Al Linning ovozi yangradi.

			„Al Lin, sen yana qo‘lni siqib-yozish mashqini qilmoqchimisan?“ — deya qichqirdi soqchi.

			„Men faqatgina Iso sizni qanchalar sevishini bilishingizni xohlayman“, — deya javob berdi u. Hatto kuchi yetmaydigan mashqni qilishga to‘g‘ri kelsada, Al Lin soqchilarga va boshqa maxbuslarga Isoning qanchalar ezgu ekanligini aytish imkoniyatidan xursand edi. Qamoq muddati tugab, Al ozod qilinganida uni yana bir marta so‘roq qilishga qaror qilishdilar. 

			„Ering qayerda ishlaydi?“ — deya so‘radi yosh tergovchi.

			„U Xudoga xizmat qiladi“, — deya javob qildi u. Tergovchi hijolat bo‘ldi va uning hujjatlarini qo‘liga oldi. Ammo Al Lin kulib: „U ko‘p yillar oldin olamdan o‘tdi va endilikda samoda Xudoga xizmat qilmoqda“ — dedi. 

			Al Lin qandaydir ilohiyotchi yoki bo‘lmasa so‘z ustasi emasdi. Ammo shunga qaramasdan, o‘zining beayb, mustahkam va hatto kutilmagan javoblari bilan kommunistlarni hayratda qoldirar edi. Mana shunday vaziyatlarda nima aytishimiz mumkinligi haqida tasavvur qilib ko‘rishimiz mumkin. Kerakli javobni tezgina topa olarmidik? Masihga bo‘lgan imonimizni himoya qilish kerak bo‘lganda, Iso nima aytishimiz kerakligi to‘g‘risida xavotir olmasligimizni bizga eslatadi. Oldindan tayyorlangan nutqni bizdan kutmaydilar. Bizdan faqatgina Unga suyanish va eng zarur bo‘lgan paytda, Undan dono so‘zlarini olish talab etiladi xolos. U haqida yaxshi guvohlik bera olishingiz uchun, o‘shanday vaziyatlar kelganida, Xudoning O‘zi aytishingiz uchun zarur bo‘lgan so‘zlarni sizga beradi. 

			„O‘zimizni qanday himoya qilamiz, deb oldindan qayg‘urmaslikka qaror qilinglar. Men O‘zim sizlarga so‘z, donolik ato qilamanki, raqiblaringizdan birontasi aytganlaringizni rad qila olmaydilar yoki e’tiroz bildira olmaydilar“.

			Luqo Xushxabari 21:14–15

			G‘ayritabiiy qiyinchilik — 1 qism

			Sudan: Kamerino

			Nihoyat buvisi o‘zining o‘n yoshli nevarasini ovqat izlash uchun yubordi. Qishloqdan tashqariga chiqish xavfli ekanini bilar edi, shuning uchun nevarasiga qorong‘u tushishidan oldin uyga yetib kelishi kerakligini tayinladi.

			Kamerino do‘stlari bilan meva terib, bir necha kilometr masofani bosib o‘tganida, askarlarning baqir-chaqirini eshitdi. Bolalar qo‘rquvdan baland o‘tli dalaga qochib borib, yerga yotdilar. Askarlar dalani yoqib yuborib, bolalarning chiqishini kutib turishdi. 

			Sudanda masihiylarni o‘z diniy e’tiqodi uchun bitta joydan ikkinchi joyga ko‘chirib yuboradilar. Ko‘pchilik musulmonlarning toshbag‘irlarcha hujumidan zo‘rg‘a qochib qutuladilar. 

			Alanga tezda bolalarning yoniga yetib bordi va o‘z jonlarini qutqarish uchun qochishdan boshqa iloji qolmadi. Biroq uchtasi qochdi, Kamerino esa qoldi. 

			O‘t yonib bo‘lganida, qochoqlarni ushlagan askarlar Kamerinoning yoniga keldi. Qattiq og‘riqdan uning tanasi g‘ujanak bo‘lib yotgan edi. U qo‘zg‘almasdan yotardi va askarlar uni o‘lik deb hisoblab, o‘tib ketdilar. „Yana bitta o‘lik masihiy“ — deya kuldi ulardan bittasi bolani oyog‘i bilan tepib. 

			Askarlar ketganida esa, Kamerino yonayotgan o‘tdan chiqdi va uni hamqishloqlari topib olishdi. Ular bolakayni buvisining yoniga olib keldilar. Tanasi haddan ziyod kuchli kuygan edi. Qarindoshlari Kamerinoga hecham yordam bera olmasdi va faqatgina ibodat qilishdan boshqa iloji qolmadi. 

			Sudanlik masihiylar alohida tarzda ibodatning kuchiga suyanishiga to‘g‘ri keladi. Har kunlik azoblar va xavf-xatarlar ularni o‘z kuchiga umid qilishga yo‘l qo‘ymaydi. Shuning uchun ular ko‘proq Xudoga suyanadilar. Ko‘plab masihiy oilalar ibodatdan boshqa hech narsaga ega emaslar. Ularning vaziyati ham qo‘rqinchli, ham quvonarli. Inson Xudodan boshqa suyanadigan hech narsasi yo‘q bo‘lgan vaziyatga tushmagunicha, u menda Xudodan boshqa hech narsa yo‘q deb aytishga qodir emas. Biz ko‘pincha o‘zimizga suyanamiz. Ibodat ko‘proq mo‘‘jizalarni qilishga qodir, ammo biz juda kam ibodat qilamiz! Bunday g‘ayritabiiy vaziyatlarda Xudo bizni g‘ayritabiiy duo-ibodatlar qilishga chorlaydi. Qanchalik tez-tez siz undan boshqa hech qanday iloj yo‘qdek ibodat qilib, uning kuchiga suyanasiz?

			„Doim ibodat qiling. Ibodatda hushyor bo‘lib, shukronalar keltiring“.

			Kolosaliklarga maktubi 4:2

			kun 356

			G‘ayritabiiy azob-uqubatlar — 2 qism

			Sudan: Kamerino

			Amerikalik xushxabar elchilari Sudanda oziq-ovqat, ko‘rpa-to‘shak va Muqaddas Kitob tarqatib, „Iso“ fil’mini ko‘rsatib yurar edilar. Ularning yuk mashinasi daryoga botib qolmasidan va butun kunini uni tortib chiqarishga sarflamasidan oldin, hammasi dasturdagidek ketayotgan edi. 

			Xushxabar elchilari nima bo‘layotganini tushunish va ularga yo‘l ko‘rsatishi uchun Xudovandga tiz cho‘kib ibodat qildilar. Yuk mashinani botqoqdan itarib chiqarganida, allaqachon kech bo‘lib qolgandi. Ular endi uzoqqa borolmasligini bilib va vaqtini bekorga sarflamasligi uchun, o‘z dasturida ko‘zda tutilmagan sayohatni qilishga, ya’ni qo‘shni qishloqqa borishga qaror qildilar. Qishloqqa kirishlari bilanoq, ularning yoniga baqir-chaqir bilan ayollar kelib: „Buyoqqa yuguringlar! Bizning bolamiz! Yordam beringlar! Tezroq!“ — dedilar. 

			Xushxabar elchilari ayollarning orqasidan qorong‘u binoga qarab yugura boshladilar. Yerda ular ko‘rpaga o‘ralib yotgan kichkina va harakatsiz bolakayni ko‘rishdi. Ko‘rpani ko‘tarib, ular Kamerinoning butun tanasini qoplagan kuyishga guvoh bo‘ldilar. Xushxabar elchilari uni yuk mashinaning aravasiga ehtiyotkorlik bilan o‘tkazishdi va qishloqdan sakson kilometr uzoqlikdagi shifoxonaga olib ketishdi. O‘sha yerda bolakay kerakli yordamni oldi. Bugungi kunda Kamerino ibodat va Xudoning mehr-shavqati tufayli tirik qolgani haqida eslaganida, ko‘zlari yoshga to‘lib ketadi. Kamerino Masihning sevgisini va shifo berish kuchini yaxshi biladi. Shifoxonadan so‘ng ko‘p oylar o‘tib, u birinchi marta kulishni boshladi. Xushxabar elchilari ham Sudandagi shuncha o‘limlar va azob-uqubatlar orasidan, o‘n yoshli bolakayning hayotini qutqarishga imkon bergani uchun Xudoga minnatdorchilik bildirdilar. 

			Kamerinoning tarixi „Davomi bor“ degan so‘zlarga yangi ma’no ato etadi. Bolakayning taqdiriga cheksiz azoblar ichida o‘lish yoki bo‘lmasa nogiron bo‘lib qolish bitilgandek tuyulardi. Biroq ikkinchi qism baxtli nihoyaga ega va Xudoning mehr-shavqatidan dalolat berib turardi. 

			Kamerinoning tarixi hali nihoyasiga yetgani yo‘q. Hali uchinchi qismini yozishimizga to‘g‘ri kelar. Bir kun kelib Kamerino to‘liq shifo topishning nima ekanligini, ya’ni azob-uqubat va og‘riqlar yo‘q bo‘lgan Samoviy uyimizni tanib biladi. Biroq yaxshi narsaga ega bo‘lishimizdan oldin, Yer yomonlikka duch keladi. Shunga qaramasdan o‘zimiz tasavvur qilishimiz mumkin bo‘lgan har qanday eng yomon vaziyatga ham Xudo aralashadi va hammasiga chek qo‘yadi. O‘shanda biz hammamiz uyimizga ketamiz. Agar siz ta’riflab bo‘lmas og‘riqni boshdan kechirayotgan bo‘lsangiz, yo‘lingizning oxiri qayerda ekanini eslang.

			„Xudo ularning ko‘zidagi har bir tomchi yoshni artib qo‘yadi. Endi o‘lim mavjud bo‘lmaydi, Hech kim qayg‘urmaydi, yig‘lamaydi, azob chekmaydi. Zero, avvalgilar o‘tib ketdi“.

			Yuhannoning Vahiysi 21:4

			kun 357

			„E’tiqodning mohiyati o‘z irodamizni emas, balki Xudoning irodasini bajo keltirishdan iborat. Jannatga yoki do‘zaxga tushushimiz faqatgina mana shunga bog‘liq“. 

			Jon va Charlz Ueslining onasi Syuzanna Uesli. 

			kun 358

			G‘ayritabiiy cho‘pon — 1 qism

			Shimoliy Koreya: cho‘pon Kim

			„Sizlar mening tanamni yo‘q qilishingiz mumkin, ammo jonimni emas. O‘z va’zlarimda marksistik shiorlarni e’lon qilmayapman. Sizlar kechalari cho‘ponlarni olib ketib, ularni qiynashlaringizni yaxshi bilaman, ammo mening tanam bilan nima qilsangiz ham, menga bari-bir“, — dedi davlat xavfsizlik zobitiga shimoliy koreyalik yashirin jamoat cho‘poni. 

			Cho‘pon Kim qancha uzoq gapirsa, zobitning shunchalik jahli chiqar edi. „Agar o‘zing joningdan to‘ygan bo‘lsang ham, hech bo‘lmasa oilang haqida o‘yla — ularni ham bizning tuzumning dushmanlariga yordam beruvchilar sifatida o‘ldiradilar“ — dedi. Cho‘pon Kim bir daqiqaga o‘ylanib qoldi. U har qanday chidab bo‘lmas og‘riqni ko‘tarishga tayyor edi, ammo o‘z oilasi haqida o‘ylamagan edi. Endi u qiyinroq tanlovning oldida turardi. U yaxshilab o‘ylab ko‘rib: „Yaxshisi rafiqam va bolalarim olamdan ko‘z yuma qolsin. Ularni qutqarish uchun Rabbimni sotgandan ko‘ra, hammamiz Unga sodiq qolib o‘lganimiz afzalroq“, — deya javob qildi. 

			„Olib ketinglar uni“, — deya buyurdi jahli chiqqan zobit. Ikki yil davomida cho‘pon Kimning cho‘milishiga va kiyim almashtirishiga ruxsat bermasdan, qorong‘u kamerada ushlab turdilar. O‘zi uchun aziz bo‘lgan Muqaddas Kitob oyatlari, uni aqlini yo‘qotib qo‘yishdan saqlab turishga yordam berdi. Har kuni uning kamerasi yonidan o‘tadigan boshqa maxbuslar, xotirjamlik va sevgiga to‘la bo‘lgan cho‘pon Kimning Yuhanno Xushxabaridan 13:7 oyatlarda berilgan Isoning va’dasini baland ovozda takrorlashini eshitar edilar: „Hozir nima qilayotganimni sen bilmaysan, keyin tushunib olasan“.

			Keyin. Hozirgi vaqtda tezda yoyilib ketuvchi kofelar, bir zumda o‘tishi mumkin bo‘lgan pul o‘tkazmalari va har xil ko‘ngil ochishlarga chanqoqlik oldida „keyin“ degan so‘z eskirgan so‘zga o‘xshab tuyuladi. Ommaviy axborot vositalari har daqiqada hayotning hamma jabhalarida, ya’ni siyosatda, iqtisodiyotda, fanda, sportda va madaniyatda yuz berayotgan yangiliklarni o‘sha zahotiyoq bizga yetkazib berib turibdi. Biroq vaqtga bog‘liq bo‘lmagan Qudratli Xudo esa hali ham „keyin“ degan printsip bo‘yicha ishlamoqda. Bugun biz Unga suyanishga va yuz berayotgan voqealarni tushunishni esa keyinroqqa, ehtimol hatto abadiylikka qoldirishga tayyormizmi? Agar sizning boshingizga sinovlar kelgan bo‘lsa, u holda sizda bor bo‘lgan eng qimmat narsa — bu uni tushunish emas, balki Xudoga ishonishdir. Vaziyatingizni tushunishni emas, balki Unga ishonish qobiliyatini berishini Xudodan so‘rang. 

			„Hozir nima qilayotganimni sen bilmaysan, keyin tushunib olasan, — dedi Iso unga javoban“.

			Yuhanno Xushxabari 13:7

			kun 359

			G‘ayritabiiy cho‘pon — 2 qism

			Shimoliy Koreya: cho‘pon Kim

			„Men kommunist emasman, siz menga ishonishingiz kerak“ — dedi cho‘pon Kim, 1950 yil sentyabr oyida Shimoliy Koreyaning bosib olingan territoriyalari qaytadan ozod etilganda. Masih haqida va’z qilgani va va’zlarini marksistik targ‘ibotga aylantirmagani uchun, Shimoliy koreyalik kommunistlar ikki yil mobaynida cho‘pon Kimni bir kishilik kameraga qamab qo‘yishdilar. 

			Ozodlik kelganida, Kim yana erkinlikka chiqishiga imoni komil edi. Biroq uni qandaydir xatogarchilik tufayli kommunistik ayg‘oqchi deb o‘ylab, harbiy asirlar lageriga jo‘natishdi. 

			Hamdard va har qanday vaziyatni Xudoning irodasi sifatida qabul qiluvchi cho‘pon Kim, asirlarga guvohlik berdi. Ulardan ko‘pchiligi Masihga imon keltirdi. „Hamma harbiy asirlar lageridagi voizxon haqida gapirmoqda“, — dedi xushxabar elchisi o‘zining Koreyaga harbiy ruhoniy sifatida kelgan do‘stiga. 

			„Ehtimol u maxbuslarni yaxshi bilar va u bizga xushxabar tarqatish yig‘ilishini tashkil qilishda yordam bera oladi deb o‘ylayman“, — dedi harbiy ruhoniy. Xudo ularning ibodatiga javob berdi. 

			Amerikalik xushxabar elchilariga cho‘pon Kimni borib ko‘rishlariga ruxsat berildi. Butun Janubiy Koreya territoriyasi bo‘ylab harbiy asirlar lagerlarida va’z qilgan „Lagerdagi voizxon“ ularga sidqidildan yordam berdi. Uning xizmati tufayli minglab kommunistlar Masihni qabul qildilar. Bir yildan so‘ng, mamlakatning turli lagerlaridagi ertalabki ibodatga, o‘n ikki mingta asirlar turadigan bo‘lishdi. 

			Cho‘pon Kim o‘zining oilasini ko‘rishga hech qachon muyassar bo‘lmadi, ammo harbiy asirlar lageridagi minglab odamlar uning Masihdagi birodarlariga aylandi. 

			„Bunda qanday ma’no mavjud?“ O‘zining hayot yo‘lida adolatsizlik, qiyinchilik va bag‘ritoshlikka duch kelgan har bitta insonda ushbu savol paydo bo‘ladi. Biroq biz har doim ham Xudoning rejalarini bila olmaymiz. Biz faqatgina Xudoning buyuk ekanligini va Uning irodasi oxir-oqibatda bizga yaxshilik bo‘lib xizmat qilishini bilamiz. Xuddi stol ustiga sochilgan topishmoqning alohida bo‘laklari kabimiz. Biz har bitta bo‘lakka nazar tashlaymiz va ular bir-biriga mos kelmaydi deb o‘ylaymiz. Shunda bizda qo‘rquv paydo bo‘lib, ko‘nglimiz sovushni boshlaydi. Biroq Xudo — mana shunday bo‘laklardan ajoyib rasm chizish bo‘yicha usta. Faqat Xudo to‘liq rasmni ko‘ra oladi. U sizning hayotingizdagi barcha bo‘laklarni bir vaqtda ko‘ra olishi mumkin. Uning rejasi bajo kelishi uchun, ular qanday yig‘ilishi kerakligini ham faqat U biladi. Ishonch bilan Ustaning ko‘zlariga boqing va U siz uchun belgilagan joy bilan qanoat qiling. 

			„Sen dono rejalar tuzib, buyuk ishlar qilasan…“

			Yeremiyo payg‘ambarning kitobi 32:19

		


		
			kun 360

			G‘ayritabiiy Mavlud bayrami tarixi

			Ruminiya: Aristarx

			„Siz qachondir yangi pichanni hidlaganmisiz?“ — deya o‘zining hikoyasini boshladi qishloqlik yigit Aristarx: 

			— Uning hidi shunchalik kuchliki, u o‘zining sofligini yo‘qotmagan bahor hididan dalolat berib turadi. Uzoq sayohatdan so‘ng, Baytlahmdagi oxurga kirganida Yusuf va Mariyam ham uni his qilgan bo‘lsa kerak. Aristarxning qanchalik oddiy va osonlikcha Masihning tug‘ilishi haqida hikoya qilishini boshqa maxbuslar diqqat bilan tinglayotgan edi: „Ehtimol, otlarning ham qulog‘i tikka bo‘lib, Qutqaruvchining tug‘ilishidagi birinchi yig‘isiga boshini burib qaragan bo‘lsa kerak. Ular juda yaxshi eshitish qobiliyatiga ega va biz ham xuddi shunday Isoning gapirayotgan so’zlariga diqqat bilan quloq tutishimiz kerak“ — dedi. 

			Mavlud bayramidan bir kun oldin juda sovuq bo‘ldi va Tirgul-Deraza qamoqxonasining derazalari oldida deyarli ikki metrlik qor yoqqan edi. Maxbuslarning kiyimlari juda becharohol, ovqatlari juda kam, ko‘rpalar esa hammaga ham yetmas edi. Maxbuslar o‘z oilalarini sog‘ingan edi. Ular Aristarxning Masih tug‘ilishi haqidagi hikoyasidan dalda topishdilar. „Yulduzning nuri, oy nuridan ham kuchliroq bo‘lgan bo‘lsa kerak. Ehtimol, nur og’ilxona eshiklari oralab kirib, xo‘rozni Masihning tug‘ilishi haqida e’lon qilish uchun qichqirishga majbur etgandir“. Maxbuslar eshitar va yashirincha yoshlarini artib qo‘yar edi. Hikoya oxirlab qolganida esa, kimdir ashula aytishni boshladi va u qo‘shiq sovuq havoda aks sado bera boshladi. O‘sha kuni tunda ko‘chadan o‘tayotganlar ajoyib ovozni eshitish uchun to‘xtab o‘tar edilar. 

			Hatto qahraton sovuq bo‘lgan qamoqxonada ham, Masihning in’omi haqidagi hikoya ko‘plarning yuragini qizdirdi. Masih — bu hamma narsaning asosi va shu sababdan Mavlud bayrami ruhini qamoqxona yoki panjara ortiga yashirib bo‘lmaydi. 

			Hammaga ma’lumki, Mavlud bayrami — bu har yil bo‘ladigan quvonchli bayram, sovg‘alar va mehmondorchilik kuni. Biroq Mavlud bayrami — faqat shulardan iborat emas, balki bundan ko‘proq narsani anglatadi. U yilning ixtiyoriy vaqtida to‘xtab, Masihning dunyoga kelish mo‘‘jizasini bayram qiluvchi har bir yurakda hukmronlik qiladi. Mavlud bayrami ruhi bizni eng qiyin vaziyatlarda qizdiradi va Masihga bo‘lgan umidimizni eslatadi. Ko‘chada qor bor yoki yo‘qligidan, turli rangli chiroqchalar va bezaklar bitilgan archalarni ko‘rish yoki ko‘rmasligimizdan qat’iy nazar, Mavlud bayramini nishonlashimiz mumkin. Nimani boshdan kechirayotgan bo‘lmang, Masih sizga eng qiyin vaziyatda yordam berish uchun bu dunyoga keldi. Uning mehr-shavqati butun yil mobaynida siz bilan birga. Masihga bo‘lgan umid yuragingizda tirik ekanini oxirgi marta qachon his qilgansiz? Bugun Masihning tug‘ilishini, ya’ni Uning dunyoga va sizning yuragingizga kirib kelishini bayram qilish uchun vaqt toping. 

			„Bugun Dovudlar shahrida sizlar uchun Najotkor tug‘ildi. U Masihdir, bizning Rabbimizdir“.

			Luqo Xushxabari 2:11

			kun 361

			Yana bitta g‘ayritabiiy ochiqlik

			Sharqiy Yevropa: masihiy maxbus ayol

			Bag‘ritosh va jahldor, qizil yuzli ayol bo‘lmish, qamoqxona bo‘limi boshlig‘i oldida maxbus ayol turardi. „Sen yana maxbuslarga Xudo haqida gapirdingmi? Bu mazxarabozlikni bas qilishingni talab qilaman!“, — dedi. Boshliq ayolning chehrasi, Sharqiy Yevropadagi barcha kommunistik qamoqxonalarda hukmron bo‘lgan, cheksiz nafratdan dalolat berib turardi. 

			Biroq maxbus ayol tinch va xotirjam edi. Uni hech kim O‘zining Najotkori haqida gapirishdan to‘xtata olmasligini aytib, unga javob qildi. 

			Boshliq ayol yengini chimarib, qo‘llarini mushtlaganicha ayolni urishga shaylandi, ammo birdaniga to‘xtab: „Nimaga sen kulayapsan?“ — deya hayrat va buyruqli ovoz bilan undan so‘radi. 

			„Sizning ko‘zlaringizni ko‘rib, kulayapman“.

			„Nimani ko‘rayapsan?“

			„Ularda men o‘zimni ko‘rayapman. Qachonlardir men ham juda jahldor edim. Haqiqatdan sevish nima ekanligini bilishimdan oldin, jahlim ko‘p chiqar va urushqoq edim. O‘shandan buyon qo‘llarim hech qachon musht holatiga kelmagan“ — dedi.

			U davom etib: „Agar siz mening ko‘zlarimga boqsangiz, U meni qanday o‘zgartirgan bo‘lsa, sizni ham xuddi shunday o‘zgartirishi mumkinligini ko‘ra olasiz“. Maxbus ayol ilgari xafagarchilikka xafagarchilik bilan javob qilib, o‘z huquqini mushtlari yordamida himoya qilardi. Biroq endi Masihda yangi hayotga ega bo‘lgan holda, faqatgina yaxshilikni nomoyon qilar va shu orqali guvohlik berish huquqiga ega bo‘lardi. 

			Boshliq nima qilishini bilmay qoldi va o‘zidan chiqarishi mumkin bo‘lgan yagona narsa — bu „ko‘zimdan yo‘qol!“ — deyish bo‘ldi xolos. 

			Maxbus ayol qamoq muddatining oxirigacha Masih haqida guvohlik berishda davom etdi va boshliq ayol endi unga xalaqit bermaydigan bo‘ldi. 

			Boshliqning maxbus ayolga xalaqit berishga urunishi, o‘lik odam bilan bahs qilishga o‘xshar edi. Ayolning e’tirozi shunchalik bexosdan bo‘lgan ediki, bu boshliq ayol Masih maxbusni qanday o‘zgartirganini, ya’ni yangi ijod qilganini ko‘ra olishiga yordam berdi. Ilgari nafratga nafrat bilan javob beruvchi ayol endi yo‘q edi. Uning o‘rnida masihiylarcha tinchlik va sevgiga to‘la bo‘lgan ayol turardi. Xuddi shu singari biz ham o‘zimizni ko‘ra olishimiz kerak. Endi biz ham dushmanlarimizga dunyoviy nafrat bilan javob bermasligimiz kerak. Biz eski hayot uchun o‘lganmiz. Dushmanlaringiz sizning jahlingizni chiqarishga harakat qilganida, ular kabi yo‘l tutmang. Bu hikoyadagi maxbus ayoldan o‘rnak oling. 

			„…eski o‘zligingizdan voz keching… Xudoning suratida yaratilgan, haqiqiy solihlik va muqaddaslikdan iborat bo‘lgan yangi tabiatga burkaninglar“.

			Efesliklarga maktubi 4:22—24

			kun 362

			Daryodan g‘ayritabiiy tarzda o‘tish

			Tailand: birodar Xo

			Birodar Xo kasal edi. U do‘sti bilan, Mekong daryosidagi muzlagan suvga tushgani sababli, harorati baland edi. 

			Kommunistik tuzumning askarlari kelguniga qadar, Xo va uning do‘sti Laosdagi yashirin muqaddas kitob maktabida Kalomni o‘rganar edilar. Ular zo‘rg‘a qochib qutulib, tirik qolishga muvaffaq bo‘lishdilar. Ikkala birodarlar Tailandga yo‘l olishdi. Ular hatto o‘z oilalari bilan ham xayrlasha olmadilar, chunki ularning oila a’zolari masihiy emas va politsiyaga sotib berishi mumkin edi. Shu sababdan ular jim turganicha ibodat qildilar va o‘zlari bilan eng zarur yukni, ya’ni tsellofanga o‘ralgan Kalomni olganicha sovuq suvli daryoga tushdilar. Qolgan narsalarini esa ular qirg‘oqda qoldirdilar. 

			Xo fikrida ibodat qilib: „Rabbim, agar biz vafot etsak, hech bo‘lmaganda bizning masihiy ekanligimizni bilishlariga va ushbu Muqaddas Kitoblardan bittasini yashirib qolishlariga umid qilamiz“ — dedi. 

			Daryoning yarmiga kelganida Xoning do‘sti, ilojsizlikdan unga tayanib suzish uchun, Kalom o‘ralgan paketni suvga tushirdi. Kutilmaganda suvning sachrashi yaqin atrofdagi baland vishkada turgan chegarachilarning diqqatini o‘ziga tortdi va ular daryoga chiroq nurini tushirdilar. Nur Muqaddas Kitoblar o‘ralgan tsellofandan qaytdi va bu oy nuridagi baliq deb o‘ylab, chegarachilar tinchlandi. 

			Qutqarilib qolishi uchun bu xushxabar elchilari nafaqat o‘zlarining teri bilan qoplangan kitoblariga umid qilishgan, balki birinchi navbatda ular Xudoga suyandilar. Ularning tunda daryodan suzib o‘tishi, Muqaddas Kitob bizning hayotimizda o‘ynashi kerak bo‘lgan vazifasini ko‘rsatib beradi. Biz Xudoning Kalomiga shunday suyanishimiz kerakki, xuddi tirik qolish yoki qolmasligimiz unga bog‘liqdek bo‘lsin. Bu haqiqiy borliqqa aylanadigan vaziyatga tushmasligimiz mumkinligi haqidagi haqiqatdir. Biroq biz bu namunani esdan chiqarmasligimiz kerak. Hayotimizni saqlab qolishimiz uchun, Kalomda Xudo tomonidan berilgan va’dalarga so‘zsiz rioya qilishimiz kerak. Qandaydir og‘ir vaziyatga tushib qolganimizda, bu vaziyatdan qochib qutulish uchun uzoqqa suzib keta olmaymiz. Biz Xudoning Kalomiga „tayanishimiz“ kerak, aks holda cho‘kib ketamiz. 

			„Qaragin, naqadar sevaman buyruqlaringni, sodiq sevgingga ko‘ra, saqlagin hayotimni“.

			Zabur 118:159

			kun 363

			G‘ayritabiiy vasvasa

			Ruminiya: Sabina Vurmbrand

			Hamkorlikdagi butun umri mobaynida Sabina biron marta o‘z eriga nisbatan bo‘lgan sevgida ikkilanmadi. Eridan oxirgi marta xabar olgan vaqtdan buyon ko‘p yillar o‘tdi. Richardning o‘lgani haqida ham mish-mishlar yurar edi. Sabina Xudo unga mustahkam bo‘lishni va Unga ishonishni buyurayotganini sezardi. Ammo ular yana birga bo‘larmikan?

			Sabina hali yosh va o‘spirin o‘g‘lini tarbiyalashi kerak edi. Shu sababdan bir kuni u shaxsiy hayotini boshqatdan boshlash vasvasasini boshdan kechirdi. Xarakterli yaxshi va kelishgan Pavel, Sabinaning oldiga kelishni va uning o‘g‘liga darslarini qilishda yordam berishni boshlaganida, Sabina unga nisbatan iliqlik seza boshladi. Ayrim paytda u Sabinaning qo‘llaridan ushlar yoki uning ko‘zlariga tikilib o‘tirar edi.

			Oxir-oqibatda Sabina oson bo‘lmagan qarorni qabul qilishiga to‘g‘ri keldi. U Xudoning va’dasi bo‘yicha, kelajakda eri bilan uchrashishiga ishonar va vasvasalardan qochishi kerakligini bilar edi. U Paveldan boshqa ularnikiga kelmaslikni iltimos qildi. Pavel esa hammasini tushundi va bunga rozi bo‘ldi. 

			Tez orada Xudo Sabinaning sadoqatini mukofotladi. Bir kuni ertalab, jamoat binosining polini yuvib yurganida, unga xat olib kelib berishdilar. 

			Sabina: „Vaqt va masofa kichkina sevgini yo‘q qilishi mumkin, ammo katta sevgini esa yanada kuchliroq qiladi“, — degan yozuvni o‘qiganida ko‘zlari yoshga to‘ldi. 

			Quvg‘indagi jamoat tarixi — bu haqiqiy odamlarning, haqiqiy hissiyotlariga to‘la bo‘lgan tarixdir. Bu hikoyalarning qahramonlari toshbag‘ir qo‘g‘irchoqlar emas. Azob chekkanlarning ovozi — bu haqiqiy odamlarning ovozi. Erining quvg‘inga uchrashi ortidan kelgan vasvasalarga qarshi turish va to‘g‘ri yo‘ldan yura olishi uchun, Sabinadan qancha kuch va imon talab etildi. Ha Sabinaning eri sinovlarga duchor bo‘ldi. Ammo Sabinaning imoni ham xuddi shunday sinovlardan o‘tdi. Biz turli xil darajadagi quvg‘inlardan o‘tamiz. Shunga qaramasdan, biz yuqorida ko‘rganimizdek, quvg‘inlarning bosimi ostiga tushib qolganlar, undan avvalgidan ham kuchliroq bo‘lib chiqadilar. Agarda siz sevgiga o‘zining haqiqiy vazifasini bajarishiga yo‘l qo‘yib bersangiz, xuddi Vurmbrandlarning vaziyatiga o‘xshab, quvg‘inlar tufayli sevgingiz yanada kuchliroq bo‘ladi. 

			„Sevgi har narsani ko‘taradi, hech qachon ishonchini yo‘qotmaydi, har sharoitda umid saqlaydi, har narsaga toqat qiladi“.

			Birinchi Korinfliklarga maktubi 13:7

			kun 364

			„Agar sizda niyat bo‘lsa, hech narsa sizni qo‘rqita olmaydi. Xudo niyat bilan birga sizga kuch ham ato etadi. Qo‘rqmang!“

			Eronlik cho‘pon.

			kun 365

			Yana bitta g‘ayritabiiy o‘spirin yigit

			Pokiston: Tara

			Tara Xudo haqida ko‘proq bilishni istab, yashirin ravishda Muqaddas Kitobni sirtdan o‘rganayotganida, yettinchi sinfda o‘qir edi. O‘zining jiddiy musulmon oilasidagi biron kishi, uning Iso haqidagi savollariga hech qachon javob bermasdi, ammo u haqiqatni bilishga qat’iy qaror qildi. 

			Bir kuni ota-onasi qizining masihiy kitoblar o‘qiyotganini ko‘rib qoldi va bu ularning g‘azabini qaynatdi. 1992 yil noyabr oyida ular qizni shunchalik qattiq kaltaklashdiki, u bir hafta mobaynida hushidan ketgan holda yotdi. Nihoyat farishta uning turishiga va shifoxonaga yetib olishiga yordam berganiga Tara ishondi. 

			Tara imonda o‘sishda davom etib, 1995 yil yashirin tarzda suvga cho‘mib imon keltirdi. Ota-onasi qizini musulmon yigitga turmushga chiqarishga tayyorgarlik ko‘ra boshlaganida, qiz itoat qilishdan bosh tortdi va yana qattiq savalandi. Uni bir necha kun uxlamasdan turishga majbur qildilar. Bu paytda Tara uchta ochiqlik oldi va bu ochiqliklar paytida bitta ovoz unga: „Men sen bilan birgaman. Men — sening Otangman“ — dedi. 

			Uni yana qattiq savalashdilar va qiz xushidan ketib qoldi. U uch kundan so‘ng o‘ziga keldi va qotib qolgan qonlar ichida yotganini ko‘rdi. O‘sha zahoti u yana o‘sha ovozni eshitdi: „Men — sening Otangman. Seni himoya qilaman“ — dedi. 

			Tara uyidan qochib qolishga muvaffaq bo‘ldi va hozirda u Xudoga xizmat qilib, boshqa mamlakatda xavfsizlikda yashamoqda. 

			Masihiylik mag‘lubiyatga olib keladimi? Xushxabar uchun yopiq bo‘lgan mamlakatlarda yashayotgan odamlar, Masihga bo‘lgan imoni uchun azob chekish nima ekanligini yaxshi biladilar. Imonlilar oilasidan mahrum bo‘lish nima ekanligini yaxshi tushunadilar. Musulmon oilalari nafaqat imonga kelgan qarindoshlaridan kofir sifatida butunlay voz kechadi, balki ularni o‘zlari quvg‘in qila boshlaydilar. Shu tariqa, yangi imonga kelgan kishilar jamiyatdan chetlatib qo‘yiladi. Ekstremistlar butun bir masihiy oilalarni o‘ldirib yuboradilar. Imoni uchun quvg‘in qilinish orqali yo‘qotishlar juda ko’p bo‘ladi. Biroq bizda Masih bergan va’dalar bor. Masih uchun yo‘qotgan narsalarimizni, U yuz karra qilib abadiy hayotda qaytaradi. Bu — tavakkal hatti-harakat emas. Bu — xatosiz Xudo Kalomiga asoslangan va yaxshi o‘ylab qilingan tavakkaldir. 

			„Men uchun uy-joyini, aka-ukalarini, opa-singillarini, ota-onasini, bolalarini yoki yer-mulkini tashlab ketgan har bir kishi bulardan yuz hissa ortiqrog‘ini olib, abadiy hayotga ega bo‘ladi“.

			Matto Xushxabari 19:29

